
Cuvânt  înainte 

la  ediţia  a  2-a 


Preot  Nicolae  Tănase 
Paroh  la  Parohia  Valea  Plopului,  jud.  Prahova  şi 

Director  al  Editurii  Agapis 


Retipărirea  lucrării  Viaţa  părintelui  Nicodim  Măndiţă  într-o  nouă  ediţie  a 
Editurii  Agapis  este  încă  un  omagiu  adus  jertfei  de  cuvânt  într-o  vreme  de  mare  restrişte. 

Editura  Agapis  are  dreptul  de  autor  exclusiv  asupra  operei  tipărită  şi  în 
manuscris  a  Părintelui  Nicodim  Măndiţă  iar  fondatorii  şi  acţionarii  ei  actuali  (Grigore 
Bălan  şi  Dumitru  Plugaru)  sunt  ucenici  ai  părintelui  Nicodim  şi  moştenitori  testamentari 
ai  părintelui  şi  ai  părinţilor  ipodiaconi  Vasile  Poiţelea,  Ioan  şi  Constantin  Măgirescu. 

Astfel,  în  această  calitate  am  deschis  acţiune  judecătorească  de  anulare  a 
sentinţelor  promulgate  în  anul  1965,  prin  care  Părintele  Nicodim  şi  ucenicii  săi  au  fost 
condamnaţi  la  închisoare  şi  la  confiscare  totală  şi  parţială  a  averii,  ocazie  cu  care  am  avut 
acces  la  dosarele  de  condamnare  şi  am  avut  dreptul  să  facem  xerocopii  a  întregului 
material  cuprins  în  acestea.  în  felul  acesta,  am  intrat  în  posesia  unui  bogat  material 
documentar,  care  ilustrează  prodigioasa  (uimitoarea)  activitate  a  Părintelui  Nicodim  şi  a 
ucenicilor  săi  colaboratori,  care  au  suferit  la  vremea  respectivă  rigorile  legii. 

In  anul  2002,  autorul  acestei  lucrări,  fratele  Gheorghe  Ionescu,  un  apropiat 
colaborator  al  părintelui  Nicodim  şi  un  bun  cunoscător  al  activităţii  şi  operei  acestuia,  ne- 
a  propus  să  tipărim  lucrarea  sa,  numită  Viaţa  şi  activitatea  Părintelui  Protosinghel 

Nicodim  Măndiţă,  1889-1975,  care  mai  fusese  tipărită  cu  ani  în  urmă  la  altă  editură  într- 
un  singur  volum  de  512  pagini. 

întrucât  lucrarea  originală,  aşa  cum  a  conceput-o  autorul,  era  lipsită  de 
numeroasele  informaţii  de  mare  preţ,  descoperite  ulterior  în  dosarele  securităţii  cu  ocazia 
acţiunilor  amintite  mai  sus,  am  convenit  cu  autorul  să  le  introducem  noi,  editura,  în 
lucrarea  sa,  cu  ocazia  reeditării,  pe  lângă  informaţiile  găsite  în  3  caiete  ale  părintelui 
Nicodim  nedescoperite  în  momentul  tipăririi  primei  ediţii.  Am  citat  şi  anumite  documente 
extrase  din  dosarele  de  condamnare,  unele  prin  reproducerea  integrală  a  textelor,  iar  altele 
chiar  prin  fotocopiere. 

Astfel,  numărul  paginilor  aproape  s-a  triplat  faţă  de  lucrarea  iniţială  din 
pricina  acestor  completări  inedite  precum  şi  a  imaginilor  adăugate.  Noul  material  obţinut 
a  trebuit  sistematizat  pe  teme  şi  organizat  pe  capitole,  au  fost  puse  titluri  la  capitole  şi 
subcapitole,  iar  datorită  numărului  mare  de  pagini  rezultat  a  trebuit  împărţită  lucrarea  în 
două  volume. 

întreg  materialul  a  fost  studiat  şi  verificat  cu  minuţiozitate  de  către  Prea 
Sfinţitul  Părinte  Episcop  Galaction,  care  ne-a  dat  şi  binecuvântarea  pentru  tipărire. 

Societatea  actuală  trece  prin  diverse  crize,  iar  biserica  noastră  se  confruntă 
din  ce  în  ce  mai  mult  cu  diverse  probleme  ridicate  de  credincioşii  ei  sau  de  duşmanii  ei. 

Citind  prezenta  lucrare,  vedem  încă  o  dată  valoarea  şi  actualitatea  operei 
Părintelui  Nicodim  Măndiţă,  în  deplină  conformitate  cu  învăţătura  Bisericii  Ortodoxe, 
accesibilă  atât  ţăranului  trudnic  cât  şi  profesorului  universitar. 

Rugăm  pe  Bunul  Dumnezeu  să  primească  această  lucrare  ca  o  umilă  jertfa  de 
dragoste  şi  recunoştinţă  ce  îi  datorăm  venerabilului  nostru  Părinte  Duhovnic. 

Cuvânt  înainte 

la  ediţia  I 


Gheorghe  Ionescu, 
Scorţeni-Grigoreni  (Bacău) 

Nu  ne  putem  da  bine  seama  de  meritul  şi  valoarea  unei  persoane  decât  atunci 
când  cunoaştem  ceva  despre  viaţa  şi  activitatea  sa. 

încercăm  să  scriem,  pe  cât  vom  putea,  în  paginile  ce  urmează,  despre  viaţa  şi 
activitatea  celui  ce  a  fost  Părintele  Nicodim  Măndiţă. 

E  de  la  sine  înţeles  că  viaţa  şi  faptele  unui  monah  sunt  ascunse  şi  tăinuite,  mai 
ales  ale  Părintelui  Nicodim,  căruia  îi  plăcea  întotdeauna  să  nu  ştie  stânga  ce  face  dreapta 
şi,  cu  greu,  se  pot  scrie  viaţa  şi  faptele  lui. 

Viaţa  acestui  îmbunătăţit  părinte  a  fost  o  binefacere  pentru  omenire  şi  mai  cu 
seamă  pentru  locuitorii  ţării  noastre. 

Comisia  Sfântul  Sinod  al  Bisericii  Ortodoxe  Române  a  recunoscut,  în  anul 
1948,  când  a  trebuit  să  dea  rezoluţia  unei  cereri,  strălucita  activitate  de  luminare  a 
sufletelor  pe  care  a  facut-o  Părintele  Nicodim:  „Părintele  Nicodim  Măndiţă  este  singurul 
scriitor  în  generaţia  noastră  care  a  reuşit  să  şteargă  praful  de  pe  Sfânta  Pravilă  a  Bisericii 
Ortodoxe". 

Iar  Părintele  Toma  Chircuţa  din  Bucureşti,  în  scrisoarea  pe  care  a  trimis-o 
Părintelui  Nicodim,  în  anul  1941,  între  altele,  a  scris:  „Preacuvioase  Părinte  Nicodim! 
Mi-au  căzut  în  mână  unele  din  cărţile  Cuvioşiei  tale  care  mi-au  plăcut  foarte  mult.  Aveţi 
un  talent  preţios  de  la  Dumnezeu  pe  care  Cuvioşia  ta  l-ai  înmulţit  printr-o  muncă  fecundă 
vrednică  de  admirat.  îmi  place  scrisul  Cuvioşiei  tale,  fiindcă  e  duhovnicesc,  fiindcă  e 
simplu  şi  pe  înţelesul  tuturor.  Vă  socotesc  ca  pe  unul  dintre  cei  mai  binecuvântaţi 

scriitori,  pentru  popor,  ai  Bisericii  noastre  Ortodoxe,  şi  aş  dori  să  pot  câştiga  preţioasa 
colaborare  a  Cuvioşiei  tale". 

Sfântul  Prooroc  David,  în  psalmul  118,  79,  ne  învaţă  că  cel  ce  povăţuieşte  pe 
alţii  e  necesar  să  corespundă  acestor  două  condiţii:  să  se  teamă  de  Dumnezeu  şi  să 
cunoască  bine  învăţătura  sfântă  pe  care  o  predă  altora.  „Să  se  întoarcă  spre  mine  cei,  ce  se 
tem  de  Tine  şi  cei  ce  cunosc  mărturiile  Tale".  Din  mila  lui  Dumnezeu,  Părintele  Nicodim 
a  îndeplinit  cu  prisosinţă  aceste  două  condiţii  dumnezeieşti. 

Un  preot  protoiereu  din  părţile  noastre,  mi-a  spus:  „Domnule  Gheorghe,  eu  1- 
am  cunoscut  pe  Părintele  Nicodim  şi  chiar  am  fost  la  Sfinţia  sa  de  câteva  ori  pentru  a 
primi  nişte  sfaturi  de  care  aveam  nevoie.  Ceea  ce  mi-a  spus  dânsul,  am  pus  la  inimă,  căci 
în  altă  parte  nu  puteam  găsi  aşa  cuvinte  ca  la  Sfinţia  sa". 

După  o  pauză,  reîncepuse  iar:  „Da,  Părintele  Nicodim  avea  ceva  deosebit  de 
ceilalţi  preoţi.  Da.  Avea  ceva  deosebit"  şi  stătea  gânditor.  „Da.  El  voia  ca  toată  viaţa 
noastră  lui  Iisus  Hristos  să  o  dăm  şi  nimic  mai  mult.  Aşa  voia  Părintele  Nicodim". 

Eu  am  întărit  cu  cuvântul:  „Da,  adevărat  aţi  spus,  prea  cucernice  Părinte. 
Chiar  Părintele  Nicodim  a  zis  de  câteva  ori  către  noi:  «De  aş  avea  putere,  pe  toţi,  care  vă 
mărturisiţi  şi  ascultaţi  ceea  ce  vă  spun,  v-aş  băga  în  împărăţia  lui  Dumnezeu».  Altă  dată  a 
zis:  «Vă  asigur,  vă  garantez  că  toţi  cei  care  vă  mărturisiţi  la  noi  şi  vă  osteniţi  să  faceţi 
ceea  ce  vă  spun,  vă  veţi  mântui  sufletele  voastre.  In  ziua  înfricoşatei  Judecăţi  veţi  auzi  cu 
toţi  glasul  Dreptului  Judecător:  Veniţi  Binecuvântaţii  Părintelui  Meu,  de  moşteniţi 
împărăţia  cea  gătită  vouă  de  la  întemeierea  lumii». 

Cineva  din  puternicii  zilei  m-a  întrebat  cum  văd  eu  creştinismul  de  azi.  Iar  eu 
neştiind  ce  să-i  răspund,  am  întrebat  pe  Părintele  şi  el  mi-a  răspuns:  „Creştinismul  de  azi 
se  aseamănă  cu  ostaşii  ţării  care  se  împart  în  trei  categorii.  Noi  toţi  suntem  ostaşi  ai  ţării. 
O  parte  din  noi  sunt  ostaşi  activi  care  petrec  în  cazarmă  şi  se  încadrează  zi  de  zi  in 
programul  de  acolo.  A  doua  categorie  de  ostaşi  o  formează  cei  ce  pentru  o  perioadă  de 
timp  sunt  concentraţi  şi  îşi  petrec  şi  ei  zilele  tot  în  cazarmă  cu  program  cu  tot,  dar  după  ce 

s-a  expirat  termenul  îşi  reiau  viaţa  de  mai  înainte  uitând  cu  totul  cele  din  cazarmă.  A  treia 
categorie  se  numesc  şi  sunt  ostaşi  în  rezevă  care  habar  n-au  de  viaţa  din  cazarmă  şi  sunt 
mereu  preocupaţi  cu  cele  ale  vieţii  libere. 

Cu  ostaşii  activi  se  aseamănă  creştinul  care  în  permanent  e  în  legătură  cu 
Sfânta  Biserică,  cu  învăţătura  şi  cu  slujbele  ei  ducându-şi  viaţa  clipă  de  clipă  şi  zi  de  zi 
după  voia  şi  plăcerea  lui  Dumnezeu.  A  doua  categorie  de  creştini  care  se  aseamănă  cu 
ostaşii  concentraţi  sunt  acei  creştini  care  îşi  petrec  viaţa  după  bunul  plac,  trăiesc  în  duhul 
lumii  şi  fac  voia  diavolului,  dar,  când  vin  asupra  lor  necazuri  şi  suferinţe,  aleargă  şi  ei  pe 
la  mănăstiri,  plătesc  slujbe  preoţilor,  postesc,  fac  milostenii  şi  se  roagă  şi  ei  până  ce  se 
ameliorează  şi  trece  valul  durerilor  după  care  răsuflă  uşuraţi  şi  îşi  reiau  viaţa  de  mai 
înainte  întorcând  spatele  lui  Dumnezeu  şi  Bisericii  Lui,  mulţumiţi  oarecum  că  au  scăpat. 
A  treia  categorie  de  creştini  se  aseamănă  cu  ostaşii  ţării  în  rezervă.  Cred  şi  ei  în 
Dumnezeu  dar  credinţa  lor  se  aseamănă  cu  credinţa  demonilor.  Au  o  credinţă 
nelucrătoare.  Trăiesc  şi  îşi  petrec  viaţă  ca  şi  cum  n-ar  fi  Dumnezeu.  Duminica  şi 
sărbătoarea  aud  clopotul  bisericii  care  cheamă  pe  creştini  la  slujbă,  dar  ei  dorm  liniştiţi 
sau  petrec  ca  păgânii.  In  viaţa  lor  nu  se  vede  licărind  nici  o  lumină  a  faptei  bune.  In 
cugetarea  lor,  în  vorbele  lor,  nu  se  observă  nici  cât  de  cât  ceva  din  adevărata  Evanghelie". 

Ar  putea  cineva  să  zică:  „De  ce  s-a  mai  apucat  şi  ăsta  să  scrie  viaţa  Părintelui 
Nicodim,  pentru  că  doar  sunt  mulţi  bărbaţi  cu  viaţa  aleasă  şi  nimeni  nu  le-a  mai  scris 
viaţa!  La  care  noi  le  răspundem:  „Da.  Este  adevărat  că  în  neamul  nostru  creştinesc 
strălucesc  ca  nişte  luceferi  pe  bolta  Bisericii  noastre  strămoşeşti  şi  în  istoria  neamului 
nostru  multe  figuri  de  oameni  vrednici  de  admirat,  dar  noi  ne-am  gândit  la  aşa  ceva  abia 
după  ce  Părintele  mi-a  dat  ca  ascultare  să  scriu  tot  ce  a  lucrat  bunul  Dumnezeu  cu  Sfinţia 
sa  în  cei  55  de  ani  de  preoţie.  Nu  mi-a  spus  nicidecum  să-i  scriu  viaţa  sa,  dar  acest  lucru 
s-a  pus  la  cale  de  cei  mai  bătrâni  ucenici,  în  timp  ce  eu  mă  străduiam  să  adun  de  ici  de 
colo  materiale,  pentru  piesele  religioase,  despre  Sfânta  Cruce,  Naşterea  lui  Iisus, 
închinarea  magilor,  Baba  vrăjitoarea  ş.a. 

Dacă  ne  oprim  puţin  la  cele  petrecute  în  casa  lui  Simon  Leprosul  atunci  când 
Iisus  se  afla  la  masă  în  casa  lui  şi  venind  o  femeie  cu  un  alabastru  cu  mir  de  mult  preţ 
vărsându-1  pe  capul  lui  Iisus;  iar  ucenicilor  le-a  părut  rău  că  s-a  făcut  această  pagubă, 
Iisus  ia  apărarea  femeii  şi  dă  chiar  poruncă  ca  atunci  când  se  va  vesti  Evanghelia  la  toată 
lumea  să  se  spună  şi  ceea  ce  a  făcut  ea  acum,  spre  pomenirea  ei.  „Căci  bun  lucru"  -  zice 
Iisus  -  „a  făcut  ea  pentru  Mine"  (Matei  26,  10-13). 

Şi,  dacă  această  femeie  a  făcut  bun  lucru  pentru  Iisus  Hristos  vărsând  mirul 
pe  capul  Lui,  oare  Părintele  Nicodim,  care  a  răspândit  prin  pilda  vieţii  lui,  prin  viu  grai  şi 
prin  scris,  învăţătura  cea  sfântă  a  lui  Iisus  Hristos  în  poporul  nostru  românesc,  n-a  făcut 
aceasta  pentru  dragostea  lui  Dumnezeu?  Şi  dacă  Iisus  Hristos  a  poruncit  a  se  vesti  în  toată 
lumea  fapta  femeii  spre  pomenirea  ei,  oare  nu  se  cade  ca  şi  ceea  ce  a  făcut  Părintele 
Nicodim,  să  se  vestească?  Ceea  ce  a  făcut  el  pentru  dragostea  lui  Iisus  Hristos  să  se 
vestească  lumii  spre  pomenirea  lui?". 

O  monahie  bătrână  şi  evlavioasă  din  Mănăstirea  Văratec,  judeţul  Neamţ,  care 
primea  în  casa  sa  pe  cei  ce  se  mărturiseau  la  Părintele  Nicodim,  a  avut  o  vedenie 
minunată:  A  văzut  un  bolnav  şezând  pe  pat,  plin  de  răni  grele,  iar  pe  Părintele  Nicodim 
legându-i  rănile  şi  ungându-1  cu  untdelemn.  Când  s-a  apropiat  să  vadă  mai  bine  cine  este, 
a  înlemnit  de  spaimă.  Bolnavul  era  tocmai  Domnul  nostru  Iisus  Hristos.  Atunci  ea 
îngrozită  şi  plină  de  nedumerire  a  întrebat  pe  Părintele:  „Ce  înseamnă  aceasta?  De  ce 
Mântuitorul  nostru  Iisus  Hristos  e  plin  de  răni?!".  Iar  Părintele  Nicodim  i-a  răspuns: 
„Creştinii  noştri  care  vin  la  spovedanie  sunt  plini  de  rănile  păcatelor  şi  tocmai  ei 
formează  Trupul  lui  Iisus  Hristos  iar  noi  Preoţii  Duhovnici,  cu  Darul  ce  l-am  primit, 
suntem  îndatoraţi  a-i  vindeca..."  şi  astfel  vedenia  a  luat  sfârşit. 

Părintele  Nicodim,  mai  înainte  de  a  se  duce  la  mănăstire,  pe  când  era 
subofiţer  în  armată,  a  avut  un  vis  minunat:  A  fost  trimis  cu  divizionul  la  coasă  în  comuna 
Mastacăn,  judeţul  Neamţ.  Duminica  şi  sărbătoarea  mergea  la  Sfânta  Biserică  unde  cânta 
la  strană,  ţinea  predici  ori  citea  Cazania. 

Odată,  reîntorcându-se  de  la  Sf.  Biserică  la  coliba  unde  cosea  fân  pentru  caii 
divizionului,  fiind  obosit,  a  adormit  şi  în  acel  somn  a  avut  un  vis  prevestitor  viitorului  său 
la  care  nici  nu  se  gândea.  în  vis  se  făcea  că  era  în  biserica  mare  la  mănăstire  unde  toate 
strănile,  sfeşnicile,  mesele  şi  celelalte  obiecte  ale  bisericii  erau  răsturnate  alandala,  prin 
mijlocul  naosului.  O  lumină  plină  de  la  strălucitul  soare  de  pe  cer,  străbătea  pe  fereastra 
bisericii  de  miazăzi.  In  acea  lumină  plină  şi  dulce,  care  arăta  clar  dezordinea  din  Sfânta 
Biserică,  a  văzut  în  strana  Arhierească  un  Arhiereu  ca  de  30-40  de  ani,  care  privindu-1  cu 
blândeţe  îngrijorătoare  i-a  zis:  „Vino  şi  ajută  Preotului  acestuia  să  pună  biserica  în  bună 
rânduială...".  Acestea  zicând,  s-a  făcut  nevăzut.  Subofiţerul  (Părintele  Nicodim)  trezindu- 
se  din  somn,  a  cugetat  mult  la  această  chemare,  neştiind  ce  va  fi  cu  el  în  viitor  şi  s-a  rugat 
lui  Dumnezeu  să  iconomisească  cu  fiinţa  sa  tot  ce  va  şti  El  că  va  fi  folositor  pentru  dânsul 
şi  neamul  său. 

Peste  2-3  ani  subofiţerul  a  ieşit  din  armata  ţării  şi  s-a  înrolat  în  armata 
spirituală  a  Sfintei  Biserici  Ortodoxe,  ca  monah,  preot  şi  misionar,  suferind  mult  până  la 
sacrificarea  unei  părţi  din  viaţa  sa  pentru  luminarea  neamului  său  românesc.  An  de  an 
felurite  calomnii  infernale  camuflate  sub  înveşmântări  amăgitoare,  prin  felurite  tertipuri 
satanice,  îl  atacau...  cu  scopul  diabolic  (conştient  sau  inconştient)  de  a-i  împiedică 
activitatea  sa,  s-au  măcar  a-1  face  inofensiv  în  lupta  cea  bună  ce-i  sta  înainte,  împotriva 
păcatului  care  lesne  înconjoară,  şi  a  împărăţiei  întunericului...  Sprijinit  de  Darul  Divin  nu 
ceda.  Zilnic  năvăleau  asupră-i  felurite  tulburări,  otrăviri  şi  lovituri  sângeroase  silindu-1  să 
cedeze  stăpânitorului  beznei  întunericului  şi  să  lase  biserica  încredinţată  în  dezordine,  aşa 
cum  era,  dar  el  sângerând,  lupta  înainte  pentru  a  pune  cât  e  posibil  mai  mult  şi  mai  bine 
cele  răsturnate,  în  bună  ordine,  după  bună  cuviinţă  şi  rânduială  aşa  cum  îi  place 
Mântuitorului  nostru  Iisus  Hristos  care-L  chemase  în  slujba  Sa  (Vezi  mai  pe  larg  în 
Oglinda  Duhovnicească,  volumul  3,  pagina  61  de  protosinghel  Nicodim  Măndiţă). 

In  volumul  1  din  colecţia  „Teologia  Dogmatică  Ortodoxă"  de  Părintele 
Dumitru  Stăniloaie,  pag.  268-271,  se  găseşte  zugrăvită  în  culori  vii  icoana  duhovnicului 

nostru,  a  părintelui  Nicodim  Măndiţă  pe  care  o  redăm  aici;  acei  ce  l-au  cunoscut  mai  de 
aproape  vor  putea  constata  că  nu  exagerăm: 

„Dacă  fiinţa  umană  devine  sfântă  întrucât  se  dăruieşte  sau  se  consacră 
Persoanei  supreme  şi  slujirii  binelui  curat,  adevărului  şi  dreptăţii  voite  de  Ea,  atunci  actul 
consacrării  şi  al  jertfirii  e  un  act  de  preot.  Toţi  cei  ce  se  jertfesc  sau  se  dăruiesc  Persoanei 
supreme  sunt  preoţi  şi  se  sfinţesc  prin  oferirea  lor  lui  Dumnezeu.  Dăruindu-se  pe  ei  înşişi, 
dăruiesc  toată  lumea  cu  care  sunt  legaţi,  deci  o  sfinţesc.  Cel  ce  se  sfinţeşte,  îi  ajută  pe  toţi 
cu  care  ajunge  în  contact  să  se  sfinţească  atrăgăndu-i  într-o  relaţie  delicată,  transparentă, 
curată  în  simţiri  şi  în  gânduri,...  nu  există  nimic  trivial,  nimic  grosolan,  nimic  josnic, 
nimic  afectat,  nimic  nesincer. 

In  el  se  actualizează  în  grad  culminant  delicateţea,  sensibilitatea, 
transparenţa,  puritatea,  sfiala,  atenţia  faţă  de  taina  semenilor.  El  sesizează  stările  de  suflet 
ale  celorlalţi  şi  se  fereşte  de  tot  ce  le-ar  contraria,  deşi  nu  se  fereşte  de  a-i  ajuta  să 
depăşească  slăbiciunile  lor.  El  intuieşte  cea  mai  mică  trebuinţă  a  altora  şi  o  împlineşte 
prompt...  Din  el  iradiază  continuu  un  duh  de  dăruire,  de  jerţfelnicie  faţă  de  toţi  fără  nici  o 
grijă  de  sine,  un  duh  care  încălzeşte  pe  ceilalţi  şi  le  dă  siguranţa  că  nu  sunt  singuri.  El  e 
mielul  nevinovat  gata  de  jertfa  conştientă  de  sine  şi  zidul  neclintit  care  oferă  un  sprijin 
neînşelător. 

Şi  totuşi  nu  există  cineva  mai  smerit,  mai  simplu,  mai  neartificial,  mai 
neteatral,  mai  neprefacut,  mai  natural  în  comportarea  sa,  acceptând  tot  ce-i  adevărat, 
omenesc,  creând  o  atmosferă  de  familiaritate  curată...  El  s-a  simplificat  astfel,  pentru  că 
s-a  predat  întreg  lui  Dumnezeu.  De  aceea  se  poate  preda  întreg  în  comunicarea  cu  ceilalţi. 
El  dă  curaj  întotdeauna...  El  zâmbeşte,  dar  nu  râde  sarcastic,  e  serios  dar  nu  înfricoşat. 
Acordă  un  preţ  persoanelor  celor  mai  umile,  socotindu-le  pe  toate  mari  taine  create  de 
Dumnezeu  şi  destinate  veşnicei  comuniuni  cu  El...  Se  face  -  prin  smerenie  -  aproape 
neobservat,  apărând  când  e  nevoie  ca  o  mângâiere,  ca  o  încurajare,  ca  un  ajutor.  Nu  există 

greutate  de  neînvins  pentru  el,  deoarece  crede  ferm  în  ajutorul  lui  Dumnezeu  cerut  prin 
rugăciune.  El  este  cea  mai  umană  şi  mai  smerită  fiinţă...  Este  cel  mai  apropiat  şi  în  acelaşi 
timp,  fără  să  vrea,  cel  mai  impunător  din  cei  ce  atrag  atenţia  cel  mai  mult.  Iţi  devine  cel 
mai  intim  dintre  toţi  şi  cel  mai  înţelegător  şi  te  simţi  cum  nu  se  poate  mai  bine  lângă  el  şi 
în  acelaşi  timp  te  strâmtorează  facându-te  să-ţi  vezi  insuficienţele  morale  şi  greşelile.  Te 
copleşeşte  cu  măreţia  simplă  a  purităţii  şi  căldura  bunătăţii  lui  şi  te  face  să  te  ruşinezi  de 
nivelul  tău  coborât  de  la  umanitatea  adevărată,  de  impuritatea,  artificialitatea, 
superficialitatea,  duplicitatea  ta,  care  ies  puternic  în  relief  în  comparaţia  ce  o  faci  fară  să 
vrei  între  tine  şi  el.  Nu  exercită  nici  o  forţă  lumească,  nu  dă  nici  o  poruncă  cu  severitate, 
dar  simţi  în  el  o  fermitate  neîncovoiată  în  convingerile  lui,  în  viaţa  lui,  în  sfaturile  ce  le 
dă,  încât  părerea  lui  despre  ceea  ce  ar  trebui  să  faci,  exprimată  cu  delicateţe,  sau  cu  o 
privire  discretă,  îţi  devine  o  poruncă  pentru  a  cărei  împlinire  eşti  în  stare  de  orice  efort  şi 
sacrificiu.  In  acelaşi  timp,  recomandarea  lui  îţi  dă  o  putere  care  te  eliberează  de  neputinţa 
în  care  te  aflai,  de  neîncrederea  pe  care  o  aveai  în  tine,  pentru  că  o  simţi  ca  pe  o  putere 
Dumnezeiască.  Simţi  că  el  îţi  dă  lumină  şi  putere  din  ultimul  izvor  de  lumină  şi  de  putere, 
cu  o  bunătate  din  ultimul  izvor  de  bunătate  care  vrea  să  te  mântuiască.  Te  temi  de  privirea 
lui  în  sufletul  tău,  cum  te  temi  de  descoperirea  adevărului  din  partea  unui  medic,  de 
neîndoielnică  destoinicie  şi  prietenie,  dar  o  aştepţi  ca  pe  cea  din  urmă,  pentru  că  ştii  că  îţi 
va  da  odată  cu  diagnosticul,  şi  leacul  sigur  al  salvării  tale  dintr-o  boală,  din  care  simţeai 
că-ţi  este  spre  moarte.  In  extrema  lui  delicateţe,  blândeţe  şi  smerenie,  simţi  o  putere 
ajutătoare  pe  care  nici  o  putere  din  lume  nu  o  poate  încovoia,  putere  ce-i  vine  de  la 
Dumnezeu,  din  predarea  sa  totală  lui  Dumnezeu  şi  din  voinţa  de  a  sluji  semenilor,  din 
porunca  şi  cu  trimiterea  lui  Dumnezeu,  ca  să  se  mântuiască.  Cine  se  apropie  de  el, 
descoperă  piscul  bunătăţii,  al  purităţii  şi  al  puterii  duhovniceşti,  acoperit  de  vălul 
smereniei.  Trebuie  să  te  străduieşti  ca  să  descoperi  faptele  mari  ale  ascezei  şi  iubirii  lui  de 
oameni.  Din  el  iradiază  o  imperturbabilă  linişte  sau  pace,  şi  în  acelaşi  timp  o  participare 
până  la  lacrimi  la  durerile  celorlalţi...  nu  exclude  participarea  lui  la  durerile  oamenilor  aşa 

cum  nici  Hristos  nu  înceteză  de  a  aduce  Jertfa  Sa  pentru  ei  şi  nici  îngerii  nu  încetează  de  a 
le  oferi  continuu  asistenţa  lor". 

Multe  lucruri,  foarte  multe  lucruri  ne-a  învăţat  Părintele  Nicodim  despre  care 
nu  se  ştie  nimic.  Ele  erau  ascuse  de  ochii  noştri,  iar  noi  petreceam  ca  şi  legaţi  la  ochi.  Nu 
pentru  că  Părintele  Nicodim  ar  fi  făcut  ceva  inovaţii,  ar  fi  învăţat  pe  oameni  o  învăţătură 
nouă  şi  nemaiauzită  de  nimeni.  Nu.  Ci  învăţătura  pe  care  ne-a  adus-o  la  cunoştinţă 
Părintele  Nicodim  era  deja  existentă,  rămasă  de  la  Sfinţii  Părinţi  şi  care  se  păstra,  şi  se 
păstrează,  şi  se  va  păstra  în  vistieria  Bisericii  noastre  strămoşeşti.  Dar  vezi!  Noi  eram 
prea  mici  şi  nu  puteam  ajunge  la  ea  dacă  nu  se  milostivea  bunul  nostru  Tată  Ceresc  care 
1-a  ales  pe  Părintele  Nicodim  Măndiţă  din  sânul  mamei  sale  şi  1-a  trimis  chiar  în  zilele 
noastre  să  ne  facă  cu  noscut  pe  aceste  trei  căi:  prin  pilda  vieţii  sale,  prin  cuvânt  şi  prin 
scris  cum  să  ne  petrecem  această  scurtă  viaţă  ca  să  putem  şi  noi  ajunge  acolo,  pentru  care 
scop  am  fost  zidiţi  şi  am  venit  în  această  vale  a  plângerii  unde  mâncăm  cu  multă  trudă 
pâinea  durerii.  Nu  putem  mulţumi  pe  cât  ar  trebui  să  mulţumim  Marelui  Dumnezeu  şi 
Mântuitorului  nostru  Iisus  Hristos  pentru  că  n-am  murit  în  necunostinţă  de  cele  ce  trebuie 
să  ne  păzim  a  nu  face  şi  de  cele  ce  trebuie  să  facem  pentru  a  fi  şi  a  rămâne  cu  Dumnezeu 
şi  aici  şi  în  veşnicie.  în  primul  rând,  Părintele  ne-a  învăţat,  ca  nimeni  altul,  despre  Taina 
Spovedaniei,  cum  să  ne  pregătim  mai  bine  ca  să  dobândim  iertare  de  la  Dumnezeu.  Ca  la 
copiii  cei  mici,  s-a  pogorât  la  nivelul  nostru  de  înţelegere  şi  ne-a  şcolit,  ne-a  format,  ne-a 
dădăcit  şi  nu  s-a  lăsat  bătut  până  ce  n-a  reuşit  să  ne  scoată  din  petece.  A  avut  de-a  face  cu 
oameni  greoi  la  minte  şi  la  înţelegere,  oameni  de  la  coada  sapei,  dar  el  nu  şi-a  pierdut 
curajul.  Pentru  că  Taina  Spovedaniei  e  socotită  ca  şi  un  al  doilea  Botez  după  rânduiala 
tainelor  creştineşti.  Şi  dacă  e  făcută  cu  bună  pregătire,  cu  ea  sau  prin  ea  facem  primul  pas 
către  Dumnezeu,  ne  împăcăm  cu  Dumnezeu,  reînnoim  taina  Sfântului  Botez. 

Ne  învaţă  să  dăm  cinstea  cuvenită  Maicii  Domnului  şi  să  nu  o  mai 
retrogradăm.  Despre  profanarea  Sfintei  Cruci,  cum  şi  în  ce  fel  ne  putem  păzi.  Cum  să  ne 

păzim  ca  de  foc  de  păcatul  clevetirii.  Să  punem  mare  preţ  pe  facerea  sfintelor  rugăciuni,  a 
celor  şapte  laude.  Să  ne  hrănim  zi  de  zi  cu  Cuvântul  lui  Dumnezeu.  Să  răspândim 
Cuvântul  lui  Dumnezeu  prin  cărţi  bune  sau  prin  scris  (copiat  cărţi  care  nu  se  găsesc),  prin 
participarea  cu  toată  evlavia  la  Sfânta  Liturghie. 

Dar  ce  să  mai  zicem  despre  cum  se  făceau  nunţile  înainte  de  a  veni  Părintele 
Nicodim  pe  scena  lumii:  cu  beţii,  cu  muzicanţi,  cu  jocuri  şi  cu  petreceri  păgâneşti.  Cât  a 
luptat  Părintele  (ajutat  de  darul  lui  Dumnezeu)  ca  să  poată  curăţi  aceste  blestemăţii  de  la 
Sfânta  Taină  a  nunţii.  Apoi  cu  superstiţiile,  credinţele  deşarte,  vrăjile,  farmecele,  şi  tot 
soiul  de  credinţe  demonice. 

Despre  podoaba  bărbătească  se  credea  că  numai  preoţii  şi  călugării  sunt 
datori  să  o  poarte,  nu  şi  mirenii.  Şi  ca  să  încheiem  într-un  cuvânt,  căci  nu  putem  a  le 
înşira  aici  pe  toate,  este  clar  că  aşa  precum  a  văzut  Părintele  Nicodim  în  vis,  toate  erau 
alandala  în  Sfânta  Biserică,  toate  răsturnate,  şi  Arhiereul  acela  tânăr  i-a  poruncit  să  ajute 
preotului  pentru  a  le  pune  în  rânduială. 

Apoi  să  dăm  cu  toţii  slavă  lui  Dumnezeu,  care  a  iconomisit  în  aşa  fel  de  s-au 
pus  la  cale,  în  bună  rânduială,  cele  ce  s-au  pus  prin  persoana  Părintelui  Nicodim. 

Un  tănăr  credincios  mergând  pe  la  Sfânta  Mănăstire  Cernica,  după  ce 
Părintele  Nicodim  trecuse  la  cele  veşnice,  a  vizitat  pe  un  bătrân  preot  monah  pe  care  îl 
cunoştea  de  multă  vreme.  Intre  altele,  tânărul  a  scos  din  buzunar  o  fotografie  cu  Părintele 
Nicodim  şi  arătând-o  bătrânului  preot,  1-a  întrebat:  „Aţi  cunoscut  cumva  pe  Părintele 
Nicodim  Măndiţă  care  a  decedat  acum  nu  de  mult?".  Bătrânul  a  luat  fotografia  din  mâna 
lui,  s-a  uitat  la  ea,  după  aceea  s-a  sculat  în  picioare,  a  făcut  Sfânta  Cruce,  a  sărutat 
fotografia  şi  a  aşezat-o  frumos  în  rama  Sfintei  Icoane  de  la  răsărit,  după  care  a  zis  către 
el:  „Pe  Părintele  Nicodim  Măndiţă  de  la  Agapia  l-am  cunoscut  mai  bine  de  50  de  ani.  Eu 
îl  consider,  după  viaţa  pe  care  a  avut-o  şi  după  activitatea  ce  a  facut-o,  ca  pe  un  sfânt  a  lui 
Dumnezeu".  Auzind  tânărul  aceste  cuvinte  din  gura  acelui  părinte,  a  rămas  uimit. 

Dar  nu  numai  acest  părinte  de  mai  sus  1-a  crezut  pe  Părintele  Nicodim  ca 
sfânt,  după  cum  şi-a  petrecut  el  viaţa,  ci  şi  mulţimea  poporului  care  1-a  cunoscut.  Nu 
vorbim  despre  noi,  care  am  fost  cei  mai  apropiaţi  de  Părintele. 

Aşa  cum  se  spune  în  cartea  Mântuirea  păcătoşilor:  „Viaţa  creştinului  trăită 
după  Evanghelie,  e  o  întreagă  mucenicie".  Iar  Mântuitorul  nostru  Iisus  Hristos  în  Sfânta 
Sa  Evanghelie  ne  porunceşte:  „Fiţi,  dar,  voi  desăvârşiţi  precum  Tatăl  vostru  Cel  ceresc 
desăvârşit  este".  (Matei  5, 48;  Leviticul  1 1,  44;  19,  2;  20,  7) 

Aşa  după  cum  scrie  I.P.S.  Mitropolit  al  Ardealului,  Antonie  Plămădeală,  în 
cartea  sa  „Tradiţie  şi  libertate"  că  o  serie  întreagă  de  sfinţi  care  se  află  unii  din  ei  chiar  în 
Calendarul  bisericesc,  sunt  necanonizaţi  oficial  de  Biserică,  dar  sunt  canonizaţi  de  popor. 
De  pildă  Daniil  Sihastru  încă  nu  e  canonizat,  dar  credincioşii  din  partea  locului  l-au  pictat 
în  trapeză  la  Biserica  Sfântul  Ioan  de  la  Suceava  cu  aureolă  şi  dedesubtul  icoanei  se  află 
scris:  Sfântul  Daniil  Sihastru.  („Tradiţie  şi  libertate..."  de  Antonie  Plămădeală  op.  cit. 
pag.  91:393). 

Aşa  că  o  parte  dintre  noi  care  avem  convingerea  că  Părintele  Nicodim  a  avut 
o  viaţă  sfântă,  îl  putem  crede  sfânt,  fară  ca  cineva  să  ne  poată  învinovăţi  că  facem  vreo 
abatere  de  la  disciplina  bisericească...  Bineînţeles,  această  convingere  şi  evlavie  ce  o 
avem  către  Părintele  Nicodim  o  vom  păstra  pentru  noi  înşine  şi  nu  încercăm  să  mai 
convingem  pe  alţii  care  nu  l-au  cunoscut. 

Deocamdată  noi  am  făcut  puţin  faţă  de  ceea  ce  trebuia  făcut,  însă  pentru  mine 
şi  acest  puţin  a  fost  făcut  cu  greutate  din  cauza  mai  multor  motive.  Şi  dacă  nu  era  mila  lui 
Dumnezeu,  nici  acest  puţin  n-avea  să  fie  aşa,  măcar  atât  pe  cât  este. 

Ca  întotdeauna  şi  ca  la  orice  lucru  şi  aici  se  potriveşte  cuvântul  Sfântul 
Prooroc  David  că:  „De  nu  ar  zidi  Domnul  casa,  în  zadar  s-ar  osteni  cei  ce  o  zidesc;  de  nu 
ar  păzi  Domnul  cetatea,  în  deşert  ar  priveghea  cel  ce  o  păzeşte  (Psalmi  126,  1). 

De  aş  încerca  să  mulţumesc  celor  ce  m-au  ajutat  la  această  modestă  lucrare, 
apoi  întâi  ar  trebui  să  mulţumesc  lui  Dumnezeu,  şi  apoi  oamenilor  lui  Dumnezeu... 

Rugăm  pe  Bunul  Dumnezeu  care  a  dat  aşa  mare  dar  cărţilor  scrise  de 
Părintele  Nicodim,  să  dea  şi  acestor  pagini,  în  care  este  cuprinsă  pe  scurt,  viaţa  şi 
activitatea  lui,  spre  mângâiere,  încurajare  şi  îndemn  la  lupta  cea  bună  ce  ne  stă  înainte. 

Ziua  de  6  iulie  1975  în  care  scumpul  nostru  Părinte  şi  Duhovnic  a  plecat  din 
această  lume,  în  veşnicie. 


Poziţia  geografică  şi  un  scurt  istoric  al  satului  Buneşti 

Printr-o  împrejurare  fericită,  am  intrat  în  posesia  unei  lucrări  numită 
„Monografia  Comunei  Buneşti"  din  judeţul  Argeş,  localitatea  în  care  a  văzut  lumina  zilei 
părintele  protosinghel  Nicodim  Măndiţă,  scrisă  de  Preotul  Nicolae  I.  Iancu  (şi  el  fiu  al 
satului  şi  paroh),  şi  publicată  în  anul  1934,  în  care  descrie  poziţia  geografică  a  localităţii, 
viaţa,  obiceiurile  şi  îndeletnicirile  oamenilor,  coborând  în  istorie,  pe  bază  documentelor, 
până  la  începuturile  acestei  aşezări.  Din  respect,  iubire  şi  recunoştinţă  faţă  de  cel  ce  ne-a 
fost  Părinte  Duhovnicesc,  vom  face  o  spicuire  din  această  carte,  pe  cât  ne  permite  spaţiul, 
pentru  a  cunoaşte  locul  său  de  obârşie.  Şi  acum,  să  urmărim  şirul  descrierii,  care  sună 
astfel: 

„La  5  km  depărtare  de  gara  Merişani,  pe  partea  stângă  a  şoselei  ce  merge  pe 
Vâlsan  în  sus,  se  află  aşezată  comuna  Buneşti.  La  răsărit  se  învecineşte  cu  comunele: 
Zărneşti  şi  Valea  Mărului;  la  apus  cu  Măniceşti  şi  Băiculeşti;  la  miazănoapte  cu  Topliţa, 
Bohari  şi  Cacaleţi;  la  miazăzi  cu  Vâlcele  şi  Merişani.  Comuna  Buneşti  e  formată  din  şase 
cătune:  Capul  Piscului,  Valea  Moşului,  Şolea,  Valea  Mare,  Gârcia  şi  Faţa  Câmpului. 

Comuna  are  chipul  unui  dreptunghi  cu  deschizătura  spre  Curtea  de  Argeş.  O 
latură  e  de  6  km  şi  alta  de  3  km. 

De  aici  până  la  Curtea  de  Argeş  sunt  17  km,  iar  până  la  Piteşti  sunt  20  km. 
Pământul  este  deluros.  Casele  sunt  aşezate  la  poalele  dealurilor.  Când  e  timpul  frumos, 
este  plăcut  să  stai  aici.  Când  plouă,  ţi-e  urât  să  ieşi  din  casă.  Singurul  drum  de-a  lungul 
satului  este  gârla  Valea  Mare.  Câte  necazuri  nu  aduce  ea!  Ce  păţesc  bieţii  oameni,  pe 
timp  ploios,  când  vor  să  iasă  la  biserică,  la  primărie,  la  bancă,  etc.  Ţi  se  rupe  inima  de 
durere,  când  vezi  iarna  copiii  de  şcoală,  venind  uzi  şi  îngheţaţi  pe  gârlă  devale...  De  multe 
ori  digurile  sunt  o  nimica  toată  în  faţa  ei.  De  câte  ori  gârla  n-a  dus  cu  ea  la  vale  porţile, 
păsările  şi  vitele  oamenilor.  S-au  înecat  şi  copii!  Locuitorii  de  pe  Valea  Mare  o  duc  bine 
cu  vitele  şi  cu  păsările.  Dacă  scapă  din  curte,  iau  valea.  Cei  din  vatra  satului  o  duc  mai 
greu.  A  scăpat  ceva  din  curte,  drept  în  câmp  se  opreşte.  Fac  stricăciune  şi  se  iscă  certuri... 

Când  pomii  sunt  înfloriţi,  e  o  frumuseţe  să  străbaţi  valea  de-a  lungul!  Vara, 
gârla  e  plină  de  gâşte.  Toamna  când  se  culeg  prunele  şi  strugurii,  e  mare  veselie  pe  văi  şi 
dealuri.  Ce  fericiţi  sunt  oamenii  când  îşi  văd  prunii  încărcaţi  cu  prune!  Iarna  e  linişte  şi 
pace...  In  căminul  cald,  în  nopţile  lungi,  se  deapănă  firul  plăcut  al  povestirilor... 

Suprafaţa  satului  este  cam  de  8  km  pătraţi...  La  miazăzi  şi  la  miazănoapte 
sunt  două  lanţuri  de  dealuri...  Pe  unele  dealuri  sunt  şi  poieni...  La  răsărit  este  câmpul. 
Pământul  este  argilos.  Aproape  de  râul  Vâlsanului  este  nisipos.  Pe  dealuri  este  văros,  bun 
de  vii.  Pe  câmp,  în  unele  locuri  este  cleios.  La  secetă  se  crapă  mult  şi  le  merge  rău 
plantelor... 

Singura  apă  curgătoare  este  râul  Vâlsanului.  La  Merişani,  nu  departe  de  sat, 
se  varsă  în  râul  Argeş.  Prin  mijlocul  satului,  când  plouă,  curge  gârla  Valea  Mare.  Ea  se 
varsă  în  Vâlsan...  Pe  marginea  gârlei  s-au  plantat  sălcii  şi  plute,  s-au  făcut  şi  diguri.  Când 
vine  apa  mare,  nimiceşte  totul.  Odinioară  gârla  aceasta  nu  avea  ieşire  în  Vâlsan.  Cum 
ieşea  din  sat  îneca  tot  câmpul.  în  urma  ei  rămâneau  numai  bolovani  şi  buturi.  în  anul 
1884,  inginerul  Donescu  a  făcut  un  canal  drept,  prin  care  i-a  dat  scurgere  în  râu.  Atât  de 

mult  s-a  lărgit  canalul,  încât  astăzi  pare  un  râu.  Dacă  astăzi  gârla  Valea  Mare  vine  repede 
şi  face  stricăciuni  mari,  aceasta  se  datoreşte  faptului  că  sătenii  au  golit  dealurile  de 
păduri... 

Vechimea.  Cât  priveşte  vechimea  şi  începutul  salului,  aceasta  se  pierde  în 
negura  vremii.  Se  crede  că  e  mai  vechi  de  350  de  ani.  Bătrânii  satului  spun  că  Armaşul 
Bunea  a  fost  împuternicit  ca  stăpân  peste  această  moşie  de  Mihai  Viteazul.  De  la  Armaşul 
Bunea  se  trage  numele  satului  Buneşti.  Din  neam  în  neam,  din  gură  în  gură,  ni  s-a  păstrat 
această  legendă  şi  aşa  am  scris.  Când  a  venit  Bunea,  erau  30-40  de  case  pe  moşia  aceasta. 
Din  gura  unor  bătrâni,  la  o  clacă  de  porumb,  am  cules  cântecul  acesta: 

„Alei,  Bunea,  tu,  măi  frate, 
Cu  sumanu  prins  în  spate, 
Ai  venit  la  noi, 
Cu  turme  de  oi. 
Poposişi  pe  plaiu, 
Pe  dealu  lui  Craiu 
Stână  ai  lucrat 
Din  stejar  uscat. 
Si  te-ai  ridicat 
Mare  peste  sat". 

E  probabil  să  mai  fi  fost  sat  şi  înainte  de  Bunea,  întrucât  pe  valea  Oltului  şi  a 
Argeşului  s-au  înjghebat  primele  voievodate  româneşti. 

Cu  privire  la  numele  salului  se  mai  păstrează  o  legendă:  „Nişte  călători 
veneau  cu  carele  de  la  vale.  I-au  apucat  noaptea  în  apropiere  de  Cacaleţi.  Au  cerut  să  fie 
găzduiţi.  Nimeni  nu  i-a  băgat  în  seamă!  Nimeni  nu  i-a  primit!  Foarte  trişti,  au  luat  drumul 

către  satul  Buneşti.  Locuitorii  de  aici,  i-au  primit  cu  toată  căldura.  De  atunci  i-a  rămas 
numele  Buneşti  -  „Bun  eşti". 

In  documentul  de  la  1575  (7083),  ianuarie  13,  Alexandru  Voievod  dă  lui  Lai 
şi  Dragomir  din  Mălureni,  Muntele  Dobroneagul.  In  alt  document  din  30  aprilie  1576, 
aflăm  că  Alexandru  Voievod  dă  lui  Dragomir,  bătrânul,  jumătate  din  Dobroneagul.  In 
documentul  următor,  găsim  numele  satului  Mălureni  şi  al  satului  Zărneşti,  vecin  cu 
Buneşti: 

Documentul  din  iunie  7108  (1600),  precizează  că  Nicolae  Voievod  întăreşte 
Vladului  ocinile  (moşiile)  din  Zărneştii  de  Sus,  pe  râul  Vâlsanului,  ce  le -au  cumpărat: 
„ocină  din  Dealul  Oii  a  cincea  parte,  oricâtă  se  va  aduna  din  Crucea  lui  Ursă,  până  la 
fântâna  lui  Lifoe  de  la  Brata,  de  la  Mălureni  şi  de  la  fraţii  ei  de  la  Şopotan,  etc." 

Din  aceste  trei  documente  vedem  că  pe  la  anul  1600,  satele  Mălureni  şi 
Zărneşti  erau  înfiinţate.  în  documentul  al  treilea  găsim  pe  Lifoe,  unul  din  moşii 
Buneştilor,  ceea  ce  dovedeşte  că  şi  satul  Buneşti  era  înfiinţat  la  1600. 

In  ocolniţa  (cartea  hotarelor)  comunei  Vâlcele,  se  vorbeşte  de  Vâlcu.  Numele 
lui  Vâlcu,  de  la  care  îşi  trage  numele  Vâlcele,  şi  numele  Bunea,  de  la  care  îşi  ia  numele 
Buneştii,  le  găsim  în  documentul  nr.  32,  publicat  în  ,  Arhiva  Istorică  a  României",  anul  I, 
pag.  31.  Pentru  frumuseţea  lui,  îl  dăm  în  întregime: 

„Titori(i)  (fondatorii)  Schitului  Vălcanii,  boieri  pan  (domn)  Vălcul  Vel 
(mare)  Vornicu  (ministru  de  justiţie);  Grigore  Vel  Vistieri  (ministru  de  finanţe);  Bunea 
logofăt  Vel  armaş  (mare  demnitar  militar).  Titori  moşteni  (băştinaşi)  ot  (din)  Brăneşti: 
Ianotă,  Vladu,  Lifoe,  Stan  portărelu  (funcţionar  în  justiţie),  Sârbu. 

Adică  noi,  acestne  (aceşti)  moşteni,  ot  Brăneşti,  care  ne  am  numitu,  adeverim 
cu  această  scrisoare  a  noastră  precum  să  se  ştie:  că  având  dumnealor:  boieri(i)  pan  Vâlcu, 
Grigore,  Bunea  logofătul,  cumpărători  de  moşie  la  satul  Vălcăniţa:  de  la  (pe)  dumnelor 
pan  Stan  i  (şi)  Spincul  din  Târgovişte  şi,  plimbându-se  peste  moşii  dumnealor,  au  urcat  şi 

la  moşia  noastră,  la  vârful  Vâlcani  şi  văzându  acel  locu  aşa  frumos,  au  dat  Dumnezeu 
gându  ca  să  facă  Sfânta  Mănăstire;  şi  nefiindu  moşia  a  dumnealor,  au  întrebat  pe  oarecine 
din  oameni,  a  cui  este  moşia  pe  acel  vârfu  frumos;  le  au  spusu  cinevaş  că  este  a 
moştenilor  Brăneşti.  Dumnealor  auzind  aşa,  au  venit  la  noi  şi  ne-au  întrebat:  „moşilor,  a 
dumneavoastră  este  moşia  pe  acel  vârfu  al  Vălcani".  Noi  am  spusu  că  este  a  noastră. 
Dumnealor  au  zisu:  „Nu  ne  veţi  vinde  noo  acel  vârfu  că  să  facem  o  sfântă  mănăstire?". 
Dar  noi  auzindu  că  vor  să  facă  sfântă  mănăstire,  ne  am  adunat  cu  toţii  şi  amu  vorbitu  de 
vor  vrea  să  ne  primească  şi  pe  noi,  titori.  Noi  vom  da  şi  mai  multu,  nu  numai  acel  vârfu. 
Dar  dumnealor  au  zisu:  „noi  nu  lepădăm  pre  nimenea:  din  cei  ce  vinu  cu  dragoste  către 
Dumnezeu,  că  Dumnezeu  are  multe  sălaşe  gătite,  fiecărora  după  faptele  lor  cele  bune". 
Dar  noi  auzind  aşa,  ne  am  tocmitu,  ca  să  ne  scrie  şi  pe  noi  la  titornicie  şi  ne  au  scrisu:  „şi 
le  amu  dat  de  a  noastră  bună  voie  de  la  piscul  Tătarului  de  la  râpă  pe  apa  Vâlcane  în  susu 
până  la  piscul  Grecilor  şi  până  în  scursura  văii  Câinelui  şi  până  la  fântâna  sărată  în  hotaru 
Rudulenilor  sl  pe  apa  Vărsăturii  în  jos,  prin  gura  văii  Ursului  şi  prin  poalele  Mesilor  lui 
Nikifor  şi  prin  gura  văii  Tisei  şi  prin  poalele  pădurii,  prin  satu  până  iarăşi  la  malul 
Tătarului  la...  i  la  apa  Vâlcani".  Şi  am  datu  această  scrisoare  la  mâna  dumnealor  boierilor, 
ca  să  ne  fie  de  bună  credinţă  şi  să  se  ştie  şi  feciorii  noştri  pentru  ce  este  dată  această 
moşie,  că  este  dată  pentru  vecinică  pomenire  şi  ne  iscălimu  mai  josu  pre  nume  şi  punemu 
şi  degetele  în  loc  de  pecete: 

0+7130  (1622)  meş.  ap.  23  (aprilie  23). 

Şi  am  scrisu  eu  Proca  Logofătul.  Şi  am  dat  noi:  +eu  Vranu,  +eu  Vladu  Lifoe, 
+eu  Stan  portărel,  +eu  Sărbu,  eu  popa  Toader,  eu  Pavel  sticlaru  adeverezu,  eu  Stan 
sticlaru  adeverezu,  eu  Şerban  ot  Vălcana  adeverezu.  Si  am  scrisu  eu  popa  Toader  ot 
Vălcana,  cu  zisa  lor.  Pătraşc  Poştei  ot  Târgovişte,  adeverezu,  Văsile  Postelnicu 
adeverezu,  Tănase  Postelnicu  ot  Coţăieni  adeverezu,  Oprea  Postelnicu  ot  Săteni 
adeverezu". 

Din  acest  document  vedem  că  boierii:  Vălcul,  Grigore  şi  Bunea  au  fost 
iubitori  de  Dumnezeu  şi  de  Biserică.  In  documentul  ce  urmează,  găsim  numele  mai 
multor  sate,  între  care  şi  Buneşti: 

«Zic  de  megiaşii  adeveritori  ai  lui  Mihail  Stolnicelul  ot  Zărneşti  şi  ai 
Apostului  ot  Buneşti  (anume:  Stoica  Stolnicelul  ot  Vâlcele,  i  Stan  ot  Bădeşti,  i  Ţalapie 
Roşu  ot  Zărneşti,  i  Dragomir  ot  Bohari,  i  Dragotă  ot  Buneşti,  i  Dragomir  ot  Drobogostea) 
ca  să  caute  şi  să  adevereze  aceşti  şase  megiaşi:  fost-au  vândut  Popa  Stoica  şi  feciorii  lui 
anume  Ţalapie  şi  Pătru  din  partea  lor  din  moară  a  patra  parte  lui  Mihail  moşu  lui  Mihăil, 
au  nu  i-au  vândut.  Şi  iar  să  adevereze:  vândut-au  Popa  Stoica  şi  feciorii  lui  partea  de 
ocină  a  Bârzei  feciorul  Manei  Bătrânul,  lu  Mihail  moşu  lui  Mihail,  au  nu  i-au  vândut.  De 
va  fi  vândutu  Popa  Stoica  şi  feciorii  lui  într-acesta  chip  aivă  aş  ţinea  Mihail  cu  pace  de 
către  Apostolul.  Iar  să  nu  va  fi  vândutu,  să  n-aibă  Mihail  nici  o  treabă,  însă  precum  vor 
adăvăra  aceşti  şase  megiaşi  cu  sufletele  lor  pre  sfânta  dreptate,  aşa  să  i  se  tocmească  şi 
ziuoa. 

Vel  Portar,  din  scaun  Târgovişte.  Mi.  Di.  Pis. 

7174  (1666,  Aprilie,  30) 

(ss)  Io  Radul  Voevod  (pecete)". 

Deci,  la  1666,  satele:  Buneşti,  Zărneşti,  Bohari,  Vâlcele  şi  Dobrogostea  erau 

în  fiinţă. 

Dintr-un  hrisov  de  la  1661  se  mai  vede  că  Bunea  Logofătul  vinde  lui  Anghil 
cănipiştea  de  la  Ulei  -  Mălureni.  In  alt  hrisov  cu  data  de  3  Septembrie  1753,  vedem  că 
Gheorghe  şi  Stan,  feciorii  lui  Bunea  (ot  Buneşti)  „zălogesc  şi  partea  lor  din  muntele 
Dobroneagul".  Intr-un  hrisov  de  1726  găsim  că  Mihalcea  şi  Iane  au  fost  feciorii 
Gherghinei.  In  catagrafia  Episcopiei  Argeşului,  din  1808,  găsim  ca  Preoţi  în  Buneşti  pe: 

Iane,  Mihalcea  şi  Mihai.  In  lumina  acestor  documente,  credem  că  satul  Buneşti  era 
înfiinţat  la  1600. 

Glasuri  din  ruine 

Tobari.  La  capul  Piscului,  a  fost  pe  vremuri  un  sat  tătăresc  cu  numele  de 
Tobari.  Aşa  ne-au  spus  bătrânii.  Drumurile  satului  au  fost  pietruite  cu  bolovani.  Şi  astăzi, 
după  atâţia  ani,  plugarii  când  ară  câmpul,  dau  peste  bolovani.  Acum  vreo  80  de  ani  se 
vedeau  bine  ruinele  unui  han  tătăresc.  Era  un  fel  de  cetăţuie  cu  ziduri  groase,  cu  beciuri 
cu  bolovani,  unul  şi  unul.  In  aceste  beciuri  se  schimbau  caii  de  poştă,  când  venea 
„diligenţa"  de  la  Piteşti  sau  de  la  Curtea  de  Argeş.  In  jurul  acestui  sat  erau  şi  nişte  movile 
de  pământ.  Astăzi,  din  această  zidire  n-au  mai  rămas  decât  câteva  grămezi  de  bolovani. 

Biserica  din  Robu.  Cea  dintâi  biserică  despre  care  pomenesc  strămoşii,  a  fost 
în  Robu.  Cu  totul  altfel  era  împărţit  satul  pe  acele  vremuri.  Lucrul  acesta  se  poate  vedea 
după  cele  două  biserici:  una  în  Valea  Moşului  şi  alta  în  Robu.  Credem  că  şi  poporul  era 
adunat  în  jurul  acestor  locaşuri  de  închinare. 

Biserica  din  Robu  a  fost  aşezată  într-o  poiană  înconjurată  de  pădure.  Că  a  fost 
din  cărămidă,  sau  din  lemn,  nu  se  ştie.  Nişte  oameni  săpând  odată,  au  găsit  pe  locul  unde 
a  fost  biserica,  o  cădelniţă.  Astăzi  nu  se  mai  cunoaşte  nimic. 

Din  neam  s-a  păstrat  legenda  aceasta:  „Pe  timpul  lui  Mihai  Viteazul,  în 
Vinerea  Patimilor  sau  în  noaptea  Paştilor,  când  tot  creştinul  merge  la  biserică,  au  venit 
turcii  şi  au  trecut  prin  sabie  tot  ce  au  găsit  în  biserică.  Nimeni  n-a  scăpat  cu  zile!  De  la  cel 
din  urmă  sătean,  până  la  Preotul  slujitor,  toţi  au  pierit  tăiaţi  de  sabia  nemiloasă  a  turcilor. 
Ce  jale  şi  durere  a  fost  atunci  în  sat!".  Păcat  că  nu  avem  nici  o  slovă  care  să  ne  grăiască 

despre  acele  cumplite  vremi  de  băjenie  (fuga  populaţiei  din  calea  invaziei)!  De  atunci  a 
rămas  numele  dealului...  Robu. 

Biserica  din  Valea  Moşului.  Constantin  Dima,  care  a  făcut  parte  din  pandurii 
lui  Tudorică  din  Vladimirii  Gorjului,  a  mărturisit  până  la  moarte  că  a  pomenit  zidurile 
acestei  biserici,  ca  de  un  metru.  Despre  cea  din  Robu  a  spus  tot  ceea  ce  am  scris  mai  sus. 

Năstase  Lifoe,  feciorul  lui  Radu  Lifoe,  care  a  murit  în  vârstă  de  107  ani,  a 
spus  că  a  văzut  cu  ochii  parte  din  zidurile  bisericii  din  Valea  Moşului.  Se  crede,  după 
toate  acestea,  că  biserica  a  fost  de  zid.  Locul  unde  a  fost  biserica  se  găseşte  în  „ograda" 
cu  pruni  a  unui  locuitor.  Pe  locul  unde  a  fost  Sfânta  Masă  este  un  măr.  Si  aici,  ani  de-a 
rândul,  ni  s-a  spus  că  a  fost  un  sfânt  jertfelnic.  La  rădăcina  mărului  se  află  câţiva  bolovani 
şi  câteva  cărămizi.  Sătenii  arând  pe  acolo,  au  adunat  toţi  bolovanii.  Un  cântăreţ  bătrân,  I. 
Rădulescu,  care  a  murit  în  vârstă  de  90  ani,  ne-a  spus  că  a  văzut  o  icoană  de  lemn  de  păr, 
zugrăvită  „cu  trei  sfinţi  arhierei"  şi  că  a  auzit  pe  preoţi  că  este  de  la  Valea  Moşului. 
Această  icoană  s-a  păstrat  în  podul  bisericii  parohiale,  până  mai  încoace.  Carii  o 
mâncaseră  de  nu  se  mai  putea  folosi.  De  la  reparaţia  bisericii,  nu  se  ştie  ce  s-a  făcut  cu  ea. 

Fiind  copii,  şi  jucându-ne  pe  sub  mărul  pomenit  mai  sus,  am  găsit  o  iconiţă 
cu  chipul  Maicii  Domnului.  Era  făcută  din  alamă.  Chipul  de  pe  ea  era  făcut  dintr-un  fel 
de  smalţ  colorat.  Cu  venirea  nemţilor,  ni  s-a  luat.  Se  crede  că  la  această  biserică  a  slujit 
Preotul  Ţalapiu,  în  a  doua  jumătate  a  secolului  17. 

Schitul  Buneşti.  In  apropierea  bisericii  parohiale,  spre  Gârcia,  a  fost  pe 
vremuri  un  schit.  Biserica  schitului  era  de  lemn.  Chiliile  au  fost  peste  drum,  în  apropierea 
primăriei.  La  biserică  slujeau  nişte  călugări.  După  slujbă,  peste  săptămână,  munceau  în 
petecul  de  pământ  din  jurul  chiliilor,  până  în  gârlă.  Sătenii  nu  vedeau  cu  ochi  buni  pe 
aceşti  călugări.  Bătrânii  spun  că  erau  greci  şi  că  nu  înţelegeau  slujba  lor.  într-o  bună  zi, 
pe  când  călugării  se  aflau  după  milă  prin  satele  vecine,  câţiva  oameni  mai  curajoşi,  s-au 

27 


dus  şi  le-au  dat  foc  la  chilii.  „Cu  vremea,  ziceau  ei,  aceşti  călugări  se  fac  stăpâni  peste 
noi.  Destul  am  suferit  de  când  au  venit  ei!". 

Când  s-au  întors  în  sat  şi  când  şi-au  văzut  călugării  chiliile  arse,  s-au  supărat 
foarte  mult.  Ce  puteau  face  faţă  de  îndârjirea  poporului?  Au  pus,  se  zice,  epitrahilele  de 
gât,  au  îngenunchiat,  au  aprins  tămâie  şi  lumânări  acolo  pe  cenuşa  chiliilor  şi  au 
blestemat  pe  rău  făcători.  După  aceea  au  plecat  din  sat.  Până  astăzi  este  credinţa  că 
petecul  acesta  de  pământ  din  uliţa  bisericii  şi  şosea  are  parte  de  pustietate.  Blestemul 
călugărilor  e  lucru  mare... 

Nişte  oameni  bătrâni  spun  că  au  dat  de  nişte  lemne  arse  în  pământ.  Probabil 
să  fie  din  lemnăria  chiliilor.  In  locul  schitului,  pe  la  1750-1800,  s-a  ridicat  o  biserică 
lungă  din  lemn.  Această  biserică  a  avut  o  singură  turlă.  Hramul  ei  a  fost  Sf.  Nicolae. 

Biserica  Cuvioasei  Parascheva.  După  1800,  în  locul  bisericii  de  lemn  de  mai 
sus,  a  fost  clădită  altă  biserică  de  zid.  Era  în  formă  de  corabie,  cu  o  turlă  şi  învelită  cu  şiţă 
(bucăţi  subţiri  de  lemn  ca  şindrila).  După  actele  aflate  în  arhiva  primăriei,  am  cunoscut  că 
hramul  ei  a  fost  Cuvioasa  Parascheva.  Clopotniţa  era  aşezată  deosebit  în  faţă.  Când  venea 
lumea  la  biserică,  urca  pe  coasta  lui  Stroe  şi  trecea  pe  sub  clopotniţă. 

In  catagrafia  Episcopiei  Argeşului  din  anul  1808,  publicată  în  revista  „Bis. 
Ort.  Rom."  nr.  9,  din  iunie,  1922,  pag.  684,  găsim  scris:  „Buneşti,  una  biserică  de  zid. 
Preoţii:  Mihai,  Iane,  Mihalcea.  Diaconi:  Luca,  Ilie".  La  această  biserică  au  slujit:  Preotul 
Marin,  Preotul  Sâma,  Preotul  Ilie,  Preotul  Stan,  Preotul  Şerban,  Preotul  Cosma,  Preotul 
Ghiţă,  Diaconul  Luca,  Ilie,  Matei,  Din,  etc.  Morţii  se  îngropau  în  jurul  bisericii  «la  Stroe- 
n  deal».  Biserica  aceasta  a  durat  până  la  a.  1879.  S-a  dărâmat  şi  s-a  construit  cea  de  azi... 

Sub  ocupaţia  rusească  (1828-1834).  In  timpul  Regulamentului  Organic, 
boierii  aveau  multe  drepturi.  Ţăranii  erau  în  mâna  lor.  Zilele  de  clacă  (munca  ţăranilor 
prestată  pentru  boieri)  se  înmulţeau  din  an  în  an.  Pentru  ajutorarea  populaţiei  sărace,  în 

timp  de  foamete,  s-au  înfiinţat  prin  sate  «pătule  de  rezervă».  Aci,  fiecare  sătean  era  dator 
să  aducă,  în  anii  de  belşug,  un  număr  de  baniţe  de  porumb.  In  Buneşti  au  fost  două  pătule 
de  rezervă.  Erau  lungi  pe  câte  18-20  de  furci.  La  început  erau  aşezate  în  partea  de  răsărit 
a  bisericii,  mai  la  urmă  au  fost  mutate  în  partea  de  miazăzi  a  locului  pe  care  se  face  târg  la 
Sfântul  Gheoghe  în  fiecare  an. 

Cu  toată  paza,  noaptea  veneau  răufăcătorii,  aştemeau  ţoale  pe  dedesubt  şi 
loveau  cu  maiul  în  gratia  pătulului.  Boabele  cădeau  grămadă  pe  ele.  Le  strângeau,  le  luau 
la  spinare  şi  «pe-aci  ţie  drumul»  în  întuneric. 

Se  făcea  jalbă  (reclamaţie  în  scris).  Venea  ispravnicul  cu  diligenţa.  Satul 
tremura  înaintea  lui.  Nu  se  putea  dovedi  nimic.  Neînţelegerile  dintre  oameni  se  judecau 
de  Preot  şi  trei  aleşi.  Ca  dare  se  plătea  pe  atunci  30  de  lei  de  familie  pe  an. 

O  povestire  cu  ciuma.  Pe  la  anul  1812,  ciuma  bântuia  grozav.  Murea  lumea 
pe  capete.  Nu  era  casă  în  care  să  nu  se  coboare  jalea  şi  durerea.  Morţii  nu  se  mai  îngropau 
la  biserică,  ci  pe  câmp,  pe  dealuri. 

Joiţa,  soţia  lui  Dima  Niţulescu,  era  bolnavă  greu  de  ciumă.  Ii  era  tare  frică  de 
moarte  şi  îi  părea  rău  de  cei  şase  copii  mici,  ce-i  rămâneau  în  urmă.  S-a  culcat.  Peste 
noapte  a  visat  un  vis  ciudat:  „Se  făcea  că  a  venit  la  noi  în  casă  o  femeie  bătrână,  bătrână... 
şi  urâtă  nevoie  mare...  Era  îmbrăcată  numai  în  zdrenţe.  După  gât  purta  o  traistă  mare, 
făcută  numai  din  petice.  Nu  semăna  la  culoare  unul  cu  altul.  Traista  era  plină  cu  ceva, 
căci  era  înfoiată.  Bătrâna  a  zis:  „Am  venit  la  tine,  Joiţo,  să  te  iau!  Găteşte-te  de  plecare!". 
Eu  am  început  să  plâng  şi  să  o  rog:  „Mai  lasă-mă,  te  rog,  căci  îmi  rămân  în  urmă  şase 
copii,  toţi  mititei.  Şi...  tare  rău  o  vor  duce  în  lume  fără  mamă!".  Faţă  de  străduinţele  mele, 
baba  a  zis:  „Să  vedem,  dacă  nu  te  găsesc  scrisă  pe  bilet,  te  mai  las!".  A  deşertat  traista  în 
pat.  Erau  în  ea  numai  bilete  albe,  scrise  cu  slove  negre.  Le-a  căutat  unul  câte  unul,  până 
ce,  durere...  a  găsit  şi  pe  cel  cu  numele  meu:  Joiţa.  „Iată,  zice,  eşti  scrisă.  Nu  mai  e  chip 
de  scăpare!  Nu  pot  să  te  las!  Până  mâine  la  prânz  te  afli  moartă!".  Baba  a  plecat  şi  m-a 

lăsat  plângând.  La  plecare  am  întrebat-o:  „Unde  te  duci?".  „Mă  duc,  a  zis,  la  preotul 
Nicolae  din  Vâlcele,  tatăl  preotului  Căniţă.  De  aici  trec  la  Scârloteşti,  Băiculeşti  şi  stau 
trei  săptămâni".  Mă  uitam  după  ea.  Şi  stejarii  şi  fagii  se  dădeau  la  o  parte  din  calea  ei.  La 
râul  Argeşului,  când  a  sosit,  apa  s-a  dat  la  o  parte  şi  a  trecut  pe  uscat.  M-am  uitat  după  ea 
până  ce  am  pierdut-o  din  ochi!". 

După  ce  a  povestit  visul,  s-a  întors  la  perete  şi  a  închis  ochii...  Mormântul  ei 
se  află  pe  poiana  de  sub  viile  Craiului.  La  capul  ei,  îşi  flutură  frunzele,  lemnul  Domnului. 

Sub  ocupaţia  germană  (1916-1918).  Pe  la  jumătatea  lui  noiembrie  1916,  se 
auzeau  bubuituri  de  tun  la  Argeş.  Locuitorii  din  comunele  Vemeşti  şi  Valea  Danului  au 
fost  găzduiţi  în  Buneşti.  Au  venit  cu  ceea  ce  au  putut  lua  în  căruţe,  ca  să  scape  de 
prăpădul  tunului.  Peste  câteva  zile,  vine  ştire  la  primărie  ca  tinerii,  trecuţi  de  18  ani,  să 
plece  în  Moldova.  Ce  groază  era  atunci!  Se  auzea  că  nemţii  omoară  flăcăii  şi  fetele. 
Părinţii  îşi  ţineau  fetele  ascunse  în  beciuri,  prin  buţi  şi  prin  fânării.  Hainele  şi  lucrurile  de 
mâncare  erau  ascunse.  Din  Buneşti  au  plecat  mulţi  în  Moldova.  Când  au  venit  nemţii, 
fiecare  sătean  avea  la  poartă  un  petec  de  pânză  albă.  Cum  au  intrat  în  sat,  au  început  să 
caute  pe  soldaţii  noştrii.  N-a  rămas  colţ  necercetat.  Şi  prin  podurile  caselor  s-au  urcat. 
Erau  tare  flămânzi.  Ochii  lor  erau  numai  după  unt,  brânză,  ouă,  untură,  lapte,  etc.  La 
Merişani  s-a  aşezat  «comandatura».  Primar  -  sau  cum  îi  spuneau  ei:  Burgermeister  -,  au 
pus  peste  satul  acesta  pe  Marin  Mihăilescu.  El  locuia  în  casele  naşului  său  Ghe.  Enescu. 
Ştia  să  vorbească  nemţeşte  şi  se  înţelegea  de  minune  cu  nemţii.  Ce  mult  îl  iubeau  ei! 
Toate  actele  de  la  primărie  purtau  iniţialele:  M.V.R.  Deşi  în  sat  erau  40  de  cazane  pentru 
fabricat  ţuică,  totuşi  -  prin  dibăcia  primarului  -  au  fost  ridicade  de  nemţi  numai  9,  şi 
acelea  vechi.  Cei  cu  cazane  au  despăgubit  băneşte  pe  ceilalţi  şi  pe  ale  lor  le-au  ascuns. 
Nemţii  luau  aramă,  alamă,  clopote,  cazane,  piei,  curele  etc.  Arhiva  primăriei,  a  băncii  şi  a 
Bisericii  a  fost  îngropată  în  Biserică.  Policandrul  cel  mare,  împreună  cu  clopotul,  au  fost 
ascunse  la  Şt.  Stroie,  în  beci.  Nemţii  au  luat  de  la  Biserică  un  clopot.  Zilnic  cărau  din  sat: 

ouă,  lapte,  untură,  nuci,  fasole,  prune,  pânză,  lână,  buţi,  butoaie,  etc.  Mai  în  urmă  au 
ridicat  din  sat:  boi,  vaci,  viţei,  oi,  porci,  etc.  N-a  scăpat  familie  până  n-a  dat  ceva.  Şi 
astăzi  mai  au  oamenii  bonurile  date  de  nemţi,  pentru  ceea  ce  li  s-a  luat.  La  mulţi  porcul 
de  Crăciun  a  fost  luat  de  pe  foc,  când  îl  pârleau.  Tinerii  şi  bărbaţii,  în  stare  de  a  purta 
arma,  au  fost  trecuţi  în  matricole  la  comandatură.  Pe  lângă  «personal  Ausweis»,  fiecăruia 
i  se  mai  da  şi  o  foaie  roşie  pe  care  trebuia  să  o  prezinte  lunar  la  viză,  la  Merişani  sau  la 
Curtea  de  Argeş.  Ca  să  mergi  cu  ceva  alimente  la  Piteşti  sau  la  Bucureşti,  trebuia  să  ai 
„Ausweis"  de  la  comandatură  respectivă.  In  timpul  muncilor  agricole,  nemţii  scoteau  pe 
oameni  cu  forţa  la  lucru,  în  unele  părţi  au  arat  ei.  Prunele,  merele,  perele  şi  dovlecii  le 
cumpărau  pentru  marmeladă.  Totul  era  cărat  cu  căruţele  la  Merişani.  Aici  se  cântărea  şi 
se  plătea  la  kilogram.  Reparaţia  drumurilor  şi  a  şoselelor  se  făcea  de  oameni.  Noaptea, 
ziua,  trebuia  să  fii  în  picioare  la  glasul  neamţului.  Cine  nu  se  supunea,  era  vai  de  capul 
lui! 

Pe  vremea  nemţilor,  venea  lumea  la  Biserică.  S-a  făcut  şi  şcoală  cu  copiii. 
Administratorul  de  plasă  era  de  faţă  la  examen.  Intr-un  timp,  nişte  nemţi  au  luat  cutia  cu 
Sfintele  Taine  de  la  Biserică  şi  au  vărsat-o  jos! 

Sub  călcâiul  neamţului,  sătenii  au  stat  doi  ani.  Toată  lumea  era  tristă  şi 
supărată.  Către  sfârşitul  lui  noiembrie  1918,  regele  Ferdinand  I  şi  M.S.  regina  Măria  au 
intrat  in  chip  triumfal  în  Bucureşti.  Ce  bucurie  era  arunci. 

Credinţa.  Toţi  locuitorii  din  sat  sunt  creştini  ortodocşi.  Sectanţii  nu  s-au 
pripăşit.  Mai  toţi  trăiesc  în  bună  înţelegere  şi  respectă  avutul  altuia.  Iubesc  biserica  şi  ţin 
datinile  şi  obiceiurile  creştineşti.  De  jurământ  strâmb  şi  de  concubinaj  se  feresc.  Cred  în 
Dumnezeu  şi  cinstesc  cum  se  cuvine  Sfinţii  şi  icoanele.  De  multă  vreme,  s-au  pomenit  în 
sat  2-3  preoţi.  Lucrul  acesta  a  contribuit  foarte  mult  la  întărirea  credinţei.  In  catagrafia 
Episcopiei  Argeşului,  din  1808,  găsim  că  în  Buneşti  erau  trei  preoţi:  Mihai,  Iane, 
Mihalcea;  doi  diaconi:  Luca  şi  Ilie.  După  actele  stării  civile,  de  la  primărie,  în  1842, 

găsim:  preotul  Marin,  preotul  Ilie,  preotul  Niţă,  duhovnicul  Dumitru;  diaconii:  Luca, 
Matei,  Dumitru,  Gheorghe,  etc. 

La  1848:  preotul  Stan,  preotul  Şerban,  preotul  Niţă. 

La  1858:  preotul  Stan,  preotul  Cosma,  preotul  Gheorghe. 

La  1863:  preotul  Cosma,  preotul  Ghiţă,  preotul  Ion. 

1880:  preotul  Constantin  Cosmescu,  preotul  Ghiţă,  Preotul  Ioan. 

1907:  preotul  Constantin  Cosmescu  şi  preotul  Ioan  Stănescu. 

La  1923:  preotul  Gheorghe  Popa  şi  preotul  Nicolae  I.  Iancu. 

Preoţii  şi-au  văzut  de  biserică.  îndreptarea  calendarului  s-a  primit  fără 
împotrivire,  mulţumită  predicilor  rostite  în  biserică.  Duminica  şi  sărbătoarea,  sătenii  vin 
în  număr  mare  aici.  Ascultă  sfânta  slujbă  şi  s-au  deprins  cu  predica.  De  zile  mari  aduc 
lumânări,  untdelemn,  prescuri  şi  tămâie.  La  sărbători,  împart  pâine  şi  vin  săracilor.  De 
Paşte  şi  Crăciun  se  spovedesc  şi  mulţi  se  împărtăşesc.  Sunt  săritori  la  nevoile  bisericii  şi  o 
ajută  cât  pot  de  mult.  Pe  marginea  drumului  au  obiceiul  să  ridice  cruci  şi  troiţe.  Sunt  peste 
50  de  cruci  ridicate  în  memoria  morţilor  şi  în  sănătatea  celor  vii.  La  o  fântână  nouă  sau  la 
un  puţ,  pun  şi  câte  o  cruce.  Pe  marginea  drumurilor  sunt  vreo  opt  troiţe.  Unele  sunt  de  zid 
şi  servesc  ca  adăpost  de  ploaie.  Cele  mai  vechi  sunt:  troiţa  lui  I.  Iancu,  de  la  V.  Moşului, 
zidită  la  1892  şi  troiţa  lui  Mincă,  zidită  în  1880. 

Când  e  secetă  mare,  sătenii  au  obiceiul  să  aducă  moaştele  Sfintei  Filofteia  de 
la  Curtea  de  Argeş.  Apoi,  la  râul  Vâlsanului,  se  face  procesiune  pentru  ploaie,  unde  vin  şi 
sătenii  de  prin  împrejurimi. 

Apostolii  credinţei 

Preotul  Sâma  din  Ianaci.  Se  trăgea  din  preotul  Iane,  care  a  păstorit  la  1 808.  A 
trăit  numai  cinci  ani.  Ce  tânăr  a  murit!  Preoteasa  Mărgărita  a  rămas  văduvă.  Preotul  Sâma 
era  cuvios  şi  respectuos.  Dacă  nu-1  răpea  moartea  aşa  de  tânăr,  mult  bine  ar  fi  făcut 
poporului!  La  moarte,  a  zis  preotesei:  „Mărgărito,  eu  o  să  mor!  Tu  eşti  tânără,  eşti 
frumoasă!  Poate  vrei  să  te  măriţi...  Să  nu  te  măriţi,  Mărgărito!  Să-ţi  pui  toată  nădejdea  în 
Dumnezeu  şi  să  nu  mă  uiţi.  Dacă  te  măriţi,  eu  ard  în  foc  pentru  tine  până  vei  muri;  după 
ce  vei  muri,  vei  intra  tu  în  foc  şi  voi  ieşi  eu.  Eşti  tânără.  Tinereţea  trece  ca  o  floare...  Vei 
îmbătrâni...  Pentru  păcate,  Dumnezeu  îţi  va  da  o  pedeapsă.  Eu  mă  duc  şi  te  las...".  Preotul 
a  murit.  A  fost  îngropat  şi  pământul  nu  s-a  sfiit  să  primească  în  sânul  său  aşa  tânăr! 

Preoteasa  a  mai  trăit  zeci  de  ani  în  urmă.  La  moartea  soţului  avea  aşa  de 
multe  haine,  încât  deseori  zicea:  „Când  să  mai  port  eu  atâtea  haine!".  Preoteasa  a  trăit  o 
viaţă  de  plăceri...  Credea  că  tinereţea  va  ţine  zeci  de  ani...  Şi  totuşi  a  trecut  ca  un  vis!  A 
îmbătrânit,  a  rămas  oarbă  şi  goală  de  tot...  îi  aduceau  femeile  de  milă  câte  o  cămaşă  sau 
câte  o  fustă.  Luase  meşteşugul  trasului  de  copii.  îi  punea  copilul  în  poală  şi  ea  îl  trăgea  cu 
mâna.  Pricepea  care  moare  şi  care  se  face  sănătos.  Ea  n-a  avut  copii.  A  crescut  copiii 
altora...  O  boală  grozavă  a  lovit-o  aproape  de  moarte.  Plină  de  bube  şi  sfâşiată  de  durere  a 
închis  ochii,  într-un  amurg  de  toamnă,  „la  tufanul  Mărgăritei". 

Preotul  Cosma.  A  fost  tatăl  preotului  Constantin  Cosmescu.  A  avut  ca  soţie 
pe  aceea  ce  în  urmă  s-a  numit  Macaria  monahia.  A  murit  de  tânăr.  Preoteasa  rămânând 
văduvă,  a  luat  calea  bisericii  şi  s-a  călugărit.  La  biserică  şi-a  găsit  mângâierea  în  zilele  de 
încercare.  Ea  s-a  îngrijit  îndeaproape  de  creşterea  fiului  său  Constantin.  A  tors  cu  furca  şi 
1-a  ajutat  să  termine  seminarul  din  Curtea  de  Argeş.  I-a  fost  greu  până  ce  1-a  văzut 
căsătorit  şi  preoţit  pe  seama  bisericii  Bădiceni.  După  câţiva  ani,  a  păşit  pragul 
mormântului,  împăcată  că  şi-a  văzut  feciorul  preot. 

Preotul  Ghiţă.  A  fost  feciorul  preotului  Stan  şi  al  Smarandei.  S-a  născut 
înainte  de  revoluţia  lui  Tudorică  din  Vladimirii  Gorjului.  S-a  făcut  preot  pe  seama 
bisericii  Buneşti,  pe  la  1850.  Pe  soţia  sa  a  chemat-o  Măria.  Acest  preot,  în  tinereţe,  slujea 
foarte  frumos.  Avea  o  voce  fermecătoare.  Cel  dintâi  copil  al  său,  Nae,  a  murit  flăcău.  L-a 
lovit  un  cal  în  cap  şi  a  murit  pe  loc.  Câtă  durere  i-a  pricinuit  această  moarte!  Până  a  închis 
ochii,  a  avut  o  rană  mare  în  inimă...  El  a  fost  un  bun  gospodar.  Pe  gârla  Valea  Mare  a 
construit  o  moară.  Moara  umbla  numai  când  curgea  gârla.  A  slujit  la  biserică  multă 
vreme.  Şi-a  dat  sufletul  în  ziua  de  13  februarie  1892. 

Preotul  Ioan  Stănescu,  frate  bun  cu  preotul  Ghiţă.  S-a  născut  la  1828.  A 
învăţat  seminarul  la  Curtea  de  Argeş.  Pe  soţia  sa  a  chemat-o  Măria.  A  fost  hirotonit  pe 
seama  bisericii  Buneşti  în  anul  1861.  Preot  paşnic,  împodobit  cu  blândeţe  şi  bunătate  rară. 
Sunt  oameni  din  sat  care  îşi  aduc  aminte  de  chipul  blând  şi  domol  al  preotului  Ioan. 
Oricând  l-ar  fi  chemat  cineva,  era  la  datorie.  Pe  ploie,  pe  vânt  şi  pe  ger,  înota  cu  nişte 
cisme  prin  noroaiele  satului.  Ce  păstor  bun  era!  Ce  mult  povăţuia  lumea!  Şi  cu  cuvântul  şi 
cu  fapta.  El  ara,  săpa  şi  cosea,  încins  peste  anteriu.  Nu  pregeta.  In  miez  de  noapte,  te 
speriai  câteodată  întâlnindu-te  cu  el,  venind  de  la  vreun  bolnav.  încărcat  de  bătrâneţe, 
moare  la  27  august  1907.  O  cruce  de  piatră  străjuieşte  la  capul  său  în  cimitir...  Un  fecior 
al  lui,  Ştefan  Popescu,  trăieşte  şi  este  învăţător  pensionar. 

Preotul  Constantin  Cosmescu,  feciorul  preotului  Cosma.  Crescut  cu 
deosebită  grijă  de  mama  sa.  S-a  născut  pe  la  1852.  Clasele  primare  le-a  învăţat  la 
seminarul  din  Curtea  de  Argeş  şi  iese  cu  atestatul  nr.  97/65.  Urmează  cursurile  din  Curtea 
de  Argeş  şi  iese  cu  atestatul  nr.  329/71.  învăţa  bine.  A  ieşit  cu  premiul  al  III-lea.  Pe  soţia 
sa  a  chemat-o  Arsinca.  S-a  hirotonit  preot  pe  seama  bisericii  Bădiceni,  în  anul  1874.  Se 
permută  la  Cacaleţi  în  1877  si  apoi  la  Buneşti  în  1888.  Este  numit  paroh  în  Buneşti  cu 

Decretul  nr.  476,  din  anul  1894.  Avea  o  ţinută  respectabilă.  Parcă  era  un  Patriarh. 
Dumnezeu  îi  dăruise  o  voce  frumoasă.  Cunoştea  foarte  bine  rânduiuala  sfintelor  slujbe. 
Nu  lăsa  pe  cântăreţi  să  de  peste  ochi  cântărilor.  In  biserică  era  linişte.  Nu  era  duminică  şi 
sărbătoare  fără  să  săvârşească  Sfânta  Liturghie.  Totdeauna  biserica  era  plină  de 
credincioşi.  Când  murea  cineva  mai  cu  stare,  urmaşii  erau  deprinşi  să  cumpere  pentru 
preot  un  rând  de  veşminte.  Avea  într-o  vreme  vreo  12  rânduri.  A  păstorit  turma  aşa  cum  i 
se  cere  adevăratului  păstor.  Un  singur  drum  a  cunoscut  în  viaţă:  drumul  bisericii.  Nu  intra 
în  slujbă  până  ce  nu-şi  citea  „pravila".  De  multe  ori  l-am  găsit  cu  epitrahilul  de  gât,  cu 
lumânarea  aprinsă,  în  genunchi  la  icoană,  citind  şi  pregătindu-se  pentru  Sfânta  Liturghie. 
Şi  bine  făcea. 

A  avut  doi  feciori.  Ambii  sunt  institutori.  O  boală  nemiloasă  îi  reteză  firul 
vieţii  la  27  octombrie  1921.  E  îngropat  în  cimitirul  satului.  Ce  jale  a  fost  la  moartea  lui! 
Şi  copiii  cei  mici  plângeau...  Un  sobor  de  preoţi,  în  frunte  cu  protoiereul  judeţului,  au  luat 
parte  la  înmormântarea  lui.  Era  o  zi  de  toamnă...  O  ploaie  uşoară  i-a  răcorit  mormântul... 

Biserica.  S-a  zidit  în  anul  1881.  Este  aşezată  în  locul  celei  vechi,  pe  un 
maidan,  în  cătunul  Faţa  Câmpului.  E  lucrată  în  stil  muntenesc,  cu  două  turle  şi  în  formă 
de  cruce.  In  faţa  are  un  portic  închis  cu  geamuri  şi  este  învelită  peste  tot  cu  tablă.  Pe  lângă 
hramul  de  acum  „Sfântul  Mare  Mucenic  Gheorghe",  mai  are  zugrăvite  pe  frontispiciu 
celelalte  hramuri  vechi:  „Sfântul  Nicolae"  şi  „Cuvioasa  Parascheva".  înăuntru  este 
spaţioasă.  E  zugrăvită  de  pictorul  Gheorghe  Belizarie  în  stil  neobizantin.  Singură  tâmpla 
a  rămas  tot  cu  zugrăveala  veche,  făcută  de  pictorul  Gheorghe  Stoenescu,  la  1881.  Intrarea 
în  curtea  bisericii  se  face  pe  o  scară  de  lemn  lungă  şi  acoperită  cu  şiţă.  Pe  margine  sunt 
plantaţi  salcâmi,  carpeni,  vişini  şi  cireşi,  ca  să  ţină  coasta  pe  loc.  E  frumos  vara,  să  petreci 
câteva  clipe  la  umbră,  în  curtea  bisericii... 

Cimitirul.  Până  la  1897,  morţii  se  îngropau  în  curtea  bisericii.  De  aci  înainte 
s-a  orânduit  un  loc  pentru  îngropat.  Era  numai  împrejmuit  cu  gard.  Ce  s-au  gândit  capii 
satului?  „Să  facem  aici  şi  o  biserică!  Lumea  se  înmulţeşte  şi  o  să  fie  nevoie  de  slujbă  şi 
aici".  Au  pus  ban  cu  ban  şi  au  ridicat,  în  1897,  o  biserică  de  zid  în  mijlocul  locului.  Era  în 
formă  de  corabie,  cu  o  turlă  şi  învelită  cu  şiţă.  Aici  se  făcea  slujba  de  pomenirea  morţilor 
şi  la  hram,  la  „Adormirea  Maicii  Domnului".  Din  nefericire,  în  ziua  de  27  aprilie  1927, 
pe  la  ora  12,  a  luat  foc  biserica  şi  a  rămas  o  ruină.  Se  crede  că  a  luat  foc  de  la  o  lumânare, 
pusă  pe  un  mormânt  de  alături.  A  bătut  vântul,  şiţa  a  fost  uscată  şi  a  ars  cu  repezeală.  Au 
sărit  oameni  de  prin  împrejurimi  şi  au  scos:  sfinte  vase,  câteva  icoane,  antimisul  şi  câteva 
cărţi.  A  ars  întreg  acoperişul.  Turla  s-a  prăbuşit.  Clopotul  s-a  făcut  bucăţi.  Ce  jale  era  în 
sat!  Toţi  ziceau  că  e  semn  de  la  Dumnezeu.  Numai  zidurile  înnegrite  şi  crăpate 
rămăseseră  în  picioare! 

Cu  ajutorul  familiei  Enescu  şi  al  enoriaşilor,  prin  stăruinţa  preoţilor,  s-a 
început  din  nou  reparaţia.  S-au  făcut:  subzidire  de  beton,  acoperiş  şi  turlă  nouă.  In  faţă  s-a 
zidit  un  portic  cu  stâlpi.  S-a  învelit  cu  tablă.  Pentru  această  reparaţie  s-au  cheltuit  peste 
110.000  lei.  Apoi  s-au  construit,  la  poartă,  două  odăi  şi  clopotniţă  deasupra.  S-a  făcut 
gard  nou  de  ulucă.  In  anul  1930,  s-a  zugrăvit  de  pictorul  C.  Niţulescu.  Pictura  a  costat 
70.000  lei.  Tot  în  anul  acesta  s-a  sfinţit  cu  multă  solemnitate  de  P.S.  Episcop  Nichita 
Duma,  episcop  al  Argeşului. 

Şcoala  în  vechime.  în  vremea  de  demult,  pe  lângă  preot  şi  pe  lângă  cântăreţ 
se  putea  învăţa  şi  ceva  carte.  Cea  dintâi  şcoală  a  fost  în  tinda  bisericii  cu  învăţătorul  preot 
Ioan  Stănescu.  Pe  piatra  bisericii  s-a  născut  şcoala. 

Alt  învăţător  în  Buneşti  a  fost  Luţă  al  Caiefei.  Intre  elevii  lui,  pe  la  1870,  a 
fost  unul  care  învăţa  foarte  bine  şi  se  numea  Marin  Catalan.  Pe  la  1 877,  a  venit  învăţător 
Nae  Lache,  din  Băiculeşti.  După  aceasta  a  urmat  Dumitru  Ionescu-Bucea.  După  Bucea  a 

urmat  Nicolae  Dumitrescu,  călugărul  Nifon  de  astăzi.  A  scris  frumos  în  viaţa  lui.  Şi  acum 
scrie  bine.  Ca  local  de  şcoală  pe  vremea  lui,  era  o  odăiţă  în  curtea  bisericii,  unde  a  fost 
cuptorul  de  prune.  Nu  erau  mai  mulţi  de  10-12  copii  la  şcoală. 

In  apropiere  de  1880,  vine  învăţătoare  domnişoara  Zenovia  Balotă,  care  în 
urmă  a  devenit  soţia  lui  Gheorghe  Enescu.  După  ea,  a  urmat  preot  Gheorghe  Diaconescu, 
parohul  din  Cacaleţi.  Timp  de  20  de  ani,  ningă-plouă,  el  a  venit  la  şcoala.  Era  singur  cu 
toate  clasele  şi  făcea  carte,  nu  glumă.  Se  învăţa  patru  ani.  Din  mâna  lui  au  ieşit  oameni  de 
ispravă.  Numărul  copiilor  se  ridicase  la  30-40.  Drept  local  de  şcoală  era  o  odaie,  care  se 
afla  peste  drum  de  bancă,  unde  sunt  clăile  de  fân  ale  familiei  Enescu.  Părintele  Gheorghe 
Diaconescu  a  învăţat  copiii  de  la  1881-1901.  După  el,  au  urmat  nişte  domnişoare  şi  au 
învăţat  în  localul  primăriei... 


Cine  s-a  ridicat  din  sat 

Gheorghe  Enescu,  este  feciorul  lui  Ene  Bunescu.  S-a  născut  în  timpul 
revoluţiei  de  la  1848.  In  copilărie  şi  în  tinereţe  a  trăit  împresurat  de  multe  nevoi. 
Rămânând  de  mic  orfan,  a  trăit  prin  uşi  străine.  Carte  a  învăţat  mai  mult  singur.  Şi  atâta 
dragoste  avea  de  carte,  încât  nu  era  lucru  nou  să  nu-1  cunoască.  Documentele  şi 
hrisoavele  de  sute  de  ani,  le  citea  de  minune.  Mulţumită  inteligenţei  cu  care  era  înzestrat, 
a  călcat  voiniceşte  peste  toate  necazurile  vieţii.  Măsurat  în  vorbă  şi  faptă.  Avea  o  răbdare 
foarte  mare.  Duminica  şi  sărbătoarea  venea  la  biserică,  îi  plăcea  să  cânte  la  strană.  De 
multe  ori  predica  şi  îndruma  lumea  pe  calea  cea  bună.  în  fruntea  faptelor  de  binefacere  şi 
zidire,  pe  el  îl  găsim.  Era  ca  un  părinte  al  satului.  A  fost  într-un  timp  şi  primar.  Pe  soţia  sa 
o  chema  Zenovia  Balotă  -  Curtea  de  Argeş.  Ea  a  fost  învăţătoare  în  sat.  Din  căsătorie  au 
rezultat  zece  copii:  şase  băieţi  şi  patru  fete.  Aşa  educaţie,  aşa  instrucţie  a  dat  copiilor, 

încât  toţi  l-au  ascultat  şi  au  ajuns  departe.  Prin  muncă  şi  chibzuinţă  a  făcut  şi  frumoasă 
avere.  Copiilor  în  special,  le-a  dat  o  creştere  creştinească.  La  Paşte  şi  la  Crăciun  venea  cu 
ei  la  biserică,  se  spovedeau  şi  se  împărtăşeau.  De  asemenea  participa  la  Sfânta  Liturghie 
şi  în  celelalte  duminici  şi  sărbători.  Toţi  au  ajuns  în  scaune  de  cinste.  Este  atâta  armonie 
între  ei  -  astăzi  după  moartea  lui  -  încât  îi  admiră  o  lume  întreagă.  Creşterea  din  familie 
face  mult.  Gheorghe  Enescu  închide  ochii  în  ziua  de  17  martie  1926. 

La  înmormântarea  lui  a  luat  parte  PS  Episcopul  Nichita  Duma,  înconjurat  de 
un  sobor  de  preoţi.  S-au  ţinut  cuvântări  şi  s-a  arătat  ce  gol  lasă  în  urmă. 

Fotin  Enescu,  fiul  cel  mare  al  lui  Gheorghe  Enescu.  S-a  născut  în  Buneşti,  la 
30  ianuarie  1878.  Şcoala  primară  a  început-o  în  sat.  A  trecut  la  Piteşti.  A  învăţat  liceul  şi 
apoi  a  studiat  la  Universitatea  din  Bucureşti.  A  intrat  în  magistratură.  A  fost  ajutor  de 
judecător  şi  mai  în  urmă  procuror  la  Tribunalul  Vâlcea.  A  trecut  ca  judecător  de  instrucţie 
la  Tribunalul  Argeş.  In  magistratură  a  fost  coleg  cu  I.  Gheorghe  Duca.  Pe  când  Duca  era 
director  la  Băncile  Populare,  1-a  luat  şi  pe  Fotin  ca  subdirector.  După  plecarea  lui  Duca, 
Fotin  Enescu  ajunge  director  în  locul  lui.  Sub  conducerea  şi  priceperea  lui  au  luat  fiinţă 
multe  bănci  în  ţară.  Era  un  om  cinstit,  un  om  de  omenie. 

Slujba  şi-o  îndeplinea  cu  punctualitate.  Câţi  oameni  nu  şi-au  găsit  sprijin  în 
el,  în  zilele  grele  ale  războiului!  Cine  i-a  cerut  sfatul  şi  ajutorul,  1-a  dobândit.  Tot  sufletul 
şi-1  punea  în  slujba  de  ridicare  a  poporului.  Cine  nu  1-a  cunoscut  în  Moldova!  Cine  a  stat 
de  vorbă  cu  el,  nu-1  poate  uita.  Când  venea  în  sat,  stătea  de  vorbă  şi  cu  copiii. 

De  la  Băncile  Populare  ajunge  Ministru  de  domenii  în  primul  cabinet 
Averescu.  A  fost  ministru  de  finanţe  şi  adinterim  la  domenii  în  cabinetul  Coandă.  Sub 
Ioan  I.C.  Brătianu,  a  fost  iarăşi  ministru  de  domenii.  A  luptat  pe  toate  căile  pentru 
împroprietărirea  ţăranilor.  în  plină  tinereţe,  moare  din  cauza  unei  gripe  infecţioase,  la 

Chişinău,  în  ziua  de  30  noiembrie  1918.  Se  bucura  de  mare  trece  în  faţa  regelui  Ferdinand 
I.  Ca  amintire,  Banca  populara  „Buneşti"  i-a  turnat  chipul  în  bronz. 


încheiere 

Grele  timpuri  erau  odată!  Cât  de  greu  o  duceau  moşii  şi  strămoşii!  Erau 
numai  cu  frica  în  sân... 

Astăzi  trăim  timpuri  mai  bune.  Acum,  la  sfârşitul  cărţii,  să  ne  întrebăm  ce 
trebuie  făcut  în  sat,  ca  ziua  de  mâine  să  fie  mai  bună  ca  cea  de  azi? 

în  primul  rând,  nici  un  copil  să  nu  fie  lipsit  de  lumina  cărţii!  Toţi  să  treacă 
prin  şcoala  primară.  „învăţătorul  în  satul  căruia  există  un  analfabet,  să  se  simtă  umilit!" 
(Dr.  C.  Angelescu). 

Nu  trebuie  pierdută  din  vedere  Biserica.  Ea  a  fost  „Turnul  de  veghere  al 
neamului".  Bătrânii,  tinerii  şi  copiii  să-şi  strângă  rândurile  cât  mai  mult  în  jurul  ei. 
Părinţii  să-şi  crească  copiii  în  frica  de  Dumnezeu  şi  ruşine  de  oameni.  Copiii  sunt 
nădejdea  de  mâine  a  ţării... 

Copiii  salului  să  nu-şi  piardă  vremea  degeaba.  Să  înveţe  şi  câte  o  meserie. 
Luptele  şi  certurile  politice  n-au  ce  căuta  în  sat...  Mai  presus  de  toate  se  cere  „U  N  I  R  E" 
între  toţi  locuitorii  satului,  ca  nu  cumva  ceea  ce  zideşte  unul,  să  dărâme  celălalt.  Ne 
pândesc  duşmani  destui...  Nu  suntem  datori  nimănui,  nici  cu  o  palmă  de  pământ...  Să  fim 
uniţi  între  noi...  şi  cu  credinţă  în  Dumnezeul  părinţilor  noştri,  astfel  vom  putea  stinge 
toate  săgeţile  „vicleanului"  pornite  asupra  noastră. 

în  unire,  în  muncă  cinstită,  în  omenie  sălăşluiesc  zorile  unor  zile  mai 
frumoase  pentru  satul  acesta,  pentru  mama  noastră  „Ţ  A  R  A"  (Spicuiri  din  cartea 
„Monografia  comunei  Buneşti"  de  preot  Nic.  I.  Iancu,  anul  1934). 

Protosinghel  NICODIM  MĂNDIŢĂ,  naşterea,  copilăria  şi 

tinereţea  până  la  armată 


Acum,  după  ce  am  oferit  cititorilor  posibilitatea  să  cunoască  locurile  natale, 
cu  trecutul  lor  istoric,  ale  celui  ce  a  devenit  mai  târziu  părintele  protosinghel  Nicodim 
Măndiţă,  să  începem,  cu  ajutorul  lui  Dumnezeu,  să-i  depănăm  firul  vieţii  şi  al  faptelor 
sale,  aşa  cum  le-am  cunoscut  personal,  atât  eu  cât  şi  mulţimea  celor  care,  prin  umilul  meu 
toc,  aduc  mărturia  lor. 

Pe  aceste  frumoase  meleaguri  argeşene,  ce  au  în  apropiere  măreaţa  Mănăstire 
Curtea  de  Argeş,  în  străvechiul  şi  istoricul  sat  Buneşti  (încorporat  acum  în  comuna 
Zărneşti,  Argeş)  trăia  în  a  doua  jumătate  a  secolului  trecut,  o  familie  de  creştini  drept- 
credincioşi  cu  numele  Ioan  Măndiţă  şi  soţia  sa  Filofteia.  Ei  se  ocupau  cu  agricultura, 
câştigându-şi  pâinea  cea  de  toate  zilele  prin  sudoarea  frunţii  lor.  Ţineau  cu  mare  sfinţenie 
la  credinţa  strămoşească,  trăind  în  pace  şi  armonie  cu  toţi  oamenii,  aşa  pe  cât  era  posibil. 
In  ziua  de  28  octombrie  1889,  bunul  Dumnezeu  binecuvintează  această  familie  a  lui  Ioan 
Măndiţă  şi  a  credincioasei  Filofteia,  prin  naşterea  unui  copil  care,  în  baia  Sfâtului  Botez, 
a  primit  numele  de  Nicolae. 

Pentru  a  face  mai  multă  lumină  în  privinţa  unor  amănunte  biografice,  vom 
aduce  la  mijloc  câteva  fraze  autobiografice  ce  au  fost  rostite  în  faţa  anchetatorilor  în  anul 
1964,  de  către  cel  ce  mai  târziu  a  devenit  părintele  protosinghel  Nicodim  Măndiţă.  Fiind 
întrebat  ce  studii  are,  el  a  răspuns:  „Sunt  născut  la  28  octombrie  1889,  în  satul  Buneşti- 
Argeş.  In  perioada  1896-1901  am  urmat  cursul  elementar  în  satul  Buneşti...  şi  am 
terminat  cinci  clase  elementare.  După  ce  am  terminat  cursul  elementar,  am  rămas  la 
părinţi  în  satul  Buneşti,  şi  m-am  ocupat  cu  agricultura  până  în  anul  1911,  când  am  fost 

încorporat  pentru  a  satisface  serviciul  militar.  Părinţii  mei  au  posedat  şase  pogoane  de 
pământ  şi  au  avut  1 1  copii,  dintre  care  unii  au  decedat  de  mici  şi  au  rămas  numai  patru". 

încă  din  fragedă  copilărie,  Nicolae  s-a  arătat  iubitor  de  învăţătură,  ascultător 
faţă  de  părinţi  şi  cu  o  mare  dragoste  faţă  de  Dumnezeu.  Iubea  pe  toţi  copiii  şi  se  păzea  a 
le  face  rău.  După  ce  a  intrat  la  şcoala  primară  şi  a  început  a  cunoaşte  slovele,  se  ostenea 
mult  cu  cititul  prin  cărţile  sfinte.  Un  bătrân  din  satul  natal  mi-a  povestit  că  atunci  când 
Nicolae  mergea  cu  vitele  la  păscut  cu  ceilalţi  copii  din  sat,  îşi  lua  în  traista  cu  mâncare  şi 
câte  o  carte  cu  învăţături  de  suflet  folositoare.  Se  aşezau  cu  toţii  la  umbra  unui  copac,  în 
formă  de  semicerc  şi  Nicolae  îşi  scotea  cartea  şi  începea  să  citească  clar  şi  pe  înţelesul 
tuturor.  Fiecare  dintre  copii  când  le  venea  rândul  mergea  de  abătea  vitele  ca  să  nu  strice 
grădinile  oamenilor.  Nicolae  era  scutit  de  aşa  ceva,  deoarece  el,  ca  şi  o  doică,  îşi  hrănea 
colegii  săi  cu  laptele  cel  duhovnicesc.  Desigur  că  între  copiii  care  ascultau  istorioarele 
morale  din  acele  cărţi  se  putea  păstra  o  atmosferă  plăcută  şi  mintea  lor  se  îmbogăţea  de 
cunoştinţe  religioase,  până  nu-i  da  peste  cap  valul  tinereţii.  Iar  când  se  reîntorceau  pe  la 
casele  lor,  mai  spuneau  şi  celor  de  acasă  despre  cum  îşi  petreceau  ei  timpul  la  câmp  cu 
vitele... 

încă  de  timpuriu  oamenii  din  sat  au  început  a  avea,  faţă  de  acest  copil,  o 
evlavie  şi  un  respect,  supranumindu-1  încă  de  pe  atunci  „călugărul",  „taica  părintele", 
„părintele".  Chiar  părinţii  lui  observau  în  acest  copil  ceva  deosebit.  Şi  de  se  întâmpla  ca 
vreunul  din  ei  să  comită  vreo  greşeală,  căutau  pe  toate  căile  să  nu  afle  Nicolae.  Nu  pentru 
că  ar  fi  avut  cumva  îndrăzneala  de  a  le  face  observaţie,  dar  părinţii  lui  nu  se  simţeau  bine 
de  ar  fi  ştiut  că  a  aflat  şi  copilul  lor.  De  se  întâmpla  să  vadă  pe  alţi  copii  că  se  ceartă, 
căuta  numaidecât  să-i  împace.  îi  sfătuia  să  fie  cuminţi,  să  asculte  de  părinţi,  să  nu  se 
pârască  unul  pe  altul,  să  facă  Sfânta  Cruce  dreaptă,  să  meargă  la  Sfânta  Biserică,  să  nu 
fure  lucruri  străine;  iar  de  vor  găsi  lucruri  pierdute  să  le  dea  înapoi. 

Se  ţineau  copiii  de  el  ca  de  mama  lor,  îl  ascultau  şi-1  întrebau  mereu.  El  îi 
privea  cu  multă  dragoste  şi  bunătate  şi  le  răspundea  la  întrebările  lor.  Când  venea  postul, 

el  mergea  în  fruntea  lor  şi  cu  toţi  se  mărturiseau  la  preotul  paroh,  după  care  se 
împărtăşeau.  Iţi  făcea  plăcere  să-i  priveşti.  Iar  în  sărbătorile  Naşterii  Domnului  umblau  cu 
steaua,  câte  doi  sau  trei  în  fiecare  echipă,  până  la  Botezul  Domnului.  Ba  umblau  chiar  şi 
prin  satele  vecine.  Erau  băieţi  mai  mari  decât  dânsul  care-1  ascultau  şi  îl  întrebau  pe  el. 
învăţau  cântări  de  la  biserică  şi  în  fiecare  duminică  şi  sărbătoare,  după-masă,  veneau 
copiii  la  el  acasă,  ca  la  şcoala  din  sat,  unde  îşi  petreceau  timpul  în  jocul  de-a  biserica, 
adică  repetau  slujbele  bisericii,  băteau  toaca,  trăgeau  clopotul  (pe  care  le  aveau 
improvizate  în  curtea  casei)  şi  aşa  pe  rând  se  jucau. 

Mai  mult  decât  atât,  dacă  se  întâmpla  cumva  în  sat  ca  un  copil  să  facă 
neascultare  părinţilor  lui,  apoi  ei  îl  ameninţau  zicându-i:  „Lasă  că  te  spunem  noi 
părintelui  Nicolae".  Chiar  au  fost  cazuri  când  părinţii  vreunui  copil  neascultător,  l-au 
adus  pe  Nicolae  la  ei  acasă  pentru  a-1  sfătui,  să  fie  supus  şi  ascultător  faţă  de  părinţi. 

După  cum  am  spus  mai  sus,  chiar  oamenii  din  sat  aveau  o  oarecare  evlavie  şi 
respect  faţă  de  acest  binecuvântat  vlăstar  al  lui  Dumnezeu.  E  de  la  sine  înţeles  că  Darul 
cel  de  sus  pogorât,  de  la  Părintele  luminilor,  s-a  arătat  lucrând  în  fiinţa  lui  încă  din 
pruncie...  Şi  aşa  pe  nesimţite  a  petrecut  în  sânul  familiei  anii  copilăriei  care  au  trecut  aşa 
de  repede  şi  cu  aşa  bucurii  nevinovate,  lăsând  în  urma  lui  multe  amintiri  frumoase. 

De  la  o  zi  la  alta,  tot  citind  prin  sfintele  cărţi,  bagajul  cunoştinţelor  acestui 
tânăr  s-a  mărit,  şi  odată  cu  aceste  cunoştinţe  s-a  înflăcărat  inima  lui  de  dragostea  pentru 
Dumnezeu  şi  pentru  aproapele.  Este  adevărat  că  pe  vremea  aceea  (cu  mai  bine  de  o  sută 
de  ani  în  urmă)  cu  greu  se  puteau  procura  cărţi  cu  conţinut  moral-religios.  Mergea 
adeseori  la  Bucureşti,  la  Schitul  Darvari,  pe  la  mănăstirea  Cernica,  de  unde  aducea  cărţi 
pe  care  le  citea  şi  le  mai  dădea  şi  altora.  In  biblioteca  sa  de  mai  târziu,  avea  multe  cărţi  pe 
care  le  cumpărase  când  era  tânăr,  înainte  de  armată. 

Pe  tânărul  Nicolae,  care  încă  de  mic  era  însetat  după  cuvântul  lui  Dumnezeu, 
îl  frământa  gândul,  cum  să  ajute  pe  aproapele  său,  care  zăcea  în  întuneric,  ca  să  trăiască 
după  voia  lui  Dumnezeu.  Ajuta  pe  părinţii  lui  la  muncă  dar,  în  paralel  cu  această 

ocupaţie,  mergea  în  pas  şi  cu  viaţa  aleasă,  trăită  în  lumina  Evangheliei  Domnului  Iisus 
Hristos.  Inima  lui  ardea  de  dorinţa  de  a  se  îmbogăţi  în  Dumnezeu,  de  a  fi  cu  Dumnezeu, 
de  a  nu  călca  vreuna  din  poruncile  Lui. 

Având  pe  cineva  apropiat,  din  familie,  care  era  înrobit  de  patima  beţiei  şi 
adeseori  văzând  isprăvile  ce  le  făcea  această  patimă,  îl  apucă  groaza  şi  s-a  hotărât  ca 
vinul  să-1  întrebuinţeze  ca  pe  un  medicament.  Era  mare  sărbătoare  atunci  când  tânărul 
Nicolae,  la  rugămintea  părinţilor  săi,  gusta  puţin  vin,  însă  acest  lucru  se  întâmpla  foarte 
rar  şi  astfel  îşi  îndemna  şi  pe  prietenii  săi. 

Dar  dacă  privim  la  vremea  zilelor  noastre  şi  la  tinerelul  de  azi,  ar  trebui  să  nu 
mai  zicem  nimic,  ci  numai  să  plângem  cu  amar.  Fiecare  din  noi  avem  rude  apropiate, 
tineri  şi  mai  bătrâni,  care  umblă  după  băutură  ca  nu  ştiu  după  ce.  In  starea  aceasta  jalnică 
ne-a  adus  lipsa  de  cuvântul  lui  Dumnezeu  şi  de  o  trăire  curat  creştinească.  Ne -am  tot 
coborât  şi  am  ajuns  unde  suntem...  Dar  acest  minunat  tânăr  a  rămas  o  pildă  vie  de  urmat 
şi  pentru  cei  din  generaţia  lui  şi  pentru  cei  de  azi  şi  pentru  cei  de  mâine...  Viaţa  lui  din 
tinereţe  era  petrecută,  clipă  de  clipă,  ca  o  sărbătoare  în  plină  lumină  şi  fără  întreruperi. 
Inima  lui  de  tânăr,  care  se  făcuse  locaş  Preasfmtei  şi  de  viaţă  făcătoarei  Treimi,  nu  primea 
nici  un  gând  necuviincios  sau  viclean  şi  se  lipea  de  lucrurile  acestea  materiale, 
putregăioase  şi  degrab-trecătoare.  El  privea  cu  ochii  sufletului  său  dincolo,  în  altă  lume, 
unde  îşi  pusese  temelia  unei  vieţi  netrecătoare  şi  veşnice.  Ce  fericită  tinereţe  a  avut 
Nicolae!  Ce  zile  senine  a  avut  acest  tânăr  în  casa  părinţilor  săi,  iubit  de  toţi,  aşteptat  de 
toţi,  ascultat  de  toţi!... 

Cu  adevărat,  tânărul  Nicolae  şi-a  îndreptat  calea  sa  păzind,  iubind  şi 
ascultând  de  cuvântul  lui  Dumnezeu,  pentru  că  a  ascuns  şi  a  păstrat  în  inima  sa,  cuvântul 
lui  Dumnezeu,  cel  de  viaţă  dătător. 

O,  dragii  mei  tineri  de  azi,  de  ieri  şi  de  mâine!  Luaţi  pildă  de  trăire  a 
primăverii  vieţii  voastre,  de  la  acest  tânăr  binecuvântat  de  Dumnezeu.  Păcat  este,  chiar 
mare  păcat,  să  vă  pierdeţi  pentru  totdeauna  frumoasele  zile  ale  tinereţii  voastre,  zăbovind 

în  cugete  necuviincioase,  în  vorbării  murdare  şi  în  fapte  păgâneşti!  Căci  cu  aceste  zile 
atât  de  senine,  atât  de  dulci  şi  plăcute,  nu  vă  veţi  mai  întâlni  niciodată.  După  aceste 
binecuvântate  zile  ale  tinereţii,  vin  zile  mai  puţin  senine,  mai  puţin  plăcute  şi  mai  puţin 
frumoase  şi  dulci.  Când  vom  coborî  din  treaptă  în  treaptă,  tot  mai  jos,  mai  jos,  cu  multă 
durere  vom  privi  la  zilele  cele  de  sus  ale  tinereţii  noastre  prin  care  am  trecut,  care  au  fost 
atât  de  dulci  şi  plăcute  şi  vom  plânge  mult  după  ele,  dar  ele  nu  vor  mai  putea  coborî  la  noi 
şi  nici  noi  nu  vom  mai  putea  urca  la  ele. 

Ştiu  şi  sunt  sigur  că  acest  tânăr,  de  care  este  vorba,  n-a  pierdut  tinereţea  în 
zadar  şi  nici  nu  şi-a  cheltuit  această  zestre  a  tinereţii,  pe  lucruri  fără  preţ  şi  nefolositoare, 
şi  nici  nu  i-a  dispreţuit  nimeni  tinereţea,  după  cuvântul  Sfântul  Apostol  Pavel  (Tit  2,  15). 

Petrecerea  lui  în  sânul  familiei  şi  societăţii  era  binecuvântată  şi  strălucea  ca  o 
lumină  puternică.  Deşi  tânăr  cu  vârsta,  dar  cu  mintea  era  bătrân  şi  înţelept.  Oricine  îl 
întreba  ceva,  era  gata  să-i  dea  răspuns.  Sfătuia  nu  numai  pe  cei  tineri,  ci  şi  pe  cei  bătrâni 
care  îl  ascultau.  Se  dusese  vestea  despre  el  şi  în  satele  vecine,  despre  înţelepciunea  lui, 
despre  viaţa  lui  aleasă.  Toţi  într-un  glas  ziceau  că  acest  tânăr  va  ajunge  om  mare.  Şi  într- 
adevăr  a  ajuns  om  mare  şi  plăcut  înaintea  lui  Dumnezeu  şi  a  oamenilor. 

Militar  activ  în  anul  1911 

A  venit  vremea  să  plece  la  armată.  însufleţit  de  dragostea  sfântă  către  ţară,  a 
plecat  voios  să-şi  facă  datoria.  In  primăvara  anului  191 1,  tânărul  Nicolae  a  îmbrăcat  haina 
militară.  După  ce  şi-a  făcut  datoria  ca  activ,  a  rămas  mai  departe  în  armată  ca  reangajat, 
cu  înaltul  scop  de  a  duce  şi  o  activitate  misionară.  Se  gândea  să  colaboreze  cu  timpul  cu 
vreun  preot,  pentru  a  putea  scoate  la  lumină  o  serie  de  cărţi  cu  învăţătură  ortodoxă  şi  a  le 
răspândi  în  popor. 

Tânărul  Nicolae  s-a  îmbrăcat  pe  deasupra  cu  haina  militară,  iar  pe  dinăuntru 
cu  virtuţile  creştineşti  şi  învăţătura  sfântă  a  bisericii  lui  Dumnezeu;  scotea  din  vistieria 
inimii  sale  fel  de  fel  de  sfaturi,  învăţături  şi  îndemnuri  cu  care  alina,  mângâia  şi  încuraja 
pe  cei  din  jurul  lui.  Tocmai  ce  era  mai  de  trebuinţă  în  acele  vremuri  de  grea  cumpănă. 
Bunul  Dumnezeu  1-a  pregătit  din  vreme  pe  acest  tânăr,  ca  să  poată  folosi  şi  pe  alţii  la 
vreme  de  nevoie. 

Acei  camarazi  care  auzeau  de  la  el  atâtea  sfaturi  de  încurajare  şi  de 
mângâiere,  se  simţeau  bine  şi  lămuriţi  în  multe  probleme.  Pe  vremea  aceea,  existând 
asistenţă  religioasă  în  armată,  preotul  militar,  ştiindu-i  pregătirea  ce  o  avea  şi  talentul  cu 
care  era  înzestrat,  îl  însărcina  să  ţină  cuvânt  de  învăţătură  militarilor  adunaţi  în  acest  scop. 
El  alcătuia  adevărate  predici,  pline  de  miez  şi  frumuseţe. 

Tânărul  militar  nu  era  numai  un  bun  vestitor  al  Evangheliei,  dar  era  şi  un  bun 
creştin,  cu  o  viaţă  aleasă,  potrivit  învăţăturii  care  o  răspândea  între  militari.  Nu  căuta  să 
asuprească  pe  nimeni,  sau  să  facă  ceva  care  să  fie  în  contradicţie  cu  cele  ce  spunea. 
Socotesc  că  este  de  folos  să  amintim  aici  numai  un  caz  din  cele  multe  petrecute  în  cei  opt 
ani  cât  a  activat  ca  militar  în  termen  şi  reangajat  în  armată. 

într-o  dimineaţă  de  primăvară  a  anului  1912,  când  a  sunat  deşteptarea,  tânărul 
militar  Nicolae  s-a  sculat  repede  să  se  îmbrace  dar  a  observat  că  lipsesc  cizmele.  A  mers 

la  ofiţerul  de  serviciu  şi  i-a  raportat  cazul.  I  s-a  dat  o  pereche  de  cizme  de  la  magazie  şi 
urma  ca  după  apel  să  meargă  pe  la  fiecare  ostaş  să  şi  le  caute.  Când  s-au  adunat  toţi  şi  s-a 
terminat  şi  apelul,  a  pornit  cu  ofiţerul  de  serviciu  să  le  caute.  După  ce  au  controlat  vreo  4- 
5  militari,  a  observat  cizmele  la  unul  dintre  ei.  Având  în  vedere  ce  va  suferi  acel  militar 
vinovat,  care  îi  furase  cizmele,  nu  1-a  mai  dat  pe  faţă  şi  până  la  urmă  s-a  stabilit  să  le 
plătească.  A  trimis  în  grabă  o  scrisoare  acasă,  iar  părinţii  lui  i-au  trimis  bani  ca  să 
plătească  cizmele  dispărute. 

După  aproape  un  an  de  zile,  în  1913,  a  urmat  campania  din  Bulgaria;  iar  cel 
ce  i-a  furat  cizmele  a  fost  rânduit  să  meargă  şi  el  aici,  alături  de  tânărul  Nicolae.  Când  să 
intre  în  prima  luptă,  bietul  militar  îngrozit  oarecum  de  primejdia  războiului  care  era  în 
faţa  lor,  s-a  apropiat  de  Nicolae  şi  1-a  rugat  stăruitor  să-1  ierte  din  toată  inima,  căci  el  este 
cel  ce  i-a  furat  cizmele,  pe  când  erau  în  cazarmă.  Dar  tânărul  Nicolae  îl  iertase  mai 
înainte  de  a  i  se  cere.  Apoi,  când  a  intrat  în  prima  luptă,  un  glonţ  i-a  curmat  firul  vieţii  şi 
astfel  a  fost  răpus  de  moarte.  Această  întâmplare  ne-a  povestit-o  părintele  Nicodim, 
învăţându-ne  să  lăsăm  în  seama  lui  Dumnezeu  pe  toţi  acei  ce  vor  căuta  să  ne  facă  nouă 
rău.  Iar  de  ne  vom  răzbuna  -  spunea  Părintele  -  cădem  mai  vinovaţi,  în  faţa  lui 
Dumnezeu,  decât  rău  făcătorii  noştri. 

La  o  asemenea  iubire  faţă  de  vrăjmaşi  să  ne  ostenim  a  ajunge  şi  noi,  de  voim 
a  petrece  cu  Dumnezeu  şi  aici  şi  în  veşnicie. 

Campania  din  Bulgaria  în  1913,  luptele  de  la  Târgu  Ocna  în  1916 

şi  luptele  din  Ardeal  în  1918 


A  luat  parte  la  campania  din  Bulgaria  în  anul  1913,  apoi,  după  trei  ani,  în 
1916  la  primul  război  mondial  şi,  în  sfârşit,  la  luptele  din  Ardeal  în  1918.  La  aceste  trei 
războaie,  Nicolae,  ca  ostaş  devotat  al  ţării,  a  dat  dovadă  de  o  mare  vitejie,  iar  ţara  1-a 
decorat  în  mai  multe  rânduri  pentru  meritele  deosebite  pe  care  le-a  avut.  în  legătură  cu 
situaţia  militară  şi  decoraţiile  primite,  Părintele  Nicodim  va  declara  în  anul  1964, 
organelor  de  anchetă,  următoarele: 

„In  anul  1911  am  fost  încorporat  la  Regimentul  6  artilerie  Piteşti,  transferat  la 
o  altă  unitate  de  obuziere  la  Bucureşti  -  de  unde  am  revenit  la  unitatea  de  mai  sus,  până  în 
toamna  anului  1912,  când  am  fost  lăsat  la  vatră  cu  gradul  de  soldat.  După  un  an  de  zile 
am  fost  luat  din  nou  în  armată  la  aceeaşi  unitate  militară  şi  am  participat  la  campania  din 
Bulgaria,  unde  am  primit  gradul  de  brigadier-caporal. 

In  1913,  după  ce  am  terminat  campania  din  Bulgaria  am  fost  trasferat  la 
Divizionul  1  artilerie  uşoară  din  Curtea  de  Argeş,  unde  am  fost  avansat  la  gradul  de 
sergent. 

In  anul  1914  m-am  reangajat  în  Divizionul  1  artilerie  cu  gradul  de  sergent- 
instructor,  funcţie  în  care  am  rămas  până  în  atiul  1917,  când  mi  s-a  luat  gradul  de 
instructor  şi  am  rămas  în  continuare  cu  gradul  de  sergent,  până  la  sfârşitul  anului  1919, 
când  am  plecat  din  armată. 

In  perioada  în  care  am  fost  reangajat,  am  fost  decorat  cu  trei  medalii,  dintre 
care  îmi  amintesc  că  se  numeau  „Crucea",  „Bărbăţie  şi  credinţă"  şi  încă  una  a  cărei 
denumire  nu  o  mai  ştiu.  Aceste  decoraţii  le -am  primit  pentru  fapte  de  arme,  participând  la 
luptele  de  la  Târgu-Ocna". 

In  perioada  de  opt  ani  de  zile,  cât  a  fost  militar  activ  şi  reangajat,  a  căutat,  cu 
timp  şi  fără  timp,  să  răspândească  între  militari  învăţătura  sfântă  a  Bisericii  lui 
Dumnezeu,  să  înveţe  şi  să  lămurească  pe  fiecare  în  parte,  ba  chiar  şi  în  grupuri  mari, 
despre  grija  creştinului  de  a-şi  mântui  sufletul  său.  S-au  găsit  caiete  întregi  cu  pregătirea 
religioasă  ce  o  făcea  tânărul  militar  pentru  a  ţine  predici  la  grupuri  mari  de  militari  şi 
ofiţeri.  Nu  era  zi  de  Duminică  şi  sărbătoare  în  care  să  lipsească  de  la  această  datorie 
sfântă.  Fiind  înzestrat  de  bunul  Dumnezeu  cu  darul  de  a  vorbi  pe  înţelesul  tuturor,  era 
ascultat  cu  mult  interes  şi  evlavie,  nu  numai  de  soldaţi  ci  chiar  şi  de  ofiţerii  superiori.  Să 
stăm  puţin  şi  să  ne  gândim,  ducându-ne  cu  mintea  la  acele  vremuri,  când  armata  ţării 
noastre  trecea  prin  focul  războiului!  De  câtă  mângâiere  şi  încurajare  aveau  nevoie  acele 
suflete,  ameninţate  cu  moartea  clipă  de  clipă!  Cine  a  luat  parte  ca  militar  nu  la  trei,  ci 
măcar  la  un  război,  acela  poate  înţelege  mai  uşor  şi  mai  mult  decât  cele  ce  încercăm  să 
descriem  noi  aici. 

Multe  obiceiuri  rele  şi  deprinderi  păgâneşti  prinseseră  rădăcini  adânci  în 
fiinţa  poporului  nostru  creştinesc. 

Au  fost  bărbaţi  ai  neamului  nostru  care,  deşi  au  constatat  această  stare  de 
decădere  şi  întuneric  sufletesc,  n-au  avut  curajul  şi  îndrăzneala  să  se  apuce  de  lucru.  Cum 
le-au  găsit  aşa  le-au  lăsat,  pentru  că  aici  era  vorba  de  trudă,  de  osteneală  mare,  mare  de 
tot,  de  jertfa  chiar,  ca  să  spunem  mai  direct.  Era  vorba  să  renunţi  la  odihna  ta,  la  persoana 
ta,  să-ţi  pui  pielea  în  saramură,  cum  zice  vorba  românească,  să-ţi  faci  de  lucru,  să-ţi 
aprinzi  paie-n  cap,  să  fii  scuturat  de  haină,  să  fii  ameninţat,  să  fii  hărţuit  şi  purtat  de  colo- 
colo,  să  fii  otrăvit  chiar,  şi  câte  altele... 

Acestea  au  fost  unele  pricini  care  au  oprit  pe  mulţi  bărbaţi  ai  neamului  nostru 
ca  să  se  apuce  de  lucrul  cel  bun.  Părintele  Nicodim  Măndiţă  fiind  întărit  de  darul  lui 
Dumnezeu,  şi  asumându-şi  toate  riscurile,  a  reuşit  să  facă  ceea  ce  a  făcut...  consimţind  să 
plătească  cu  preţul  vieţii,  îndrăzneala  de  a  lupta  împotriva  răului  şi  a  mărturisi  adevărul, 

fără  ocoliş  şi  fără  trunchiere.  Aceste  afirmaţii  nu  sunt  măgulitoare  şi  părtinitore,  ci  ele 
sunt  susţinute  de  faptele  ce  vor  fi  povestite  în  cuprinsul  acestei  cărţi. 

Dumnezeu,  având  în  plan  să-1  facă  pe  acest  tânăr  lucrător  în  ogorul  Său,  1-a 
trecut  prin  greutăţile  războiului  pentru  ca  să-1  călească  şi  cu  această  ocazie  i-a  întins 
câteva  prilejuri  prin  care  1-a  chemat  la  slujirea  Lui.  Primul  moment  a  fost  cel  pe  care  el  1- 
a  povestit  mai  târziu  în  una  din  cărţile  sale  şi  pe  care  noi  îl  vom  transcrie  mai  jos: 

în  anul  1918  când  a  luat  sfârşit  şi  ultima  campanie  a  primului  război  mondial, 
tânărul  militar  s-a  retras  din  armată,  dorind  ca  pe  viitor  să  răspândească  în  poporul  nostru 
cât  mai  mult  învăţătura  cea  sfântă  a  lui  Dumnezeu.  îi  sunau  mereu  în  urechi  cuvintele 
Mântuitorului  nostru  din  Sfânta  Evanghelie:  „Secerişul  e  mult,  dar  lucrătorii  sunt  puţini. 
Rugaţi,  deci,  pe  Domnul  secerişului  să  scoată  lucrători  la  secerişul  Său".  Ar  fi  dorit  şi  el 
să  fie,  un  umil  lucrător  la  secerişul  lui  Dumnezeu. 

Nu-i  vorbă  că  nici  în  armată  n-a  stat  cu  mâinile-n  sân,  dar  armata  e  armată  şi 
are  programul  ei  destul  de  încărcat  pe  fiecare  zi,  aşa  că  prea  mult  nu  poţi  să  te  ocupi  de 
cele  sufleteşti,  de  cele  religioase.  Pentru  aceasta  s-a  şi  retras  din  armată,  pentru  a  lucra 
mult  mai  liber  şi  nestingherit  de  nimeni.  Tot  în  acel  an  a  trecut  la  cele  veşnice  şi 
credincioasa  lui  mamă,  Filofteia.  A  mai  stat  acasă  încă  doi  ani,  pentru  a  mângâia  pe 
îndureratul  lui  tată  care  a  rămas  singur.  îl  mai  ajuta  la  treburile  gospodăriei,  în  care  timp 
se  pregătea  şi  de  plecare. 

In  primăvara  anului  1920,  luna  martie,  ziua  23,  şi-a  luat  rămas  bun  de  la  tatăl 
său,  de  la  cele  trei  surori  şi  un  frate  mai  mic  şi,  părăsind  casa  părintească  şi  satul  său 
natal,  a  venit  la  noi  în  Moldova  şi  s-a  oprit  la  Sfânta  Mănăstire  Măgura,  judeţul  Bacău. 

După  44  de  ani,  la  întrebarea  pusă  de  organele  de  anchetă:  „Cu  ce  te-ai 
ocupat  după  ce  ai  plecat  din  armată?"  el  va  răspunde  următoarele:  „La  începutul  anului 
1920  m-am  călugărit  la  Mănăstirea  Schitul  Măgura  din  oraşul  Târgu-Ocna,  unde  am  fost 
hirotonisit  preot.  In  anul  1921,  după  ce  am  fost  făcut  preot,  am  fost  trimis  în  această 
calitate  prin  mai  multe  localităţi  ca:  Vâlcele,  în  apropiere  de  Târgu-Ocna,  Schitu- 

Frumoasa  (Bacău),  Mănăstirea  Giurgeni  (Neamţ),  în  comuna  Pâclişa  (Alba),  Hăşmaşul 
Ciceului,  Leurda  Gârboului  şi  Simişna  (Cluj). 

„In  toamna  anului  1933  am  venit  la  Mănăstirea  Agapia  (Neamţ),  unde  era 
călugăriţă  sora  mea,  Măndiţă  Măria,  şi  am  rămas  în  calitate  de  Preot  şi  apoi  Protosinghel, 
până  în  anul  1945  când  am  fost  transferat  în  aceeaşi  calitate  la  Mănăstirea  Văratecul.  La 
această  mănăstire  am  rămas  până  la  sfârşitul  anului  1961,  după  care  am  fost  transferat  din 
nou  la  Mănăstirea  Agapia  unde  sunt  şi  în  prezent  în  calitate  de  Protosinghel"  (Spicuiri  din 
Procesul  Verbal  de  anchetă,  din  17  august  1964). 


Activitate  în  sfânta  mănăstire  Măgura  (judeţul  Bacău) 


Ca  subofiţer  în  armată  a  fost  trimis  cu  divizionul  prin  Moldova.  Cu  această 
ocazie,  el  a  vizitat  mai  multe  mănăstiri.  Când  s-a  hotărât  să  se  retragă  într-o  mănăstire, 
deja  pusese  ochii  pe  mănăstirea  Măgura. 

In  ziua  de  25  martie  1920,  ziua  praznicului  Bunei  Vestiri,  s-a  prezentat  la 
stareţul  mănăstirii  şi  a  cerut  blagoslovenie  pentru  a-1  primi  în  aceast  locaş.  Stareţul  i-a  dat 
blagoslovenie.  Dar  după  ce  a  discutat  cu  el  câteva  ore,  şi-a  dat  foarte  bine  seama  că  are  în 
faţa  lui  pe  cineva  bine  pregătit  şi  fară  să  mai  zăbovească  1-a  şi  făcut  frate  de  mănăstire. 

Noul  frate  venit  în  această  mănăstire,  fiind  obişnuit  din  copilărie  a  rosti 
cuvântul  lui  Dumnezeu  celor  din  jurul  lui,  a  încercat  şi  aici  a  spune  câte  ceva,  însă  cu 
sfială.  Când  au  observat  călugării  şi  fraţii  mănăstirii  ce  cuvinte  minunate  ies  din  gura  lui, 
când  prindeau  vreme,  se  strângeau  ca  albinele  în  jurul  lui  şi-1  întrebau  mereu,  ba  de  una, 

ba  de  alta,  primind  fiecare  din  ei  răspunsul  cuvenit,  de  rămâneau  cu  toţii  mulţumiţi.  Ca  o 
dovadă  sigură  că  noul  frate  de  curând  venit  îndeplinea  toate  condiţiile,  Părintele  stareţ 
Petrovici  fiind  duhovnic  iscusit,  s-a  sfătuit  cu  soborul  mănăstirii  şi  de  marele  praznic  al 
învierii  Domnului  1-a  îmbrăcat  în  haina  de  monah,  schimbându-i  numele  din  Nicolae  in 
Nicodim.  De  la  Buna  Vestire  şi  până  la  Sfintele  Paşti  e  vorba  numai  de  două  sau  trei 
săptămâni  în  care  timp  noul  frate  venit  a  şi  fost  călugărit. 

Grija  printelui  Nicodim  de  a  plăcea  lui  Dumnezeu  şi  a  veni  în  ajutorul 
aproapelui  a  devenit  mai  apăsătoare.  Cine  poate  povesti  cu  de-amănuntul  ostenelile  cele 
mari  şi  multe,  de  zi  şi  de  noapte,  pe  care  le  făcea.  Metaniile,  închinăciunile,  privegherile 
de  toată  noaptea,  posturile,  suspinurile,  lacrimile,  rugăciunile  cu  faţa  la  pământ,  erau 
ocupaţiile  cele  mai  de  seamă  ale  Părintelui.  Iar  în  ceea  ce  priveşte  ascultarea  la  treburile 
gospodăreşti  ale  mănăstirii,  era  cel  dintâi.  In  timpul  liber  se  ocupa  intens  cu  cititul 
sfintelor  cărţi,  de  unde  îşi  scotea  notiţe.  Venirea  părintelui  Nicodim  în  această  mănăstire, 
în  scurtă  vreme  a  transformat  radical  starea  sufletească  a  părinţilor  şi  fraţilor  din  această 
comunitate  monahală.  Stareţul  se  bucura  foarte  mult  de  venirea  lui  în  această  mănăstire  şi 
se  simţea  ajutorul  lui  în  chip  vădit.  De  la  Sfintele  Paşti  şi  până  la  sărbătoarea  Sfinţilor 
Apostoli  Petru  şi  Pavel  din  29  iunie,  nu  poate  fi  mai  mult  de  două  luni  şi  ceva.  Pentru 
meritele  sale  deosebite,  Părintele  stareţ  impreună  cu  soborul  mănăstirii  găsesc  de  cuviinţă 
să-1  avanseze  la  treapta  de  ierodiacon. 

După  aceasta,  ca  diacon,  părintele  Nicodim  ţinea  aproape  în  fiecare  zi  predică 
în  Sfânta  Biserică  după  Sfânta  Liturghie,  şi  cu  alte  ocazii.  Venind  ca  de  obicei  credincioşi 
şi  din  satele  apropiate  şi  luând  parte  la  slujbă  şi  ascultând  şi  predica  rostită  de  acest 
diacon  înflăcărat  de  darul  Duhului  Sfânt,  ei  au  început  a  veni  în  număr  din  ce  în  ce  mai 
mare. 

Ca  fulgerul  a  străbătut  vestea  până  departe,  că  la  sfânta  mănăstire  Măgura  se 
află  un  părinte  diacon  care  predică,  spunând  lucruri  nemaiauzite.  Alergau  cu  mic  cu  mare, 
sus  în  deal  la  mănăstirea  Măgura  oameni  însetaţi  de  apa  cuvântului  Dumnezeiesc,  nu  s-ar 

mai  fi  dus  de  acolo  zile  întregi,  când  începea  părintele  Nicodim  să  le  vorbească  cuvintele 
vieţii  veşnice.  Iar  dacă  cineva  dintre  ei  întreba  ceva,  el  era  în  măsură  să-i  dea  răspunsul 
potrivit,  de  rămânea  omul  mulţumit  şi  fără  pic  de  îndoială.  Părintele  avea  de  la  Dumnezeu 
darul  de  a  atrage,  de  a  apropia  pe  om  de  Dumnezeu,  şi  când  îi  ascultai  cuvântul  de 
învăţătură,  te  făcea  să-L  iubeşti  şi  mai  mult  pe  Dumnezeu  şi  te  aducea  într-o  stare  de 
evlavie,  de  nu  te  puteai  stăpâni  ca  să  nu  plângi,  să  nu  urăşti  păcatul.  Când  vorbea,  faţa  îi 
era  luminată  de  un  zâmbet  şi,  pentru  că  vorbea  din  inimă,  unde  trona  Dumnezeu,  cuvântul 
lui  spus  pătrundea  în  suflet  şi  îl  mişca  spre  umilinţă.  Te  aducea  în  aşa  stare  încât,  parcă  n- 
ai  fi  vrut  nici  să  mai  mănânci,  nici  să  mai  dormi,  ci  numai  să  asculţi,  să  plângi  şi  să  te 
ocărăşti  pe  sine,  pentru  vremea  cea  petrecută  fără  Dumnezeu... 

Văzând  Părintele  stareţ  ce  minunat  lucra  Bunul  Dumnezeu  prin  acest  diacon 
şi  cum  atât  de  mulţi  creştini,  cu  mic  cu  mare,  veneau  la  sfânta  mănăstire  şi,  ascultând 
predica,  plecau  înapoi  întăriţi  sufleteşte,  din  nou  a  făcut  sfat  cu  soborul  şi  a  luat  hotărârea 
să-1  hirotonisească  Preot,  chiar  de  praznicul  Adormirii  Maicii  Domnului.  In  această 
calitate  de  Preot  şi  Duhovnic,  putea  veni  în  ajutorul  aproapelui  mai  mult  ca  înainte  şi  cu 
mai  multă  putere.  Din  ziua  de  25  martie,  când  tânărul  Nicolae  a  păşit  pragul  sfintei 
mănăstiri  Măgura,  până  la  15  august  nu  sunt  mai  mult  de  4  luni  şi  20  de  zile,  în  care  timp 
din  mirean  ajunge  să  fie  preot  monah. 

Mănăstirea  Măgura  aparţinea  de  Episcopia  Romanului.  Când  Părintele  stareţ 
Petrovici  s-a  prezentat  la  P.S.  Lucian,  de-abia  după  o  lună  şi  jumătate  de  la  hirotonia  întru 
Diacon  a  părintelui  Nicodim,  cu  propunerea  şi  rugămintea  de  a-1  hirotoni  Preot,  de 
Adormirea  Maicii  Domnului,  de  atunci  dânsul  şi-a  exprimat  nedumerirea  şi  îndoiala, 
rostind: 

Părinte  Stareţ  Petrovici,  oare  nu  este  prea  grăbită  această  hirotonie?  Este 
prea  puţin  timp  de  când  a  fost  hirotonit  diacon! 

Atunci,  Părintele  stareţ  care-1  însoţea,  a  zis  către  Preasfmţitul  Lucian: 

Preasfmţite  Stăpâne!  Eu  ştiu  pe  cine  am  propus  şi  am  adus  spre  a  fi 
hirotonit  ieromonah!  Dacă  nici  acest  tânăr  şi  înflăcărat  diacon  nu  merită  să  fie  hirotonit 
preot  acum,  arunci  eu  pun  un  spin  în  poarta  mănăstirii  şi  mă  duc  în  altă  parte! 

Auzind  aceste  cuvinte  hotărâte  ale  stareţului  său,  Preasfmţirul  Lucian  a  zis: 
Bine,  Părinte  stareţ,  dacă  Sfinţia  ta  garantezi  pentru  părintele  Nicodim, 
arunci  eu  îl  voi  hirotoni  de  Adormirea  Maicii  Domnului,  după  cum  îţi  este  dorinţa. 

In  felul  acesta  atât  de  minunat,  părintele  Nicodim  a  fost  hirotonit  Preot. 

El  slujea  Sfânta  Liturghie  cu  aşa  evlavie,  încât  toţi  cei  ce  îl  vedeau  se 
foloseau  mult.  In  Sfântul  Altar,  înaintea  Sfintei  Mese  făcea  metanii  cu  multă  agerime  şi 
smerenie  mare.  Şi  în  toate  mişcările  se  vedea  că  era  purtat  de  o  dragoste  mare  şi 
înflăcărată  către  Dumnezeu. 

Părintele  Nicodim  odată  cu  preoţia  a  primit  de  la  Dumnezeu  şi  darul  facerii 
de  minuni,  încât  mulţi  bolnavi,  venind  şi  stând  la  rugăciune,  se  tămăduiau.  Chiar 
Părintele  ne-a  povestit  că,  după  ce  a  primit  de  la  Dumnezeu  darul  preoţiei,  au  venit  mulţi 
bolnavi  să  le  citească  rugăciuni.  In  grupul  acela  era  şi  o  femeie  cuprinsă  de  un  duh 
demonic,  care  se  lupta  cu  cei  ce  au  adus-o.  Ea  era  legată  cu  o  funie  şi  striga  mereu  către 
ei: 

-    Luaţi-mă  de  aici,  luaţi-mă  de  aici,  pentru  că  nu  mai  pot  răbda  să  stau  aici. 

Până  la  urmă,  după  ce  s-au  terminat  de  făcut  rugăciunile,  s-a  tămăduit  şi  ea  de 
această  cumplită  boală  ce  o  chinuia  grozav.  După  ce  s-a  vindecat,  a  fost  dezlegată  de 
funia  aceea  şi  s-a  mărturisit  împreună  cu  cei  ce  au  adus-o. 

Mai  povestea  Părintele  că  arunci  când  cineva  se  face  preot,  poate  cere  un  dar 
de  la  Dumnezeu:  ori  darul  tămăduirii  de  boli,  ori  darul  vorbirii  ş.a.  Dânsul  a  cerut  de  la 
Dumnezeu  darul  de  a  putea  converti,  de  a  putea  aduce  cât  mai  multe  suflete  la 
Dumnezeu,  la  calea  mântuirii,  la  calea  Bisericii.  Şi  slavă  lui  Dumnezeu,  s-a  văzut  că  a 
primit  acest  dar  de  la  Dumnezeu,  deoarece  a  reuşit  să  aducă  multe  suflete  la  cunoştinţa  de 
Dumnezeu,  mai  mult  decât  alţii... 

Părintele  ne-a  mai  spus  odată  următoarele: 

După  ce  am  primit  darul  preoţiei,  un  gând  îmi  şoptea  să  nu  primesc  nici 
un  ban  de  la  nimeni,  pentru  serviciile  făcute,  căci  monahul  trebuie  să  trăiască  în  sărăcie. 
Dar  alt  gând  m-a  convins  că  aşa  ceva  nu-i  bine,  deoarece  ceilalţi  preoţi  (mulţi  dintre  ei 
având  şi  familii)  care  de  obicei  primesc  bani  de  la  credincioşi  pentru  serviciile  făcute,  vor 
fi  dispreţuiţi  de  popor;  iar  pe  mine  mă  vor  lăuda.  Şi  aşa  am  renunţat  la  primul  gând,  dar 
am  hotărât  în  inima  mea  ca  orice  ban  voi  primi  de  la  credincioşii  creştini,  pentru  serviciile 
ce  le  voi  face,  să  cumpăr  cărţi  sfinte  sau  să  tipăresc  şi  tot  lor  să  le  dau.  Şi  aşa  am  socotit 
că  e  mai  bine  şi  pentru  mine  şi  pentru  ei.  Şi  slavă  lui  Dumnezeu,  căci  de  banii  aceştia  nu 
m-am  folosit,  ci  pe  toţi  i-am  dat  până  acum  pentru  cumpărarea  sau  tipărirea  sfintelor 
cărţi...  De  nu  aş  fi  primit  bani  de  la  oameni  pentru  servicii,  ei  ar  fi  rămas  mâhniţi  în 
sufletul  lor  şi  până  la  urmă  poate  i-ar  fi  dat  pe  lucruri  nefolositoare;  dar  dacă  le-am  primit 
banii,  ei  au  avut  mulţumirea  că  au  reuşit  să  dea  bani  la  slujbe,  la  preot;  iar  pe  de  altă  parte 
cărţile  ce  le -am  putut  cumpăra  sau  tipări  cu  aceşti  bani  de  la  ei,  au  ajuns  pe  altă  cale  tot  în 
mâna  lor.  Si  asa  am  socotit  că  e  bine  de  făcut  si  asa  am  si  făcut  cu  ajutorul  lui  Dumnezeu 

până  acum  la  vârsta  de  peste  80  de  ani.  De  la  cine  mi-a  dat,  am  primit  cât  mi-a  dat,  iar  de 
la  cine  nu  mi-a  dat,  nu  am  cerut. 

Când  Părintele  Nicodim  slujea  ca  preot  prin  parohii  sau  la  mănăstirile  de 
maici,  avea  salariu,  iar  la  bătrâneţe  primea  pensie.  Banii  ce-i  primea  ca  salariu  şi  mai 
târziu  cei  de  la  pensie  îi  folosea,  o  parte  pentru  existenţă,  iar  ce  rămânea  din  aceştia,  cât  şi 
toţi  banii  de  la  pomelnice,  îi  folosea  pentru  cumpărarea  sau  tipărirea  cărţilor  folositoare 
de  suflet,  pentru  că  el  ducea  o  viaţă  cumpătată  şi  modestă.  Banii  de  pe  pomelnice  îi 
numea  „bani  cu  păcate  omeneşti"  şi  se  ferea  să  se  folosească  de  dânşii,  cheltuindu-i 
numai  pentru  cărţi  sfinte.  Chiar  şi  mâncare  nu  consuma  de  la  oricine,  nu  numai  că  se 
ferea  să  nu  fie  otrăvit,  ci  ca  să  nu  fie  de  la  persoane  care  trăiesc  în  păcate  de  moarte  şi  să 
nu  se  facă  părtaş  la  vinovăţia  lor. 

Primea  cu  dragoste  de  la  cei  drept-credincioşi,  care  se  spovedeau  şi  făcând 
canon  se  osteneau  să-şi  îndrepte  viaţa  după  voia  lui  Dumnezeu.  Pentru  că  dacă  ar  fi  primit 
şi  de  la  acei  oameni  ce  trăiau  în  păcate,  ar  fi  fost  pentru  ei  şi  o  încurajare,  să  trăiască  mai 
departe  în  felul  lor.  Fără  să  facă  din  aceasta  o  lege,  totuşi  ne  sfătuia,  când  ne  stă  în  putinţă 
şi  avem  posibilitatea  să  alegem,  când  ne  facem  o  casă,  îmbrăcăminte  sau  alte  lucruri  ce  ne 
sunt  necesare,  să  preferăm  pe  meşterii  care  nu  înjură  pe  Dumnezeu,  în  primul  rând,  şi 
care  nu  trăiesc  în  diferite  păcate  de  moarte.  Dacă  nu  avem  de  unde  alege,  nu  suntem 
vinovaţi,  dar  avem  datoria  cât  sunt  la  noi,  să-i  obligăm  să  nu  înjure  nicidecum,  să  nu 
fumeze  în  casă,  dacă  se  poate  nici  în  curte  şi  să  mănânce  ceea  ce  mâncăm  noi,  chiar  dacă 
pentru  aceasta,  oferim  ceva  în  plus,  căci  altfel  nu  scăpăm  de  păcat. 

Petru  aceasta,  Părintele  purta  încălţăminte  făcută  de  un  fiu  duhovnicesc  din 
Bălţăteşti  şi  îmbrăcăminte  lucrată  de  maicile  din  casă,  una  din  ele  şi  cea  mai  bătrână,  pe 
nume  maica  Amfilohia  Creangă,  fiind  croitoreasă  de  haine  călugăreşti  şi  de  veşminte 
preoţeşti.  Chiar  şi  stofa  din  care  erau  lucrate  hainele  de  vară  şi  de  iarnă  era  lucrată  tot  de 
maici.  Lenjeria  de  corp  era  lucrată  din  pânză  de  cânepă  şi  de  in,  cu  urzeală  de  bumbac, 
ţesută  la  războiul  de  casă  de  către  maici. 

Şi  dacă  tot  am  ajuns  să  povestim  unele  amănunte  din  viaţa  mai  intimă  a 
părintelui  Nicodim,  aşa  cum  le-am  văzut  cu  ochii  noştri  şi  cum  le-am  cunoscut  pe 
parcursul  a  zeci  de  ani,  ne  cerem  iertare  de  la  iubiţii  cititori  pentrucă  nu  ne  pricepem  să 
povestim  lucrurile  într-o  anumită  ordine,  ci  mai  mult  aşa  cum  simţim  îndemnul  inimii.  De 
aceea,  ajungând  la  acest  loc,  unde  se  cuvenea  să  amintim  fugitiv  despre  viaţa  modestă  şi 
cumpătată  pe  care  am  văzut  că  o  ducea  Părintele,  nu  am  putut  rezista  să  nu  vă  povestim 
cu  multă  duioşie  şi  respect,  unele  amănunte  din  care  reiese,  cu  câtă  grijă  şi  înţelepciune  se 
purta,  până  în  cele  mai  mici  amănunte.  Noi  am  avut  ocazia  să  vedem  cămăşi  de  ale 
dânsului.  Erau  lucrate  din  pânză  de  bumbac  ţesută  cu  fir  de  in.  Erau  lungi  până  la 
genunchi,  închise  în  faţă,  aşa  cum  se  făceau  cămăşile  bătrâneşti,  numai  cu  trei  nasturi  în 
faţă,  şi  cu  manşetă  şi  nasturi  la  mâneci.  Am  povestit  acest  amănunt  nu  numai  pentru  a 

scoate  în  relief  bunăcuviinţa  şi  modestia  de  care  da  dovadă  Părintele,  ci  şi  din  altă  cauză. 
Noi  ştim  că  dânsul  avea  şi  studia  foarte  multe  cărţi  de  medicină  scrise  pentru  popor.  Şi 
acest  lucru  îl  făcea  atât  pentru  folosul  personal,  dar  mai  cu  seamă  pentru  a  îndruma  corect 
şi  responsabil,  mulţimea  credincioşilor  care  îi  cereau  sfatul,  sau  care  nici  nu  ştiau  de  ce  au 
nevoie,  şi  dânsul  trebuia  să-i  îndrume  părinteşte.  Şi  datorită  acestei  îndeletniciri,  dar  mai 
cu  seamă  a  bunului  simţ  pe  care  1-a  moştenit  din  vatra  strămoşească  în  care  s-a  născut, 
dânsul  avea  o  ţinută  plină  de  demnitate,  ce  inspira  şi  impunea  respect  în  jur.  Atât 
îmbrăcămintea,  care  nu  era  de  lux,  cât  şi  felul  cum  vorbea,  cum  zâmbea,  mişcările  şi 
gesturile,  inspirau  plăcere  celor  din  jur.  Pentru  faptul  că  ştia  cum  să  se  poarte,  când  să 
vorbească  şi  când  să  tacă,  când  să  zâmbească  şi  când  să  fie  sobru,  când  să  lege  şi  când  să 
dezlege,  persoana  dânsului  inspira  atâta  farmec  în  jurul  său,  încât  cu  foarte  mare  greutate 
trebuia  să  te  desparţi  de  dânsul.  Simţeai  că  te  găseşti  în  faţa  unui  om  ce  se  află  cu 
picioarele  pe  pământ,  căruia  nu-i  scapă  nici  un  amănunt  al  nevoilor  fireşti,  dar  care  este 
atât  de  liber  faţă  de  acestea,  încât  este  mai  mult  duhovnicesc  decât  trupesc,  mai  mult 
ceresc  decât  pământesc. 

Şi  acum  suntem  datori  a  justifica  rostirea  cuvintelor  şi  afirmaţiilor  de  mai  sus. 
Spre  exemplu,  când  cineva  dintre  noi  se  îmbolnăvea,  ne  sfătuia  să  nu  căutăm  leacuri 
băbeşti  sau  cele  care  nu  au  girul  ştiinţei  medicale,  sfatuindu-ne:  „Nimic  să  nu  faceţi  fără 
sfatul  medicului".  Aceste  cuvinte  au  fost  ca  o  lumină  care  a  povăţuit  pe  toţi  cei  care  s-au 
spovedit  la  dânsul,  ca  atunci  când  se  îmbolnăvesc,  să-şi  pună  toată  nădejdea  în  Dumnezeu 
şi  să  alerge  cu  toată  încrederea  la  medic,  căci  precum  preotul  este  doctor  pentru  suflet, 
aşa  şi  medicul  este  duhovnic  pentru  trup.  Dacă  ar  fi  să  amintim  toate  sfaturile  minunate  şi 
înţelepte  pe  care  ni  le-a  dat  părintele  Nicodim,  ar  însemna  să  ne  extindem  pe  mai  multe 
pagini  de  carte.  Dar  întrucât  am  amintit  aici  doar  de  cele  legate  de  îmbrăcăminte  şi  ţinută 
în  general,  vom  continua  cu  acestea,  promiţând  că  restul  le  vom  presăra  în  cuprinsul 
acestei  cărţi. 

Părintele  ţinea  foarte  mult  la  tot  ce  este  natural,  atât  ca  hrană,  cât  şi  ca 
îmbrăcăminte,  iar  în  privinţa  tratamentului  medical,  îl  prefera  pe  cel  natural,  decât  pe  cel 
medicamentos,  numai  să  fie  cu  sfatul  medicului.  Dânsul  purta  cămăşi  din  fibre  naturale, 
sfătuindu-ne  şi  pe  noi  dacă  putem  şi  vrem,  să  le  preferăm.  De-asemenea  ne  sfătuia  să  ne 
ferim  de  lenjerie  de  corp  colorată  sau  sintetică,  căci  prin  porii  deschişi  pătrund  în  corp 
acele  substanţe  chimice,  care  sunt  vătămătoare  sănătăţii.  Tot  la  fel  şi  vopsele  din 
zugrveala  camerelor  de  locuit  sunt  dăunătoare. 

Mulţi  oameni  se  miră,  întrebându-se  când  a  avut  părintele  Nicodim  timp  să 
scrie  atât  de  mult,  având  de  făcut  pravila  călugărească,  slujirea  la  Sfântul  Altar  când  era 
de  rând,  cât  şi  spovedania  şi  povăţuirea  a  sute  şi  mii  de  persoane?  Pe  lângă  faptul  că  a 
fost  ajutat  la  transcrierea  şi  pregătirea  manuscrisului,  cât  şi  la  tipărire,  foarte  mult  a 
contribuit  viaţa  ordonată  şi  programată  pe  care  o  ducea.  Poate  şi  faptul  că  a  fost  militar 
timp  de  opt  ani,  să  fi  avut  influenţă  asupra  comportamentului  său,  dar  adevărul  este  că 
avea  o  voinţă  de  fier. 

Noi,  de  când  l-am  cunoscut  şi  până  la  bătrâneţe,  l-am  văzut  culcându-se 
târziu  şi  sculându-se  dis-de-dimineaţă,  odată  cu  cântecul  păsărelelor.  Cum  se  trezea  din 
somn  nu  mai  stătea  o  clipă  în  pat  şi,  sculându-se,  dădea  slavă  lui  Dumnezeu,  făcând  trei 
închinăciuni  la  sfintele  icoane.  Apoi  se  îmbrăca  cu  reverenda,  deschidea  toate  geamurile 
de  la  cameră,  oricât  ar  fi  fost  de  rece,  mergea  desculţ  şi  cu  picioarele  prin  roua  sau  bruma 
aşezată  pe  iarba  din  livadă.  După  ce  făcea  mai  multe  ture,  se  întorcea  în  cameră,  punea 
apă  rece  într-un  lighean  mare  şi  dezbrăcăndu-se  până  la  mijloc,  se  spăla,  dând  cu  un 
prosop  de  cânepă  şi  pe  spate.  Se  spăla  în  fiecare  dimineaţă  pe  dantură,  cu  periuţă  şi  cu 
pastă,  după  care,  ştergându-se  cu  prosop  de  cânepă  şi  bumbac,  se  îmbrăca,  şi  timp  de  o 
oră  şi  jumătate  sau  două,  îşi  făcea  în  livadă  pravila,  şi  numărul  de  aţe  de  închinăciuni. 
După  ce  termina,  închidea  geamurile  şi  se  apuca  de  lucru  timp  de  câteva  ore,  adeseori 
uitând  de  ora  mesei,  aducându-i  aminte,  fie  sunetul  clopotului,  sau  sosirea  unor 
credincioşi,  ce  doreau  să  se  spovedească. 

Acestea  sunt  mărturisiri  ale  unor  fapte  văzute  şi  trăite  oarecum  şi  de  noi,  căci 
adeseori  lucrând  pe  lângă  Părintele,  răbdam  şi  noi  de  foame,  până  când  dânsul  îşi  aducea 
aminte  de  mâncare.  Dar  lucrul  acesta  nu  ne  supăra,  chiar  dacă  ar  fi  fost  să  ne  ţină  şi  trei 
zile  nemâncaţi  şi  nici  nu  ne  permiteam  să-i  amintim  de  aceasta.  Câteodată  când  stăteam  la 
masă  cu  Părintele,  mâncând  cu  mare  sfială  din  acelaşi  castron,  dânsul  aducându-şi  aminte 
de  ceva,  sau  venindu-i  vreo  idee,  luând  vreo  carte,  întrerupea  mâncarea,  uitând  cu  totul  de 
ea.  După  un  timp  îndelungat  revenind,  ori  mai  continuam,  ori  -  uitând  că  n-am  terminat 
de  mâncat  -  făcea  rugăciunea  de  mulţumire.  A  fost  cazul  când  a  observat  după  rugăciune 
că  a  rămas  mâncarea  neconsumată  şi  m-a  pus  de  am  continuat  să  termin  după  rugăciune. 
Acestea  sunt  lucruri  mărunte  dar  ele  vorbesc  foarte  mult,  arătând  cât  de  activ  şi  energic 
era  părintele  Nicodim,  şi  cu  câtă  dăruire  lucra  spre  slava  lui  Dumnezeu  şi  pentru 
luminarea  sufletească  a  oamenilor. 

Cu  toate  că  nu  era  un  om  lipsit  de  precauţie  şi  străin  de  realitatea  timpurilor 
pe  care  le  trăiam,  totuşi  niciodată  nu  s-a  sfiit  şi  nu  a  încetat  să  lucreze,  de  frica 
autorităţilor,  care  erau  împotrivă  pe  toată  linia  la  tot  ceea  ce  dânsul  făcea.  Atât  de  mare 
era  încrederea  în  ajutorul  lui  Dumnezeu  şi  în  justeţea  şi  folosul  veşnic  al  lucrului  pe  care-1 
săvârşea,  încât  niciodată  nu  a  găsit  vreun  motiv  serios,  care  să-1  determine  să  se  oprească 
din  lucru,  cu  riscul  că  va  trebui  să  plătească  oricât  de  scump  îndrăzneala  aceasta. 

Şi  acum,  revenind  şi  continuând  să  vorbim  de  cele  necesare  conservării  vieţii, 
părintele  Nicodim  a  rămas  la  cele  smerite,  la  cele  modeste,  care  sunt  îngăduite  monahului 
ce  arde  de  dorinţa  de  a  bineplăcea  lui  Dumnezeu,  în  toată  vremea  şi-n  tot  locul.  Nimeni 
niciodată  n-a  ajuns  în  situaţia  de  a  se  sminti  vreodată,  văzând  hainele  şi  încălţămintea  ce 
le  purta,  camera  în  care  locuia  sau,  stând  la  masă,  pentru  mâncarea  ce  o  mânca,  ori  pentru 
băutura  ce  o  folosea.  Toate  inspirau  smerenie,  simplitate  şi  echilibru.  Slavă  lui  Dumnezeu 
că  am  putut  vedea  şi  noi  cu  ochii  noştri,  în  persoana  părintelui  Nicodim  Măndiţă,  tot  ce 
au  putut  vedea  şi  creştinii  de  pe  vremea  Sfinţilor  Apostoli.  Aici  se  potriveşte  de  minune 
îndemnul  Sfântului  Apostol  Pavel  adresat  către  evrei  la  capitolul  13,  versetul  7: 

„Ascultaţi  de  mai  marii  voştri  care  v-au  vestit  vouă  cuvântul  lui  Dumnezeu  şi  uitându-vă 
la  felul  de  vieţuire  al  lor,  să  le  urmaţi  credinţa".  Am  putea  avea  mare  nădejde  de 
mântuire,  dacă  şi  noi  după  îndemnul  de  mai  sus  al  Sfântului  Apostol  Pavel,  ne-am  osteni 
să  urmăm  pilda  de  vieţuire  a  părintelui  Nicodim.  El  era  cumpătat  nu  numai  în  mâncare  şi 
băutură,  dar  chiar  şi  în  vorbire.  Dacă  cineva  îl  întreba  ceva,  el  nu  răspundea  imediat,  ci 
făcea  o  pauză.  Fie  că  în  acel  timp  se  ruga  lui  Dumnezeu  să-i  dea  cuvânt  de  folos;  fie  că  se 
gândea  la  ceea  ce  s-ar  potrivi  să  răspundă.  Deşi  era  cu  faţă  veselă  şi  mereu  zâmbind, 
nimeni  nu  1-a  auzit  zicând  vreo  glumă  sau  cuvânt  deşert  sau  să  râdă  cu  glas  tare.  Vorbea 
întotdeauna  cuvânt  spre  zidire  şi  niciodată  nu  povestea  ceva  în  care  să  amintească  fapte 
de  ispravă  din  viaţa  sa.  Arăta  o  mare  grijă  pentru  ziua  cea  mare  a  înfricoşatei  Judecăţi,  în 
ce  fel  şi  cum  ne  vom  înfăţişa  înaintea  Mântuitorului...  Nu-i  făcea  plăcere  să  asculte,  ba 
chiar  schimba  subiectul,  când  cineva  ar  fi  încercat  să  clevetească  pe  alţii.  Mereu  îşi 
frământa  mintea  în  căutarea  mijloacelor  de  a  putea  veni  în  ajutorul  aproapelui,  spre  a  se 
putea  lumina  cu  învăţătura  sfântă.  Se  bucura  mult  când  cineva  lucra  la  mântuirea  altora. 
Avea  un  aşa  dar  de  la  Dumnezeu,  că  numai  dacă  cineva  îl  vedea,  se  simţea  întărit 
sufleteşte  şi  uşurat  ca  după  mărturisire. 

Mereu  mă  gândesc  la  acest  lucru.  Dacă  noi,  care  am  simţit  mâna  caldă  a 
părintelui  Nicodim  deasupra  capului  nostru,  atunci  când  ne  blagoslovea  şi  când  ne  făcea 
dezlegarea  de  păcate  la  spovedanie,  am  auzit  atât  de  multe  cuvinte  de  învăţătură  din  gura 
lui,  i-am  privit  de  atâtea  ori  cinstita  lui  faţă  care  ne  zâmbea  părinteşte  şi  de  atâtea  ori  ne -a 
pomenit  numele  noastre  la  rugăciunile  pe  care  le  făcea  ziua  şi  noaptea  şi  ne-a  mai  lăsat  ca 
moştenire  şi  o  serie  întreagă  de  cărţi  cu  pilde,  sfaturi,  îndemnuri  şi  învăţături  sfinte  şi 
după  toate  aceste  binefaceri  primite  din  partea  lui  Dumnezeu  prin  persoana  lui,  noi  ne-am 
alipi  inimile  noastre  de  lucrurile  putregăioase  ale  acestei  lumi,  sau  am  trăi  zilele  vieţii 
noastre  fără  nici  un  rod  al  pocăinţei,  ce  socotiţi  că  am  merita?  Oare  nu  ar  trebui  să  fie 
judecata  noastră  mai  aspră  decât  a  celorlalţi  oameni  care  n-au  avut  atâtea  mijloace  de 
mântuire?  Oare  ce  am  răspunde  noi  atunci?  E  bine  să  ne  frământe  această  întrebare. 

Activitatea  părintelui  Nicodim  în  parohia  Vâlcele  (Bacău) 


Oamenii  din  acest  sat  au  rămas  fară  preot.  Câţiva  oameni  cu  epitropul  şi 
cântăreţul  bisericii  au  venit  la  sfânta  mănăstire  şi  au  cerut  de  la  părintele  stareţ  pe 
părintele  Nicodim,  măcar  pentru  un  timp,  până  când  Sfânta  Episcopie  le  va  trimite  preot. 
Părintele  stareţ  s-a  învoit  şi  părintele  Nicodim  a  venit  în  acest  sat,  pentru  a  sta  la 
dispoziţia  credincioşilor  creştini  şi  a  face  din  această  parohie  o  cetate  bine  întărită 
împotriva  diavolului  şi  a  slugilor  lui.  Coborând  din  acel  munte  înalt  unde  se  alta  sfânta 
mănăstire,  dorea  să  urce  la  muntele  sfinţeniei  pe  toţi  cei  ce  se  aflau  în  acea  parohie.  N-a 
lăsat  să  treacă  nici  o  zi,  nici  un  ceas,  fară  a  lucra  cu  multă  râvnă  în  ogorul  lui  Dumnezeu, 
îşi  aducea  mereu  aminte  că  va  da  seama,  înaintea  Mântuitorului  în  ziua  înfricoşatei 
Judecăţi,  de  toate  sufletele  din  parohie,  de  nu  se  va  îngriji  de  ele.  Mereu  îi  sunau  în  urechi 
graiurile  din  sfintele  cărţi,  pe  care  le  citise  mai  înainte  de  a  fi  preot.  Că  preotul,  de  va  fi 
chiar  sfânt  cu  viaţa,  dar  dacă  un  singur  suflet  se  va  pierde  din  cauza  lui,  şi  el  îşi  va  pierde 
mântuirea  sufletului  său...  Şi  dacă  preotul  se  va  mulţumi  să  facă  numai  slujbă  la  biserică 
şi  nu  se  va  îngriji  şi  de  mântuirea  enoriaşilor  săi,  acela  nu  este  preotul  lui  Dumnezeu. 
Acestea  şi  alte  multe  învăţături  de  la  Sfinţii  Părinţi,  îi  treceau  prin  minte  şi-1  îndemnau 
mereu  a  se  osteni  pentru  cei  din  parohie,  ba  şi  din  parohiile  vecine.  Graiul  zis  de  Sfântul 
Apostol  Pavel  către  Timotei  (2  Timotei  4,  5)  de  a-şi  face  mereu  slujba  deplin...  îl  ţinea 
mereu  treaz  şi  nu  ceda  nimic  atunci  când  ispita  căuta  să-1  momească. 

A 

In  acest  sat  n-a  stat  mai  mult  de  8  sau  9  luni  de  zile.  Dar  în  acele  9  luni  de  zile 
a  lucrat,  s-a  ostenit  mult  să  pună  în  rânduială  unele  lucruri  care  erau  nelalocul  lor.  Mulţi 
părinţi  şi  fraţi  ai  mănăstirii  de  unde  plecase,  se  coborau  deseori  în  sat  la  părintele 
Nicodim,  ca  să  mai  audă  cuvânt  de  mântuire. 

închinătorii  veniţi  de  prin  satele  vecine  la  Sfânta  Mănăstire,  când  aflau  că 
părintele  Nicodim  se  află  în  acest  sat,  coborau  de  parcă  aveau  aripi  la  picioare;  iar  Sfânta 
Biserică  din  acest  sat  a  devenit  neîncăpătoare. 

Oamenii  din  acele  vremuri  zguduiţi  de  marele  război  prin  care  au  trecut,  erau 
bine  pregătiţi  pentru  a  primi  cu  multă  plăcere  învăţătura  sfântă  care  mângâia  şi  încuraja 
pe  ascultători.  Părintele  nu  avea  timp  nici  să  mănânce,  nici  să  doarmă,  căci  nu  se  îndura 
de  cei  ce  aşteptau:  unii  să  se  mărturisească,  alţii  să  întrebe  câte  ceva,  pe  cei  învrăjbiţi  să-i 
împace,  celor  bolnavi  să  le  citească  rugăciuni,  altora  -  ce  doreau  să  plătească  slujbe  -  să  le 
primească  pomelnice  şi  aşa,  mereu-mereu,  era  ocupat.  Când  termina  cu  unii,  veneau  alţii, 
împrejurul  casei  parohiale  era  ca  la  zi  de  târg. 

Unii  veneau  de  la  mari  depărtări  cu  căruţe  ori  pe  jos.  în  căruţe  mulţi  dintre  ei 
aduceau  bolnavi  care  stăteau  la  rugăciuni  şi  la  slujba  Sfântului  Maslu  şi  unii  din  ei  se 
vindecau.  Oamenii  de  prin  multe  părţi  cu  diferite  nevoi  sufleteşti  şi  trupeşti  veneau  la 
părintele  Nicodim  şi  căpătau  alinare.  El  a  mers  la  sfânta  mănăstire  să  se  liniştească  şi  să 
fie  izolat  de  mulţimea  oamenilor,  dar  lucrurile  s-au  petrecut  tocmai  invers.  încă  din 
copilărie  a  avut  dorinţa  de  a  veni  în  ajutorul  aproapelui  care  zăcea  în  întuneric  cu  cele 
sufleteşti  şi  slavă  lui  Dumnezeu  că  i-a  îndeplinit  dorinţa,  căci  până  la  răsuflarea  cea  mai 
de  pe  urmă  a  petrecut  mereu  în  mijocul  oamenilor  dornici  de  mântuire.  Ar  fi  o  armată 
întreagă  să  se  poată  aduna  toţi  oamenii  pe  care  i-a  mărturisit,  i-a  sfătuit,  s-a  rugat  pentru 
ei,  a  plâns  pentru  ei  şi  s-a  şi  bucurat  cu  şi  pentru  ei. 

Nu  mai  vorbim  de  sufletele  repauzate  (adormiţi)  pentru  care  Părintele  s-a 
îngrijit  aşa  de  mult  şi-i  îndemna  şi  pe  alţii  a  se  îngriji  de  ele.  Zeci  şi  sute  de  pagini  a  scris 
Părintele  arătând  folosul  cel  mare  ce-1  poate  avea  cineva  dacă  îngrijeşte  de  cei  repauzaţi 
şi  osânda  groaznică  ce-i  aşteaptă  pe  cei  ce  nu  dau  nici  o  atenţie  la  această  datorie  către  ei. 
Aşa  s-a  ostenit  Părintele  cât  a  trăit,  îngrijindu-se  şi  de  cei  vii  şi  de  cei  ce  au  păşit  pragul 
mormântului. 

Activitatea  părintelui  Nicodim  în  parohia  Schitu  Frumoasa 

(Bacău)  [1921-1924] 


Noi  ştim  şi  suntem  pe  deplin  încredinţaţi  că  toate  le  rânduieşte  Bunul 
Dumnezeu  şi  numai  spre  folosul  nostru.  Aşa  că  şi  venirea  părintelui  Nicodim  în  parohia 
Schitu-Frumoasa,  a  fost  rânduială  Dumnezeiască.  Şi  iată  cum  s-au  petrecut  lucrurile.  Mai 
înainte  de  a  veni  la  Schitu-Frumoasa,  oamenii  se  împăcau  tare  bine  cu  cârciumarii,  dar  nu 
se  puteau  împăca  deloc  cu  preoţii  lui  Dumnezeu.  în  cele  din  urmă,  văzând  că  rămâne 
satul  fară  preot,  a  mers  un  grup  de  oameni  la  Episcopia  Romanului  şi  au  cerut  stăruitor  de 
la  Episcopul  Lucian  să  le  dea  un  preot  călugăr.  Episcopul  a  trimis  atunci  un  delegat  la 
sfânta  mănăstire  Măgura,  cerând  de  la  stareţ  pe  părintele  Nicodim. 

Câtă  osteneală  nu  depun  părinţii  drept-credincioşi  pentru  a  reuşi  să  dea 
copiilor  o  educaţie  curat-creştinească.  Şi  câtă  deosebire  nu  este  între  copilul  naiv  care 
uşor  se  pleacă,  şi  la  bine  şi  la  rău,  şi  între  omul  împătimit  şi  îmbătrânit  în  cele  rele. 

La  venirea  Părintelui  în  Schitu-Frumoasa,  oamenii  erau  înstrăinaţi  de 
Dumnezeu,  trăiau  necununaţi,  în  desfrânări,  se  luau  în  căsătorie  rudenii  apropiate,  făceau 
nunţi,  cumetrii  şi  alte  petreceri  cu  muzică,  jocuri,  beţii  şi  multe  alte  blestemăţii. 

Văzând  cât  de  mult  este  de  lucru  în  această  parohie,  iar  lucrători  nu  apăreau 
nici  unul,  ba  scotea  capul  de  ici  de  colo  câte  un  potrivnic,  în  plus,  într-un  sat  aşa  de  mic 
cu  şapte  guri  de  iad  (adică  şapte  cârciumi),  ce  era  să  facă?!  A  pus  şi  el  genunchii  la 
pământ  şi  a  strigat  din  adâncul  inimii  sale  către  Dumnezeul  Cel  Tare,  Cel  Viu,  care  putea 
să-1  ajute,  să-1  întărească,  să-1  acopere  şi  să-1  păzească  pentru  a  lucra  cu  spor  într-un  ogor 
aşa  de  înţelenit  şi  plin  de  spini  şi  mărăcini.  Şi,  într-adevăr,  s-au  făcut  multe  minuni  care 
au  rămas  a  se  povesti  din  tată  în  fiu. 

Ca  cel  care  am  auzit  de  la  oameni  drept-credincioşi  care  au  văzut  cu  ochii  lor 
şi  au  pipăit  cu  mâinile  lor,  acestea  încercăm  să  le  scriem  în  rândurile  ce  urmează.  De 

altfel,  şi  cel  ce  scrie  aceste  rânduri  este  născut,  crescut  şi  a  petrecut  în  acest  sat  27  de  ani 
şi  a  fost  botezat  de  Părintele  Nicodim  când  era  preot  paroh  aici,  în  anul  1922... 

Numai  trei  ani  şi  jumătate  a  activat  ca  preot  paroh  în  Schitu-Frumoasa,  dar  în 
aceşti  trei  ani  şi  jumătate  n-a  stat,  ci  a  lucrat,  a  trudit,  a  ostenit  şi  s-a  luptat  ca  un  erou.  A 
învăţat  cu  pilda  vieţii  sale  şi  cu  cuvântul.  S-a  ocupat  de  fiecare  în  parte  prin  taina 
spovedaniei,  şi  în  alte  ocazii.  A  privegheat  şi  s-a  rugat  cu  post  aspru.  A  mângâiat  şi 
încurajat  pe  cei  întristaţi,  pe  cei  bolnavi,  a  ajutat  pe  cei  nevoiaşi  şi  săraci  cu  tot  ce  a  putut. 
S-a  ocupat  de  cei  pătimaşi  şi  înstrăinaţi  de  Dumnezeu.  Şi  ce  nu  făcea  el  pentru  readucerea 
oilor  rătăcite  la  staulul  Bisericii  lui  Dumnezeu. 

Duminica  şi  în  zilele  de  sărbătoare,  vară-iarnă,  la  ora  4  dimineaţa  era  în 
biserică  şi  la  ora  13  termina  slujba.  După  amiază,  la  ora  16  se  făcea  adunare  la  şcoala 
primară  din  sat,  care  era  aproape  de  Sfânta  Biserică,  numai  gardul  o  despărţea.  Acolo  se 
adunau  sătenii,  cu  mic  cu  mare,  ba  mai  veneau  credincioşi  şi  din  satele  vecine.  Vara, 
aceste  adunări  se  făceau  prin  poieni  cu  iarbă  verde,  la  umbra  brazilor... 

Cei  ce  voiau  să  se  mărturisească  trebuiau  mai  întâi  să  ştie  pe  de  rost: 
Rugăciunile  începătoare,  Psalmul  50,  (Miluieşte-mă  Dumnezeule),  Crezul  şi  numai  după 
aceea  puteau  intra  la  spovedanie,  altfel  nu.  Sâmbăta  şi  în  ajunul  sărbătorilor  veneau 
oameni  din  satele  vecine  de  pe  o  rază  de  100-120  km,  ca  să  stea  la  slujbă  pentru  a  doua  zi 
şi  să  se  mărturisească.  Fiecare  enoriaş  avea  în  curtea  casei  o  căruţă  sau  două  a  celor  veniţi 
de  departe  şi  nu  plecau  până  luni  dimineaţa  după  răsăritul  soarelui.  Mulţi,  dintre  cei  ce 
veneau  cu  căruţele,  aduceau  bolnavi  pentru  a  sta  la  rugăciune  şi  mulţi  din  ei  se  tămăduiau 
de  bolile  lor.  Suspinuri  se  auzeau  şi  lacrimi  curgeau  mereu  de  la  cei  ce  se  curăţeau  de 
păcatele  lor  şi  se  osteneau  să  pună  început  bun  de  pocăinţă  şi  de  viaţă  curat  creştinească. 

Satul  Schitu-Frumoasa  e  un  sat  de  munte.  De  o  parte  şi  de  alta  a  satului  sunt 
dealuri  cu  păduri  de  brazi  şi  poieni  spaţioase  şi  frumoase.  In  zilele,  de  duminică  şi 
sărbători,  în  acele  poieni  cu  iarbă  verde  şi  aer  plăcut  şi  proaspăt,  făcea  părintele  Nicodim 
piese  religioase  cu:  Proorocii,  Apostolii,  Sfinţii  Părinţi,  cu  cârciumarul  şi  baba  vrăjitoare, 

Nae  Ciocan  şi  piesa  cu  Sfânta  Cruce;  iar  iarna  cu  magii  veniţi  la  Betleem  şi  închinarea  lor 
Pruncului  Iisus  şi  uciderea  pruncilor  de  Irod.  Iarna,  cu  această  piesă  a  Magilor,  mergea  pe 
la  casele  oamenilor  vreo  două  săptămâni  de  la  Naşterea  Domnului  şi  până  după  Botezul 
Domnului,  nu  numai  în  satul  Schitu-Frumoasa,  ci  şi  în  satele  vecine,  ba  chiar  şi  în 
judeţele  vecine,  până  departe.  Acest  obicei  creştinesc  s-a  menţinut  după  plecarea 
părintelui  Nicodim  din  această  parohie  încă  vreo  câteva  decenii. 

Cel  ce  scrie  aceste  rânduri  a  luat  şi  el  parte  la  vreo  câteva  piese  cu  magii  şi, 
când  scriu  acestea,  retrăiesc  parcă  acele  clipe  sfinte,  în  care  timp,  din  ochii  celor  ce 
asistau,  curgeau  lacrimi  din  abundenţă...  Cei  ce  interpretau  aceste  piese  religioase  aveau 
roluri  potrivite  ce  le  învăţau  şi  erau  îmbrăcaţi  în  costume  diferite,  ce  făceau  să  semene  cu 
persoanele  pe  care  le  reprezentau.  Era  o  minunăţie  să  iei  parte  la  aceste  piese  aşa  de 
frumoase  şi  educative  în  spirit  curat  ortodox.  Cei  ce  asistau  la  aceste  reprezentări  deosebit 
de  frumoase  şi  educative,  le  părea  rău  că  trecea  timpul  aşa  de  repede  şi  ar  fi  vrut  parcă,  să 
se  mai  repete.  Vara  pe  aceste  dealuri,  copiii  păşteau  vitele.  Aceste  dealuri  răsunau  de 
cântările  bisericeşti  şi  religioase  ce  le  cântau  copiii;  iar  de  câteva  ori  s-a  auzit  noaptea 
bocind  cu  jale  mare  pe  aceste  dealuri,  duhurile  cele  necurate,  disperate  că  pierduseră 
atâtea  suflete  omeneşti  din  ghearele  lor. 

în  sat  se  făcuse  o  schimbare  de  aşa  natură  încât  nimeni  nu-1  mai  putea 
recunoaşte.  Oamenii  nu  se  mai  băteau,  nu  se  mai  judecau  la  tribunal  ca  mai  înainte. 
Judecătoria  din  comuna  Scorţeni  (Bacău)  a  făcut  întrebare  cu  ironie,  dacă  nu  cumva  satul 
Schitu-Frumoasa  a  dispărut,  văzând  că  nu  mai  apare  de  acolo  nici  un  proces.  De  mai 
apărea  între  oameni  vreo  neînţelegere,  apoi  mergeau  numaidecât  la  părintele  Nicodim  să-i 
împace  el  şi  nu  mai  urcau  treptele  tribunalului. 

Când  oamenii  din  Schitu-Frumoasa  mergeau  pe  undeva,  apoi  ei  nu  vorbeau 
altceva  decât:  că  la  noi  în  sat  avem  un  părinte  ce  nu  s-a  mai  pomenit  de  când  e  lumea.  De 
vreţi  să  auziţi  lucruri  minunate  -  ziceau  ei  -  apoi  veniţi  la  noi  în  sat,  ca  să-1  auziţi  pe 
părintele  Nicodim  slujind  la  Sfânta  Biserică  şi  predicând... 

De  altfel,  locuitorii  acestui  sat  mergeau  cu  căruţa  cu  boi  sau  cu  cai  prin  multe 
sate  cu  marfa  (draniţă)  de  vânzare.  De  aceea  a  şi  străbătut  această  veste  ca  fulgerul  până 
departe  şi  veneau  oamenii  de  la  mari  depărtări  până  la  Schitu-Frumoasa  să  vadă  ce  n-au 
mai  văzut  şi  să  audă  ce  n-au  mai  auzit  vreodată.  Din  povestirea  ce  urmează  se  va  vedea 
cu  câtă  înţelepciune  sfătuia  pe  cei  împricinaţi,  potolind  şi  chiar  stingând  conflictele. 

Intr-o  comună  vecină  numită  Borleşti,  în  satul  Mastacăn  (Neamţ),  un  om  ce  a 
participat  la  război  a  venit  acasă  din  prizonierat.  El  a  găsit  pe  soţia  lui  recăsătorită  cu  un 
alt  om.  Fiecare  îşi  poate  da  seama  ce  duşmănie  şi  ură  de  moarte  s-a  aprins  între  cele  două 
familii.  Totul  s-ar  fi  terminat  desigur  cu  crime,  dacă  cineva  din  sat  nu  i-ar  fi  trimis  în 
grabă  la  părintele  Nicodim  la  Schitu-Frumoasa.  Ei,  ascultând  sfatul,  au  venit  aici. 

După  ce  au  luat  parte  la  slujba  Sfintei  Biserici  şi  au  ascultat  şi  predica,  au 
mers  şi  au  stat  la  masă  în  casa  părintelui.  După  masă  şi-au  spus  şi  ei  pe  rând,  necazul  ce -l 
aveau.  Părintele  după  ce  i-a  ascultat  cu  răbdare,  s-a  adresat  omului  ce  venise  din 
prizonierat,  zicându-i: 

-  Frate,  dă  slavă  lui  Dumnezeu  pentru  că  ai  scăpat  cu  viaţă  din  război.  Dacă 
dumneata  ai  fost  dat  ca  dispărut  şi  ai  venit  din  prizonierat  abia  după  doi  ani  de  la 
terminarea  războiului,  fosta  dumitale  soţie  a  fost  îndreptăţită  să  creadă  că  erai  mort  şi  prin 
urmare  ea  a  fost  slobodă  de  lege  pentru  a  se  recăsători.  Iar  dumneata  te  poţi  recăsători  cu 
cine  vrei. 

Mai  vorbind  cu  ei  şi  despre  nimicnicia  acestei  vieţi,  i-a  mărturisit  pe  fiecare 
după  sfânta  pravilă,  le-a  mai  citit  şi  anumite  rugăciuni,  după  care  ei  au  plecat  în  satul  lor 
împăcaţi  şi  iubindu-se  ca  fraţii  până  la  moarte.  Auzind  preotul  paroh  din  satul  Mastacăn 
de  această  întâmplare  şi  cum  a  reuşit  părintele  Nicodim  să  împace  pe  acei  oameni 
învrăjbiţi,  a  trimis  oameni,  ca  să-1  cheme  la  ei.  Venind  în  Mastacăn,  unde  mai  fusese  şi  ca 
militar  în  timpul  războiului,  de  data  aceasta  părintele  Nicodim  a  slujit  cu  preotul  paroh, 
le-a  predicat  în  sfânta  biserică  şi  după  masă  s-a  făcut  mare  adunare  la  şcoală. 

După  aceea  şi  alţi  preoţi  din  satele  vecine  l-au  chemat  la  ei  de  au  făcut  slujbă 
împreună  şi  ţinea  predică  după  slujbă.  Aşa  s-a  întâmplat  într-un  sat  din  apropiere,  unde  a 
fost  chemat  părintele  Nicodim.  Când  a  venit  vremea  să  predice,  toţi  preoţii  care  erau  de 
faţă,  au  rămas  uimiţi  şi  s-au  minunat,  de  frumuseţea  şi  bogăţia  duhovnicească  a  cuvintelor 
pe  care  le  rostea. 

Un  preot  dintr-un  sat  mai  de  departe,  pe  nume  părintele  Ştefan  Romanescu 
din  Români  (Neamţ),  deşi  era  şi  el  activ  şi  bun  predicator,  văzând  cum  o  mulţime  de 
enoriaşi  ai  parohiei  sale  se  duceau  adeseori  cu  căruţele  tocmai  la  Schitu-Frumoasa,  s-a 
dus  şi  el.  Văzând  cu  ce  dragoste  mare  1-a  primit  părintele  Nicodim,  a  rămas  uimit.  A  doua 
zi  la  slujbă,  el  n-a  vrut  să  slujească,  ci  a  rămas  doar  în  Sfântul  Altar,  fiind  tare  atent  la 
orice  mişcare  pe  care  o  făcea  părintele  Nicodim.  Când  a  venit  vremea  să  predice,  s-a 
urcat  în  amvon.  Ochii  tuturor  celor  din  sfânta  biserică  erau  aţintiţi  la  el.  Deschizându-şi 
gura  pentru  a  învăţa  pe  popor  cuvintele  vieţii  veşnice,  atât  bărbaţii  cât  şi  femeile  au 
început  a  plânge  şi  a  suspina.  Nici  chiar  preotul  ce  a  rămas  în  Sfântul  Altar  n-a  putut  sta 
nepăsător  la  o  privelişte  ca  aceasta,  pe  care  n-o  mai  văzuse  niciodată  în  viaţa  sa.  Şi  aşa, 
printre  suspine,  a  întrebat  pe  paraclisierul  care  plângea  şi  el  de  zor: 

-  Frate,  Părintele  Nicodim  a  ţinut  această  predică  şi  în  duminica  trecută? 
Ba  nu,  cinstite  părinte  a  zis  paraclisierul  ştergându-se  cu  batista  la  ochi  - 
Părintele  Nicodim  ţine  în  fiecare  duminică  o  predică  nouă.  La  una  combate  beţia,  la  alta 
curvia,  la  alta  jocurile  şi  nunţile  cu  muzicanţi,  apoi  minciuna,  clevetirea,  furtul,  luxul, 
lenea,  şi  aşa,  rând  pe  rând,  ne  spune  de  toate.  Abia  aşteptăm  duminica  sau  o  zi  de 
sărbătoare  ca  să-1  auzim  vorbind.  Auzind  acestea,  preotul  a  rămas  gânditor,  dând  din  cap 
în  semn  de  aprobare. 

După  masă,  preotul  musafir  a  zis  către  Părintele  Nicodim,  plin  de 
recunoştinţă  şi  admiraţie: 

Au  dreptate  oamenii  mei  că  mă  părăsesc  pe  mine  şi  vin  aici  la  sfinţia  ta. 
Aici  e  o  mare  lucrare  a  lui  Dumnezeu.  Dacă  îmi  povestea  cineva  cele  de  aici,  nu  puteam 

să  le  cred  chiar  aşa.  Acum,  după  ce  am  văzut  cu  ochii  mei,  m-am  convins  pe  deplin.  V-aş 
ruga  cu  multă  stăruinţă  a  veni  şi  sfinţia  voastră  pe  la  noi. 

A  fost  şi  părintele  Nicodim  în  vizită  la  acel  preot,  în  comuna  Români,  unde  s- 
a  făcut,  cu  această  ocazie,  pentru  prima  dată  în  părţile  acelea,  o  nuntă  creştinească  şi  s-a 
statornicit  între  ei  o  mare  prietenie... 

Când  părintele  Nicodim  mergea  undeva,  la  vreo  sfinţire  de  biserică,  sau  la 
vreun  hram,  sau  la  vreun  cerc  preoţesc,  apoi  mai  bine  de  jumătate  de  sat  îl  însoţea.  Odată 
însă  mergând  la  un  bolnav  de  cea  parte  de  sat,  ca  să-1  împărtăşească,  oamenii  care  se 
aflau  la  acel  bolnav  şi  rudele  lui  l-au  rugat  pe  Părintele  să  le  mai  spună  cuvânt  de  folos.  Şi 
aşa  zăbovind  până  după  miezul  nopţii  la  acel  bolnav,  s-a  hotărât  să  se  întoarcă  la  gazdă. 
In  acel  timp  veniră  vreo  doi  oameni  după  Părintele.  Ce  se  întâmplase?  Cei  de  acasă 
văzând  că  Părintele  a  întârziat  aşa  de  mult,  au  rugat  pe  doi  vecini  să  se  ducă  după  el,  căci 
era  vreme  de  iarnă.  Oamenii  aceia,  venind  după  el,  au  găsit  pe  la  jumătatea  drumului  un 
grup  de  oameni  cu  ciomege  în  mâini,  pitiţi  la  un  capăt  de  pod,  pe  după  nişte  răchite 
(sălcii)  şi  aşteptau  acolo,  ca  atunci  când  Părintele  se  va  reîntoarce  la  gazdă  singur,  să  sară 
asupra  lui  şi  să-1  omoare.  Ei  au  observat  de  cu  seară  trecerea  Părintelui  de  cea  parte  de  sat 
şi  s-au  hotărât  să-i  curme  firul  vieţii,  dar  oamenii  aceia  ce  au  venit  după  Părintele  i-au 
povestit  cele  ce  se  pregătiseră  şi,  auzind  de  aceasta,  Părintele  a  dormit  la  acel  bolnav,  iar 
când  s-a  întors  acasă,  oamenii  i-au  arătat  locul  unde  s-au  plasat  acei  răufăcători,  zăpada 
fiind  bătătorită  de  picioarele  celor  care  au  privegheat  toată  noaptea  în  frig,  cu  scopul 
infernal  de  a  curma  viaţa  acestui  luminător  de  suflete.  Lauda  să  fie  adusă  bunului 
Dumnezeu  care  le-a  risipit  planurile  drăceşti  şi  osteneala  lor  a  facut-o  deşartă. 

Auzind  oamenii  credincioşi  de  una  ca  aceasta,  au  păzit  pe  păstorul  lor  în  tot 
restul  timpului  cât  a  mai  stat  la  ei  în  sat.  L-a  păzit  mai  ales  oştirea  cerului,  deoarece  până 
la  răsuflarea  cea  mai  de  pe  urmă,  vrăjmaşii  lui  nu  i-au  putut  face  nici  un  rău.  (Psalmul  33) 

La  început,  oamenii  din  satele  vecine,  care  încă  nu  cunoşteau  activitatea 
strălucită  a  Părintelui  Nicodim  la  Schitu-Frumoasa,  întrebau  pe  cei  ce  treceau  cu  căruţele, 
sâmbăta  sau  în  ajunul  sărbătorilor: 

-  Da  unde  mergeţi,  bre?  Este  oare  vreun  târg  undeva?  Am  mai  văzut  multe 
căruţe  trecând,  dar  nu  ştim  unde  merg  şi  ce  rost  au?! 

Ei,  domnule  dragă,  ziceau  căruţaşii,  noi  nu  mergem  la  târg,  ci  la  Schitu- 
Frumoasa.  Acolo  se  află  un  minunat  Părinte,  care  nu  s-a  auzit  să  mai  fi  fost  şi  în  altă  parte 
ca  el.  Ne  spune  multe  lucruri  din  Pravila  Bisericii  şi  ne  învaţă  cum  să  trăim  pentru  ca  să 
plăcem  lui  Dumnezeu.  Face  rugăciuni  pentru  bolnavi  şi-i  vindecă.  Ne  mărturiseşte  de 
păcate  încă  din  copilărie.  Ne  mai  învaţă  şi  cum  să  ne  facem  nunţile,  botezurile  şi  alte 
petreceri,  ca  să  fie  după  voia  lui  Dumnezeu  şi  cum  se  cuvine,  să  îngrijim  de  cei  repauzaţi 
şi  câte  altele  pe  care  noi  nu  le-am  mai  auzit.  Ai  dreptate  dumneata  că  poate  mergem  la 
vreun  târg.  Da.  Se  potriveşte  să  spunem  că  mergem  la  târg.  Mergem  să  vindem  cele  rele 
lui  satan  şi  să  agonisim  cele  bune  de  la  Dumnezeu. 

Amărât  peste  măsură,  satan  nu  se  putea  împăca  deloc  cu  aceste  biruinţe. 
Vâzându-se  mereu  izgonit  din  sufletele  oamenilor,  unde  îşi  făcuse  sălaş  de  ani  de  zile,  se 
frământa  zi  şi  noapte  cum  să  se  răzbune  pe  cel  ce  a  îndrăznit  să-i  strice  planurile  lui.  Nu 
s-a  aşteptat  el  la  aşa  ceva  din  partea  părintelui  Nicodim... 

Intr-o  seară,  mai  mulţi  drept-credincioşi  creştini,  bărbaţi  şi  femei,  erau 
adunaţi  în  curtea  casei  unde  locuia  Părintele  şi  ascultau  cuvântul  de  învăţătură  pe  care  el 
îl  rostea.  In  timp  ce  ascultau,  ca  de  năpraznă  s-a  auzit  cum  valea  Schitului  răsuna 
îngrozitor  de  tropăitul  unui  cal  puternic,  ce  părea  că  vine  în  goană  nebună,  încât  Părintele 
bănuind  ce  este,  a  întrerupt  cuvântul  şi  s-a  aşezat  la  rugăciune  cu  credincioşii.  După  un 
timp,  acel  zgomot  sălbatic  a  încetat,  iar  de  venit  n-a  mai  venit  nimeni.  Toţi  cei  ce  erau  de 
faţă  şi-au  dat  seama  destul  de  bine  ca  acea  tulburare  a  fost  din  partea  lui  satan. 

Un  creştin  dintre  cei  mai  apropiaţi  ai  părintelui  Nicodim,  mergând  la  sfânta 
mănăstire  Neamţ,  şi  acolo  vorbind  cu  nişte  rătăciţi  inochentişti,  i-au  dat  să  bea  nişte  apă 

68 


vrăjită  de-a  lor  şi,  după  ce  a  băut  s-a  şi  îmbolnăvit  de  minte,  fiind  cuprins  de  un  duh 
străin.  Părintele  făcând  rugăciuni  pentru  el,  s-a  făcut  sănătos. 

Un  alt  om  tot  din  satul  Schitu-Frumoasa  a  fost  plătit  cu  bani  grei  de  năimiţii 
lui  satan  (cârciumarii)  ca  să-i  arunce  cu  pietre  în  cap  şi  să-1  omoare,  dar  cineva  pe  la  spate 
în  clipa  aceea  1-a  prins  de  mână  şi  1-a  silit  să  arunce  piatra. 

Un  tânăr  ambiţios  a  vrut  cu  orice  preţ  să  aducă  muzicanţi  la  nunta  lui,  deşi 
auzise  de  atâtea  ori  că  e  păcat.  Casa  lui,  unde  se  făcea  nunta,  era  aproape  de  sfânta 
biserică.  După  ce  a  terminat  slujba,  Părintele  venea  spre  gazdă  şi  trecând  pe  la  poarta 
casei  lui,  mirele  a  ieşit  cu  muzicanţi  înaintea  lui  şi  a  cântat  un  marş.  Necăjit,  Părintele  i-a 
spus  în  auzul  tuturor: 

-  Paharul  pe  care  mi  l-aţi  dat  să-1  beau,  o  să-1  beţi  şi  voi  cât  mai  curând  -  şi  a 
plecat  mai  departe. 

După  masă,  luându-şi  grupul  lui  de  credincioşi,  a  mers  la  nunta  aceea  şi  i-a 
fugărit  pe  muzicanţi  până  i-a  scos  din  sat,  zicându-le: 

-  Fugiţi  dintre  oile  mele,  lupi  răpitori  ce  sunteţi! 

Cât  a  mai  stat  Părintele  în  această  parohie,  n-a  mai  îndrăznit  nici  un  muzicant 
să  mai  calce  pe  acolo,  după  care  un  an  şi  mai  bine  nu  s-a  mai  făcut  nici  o  nuntă  în  sat.  Iar 
tânăra  pereche  de  care  am  vorbit  mai  sus,  în  curând  şi-a  primit  pedeapsa.  Nu  a  trecut  mai 
mult  de  20  de  zile  şi  s-au  despărţit  unul  de  altul  pentru  totdeauna.  Ea  a  coborât  cu  zile  în 
mormânt  iar  el  a  rămas  văduv,  bând  amândoi  paharul  pe  care  1-a  prezis  Părintele. 

După  mai  multe  frământări,  în  sfârşit  s-a  hotărât  să  se  facă  într-o  duminică 
două  nunţi  creştineşti,  fără  muzică  şi  jocuri.  La  aceste  nunţi  au  venit  oameni  nu  numai  din 
sat,  ci  de  la  mari  depărtări,  ca  să  vadă  şi  ei  ceea  ce  n-au  văzut  niciodată.  Aşa  de  mult  se 
întunecase  mintea  oamenilor  pe  vremea  aceea,  că  se  credea  că  este  cu  neputinţă  să  se  facă 
aşa  ceva.  Ba  au  rămas  în  graiul  poporului  cuvintele:  „Că  cine  a  mai  văzut  vreodată,  nuntă 
fără  muzică  şi  moarte  fără  bocete...".  Insă  acei  oameni  care  cugetă  şi  rostesc  aşa,  e  de  la 
sine  înţeles  că  n-au  nimic  comun  cu  învăţătura  cea  sfântă  a  Bisericii  lui  Dumnezeu. 

Pentru  ei  le  sunt  străine  cuvintele  din  epistola  cea  către  Tit  şi  cea  către  Corinteni  a  Sfântul 
Apostol  Pavel  care  zice:  „Căci  harul  mântuitor  al  lui  Dumnezeu  s-a  arătat  tuturor 
oamenilor,  învăţându-ne  pe  noi  să  lepădăm  fărădelegea  şi  poftele  lumeşti  şi,  în  veacul  de 
acum,  să  trăim  cu  înţelepciune,  cu  dreptate  şi  cu  cucernicie;  şi  să  aşteptăm  fericita 
nădejde  şi  arătarea  slavei  marelui  Dumnezeu  şi  Mântuitorului  nostru  Hristos  Iisus"  (Tit  2, 
11-13).  „Nici  închinători  idolilor  să  nu  vă  faceţi  precum  unii  dintre  dânşii,  precum  este 
scris:  poporul  a  şezut  de-a  mâncat  şi  a  băut  şi  s-a  sculat  de -a  jucat"  (1  Corinteni  10,  7).  Că 
nu  ne  ajunge  vremea  ca  să  scriem  aici  tot  ceea  ce  ne  învaţă  pe  noi  Sfânta  Scriptură  şi 
Sfânta  Tradiţie  a  Bisericii  despre  marele  păcat  cu  care  se  împovărează  cei  ce  fac  nunţi  şi 
alte  petreceri  cu  muzică  şi  jocuri. 

Cei  ce  au  participat  la  aceste  nunţi,  făcute  după  voia  şi  plăcerea  lui 
Dumnezeu,  şi-au  dat  seama  de  câtă  linişte,  pace  şi  armonie  a  domnit  în  tot  timpul 
desfăşurării  lor  şi  mergând  în  satele  lor  au  început  a  face  şi  ei  nunţi  după  exemplul  ce  l-au 
văzut  aici  la  Schitu-Frumoasa.  De  către  toţi  nuntaşii,  care  au  luat  parte,  s-a  simţit  în  tot 
timpul  nunţii  prezenţa  Mântuitorului  nostru  Iisus  Hristos  şi  a  îngerilor  Lui. 

Mai  era  aici,  în  această  parohie,  un  evreu  cămătar  şi  un  rătăcit  sectar.  Cu  aşa 
delicateţe  şi  bun  simţ  a  lucrat  Părintele,  încât  în  scurtă  vreme  a  lichidat  cu  ei  pe  cale 
paşnică. 

Acel  adventist  era  tare  încrezut  în  rătăcirea  lui  şi  pe  toate  uliţele  satului 
arunca  vorbe  necontrolate  asupra  Bisericii  lui  Dumnezeu  şi  asupra  preoţilor  Lui.  Părintele 
a  mai  lăsat  să  treacă  o  vreme,  până  ce  a  reuşit  să  formeze  un  grup  de  oameni  care  să 
cunoască  foarte  bine  Sfânta  Scriptură.  După  aceea,  a  anunţat  pe  toţi  oamenii  să  se  adune 
la  şcoala  din  sat.  La  acea  adunare  a  chemat  şi  pe  adventist  şi  sora  lui.  Au  mai  venit  mulţi 
şi  din  satele  vecine.  Când  toată  lumea  era  adunată,  Părintele  a  aşezat  pe  adventist  cu  sora 
lui  în  mijlocul  sălii  pe  un  scaun.  De  jur-împrejur  stăteau  vreo  20  de  oameni  care  ştiau  a 
mânui  Sfânta  Scriptură  pe  care  o  aveau  fiecare  din  ei.  într-o  parte  a  sălii  stăteau  bărbaţii, 
iar  în  cealaltă  femeile.  S-a  făcut  linişte  iar  Părintele  a  întrebat  pe  adventist  să  spună  ce 

nelămuriri  are  despre  învăţătura  Sfintei  Biserici.  Şi  aşa,  rând  pe  rând,  timp  de  aproape 
şase  ore,  adventistul  a  pus  mereu  întrebări.  După  fiecare  întrebare  Părintele  îi  dădea 
răspunsul  potrivit  încât  adventistul  rămânea  ruşinat,  căci  fiecare  răspuns  era  după  Sfânta 
Scriptură  şi  cei  20  de  bărbaţi  căutau  numaidecât  capitolul  şi  versetul,  după  care  unul  din 
ei  se  scula  în  picioare  şi  citea  cu  glas  tare  şi  clar,  de  puteau  să  audă  toţi  cei  adunaţi  în  sală. 
După  ce  adventistul  a  obosit  cu  întrebările,  Părintele  1-a  întrebat  dacă  mai  are  ceva  de 
spus,  şi  dacă  e  lămurit  pe  deplin.  El  a  răspuns  că  nu  mai  are  nici  o  întrebare,  însă  rămâne 
mai  departe  tot  adventist.  Sora  lui  a  renunţat  însă  la  credinţa  cea  rătăcită  şi  a  revenit  la 
Biserică.  Atunci,  Părintele  a  spus  enoriaşilor  săi:  „Dacă  a  primit  la  fiecare  întrebare 
lămuriri,  încât  nu  mai  are  nimic  de  spus,  dar  tot  rămâne  în  rătăcirea  sa,  atunci  să  fie 
complet  izolat.  Nimeni  să  nu  ia  cu  împrumut  ceva  de  el,  şi  nici  să-i  dea.  Să  nu  cumpere  şi 
nici  să-i  vândă  ceva.  Să  nu  lucreze  nimeni  cu  el  după  cuvântul  Sfântului  Apostol  Pavel 
care  zice:  „De  omul  eretic,  după  întâia  şi  a  doua  sfatuire,  te  fereşte"  (Tit  3,  10;  2  Ioan  1, 
10-11).  Oamenii  aşa  au  făcut  cum  a  zis  Părintele,  încât  adventistul  a  fost  nevoit  să  lase 
casa  părăsită  şi  să  se  ducă  la  cei  de  o  rătăcire  cu  el,  în  localitatea  Şerbănesti-Bacău;  iar 
sora  lui  a  rămas  în  credinţa  Ortodoxă  şi  în  satul  ei. 

Adventistul  a  văzut  clar  adevărul  din  Sfânta  Scriptură  despre  Sfânta  Biserică 
şi  Tainele  ei  sfinte  şi  totuşi  a  declarat,  fără  ruşine,  că  el  rămâne  mai  departe  în  rătăcirea 
lui.  Nu  se  îndura  de  venitul  cel  mare  ce-1  avea  de  la  cei  ce-1  plăteau  cu  bani  grei.  Şi-a 
vândut  sufletul  pentru  un  câştig  mârşav. 

A  mai  rămas  evreul  care,  prin  camătă  mare,  sugea  sângele  celor  din  sat.  Tot 
în  acea  adunare  s-a  stabilit  de  Părintele  ca  acei  oameni  care  au  luat  bani  cu  camătă  de  la 
evreu  să  se  grăbească  a-i  restitui.  Şi  pe  viitor  să  nu  mai  ia  nimeni  de  la  el  bani  cu  camătă; 
ci  unii  de  la  alţii  să  se  împrumute  dar  fără  nici  o  camătă.  Aşa  că  în  scurtă  vreme  evreul  şi- 
a  făcut  bagajul  şi  a  plecat  pentru  totdeauna  din  sat. 

Mai  era  un  alt  necaz  în  Schitu-Frumoasa.  Un  grup  mare  de  ţigănci  voinice, 
sănătoase  şi  bune  de  muncă,  cărau  zi  de  zi  la  casele  lor,  cu  nişte  saci  mari,  provizii  de  la 
locuitorii  satului  vecin,  obţinute  sub  formă  de  cerşit  din  poartă-n  poartă. 

Părintele  Nicodim  care  cunoştea  bine  învăţătura  Sfintei  Biserici  a  desfiinţat 
cu  desăvârşire  şi  acest  obicei  nelalocul  lui,  prin  care  se  încuraja  lenea  şi  furtul,  păcat  de 
moarte,  după  cum  spune  pravila  bisericească,  că  cine  poate  munci,  dar  cere  de  la  alţii, 
nevrând  să  muncească,  se  socoteşte  ca  şi  furtul  din  avutul  altuia. 

Tocmai  de  aceea  între  păcatele  omeneşti  se  află  şi  acesta:  „Am  dat  milostenie 
fără  dreaptă  socoteală...".  Iar  proorocul  David  pe  de  altă  parte,  zice:  „Milă  şi  judecată  voi 
cânta  Ţie,  Dumnezeule...".  La  care,  marele  predicator  Ilie  Miniat,  în  Didahiile  sale  zice  că 
e  bine,  când  faci  milostenie,  a  ţine  cont  de  trei  condiţii:  cât  să  dai,  când  să  dai  şi  cui  să 
dai...".  Iar  marele  Apostol  Pavel  hotărăşte:  „Cel  ce  nu  vrea  să  muncească,  nici  să  nu 
mănânce"  (2  Tesaloniceni  3,  10;  Facerea  3,  19).  Unde  mai  punem  că  din  alimentele 
acestea  se  hrăneau  şi  soţii  şi  copiii  lor,  care  de  asemenea  nu  munceau  nimic...  ci  în 
duminici  şi  sărbători  cântau  din  instrumente  muzicale  pe  la  nunţi  şi  petreceri  şi  făceau  pe 
creştini  să  joace. 

Dacă  deschidem  cartea  Sfântului  Nicodim  Aghioritul,  numită  „Hristoitia", 
acolo  se  spune  că  muzicanţii  sunt  învăţătorii  dracilor,  iar  cei  ce  joacă  sunt  elevii  dracilor 
(Vezi  Hristoitia  cuvântul  2  pag.  42-43). 

Un  evreu  din  Moineşti,  vrând  să  ia  în  căsătorie  o  fată  creştină,  a  trebuit  să 
primească  Sfântul  Botez.  Venind  la  Schitu-Frumoasa  a  stat  şase  luni  de  zile  în  pregătire 
la  părintele  Nicodim,  după  care  1-a  botezat,  miruit,  împărtăşit  şi  cununat.  A  primit  în 
aceeaşi  zi,  patru  Sfintele  Taine,  devenind  creştin...  Se  înţelege  că  Părintele,  timp  de  şase 
luni  de  zile,  1-a  pregătit  aşa  cum  trebuie  pentru  a  intra  în  sânul  Sfintei  Biserici  Ortodoxe. 

De  la  bun  început,  Părintele  şi-a  dat  bine  seama,  că  de  nu  vor  citi  creştinii 
cărţi  folositoare  de  suflet,  nu  se  va  putea  realiza  transformarea  lor,  din  oameni  vechi  în 
oameni  noi.  Nu-s  de-ajuns  numai  predicile,  slujbele,  Tainele  Sfinte  şi  exemplul  vieţii 

trăite,  ci  e  absolut  de  mare  trebuinţă  să  li  se  ofere  oamenilor  şi  cărţi  sfinte  spre  citire, 
aceasta  constituind  hrana  sufletului  creştinesc,  după  cuvântul  Domnului  nostru  Iisus 
Hristos,  Care  zice  în  Sfânta  Sa  Evanghelie:  „Nu  numai  cu  pâine  va  trăi  omul,  ci  cu  tot 
cuvântul  ce  iese  din  gura  lui  Dumnezeu"  (Luca  4,  4).  Pentru  aceasta  a  căutat  pe  toate 
căile  posibile  şi  imposibile,  ca  să  poată  procura  cărţi  bune  de  citit  care  se  aflau  atunci,  ca: 
„Mântuirea  Păcătoşilor",  „Tomurile  Sfântului  Efrem  Şirul",  „Ceasloave",  „Psaltiri",  cărţi 
cu  predici  de  Sfântul  Ioan  Gură  de  Aur,  de  Teofilact.  Aducea  cu  căruţa  de  la  Episcopia 
Romanului  şi  de  la  Mănăstirea  Neamţ  şi  le  împărţea  la  cei  ce  doreau  să  le  citească.  Iar  din 
anul  1923  şi  până  în  anul  1948  a  tipărit  în  permanenţă. 

Părintele  Nicodim  s-a  ostenit  pe  cât  a  putut  şi  a  căutat  să  răspândească  în 
popor  cât  mai  multe  cărţi  dar  când  a  venit  conducerea  comunistă  în  ţara  noastră  a  fost 
oprit  cu  desăvârşire  de  a  mai  tipări  ceva. 

La  spovedanie  a  început  să  dea  drept  canon  penitenţilor  citirea  unui  număr  de 
cărţi  sfinte.  Rezultatele  au  fost  nespus  de  mulţumitoare,  deoarece  oamenii  citind,  au 
început  a  înţelege  mai  bine  ceea  ce  le  spunea  Părintele.  Până  a  nu  citi,  ei  îl  întrebau  ba  de 
una  ba  de  alta  şi  unii  tot  nelămuriţi  erau,  deoarece  din  casă  şi  până  la  poartă  uitau  ce  le 
spunea.  Când  au  început  însă  să  citească  zi  de  zi  învăţătura  Sfântă,  lucrurile  s-au  schimbat 
cu  totul.  Câte  găseau  ei  citind  mereu  prin  sfintele  cărţi!  Ce  să  mai  vorbim  mai  mult,  că 
înainte  de  a  citi  bietul  om,  care  se  credea  creştin  drept-credincios,  nu  cunoştea  mai  nimic 
sau  foarte  puţin.  Şi  cele  ce  le  cunoştea  nu  le  cunoştea  aşa  de  clar  şi  lămurit  ca  după  ce  a 
început  a  citi  şi  a  se  lumina  din  această  învăţătură  a  Bisericii  lui  Dumnezeu...  Fiecare  din 
cei  ce  citeau  mai  spuneau  şi  la  alţii  şi  aşa  s-a  răspândit  în  poporul  nostru  creştinesc, 
lumina  învăţăturii  lui  Dumnezeu. 

5 

In  partea  Moldovei  este  o  tradiţie  rămasă,  după  câte  am  înţeles,  de  pe  vremea 
lui  Ştefan  cel  Mare.  Cu  o  săptămână  înainte  de  marele  praznic  al  înălţării  Domnului, 
pleacă  bărbaţi,  femei  şi  tineret  în  grupuri  mai  mici  sau  mai  mari  spre  Mănăstirea 
Neamţului  şi  în  drumul  lor  cercetează  fiecare  mănăstire,  (vreo  13  la  număr).  Stau  la 

slujbe,  plătesc  pomelnice  pentru  vii  şi  repauzaţi,  se  întâlnesc  unii  cu  alţii,  cântă  mergând 
prin  păduri  şi  poieni  şi  miercuri,  în  ajunul  înălţării,  se  adună  cu  toţii  la  marea  mănăstire  a 
Neamţului  unde  participă  seara  la  priveghere. 

A  doua  zi  participă  la  slujba  Sfântului  Maslu  şi  la  Sfânta  Liturghie  ascultând 
cu  toţii  predica  unui  arhiereu  sau  a  Mitropolitului,  care  în  mod  obişnuit  este  prezent  aici, 
de  multe  ori  fiind  chiar  sobor  de  ierarhi. 

In  anul  1922,  Părintele  Nicodim  a  plecat  cu  aproape  jumătate  de  sat  să 
viziteze  sfintele  mănăstiri,  începând  de  la  mănăstirea  Bistriţa,  de  lângă  Piatra  Neamţ,  cu 
scopul  de  a  putea  ajunge  în  ajunul  praznicului  la  mănăstirea  Neamţ.  De  la  mănăstirea 
Bistriţa  au  trecut  pe  la  mănăstirea  Almaş,  apoi  pe  la  mănăstirea  Horaiţa,  urmând  apoi 
mănăstirea  Horăicioara,  după  care  au  venit  la  mănăstirea  Văratec,  continuând  apoi  cu 
mănăstirle  Agapia,  Agapia  Veche,  Sihla,  Sihăstria,  Secu,  Procov,  Vovidenia  şi  în  sfârşit 
poposind  la  mănăstirea  Neamţului,  parcurgând  circa  100  de  km,  vizitând  pe  fiecare 
mănăstire  în  parte. 

Din  loc  în  loc,  făceau  popasuri  pe  dealuri,  poieni  cu  iarbă  verde,  sau  prin  sate. 
Stăteau  la  masă  cu  toţii,  făceau  rugăciuni,  cântau  cântece  bisericeşti  sau  religioase. 
Părintele  ţinea  câte  o  predică  şi  rostea  ectenii. 

Se  ducea  vestea  înainte  prin  satele  prin  care  avea  să  treacă,  cum  că  vine  un 
preot  cu  mult  popor,  îmbrăcaţi  toţi  în  haine  de  sărbătoare.  Aflând  unde  merg,  se  mai 
ataşau  de  ei  oameni  şi  din  alte  sate,  aşa  că  grupul  se  mărea  din  ce  în  ce.  Trecând  Părintele 
cu  aşa  mare  alai,  dintr-o  mănăstire  în  alta,  ne  putem  închipui  ce  frământare  a  provocat  în 
cei  ce  îi  vedeau.  Unde  făceau  câte  un  popas,  Părintele  mai  ţinea  iarăşi  câte  o  predică,  apoi 
iar  porneau  la  drum.  Dumnezeu  se  lăuda,  iar  mulţimea  aceea  -  auzind  cântări  şi  predici  - 
se  întărea  în  credinţă. 

In  timp  ce  se  afla  la  Schitu-Frumoasa,  Părintele  a  scos  la  lumină  două 
cărticele:  prima  „Epistolia  Sfintei  Duminici",  format  mic,  64  pagini  în  care  relata  despre 
datoria  creştinului  ortodox  de  a  păzi  cu  sfinţenie  ziua  duminicii  şi  sărbătorile  bisericeşti. 

A  doua  carte,  este  „Sus,  sus  este  mântuirea".  In  această  carte  este  combătută  falsitatea 
numelui  creştinesc,  lipsit  de  fapte  bune,  idolatria  jocurilor  şi  a  vieţuirii  în  spiritul  veacului 
acestuia.  Idolatria  priveghiurilor  anticreştineşti  la  creştinii  repauzaţi.  Păcatul  batjocoririi 
preoţilor  bisericii,  pedeapsa  fumătorilor...  are  144  pagini,  format  mijlociu.  O  parte  din 
tirajul  acestei  cărţi  a  fost  dat  spre  distribuire  la  librăria  V.  Ionescu  din  Piatra  Neamţ.  In 
scurtă  vreme,  nu  se  mai  găsea  nici  un  exemplar,  dar  cei  dornici  o  cereau  mereu.  Bietul 
om  văzând  că  aşa  mulţi  întreabă  de  această  carte,  s-a  gândit  să  o  retipărească  pe  cont 
propriu.  De  data  aceasta  a  retipărit-o  pe  foaie  velină  în  câteva  mii  de  exemplare, 
întâmplarea  a  făcut  ca  Părintele  să  treacă  prin  oraşul  Piatra-Neamţ.  Şi  aşa,  din  obişnuinţă, 
a  trecut  şi  pe  la  librăria  V.  Ionescu  să  vadă  dacă  nu  cumva  mai  are  ceva  din  cărţile  pe  care 
i  le  dăduse.  Când  a  văzut  vitrina  plină,  a  întrebat  pe  librar: 

-  Aşa-i  că  nu  se  prea  cumpără  cărţile  ce  le-ai  luat  de  la  noi,  deoarece  văd  că 

ai  multe? 

V.  Ionescu  a  tăcut  o  clipă,  apoi  a  zis  rugător: 

Cuvioase  Părinte,  am  greşit!  Acum  puteţi  să-mi  faceţi  ce  voiţi.  îmi 
recunosc  greşeala. 

-  Ce  înseamnă  aceste  vorbe  -  a  zis  Părintele  către  el. 

Atunci  V.  Ionescu  i-a  spus  cum  a  îndrăznit  de  a  retipărit  cartea,  văzând  cât 
este  de  căutată.  Părintele  bucuros  i-a  zis: 

-  Aveţi  libertatea  să  o  retipăriţi  în  mii  şi  zeci  de  mii  de  exemplare,  numai  cu 
condiţia  să  nu  modificaţi  textul,  să  nu  modificaţi  ceva. 

Plin  de  recunoştinţă  librarul  a  sărutat  mâna  Părintelui  şi  i-a  mulţumit  din 
suflet.  Cât  a  mai  trăit  V.  Ionescu,  în  librăria  lui  se  aflau  întotdeauna  cărţile  Părintelui. 

In  vremea  când  Părintele  Nicodim  a  îmbrăcat  haina  monahală  şi  a  început  să 
scoată  la  lumină  primele  cărţi,  unii  -  dintre  cei  ce  nu  vedeau  cu  ochi  buni  activitatea  lui  - 
au  şi  început  a  vocifera: 

„De  ce  s-a  mai  apucat  şi  călugărul  ăsta  a  face  cărţi?  El,  care  a  fugit  în 
mănăstire  pentru  a  nu  face  armată,  caută  să  mă  înveţe  pe  mine  care  am  făcut  armată? 
Apoi  eu  am  fost  concentrat  de  atâtea  ori  şi  am  suferit  atâtea  necazuri  prin  războaie.  El 
habar  n-are  ce-i  armata  şi  greutăţile  războiului,  şi  câte  altele". 

Ce  se  întâmplase? 

Pe  vremea  aceea  era  o  dispoziţie  din  partea  stalului  în  favoarea  Bisericii 
Ortodoxe.  Cine  dintre  tineri  intra  în  monahism  măcar  cu  câteva  zile  înainte  de  a  fi 
încorporat  în  armată,  acela  era  scutit  de  stagiul  militar  şi  nu  mai  avea  în  viaţa  lui  nici  o 
obligaţie  militară. 

Paralel  cu  această  dispoziţie  din  partea  statului,  în  popor  creştea  zi  de  zi 
dispreţul  asupra  monahilor.  Aşa  că  atunci  când  au  apărut  primele  cărţi  editate  de 
ieromonahui  Nicodim  Măndiţă,  contrarii  au  şi  început  a  arunca  cuvinte  dispreţuitoare 
asupra  sfintelor  cărţi  şi  a  autorului  lor,  care  era  călugăr.  Ca  să  nu  se  înjosească  cuvântul 
lui  Dumnezeu  şi  nici  cinul  monahicesc,  Părintele  a  fost  nevoit  să  pună  pe  piept 
(bineînţeles  când  a  scos  fotografii  de  pus  la  cărţi)  acele  câteva  decoraţii  ce  i  le-a  oferit 
ţara  pentru  meritele  deosebite,  vitejia  şi  curajul  cu  care  a  luptat  în  cele  trei  campanii 
militare  ale  primului  război  mondial.  Tocmai  acesta  a  fost  motivul  care  a  făcut  pe 
Părintele  să  poarte  decoraţii  pentru  a  putea  închide  gura  celor  potrivnici  şi  cuvântul  lui 
Dumnezeu  să  poată  avea  cinstea  şi  respectul  cuvenit. 

Cineva  m-a  întrebat  odată: 

Te  rog  să-mi  răspunzi  la  o  întrebare,  dar  să-mi  spui  drept,  aşa  cum  este. 
De  ce  călugărul  Nicodim,  care  învaţă  prin  cărţile  şi  predicile  sale  aşa  frumos  despre 
smerenie,  a  mai  pus  pe  piept  şi  decoraţiile  acelea,  care  nu  sunt  altceva  decât  semnul 
mândriei.  Adică,  Părintele  una  zice  şi  alta  face? 

-  Eu  nu  ştiu  acum  ce  răspuns  să-ţi  dau,  dar  după  ce  voi  întreba  pe  părintele 
Nicodim,  atunci  îţi  pot  spune  în  mod  precis,  -  şi,  cu  aceste  zise,  am  terminat  discuţia  cu 
el. 

După  un  anumit  timp  i-am  dat  răspunsul,  aşa  cum  l-am  auzit  de  la  Părintele 
şi  cum  l-am  scris  şi  în  rândurile  de  mai  sus.  El  a  rămas  gânditor  după  ce  i-am  spus,  dar  şi 
mulţumit  totodată,  neavând  ce  să  mai  zică  împotrivă. 

In  parohia  Schitu-Frumoasa  a  aşezat  Părintele  multe  rânduieli  şi  obiceiuri 
care  au  rămas,  unele  din  ele,  până  în  ziua  de  azi.  De  pildă:  atunci  când  vine  preotul  cu 
molitfa  sau  cu  ajunurile  de  peste  an,  poarta  şi  uşa  casei  stau  deschise  în  semn  că  preotul 
este  primit  cu  cea  mai  mare  evlavie,  deoarece  el  reprezintă  pe  însuşi  Domnul  nostru  Iisus 
Hristos... 

Nu  mai  vorbim  că  vara  cărarea  dinaintea  porţii  este  frumos  măturată,  iar  iarna 
este  făcută  cărare  prin  zăpadă. 

Când  preotul  se  apropie  cu  vreo  2-3  metri  de  uşa  casei,  unul  din  familie  iese 
înaintea  lui  cu  o  lumânare  aprinsă  în  mână  şi  mergând  înaintea  lui,  până  ajunge  înăuntrul 
camerei,  asemenea  cum  merge  paraclisierul  cu  sfeşnicul  aprins  în  mână  la  Sfânta  Biserică 
atunci  când  cere  nevoia  la  slujbă.  Iar  în  camera  casei  se  află  de  asemenea  candela  şi  o 
lumânare  aprinsă  pe  masă  şi  o  cutie  cu  cărbuni  aprinşi  şi  tămâie... 

După  aproape  70  de  ani,  obişnuinţa  oamenilor  de  a  frecventa  sfânta  biserică, 
a  rămas  neschimbată  în  parohia  Schitu-Frumoasa.  Şi  dacă  vei  veni  ceva  mai  târziu, 
aproape  că  nu  mai  poţi  intra  înăuntru.  Şi  acest  obicei  bun  a  rămas  tot  de  la  cel  vrednic  de 
pomenire,  părintele  Nicodim  Măndiţă. 

Nu  putem  trece  cu  vederea  şi  acest  lucru  că  Părintele  s-a  ocupat  şi  de  cimitir. 
Deşi  Schitu-Frumoasa  este  sat,  dar  cimitirul  are  şi  acum  mormintele  îngrijite  şi  aliniate 
frumos,  străjuind  aproape  la  fiecare  mormânt  o  candelă,  care  din  când  în  când  o  aprind 
rudele  celui  repauzat,  e  o  cinstire,  o  comportare  respectuoasă  faţă  de  repauzaţi  a  celor  ce 

ţin  cont  de  pravila  bisericească  care  zice:  „Cel  ce  nu  îngrijeşte  de  mormintele  repauzaţilor 
n-are  voie  să  se  împărtăşească  trei  ani". 

In  apropierea  oraşului  Bacău,  prin  anul  1922,  era  un  mare  proprietar  de 
sonde.  Oamenii  care  lucrau  la  el,  s-au  plâns  Părintelui  că-i  sileşte  să  lucreze  şi  duminica. 
Părintele  a  mers  la  el  şi  1-a  rugat  să  lase  oamenii  în  pace  şi  să  nu-i  oblige  să  lucreze  şi 
duminica.  Proprietarul  de  sonde  în  loc  să-1  asculte,  1-a  dat  pe  Părintele  în  judecată  la 
tribunal.  Judecătorul  însă  nu  1-a  condamnat  cu  nimic,  socotind  că  aceasta  este  misiunea 
lui  ca  Preot  al  Bisericii  lui  Dumnezeu. 

Dar  vai!  Pe  proprietar  1-a  urmărit  pedeapsa  lui  Dumnezeu.  Sondele  lui  în  acel 
an,  în  loc  de  ţiţei,  au  extras  numai  apă  curată,  din  care  cauză  a  dat  faliment,  ajungând 
muritor  de  foame.  In  scurtă  vreme,  după  aceea,  a  murit  în  cea  mai  neagră  mizerie,  părăsit 
de  toţi  ai  săi.  Şi  aşa  şi-a  pierdut  şi  sondele  şi  viaţa. 

Mai  era  în  parohia  Schitu-Frumoasa  un  beţiv  notoriu,  rămas  probabil  încă  de 
pe  vremea  când  în  acest  sat  domneau  cele  şapte  cârciumi.  El  n-a  putut  în  nici  un  caz  să 
renunţe  la  patima  aceasta  cu  care  se  împrietenise  încă  din  fragedă  copilărie  şi  ţinea  la  ea 
ca  la  o  moştenire  scumpă,  rămasă  de  la  părinţii  lui  care  au  murit  de  tineri,  tot  din  pricina 
beţiei.  Părintele  s-a  ocupat  foarte  mult  de  el  şi,  văzându-1  şi  bătrân,  trecut  de  80  de  ani,  îi 
era  tare  milă  de  el  şi  se  temea  să  nu  moară  cumva  nepărăsit  de  această  patimă  rea.  După 
puţină  vreme  însă,  bătrânul  a  murit  nespovedit,  neîmpărtăşit,  ba  şi  cu  sticla  de  ţuică  lângă 
el. 

Făcând  pregătirea  de  înmormântare,  rudele  lui  au  întrebat  pe  Părintele  unde 
să-i  facă  groapa.  Părintele  le-a  răspuns  să-i  facă  groapa  cât  mai  sus  pe  o  râpă,  sub  nişte 
tufe  de  spini  şi  mărăcini.  Cimitirul,  după  cum  era  aşezarea  lui,  avea  şi  teren  de  pantă,  de 
deal.  Acolo  i-au  făcut  mormântul. 

Când  a  venit  vremea  să-i  fixeze  ziua  şi  ora  de  dus  la  cimitir,  Părintele  a  zis 
către  rudele  lui: 

-  Pe  data  de...  la  două  ceasuri  din  noapte  vom  veni  să-1  ducem  la  cimitir,  aşa 
după  cum  şi  lui  i-a  plăcut  să  rămână  în  întuneric  până  la  răsuflarea  cea  mai  de  pe  urmă. 

„Era  o  groază  -  îmi  spunea  mama  mea  -  să  vezi  mergând  convoiul  cu  mortul 
la  două  ceasuri  din  noapte,  în  tăcere  şi  jale  mare,  ba  se  mai  nimerise  şi  o  ploaie  cu  lunete 
şi  fulgere  grozave".  Părintele  a  dat  dispoziţie  cântăreţului  să  nu  cumva  să  cânte  nici  o 
cântare  şi  tuturor  oamenilor  le-a  spus  să  meargă  cu  capul  acoperit.  Părintele  nu  purta 
epitrahil  cum  se  obişnuieşte  la  înmormântare.  Lumânările  nu  puteau  să  stea  aprinse  din 
cauza  vântului.  In  Sfânta  Biserică  nu  l-au  mai  băgat,  ci  l-au  dus  direct  la  cimitir  şi  l-au  dat 
în  groapă,  fără  cântări,  fără  rugăciuni,  fără  ectenii,  la  fel  ca  şi  pe  cei  spânzuraţi,  deoarece 
aşa  spune  pravila  bisericii:  „Că  cel  ce  moare  în  patima  beţiei  e  la  fel  cu  cel  ce  moare 
spânzurat"  (PBG  pag.  100  şi  128).  După  moarte,  Părintele  nu  i-a  mai  făcut  nici  un  fel  de 
slujbe,  nici  chiar  la  40  de  zile.  Cu  această  ocazie  şi  prin  această  procedură  după  învăţătura 
Sfintei  Biserici,  a  reuşit  să  cureţe  din  parohie  orice  rămăşiţă  a  patimii  beţiei. 

Tocmai  atunci  când  Părintele  se  ostenea  pentru  edificarea  enoriaşilor  săi  şi  a 
celor  veniţi  din  alte  părţi,  spre  a  participa  la  o  piesă  religioasă,  satana  cu  năimiţii  lui  au 
încercat  să  rupă  firul  vieţii  acestui  îndrăzneţ  lucrător  în  ogorul  Domnului.  Şi  când  un  om 
a  voit  să-i  arunce  cu  o  piatră  în  cap,  în  acea  clipă  cineva  de  la  spate  i-a  apucat  cu  tărie 
mâna  şi,  luându-i  piatra,  a  aruncat-o  jos.  Părintele  observând  cele  petrecute,  a  mers  la  el 
şi  1-a  întrebat: 

-  Ce  ai  voit  să  faci? 

-  Am  vrut  să  te  omor,  Părinte!  -  a  răspuns  el. 

-  Pentru  ce  ai  voit  să  faci  aceasta?  Ce  rău  ţi-am  făcut? 

-  Pentru  că  m-ai  oprit  de  la  joc. 

-  Să  nu  mori  până  ce  nu  vei  veni  la  mine  ca  să-ţi  spun  pentru  ce  te -am  oprit 
de  la  joc  -  i-a  zis  Părintele. 

Cu  aceste  zise,  Părintele  a  încheat  discuţia  cu  el  şi  a  continuat  mai  departe  cu 
piesa  religioasă. 

Aici  este  o  întâmplare  foarte  asemănătoare  cu  ceea  ce  s-a  petrecut  în  Sfânta  şi 
Marea  Joi  din  Săptămâna  Patimilor  celor  de  bună  voie  ale  Scumpului  nostru  Mântuitor, 
Iisus  Hristos  Dumnezeu-Omul.  In  această  zi  ne -a  pregătit  şi  ne -a  dăruit  chiar  Trupul  şi 
Sângele  său  cel  de  viaţă  dătător;  iar  a  doua  zi  şi-a  întins  Sfintele  Sale  Braţe  pe  Cinstita 
Cruce,  în  semn  de  dragoste  desăvârşită  către  neamul  omenesc;  tot  arunci  şi  Iuda  1-a  trădat 
şi  vândut  fără  preţ  pe  Cel  Nepreţuit.  Când  părintele  Nicodim  renunţa  la  odihnă  şi-şi 
frământa  mintea  cum  ar  putea  face  mai  mult  şi  mai  bine  de  a  lumina  pe  enoriaşi  şi  pe  cei 
veniţi  cu  lumina  învăţăturilor  Sfintei  Evangheliei,  tocmai  atunci  omul  acela  voia  cu  orice 
preţ  să-1  omoare. 

Dar,  Bunul  Dumnezeu,  să  fie  lăudat,  nu  a  slobozit  una  ca  aceasta  asupra 
unsului  Său. 

Anii  au  trecut  şi  tânărul  acela  a  ajuns  la  bătrâneţe,  îmbolnăvindu-se  a  căzut  la 
pat,  din  care  nu  a  mai  putut  coborî.  După  mai  mulţi  ani  de  zăcere...  cei  ce  îl  îngrijeau  şi 
chiar  bolnavul  au  început  a  se  îngrozi  de  atâta  zăcere.  Au  chemat  mai  mulţi  preoţi  să-i 
facă  Sfântul  Maslu,  aşa  cum  se  obişnuieşte  la  omul  bolnav.  A  fost  nevoie  să-1  repete  de 
trei  ori  la  rând  după  care  a  urmat  o  pauză.  Mai  pe  urmă  au  chemat  şapte  preoţi  de  prin 
satele  vecine  şi  iar  au  mai  făcut  trei  Sfinte  Masluri.  Trecând  cinci,  şase  ani  de  când 
suferea  bolnavul  şi  pentru  faptul  că  nici  nu  murea,  nici  nu  se  făcea  sănătos,  rudele,  vecinii 
şi  chiar  tot  satul  erau  în  mare  nedumerire  şi  nu  ştiau  ce  să  mai  creadă. 

In  cele  din  urmă,  în  al  şaptelea  an  de  boală,  rudele  au  adunat  iarăşi  şapte 
preoţi  şi  au  repetat  iarăşi  slujba  Sfântului  Maslu.  Preoţii  veniţi  se  uitau  cu  multă  jale  şi 
compătimire  la  cel  bolnav.  Cel  mai  bătrân  dintre  ei  i-a  zis: 

-  Frate!  De  atâtea  ori  s-a  făcut  pentru  dumneata  Sfântul  Maslu  şi  nu  se  vede 
nici  un  rezultat.  Eu  socotesc  că  e  ceva  la  mijloc.  Poate  că  eşti  legat  de  vreun  preot  să  nu 

mori.  Gândeşte-te  bine!  Adu-ţi  bine  aminte,  dacă  nu  cumva  ai  ceva  cu  vreun  preot?  Sau 
poate  l-ai  supărat  cu  ceva?! 

Aceste  întrebări  ale  preotului  i-au  trezit  omului  aducerea  aminte  de  cele  din 
trecut  şi  după  terminarea  slujbei  Sfântului  Maslu,  a  spus  tuturor  celor  ce  erau  de  faţă,  că 
îşi  aduce  aminte  destul  de  bine,  de  cazul  când  era  mai  tânăr  şi  a  fost  pus  la  cale  de  cineva 
să  arunce  cu  piatra  în  capul  părintelui  Nicodim  şi  să-1  omoare,  pentru  că  nu  1-a  lăsat  să 
joace.  Iar  Părintele  i-a  zis  atunci:  „Să  nu  mori  până  ce  nu  vei  veni  la  mine  să-ţi  spun 
pentru  ce  te-am  oprit  de  la  joc". 

Auzind  acestea  preoţii,  au  spus  către  rude,  că  trebuie  numai  decât  să-1  ducă  pe 
bolnav  la  dânsul  ca  să-1  dezlege.  A  doua  zi,  bolnavul  este  pus  într-o  căruţă  trasă  de  boi,  ca 
să  meargă  la  mănăstirea  Agapia  la  părintele  Nicodim.  Dar  când  ajung  la  calea  jumătate, 
tocmai  când  coborau  la  vale,  la  dealul  Scaunelor,  comuna  Borleşti,  căruţa  s-a  desfăcut  şi 
bolnavul  a  căzut  printre  roţi,  dar  ca  prin  minune  a  scăpat  cu  viaţă.  Când  au  ajuns  la  poarta 
casei  unde  locuia  Părintele,  au  oprit  căruţa  şi  l-au  anunţat  de  sosirea  lor.  Aflând  despre  ce 
este  vorba,  Părintele  punându-şi  epitrahilul  şi  luând  molitfelnicul  i-a  citit  rugăciunea  de 
dezlegare  pentru  ieşirea  sufletului.  I-a  dat  apoi  Sfânta  Agheasmă  Mare  după  care 
bolnavul  a  dat  semne  că  i  se  apropie  sfârşitul.  Cunoscând  şi  Părintele  că  bolnavul  nu  mai 
are  mult  de  trăit,  a  grăbit  pe  cei  ce  erau  cu  căruţa  să  plece  cât  mai  repede.  Căruţa  a  plecat, 
dar  după  ce  a  ieşit  din  incinta  mănăstirii  Agapia,  bolnavul  a  trecut  cu  sufletul  în  veşnicie. 
Aceasta  s-a  întâmplat  în  anul  1963. 

M-am  nimerit  să  fiu  acolo  când  au  adus  pe  acel  bolnav  la  Părintele  şi  am 
auzit  cum  până  în  seara  acelei  zile  a  şi  murit.  Arunci  eu  am  întrebat  pe  Părintele: 

Cuvioase  Părinte,  omul  acela  a  fost  iertat  de  Dumnezeu  de  păcatul  acela, 
că  a  vrut  să  vă  omoare  pe  Sfinţia  voastră?  iar  el  mi-a  zis: 

-  Eu  l-am  iertat  ca  om,  pentru  ceea  ce  a  greşit  faţă  de  mine,  însă  depinde  în 
raport  cu  părerea  de  rău  ce  o  fi  avut  el  înaintea  lui  Dumnezeu,  iar  acestea  sunt  ascunse  de 

ochii  noştri,  de  aceea  noi  nu  ne  putem  pronunţa  că  e  aşa  sau  nu  e  aşa!  (Faptele 
Apostolilor  1,7). 

în  casa  părinţilor  mei,  când  se  făcea  vreo  amintire  despre  persoana  părintelui 
Nicodim,  se  arăta  întotdeauna  un  mare  respect  şi  evlavie  faţă  de  el.  Dacă  tata  auzea  pe 
cineva  că  vorbeşte  de  rău  pe  Părintele,  căuta  cu  tot  felul  de  argumente  să-1  lămurească,  iar 
de  nu  reuşea,  se  umplea  de  o  râvnă  aprinsă  şi  de  ar  fi  putut  l-ar  fi  făcut  de  frică  să  tacă  şi 
să  nu-1  mai  clevetească,  iar  mama  mea  se  întrista  mult  când  auzea  pe  cineva  vorbindu-1  de 
rău.  Ba  ceva  mai  mult.  Mama  mi-a  spus  că  Părintele  avea  întotdeauna  ceva  strălucitor  în 
jurul  capului  său... 

Pe  noi  ne-a  crescut  într-o  evlavie  deosebită  faţă  de  dânsul.  Adeseori  ne  zicea 
că  el  a  fost  cu  adevărat  un  Preot  a  lui  Dumnezeu  şi,  de  ar  fi  fost  în  ţara  noastră  vreo  zece 
preoţi  ca  el,  apoi  transforma  ţara  în  paradis. 

După  ce  au  trecut  vreo  treizeci  de  ani  de  la  plecarea  părintelui  Nicodim  din 
Schitu-Frumoasa,  preotul  paroh,  amărât  de  nişte  treburi,  i-a  zis  tatălui  meu: 

-  Domnule  Costică,  nu  mă  împac  deloc  că  oamenii  din  parohia  mea;  se  duc 
în  grupuri  mari  tocmai  la  mănăstirea  Văratec,  la  părintele  Nicodim,  care  nu  are  decât 
câteva  clase  primare! 

Atunci  tata  i-a  răspuns: 

-  Părinte,  părinte!  Sfinţia  ta  nu  ştii  că  în  urma  părintelui  Nicodim  mănânci  o 
bucată  de  colac  aici  în  sat  la  noi.  Acei  care  se  duc  la  părintele  Nicodim  de  capătă  sfaturi 
şi  învăţături  de  la  el,  tot  aceia  sunt  care  vin  şi  la  Sfinţia  ta  să-ţi  aducă  ceva.  De  nu  era 
părintele  Nicodim,  care  să-i  fi  format  pe  oameni  să  cinstească  pe  preoţii  Bisericii,  n-ai  fi 
stat  Sfinţia  ta  la  noi  atâţia  ani  de  zile. 

Cu  aceste  vorbe  a  reuşit  tata  să-1  reducă  la  tăcere  pe  preotul  paroh.  Dar  acum 
se  naşte  întrebarea.  De  ce  avea  tata  aşa  de  multă  evlavie  şi  respect  faţă  de  Părintele? 
Pentru  că  a  văzut  cu  ochii  o  minune. 


82 


In  anul  1922,  când  Părintele  Nicodim  era  preot  paroh  la  noi  în  sat,  tata  s-a 
îmbolnăvit  şi  era  să  moară.  Chemat  fiind  Părintele  ca  să-i  citească  rugăciuni  de  dezlegare 
pentru  ieşirea  sufletului,  tata  i-a  zis  Părintelui  cu  ochii  scăldaţi  în  lacrimi: 

Cinstite  Părinte,  stai  aici  cu  mine  şi  nu  mai  pleca  de  aici,  că  atunci  când 
pleci  Sfinţia  ta  îndată  se  umple  camera  de  duhuri  necurate,  de  diavoli,  iar  când  Sfinţia  ta 
pui  mâna  pe  clanţa  uşii  toţi  dispar... 

Văzând  Părintele  starea  lui  de  boală  şi  că  are  şi  credinţă,  1-a  întrebat  dacă  vrea 
să  se  facă  sănătos.  Desigur  că  tata,  auzind  această  întrebare,  i-a  răspuns  că  vrea.  Atunci 
Părintele  a  continuat: 

Iată,  te  vei  face  sănătos,  dar  să  nu  mai  trăieşti  ca  până  acum  slujind  pe 
diavolul.  Şi  să  ai  mare  grijă  de  sufletul  tău  şi  să  faci  voia  lui  Dumnezeu. 

Tata  a  făgăduit  că  aşa  va  face  după  cum  i-a  zis.  S-a  mărturisit  de  păcate  şi  a 
primit  Sfintele  Taine  după  care  s-a  făcut  complet  sănătos.  Cât  a  mai  stat  părintele 
Nicodim  după  aceea  în  satul  nostru,  vreo  doi  ani,  tata  a  petrecut  viaţa  ca  un  bun  creştin. 
După  plecarea  Părintelui  însă,  venind  în  satul  nostru  un  alt  preot,  cu  alte  sfaturi  şi 
îndemnuri  străine,  iar  tata  fiind  slab  şi  neîntărit  sufleteşte,  a  cedat  ispitei  şi  s-a  lăsat  la 
vale  ca  peştele  mort,  reluându-şi  viaţa  de  mai  înainte.  Cu  toate  acestea,  pe  părintele 
Nicodim,  care  îl  salvase  din  gheara  morţii,  tata  îl  avea  ca  pe  un  mare  sfânt  şi  înger  al  lui 
Dumnezeu. 

Pe  vremea  aceea  se  făceau  cercuri  pastorale,  adică  duminica  se  adunau  mai 
mulţi  preoţi  din  satele  vecine  şi  slujeau  la  Sfânta  Biserică  în  sobor,  iar  după  masă  se 
discutau  de  către  ei  probleme  de  mare  importanţă,  la  care  luau  parte  şi  drept-credincioşii 
creştini  din  parohia  respectivă  şi  din  alte  parohii.  Mergând  printele  Nicodim  la  un  cerc 
pastoral  în  satul  Grigoreni,  a  organizat  şi  prenzentarea  unei  piese  religioase  în  care  se 
combăteau  patimile  şi  mai  cu  seamă  beţia,  jocurile  şi  nunţile  cu  muzicanţi... 

Unul  din  preoţii  mai  tineri  n-a  fost  de  părere  să  fie  combătute  aceste  patimi 
(adică  jocurile  şi  nunţile  cu  muzică)  aşa  fară  nici  o  milă.  Arunci,  unul  dintre  creştinii  care 

erau  aproape  de  scena  unde  se  aflau  preoţii,  un  om  care  nu  ştia  să  citească,  dar  purta 
mereu  în  spate  o  traistă  plină  cu  cărţi,  a  scos  numaidecât  psaltirea  şi  a  dat-o  tânărului 
preot  să  citească  acolo  unde  avea  el  un  semn  pus  anume.  Tânărul  preot  a  deschis  cartea 
acolo  unde  i-a  arătat  omul  şi  a  dat  tocmai  de  cuvântul  Sfântului  Efrem  Şirul  unde  se 
vorbeşte  mult  împotriva  jocurilor  şi  a  petrecerilor  anticreştineşti.  După  ce  a  terminat  de 
citit  în  auzul  tuturor,  un  preot  mai  bătrân  a  întrebat  de  unde  este  acel  om.  Iar  preotul  care 
îl  cunoştea  i-a  răspus:  „E  chiar  din  parohia  mea!  Dar  unde  mai  pui  că  nu  ştie  o  buche  de 
carte"  şi,  iată,  aşa  s-a  împlinit  cuvântul  Proorocului  David  care  zice:  „Sfatul  săracului  1- 
aţi  ruşinat,  dar  Domnul  nădejdea  lui  este"  (Psalmi  13,  6).  Preotul  care  a  citit  cuvântul 
acela  din  psaltire,  deşi  tânăr  cu  vârsta,  s-a  înţelepţit  pe  viitor  şi  a  fost  şi  el  un  luptător 
aprig  contra  petrecerilor  rele  şi  lumeşti. 

Ca  o  mărturie  vie  şi  grăitoare  a  activităţii  ce  a  desfaşurat-o  în  Schitu- 
Frumoasa  au  rămas  până  azi  urme  adânci  în  viaţa  enoriaşilor  acestei  parohii.  In  timp  ce 
Părintele  se  avânta  mereu  în  lupta  ce-i  sta  înainte,  înregistrând  strălucite  biruinţe 
împotriva  păcatului  şi  a  diavolului,  fără  să  bănuiască  ceva,  în  umbră  se  lucra  de  cei  de  o 
haină  cu  el,  plecarea  lui  din  acest  sat... 

Un  student  teolog  care  avea  o  soră  căsătorită  în  această  parohie,  venea  mai  în 
toată  vacanţa  la  ea.  Mergând  de  vreo  câteva  ori  pe  la  sfânta  biserică  şi-a  putut  da  seama, 
într-o  măsură  oarecare  de  nivelul  înalt  religios  la  care  se  aflau  enoriaşii  acestei  parohii.  în 
urma  acestor  constatări,  a  încolţit  ca  un  mugur  în  inima  lui,  dorinţa  de  a  fi  preot  aici. 
Sfatuindu-se  şi  cu  cei  din  familie,  a  găsit  numaidecât  soluţia.  Studentul  teolog  s-a  pregătit 
din  vreme  şi  în  ziua  când  părintele  Nicodim  era  plecat  la  protoierie,  a  umblat  prin  tot 
satul  cu  o  cerere  în  mână  şi  i-a  rugat  pe  oameni  să  iscălească  pentru  ca  să  poată  ajunge 
preot,  ţinând  ascuns  scopul  său.  Cum  oamenii  din  sat  îl  cunoşteau  bine,  nu  le-a  fost  greu 
să  umple  cererea  lui  cu  numele  lor. 

Pe  vremea  aceea  era  aşa  o  regulă:  ca  să  poţi  ajunge  preot  într-o  parohie, 
candidatul  trebuia  să  se  prezinte  la  Episcopie  cu  o  cerere  în  care  să  fie  semnături  ale 

majorităţii  enoriaşilor  din  parohia  respectivă.  Oamenii  din  Schitu-Frumoasa  nu  şi-au 
putut  da  seama  (pe  vremea  aceea)  ce  putea  să  iasă  de  aici  şi  cum  că  ei  preferau  pe  acel 
tânăr  să  le  fie  preot  în  locul  părintelui  Nicodim. 

După  ce  teologul  a  prezentat  cererea  şi  a  primit  aprobarea,  a  primit 
numaidecât  şi  Părintele  o  decizie  de  transfer  la  mănăstirea  Giurgeni-Roman.  Oamenii  din 
sat,  auzind  de  una  ca  asta,  au  vrut  să  meargă  cu  toţii  în  faţa  episcopului,  să  clarifice 
situaţia,  că  nu  puteau  suporta  în  nici  un  caz  acea  despărţire  de  păstorul  lor,  în  felul  cum  se 
prezenta.  Părintele  nefiind  obişnuit  să  se  răzbune  pe  cineva  vreodată,  a  oprit  cu 
desăvârşire  a  face  aceasta  şi  le-a  explicat  că  e  bine  ca  omul  să  se  lase  în  voia  lui 
Dumnezeu;  căci  fără  voia  sau  slobozenia  Lui  nu  se  poate  face  nimic,  din  ceea  ce  se  face. 
De  altfel  se  simţea  şi  în  altă  parte  nevoia  de  un  aşa  zelos  preot  a  lui  Dumnezeu.  Iar 
Părintele  ştia,  că  „al  Domnului  este  pământul  şi  plinirea  lui"  şi  că  „nici  un  păr  din  capul 
vostru  nu  va  cădea  fară  voia  Tatălui  vostru  care  este  în  ceruri"  (Matei  10,  30;  Luca  12,  6- 
32). 

Pe  la  sfârşitul  lunii  iulie,  anul  1924,  într-o  dimineaţă,  mai  înainte  de  răsăritul 
soarelui,  părintele  Nicodim  îşi  făcea  rugăciunea  de  călătorie,  căci  din  ajunul  acelei  zile  s- 
a  făcut  pregătirea  de  plecare  la  mănăstirea  Giurgeni-Roman.  Toţi  cei  din  sat  au  ieşit  ca  să 
însoţească  pe  păstorul  lor  cel  atât  de  scump  şi  drag.  Nu  mai  rămase  în  sat  nimeni,  ca  la 
evacuare.  Bătrâni  cu  bărbi  albe  şi  cu  toiege  în  mâini,  bătrâne  gârbove  de  mulţimea  anilor, 
tineri  şi  tinere  cu  obrajii  rumeni  udaţi  de  lacrimi,  copii  de  şcoală  şi  mai  mici,  mergeau  cu 
părinţii  lor.  Unul  după  altul  înaintau  suspinând  după  Părintele.  Era  mare  jale,  îmi  spunea 
mama,  când  a  venit  vremea  să  plece  Părintele  din  Schitu-Frumoasa.  Nici  atunci  când  s-a 
sunat  mobilizarea  la  primul  război  mondial,  nu  se  auzeau  atâtea  bocete  ca  la  plecarea  lui 
din  acest  sat.  Toţi  erau  amărâţi,  supăraţi  şi  cu  o  mare  durere  în  inimile  lor.  El  însă  căuta 
pe  toate  căile  să-i  mângâie,  să-i  încurajeze,  să  le  promită  că  va  mai  veni  din  când  în  când 
pe  le  ei  şi  nu-i  va  părăsi  desăvârşit... 


85 


Din  loc  în  loc  făcea  câte  un  popas,  unde  rostea  câteva  ectenii  şi  le  vorbea 
despre  plecarea  noastră  în  veşnicie,  care  va  fi  pentru  totdeauna.  După  ce  îi  binecuvânta, 
se  lăsa  la  vale  cu  paşi  domoli.  Pe  când  era  aproape  să  iasă  din  sat,  nemaifiind  decât  câteva 
case,  uitându-se  Părintele  puţin  înapoi,  văzu  pe  un  om  venind  în  goană  disperată  după 
convoi.  La  plecarea  Părintelui  din  sat  el,  ca  pădurar,  era  la  pădure  şi  nu  a  putut  observa 
cele  ce  s-au  petrecut.  Abia  într-un  târziu,  când  şi-a  dat  seama,  a  fugit  cât  a  putut  de  tare, 
numai  şi  numai  să  nu-1  scape.  Părintele  a  stat  pe  loc  şi  1-a  aşteptat  să  vadă  ce  s-a 
întâmplat.  Toţi  i-au  făcut  loc  să  poată  ajunge  lângă  dânsul.  Şi  aşa  gâfâind  de  oboseală, 
când  s-a  văzut  în  faţa  lui  a  strigat  cu  glas  tare  în  auzul  tuturor: 

Iartă-mă  te  rog,  cinstite  Părinte,  căci  te-am  vorbit  de  rău  către  alţii.  îmi 
pare  tare  rău  şi  te  rog  din  inimă  să  mă  ierţi. 

Zicând  acestea  a  căzut  la  picioarele  Părintelui,  sărutându-le  şi  plângând  cu 
lacrimi  amare.  Părintele  i-a  zis: 

Dumnezeu  să  te  ierte,  fiule,  şi  să  ştii  că  eşti  cu  adevărat  iertat  de 
Dumnezeu  şi  de  mine,  pentru  că  ai  mărturisit  păcatul  tău  în  public. 

Omul  stătea  mai  departe  la  picioarele  lui  şi  nu  vrea  să  se  ridice,  cerându-şi  în 
continuare  iertare.  Atunci  Părintele  a  spus  cuiva  să-i  aducă  Molitfelnicul  de  la  căruţa  cu 
bagajul  şi  i-a  citit  rugăciunea  de  iertare  şi  de  dezlegare,  după  care  el  s-a  sculat  şi  i-a 
sărutat  mâna.  A  continuat  apoi  drumul  alături  de  el,  însoţindu-1,  împreună  cu  câţiva 
credincioşi,  chiar  până  la  sfânta  mănăstire  Giurgeni,  unde  Părintele  s-a  stabilit  pentru  un 
anumit  timp. 

După  ce  s-a  stabilit  la  această  mănăstire,  nu  a  trecut  prea  mult  timp  şi  a  simţit 
nevoia  să  mai  cerceteze  pe  fii  săi  duhovniceşti  din  Schitu-Frumoasa.  Venind  la  casa  unde 
a  locuit,  în  scurtă  vreme  s-a  şi  umplu  casa  şi  curtea  casei  de  mulţimea  celor  dornici  de  a 
vedea  şi  asculta  pe  păstorul  lor  cel  atât  de  drag. 

Preotul  paroh  auzind  de  sosirea  părintelui  Nicodim  în  sat,  şi-a  adunat  în  grabă 
un  grup  de  oameni  şi  venind  în  casa  unde  se  afla  el,  a  zis  către  oameni: 

86 


Puneţi  mâna  toţi  şi  legaţi  pe  hoţul  acesta!  şi  arătă  cu  mâna  spre  Părintele 
care  sta  în  capul  mesei.  Atunci,  tatăl  meu  plin  de  mirare  i-a  răspuns: 

-  Cum,  Părinte,  pe  îngerul  lui  Dumnezeu  să-1  legăm?  Acesta  este  îngerul  lui 
Dumnezeu.  Da.  îngerul  lui  Dumnezeu  este  acesta! 

El  a  zis  aceste  cuvinte  cu  multă  convingere,  deoarece  avea  o  mare  evlavie 
faţă  de  părintele  Nicodim,  socotindu-1  chiar  ca  pe  un  sfânt,  deoarece  îl  tămăduise  de  o 
boala  grea,  scăpându-1  din  gheara  morţii.  Ceilalţi  oameni  cuprinşi  de  mirare  au  dat  şi  ei 
din  cap  în  semn  de  aprobare.  Preotul  paroh  a  tăcut.  Nu  a  mai  zis  nimic,  dar  tatăl  meu  a 
reluat  iarăşi  cuvântul,  zicând  către  Preotul  paroh: 

-  Cum?  Dacă  Sfinţia  ta  ai  pleca  din  satul  nostru  şi  ai  mai  reveni,  noi  ar  urma 
atunci  să  te  legăm  ca  pe  un  hoţ?! 

Preotul  paroh  a  început  a  se  retrage,  puţin  câte  puţin,  până  ce  a  dispărut.  Iar 
părintele  Nicodim  surprins  de  cele  petrecute  a  stat  puţin  pe  gânduri  şi  apoi  a  continuat 
predica. 

Activitatea  părintelui  Nicodim  în  mănăstirea  Giurgeni  -  Roman 

Ajuns  în  Sfânta  Mănăstire  Giurgeni,  mai  înainte  de  toate,  a  înălţat  rugăciuni 
fierbinţi  către  Atotputernicul  Dumnezeu  de  a-1  ajuta  şi  întări,  ca  să  poată  aprinde  şi  aici  o 
lumină  sfântă.  Soborul  mănăstirii  văzând  un  aşa  de  mare  grup  de  credincioşi  care  l-au 
condus  până  aici  şi  mai  auzind  de  la  ei  ce  minunată  activitate  a  făcut  acolo,  s-au  bucurat 
că  au  avut  şi  ele  parte  de  un  aşa  duhovnic  care,  deşi  nu  era  bătrân  cu  vârsta,  dar  era 
înţelept  cu  mintea  şi  iubitor  de  Dumnezeu  şi  de  legea  Lui.  Cu  multă  evlavie  ascultau  ele 
predicile  pe  care  le  ţinea  în  sfânta  biserică  şi  cu  alte  ocazii. 

Părintele  avea  o  soră  după  trup  care  îngrijea  de  el  cu  cele  necesare.  II  ajuta  şi 
la  manuscris,  fiind  tare  pricepută  şi  credincioasă.  Nu  a  trecut  mult  şi  unele  monahii  care 
aveau  în  ele  un  duh  străin,  nu  le  prea  convenea  învăţătura  ce  o  auzea  de  la  Părintele.  Ele 
voiau  să  fie  lăsate  în  pace,  ca  să-şi  petreacă  viaţa  ca  mai  înainte.  Dar  Părintele,  devenind 
duhovnicul  lor  şi  a  întregii  mănăstiri,  se  ocupa  de  fiecare  din  ele  şi  le  sfătuia  în  taina 
spovedaniei  să  se  părăsească  cu  desăvârşire  de  păcatul  cel  atât  de  groaznic  al  clevetirii. 
Să  facă  Sfânta  Cruce  dreaptă  pe  feţele  lor  şi  să  citească  zi  de  zi  din  sfintele  cărţi,  să 
părăsească  luxul  şi  câte  altele...  Pe  cele  ce  nu  se  părăseau  de  păcatele  clevetirii,  nu  le 
împărtăşea  cu  Sfintele  Taine.  Dacă  din  primii  doi  copii  a  lui  Adam  şi  a  Evei  s-au  făcut 
două  partide  contrare  una  alteia,  Abel  de  bunăvoie  s-a  dat  de  partea  lui  Dumnezeu,  de 
partea  luminii,  de  partea  adevărului,  iar  Cain  tot  de  bunăvoie  s-a  dat  de  partea  răutăţii,  de 
partea  întunericului,  de  partea  minciunii,  de  partea  lui  satan  şi  a  devenit  ucigător  de  frate, 
aşa  şi  aici,  în  sfânta  mănăstire,  o  parte  din  maici  n-au  vrut  să  asculte  de  stareţa  lor  care  îl 
respecta  pe  părintele  Nicodim  şi  îl  asculta  în  tot  ce  spunea,  deşi  era  bătrână,  ci  s-au 
îndărătnicit  şi  s-au  dat  de  partea  întunericului  de  partea  lui  Veliar,  ridicându-se  cu  ură  de 
moarte  asupra  părintelui  Nicodim.  In  apropierea  mănăstirii  era  un  sat  de  care  îngrijea  tot 

Părintele  cu  serviciile  de  care  era  nevoie,  căci  nu  aveau  biserică,  ci  aparţinea  tot  de 
mănăstire.  încă  din  parohia  Schitu-Frumoasa  începuse  părintele  Nicodim  să  scoată  cărţi. 

Venind  aici,  a  continuat  această  minunată  lucrare  de  care  se  simţea  atât  de 
mare  nevoie  în  poporul  nostru  creştinesc.  Oricine  poate  să  socotească  cât  de  greu  şi  cu 
anevoie  îi  este  unui  scriitor  să  se  mai  ocupe  şi  cu  altceva  în  afară  de  scris.  Să  mai  fii  şi 
călugăr,  făcând  pravila  de  zi  şi  de  noapte,  să  fii  şi  preot,  stând  totdeauna  la  dispoziţia 
tuturor.  Ca  scriitor,  ai  întotdeauna  masa  plină  de  cărţi  din  care  scoţi  de  ici  şi  de  colo  cele 
de  trebuinţă  pentru  documentare.  Tocmai  când  scriitorul  are  o  inspiraţie,  cineva  sună. 
Când  scriitorul  se  aşază  la  masa  de  lucru,  vine  cineva  şi-1  cheamă  la  un  bolnav  pentru  a-1 
griji  (împărtăşi  cu  Sf.  Taine).  Când  scriitorul  caută  în  bibliotecă  vreo  carte,  cineva  îl 
aşteaptă  să  se  mărturisească,  fiind  tare  grăbit  şi  venit  de  departe.  Când  scriitorul  a  început 
să  scrie,  bate  toaca  la  Biserică  pentru  a  începe  slujba.  Şi  ce  să  vorbim  mai  mult!  Era 
mereu  ocupat  pentru  că  mai  veneau  şi  alţi  credincioşi  de  prin  satele  vecine.  Când  îl 
necăjea  somnul  şi  nu-1  lăsa  să  lucreze,  punea  o  căldare  de  apă  rece  într-un  lighean  şi,  fără 
nici  o  tocmeală,  îşi  băga  faţa  în  apă  şi  după  câteva  clipe  se  ridica.  Se  ştergea  cu  prosopul 
şi  începea  să  lucreze.  Alte  ori  făcea  câteva  mii  de  metanii  sau  închinăciuni  şi  aşa  se 
ostenea  pentru  a  face  ceva  bun,  ca  să  rămână  celor  ce  aveau  nevoie. 

Ca  să  poată  forma  pe  creştin,  cea  mai  potrivită  ocazie  o  avea  părintele 
Nicodim  în  Taina  Spovedaniei.  Nici  mama  cu  fiica  ei  şi  nici  tatăl  cu  fiul  lui  nu  pot  avea 
atâta  intimitate,  câtă  are  Duhovnicul  cu  penitentul  în  Taina  Spovedaniei.  Părintele  a  pus 
mare  accent  pe  spovedanie.  Dacă  el  se  ostenea  şi  lupta  din  zori  şi  până  în  noapte  să  ajute 
sufletele  dornice  de  mântuire  să  iasă  din  întuneric  la  lumină  şi  să-i  izbăvească  de  robia  lui 
satan,  ce  credeţi  oare  că  tabăra  cea  de-a  stânga  cu  năimiţii  lui  stăteau  nepăsători?  Nu.  Şi 
ei  se  osteneau  a  face  rău  acestui  luptător  îndrăzneţ,  care  îi  strica  planurile  lui  şi  îi  răpea 
atâtea  suflete  din  ghearele  lui,  punându-le  în  slujba  lui  Dumnezeu.  Aşa  că  într-o  zi,  după 
ce  a  slujit  Sfânta  Liturghie  şi  a  împărţit  anaforă  maicilor,  uneia  dintre  ele,  care  nu  voia 
nicicum  să  facă  Sfânta  Cruce  dreaptă  pe  faţa  ei,  Părintele  nu  i-a  dat  anaforă,  pentru  că  se 

îndărătnicea  şi  nu  asculta,  aşa  cum  ascultau  celelalte  maici  din  mănăstire.  Văzând  ea  că 
este  nevoită  să  plece  din  sfânta  biserică  fară  anaforă,  i  s-a  umplut  inima  ei  de  o  ură 
demonică  asupra  părintelui  Nicodim.  Ieşind  din  Sfânta  Biserică,  a  bodogănit  cuvinte  de 
ameninţare,  printre  altele  rostind  şi  acestea: 

-  Lasă  că  te  fac  eu  să  nu  mai  calci  pe  iarbă  verde... 

în  momentul  în  care  maica  ce  făcea  prescuri  pentru  Sfânta  Liturghie  s-a 
îmbolnăvit,  în  locul  ei  a  venit  o  altă  maică,  ce  era  prietenă  cu  maica  ce  ameninţase  pe 
Părintele  şi  care  s-a  oferit  să  o  ajute,  cu  scopul  infernal  de  a  introduce  otravă  în  prescuri. 

Intr-o  zi,  a  reuşit  să  introducă  un  bob  de  otravă  în  prescura  din  care  se  scoate 
Sfântul  Agneţ,  cu  care  se  împărtăşeşte  numai  Preotul.  Totul  decurgând  după  planul 
stabilit,  Părintele  a  folosit  la  Sf.  Proscomidie  prescura  ce  i  s-a  oferit  şi  scoţând  Sfântul 
Agneţ,  la  timpul  cuvenit,  s-a  împărtăşit,  fără  să  bănuiască  ceva.  După  ce  slujba  s-a 
terminat,  Părintele  a  simţit  o  arsură  în  piept  pe  care  n-a  mai  avut-o  niciodată.  La  început  a 
simţit  mai  puţin  această  arsură,  însă  treptat-treptat  o  simţea  tot  mai  tare.  Controlând 
prescurile  din  care  a  luat  Sfintele  Părticele,  la  una  a  observat  ceva  mai  colorat.  Tăind  a 
scos  otrava  care  era  ca  o  boabă  mică  şi  care  nu  se  dizolvase  de-a  binelea.  Părintele  a  scos 
din  marginea  ei.  Dacă  folosea  partea  întreagă  ar  fi  fost  foarte  grav.  Arătând  această  otravă 
unei  maici  dintre  cele  mai  evlavioase,  aceasta,  când  a  văzut  otrava,  s-a  speriat  şi  a  strigat 
disperată: 

-  Aceasta  este  otravă,  Cuvioase  Părinte,  nu  cumva  aţi  consumat  din  ea?! 
Părintele  i-a  spus  că  a  consumat  din  marginea  ei.  Arunci  maica  i-a  spus  să  bea 

lapte  dulce  şi  să  facă  o  plimbare  rapidă,  chiar  să  şi  alerge  ca  să  transpire  şi,  făcând  aşa,  s- 
a  putut  izbăvi  de  acea  primejdie  de  moarte.  Maica  stareţă  şi  cu  maica  econoamă,  au  rugat 
pe  Părintele  să  nu  facă  cunoscut  acest  fapt  la  Episcopie,  ca  nu  cumva  să  le  închidă 
mănăstirea.  Părintele  a  asigurat-o  că  nu  se  ocupă  el  de  aşa  ceva,  ci  lasă  la  voia  lui 
Dumnezeu,  să  facă  El  dreptate...  şi,  într-adevăr,  maica  aceea  care  a  îndrăznit  să  facă  aşa 
ceva,  a  avut  o  moarte  cumplită,  la  vreo  câteva  luni  după  cazul  întâmplat.  S-a  umflat  ca  un 

butoi  de  nu  mai  încăpea  în  pat,  apoi  s-a  înnegrit  şi  schimonosit  în  aşa  fel,  că  nu  mai 
semăna  a  fiinţă  omenească,  ci  se  desfigurase  complet.  Apoi  se  văicărea  aşa  de  groaznic, 
ziua  şi  noaptea,  că  se  auzea  în  toată  mănăstirea.  Vocea  ei,  atunci  când  ţipa,  nu  semăna  a  fi 
omenească,  ci  străină,  încât  a  băgat  groaza  în  toată  mănăstirea,  şi  în  satele  vecine  până 
departe.  Răspândea  în  jurul  ei  un  miros  aşa  de  greu,  încât  era  cu  neputinţă  să  locuiască 
cineva  în  acea  casă.  Iar  după  vreo  câteva  săptămâni  de  chin,  a  murit.  Aceasta  s-a 
întâmplat  nu  numai  pentru  faptul  că  a  otrăvit  pe  părintele  Nicodim,  dar  şi  pentru  că 
această  otravă  a  profanat  Trupul  şi  Sângele  Cel  de  viaţă  dătător  care  este,  Iisus  Hristos 
Dumnezeul  nostru.  Iar  dacă  se  tăia  cumva  acea  prescură  otrăvită  care  a  rămas  şi  se 
împărţea  la  maici  ca  anaforă,  putea  să  le  omoare  pe  toate  cele  care  ar  fi  mâncat.  O  aşa 
faptă  îndrăzneaţă  cred  că  foarte  rar  se  poate  întâmpla! 

Aşa  era  de  ocupat  Părintele  şi  în  această  mănăstire,  încât  cu  foarte  multă 
greutate  îşi  făcea  timp  să  se  ocupe  de  scoaterea  la  lumină  a  sfintelor  cărţi.  Ar  fi  dorit  să 
meargă  în  pas  şi  cu  scrisul  dar  nu  reuşea  aşa  după  cum  avea  dorinţa.  în  câteva  rânduri  a 
arătat  cât  e  de  folositor  în  viaţa  pe  care  o  trăim,  să  scriem  ceva  bun  care  să  rămână  după 
plecarea  noastră  de  aici  urmaşilor  noştri.  A  vorbi  ceva  de  zidire  sufletească  este  de  mare 
folos,  dar  nu  se  folosesc  decât  cei  ce  aud  atunci,  însă  când  scrii  şi  faci  ceva  bun,  se 
folosesc  fără  îndoială  mai  mulţi.  Mai  devreme  sau  mai  târziu,  tu  vei  pleca  din  lumea 
aceasta,  dar  cuvântul  scris  va  rămâne  şi  după  ce  tu  nu  vei  mai  fi.  Câte  n-a  învăţat 
Mântuitorul  nostru  Iisus  Hristos  pe  oamenii  din  vremea  aceea,  dar  noi  am  rămas  doar  cu 
ceea  ce  s-a  scris  de  Sfinţii  Apostoli.  La  fel,  câte  au  învăţat  şi  Sfinţiţi  Apostoli  şi  ucenicii 
lor  şi  toţi  bărbaţii  cei  sfinţi  ai  Bisericii  lui  Dumnezeu,  câte  predici  minunate,  câte 
cuvântări  folositoare,  câte  sfaturi  bune  n-au  spus,  dar  tot  ce  au  învăţat  ei  toţi  la  un  loc,  a 
avut  valoare  numai  pentru  timpul  lor,  iar  noi  am  rămas  şi  ne  folosim  de  la  ei  numai  de 
ceea  ce  a  rămas  scris,  de  ceea  ce  ei  au  scris. 

Aşa  că  e  bine  ca  atât  timp  cât  mai  trăim  pe  acest  pământ  să  ne  ostenim  a  scrie 
ceva  bun,  a  copia  o  carte  care  e  de  folos  şi  nu  se  prea  găseşte,  sau  a  plăti  la  cineva  să  ne-o 

scrie.  Banul  dat  pe  o  carte  sfântă,  sau  dat  la  cel  ce  ne -a  scris-o,  este  o  jetfa  adusă  lui 
Dumnezeu,  ne  curăţă  de  păcate  şi  ne  agoniseşte  o  faptă  bună  din  cele  mai  mari  şi  mai 
plăcute  lui  Dumnezeu.  Cartea  bună  ce  are  conţinut  moral-religios,  cu  învăţătură  curat 
ortodoxă  se  cheamă  şi  este  sfântă.  Prin  ea  Dumnezeu  ne  descoperă  nouă,  oamenilor,  voia 
Sa.  Cartea  sfântă  se  mai  numeşte  şi  hrană  a  sufletului  omenesc  şi  pâine  a  îngerilor.  Ceva 
mai  mult,  cartea  sfântă  este  chiar  îngerul  lui  Dumnezeu,  care  ne  călăuzeşte  pe  calea  vieţii, 
pe  calea  lui  Dumnezeu.  Mulţi  sfinţi  au  fost  care  şi-au  dat,  nu  numai  banii,  ci  chiar  viaţa 
pentru  cărţile  sfinte...  (vezi  sfinţii  prăznuiţi  la  1  aprilie).  Cine  se  osteneşte  a  scrie  cuvântul 
lui  Dumnezeu,  face  o  faptă  bună.  Mâna  celui  ce  scrie  ceva  bun  pentru  suflet  se  sfinţeşte  şi 
el  se  îmbogăţeşte  cu  fapte  bune,  mai  presus  de  cel  ce  face  milostenie  cu  bani,  haine  sau 
mâncare...  şi  ca  să  putem  înţelege  mai  uşor  acest  lucru,  aducem  un  cuvânt  din  Sfinţii 
Părinţi  spus  tot  de  părintele  Nicodim,  arătând  deosebirea  cea  mare  care  este  între 
milostenia  trupească  şi  cea  sufletească: 

„Când  tu  mergi  pe  cale  şi  vezi  un  sărac  şi  necăjit,  nu  trece  repede  pe  lângă  el, 
ci  priveşte -l  frăţeşte  şi  dă-i  milostenie.  Asta-i  o  faptă  bună,  frumoasă  şi  folositoare,  iar 
când  vezi  un  creştin,  un  confrate  pe  calea  păcatului,  nu  trece  repede  pe  lângă  el.  Spune-i 
un  cuvânt  prietenesc  pentru  a  se  întoarce  la  Hristos,  la  viaţa,  la  fericirea  veşnică.  Printr-un 
cuvânt  frăţesc  ca  printr-un  frâu,  opreşte -l  din  calea  pierzării  şi  adu-1  iar  în  Biserica  lui 
Hristos.  Astfel  de  milostenii  sunt  unele  mai  bune  decât  altele.  Unele  preţuiesc  mai  mult 
decât  mii  de  taleri  de  aur  sau  decât  o  avere  mare.  Dar  ce  zic  eu?  Sunt  milostenii  care 
valorează  înaintea  lui  Dumnezeu  mai  mult  decât  toată  lumea  această  văzută.  Ştiţi  că  omul 
e  mai  preţios  decât  toată  lumea? 

Pentru  om  a  făcut  Dumnezeu  cerul  şi  pământul,  soarele,  luna  şi  stelele. 
Cugetă  la  marea  vrednicie  a  aceluia  pe  care  poţi  să-1  ajuţi  să  se  mântuiască  şi  sper  că  te 
vei  îngriji  de  sufletul  lui  nemuritor.  Cel  ce-i  dă  unui  păcătos  milioane  de  monede  de 
argint  sau  de  aur,  nu  i-a  dat  aşa  de  mult  ca  cel  ce-i  mântuieşte  sufletul  lui,  abătându-1  din 
calea  pierzării  şi  întorcându-1  la  fericirea  cea  veşnică,  la  Dumnezeu,  care  este  Izvorul 

tuturor  bunătăţilor  şi  fericirilor.  Cine-i  dă  săracului  pâine,  pune  capăt  foamei  lui;  cine 
îndreptează  pe  păcătos  de  la  păcat,  pune  capăt  nelegiuirilor  lui.  Unul  mângâie  sărăcia, 
celălalt  opreşte  răutatea.  Unul  liberează  trupul  din  foamete,  celălalt  salvează  sufletul  din 
iad". 

Acestea  le-am  cules  dintr-o  carte  pe  care  mi-a  dat-o  Părintele  să  o  citesc 
pentru  a  face  deosebirea  între  aceste  două  feluri  de  milostenii.  Şi  fiindcă  e  aşa  mare  faptă 
a  scrie  cuvântul  lui  Dumnezeu  şi  a-1  da  şi  altora  să-1  citească,  sau  a  da  ca  milostenie  cărţi 
sfinte  la  cei  ce  doresc  să  le  citească,  s-a  observat  că  satana  cu  năimiţii  lui  ridică  mare 
război  în  contra  acelora  ce  se  ostenesc  a  face  asemenea  fapte.  Ridică  ispite  mari, 
obstacole  grele  şi  baraje  puternice,  ca  să  oprească  pe  om  în  a  se  osteni  cu  asemenea  fapte 
plăcute  lui  Dumnezeu.  Dar  să  nu  dăm  înapoi.  Să  cerem  cu  lacrimi  ajutorul  lui  Dumnezeu 
şi  El  nu  ne  va  lăsa  în  ispite  peste  puterea  noastră.  In  această  perioadă,  cât  a  stat  în  această 
mănăstire,  a  scris  şi  tipărit  cartea  „Lupta  împotriva  lui  Satan".  In  ea  se  tratează  despre 
grozăvia  păcatului  smintelilor,  însemnătatea  îmbrăcămintei  cinului  călugăresc  şi  despre 
înfricoşata  dare  de  seamă  pentru  faptele  noastre  în  ziua  înfricoşatei  Judecăţi  Universale. 

Nu  putem  trece  cu  vederea  un  fapt  petrecut  la  Mănăstirea  Giurgeni,  în  care  se 
arată  cum  Bunul  Dumnezeu  a  descoperit  unui  suflet  de  creştin  pe  Părintele  Nicodim  ca 
Duhovnic  iscusit  şi  pe  care  el  îl  căuta  de  ani  de  zile.  In  comuna  Butnăreşti,  Roman,  trăia 
un  om  temător  de  Dumnezeu,  un  bun  creştin  al  Bisericii  Ortodoxe  pe  nume  Vasile 
Asaftei.  Acest  om  căuta  de  ani  de  zile  un  preot  duhovnic  iscusit  şi  nu  găsea  pe  cineva  de 
care  să  fie  mulţumit  şi  liniştit  în  inima  sa.  Fiind  foarte  bolnav,  se  ruga  lui  Dumnezeu  din 
toată  inima  sa  cu  post  aspru,  cu  privegheri  de  toată  noaptea,  cu  citiri  la  psaltire,  cu 
milostenii  la  săraci  şi  avea  mare  nădejde  în  El  că  nu-1  va  lăsa  fără  răspuns.  Nu  a  trecut 
mult  timp  după  aceea  şi,  într-o  noapte  de  iarnă  cu  viscol  mare,  Vasile  Asaftei  s-a  trezit  şi 
a  zis  către  femeia  sa: 

93 


-    Oare  cine  mai  vine  la  noi,  Mărioară,  pe  o  aşa  vreme?! 

Pentru  că  nu  erai  bucuros  să  ieşi  din  casă.  Cineva  totuşi  se  scutura  de  zăpadă 
pe  prispa  casei.  Era  un  om  din  satul  vecin,  pe  care-1  cunoştea.  Mai  erau  vreo  două  ceasuri 
până  la  ziuă.  După  ce  i-au  descuiat  uşa,  omul  a  intrat  şi  s-a  aşezat  pe  un  scaun.  Apoi 
ştergându-se  pe  frunte,  a  început  a  povesti  cum  a  plecat  şi  pricina  pentru  care  a  venit 
zicând: 

In  noaptea  aceasta,  după  ce  m-am  culcat  şi  am  adormit,  am  simţit  cum 
cineva  a  bătut  în  geam  şi  mi-a  zis  cu  glas  poruncitor:  «Du-te  la  Butnăreşti  la  Vasile 
Asaftei  şi  spune-i  să  se  ducă  la  Sfânta  Mănăstire  Giurgeni  şi  să  se  mărturisească  la 
Părintele  Nicodim  Măndiţă».  Am  auzit  clar  cum  au  fost  spuse  cu  voce  tare  aceste  cuvinte, 
dar  n-am  văzut  pe  nimeni.  Mă  duc  şi  scol  femeia  şi-i  spun  şi  ei  cele  ce  am  auzit  şi  cum 
am  fost  trezit: 

Fă-ţi  cruce,  bre,  şi  mergi  de  te  culcă,  unde  vrei  să  mergi  acum  în  puterea 

nopţii. 

îmi  fac  Sfânta  Cruce  şi  după  ce  rostesc  Psalmul  50  şi  Crezul,  mai  fac  o  Sfântă 
Cruce  pe  aşternut  şi  mă  culc.  N-am  adormit  de-a  binelea  când  am  auzit  iarăşi  aceleaşi 
lovituri  în  geam  şi  repetând  aceleaşi  cuvinte  de  mai  înainte.  M-am  sculat  iarăşi,  mi-am 
aprins  candela  care  se  stinsese,  m-am  uitat  pe  fereastră  şi  nu  am  văzut  pe  nimeni  iar  afară 
era  un  viscol  şi  toată  prispa  casei  era  plină  de  zăpadă  troienită.  N-am  mai  sculat  femeia  şi 
după  câteva  socoteli  m-am  hotărât  ca  atunci  când  se  va  face  ziuă  să  plec  la  Butnăreşti. 
Mi-am  făcut  iar  Sfânta  Cruce  pe  aşternut  şi  m-am  culcat.  Când  am  adormit  din  nou,  m- 
am  trezit  iarăşi  de  aceleaşi  lovituri  în  geam  şi  de  glasul  acela  care  a  repetat: 

Du-te  acum  la  Butnăreşti  şi  spune  lui  Vasile  Asaftei  să  meargă  la  Sfânta 
Mănăstire  Giurgeni  să  se  mărturisească  Părintelui  Nicodim  Măndiţă. 

De  data  asta  am  sărit  drept  în  picioare  şi  speriat  oarecum,  m-am  dus  şi  i-am 
spus  soţiei  că  eu  plec  la  Butnăreşti.  Femeia  a  încercat  să  mă  oprească,  dar  nu  a  reuşit.  Mi- 
am  aprins  felinarul  şi  am  venit  la  dumneata  cu  multă  greutate.  Acum  vezi  ce  faci,  însă  să 

ştii  că  nu-i  lucru  de  glumă.  O  fi  vreun  preot  mare  şi  vestit,  deoarece  mi  s-a  întâmplat  mie 
aceasta. 

Omul  s-a  reîntors  la  casa  lui  iar  Vasile  Asaftei,  fară  nici  o  tocmeală,  a  pus 
calul  la  sanie  şi  a  plecat  spre  această  mănăstire  care  se  afla  la  o  distanţă  de  vreo  45  km.  A 
trebuit  să  meargă  la  Episcopie  la  Roman  ca  să  se  intereseze  unde  se  află,  pentru  că  nu 
ştia. 

Ajuns  la  poarta  mănăstirii,  a  întrebat  de  părintele  Nicodim  Măndiţă.  O  maică 
1-a  dus  la  chilia  lui.  Părintele  1-a  întrebat  ce  vrea.  El  a  spus  că  ar  vrea  să  se  mărturisească. 

-  Dar  nu  ai  preot  în  sat? 

-  Ba  da,  am  -  a  răspuns  Vasile  Asaftei. 

-  Atunci  mergi  la  el  să  te  mărturisească,  de  ce  vii  la  noi?  Vezi  că  noi  suntem 
ocupaţi  peste  măsură  şi  nu  putem  să  mai  avem  grijă  şi  de  oamenii  de  prin  parohii. 

Acestea  le-a  zis  Părintele,  peste  voia  sa.  Atunci  Vasile  Asaftei  nu  a  mai  zis 
nimic.  Părintele  s-a  mai  uitat  la  el  încă  odată  şi  i-a  zis  tot  aşa,  cu  o  voce  aspră: 

-  Pune  calul  la  adăpost  şi  vino  să-ţi  dau  o  Sfântă  Psaltire.  Ai  să  mergi  într-o 
chilie  şi,  de  vom  prinde  vreme  săptămâna  aceasta,  de  bine;  iar  de  nu,  ai  să  mai  vii 
altădată. 

Era  pe  la  începutul  săptămânii  şi  Vasile  Asaftei  a  stat  într-o  chilie  trei  zile 
citind  Sfânta  Psaltire,  fără  să-1  mai  întrebe  cineva  de  ceva.  A  patra  zi  a  mers  Părintele 
Nicodim  la  chilia  lui  cu  faţa  veselă  şi  i-a  zis: 

-  Cum  te  mai  simţi  aici  la  noi?! 

-  Bine,  Cuvioase  Părinte!  Slavă  lui  Dumnezeu  pentru  toate! 

-  Ai  mâncat  ceva  în  aceste  zile? 

-  N-am  mâncat  nimic,  Cuvioase  Părinte,  a  zis  Vasile  Asaftei,  având  privirea 
plecată  în  jos. 

Ai  să  mănânci  numaidecât,  dar  mai  întâi  e  bine  să  faci  o  mărturisire 
amănunţită,  din  copilărie,  după  pravila  bisericii. 

Da,  da,  asta  vreau  şi  eu  -  a  zis  Vasile  Asaftei,  nemaiputând  să-şi 
stăpânească  lacrimile. 

A  mers  apoi  după  Părintele  în  sfânta  biserică  şi  s-a  mărturisit  aşa  cum  cere  la 
carte,  cu  multă  căinţă  şi  lacrimi,  de  uda  picioarele  Părintelui  său  duhovnic.  O  astfel  de 
mărturisire  se  putea  socoti  cu  adevărat  ca  un  al  doilea  Botez,  după  rânduiala  tainelor 
creştineşti.  După  ce  s-a  mărturisit,  a  stat  la  masă  chiar  cu  părintele  Nicodim.  Atât  la 
mărturisire  cât  şi  în  timpul  mesei,  Vasile  Asaftei  se  hrănea  şi  se  adăpa  cu  cuvintele  vieţii 
veşnice  care  care  se  revărsau  ca  dintr-un  izvor  din  gura  Părintelui,  şi  cu  lacrimile  ce-i 
curgeau  cu  îmbelşugare  din  ochi.  Această  minunată  întâmplare  a  avut  loc  în  iama  anului 
1925,  luna  februarie.  Vasile  Asaftei  cât  a  mai  trăit  după  aceea,  32  de  ani,  n-a  mai  căutat 
nici  un  alt  părinte  duhovnic  iscusit,  căci  îl  găsise  la  sfânta  mănăstire  Giurgeni;  iar  această 
minunată  întâmplare  nu  o  putea  povesti  fără  lacrimi.  Multe  suflete  a  cucerit  Vasile 
Asaftei,  pentru  împărăţia  lui  Dumnezeu  când  povestea  la  alţii,  cu  lacrimi,  această 
întâmplare... 

Dar  satana,  care-i  plin  de  răutate,  nu  s-a  împăcat  de  loc  cu  aceste  biruinţe  care 
se  săvârşeau  unele  după  altele  şi  mereu  îşi  concentra  năimiţii  lui  ca  să  se  răzbune  pe  acest 
îndrăzneţ  luptător  care  purta  steagul.  Multe,  foarte  multe  necazuri  îi  făceau  Părintelui 
partida  celor  ce  petreceau  în  întuneric,  cu  toate  că  erau  de  o  haină  cu  el.  Părintele 
Nicodim,  văzându-le  pe  toate,  se  ruga,  tăcea  şi  răbda,  însă  pilda  vieţii  lui  strălucea  ca  un 
far  luminos;  iar  cuvântul  gurii  lui  era  ca  o  doctorie  vindecătoare  pentru  toţi  cei  ce  doreau 
să-1  audă.  Un  mare  dar  a  pus  Bunul  Dumnezeu  în  toate  cărţile  pe  care  dânsul  le  scria. 
Dacă  ar  mai  trăi  cei  ce  au  avut  fericirea  să-1  cunoască  mai  îndeaproape  pe  părintele 
Nicodim  Măndiţă  şi-ar  putea  da  seama  că  ceea  ce  am  scris  noi  aici  e  foarte  puţin,  în 
comparaţie  cu  ceea  ce  a  fost  el  cât  a  trăit  pe  pământ. 

El,  care  era  stăpânit  mereu  de  dragostea  lui  Dumnezeu,  îşi  petrecea  viaţa  într- 
o  activitate  vie  şi  lucrătoare,  deşi  ispitele  şi  necazurile  curgeau  asupra  lui  ca  grindina.  Şi 

aşa  precum  doctorul  are  mereu  pacienţi  de  care  se  ocupă,  trudind  şi  întrebuinţând  orice 
mijloace  ca  să-i  readucă  iarăşi  la  starea  de  sănătate,  la  fel,  dar  poate  şi  mai  mult,  Părintele 
era  mereu  înconjurat  de  oameni  pe  care  căuta  să-i  smulgă  din  ghearele  satanei  şi  să-i 
apropie  de  Dumnezeu,  să-i  pună  în  slujba  lui  Dumnezeu.  Aceasta  era  grija  lui  cea  mai  de 
căpetenie,  aceasta  era  dorinţa  lui,  aceasta  era  datoria  lui.  Părintele  se  mai  ocupa  şi  cu 
citirea  prin  cărţile  de  medicină  şi  se  observă  cum,  pe  ici  pe  colo,  a  presărat  fragmente  din 
acele  cărţi  spre  folosul  nostru.  A  ţinut  mereu  cumpăna  dreaptă  şi  nu  a  fost  niciodată  de 
părere  cu  cei  ce  făceau  abuz  postind  prea  mult,  post  aspru  până  la  slăbirea  totală,  sau 
îmbuibându-se  de  mâncare  şi  băutură,  cum  şi  de  grijile  veacului  acestuia,  să  uite  de  grija 
pentru  suflet  şi  să  foiască  în  trupurile  lor  feluritele  pofte  şi  patimi,  precum  foiesc  viermii 
în  răni. 

In  apropierea  mănăstirii,  la  marginea  pădurii,  Părintele  avea  instalată  o  masă 
ceva  mai  mare;  iar  de  o  parte  şi  de  alta  bănci.  Când  veneau  oameni  mai  mulţi  la 
spovedanie,  mergea  cu  ei  acolo,  şi-i  mărturisea,  îi  învăţa  şi  le  făcea  rugăciuni.  O  femeie 
(năimită  lui  satan)  a  uns  cu  murdărie  masa  şi  băncile  amândouă  ca  să  nu  mai  poată  sta 
Părintele  acolo.  Vai  de  sufletul  ei!  Căci  chiar  în  lumea  aceasta  şi-a  primit  pedeapsa 
cuvenită.  Părintele  n-a  ştiut  cine  i-a  făcut  acest  necaz,  dar  după  vreo  lună  de  zile  a  început 
a-i  putrezi  trupul  de  vie.  Văzând  ea  că  Dumnezeu  o  pedepseşte  chiar  aşa  de  repede,  a 
chemat  pe  Părintele  şi  cu  căinţă  mare  şi  cu  multe  lacrimi  şi-a  mărturisit  greşeala. 
Părintele  a  iertat-o,  i-a  citit  rugăciuni,  dar  ea  tot  în  chinuri  mari  şi-a  dat  sufletul. 

O  durere  mare  a  avut  Părintele  şi  pentru  faptul  că  mai  înainte  de  a  pleca  din 
această  mănăstire  s-a  îmbolnăvit  sora  lui  care  îl  ajuta  şi  în  scurtă  vreme  a  trecut  la  cele 
veşnice.  A  fost  tare  pricepută  şi  era  de  mare  trebuinţă  pentru  Părintele,  nu  numai  în  cele 
casnice  dar  şi  la  manuscris.  Cam  prin  anul  1957,  am  fost  trimis  de  Părintele  Nicodim  de 
la  mănăstire  Văratec,  la  această  mănăstire  să-i  facă  preotul  de  acolo  o  slujbă  de  pomenire 
la  mormântul  ei... 

Activitatea  părintelui  Nicodim  în  parohia  Pâclişa,  judeţul  Alba 


Undeva  scrie  că  Bunul  Dumnezeu  ne  poartă  de  grijă  nouă  oamenilor,  nu 
numai  în  lucrurile  cele  mari,  ci  chiar  şi  în  cele  mici.  Durerea  mare  este  însă  că  noi  nu 
avem  ochi  de  văzut  şi  le  socotim  pe  toate,  şi  pe  cele  mici,  şi  pe  cele  mari,  ca  pe  nişte  fapte 
ale  întâmplării  sau  ale  „norocului"  sau  ale  „soartei",  deşi  Sfânta  Evanghelie,  de  două  mii 
de  ani,  ne  aduce  la  cunoştinţă  că  „păr  din  capul  vostru  nu  va  cădea  fără  voia  Tatălui 
vostru,  iar  ai  voştri  şi  perii  capului  vă  sunt  toţi  număraţi"  (Matei  10,  30;  Luca  21,  18; 
Matei  10,  25;  Luca  12,  7).  Dacă  şi  în  războiul  din  1918  pentru  eliberarea  Ardealului, 
părintele  Nicodim  -  ca  militar  -  a  luptat  cu  multă  vitejie  pentru  a  scoate  de  sub  stăpânirea 
străină  pe  fraţii  noştri  români  şi  creştini,  de  data  aceasta  vine  să  elibereze  pe  cei  robiţi  de 
anumite  patimi  pierzătoare  de  suflet;  iar  pe  alţii  din  rătăcirile  sectare.  Mitropolia 
Ardealului  făcând  apel  la  Mitropolia  Moldovei  să-i  dea  un  preot  misionar  bine  pregătit, 
pentru  a  ajuta  pe  cei  ce  se  amărau  de  învăţăturile  ereziilor,  s-a  rânduit  de  mai-marii 
Bisericii,  să  fie  trimis  părintele  Nicodim,  pentru  un  timp,  în  Ardeal,  ca  preot  misionar. 
Prima  dată  a  fost  repartizat  în  parohia  Pâclişa  din  judeţul  Alba. 

Când  a  ajuns  în  această  parohie,  de  la  prima  vedere  şi-a  dat  seama  că  lipsesc 
multe.  Biserica  avea  nevoie  de  reparaţii  în  interior  şi  exterior  şi  se  simţea  lipsa  cărţilor  de 
slujbă,  a  sfintelor  veşminte  şi  sfintelor  vase.  Cea  mai  grea  şi  mai  complicată  problemă  era 
că  enoriaşii  parohiei  erau  derutaţi  în  credinţă.  Era  în  mintea  lor  şi  în  viaţa  lor  un  amestec 
de  ortodoxism,  catolicism  şi  concepţii  sectare.  Cine  poate  pricepe  cu  adevărat  cât  de  greu 
putea  un  preot  să  păstorească  o  asemenea  parohie,  că  nu  se  găsea  măcar  un  singur 
credincios  creştin  cu  care  să  te  poţi  înţelege  aşa  cum  trebuie.  Nici  cântăreţul  bisericii,  nici 
epitropul,  nu  aveau  o  credinţă  curat  ortodoxă.  Bieţii  ardeleni,  care  au  stat  atâta  vreme  sub 
ocupaţie  străină,  fără  să  vrea  şi  fară  să-şi  dea  seama,  au  împrumutat  unele  obiceiuri,  unele 
tradiţii  străine  de  duhul  Bisericii  străbune. 

Aşa  că  părintele  Nicodim  a  trebuit  să  se  pogoare  la  nivelul  lor  de  înţelegere  şi 
uşurel,  pe  nesimţite,  să  le  inspire  cu  un  duh  de  dragoste  şi  compătimire,  ceea  ce  trebuia  să 
primească  şi  cum  să  trăiască  pe  viitor,  ca  adevăraţi  fii  şi  fiice  ai  Bisericii  lui  Dumnezeu. 
Ideea  greşită  a  reîncarnării  era  şi  pe  vremea  Mântuitorului  Iisus  Hristos.  Acest  lucru 
rezultă  din  faptul  că  Apostolii  au  întrebat  pe  Domnul  nostru  Iisus  Hristos  când  se  aflau  cu 
toţii  în  faţa  orbului  din  naştere  zicând:  „Invăţătorule!  Cine  a  greşit,  acesta  sau  părinţii  lui, 
de  s-a  născut  orb?".  Cum  putea  orbul  din  naştere  să  greşească  înainte  de  a  se  naşte?  Dar 
Bunul  nostru  învăţător  Iisus  Hristos  nu  i-a  contrazis.  S-a  pogorât  la  nivelul  lor  de 
înţelegere  şi  le-a  răspuns:  „Nici  acesta  şi  nici  părinţii  lui."  Acum  ne  întrebăm:  de  ce  oare 
Domnul  nostru  Iisus  Hristos  n-a  căutat  să-i  lămurească,  să  scoată  din  mintea  lor  această 
rea-credinţă?  Pentru  faptul  că  ei  nu  puteau  pricepe  atunci.  Tocmai  aşa  a  procedat  şi 
Părintele  în  Ardeal  cu  cei  ce  nu  puteau  pricepe  totul  de  la  început.  Aşa  că,  treptat-treptat 
au  înţeles  şi  ceea  ce  trebuiau  să  facă  şi  au  făcut.  în  scurtă  vreme,  cu  ajutor  de  la 
credincioşii  din  Moldova,  Părintele  a  reuşit  să  repare  sfânta  biserică,  să  aducă  veşminte, 
sfinte  vase  şi  cărţi  pentru  slujbă.  Văzând  acest  lucru,  enoriaşii  din  parohie  au  început  să 
vină  la  biserică  în  număr  mai  mare  şi  să  aibă  o  deosebită  evlavie  faţă  de  Părintele, 
văzându-1  mereu  zâmbind  către  ei  şi  plin  de  dragoste  către  toţi.  Aşa  după  cum  se  spune, 
zâmbetul  e  un  dar  Dumnezeiesc,  dat  omului  celui  credincios.  Credincioşii  din  Moldova 
când  voiau  să  facă  o  milostenie  mai  mare  cu  bani,  alimente  sau  haine,  le  trimiteau  la 
Părintele  în  Ardeal;  iar  el  le  împărţea  la  bătrâni,  bolnavi,  văduve,  orfani  şi  săraci.  Pentru 
aceste  fapte,  ei  îl  iubeau  şi  mai  mult  pe  Părintele  şi  ascultau  cu  evlavie  cuvântul  lui 
Dumnezeu  ce  ieşea  din  gura  lui,  iar  sectarilor,  desigur,  nu  le  convenea,  dar  n-aveau  ce  să 
facă.  Şi  aşa,  de  la  o  zi  la  alta,  grupul  ce  se  da  de  partea  Bisericii,  de  partea  lui  Dumnezeu, 
se  tot  mărea.  Aici  a  lucrat  ca  întotdeauna,  mâna  lui  Dumnezeu  dar  prin  felul  de  viaţă  al 
părintelui  Nicodim  şi  prin  cuvântul  ce-1  răspândea  cu  îmbelşugare,  sectarii  mergeau  în 
descreştere.  Se  apropia  Sfântul  şi  Marele  Post  al  Paştilor.  Părintele  Nicodim,  în  predicile 

sale  din  Sfânta  Biserică,  îndemna  pe  credincioşi  ca  să  se  ostenească  să  respecte  postul  în 
întregime,  iar  de  nu,  vor  fi  lipsiţi  să  se  împărtăşească  de  Paşti. 

In  Ardeal  este  un  obicei  ca  în  noaptea  învierii  să  se  pună  într-un  vas  mare, 
bucăţi  mici  de  pâine  tăiată  ca  Sfânta  Anaforă  care  se  stropeşte  cu  vin:  Preotul  citeşte  apoi 
o  rugăciune  ca  pentru  litie,  după  care  se  împarte  fiecărui  credincios  după  terminarea 
slujbei.  Fiecare  primeşte  o  punguliţă  cu  această  pâine  stropită  cu  vin  şi  cu  agheasmă,  care 
poartă  numirea  de  „Paşti",  şi  mergând  acasă,  înainte  de  a  se  aşeza  la  masă  se  împărtăşesc 
fiecare  din  acest  „paşti".  Auzind  ei  că  Părintele  îi  va  lipsi  la  Sfintele  Paşti  de  a  se 
împărtăşi,  de  nu  se  vor  pregăti  cum  se  cade,  au  înţeles  că  Părintele  nu  le  va  mai  da  acel 
amestec  de  pâine  cu  vin  pe  care  ei  îl  numeau  „paşti"  şi  s-au  dus  o  parte  din  ei  la  protoierie 
şi  s-au  plâns  că  Părintele  îi  va  lipsi  de  acel  „paşti".  In  scurtă  vreme,  Protoiereul  1-a  şi 
chemat  pe  părintele  Nicodim  şi  i-a  spus  cele  întâmplate  cu  enoriaşii  parohiei.  Când  a 
auzit  Părintele  despre  ce-i  vorba,  a  promis  că  le  va  da  bucuros  acel  „paşti"  pe  care  ei  îl 
doresc,  dar  Sfânta  împărtăşanie  nu  le  va  da,  fară  o  bună  pregătire  după  cum  se  cere. 

încă  de  la  început,  Părintele  a  avut  o  deosebită  grijă  ca  să  facă  comandă  la 
magazinul  Mitropoliei  din  Sibiu  ca  să-i  trimită  cărţi,  broşuri,  icoane,  tablouri  religioase, 
pentru  a  le  da  poporului.  Ba  a  mai  trimis  scrisori  şi  credincioşilor  creştini  din  Moldova, 
ca  să-i  trimită  pachete  cu  cărţi  şi  icoane  de  tot  felul,  care  le  împărţea  poporului  înfometat, 
care  le  primea  ca  pe  pâinea  caldă. 

Cât  a  stat  în  această  parohie,  cel  mai  mult  a  avut  de  lucru  cu  oamenii  ce  s-au 
rupt  din  Trupul  Bisericii  lui  Hristos,  şi  s-au  făcut  sectari.  O  parte  din  ei,  mai  sinceri, 
văzând  în  persoana  părintelui  Nicodim  strălucind  pilda  cea  vie  de  urmat  a  păstorului  care 
e  în  stare  să-şi  dea  şi  viaţa  pentru  oile  sale,  s-au  întors  la  Biserica  mamă  de  unde  au 
plecat.  Alţii  însă  mai  înverşunaţi,  s-au  aruncat  cu  mai  multă  furie  asupra  lui. 

In  comuna  Ighiel,  aproape  de  Hăşmaşul  Ciceului,  se  afla  un  om  bolnav 
chinuit  de  un  duh  necurat.  Vestea  care  a  străbătut  până  departe  că  Părintele  vindeca 

bolnavii  cu  rugăciunile  sale  către  Dumnezeu,  a  făcut  ca  Părintele  paroh  din  acea  comună 
să-1  cheme  la  sine  pe  părintele  Nicodim.  I-a  trimis  şi  o  căruţă  să-1  aducă.  După  ce  au  făcut 
rugăciuni  pentru  bolnav,  cu  Sfântul  Maslu  şi  Molitfele  Sfântului  Vasile  cel  Mare, 
bolnavul  s-a  făcut  sănătos.  Duhul  necurat  care  a  ieşit  din  acel  bolnav  s-a  răzbunat  pe 
părintele  Nicodim  şi  la  întoarcerea  lui  în  parohie  i-a  răsucit  roţile  de  la  căruţă  de  le-a 
adunat  pe  toate  la  un  loc,  că  te  apuca  groaza  uitându-te  la  ele;  iar  Părintele  a  căzut  şi  s-a 
lovit  grav  la  un  picior. 

O  femeie  cuprinsă  de  un  duh  necurat,  care  o  chinuia  îngrozitor,  a  fost  adusă 
la  Părintele  când  slujea  în  biserică.  După  terminarea  slujbei,  a  început  a  citi  rugăciunile 
pentru  izbăvirea  ei  de  boală.  Duhul  rău  însă  a  chinuit-o  şi  mai  cumplit.  Părintele  nu  a 
încetat  rugăciunile  până  nu  s-a  izbăvit  femeia  de  boală. 

O  altă  femeie  lucra  la  câmp.  Deodată  a  apărut  în  faţa  ei  un  şarpe  care 
ridicându-se  în  vârful  cozii  a  început  să  şuiere.  Femeia  de  groază  a  căzut  jos  leşinată. 
După  ce  şi-a  mai  reveni  puţin  a  simţit  că  parcă  mişcă  ceva  în  ea.  A  început  apoi  să  se 
umfle  de  parcă  era  gravidă.  Toţi  au  bănuit  că  ar  fi  intrat  şarpele  în  ea.  Chiar  şi  ea  simţea 
că-i  mişcă  ceva  prin  stomac.  Rudele  ei  au  încercat  să-i  scoată  şarpele  cu  un  vas  cu  lapte 
cald,  dar  toată  strădania  a  fost  zadarnică.  A  mers  apoi  la  spital,  dar  la  raze  medicul  nu  a 
văzut  nimic.  Auzind  de  părintele  Nicodim,  rudele  au  adus-o  la  el  să-i  facă  rugăciuni. 
Când  a  văzut-o,  i-a  zis: 

Nu  te  teme,  că  nu  ai  nici  un  şarpe,  şi  a  început  rugăciunile  pentru 
izbăvirea  ei  de  boală. 

în  timpul  rugăciunilor  femeia  s-a  dezumflat  şi  a  devenit  ca  mai  înainte  şi  nu 
mai  simţea  nici  o  durere.  Plină  de  recunoştinţă  către  Dumnezeu  şi  mulţumind  Părintelui 
că  i-a  făcut  rugăciuni,  i-a  zis: 

Sunt  tare  păcătoasă,  Cuvioase  Părinte  şi  n-am  îndeajuns  cuvinte  să  pot 
mulţumi  lui  Dumnezeu,  cum  se  cuvine  şi  Sfinţiei  tale,  pentru  această  binefacere. 

-  Şi  eu  sunt  atât  de  păcătos,  de  mă  mir  cum  de  mă  mai  ţine  pământul. 
Şi  femeia  a  plecat  la  casa  ei. 

Mi-a  povestit  Părintele  că  a  pus  odată  o  cloşcă  pe  12  ouă,  care  a  scos  12  pui, 
unsprezece  pui  albi  şi  unul  negru. 

-  Ce  bine  s-au  potrivit  aceşti  pui,  cu  numărul  celor  12  Apostoli,  puiul  negru 
simbolizând  pe  Iuda. 

Altă  dată  a  mai  pus  o  cloşcă,  dar  aceea  n-a  mai  vrut  să  stea  de  loc  pe  ouă. 
Venea  mereu  în  faţa  camerei  unde  locuia  Părintele,  îşi  aduna  un  pumn  de  pietricele  şi  le 
clocea  acolo.  Văzând  Părintele  acestă  trudă  ce  o  făcea  cloşca  şi-a  zis  în  sine: 

-  Şi  eu  sunt  ca  si  cloşca  aceasta,  care  în  loc  să  stea  pe  ouă,  preferă  să  stea  pe 
pietre.  Şi  aici  în  Ardeal  unde  sunt  aşa  de  mulţi  sectari  cu  inima  ca  de  piatră,  le  spun,  îi 
învăţ,  însă  nu  am  aşa  de  mult  spor.  Dar  slavă  lui  Dumnezeu  pentru  toate,  căci  El  a  lucrat, 
lucrează  şi  va  lucra  numai  şi  numai  spre  binele  nostru. 

Venirea  Părintelui  în  Ardeal  a  salvat  multe  suflete  neîntărite  care  ar  fi  avut  să 
cadă  în  mrejele  sectelor,  deşi  cei  mai  înverşunaţi  dintre  ei  au  rămas  tot  pe  poziţia  lor,  ca  şi 
fariseii  şi  cărturarii  poporului  iudeu,  de  pe  vremea  Mântuitorului  nostru  Iisus  Hristos. 

Intr-o  seară  a  început  o  discuţie  aprinsă  între  câţiva  drept-credincioşi  creştini 
şi  vreo  trei-patru  sectari,  chiar  în  drumul  mare,  în  faţa  casei  unde  locuia  Părintele.  Sectarii 
nu  recunoşteau  nicidecum  Biserica  materială.  De  la  o  vreme,  părintele  Nicodim  văzând 
că  discuţia  nu  se  mai  termină,  a  trimis  la  ei  pe  cel  mai  apropiat  ucenic  al  său,  pe  Vasile 
Poiţelea,  să  le  ajute.  Totuşi,  discuţia  a  continuat,  fără  a  se  pune  capăt.  S-a  văzut  nevoia  să 
meargă  chiar  Părintele  între  ei.  După  ce  le-a  dovedit  adevărul  cu  o  sumedenie  de  citate 

scripturistice,  sectarii  n-au  cedat.  Atunci  Părintele  s-a  adresat  predicatorului  adventist 
zicându-i: 

-    Să  dai  declaraţie  în  scris  că  nu  este  nevoie  de  Biserică  materială. 

La  început  a  promis  că  dă  această  declaraţie  însă  după  vreo  2-3  zile  n-a  vrut 
să  o  mai  dea.  Când  a  fost  întrebat  de  ce  nu  o  dă,  a  recunoscut,  chiar  fără  voia  lui,  că 
Părintele  a  citit  mai  mult  decât  el  prin  Sfânta  Scriptură  şi  o  cunoaşte  mult  mai  bine  decât 
el. 

La  tot  pasul  erau  oameni  care  chiar  dacă  nu  erau  sectari,  dar  erau  mai  mult 
sau  mai  puţin  ameţiţi  de  ideile  sectarilor.  Chiar  primarul  comunei  Pâclişa  era  sectar. 
Oricine  îşi  poate  da  seama  de  hărţuielile  şi  discuţiile  ce  la  avea  Părintele  cu  ei.  Unii  din  ei 
mai  îndrăzneţi,  veneau  adeseori  acasă  la  Părintele  şi-i  puneau  fel  de  fel  de  întrebări.  Şi 
chiar  de  se  vedeau  biruiţi  în  discuţiile  ce  le  aveau  cu  Părintele,  tot  nu  cedau,  deoarece  unii 
din  ei  şi  mai  cu  seamă  predicatorii,  primeau  bani  grei  de  la  cei  din  ţările  străine,  pentru 
propaganda  ce  o  făceau  şi  tocmai  de  aceea  nu  le  convenea  să  se  întoarcă  de  unde  au 
plecat,  adică  la  Biserică,  mama  lor  duhovnicească,  care  i-a  născut  prin  baia  Sfântului 
Botez.  Insă  alţii  care  doreau  din  tot  sufletul  să  se  mântuiască,  după  ce  luau  parte  la  vreo 
câteva  discuţii,  se  lepădau  de  sectarism  şi  reveneau  iarăşi  la  credinţa  Ortodoxă. 

Au  fost  şi  câteva  cazuri,  însă  foarte  puţine,  când  chiar  dintre  predicatori  şi-au 
revenit.  Când  s-au  spovedit  la  Părintele  şi  cu  lacrimi  amare  şi-au  plâns  păcatul  lor,  au 
cerut  să  le  dea  canon  greu.  Iar  Părintele  le-a  dat  canon  ca  să  se  ostenească  a  întoarce  la 
credinţa  ortodoxă  măcar  atâtea  suflete  câte  au  dus  ei  în  rătăcire,  când  erau  predicatori. 
Mult  ajutor  a  avut  din  partea  lor.  Când  auzea  despre  cutare  familie  că  înclină  să  se  ducă  la 
sectari,  Părintele  chema  la  sine  pe  un  fost  predicator  şi  după  ce-i  dădea  binecuvântare  îl 
trimitea  să  stea  de  vorbă  cu  ei  şi  numaidecât  se  schimba  situaţia  în  bine.  Şi  aşa  pe  lângă 
necazurile  cele  multe  ce  le-a  suferit  în  această  parohie,  a  avut  şi  destule  bucurii 
duhovniceşti.  Aşa  că:  „necazuri  şi  suferinţe  cu  cât  mai  mult  se  înmulţesc,  mângâieri  şi 

fericire  ne  aduc  de  prisosesc"  va  scrie  dânsul  mai  târziu,  la  sfârşitul  sinaxarului,  cu  care 
se  încheie  Mica  Prăvilioară. 

Mitropolitul  Ardealului,  convingându-se  pe  deplin  de  strălucita  activitate 
pastorală  a  părintelui  Nicodim,  desfăşurată  în  parohia  Pâclişa,  cât  şi  în  localităţile  ei 
învecinate,  a  găsit  de  cuviinţă  să-1  transfere  şi  în  alte  localităţi.  Astfel  a  stabilit  să  meargă 
în  localitatea  Leurda  Gârboului. 

Părintele  Nicodim  este  condus  de  mulţi  enoriaşi  ai  parohiei  Pâclişa  până 
departe.  Mulţi  din  ei  plângeau  după  el  cu  lacrimi  şi  le  venea  greu  să  se  despartă  de  el... 
Astfel,  plecând  din  Pâclişa,  a  lăsat  acolo  un  grup  mare  de  credincioşi,  adevăraţi  creştini 
devotaţi  şi  statornici.  De  plecarea  lui  din  această  localitate  se  bucurau  tare  mult  sectarii 
cărora  le-a  venit  greu  cât  a  stat  Părintele  în  această  comună. 

Activitatea  părintelui  Nicodim  în  parohia  Leorda  Gârboului, 

judeţul  Cluj 


Ajuns  în  parohia  Leorda  Gârboului,  din  judeţul  Cluj,  s-a  uitat  să  vadă  unde  se 
află  sfânta  biserică.  Din  nefericire  aici  nu  se  afla  nici  o  biserică  de  170  ani.  Se  făcea 
slujbă  într-o  cameră  mare,  ca  paraclis  şi  mai  era  una  mică  de  locuinţă  pentru  preot.  Cine 
mai  poate  povesti  amănunţit  de  cât  feluri  au  fost  necazurile  şi  amărăciunile  pe  care  le-a 
suferit  părintele  Nicodim  şi  în  această  localitate.  După  ce  a  trecut  un  timp  şi  enoriaşii  din 
parohie  au  prins  dragoste  de  Dumnezeu  şi  de  cuvântul  Său,  Părintele  s-a  gândit  să 
construiască  şi  o  biserică.  El  a  făcut  apel  şi  la  fii  săi  duhovniceşti  din  Moldova  şi  cu  cât 
au  mai  contribuit  şi  enoriaşii  din  parohie,  a  reuşit  în  scurtă  vreme  să  zidească  o  biserică 
frumoasă  cu  un  singur  turn,  dotată  cu  tot  ce  e  necesar  pentru  slujbă.  Acea  biserică  nu  era 
aşa  mare,  dar  în  toate  duminicile  şi  sărbătorile  de  peste  an,  se  umplea  de  credincioşi.  Ea  a 
rămas  până  azi  şi  cu  ea  a  rămas  şi  amintirea  părintelui  Nicodim  pe  aceste  meleaguri 
ardelene.  Oamenii  din  această  parohie  erau  tare  înstrăinaţi  de  Dumnezeu.  Dacă  mai  aveau 
ei  câte  ceva,  însă  nu  era  ceva  curat  după  credinţa  strămoşească.  Majoritatea  din  ei  trăiau 
necununaţi  până  la  adânci  bătrâneţi.  Nu  se  ţinea  cont  de  gradele  de  rudenie  când  era 
vorba  de  a  se  căsători,  făceau  felurite  petreceri  necreştineşti,  cu  muzică  şi  jocuri  şi  câte 
alte  blestemăţii... 

Prima  grijă  a  Părintelui  a  fost  să-i  poată  cununa  pe  toţi.  Aşa  că  a  stabilit  să 
facă  slujba  Sfintei  Liturghii  de  trei  ori  pe  săptămână:  marţi,  joi  şi  sâmbătă.  La  fiecare 
slujbă  cununa  câte  două,  trei  sau  patru  perechi.  Şi  aşa  în  scurtă  vreme  a  reuşit  să-i  poată 
cununa  pe  toţi. 

Deoarece  tot  Ardealul  pe  vremea  aceea  era  presărat  cu  grupuri  sectare,  se 
aflau  şi  aici  în  Leorda  Gârboului  destul  de  mulţi.  Cu  multă  trudă  a  reuşit  pe  o  parte  din  ei 
să-i  aducă  înapoi  la  Sfânta  Biserică.  Ceilalţi  însă  au  prins  mai  mare  necaz  pe  Părintele, 

pentru  că  le-a  zădărnicit  planul  lor,  şi  au  ajuns  până  acolo  că  puneau  la  cale  să-1  omoare. 
Comunele  vecine  auzind  de  un  aşa  duhovnic  iscusit  cum  nu  s-a  mai  pomenit  prin  acele 
părţi,  au  început  a  veni  în  grupuri  mari  la  părintele  Nicodim.  Ascultau  cu  multă  evlavie 
Sfânta  Slujbă  şi  predica,  iar  după  masă  se  mărturiseau,  iar  Părintele  îi  învăţa  şi  le  desluşea 
nedumeririle  ce  le  aveau.  Unii  din  ei,  ameţiţi  de  mincinoasele  învăţături  sectare,  dar 
căpătând  de  la  Părintele  lămuriri  clare,  plecau  mulţumiţi  acasă,  de  parcă  toată  lumea  era  a 
lor.  Nu  era  zi  de  duminică  şi  sărbătoare  în  care  să  nu  vină  oameni  străini  din  comunele 
vecine  la  Sfânta  Slujbă.  Când  veneau,  mai  aduceau  şi  bolnavi  care  stăteau  la  rugăciune  şi 
unii  din  ei  se  vindecau  cu  credinţa  ce  o  aveau  în  Dumnezeu  şi  cu  rugăciunile  făcute 
pentru  dânşii. 

Dacă  Părintele  dorea  şi  se  ostenea  a  transforma  pe  credincioşi  din  oameni 
vechi  în  oameni  noi,  puşi  în  slujba  lui  Dumnezeu  cu  trup  şi  suflet,  apoi  o  asemenea 
lucrare  nu  putea  reuşi,  numai  cu  o  pildă  vrednică  de  urmat,  numai  cu  rugăciuni,  cu  predici 
şi  cu  sfaturi  date  în  scaunul  spovedaniei,  ci  era  nevoie  şi  de  cărţi  bune  de  citit,  cu  un 
bogat  conţinut  moral-religios,  care  se  mai  puteau  găsi  la  Mitropolia  Ardealului  şi  prin 
Moldova.  Din  vreme  în  vreme,  făcând  comandă,  îi  soseau  Părintelui  pachete  cu  cărţi, 
trimise  de  fiii  săi  duhovniceşti  din  Moldova  şi  de  la  magazinele  Mitropoliei  din  Sibiu.  Şi, 
aşa  lucrând,  roadele  în  ogorul  Domnului  creşteau  şi  se  măreau  văzând  cu  ochii,  de  la  o  zi 
la  alta. 

In  această  parohie,  cât  a  activat  ca  preot  slujitor,  a  reuşit  să  refacă  starea 
sufletească  a  credincioşilor,  care  îl  aveau  ca  model  de  viaţă  creştină.  Ei  s-au  convins  nu 
numai  din  predicile  ce  le  ţinea  în  fiecare  duminică  şi  sărbătoare  despre  credinţa  Ortodoxă 
că  este  cea  adevărată,  cât  s-au  convins  mai  mult  din  viaţa  trăită  de  el  zi  de  zi,  în  prezenţa 
lor.  Şi-n  poporul  nostru  se  zice  că:  „nu  dau  o  văzută  pe  o  sută  de  auzite".  Ii  mişca  mult 
dragostea  cea  mare  ce  clocotea  în  inima  lui,  zâmbetul  acela  aşa  de  plăcut  cu  care 
întâmpina  pe  fiecare  din  ei.  Nu  mai  vorbim  de  înfrânarea,  răbdarea,  bunătatea, 
înţelepciunea,  smerenia,  modestia,  simplitatea  în  care  trăia.  Nu  se  pomenea  vreodată  ca  să 

se  răzbune  pe  cineva,  sau  să  se  mânie  pe  cineva,  sau  să  ameninţe  pe  cineva,  sau  să 
poruncească  cuiva.  Aşa  cum  învaţă  Sfântul  Apostol  Pavel  când  zice:  „Aurul  sau  haina 
nimănui  n-am  poftit...".  La  fel  şi  Părintele  nu  arăta  vreun  fel  de  lăcomie  sau  dorinţă  de 
câştig  ci  el,  fiind  şi  monah,  voia  cu  orice  preţ  să  ţină  cont  de  acest  vot  al  sărăciei  ca  şi  de 
celelalte  toate... 

Când  cineva  îl  chema  la  vreun  serviciu  religios,  lăsa  şi  rugăciunile  şi  citirea, 
ba  chiar  de  ar  fi  stat  la  masă  în  acel  timp,  îndată  se  scula  şi  pleca,  putea  să  fie  întuneric 
beznă,  sau  ploaie  mare,  sau  zăpadă,  sau  miezul  nopţii...  Şi  acestea  toate  la  un  loc  au  putut 
mişca  chiar  şi  inima  de  piatră  a  celor  din  parohie  şi  a  celor  ce  veneau  de  la  mari  depărtări. 
Pentru  că  aşa  cum  învăţa  Mântuitorul  nostru  Iisus  Hristos,  pilda  vieţii  ocupă  primul  loc  şi 
apoi  urmează  cuvântul  spus.  Că  cel  ce  va  face  şi  va  învăţa,  acela  mare  se  va  chema... 

Bunul  Dumnezeu  a  iconomisit  ca  părintele  Nicodim  Măndiţă,  să  fie  cunoscut 
aproape  în  toată  ţara  prin  cuvântul  cel  viu  a  lui  Dumnezeu  scris  şi  răspândit  peste  tot  prin 
cărţile  sale.  Dacă  facem  o  apreciere,  el  a  trăit  şi  activat  în  toate  cele  trei  mari  provincii  ale 
ţării,  după  cum  urmează:  în  Muntenia  22  de  ani,  de  la  naştere  şi  până  la  armată,  în  Ardeal 
10  ani,  în  Moldova  46  de  ani,  iar  în  armată  8  ani,  adunaţi  la  un  loc,  fac  86  de  ani.  Ca  preot 
al  lui  Dumnezeu  a  activat  55  de  ani.  Mai  mult  de  jumătate  din  viaţă,  a  petrecut-o  în 
Moldova. 

Felul  de  a  lucra  cu  oamenii  al  părintelui  Nicodim  era  tare  minunat.  Avea  un 
aşa  tact  sau  mai  bine  zis,  o  aşa  metodă  de  a  proceda,  încât  şi  cel  ce  ar  fi  avut  poftă  de  a-1 
contrazice,  nu  reuşea.  De  prima  dată  se  părea  că  se  lasă  bătut  şi-1  îngăduia  pe  cel  cu  care 
discuta,  până  se  descărca  de-a  binelea.  In  timp  ce  vorbea  acela,  Părintele  asculta  cu  mare 
atenţie  cele  zise  de  el  şi  lua  de  bază  un  cuvânt  din  cele  pe  care  le  zicea  adversarul,  apoi 
când  acela  înceta  şi  voia  să  vadă  ce  răspuns  va  primi,  Părintele  începea  cu  acel  cuvânt  pe 
care  el  îl  recunoştea  că-i  aparţine.  Treptat-treptat,  adversarul  începea  a  se  potoli  şi,  până 
la  urmă,  cădea  de  acord  cu  cele  susţinute  de  Părintele. 

Şi  pe  noi  tot  aşa  ne-a  învăţat,  că  nu-i  bine  a-ţi  găsi  plăcerea  în  discuţii  de 
contrazicere.  Acela  e  biruitor  care  la  început  se  pare  biruit  şi  reuşeşte  până  la  urmă  să 
rămână  în  dragoste  cu  acela  cu  care  nu  se  potriveşte  în  păreri... 

„Nu  vedeţi  -  zicea  el  -  că  atunci  când  vrei  să  ridici  de  jos  pe  umăr  un  sac  plin, 
nu-i  suficient  să  stai  drept  în  picioare  şi  să-i  faci  doar  un  semn  cu  mâna  ca  el  să  vină  pe 
umăr.  Nu,  ci  trebuie  să  te  apleci  aproape  la  nivelul  lui,  şi  făcând  aşa,  poţi  cu  multă 
greutate  să  te  ridici  cu  el  în  sus.  Dar  a  ridica  pe  umăr  un  sac  nu-i  mare  biruinţă,  în 
comparaţie  cu  reuşita  când  poţi  a  lămuri  pe  cineva  în  problemele  de  mântuire  a  sufletului. 
Trebuie  să  te  gândeşti  la  sufletul  lui  cel  atât  de  preţios  şi  să  ai  în  vedere  şi  faptul  că  poate 
el  n-a  avut  prilejul  să  citească  acele  cărţi  care-1  puteau  pune  în  lumină.  Sau  n-a  avut 
ocazia  să  audă  cele  ce  tu  ai  auzit  de  la  alţii.  Şi  mai  presus  de  toate,  cum  poţi  tu  să 
dovedeşti  în  faţa  lui  că  eşti  plin  de  dragostea  lui  Dumnezeu,  dacă  te  tulburi  şi  ţii  mânie  pe 
faţă.  Ia  gândeşte -te  ce  păţesc  doctorii  cu  bolnavii  când  le  fac  operaţii.  Şi  tu  căutând  să 
ajuţi  pe  alţii  să  se  izbăvească  de  o  greşeală,  de  o  credinţă  sectară,  tot  operaţie  se  cheamă 
că  faci". 

Cum  ne  învaţă  pe  noi  Sfântul  Nicodim  Aghioritul  în  cartea  sa  „Hristoitia"  că 
atunci  când  vedem  pe  cineva  că  face  păcat  la  arătare  sau  face  vreo  sminteală,  ne  este 
îngăduit,  de  mare  nevoie,  să-i  lăudăm  şi  unele  fapte  bune  pe  care  le  face  el,  numai  şi 
numai  să-i  înmuiem  inima  lui  ca  să  primească  sfatul  cel  bun  şi  să-i  vină  mai  uşor  să 
renunţe  la  ceea  ce  are  el  rău  în  concepţia  lui  sau  în  faptele  lui.  De  altfel,  nouă  creştinilor 
nu  ne  este  îngăduit  să  urâm  pe  cineva,  decât  numai  pe  diavolul. 

Activitatea  părintelui  Nicodim  în  parohia  Hăşmaşul  Ciceului, 

judeţul  Bistriţa  Năsăud 


A 

Intr-o  bună  zi,  Părintele  a  primit  o  decizie  de  la  Mitropolia  Ardealului  că 
trebuie  să  părăsească  parohia  Leurda  Gârboului  şi  să  se  mute  la  parohia  Hăşmaşul 
Ciceului,  judeţul  Bistriţa  Năsăud.  Numaidecât  dă  în  primire  noului  preot  venit  şi  se 
pregăteşte  de  plecare.  Când  a  sosit  ziua  plecării  din  această  parohie,  s-au  adunat  toţi 
enoriaşii  la  casa  parohială  şi,  plini  de  recunoştinţă  către  păstorul  lor,  au  mers  cu  toţii  pe 
jos  până  la  gară,  aproape  15  km.  După  ce  au  pus  bagajul  Părintelui  în  vagon,  învăţătorul 
comunei  a  încercat  să  citească  un  cuvânt  de  despărţire  şi  de  rămas  bun,  dar  a  fost  atât  de 
emoţionat  încât  a  început  să  plângă  şi  a  dat  altuia  să  citească... 

Tot  aşa  se  prezentau  lucrurile  şi  în  această  parohie  ca  şi  în  celelalte  două.  De 
altfel  muncitorul  harnic  se  bucură  când  găseşte  de  lucru.  Numai  că  în  situaţia  unui  preot 
conştient  de  misiunea  sa,  de  chemarea  şi  de  răspunderea  sa  la  înfricoşata  judecată,  se 
deosebeşte  mult,  foarte  mult,  în  comparaţie  cu  a  muncitorului  obişnuit.  Ca  întotdeauna 
Părintele  obişnuia  să  ceară  ajutorul  lui  Dumnezeu  şi  să  pună  toată  nădejdea  sa  în  El  după 
zisa  Sfântului  Prooroc  David:  „Ajutorul  meu  de  la  Domnul,  Cel  ce  a  făcut  cerul  şi 
pământul"  (Psalmi  120,  2). 

După  ce  a  luat  în  primire  tot  inventarul  Sfintei  Biserici,  şi-a  făcut  o  schiţă  a 
satului  şi  în  fiecare  zi  mergea  la  câteva  case  unde  stătea  de  vorbă  cu  enoriaşii.  Văzând  ce 
dragoste  arată  Părintele  pentru  fiecare  dintre  ei,  au  prins  curaj  şi  îndrăzneală  şi  au  început 
a-1  întreba  mai  multe  lucruri  pe  care  nu  le  înţelegeau.  Ba  îl  mai  întrebau  şi  de  lucruri  cu 
caracter  gospodăresc  şi  în  scurtă  vreme  s-a  încheiat  o  armonie  plăcută  între  enoriaşii 
parohiei  şi  păstorul  lor.  Sectarilor  însă  nu  le  convenea  deloc  acest  climat,  dar  totuşi  o 
parte  din  ei  s-au  reîntors  la  credinţa  Ortodoxă. 

Dacă  Părintele  Nicodim  a  iubit  mai  presus  de  toate  pe  Dumnezeu  încă  din 
fragedă  copilărie  şi  a  iubit  şi  sfintele  cărţi,  în  care  se  află  scris  cuvântul  Său  şi  a  mai  iubit 
şi  pe  aproapele,  ostenindu-se  a-1  pune  în  slujba  lui  Dumnezeu  cu  trup  şi  suflet,  apoi  e  de 
la  sine  înţeles  că  grija  lui  a  fost  să  introducă  în  popor  cât  mai  multe  cărţi  bune. 

Şi  numai  aşa  lucrând,  a  reuşit  de  s-a  făcut  în  ţara  noastră  ceea  ce  s-a  făcut. 

Prima  grijă  a  fost  ca  să  aducă  de  la  Mitropolia  din  Sibiu  şi  de  la  Moldova  cât 
mai  multe  cărţi  pe  care  le  dădea  celor  ce  aveau  nevoie  de  ele. 

Odată  a  fost  chemat  de  un  preot  în  comuna  vecină  pentru  a  putea  combate  pe 
sectari.  El  a  chemat  pe  toţi  enoriaşii  săi  şi  pe  toţi  sectarii  din  parohie,  umblând  din  casă  în 
casă,  pentru  a  clarifica,  odată  pentru  totdeauna,  care-i  credinţa  cea  adevărată,  având  mare 
bază  în  Părintele  Nicodim.  Când  toate  au  fost  gata,  a  sosit  şi  Părintele  cu  vreo  câţiva 
credincioşi  din  parohia  sa. 

In  faţă  s-au  aşezat  vreo  zece  sectari  din  cei  mai  înverşunaţi.  Ei  se  topeau  de 
ură  asupra  părintelui  Nicodim,  văzând  că  nu  pot  răspunde  la  întrebările  pe  care  le  punea 
lor.  După  aproape  şase  ore  de  discuţii,  văzându-se  biruiţi  complet  de  întrebările  şi 
răspunsurile  acestui  zelos  apărător  al  credinţei  strămoşeşti,  au  recurs  la  o  faptă  cu  totul 
infernală.  L-au  luat  prin  surprindere  pe  părintele  Nicodim,  şi  ducându-1  aşa  pe  sus  câţiva 
zeci  de  metri,  l-au  aruncat  într-o  prăpastie  ce  era  în  apropiere,  crezând  în  mintea  lor  că 
aşa  vor  putea  scăpa  de  acela  care  le-a  arătat  adevărul  pe  faţă.  Ce  s-a  întâmplat  însă? 

O  mare  parte  din  sectari  care  erau  mai  sinceri,  auzind  din  gura  părintelui 
Nicodim  multe  lămuriri  asupra  unor  citate  scripruristice,  s-au  plecat  cu  inima  a  crede  că 
adevărul  curat  şi  neamestecat  (nealterat)  este  numai  în  Sfânta  Biserică  Ortodoxă.  Iar  când 
au  mai  văzut  şi  tirania  acelor  sectari  care  au  săvârşit  o  faptă  criminală,  aruncând  pe  acel 
vestitor  înfocat  al  Evangheliei  în  prăpastie,  s-au  încredinţat  pe  deplin,  că  lucrarea  lor  e 
falsă  şi  dirijată  direct  de  satan,  ucigătorul  de  oameni. 

Un  grup  de  oameni  credincioşi  au  mers  în  grabă  şi  au  scos  din  prăpastie  pe 
părintele  Nicodim,  care  se  lovise  grav  la  un  picior  de  nişte  stânci  şi  aşa  a  luat  sfârşit  acea 

mare  adunare.  După  aceea  ei  nu  au  mai  avut  nici  un  succes  în  acele  localităţi  pe  unde 
trecea  sau  locuia  părintelui  Nicodim  Măndiţă.  In  schimb  a  avut  mult  de  suferit  cu 
piciorul.  Aşa  a  suferit,  aşa  suferă  şi  aşa  va  suferi  oricine  a  avut,  are  şi  va  avea  îndrăzneala 
să  arate  adevărul  curat  şi  clar  şi  să-1  şi  trăiască  în  viaţa  sa.  Mai  dăm  aici  un  caz  din  cele 
multe,  când  Părintele  cu  rugăciunea,  cea  în  Duh  şi  adevăr  ce  o  făcea  către  Dumnezeu,  a 
vindecat  un  bolnav. 

Nişte  oameni  au  adus  un  bolnav  ce  era  cupris  de  un  duh  necurat.  El  era 
înfăşurat  într-o  cergă  de  lână  şi  legat  cu  o  funie  peste  tot  corpul  pentru  a  fi  asigurat  bine, 
deoarece  încercase  să-şi  ucidă  chiar  pe  mama  lui.  Nu-1  putea  lăsa  singur  nici  o  clipă  căci 
de  ar  fi  scăpat  slobod  băga  groază  mare  în  toţi  cei  din  jurul  său.  Aşa  legat,  după  cum  am 
spus,  a  fost  adus  la  Părintele  Nicodim  pentru  a  sta  la  rugăciune. 

Simţindu-se  cam  obosit,  Părintele  a  plecat  în  camera  vecină  ca  să  se 
odihnească  puţin,  lăsând  fereastra  deschisă  pentru  a  împrospăta  aerul  din  cameră.  în 
timpul  acesta,  omul  bolnav  care  era  legat  cu  funia  tot  zvârcolindu-se  la  un  moment  dat  s-a 
văzut  slobod.  Cei  ce-1  străjuiau  au  adormit  de-a  binelea  fiind  tare  obosiţi.  Bolnavul  ieşind 
afară  şi  văzând  geamul  deschis  la  camera  Părintelui,  a  încercat  de  câteva  ori  să  sară  în 
cameră  ca  să-i  facă  rău.  O  putere  nevăzută  însă  1-a  oprit  pe  loc  şi  toate  încercările  lui  de  a 
sări  pe  geam  în  cameră  i-au  fost  zadarnice.  Şi  aşa  nu  a  reuşit  să-şi  împlinească  scopul 
infernal  pe  care  1-a  avut.  Ce  se  întâmplase?  Pentru  că  Părintele  nu  avea  decât  o  singură 
cameră  unde  dormea  şi  tot  acolo  îşi  pregătea  şi  mâncarea,  era  nevoit  să  păstreze  Sfintele 
Taine  pentru  împărtăşirea  de  urgenţă  a  bolnavilor,  în  partea  de  sus  a  geamului,  pe  o  poliţă 
mică.  Geamul  era  dublu  şi  se  putea  socoti,  cum  era  şi  cazul,  o  a  doua  cameră.  Bolnavul 
scăpând  din  legături,  fiind  condus  de  duhul  cel  rău  care-1  stăpânea,  a  mers  la  geam  ca  să-1 
strângă  de  gât  pe  Părintele.  Găsind  geamul  deschis,  s-a  întins  de  trei  ori  prin  el  ca  să 
ajungă  să-1  strângă  de  gât,  dar  de  fiecare  dată  a  simţit  cum  îl  trece  un  curent,  de  la  cap 
până  la  picioare  şi  nişte  mâini  nevăzute  îl  trăgeau  de  spate  înapoi.  A  trei  oară  a  fost  atât 
de  puternică  zguduirea  şi  smucitura,  încât  a  simţit  dintr-o  dată  puterea  Dumnezeiască  ce 

era  în  Dumnezeieştile  Taine  şi  omul  acesta  atât  de  bolnav,  pe  loc  s-a  tămăduit  de  acea 
cumplită  boală,  simţindu-se  complet  sănătos. 

Plin  de  recunoştinţă  a  mers  să  spună,  mai  întâi  la  cei  ce-1  însoţeau,  despre 
această  minune  şi  apoi  să-i  spună  şi  Părintelui  pe  care  îl  socotea  acum  ca  pe  un  mare 
binefăcător  şi  om  sfânt.  Când  Părintele  a  auzit  din  camera  sa,  că  în  camera  vecină 
vorbeşte  cineva,  a  venit  numaidecât  să  vadă  ce  s-a  întâmplat.  Arunci  omul  care  fusese 
bolnav  şi  legat  cu  funia  şi  care  de  data  aceasta  era  slobod  şi  întreg  la  minte,  cum  a  zărit  pe 
Părintele  s-a  şi  aruncat  la  picioarele  lui  şi  plin  de  recunoştinţă  i  le  uda  cu  lacrimi  şi  îi 
mulţumea  din  adâncul  inimii  sale. 

Despre  această  minune  a  aflat  tot  satul.  însuşi  primarul  comunei  şi  cu 
învăţătorul  au  venit  la  Părintele  să-1  întrebe  despre  aceasta  şi  au  dat  cu  toţi  slavă  lui 
Dumnezeu,  care  face  minuni  şi  în  zilele  noastre. 

Dacă  de  omul  de  mai  sus  care  a  fost  bolnav  şi-1  chinuia  un  duh  necurat, 
atunci  când  1-a  vindecat  Dumnezeu  prin  rugăciunile  părintelui  Nicodim,  s-a  minunat  tot 
satul,  atunci  trebuie  mai  mult  să  ne  minunăm  de  cei  ce  se  vindecau  de  patimi  şi  de  păcate 
grele...  Pe  cel  bolnav  de  mai  sus  îl  chinuia  numai  un  demon,  dar  oare  cel  ce  este  biruit  de 
patima  desfrâului,  de  patima  beţiei,  de  patima  lăcomiei  sau  a  iubirii  de  argint,  de  câţi 
demoni  este  robit? 

Când  omul  scapă  de  o  patimă,  arunci  a  scăpat  de  un  demon  şi  când  scapă  de 
mai  multe  patimi,  atunci  scapă  de  mai  mulţi  demoni.  Aşa  că  mai  mare  minune  se 
săvârşeşte  când  omul  se  părăseşte  de  anumite  patimi  şi  păcate  grele,  decât  atunci  când 
scapă  de  vreo  boală  grea,  trupească. 

La  casa  parohială,  unde  stătea  Părintele,  se  înmulţiseră  aşa  de  mult  şoarecii  că 
nu  mai  putea  scăpa  de  ei.  începeau  să-i  roadă  cărţile  de  pe  masă,  ba  îi  găsea  morţi  în 
găleata  cu  apă  şi  câte  alte  necazuri  nu-i  făceau.  Parcă  îi  semănase  cineva,  aşa  erau  de 
mulţi,  că  nici  prin  cameră  nu  mai  putea  să  păşească  de  răul  lor.  Până  la  urmă,  Părintele  a 
prins  unul  din  ei  şi  apucându-1  de  vârful  cozii,  a  ieşit  cu  el  afară  din  cameră.  Şi  aşa 

zâmbind,  după  cum  îi  era  obiceiul,  a  ieşit  din  curtea  casei  cu  el  în  mână.  A  traversat  apoi 
drumul  satului  şi  trecând  pe  o  punte  de  lemn  peste  o  apă  ce  curgea  paralel  cu  drumul,  a 
ajuns  de  cealaltă  parte,  peste  apă.  A  puse  frumuşel  şoarecele  jos  şi  i-a  zis:  „Vedeţi,  de 
acum  înainte  să  mă  lăsaţi  în  pace  şi  să  nu  mă  mai  necăjiţi".  Şi  zicând  acestea,  Părintele  s- 
a  întors  acasă.  Iar  mulţimea  aceea  de  şoareci,  ca  la  o  comandă  au  părăsit  cu  desăvârşire 
casa  parohială  şi  nici  că  1-a  mai  necăjit  vreunul,  cât  timp  a  stat  Părintele  acolo.  Oare 
aceasta  o  putem  socoti  ca  pe  o  întâmplare  oarbă  sau  ne  este  îngăduit  să  o  trecem  în  rândul 
minunilor,  mai  veselă,  dar  tot  minune  se  poate  numi... 

Şi  în  această  parohie,  ca  şi  în  celelalte  două  unde  fusese,  Părintele  s-a  ostenit 
mult  să  scape  pe  oameni  de  a  mai  face  nunţi  cu  muzicanţi,  cu  jocuri,  beţii,  vorbe  deşarte, 
măscăriciuni,  drăcuieli,  înjurături  de  cele  sfinte  şi  cu  tot  felul  de  blestemăţii  şi  petreceri 
idolatre...  Şi,  ca  drept  urmare,  oamenii  se  fereau  a  se  mai  duce  la  vrăjitori,  la  fermecători, 
la  ghicitori  ş.a.  Nu  se  mascau  de  Anul  Nou,  nu  credeau  în  superstiţii  şi  în  alte  cuvinte 
deşarte. 

Preotul,  în  parohia  sa,  are  mult  de  lucru,  dacă  oamenii  vor  să  se  mântuiască 
venind  la  cunoştinţa  adevărului.  Mult  trebuie  să  se  ostenească  preotul  unei  parohii,  ca  să-i 
poată  aduce  pe  oameni  la  cunoştinţa  de  Dumnezeu.  De  aici  ne  putem  da  seama,  ce 
osteneală  a  trebuit  să  depună  Părintele,  ca  să-i  facă  pe  oameni  din  necinştiţi,  cinstiţi,  cum 
zice  la  Ieremia.  „Iar  cel  ce  va  osebi  ce  este  cinstit  din  ceea  ce  este  necinstit,  va  fi  ca  gura 
Mea,  zice  Domnul"  (Ieremia  15,  19). 

Intr-o  bună  zi,  a  venit  iar  o  înştiinţare  de  la  Mitropolia  Ardealului,  ca 
părintele  Nicodim  să-şi  facă  bagajul,  să  dea  în  primire  preotului  nou-venit  şi  să  plece  la 
parohia  Simişna  din  judeţul  Sălaj. 

Ca  întotdeauna,  Părintele  a  dat  în  primire  după  inventar  şi  a  plecat  acolo  unde 
superiorii  Bisericii  l-au  trimis... 

Activitatea  părintelui  Nicodim  în  parohia  Simişna  din  judeţul 

Sălaj 


Supus  şi  ascultător  faţă  de  Mitropolit,  Părintele  Nicodim  s-a  prezentat  la  noua 
parohie,  condus  de  un  grup  de  credincioşi  din  Simişna.  Greu  i-a  venit  să  se  despartă  de 
credincioşii  săi  pe  care  i-a  născut  şi  crescut  duhovniceşte,  dar  mult  mai  greu  le-a  venit 
tuturor  acelora  ce  aveau  pe  Părintele,  mai  mult  decât  un  tată. 

Aici  îl  vizitau,  din  când  în  când,  pe  Părintele,  credincioşi  nu  numai  din 
Moldova,  ci  şi  de  prin  alte  parohii  pe  unde  fusese  preot  paroh.  Din  vreme  în  vreme  mai 
mergea  şi  el  pe  la  ei,  încurajându-i,  mângâindu-i  şi  sfatuindu-i... 

Desigur  că  şi  în  această  parohie  se  observau  o  serie  întreagă  de  lipsuri,  atât  în 
biserica  materială  cât  şi  în  cea  spirituală,  în  adunarea  credincioşilor  creştini.  După  ce  mai 
întâi  a  înălţat  rugăciuni  fierbinţi  către  Dumnezeu,  s-a  apucat  de  lucru.  Făcând  o  constatare 
de  tot  ce  avea  nevoie  în  biserică,  a  trimis  apoi  scrisoare  către  credincioşii  din  Moldova, 
pentru  a-i  procura  şi  trimite  cărţi  de  slujbă,  veşminte,  sfinte  vase  şi  alte  lucruri  de  care  se 
simţea  nevoia  la  oficierea  slujbelor  bisericeşti,  precum  şi  Ceasloave,  Psaltiri,  Mântuirea 
Păcătoşilor  şi  tot  ce  mai  putea  găsi  pentru  a  da  celor  ce  doreau  să  citească.  A  mers 
personal,  însoţit  de  câţiva  enoriaşi  la  Mitropolia  din  Sibiu  şi  a  adus  o  căruţă  plină  cu  cărţi, 
aşa  cum  plugarul  aduce  de  la  câmp,  căruţa  plină  de  roade.  A  împărţit  acele  cărţi 
enoriaşilor,  cât  şi  celor  ce  veneau  din  parohiile  vecine.  După  ce  le-a  terminat,  a  trimis  din 
nou  după  altele.  Părintele  nu  se  simţea  deloc  bine  dacă  s-ar  fi  întâmplat  să  rămână 
vreodată  fară  cărţi.  Când  cineva  îl  întreba  de  cărţi,  el  le  scotea  şi  le  dădea  cu  zâmbetul  pe 
buze.  Ba  le  dădea  chiar  şi  de  nu  ar  fi  cerut  cineva  bineînţeles,  dacă  observa  sau  bănuia  că 
le  doreşte  şi  ar  avea  trebuinţă  de  ele.  Ce  să  spunem  mai  mult  la  acest  capitol  ce  se  referă 
la  dragostea  pe  care  dânsul  o  avea  pentru  carte,  decât  aceste  cuvinte  pe  care  le-a  zis  către 
sora  sa,  maica  Măria,  referitor  la  plecarea  din  această  viaţă  şi  la  înmormântare:  „Aş  dori 

tare  mult  ca  la  înmormântarea  mea,  să  puneţi:  la  prapori,  la  felinare,  la  sfeşnice  şi  la 
Cruci,  la  năsăliile  cu  pomeni,  la  năsăliile  cu  sicriul,  pe  lângă  prosoape  şi  câte  o  carte  din 
cele  legate  frumos,  pe  care  le  avem  noi  în  bibliotecă.  Da.  Aceasta  ar  fi  o  mare  dorinţă  a 
mea,  de  vreţi  să  mă  ascultaţi;  iar  de  nu,  fie  voia  lui  Dumnezeu".  La  înmormântare  nu  s-a 
reuşit  a  se  traduce  în  faptă  această  mare  dorinţă  a  Părintelui  Nicodim,  din  mai  multe 
motive... 

Şi  aşa  cum  îmboboceşte  şi  se  desface  o  floare,  atunci  când  este  udată  şi 
încălzită  de  razele  soarelui,  tot  aşa  îmboboceau  şi  înfloreau  şi  sufletele  credincioşilor 
creştini,  hrănindu-se  zilnic  din  această  hrană  Cerească,  a  cuvântului  lui  Dumnezeu.  Citind 
zi  de  zi  prin  sfintele  cărţi,  bieţii  oameni  îşi  dădeau  seama  de  starea  lor  sufletească  în  care 
se  aflau  şi  puteau  înţelege  mai  bine  pe  Părintele  când  le  vorbea  în  biserică  şi  cu  alte  ocazii 
şi  mai  cu  seamă  la  scaunul  spovedaniei,  despre  trebuinţa  de  a  se  îngriji  fiecare  de 
mântuirea  sufletului  său. 

A  mers  apoi,  din  casă  în  casă,  pe  la  toţi  cei  din  parohia  sa,  pentru  a-şi  putea 
da  seama  mai  bine  de  starea  sufletească  a  enoriaşilor  săi.  Pe  cei  care  erau  ameţiţi  de 
mincinoasele  învăţături  sectare  i-a  poftit  adeseori  la  dânsul,  la  casa  parohială  şi  astfel, 
stând  de  vorbă  cu  ei  în  câteva  rânduri,  a  reuşit  să-i  readucă  iar  în  staulul  Bisericii 
strămoşeşti,  de  unde  plecaseră. 

Vreo  10-12  oameni  care  nu  se  împăcau  cu  învăţătura  ce  o  dădea  Părintele  în 
popor,  au  mers  la  protoierie  şi  s-au  plâns  acolo  că  Părintele  nu-i  lasă  să-şi  petreacă  la 
nunţi,  botezuri,  onomastice,  aşa  cum  obişnuiau  mai  înainte.  Că  aşa  s-au  trezit  din  moşi- 
strămoşi  a  petrece  cu  muzicanţi,  cu  jocuri,  beţii,  chiote  şi  alte  multe  pe  care  le-au 
moştenit.  Ori,  de  când  a  venit  Părintele  la  ei,  au  încetat  acestea  toate.  Protoiereul 
ascultându-i  cu  atenţie  le-a  zis: 

Ce-i  drept  că  în  cărţile  Bisericii:  Istoria  Bisericii,  Tezaurul  Liturgic, 
Vieţile  Sfinţilor  şi  alte  multe  cărţi,  aşa  se  spune,  cum  vă  învaţă  el  pe  voi.  El  nu  spune 
nimic  după  capul  lui,  că  arunci  l-ar  scoate  din  Preoţie,  l-ar  caterisi  conducerea  Bisericii;  ci 

tot  ce  vă  învaţă,  vă  învaţă  numai  după  cum  scrie  în  învăţătura  Bisericii  lui  Dumnezeu. 
Voi  nu  trebuie  să  vă  supăraţi  pe  el.  Cine  vrea  să  asculte  de  el,  să  trăiască  viaţa  după 
învăţătura  pe  care  o  dă  el,  va  avea  parte,  sigur,  de  fericirea  cea  nesfârşită  cu  Dumnezeu; 
iar  cine  o  vrea  să-şi  petreacă  viaţa  sa  ca  până  acum,  numai  în  păcate  şi  va  trăi  după 
poftele  inimii  lui,  se  va  osândi  cu  diavolii  în  muncile  cele  veşnice. 

Auzind  oamenii  asemenea  cuvinte  din  gura  protoiereului,  au  stat  o  clipă  fără 
să  zică  ceva.  Apoi  unul  mai  bătrân,  dintre  ei  a  zis: 

Bine,  părinte  Protoiereu!  Dar  de  ce  n-am  mai  auzit  noi  aşa  ceva  până 
acum?  De  când  eram  copil  aşa  am  apucat,  ca  la  nunţi  să  se  facă  petrecere  mare,  mare  de 
tot,  cu  muzică,  cu  jocuri,  beţie  câteva  zile  în  şir.  Doar  au  mai  fost  preoţi  la  noi  în  sat,  dar 
unde  am  mai  pomenit  să  ne  oprească  de  la  aceste  petreceri?  Ba  chiar  beau  şi  jucau  şi  ei 
de-a  valma  cu  noi.  Şi  să  mai  vedeţi  una,  părinte  protopop!  Părintele  Nicodim  nu  ne  dă 
voie  să  ne  mascăm  de  Anul  Nou;  iar  pe  unul  care  a  murit  din  beţie  1-a  dus  la  cimitir  seara 
la  două  ceasuri  din  noapte,  fără  să-i  cânte  ceva,  ca  şi  pe  cei  spânzuraţi. 

Părintele  protopop  le-a  spus  că  aşa  se  cade,  ca  creştinii  să  nu  petreacă 
păgâneşte,  să  nu  se  schimonosească,  sau  să-şi  pună  pe  feţele  lor  mască,  sau  să  petreacă  în 
beţii  şi  în  alte  răutăţi,  dar  văzând  că  nu  reuşeşte  să-i  potolească,  până  la  urmă  le  mai  zise 
aceste  cuvinte: 

-  Oameni  buni,  faceţi  cum  ştiţi,  numai  un  lucru  vă  rog:  să  nu  faceţi  supărare 
părintelui  Nicodim,  pentru  că  el  este  un  preot  bun,  dar  nu  puteţi  voi  să-1  înţelegeţi. 
Mitropolitul  nostru  Nicolae  Bălan,  ţine  tare  mult  la  el  şi,  oriunde  1-a  trimis,  a  făcut  treabă 
bună.  A  curăţit  câteva  parohii  de  oameni  rătăciţi.  Pe  unii  din  ei  i-a  întors  la  Biserică,  aşa 
că  vă  rog  tare  mult  să  nu-i  faceţi  vreo  supărare.  Când  ajungeţi  acasă  să-i  spuneţi  să  vină  şi 
el  până  la  mine. 

Când  să  plece  oamenii  au  mai  spus  către  protoiereu: 

-  N-aveţi  nici  o  grijă,  părinte  protoiereu.  N-o  să-i  facem  noi  nici  o  supărare, 
căci  dealtfel  şi  noi  ţinem  la  el  ca  la  lucru  mare.  Drept  să  vă  spunem,  noi,  până  acum  n-am 

mai  văzut  un  preot  aşa,  ca  părintele  Nicodim.  E  ca  şi  un  sfânt  de  pe  icoană.  Nu-i  lacom  la 
bani,  nu  se  îmbată  de  vin,  nu  vorbeşte  glume  sau  poveşti  deşarte,  vorbeşte  frumos  cu  toţi 
oamenii,  şi  cu  cei  tineri,  şi  cu  cei  bătrâni,  şi  cu  cei  bogaţi,  şi  cu  cei  săraci,  ba  chiar  şi  cu 
copiii  cei  mici.  Noi  toţi  îl  iubim.  Când  aude  de  necazul  cuiva,  căruia  poate  i-a  ars  casa, 
sau  i-a  murit  vreun  animal,  el  este  primul  care  dă  milostenie  şi  îndeamnă  şi  pe  alţii  să-1 
ajute.  Ce  să  vorbim  mai  mult.  Am  vrea  noi  ca  tot  să  avem  preoţi  ca  acesta,  care  zâmbeşte 
tuturor  şi  e  plin  de  dragoste  către  toţi  şi  mai  are  şi  un  cuvânt  aşa  de  dulce,  încât  nu  te  mai 
saturi  ascultându-1.  Dar  vezi,  aceasta  îl  strică,  faptul  că  nu  ne  lasă  să  petrecem  ca  mai 
înainte.  Nu  ne  lasă  nici  în  ruptul  capului  să  mai  aducem  muzicanţi.  II  iubim  noi  pe  el 
acum  tare  mult  şi  ţinem  la  el,  ca  şi  la  părinţii  noştri  care  ne-au  născut  şi  crescut,  dar  să  ne 
mai  lase  să  mai  şi  petrecem  aşa  cum  am  apucat.  Părinte  protopop,  am  fi  în  stare  să  şi 
murim  pentru  el,  căci  merită  un  preot  ca  acesta. 

Bătrânul  vorbea  din  toată  inima  sa,  iar  părintele  protoiereu  care  asculta  cu 
atenţie,  puţin  a  fost  de  nu  a  lăcrimat,  aşa  de  mult  l-au  mişcat  vorbele  bătrânului.  S-a 
gândit  protoiereul  cum  a  putut  părintele  Nicodim  în  aşa  scurtă  vreme  să  poată  cuceri 
atâtea  inimi  omeneşti,  din  acea  parohie,  iar  el  nu  a  reuşit  să  facă  acest  lucru,  nici  cu  cei 
din  familia  lui  în  câţiva  zeci  de  ani!  Desigur  că  pentru  cel  ce  are  ochi  de  văzut  se  poate 
vedea  de  la  distanţă  că  pe  lângă  osteneala  ce  o  depunea  el,  era  revărsat  din  belşug  şi  Darul 
lui  Dumnezeu. 

După  toate  acestea  protopopul  le-a  zis  cu  voce  domoală: 

Oameni  buni,  îmi  pare  tare  bine  că  aşa  de  mult  ţineţi  la  păstorul 
dumneavoastră.  Da.  Aşa  este  cum  spuneţi  că  el  este  un  preot  de  mare  valoare  şi  pe 
pământul  nostru  din  Ardeal  nu  cred  că  au  călcat  mulţi  preoţi  ca  acesta.  Acum  voi  fiţi 
liniştiţi,  pentru  că  eu  o  să  stau  de  vorbă  cu  el  şi  sperăm  să  fie  bine  pe  viitor.  Dacă  voi 
vedea  că  nu  se  dă  după  dumneavoastră,  îi  voi  cere  de  la  Mitropolie  transferul  în  altă  parte, 
la  altă  parohie,  căci  slavă  Domnului,  sunt  multe  parohii  care  îl  cer  de  la  Mitropolie  şi  vor 
să-1  aibă  ca  preot  la  ei.  Eu  ca  protopop,  nu  am  nici  o  putere  asupra  lui,  deoarece  acest 

preot  este  preot  misionar  şi  numai  Mitropolia  îl  poate  muta  unde  vrea  şi  unde  crede  de 
cuviinţă.  Chiar  un  grup  de  enoriaşi  ai  parohiei  dumneavoastră  au  fost  la  Sibiu  în  audienţă 
la  Mitropolit  şi  l-au  cerut  pe  părintele  Nicodim,  şi  n-au  plecat  de  acolo  până  ce  nu  au 
căpătat  aprobarea.  Acum,  dacă  va  auzi  Mitropolitul  că  dumneavoastră  nu  vă  convine  de 
el,  în  24  de  ore  ni-1  ia. 

Auzind  oamenii  toate  astea,  de  la  protoiereu,  au  zis  toţi  într-un  glas: 

Părintele  Nicodim  nu  va  pleca  de  la  noi  până  la  moartea  sa.  Numai 
moartea  va  avea  putere  să-1  ia  pe  el  de  la  noi.  Fără  el  noi  suntem  ca  nişte  morţi.  De  când  a 
venit  el  la  noi,  nu-i  mai  mult  de  un  an  de  zile,  câte  nu  s-au  schimbat  în  sat.  In  zilele  de 
duminici  şi  sărbători  în  Biserică  nu  mai  poţi  intra  dacă  nu  te  duci  mai  de  dimineaţă,  căci 
stau  oamenii  lipiţi  unul  de  altul,  încât  nici  Sfânta  Cruce  nu  o  poţi  face.  De  multe  ori  şi 
mai  cu  seamă  la  sărbători  mari,  face  slujba  afară.  Sfânta  Biserică  e  împodobită  cu  icoane 
frumoase,  la  fel  şi  în  pridvor  a  pus  icoane  şi  tablouri  în  care  scrie  multe  lucruri  de  prin 
sfintele  cărţi.  Când  face  slujbă  parcă  nici  nu  atinge  pământul;  iar  la  predică  nu  putem  ţine 
plânsul,  poţi  să  ai  inimă  de  piatră.  Ne  spune  lucruri  minunate  pe  care  noi  nu  le-am  mai 
auzit  niciodată.  In  sat  la  noi  nu  se  mai  bat  oamenii  ca  mai  înainte  sau  să  se  mai  taie  cu 
cuţitele  cum  făceau  când  se  îmbătau  de  vin.  Chiar  de  se  iveşte  vreo  neînţelegere,  apoi 
părintele  Nicodim,  cu  înţelepciunea  ce  i-a  dat-o  Dumnezeu,  îi  împacă,  îi  potoleşte. 

Da,  aşa  am  auzit  şi  de  la  alţii  -  zice  Protoiereul  -  de  aceea  e  bine  să  aveţi 
către  Părintele  ascultare  şi  respect,  căci  aici  la  lucrarea  acesta  pe  care  o  face  el,  se  vede  de 
la  sine,  că  nu  e  lucrare  omenească,  ci  e  chiar  o  lucrare  Dumnezeiască,  de  mare  valoare  în 
zilele  noastre. 

Oamenii  au  plecat.  După  câteva  zile,  părintele  Nicodim  a  venit  la  protoierie 
să  vadă  ce  i  se  va  spune.  Cum  1-a  văzut,  protoiereul  1-a  şi  întrebat  despre  pricina 
întârzierii,  iar  Părintele  i-a  spus  că  a  avut  trei  înmormântări  la  rând  pentru  aceasta  nu  a 
putut  veni.  Atunci  protoiereul  i-a  oferit  scaun  şi  a  mai  întrebat  despre  unele  treburi,  nu  se 
pricepea  cum  să  înceapă,  parcă  nu  avea  curajul  să-i  mai  spună.  In  cele  din  urmă  a  rupt 

tăcerea  care  a  ţinut  câteva  minute  şi  a  început  a-i  spune  pe  rând,  cu  vocea  tremurând, 
toată  discuţia  ce  a  avut-o  cu  grupul  acela  de  oameni  din  parohie.  Părintele  Nicodim 
asculta  şi  nu  zicea  nimic.  Protoiereul  voia  să  audă  ceva  de  la  Părintele.  Dacă  a  văzut  că 
Părintele  nu  scoate  nici  un  cuvânt,  i-a  zis: 

Cuvioase  Părinte  Nicodim,  ce  e  de  făcut  cu  oamenii  aceia  ai  parohiei 
Sfinţiei  tale?  Am  înţeles  că  se  împacă  ei  cu  tot  ce  ai  făcut  şi  faci  Sfinţia  ta  acolo,  numai 
cu  un  lucru  nu  se  împacă:  să  nu-i  opreşti  de  la  jocuri,  de  la  nunţi  cu  muzicanţi,  să-i  laşi 
să-şi  facă  de  cap  cu  petrecerile  ce  le-au  moştenit  din  moşi-strămoşi.  Dacă  îi  vei  lăsa  aşa,  o 
să  vezi  ce  linişte  o  să  ai  acolo.  Ei  ţin  foarte  mult  la  Sfinţia  ta  şi  le  place  de  toate,  numai  cu 
asta  nu  se  împacă  nici  în  ruptul  capului.  Să-i  laşi  să-şi  petreacă  cum  le  place.  Acum  ce 
zici?  a  întrebat  protoiereul  pe  Părintele  Nicodim. 

Părintele  a  stat  o  clipă  gânditor,  apoi  i-a  zis: 

-  Sfinţia  voastră  ce  mă  sfătuiţi  să  fac? 
Protoiereul  i-a  zis: 

-  Eu  aşa  sunt  de  părere,  ca  în  fiecare  duminică  şi  sărbătoare  după  slujbă,  să 
iei  cu  Sfinţia  ta  unul  sau  doi  din  consilierii  parohiei,  cântăreţul  sau  epitropul  şi  să  mergeţi 
undeva,  unde  joacă  tineretul  la  horă.  Vă  aşezaţi  în  apropiere  la  o  masă,  mai  staţi  de  vorbă 
unii  cu  alţii  despre  treburile  cele  gospodăreşti,  mai  serviţi  câte  un  pahar  de  vin  şi  din  când 
în  când  mai  priviţi  la  tineri  cum  joacă.  Ei  văzându-vă  acolo,  se  vor  ruşina  şi  nu  vor  face 
bătăi,  scandaluri  sau  alte  fapte  rele,  ci  vor  juca  cumpătat  şi  vor  petrece  în  linişte 
sărbătorile  şi  duminicile.  Cel  puţin  aşa  e  părerea  mea,  însă  Sfinţia  ta  faci  cum  socoteşti  că 
e  bine. 

Protoiereul  a  tăcut  şi  aştepta  răspunsul  ce-1  va  da.  Insă  Părintele  nu  i-a  dat 
nici  un  răspuns,  ci  şi-a  luat  ziuă  bună  de  la  el  şi  a  plecat. 

Eu,  auzind  acestea  din  gura  Părintelui,  l-am  întrebat: 

-  Cuvioase  Părinte,  de  ce  nu  i-aţi  răspuns  nimic? 

-  Ce  să-i  mai  spun.  Doar  şi  el  a  citit  cărţile  pe  care  le  citesc  şi  eu  şi  le  are  şi 
el  în  biblioteca  lui.  Mai  rău  făceam  dacă  îi  răspundeam  ceva.  Se  simţea  oarecum  înjosit  în 
faţa  mea.  Doar  şi  tăcerea  e  un  răspuns.  S-a  lămurit  el  destul  de  bine  dacă  am  tăcut.  Se 
pricepea  ce  voi  face  eu,  chiar  dacă  nu  i-am  dat  vreun  răspuns.  Aşa-i  omul  nostru,  vrea  să 
slujească  la  doi  domni,  cu  toate  că  Mântuitorul  a  spus  în  Sfânta  Evanghelie  că  nu  se 
poate.  Dacă  ascultam  ceea  ce  m-a  învăţat  protoiereul  şi  căutam  să  fac  aşa  după  cum  mi-a 
spus  el,  atunci  urma  să  dărâm  iarăşi  ceea  ce  am  zidit  într-un  an  de  zile.  Mai  bine  de 
jumătate  de  an  nu  s-au  mai  făcut  pe  teritoriul  parohiei  unde  păstoream,  ba  nici  chiar  în 
comunele  vecine,  până  departe,  petreceri  zgomotoase  cu  muzicanţi,  jocuri  şi  alte 
blestemăţii.  Cu  ajutorul  lui  Dumnezeu,  am  lichidat  cu  aceste  pompe  drăceşti,  iar  oamenii 
aceia  de  care  spunea  protoiereul  că  au  venit  şi  s-au  plâns  lui,  au  fost  de  toţi  vreo  zece  la 
număr,  care  veneau  şi  ei  la  Sfânta  Biserică,  ascultau  tot  ce  le  spuneam,  însă  din  când  în 
când  mai  suspinau  şi  ei  după  acele  petreceri  de  odinioară,  când  se  reîntorceau  la  casele  lor 
cu  capetele  sparte,  ori  cu  mâna  sau  piciorul  rupt  sau  tăindu-se  cu  cuţitele  unii  pe  alţii. 
Chiar  unul  din  ei  a  făcut  nuntă  la  un  fecior  al  lui,  aşa  cum  trebuie  făcută,  fără  muzică  şi 
jocuri,  nuntă  creştinească  cu  adevărat.  Slavă  lui  Dumnezeu  că  am  ajuns  cu  bine  până  aici. 
Nădăjduiam  că  El  ne  va  ajuta  şi  de  acum  înainte  să  putem  ajunge  cu  bine  şi  cu  sănătate 
până  la  capătul  drumului. 

Din  pricină  că  sectarii  arătau  pe  faţă  o  ură  de  moarte  asupra  părintelui 
Nicodim,  după  cum  am  văzut  mai  sus,  că  au  fost  în  stare  în  ziua  mare  să-1  arunce  în 
prăpastie,  iar  el  neavând  pe  nimeni  ca  să-1  ajute.  Trebuia  şi  atunci  când  îşi  cumpăra  pâine 
să  meargă  el  personal  la  brutărie  şi  să-şi  ia  singur  din  raft  o  pâine  pe  care  o  socotea,  căci 
altfel  era  în  primejdie.  Dacă  ar  fi  trimis  pe  cineva,  ar  fi  putut  avea  de  la  brutărie,  o  pâine 
otrăvită.  Aici  în  Moldova,  la  noi  acasă,  au  îndrăznit  în  două  rânduri  să-i  dea  otravă:  o  dată 
în  jertfa  adusă  la  Sfânta  Biserică  pentru  sfinţire,  iar  a  doua  oară,  o,  milostiv  fii  nouă, 
Doamne,  ce  poate  şi  cât  poate  să  facă  răutatea  omenească,  să  introducă  otravă  în  prescura 
din  care  a  luat  Sfântul  Agneţ  (părticica)  pentru  Sfintele  Taine.  Şi  acest  lucru  nu  l-au  făcut 

sectarii,  ci  chiar  acelea  ce  se  pretindeau  a  fi  şi  ele  din  cinul  călugăresc,  a  face  parte,  după 
cum  se  spune,  din  cinul  îngeresc.  Altul  a  încercat  să-1  omoare  şi  să-1  lovească  cu  piatra  în 
cap.  Toate  acestea  la  un  loc  le-a  suferit,  bunul  nostru  Părinte,  pentru  dragostea  cea  mare, 
ce  a  avut-o  către  Dumnezeu  şi  către  aproapele  său.  Din  cauză  că  nu  avea  pe  nimeni  în 
care  să  aibă  încredere  şi  să-i  gătească  mâncare  a  fost  nevoit  să  consume  foarte  mult  ceai 
cu  pâine,  din  care  cauză  s-a  îmbolnăvit  grav,  încât  a  fost  nevoit  să  se  retragă  la  Agapia, 
unde  avea  pe  sora  sa,  monahia  Măria.  Datorită  stării  în  care  se  afla,  Mitropolitul 
Ardealului  i-a  aprobat  reîntoarcerea  în  Moldova,  pentru  care  a  început  să  se  pregătească. 

Auzind  fiii  săi  duhovniceşti  din  cele  patru  localităţi  unde  a  fost  păstor 
sufletesc,  cât  şi  cei  din  împrejurimi  până  departe,  că  părintele  Nicodim  Măndiţă  părăseşte 
Ardealul,  s-au  adunat  în  număr  mare  şi  plini  de  recunoştinţă  au  petrecut  pe  Părintele 
plângând  şi  suspinând  până  ce  a  urcat  în  tren;  iar  vreo  câţiva  dintre  ei,  mai  tineri,  au  venit 
cu  el  până  la  sfânta  mănăstire  Agapia,  din  judeţul  Neamţ,  unde  s-a  stabilit. 

Activitatea  părintelui  Nicodim  în  mănăstirea  Agapia,  din  judeţul 

Neamţ  (1935  - 1945) 


Venind  aici  la  mănăstirea  Agapia  şi  având  din  partea  surorii  sale  o  îngrijire 
deosebită,  în  scurtă  vreme  s-a  mai  refăcut.  După  aceea  s-a  avântat  iarăşi  în  lupta  ce-i  sta 
înainte.  A  pus  mare  accent  pe  scrierea  si  scoaterea  la  lumină  a  cât  mai  multor  cărţi.  Când 
era  în  Ardeal,  oamenii  credincioşi  de  prin  Moldova  veneau  mai  cu  greu  să-1  vadă  din 
cauza  marii  depărtări.  Când  au  auzit  că  se  află  la  mănăstirea  Agapia,  veneau  rând  pe  rând 
să  se  mărturisească,  să-1  mai  audă  vorbind  şi  să-şi  spună  fiecare  necazul  lui. 

Cu  cât  Părintele  zorea  la  lucru  şi  scotea  câte  o  carte,  cu  atât  se  înmulţeau  şi 
ispitele  lui  satan  şi  ale  năimiţilor  lui  şi  îi  dădeau  târcoale  pe  toate  căile  să-i  stagneze 
lucrarea  şi  să-1  pună  pe  tăcere.  Chiar  dintre  cei  de  o  haină  cu  el  s-au  găsit  mulţi,  care  în 
loc  de  a-1  ajuta  şi  sprijini,  i-au  pregătit  curse  şi  fel  şi  fel  de  necazuri,  unele  mai  grele  decât 
altele. 

Alţii  sau  altele,  ca  drept  mulţumire  pentru  lumina  ce  o  răspândea  în  popor,  au 
lucrat  după  cum  i-a  învăţat  stăpânitorul  veacului  acestuia.  Noi  nu  putem  trece  nepăsători 
cu  vederea  peste  acele  întâmplări  dureroase,  deoarece  ele  ne-au  fost  povestite  de  Părintele 
Nicodim,  cu  un  scop  bine  determinat  şi  în  mai  multe  rânduri.  Dacă  nu  le  auzeam  acestea 
din  gura  dânsului,  nu  le  puteam  crede,  chiar  dacă  altcineva,  în  afară  de  el,  avea  să  ni  le 
spună  şi  să  ne  încredinţeze  despre  ele. 

Tentativă  de  ucidere  prin  otrăvire 


Oare  numai  la  Mănăstirea  Giurgeni  s-au  găsit  monahii  care  să  se 
împotrivească  învăţăturilor  spuse  în  predici  de  părintele  Nicodim?  Acolo  era  soborul  mult 
mai  mic  decât  aici  la  mănăstirea  Agapia  şi  tot  s-au  ridicat  cu  ură  de  moarte  asupra  lui 
câteva  din  ele.  Oare  toate  monahiile  ascultau  ce  învăţa  el  în  biserică?  Dar  lucrurile  nu  s- 
au  prezentat  tocmai  aşa  de  bine  nici  aici.  Astfel  s-au  sfătuit  câteva  din  ele  să-i  sape 
groapa,  dar  aşa  pe  neobservate.  Să-1  otrăvească  şi  gata,  să  termine  odată  cu  el.  Auziseră 
ele  de  pe  undeva  că  la  mănăstirea  Giurgeni  s-a  pus  o  bobiţă  de  otravă  în  prescura  din  care 
se  scoate  Sfântul  Agneţ  (părticica  pe  care  o  consumă  numai  preotul)  pentru  ca  să-1  poată 
otrăvi.  „Dar  acea  maică  n-a  procedat  bine.  Noi  o  să  facem  nişte  prăjituri  frumoase  la 
vedere  şi  chiar  bune  la  gust,  ca  atunci  când  le  va  vedea  să  i  se  facă  poftă  de  ele  şi, 
mâncând,  să  terminăm  cu  el  odată  şi  să  ne  lase  în  pace,  aşa  cum  ne-a  găsit.  Doar  altceva 
nu  vrem",  ziceau  ele. 

După  ce  au  făcut  acest  sfat  au  şi  pornit  la  lucru.  Prima  grijă  a  lor  a  fost  ca  să 
poată  face  rost  de  ceva  otravă,  că  de  faină,  zahăr,  cafea  şi  mirodenii  nu  duceau  lipsă,  erau 
din  belşug. 

Totuşi  a  mai  durat  câteva  zile  până  ce  au  procurat  otrava  şi  pe  urmă  au  pornit 
şi  la  lucru.  Făcând  ele  prăjiturile  parcă  îl  şi  vedeau  pe  Părintele  mort,  şi  ele  aveau  să  fie 
mai  liniştite,  aşa  după  cum  erau  mai  înainte  de  a  veni  el  aici. 

„Dragă  -  ziceau  ele  când  preparau  prăjiturile  -  când  mergem  cu  ele  la 
Biserică,  să  le  acoperim  cu  ceva  ca  nu  cumva  să  ceară  vreo  femeie  gravidă  când  le  va 
vedea  aşa  de  frumoase  şi  apoi  să  mai  păţim  şi  alt  necaz".  Acolo  la  Biserică,  le-au  ţinut  tot 
cam  acoperite  de  teamă  ca  nu  cumva  să  ia  cineva  din  ele  până  ce  le-au  dat  în  mâna  maicii 
Măria  (soră  după  trup  a  părintelui  Nicodim).  După  aceea  au  scăpat  de  grijă.  Ele  ştiau 
sigur  că  sora  Părintelui  n-are  să  guste  din  ele  fară  blagoslovenie,  căci  de  altfel  aşa-i 
rânduiala  la  mănăstire.  Ele  se  mai  gândeau  că  primul  care  va  gusta  sau  va  şi  mânca  din 

aceste  prăjituri  nu  poate  fi  decât  părintele  Nicodim,  şi  dacă  el  va  muri  imediat,  acele 
prăjituri  le  va  arunca,  aşa  că  după  socoteala  lor  totul  va  merge  la  sigur.  Ce  se  întâmplase? 
Maica  Măria  care  primise  partea  de  jertfa  care  i  se  cuvenea  Părintelui,  care  era  de 
săptămână  la  biserică,  ca  să  o  ducă  acasă,  n-a  putut  rezista  ispitei,  căci  era  şi  tânără  şi 
ajungând  acasă,  şi  dezvelind  acea  jertfa  otrăvită,  dar  şi  tare  atrăgătoare,  a  luat  doar  numai 
o  bucăţică  mică,  de  mărimea  unui  nasture  de  haină  şi  a  gustat.  După  trecerea  a  câteva 
minute  a  şi  simţit  o  arsură  în  piept,  pe  care  nu  o  mai  avusese  niciodată  în  viaţa  sa.  S-a 
aşezat  numaidecât  pe  pat  şi  îşi  aştepta  sfârşitul,  tot  văicărindu-se  că  moare.  Intre  timp  a 
venit  şi  Părintele  care  văzând  pe  sora  lui  într-o  stare  aşa  jalnică,  i-a  dat  Sfintele  Taine, 
după  care  a  băut  lapte  dulce  şi  astfel  a  scăpat  cu  viaţă.  Când  a  aflat  Părintele  că  din 
prăjiturile  acelea  a  fost  să  moară  şi-a  dat  seama  că  au  fost  otrăvite.  Dar  ca  să  fie  pe  deplin 
încredinţat,  a  dat  unei  pisici  o  bucăţică  din  ele.  După  ce  pisica  a  mâncat  din  acea 
prăjitură,  s-a  învârtit  de  câteva  ori  mieunând,  după  care  a  murit.  Văzând  Părintele  una  ca 
asta  a  tăcut,  a  răbdat  şi  s-a  rugat.  Dar  de  aflat  tot  s-a  aflat  în  toată  mănăstirea  şi  s-a  uimit 
tot  soborul  mănăstirii  de  câtă  răutate  s-a  putut  umple  inima  omenească...  Aceasta  este 
răsplata  celor  ce  au  îndrăzneală  să  spună  adevărul  pe  faţă  şi  să  scoată  pe  alţii  din 
întuneric.  Aşa  au  fost  urâţi  de  lume  şi  de  oamenii  răi,  toţi  cei  ce  au  îndăznit  a  răspândi  în 
popor  lumina  Evangheliei  lui  Iisus  Hristos. 


124 


A  spune  şi  a  susţine  adevărul,  înseamnă  risc  sau  renunţare 


Când  l-am  întrebat  odată  pe  părintele  Nicodim  de  ce  nu  se  mai  ridică  şi  alţi 
preoţi  să  spună  oamenilor  adevărul  curat  aşa  după  cum  se  prezintă?  Dânsul  s-a  uitat  la 
mine  compătimitor  şi  după  câteva  minute  mi-a  răspus: 

Ei,  dragul  meu,  nu-i  aşa  de  uşor  a  arăta  lumii  pe  faţă  taina  mântuirii  aşa 
cum  ne-o  arată  Mântuitorul  nostru  Iisus  Hristos,  Sfinţii  Apostoli  şi  toţi  Sfinţii  Părinţi. 
Trebuie  să  renunţi  la  toate!  Să-ţi  pui  pielea  la  saramură.  Trebuie  să  rişti!  Să-ţi  ridici 
oamenii  pe  capul  tău,  cum  spunea  Proorocul  David:  „Băgaru-ne-ai  pe  noi  în  cursă,  pus-ai 
necazuri  pe  umărul  nostru,  ridicat-ai  oameni  pe  capetele  noastre;  trecut-am  prin  foc  şi 
prin  apă  şi  ne-ai  scos  pe  noi  întru  odihnă"  (Psalmi  65,  10-11).  Dar  slavă  lui  Dumnezeu 
pentru  toate,  care  ne-a  ajutat  cu  bine  până  aici!  Nădăjduim  că  ne  va  ajuta  şi  de  acum 
înainte  să  putem  ieşi  cu  bine  şi  cu  sănătate  până  la  capăt...  Toţi  oamenii  lui  Dumnezeu, 
care  au  căutat  să  lupte  după  adevăr,  au  avut  de  suferit,  chiar  şi  de  la  cei  mai  apropiaţi  ai 
lor.  Şi  mie  îmi  vine  câteodată  gândul  să  fac  slujba  mai  pe  scurt,  dar  tot  în  acelaşi  moment 
îmi  apar  în  faţa  ochilor  cuvintele  Sfântului  Apostol  Pavel  care  zice  către  Timotei:  „Slujba 
ta  fa-o  deplin".  Alteori  îmi  vin  gânduri  străine,  iar  eu  le  întreb:  „De  unde  sunteţi?  De  la 
dreapta  ori  de  la  stânga?".  Şi-ndată  dispar  acele  gânduri  şi  mă  lasă  un  timp  să-mi  văd  de 
treabă.  Omul  este  dator  să  lupte  mereu  împotriva  răului,  ca  să  poată  ieşi  biruitor,  cu  Darul 
lui  Dumnezeu.  Se  cere  osteneală  multă  din  partea  noastră,  ca  să  putem  sta  şi  rămâne  în 
dreapta  credinţă.  Fără  luptă  nu-i  cunună. 

Mă  doare  inima  că  nu  pot  face  mai  mult  pentru  acest  popor 


Când  eram  mai  tânăr,  zicea  părintele  Nicodim,  doream  să  aud  cuvânt  de 
învăţătură  de  la  cineva  şi  nu  auzeam.  Mă  duceam  pe  la  mănăstiri,  schituri,  pe  la  hramuri 
şi  sfinţiri  de  biserici,  dar  pretutindenea  era  tăcere  referitor  la  cele  folositoare  sufletului. 
Auzeam  cântări  bisericeşti  foarte  frumoase,  slujbe  pompoase  cu  arhierei  şi  sobor  mare  de 
peste  60-80  de  preoţi  cu  mulţime  de  diaconi,  dar  nu  s-a  auzit  nicăieri  cuvânt  de  învăţătură 
ca  să-1  mişte  pe  om  spre  cele  bune,  să-1  trezească  din  somnul  păcatelor  în  care  dormea 
liniştit  şi  fără  nici  o  grijă  de  sufletul  lui,  care  mergea  spre  pierzare. 

Ardea  inima  în  mine  de  dragul  să  aud  ceva  care  să  mă  folosească  şi  să  spun  şi 
eu  altora,  dar  nu  găseam.  Pe  vremea  aceea  erau  doar  nişte  obiceiuri,  nişte  tradiţii 
înrădăcinate  în  popor,  unele  confuze,  iar  altele  cu  totul  străine  de  duhul  Bisericii 
Ortodoxe.  Lipseau  aproape  cu  desăvârşire  scrierile  pe  înţelesul  poporului,  care  să  le  facă 
cunoscut  tezaurul  Ortodoxiei  noastre.  Si  în  această  privinţă  se  potrivea  cuvântul  poetului 
care  a  rostit  cu  sufletul  plin  de  durere  şi  amărăciune:  „Munţii  noştri  aur  poartă,  noi  cerşim 
din  poartă-n  poartă". 

Este  prea  adevărat  ceea  ce  a  spus  părintele  Nicodim,  că  ardea  inima  în  el  de 
dorinţa  de  a  auzi  ceva  bun  şi  folositor  şi  nu  auzea.  Numai  acest  lucru  1-a  făcut  pe  el  să  se 
frământe,  zi  şi  noapte,  în  căutarea  mijloacelor  de  a  putea  veni  în  ajutorul  celor  ce  se 
zbăteau  în  întunericul  necunoştinţei  adevărului.  Adeseori  l-am  auzit  rostind  cu  durere: 

„Oare  ce-am  mai  putea  face  noi,  ca  să  putem  salva  sufletele  ce  se  pierd  în 
întunericul  necunoştinţei  de  Dumnezeu?  Mulţi  sunt  care  ar  vrea  să  facă  ceva  pentru 
sufletul  lor,  dar  nu  ştiu.  Mulţi  sunt  care  le  fac  pe  cele  rele  ca  pe  cele  bune.  Mulţi  sunt  care 
doresc  să  afle  cum  să-şi  mântuiască  sufletul,  dar  n-au  de  la  cine  primi  o  învăţătură  cu 
adevărat  bună.  N-are  cine  să-i  îndrume,  să  le  pună  în  mână  cartea  sfântă.  Poporul  nostru 
creştin  e  foarte  iubitor  de  adevăr,  de  dreptate,  însă  fiecare  i-a  urmărit  numai  buzunarul. 

Rar  s-a  găsit  câte  unul,  ici-colo,  care  să-1  ajute,  să-1  sprijine,  să-1  îndrume  spre  cele  bune 
cu  adevărat.  Mă  doare  inima  că  nu  pot  face  mai  mult  pentru  acest  popor,  căci  şi  eu  sunt  os 
din  oasele  lui  şi  carne  din  carnea  lui.  Aceasta  a  fost  pricina,  acesta  a  fost  motivul  care  a 
făcut  să  mă  hotărăsc  să  lupt  până  la  sacrificiu,  de  a  pune  în  mâna  celor  dornici  cartea 
Sfântă.  Aceasta  m-a  făcut  să  renunţ  la  toate  din  lumea  aceasta,  numai  şi  numai  să  pot  face 
şi  eu  ceva  pentru  aproapele  meu  care  zace  în  întuneric.  Să-1  ajut  cu  ce  pot.  Nu  mă  rabdă 
inima  ca  el  să  petreacă  în  întuneric  până  la  moarte;  iar  noi  să  umblăm  după  lucruri  fără 
preţ,  după  lucruri  trecătoare  şi  putregăioase.  Dacă  aş  putea,  m-aş  duce  din  casă  în  casă,  să 
stau  de  vorbă  cu  ei,  să  le  las  vreo  carte  bună  de  citit,  să  fac  rugăciuni  cu  ei,  să-i  mângâi  în 
necazurile  lor  şi  să  mă  bucur  împreună  cu  ei  când  au  vreo  bucurie". 

Acestea  sunt  cuvintele  pe  care  le-am  auzit  mai  de  multe  ori  de  la  părintele 
Nicodim.  Cu  multă  plăcere  asculta  el  pe  cineva  care  îi  povestea  că  a  ajutat  pe  cineva  să 
facă  nuntă  fără  muzică  sau  că  1-a  îndemnat  să  meargă  la  biserică,  sau  că  i-a  dat  o  carte  de 
citit  sau  că  i-a  ajutat  să  se  pregătească  de  spovedanie  ş.a.  Mai  avea  bucurie  mare  când 
observa  la  spovedanie  că  te-ai  izbăvit  de  o  patimă  sau  că  ţi-ai  terminat  canonul  sau  că  ai 
reuşit  să  faci  bine  vrăjmaşului  tău.  Pe  toţi  îi  iubea,  dar  mai  mult  iubea  pe  cei  ce  se 
osteneau  să  vină  în  ajutorul  aproapelui  său:  cu  o  carte,  cu  un  îndemn  bun,  cu  un  exemplu 
sau  cu  o  pildă  de  viaţă  creştinească.  Nu-mi  pare  rău  de  altceva  aşa  de  mult,  cum  îmi  pare 
rău  că  nu  reuşesc  să  scriu  aşa  cum  ar  trebui  să  scriu  absolut  tot  ceea  ce  am  văzut  şi  am 
auzit  la  acest  mare  duhovnic  şi  părinte  iscusit. 

Dacă  aş  fi  scriitor  de  profesie,  socotesc  că  aş  avea  un  vocabular  mai  bogat  şi 
cred  că  atunci  aş  reuşi  să  scriu  tot  ceea  ce  vreau  să  spun  şi  nici  atunci  nu  cred  că  aş  reuşi 
să  scriu  totul  despre  părintele... 

Dacă  ne  oprim  măcar  în  treacăt  la  cuvintele  cele  pline  de  viaţă  ale  scumpului 
nostru  Mântuitor  Iisus  Hristos  din  Sfânta  Evanghelie  de  la  Matei  unde  zice:  „Că  mulţi 
prooroci  şi  drepţi  au  dorit  să  vadă  ce  vedeţi  voi  şi  n-au  văzut  şi  să  audă  cele  ce  aţi  auzit 

voi  şi  n-au  auzit.  Iar  ochii  voştri  fericiţi  sunt  că  văd  şi  urechile  voastre  că  aud"  (Matei  13, 
16-17;  Luca  10,  23),  putem  considera  căci  cu  adevărat  erau  fericiţi  acei  oameni  care  au 
văzut  împlinindu-se,  sub  ochii  lor,  cele  prezise  de  prooroci  despre  El,  cu  mult  înainte.  Şi 
poate  regretăm  că  nu  am  avut  şi  noi  parte  să  trăim  în  acele  vremuri  atât  de  binecuvântate, 
în  care,  au  petrecut  pe  pământ  Mântuitorul,  Sfinţii  Aposoli,  sau  cetele  Sfinţilor  Mucenici 
şi  Cuvioşi,  care  străluceau  prin  vieţuire  şi  făceau  minuni  mari.  Mântuitorul,  cunoscând 
mai  înainte  această  întristare  a  noastră,  ne  mângâie  prin  cuvintele  rostite  către  Sfântul 
Apostol  Toma:  „Pentru  că  m-ai  văzut,  ai  crezut.  Fericiţi  cei  care  n-au  văzut  şi  au  crezut" 
(Ioan  20,  29).  Şi  mai  mult  de  cât  atât,  Dumnezeu  a  rânduit  ca  în  toate  timpurile  să  existe 
bărbaţi  cu  trăire  apostolească,  ce  au  strălucit  prin  vieţuire  şi  au  luminat  şi  povăţuit  pe 
oameni  prin  învăţătura  cea  curată. 

N-am  crezut  că  am  să  văd  ceea  ce  am  văzut  şi  să  aud  ceea  ce  am  auzit.  Da. 
Este  prea  adevărat  că  din  viaţa,  laptele,  cuvintele  şi  gândurile  pe  care  le  avem,  pe  care  le 
vorbim  şi  pe  care  le  trăim  zi  de  zi  ne  putem  da  bine  seama  că  suntem  departe  de  tot  ceea 
ce  ar  trebui  să  fim,  dar  trebuie  să  avem  convingerea  că  se  poate  ajunge  acolo  unde 
trebuie,  deoarece  am  avut  ocazia  să  vedem  oameni  (bineînţeles  numai  în  câteva  exemple) 
care  nu  aveau  nici  o  deosebire  de  prototipul  primilor  creştini  sau  chiar  ale  sfinţilor 
Apostoli!  Dacă  mă  întrebaţi  care?  Vă  pot  spune  fară  sfială;  primul  a  fost  părintele  nostru 
duhovnic  şi  câţiva  din  ucenicii  lui  cei  mai  apropiaţi  care  deja  au  trecut  în  veşnicie.  Şi 
dacă  mai  sunt  si  acum  câţiva  în  această  viaţă,  pe  aceia  nu  putem  conta,  până  nu-şi  vor 
încheia  viaţa  după  cum  spune  la  Apocalipsa  2,  10:  „Fii  credincios  până  la  moarte  şi  îţi  voi 
da  ţie  cununa  vieţii". 

Dumnezeu  veghează  la  mântuirea  oamenilor 


Pe  tot  parcursul  timpului  pe  care  îl  petreceam  la  Părintele,  mă  simţeam  ca  în 
faţa  unui  aparat  de  proiecţie  care  prezenta  în  desfăşurare  fel-de-fel  de  scene,  unele  mai 
deosebite  decât  altele.  Mereu  vedeam  câte  ceva  neaşteptat  şi  auzeam  cuvinte  de 
învăţătură  care  erau  noi  pentru  mine  şi  cunoşteam  oameni  veniţi  din  toată  ţara,  care 
treceau  prin  faţa  noastră,  împovăraţi  cu  tot  felul  de  probleme,  care  mai  de  care  mai 
complicate.  Insă  Bunul  Dumnezeu  a  avut  grijă  şi  din  vreme  1-a  înzestrat  pe  Părintele  cu 
înţelepciune  şi  multă  pricepere,  ca  să  poată  face  faţă  tuturor  cazurilor  ce  trebuiau  a  fi 
rezolvate.  Chiar  Părintele  a  recunoscut  acest  lucru,  zicând  odată  către  mine:  „Frate 
Gheorghe,  Bunul  Dumnezeu  a  avut  milă  de  noi  şi  fară  voia  noastră  a  iconomisit  să  fiu 
mutat  în  multe  părţi  ale  ţării,  să  petrec  câţiva  ani  în  armată,  să  trec  şi  prin  greutăţile 
războiului,  să  fiu  şi  ca  preot  prin  câteva  parohii,  cunoscând  îndeaproape  necazurile  şi 
nevoile  bietului  om  necăjit,  să  mai  fiu  şi  ca  duhovnic  prin  mănăstiri,  să-mi  pot  procura  şi 
cu  aceste  ocazii  o  bogată  bibliotecă  de  cărţi  din  cele  mai  bune.  Toate  acestea  la  un  loc, 
zic,  mi-au  fost  de  mare  ajutor,  ca  să  mă  pot  forma  şi  salva  din  atâtea,  prin  care  mâna  lui 
Dumnezeu  m-a  condus  şi  sprijinit  şi  astfel,  pe  cât  s-a  putut,  am  reuşit  să  ajutăm  şi  pe  alţii, 
dorinţă  pe  care  am  avut-o  încă  din  tinereţe.  Slavă  lui  Dumnezeu  pentru  toate,  că  altfel  nu 
pot  zice". 

Când  auzeam  pe  cineva  că  spune  pricina  pentru  care  a  venit  la  el  şi  ca  dovadă 
că  se  afla  în  mare  nedumerire  şi  primejdie,  lăsa  să  cadă  din  ochi  câteva  zeci  de  lacrimi 
calde,  îmi  ziceam:  „Oare  va  putea  Părintele  să  ajute  cu  ceva  pe  acest  suflet  atât  de 
amărât?" 

Părintele  asculta  cu  multă  răbdare  toate  necazurile  omului  îndurerat,  dar  în 
acelaşi  timp  se  înregistra  în  mintea  lui,  ca  pe  o  bandă  de  magnetofon  şi  partea  lui  de  vină, 
de  credinţă,  de  bunătate  sau  de  răutate  care  îl  stăpânea.  Şi  după  ce  omul  spunea  tot  ce 
avea  de  spus  şi  aştepta  cu  nerăbdare  ce  are  să-1  sfătuiască,  Părintele  stătea  puţin  şi  parcă 

analiza  (sau  se  ruga)  în  acelaşi  timp,  şi  când  începea  să-i  spună,  apoi  îi  spunea  chiar  aşa 
cum  trebuia;  încât  cuvântul  lui  era  aşa  după  spusa  Sfântul  Apostol  Pavel:  „Plăcut,  dres  cu 
sare"  (Coloseni  4,  6)  şi  zis  de  la  inimă,  unde  trona  Iisus  Hristos  şi  mergea  tot  la  inima 
acelui  amărât  suflet  de  parcă-1  vedeai  cum  se  consola  şi  cădea  de  acord  cu  cele  spuse  de 
Părintele,  chiar  dacă  unele  din  acele  cuvinte  se  nimereau  să  fie  şi  puţin  mai  iuţi  şi  mai 
usturătoare  în  acelaşi  timp...  Pleca  bietul  om  de  la  Părintele,  dar  nu  aşa  cum  a  venit,  ci  cu 
totul  schimbat.  II  cunoşteai  şi  după  faţă,  şi  după  privire  şi  după  cuvânt  şi  după  cum  păşea. 
Iţi  venea  să  crezi  că  e  un  alt  om.  Da.  Pleca  înapoi  tot  acolo  de  unde  venise,  mergea  să  se 
regăsească  tot  cu  acele  necazuri  grele,  dar  de  data  aceasta,  avea  şi  el  cu  ce  le  sta  înainte. 
Era  plin  de  nădejde  în  mila  lui  Dumnezeu  şi  de  încredere  în  cuvântul  Părintelui.  Venise 
oarecum  speriat,  îngrozit  şi  se  temea  că-1  vor  da  peste  cap  acele  necazuri.  Acum  însă  i  se 
părea  că  a  şi  scăpat  de  ele,  deoarece  în  mintea  sa  repeta  fără  întrerupere  acele  cuvinte 
ieşite  din  gura  acestui  mare  Părinte,  iar  el  a  avut  grijă  de  la  bun  început,  să  nu-i  scape  nici 
un  cuvânt  rostit  către  el  de  către  părintele  Nicodim,  ci  le-a  aşezat  frumos  pe  primele 
rafturi  ale  inimii  sale,  deoarece  ai  lui  de  acasă  îl  aşteptau  cu  nerăbdare,  să  vadă  şi  să  audă 
ce  i-a  spus  Părintele  şi  ce  se  va  întâmpla  cu  ei.  Ajunsese  până  într-atâta  cuvântul  cel  spus 
de  părintele  Nicodim  către  cel  bântuit  de  supărări  şi  necazuri,  încât  cel  ce  mergea  la  el  şi 
auzea  cuvânt  din  gura  lui  că  va  scăpa  de  acele  necazuri,  apoi  se  socotea  ca  şi  scăpat  şi 
într-adevăr  chiar  şi  scăpa,  după  cum  vom  vedea  în  rândurile  ce  urmează. 

Nu  a  fost  nici  o  vreme  în  care  să  nu  fie  Sfinţi  pe  pământ 


Când  eram  copil  şi  citeam  şi  eu  câte  o  carte  sfântă,  îmi  părea  tare  rău  că  nu 
am  trăit  şi  eu  pe  vremea  aceea  când  Domnul  nostru  Iisus  Hristos  a  trăit  pe  pământ 
împreună  cu  Apostolii  Săi.  Treptat-treptat,  această  părere  de  rău  a  dispărut  din  inima  mea, 
căci  în  viaţă  am  avut  fericita  ocazie  să  văd  cu  ochii  mei  oameni,  care  semănau  de  minune 
cu  Apostolii  lui  Iisus  Hristos.  Acest  lucru  nu  l-am  văzut  numai  în  persoana  părintelui 
Nicodim  Măndiţă,  ci  şi  în  mai  multe  persoane.  Dar  să  nu  credeţi  cumva  că  prin  cele  ce 
am  scris  mai  sus  aş  căuta  să  conving  pe  cineva  a  crede  drept  aşa  după  cum  sunt  eu 
convins.  Nu.  Ci,  ceea  cea  am  văzut  şi  am  auzit  eu  de  la  acele  persoane,  m-a  făcut  să  cred 
că  şi  ei  astăzi,  prin  viaţa  de  sfinţenie  şi  de  bunătate  sunt  ceea  ce  au  fost  atunci  Apostolii... 
Acele  persoane  de  care  este  vorba  sunt  rare  de  tot,  pentru  că  le  poţi  număra  pe  degete.  Şi 
iată  că  şi  astăzi,  când  majoritatea  lumii  îşi  petrece  viaţa  nu  cum  trebuie,  ici-colo  unde  nici 
nu  bănuieşti,  mai  sunt  oameni  în  a  căror  inimi  mai  sălăşluieşte  Dumnezeu,  aşa  cum  spune 
Gherasim  Timuş,  Episcop  de  Argeş,  în  cartea  sa  „Note  şi  meditaţiuni  asupra  psalmilor": 
„Că  nu  a  fost  nici  o  vreme  în  care  să  nu  fie  sfinţi  pe  pământ".  Dacă  se  mai  găseşte  cineva 
de  întreabă:  „Cum  îi  poţi  cunoaşte  pe  aceşti  oameni",  iată  ce  ne  spune  un  preot  doctor 
Ştefan  Slevoacă  în  carte  sa  de  Predici  din  1979,  pagina  51,  că:  „Oriunde  şi  ori  de  câte  ori 
veţi  întâlni  un  bărbat  sau  o  femeie  plini  de  dragostea  lui  Dumnezeu,  care  II  caută  pe 
Dumnezeu  ca  pe  binele  cel  mai  înalt,  care  se  arată  plin  de  bunătate  faţă  de  semenii  lor, 
care  se  poartă  cu  nădejde  şi  multă  răbdare  în  mijlocul  necazurilor,  care  nu  se  lasă  robiţi 
de  bogăţiile  lumii  şi  de  deşartele  ei  măriri,  veţi  găsi  suflete  în  care  se  sălăşluieşte  Duhul 
Sfânt.  Că  zice  marele  Pavel:  „Roadă  Duhului  este  dragostea,  bucuria,  pacea,  îndelunga 
răbdare,  bunătatea,  facerea  de  bine,  credincioşia,  blândeţea,  înfrânarea  poftelor"  (Galateni 
5,  22-23). 

Aşa  că  nu  este  bine  să  zicem,  sau  să  gândim  că  astăzi  nu  se  mai  găsesc 
oameni  care  să  fie  puşi  cu  toată  fiinţa  în  slujba  lui  Dumnezeu.  Dacă  noi  nu  ne  am  luptat  şi 

poate  nici  nu  ne  luptăm  să  atingem  nivelul  sfinţeniei,  apoi  nu  e  bine  să  gândim  sau  să 
zicem  că  nu  mai  este  nimeni.  Atât  din  cele  povestite  până  aici,  cât  şi  din  cele  ce  urmează, 
se  vede  clar  că  dânsul  a  fost  un  om  al  lui  Dumnezeu,  care  a  dovedit  aceasta  prin  faptele 
sale.  Mai  jos  vom  da  curs  la  câteva  pagini  (370-372)  din  Oglinda  duhovnicească  volumul 
5,  în  care  părintele  Nicodim  povesteşte,  acoperit,  despre  unele  necazuri  şi  suferinţe  prin 
care  a  trecut,  datorită  activităţii  pe  care  a  dus-o: 

„în  vremurile  noastre,  au  fost  şi  sunt  unii  preoţi  zeloşi,  care  în  lupta  cea  bună 
pentru  curăţirea  păstoriţilor  lor  şi  a  altor  creştini  şi  creştine,  de  feluritele  credinţe  deşarte, 
superstiţii,  idolatrizări,  petreceri  şi  vieţuiri  anti-creştineşti,  au  suferit  mult,  până  la 
sacrificarea  situaţiei,  cinstei,  sănătăţii  şi  chiar  vieţii  lor.  Aceştia  au  suferit  multe  mizerii 
făcute  de  unii  falşi  creştini  şi  creştine,  dar  şi  cei  ce  i-au  amărât  şi  lovit,  au  fost  pedepsiţi 
de  sus. 

Aşa,  odinioară,  unul  din  aceşti  păstori,  ni  se  istoriseşte  că  a  fost  atacat  în 
felurite  forme  infernale  de  unii  pretinşi  creştini,  pentru  că  luptase  să  scoată  pe  parohieni 
din  crâşme,  de  pe  la  jocuri  şi  curăţirea  nunţilor  de  rugina  idolatrizării  cu  jocuri,  cântece 
curveşti,  lăutari,  convorbiri  porcoase,  etc.  Potrivnicii  au  fost  pedepsiţi  de  sus.  O 
cârciumăreasă  ce  urmărise  a-1  ataca  cu  pumnalul,  a  fost  lovită  de  o  năprasnică  boală  şi  în 
furia  crizelor  a  ţâşnit  sângele  dintr-însa  în  sus  până  în  tavanul  camerei.  Toată  lumea  a 
văzut  acolo  o  înfricoşată  pedeapsă  divină,  pentru  acuzarea,  ponegrirea  şi  necăjirea 
preotului,  lucrător  pentru  luminarea  sufletelor.  Alţi  potrivnici,  din  acel  sat  şi  de  prin 
împrejurimi,  ponegritori  şi  prigonitori  ai  acelui  preot,  au  fost  loviţi  de  mânia  Domnului  în 
felurite  forme. 

Transferat  fiind  acest  preot  în  altă  localitate,  un  învăţător  ce-i  făcea 
amărăciuni  cu  felurite  mişcări  ostile  buneicuviinţe  şi  pietăţii  creştine,  a  fost  pedepsit  de 
Sus  cu  boala  udului,  alţii  cu  alte  pedepse. 

A  fost  trimis  şi  de  acolo  într-o  altă  localitate  lipsită  de  Biserică  Ortodoxă  de 
vreo  sută  cinci  zeci  de  ani.  Pe  lângă  baptişti  şi  uniţi,  ridicaţi  cu  vrăjmăşie  asupră-i  în  lupta 
dusă  pentru  apărarea  Ortodoxiei  -  pupăză  pe  colac  -  s-au  ridicat  şi  unii  din  sânul  Bisericii, 
înciudaţi  asupră-i  de  dragul  fumatului,  petrecerilor  anticreştineşti  şi  pentru  purtarea 
chipului  veacului  acestuia  (papistăşesc,  ereticesc,  lumesc,  păgânesc,  satanicesc)... 
Suferind  şi  slăbit  din  cauza  luptelor  crâncene,  a  locuinţei  neigienice  şi  a  atacurilor 
mişeleşti  a  celor  pretinşi  aproape,  preotul  s-a  retras  la  munte  în  căutarea  sănătăţii,  unde 
iar  a  suferit  mult,  trupeşte  şi  sufleteşte.  Măsura  cu  care  au  măsurat  acei  nerecunoscători 
preotului  ce  se  sacrificase  pentru  binele  lor,  cu  aceeaşi  măsură  li  s-a  măsurat,  cu  adaos. 
Toată  lumea  ţinuturilor  acelora  s-a  prăbuşit  în  amară  robie  sub  călcâiul  trufaşilor 
vrăjmaşi,  care-i  mai  necăjiseră  multă  vreme. 

Astfel  de  greutăţi  şi  altele  multe...  a  suferit  şi  cel  ce  scrie  acestea.  In  timpul 
servit  ca  paroh  suplinitor  sau  administrator  parohial  în  popor,  timp  de  vreo  zece  ani,  am 
suferit  mult  şi  multe,  până  la  sacrificiu,  după  care  m-am  retras  la  munte,  în  căutarea 
sănătăţii  zdruncinate. 

Rămas  între  fraţii  şi  surorile  de  haină  şi  de  aceeaşi  numire  duhovnicească,  am 
suferit  iarăşi  adeseori  nişte  mizerii,  năpăstuiri,  acuzări  mocnite  şi  ironizări  aşa  de 
infernale  poate  şi  din  zavistie,  ca  Iosif  de  la  fraţii  săii,  încât  mă  zdruncinau  cumplit 
sufleteşte  şi  trupeşte  (Facerea  37;  6-9;  13;  19,  1-14;  21;  27;  Ieşirea  2,  11-15;  12;  14;  15; 
Judecători  14-16;  1  Regi  19-31;  2  Regi  15;  17;  18;  3  Regi  17;  18;  21;  22;  4  Regi  1;  5;  6; 
19;  20;  Estera  3-9).  Acestea  erau  alimentate  cu  mai  mult  foc  infernal  asupră-mi  mai  ales 
când  luptam:  pentru  scutirea  Dumnezeiescului  semn  al  Sfintei  Cruci  de  la  profanări  prin 
punerea  pe  jos,  călcarea  cu  picioarele  pe  el,  hulire  ori  înjurare;  pentru  curăţirea  sfintelor 
icoane  ale  Maicii  Precista  cu  Pruncul  Iisus  Hristos  în  braţe  de  agăţarea  zorzoanelor 
idoleşti  (mărgele,  zale,  salbe  şi  alte  fleacuri  femeieşti)  pe  feţele  lor  şi  pentru  luminarea 
sufletelor  cu  cuvântul  lui  Dumnezeu. 

Cele  suferite  de  la  vrăjmaşii  Ortodoxiei  ţipau  în  gura  acestora  provocate  de 
aşa-zişii  prieteni,  fraţi,  surori  duhovniceşti  (Matei  26,  50;  14-25;  27,  3-10;  Faptele 
Apostolilor  1,  15-25),  cât  şi  în  viile  dureri  născătoare  de  disperări.  Mă  vedeam  silit  a 
striga  ca  Proorocul  Ilie:  „Doamne,  iată  mă  văd  rămas  singur  în  Israel",  dacă  nu  mi  s-ar 
zice:  „Lăsatu-mi-am  încă  şapte  mii,  care  nu  şi-au  plecat  genunchii  lui  Baal...  Şi  curând 
vine  din  Sion  Cel  ce  mântuieşte".  Şi  iarăşi:  „Datori  sunt  cei  socotiţi  tari  să  poarte 
slăbiciunile  celor  neputincioşi  şi  nu  nouă  să  plăcem,  ci  fiecare  să  facă  spre  plăcere 
aproapelui  său  în  bine  spre  zidire"  mai  ales  în  vremurile  acestea,  când  omenirea  are 
dureri  şi  suspină  împreună  cu  noi,  care  avem  pârga  Duhului.  Adeseori  m-am  luptat  contra 
eului  spre  a  înlătura  slava  deşartă  şi  a  nu  fi  greutate  cuiva,  ca  alţi  apostoli  ai  Domnului. 
Pe  cât  mi-a  stat  în  putinţă  am  fost  cu  linişte  în  mijlocul  credincioşilor.  Şi  precum  doica 
bună  îşi  încălzeşte  şi  îngrijeşte  pe  fiii  încredinţaţi  ei,  aşa  am  căutat  de  m-am  ostenit  a  vă 
da  nu  numai  Evanghelia  sau  cuvântul  lui  Dumnezeu,  care-i  pâine  îngerească  şi  apa  vie  ce 
hrăneşte  sufletele  credincioşilor;  ci  încă  şi  bucăţi,  bucăţi  din  viaţa  noastră,  încă  şi  sufletul 
nostru...  Aşadar,  fie-ne  iertat  a  grăi  şi  nevrednicia  noastră  cu  cuvintele  Sfântului  Apostol 
Pavel:  „De  sunt  alţi  fraţi  ai  noştri  slugi  ale  Dulcelui  Iisus  Hristos,  suntem  şi  noi,  mai 
micul  lor,  care  în  slujba  Lui  am  întâmpinat  multe  greutăţi,  mizerii,  năpăstuiri,  lovituri  şi 
ispite  arzătoare".  Adeseori  m-am  aflat  în  ispite  felurite,  în  osteneli  peste  măsură,  în 
suferinţe  copleşitoare,  în  ponegriri  şi  împroşcări  de  la  vrăjmaşii  din  afară  şi  de  la  cei 
dinăuntrul  Ortodoxiei,  corabia  înotării  noastre  adeseori  a  fost  atacată,  lovită,  uneori  chiar 
şi  sfărâmată.  In  noaptea  acestei  vieţi  şi-n  adâncul  învăţăturii  ispitelor,  ne-au  zbuciumat 
cumplit  faraonii  şi  abimelehii  moderni,  prin  asmuţirea  câinilor  şleahtei  lor  şi  feluritele 
mrejuiri  satanice;  ne-au  încurcat  şi  presat  până  la  sufocare.  Mai-marele  Damascului 
spiritual  a  închis  în  juru-mi  cetatea  patimilor  cu  scopul  diabolic  de  a  ne  prinde  în  cursele 
lui,  dar  prin  fereastra  Providenţei  am  scăpat  dincolo  de  zidul  cu  metereze  al  vrajbelor 
pierzătoare  de  suflet. 

Adeseori  lucrând  pentru  ridicarea  multora  din  prăpăstiile  eterodoxiei  şi 
readucerea  lor  în  Sionul  Ortodoxiei,  am  fost  acuzat  de  erezie,  chiar  şi  de  cei  de  un  nume 
şi  haină  cu  noi.  în  lupta  dârză  pentru  luminarea  sufletelor  zăcânde  în  întunericul  şi  umbra 
morţii  feluritelor  vieţuiri  anticreştineşti,  am  fost  împroşcat  cu  cuvintele:  „Ăsta  e  nebun... 
Cine  a  mai  văzut:  creştinii  să  nu  fumeze,  să  nu  chefuiască,  să  nu  joace,  să  nu  cânte 
cântece  de  amor,  să  nu  suduie...  nuntă  fără  lăutari  şi  moarte  fără  bocete...?" 

Am  fost  urmărit  şi  arestat  când  luptam  pentru  stârpirea  beţiei,  mama  tuturor 
răutăţilor  şi  readucerea  purtătorilor  de  nume  creştinesc  din  crâşme,  de  pe  teritoriile 
Satanei  şi  de  pe  meleagurile  rătăcirii  stiliste  în  sânul  Sfintei  Biserici  ortodoxe.  Am  avut 
de  răbdat  foarte  multe  lovituri  spirituale,  ale  căror  răni  încă  nu  mi  s-au  tămăduit,  ci 
sângerează  mereu  până  acum,  provocându-mi  dureri  copleşitoare.  Adeseori  am  fost  în 
primejdii  în  călătorii,  în  primejdii  în  casă,  în  primejdii  din  partea  tâlharilor,  mai  ales  a 
celor  spirituali,  în  primejdii  din  partea  celor  din  seminţia,  limba,  haina  şi  connumirea 
noastră;  în  primejdii  din  partea  păgânilor  nebotezaţi  şi  a  celor  botezaţi,  în  primejdii,  în 
oraşe,  în  sate,  în  pustietate,  în  adunări,  uneori  şi  în  Sfintele  Biserici,  chiar  şi  în  vremurile 
Liturghisirii...  In  primejdii  şi  în  nevoi  grele  între  mincinoşii  fraţi  şi  surori.  In  costisitoare 
griji  de  Sfânta  Biserică  Ortodoxă  şi  mântuirea  fiilor  şi  fiicelor  ei.  Adeseori  în  supărări,  în 
privegheri,  în  posturi,  în  năvăliri,  în  grija  pentru  noi  înşine.  Cine  e  neputincios  şi  eu  să  nu 
fiu?  Cine  se  sminteşte  şi  eu  să  nu  mă  aprind...?  Pentru  mulţimea  descoperirilor  de  sus  şi 
mie  păcătosului  şi  netrebnica  slugă  a  Domnului,  datu-mi-s-a  -  îmbolditor  trupului  - 
îngerul  Satanei  să  mă  bată  peste  faţă  ca  să  nu  mă  înalţ...  în  durerile  copleşitoare  adeseori 
m-am  rugat  Domnului  Dumnezeu  ca  să-1  alunge  de  la  mine.  Dar  mi  s-a  răspuns:  „Destul 
îţi  este  ţie  Darul  Meu,  că  puterea  Mea  în  neputinţe  se  săvârşeşte".  Aşadar,  mă  voi  lăuda  şi 
eu  în  neputinţele  mele,  în  desele-mi  slăbiciuni,  în  defăimări,  în  nevoi,  în  prigoane,  în 
strâmtorări  pentru  Hristos  şi  lucrarea  încredinţată,  rugându-L  ca  toţi  creştinii  ortodocşi, 
prin  darul  şi  divinile  Sale  învăţături,  să  devină  cât  mai  desăvârşiţi,  bucuroşi  duhovniceşte, 
mângâiaţi,  paşnici,  rodnici  în  tot  lucrul  bun,  sporind  în  virtuţi  şi  în  Duhul  Cel  de  viaţă 

135 


dătător,  dezbrăcaţi  de  omul  cel  vechi  al  păcatului  şi  îmbrăcaţi  în  Omul  cel  Nou  al 
neprihănirii.  Astfel  progresând  după  plăcerea  Mântuitorului  nostru  Iisus  Hristos,  să 
purtăm  chipul  Omului  Ceresc  (cum  am  purtat  chipul  celui  pământesc)  ca  cel  muritor  să  se 
înghită  de  viaţă.  Şi  aşa  precum  în  Adam  toţi  murim,  aşa  în  Hristos  să  înviem. 

Dumnezeu,  Tatăl  îndurărilor  şi  al  luminilor,  de  la  Care  se  pogoară  tot  darul 
desăvârşit,  să  ne  înzestreze  pe  toţii  fiii  şi  fiicele  Bisericii  Lui,  cu  avuţia  Slavei  Sale,  să  ne 
întărească  în  omul  cel  dinăuntru,  să  întemeieze  şi  înrădăcineze  adânc  în  fiinţa  noastră 
dragostea  Evangheliei  Sale,  ca  să  putem  cunoaşte  şi  noi  cu  toţi  Sfinţii  ce  este:  lăţimea, 
lungimea,  adâncul  şi  înălţimea  adevăratei  vieţuiri  în  Hristos,  Care  ne  va  da  nouă  toate 
cele  de  trebuinţă  şi  folos  vremelnic  şi  veşnic  (Matei  6,  33;  3  Regi  3,  5-14;  Psalmi  36/37, 
23-31;  Marcu  10,  28-31;  Luca  12,  31-40;  21,  31-37;  1  Timotei  4,  8;  Apocalipsa  2,  9-10; 
3,  7-12;  21,  7). 

Activitatea  părintelui  Nicodim  în  mănăstirea  Văratec,  judeţul 

Neamţ  (1945  - 1961) 


După  cum  spune  sfântul  apostol  Pavel  către  Timotei  „toţi  cei  ce  voiesc  să 
trăiască  cu  evlavie  în  Hristos  Iisus,  vor  fi  prigoniţi"  (2  Timotei  3,  12;  Faptele  Apostolilor 
14,  22),  vor  fi  urâţi  de  oamenii  răi.  Acele  monahii  din  mănăstirea  Agapia  care  au  încercat 
să-1  otrăvească  pe  părintele  Nicodim  cu  jertfa  adusă  la  Sf.  Biserică  spre  sfinţire  şi  care, 
văzând  că  n-au  reuşit,  ce  credeţi  că  s-au  ruşinat  de  fapta  lor  cea  rea,  ori  s-au  mai  potolit 
cumva?  Nu.  Ci  văzând  că  n-au  reuşit  să-1  bage  în  pământ,  mai  înainte  de  vreme  pe 
această  cale,  s-au  strâns  iar  la  sfat  ca  să  vadă  ce-i  de  făcut  cu  el,  pentru  că  nu  puteau  să-1 
mai  vadă  în  ochi.  Erau  ele  vreo  6-7  din  cele  mai  bune  de  gură  şi  care  nu  mai  puteau  suferi 
să-1  audă  citind  Sfânta  Evanghelie  sau  vorbind  la  predică,  ba  nici  chiar  rostind  ecteniile  la 
slujbă.  Părintele  era  plin  de  bunătate.  Cu  darul  lui  Dumnezeu  el  tăcea,  răbda,  lucra  şi  se 
ruga.  în  schimb  ele  se  învârteau  de  colo  până  colo,  iscodeau,  se  frământau,  se  tulburau, 
parcă  erau  purtate  de  un  duh  străin  şi  nu-şi  mai  aflau  locul. 

în  cele  din  urmă,  tot  frământându-se  ele,  au  ajuns  la  hotărârea  ca  să  meargă  în 
audienţă  la  Mitropolit  şi  să  nu  plece  de  la  el  până  nu  le  va  da  cuvânt  că  îl  trimite  în  altă 
mănăstire.  Iar  de  nu  se  va  învoi  Mitropolitul,  ele  îi  vor  spune  că  nu  se  mai  întorc  la 
mănăstire,  ci  se  vor  duce  în  lume.  într-adevăr,  după  câteva  zile  a  sosit  şi  Mitropolitul  şi  1- 
a  chemat  pe  părintele  Nicodim  la  stăreţie  facându-i  cunoscut  să  plece  pentru  un  timp  mai 
scurt  la  mănăstirea  Văratec.  Auzind  de  una  ca  aceasta,  Părintelui  i-a  venit  tare  greu  şi  a 
căzut  în  genunchi  înaintea  Mitropolitului,  rugându-1  să  nu-1  mute  nicăieri,  deoarece  aici 
are  pe  sora  care-1  îngrijeşte,  iar  de  se  va  duce  în  altă  parte  e  mult  mai  greu.  Totuşi 
hotărârea  care  a  dat-o  n-a  mai  schimbat-o  şi  a  rămas  ca  Părintele  să  plece  la  Văratec.  Nu 
doar  că  Părintele  era  legat  cumva  de  frumuseţile  naturale  ale  Agapiei,  dar  era  altceva  care 
îl  ţinea  aici.  în  primul  rând  era  biblioteca  cea  de  peste  o  mie  de  volume;  în  afară  de 

broşuri,  reviste,  colecţii  de  foi  religioase,  cărţi  de  istorie,  de  medicină,  era  sora  sa, 
monahia  Măria,  care-i  pregătea  cele  necesare,  apoi  spaţiul  pentru  păstrarea  cărţilor, 
pentru  cazarea  închinătorilor  şi  câte  altele. 

Aşa  că  în  anul  1945,  la  zece  ani  după  venirea  lui  din  Ardeal,  părintele 
Nicodim  îşi  face  iarăşi  bagajul  şi  cu  nădejdea  în  Cel  Atotputernic,  Care  a  fost  cu  el 
întotdeauna,  pleacă  la  mănăstirea  Văratec. 

Nu  a  trecut  mai  mult  de  trei  ani  de  zile  de  când  Mitropolitul  Irineu 
Mihălcescu  a  mutat  pe  Părintele  de  la  mănăstirea  Agapia  la  Văratec  şi  s-a  îmbolnăvit 
grav.  A  fost  adus  la  mănăstirea  Agapia  ca  să  fie  îngrijit.  Cu  vreo  două  săptămâni  mai 
înainte  de  a  trece  la  cele  veşnice,  a  chemat  preoţii  să-i  facă  Sfântul  Maslu.  Când  s-au 
adunat  preoţii  să-i  facă  Sfântul  Maslu,  Mitropolitul  a  stăruit  să  fie  adus  de  la  mănăstirea 
Văratec  şi  părintele  Nicodim  Măndiţă  şi  nu  a  început  până  nu  a  sosit  şi  el.  Mitropolitul  şi- 
a  cerut  mai  întâi  iertare  de  la  părintele  Nicodim  că  1-a  trimis  la  mănăstirea  Văratec  şi  aşa 
a  început  slujba.  La  terminare,  când  -  după  rânduiala  care  este  -  Mitropolitul  trebuia  ca 
singur  să  se  miruiască,  nemaifiind  alt  ierarh  de  faţă,  spre  uimirea  celorlalţi  preoţi,  el  a 
cerut  să  fie  miruit  de  părintele  Nicodim.  Prima  dată  nu  s-a  învoit  la  aceasta,  dar  văzând  că 
Mitropolitul  stăruie  aşa  de  mult,  1-a  miruit  spre  mirarea  preoţilor  prezenţi  şi  a  tuturor 
celor  de  faţă.  Când  părintele  Nicodim  îl  miruia,  el  îşi  cerea  iertare  cu  lacrimi  de  la  el. 
Aceasta  s-a  petrecut  în  toate  cele  trei  rânduri.  Iar  când  şi-a  dat  sufletul,  cu  câteva  zile  mai 
înainte,  a  început  a  striga:  „Iartă-mă,  Părinte  Nicodim,  că  tare  mult  ţi-am  greşit!" 

Şi  aşa  a  strigat  până  a  trecut  la  cele  veşnice.  Acestea  mi  le-au  povestit  acele 
două  monahii  care  l-au  îngrijit  pe  el.  De  aici  se  vede  clar  că  Mitropolitul  şi-a  dat  seama  că 
a  comis  o  mare  greşeală  cu  trimiterea  Părintelui  de  la  Agapia  la  Văratec,  dar  a  fost  prea 
târziu. 

Venind  Părintele  la  mănăstirea  Văratec  s-a  stabilit  la  o  monahie  bătrână,  unde 
a  închiriat  două  camere,  una  pentru  lucru  şi  dormit  şi  alta  pentru  a  păstra  Sf.  Taine  şi 
biblioteca  sa.  Aceste  două  camere  nu  erau  suficiente  la  o  aşa  mare  lucrare  ce  o  avea  de 

împlinit,  ca  scriitor  şi  mare  duhovnic.  Unui  preot  monah  şi  scriitor  cum  era,  cu  aşa  mare 
activitate,  îi  trebuiau  şase  camere  şi  anume: 

1)  Cameră  -  paraclis,  unde  să  păstreze  Sfintele  Taine;  Sfânta  Agheasmă 
mare  şi  mică,  Sfânta  Anaforă,  şi  unde  să  facă  şi  unele  slujbe  în  cazuri  mai  deosebite. 

2)  Cameră  -  bibliotecă,  unde  să  păstreze  cărţile  religioase  şi  altfel  de 
scrieri  istorice,  de  medicină. 

3)  Cameră  de  spovedit,  pe  pereţii  căreia  să  fie  expuse  felurite  icoane  şi 
tablouri  religioase  şi  tablouri  scrise  cu  litere  mari  cuprinzând  învăţături  despre  Taina 
Spovedaniei  şi  a  Sfintei  împărtăşanii. 

4)  Cameră  de  oaspeţi  sau  oficială,  în  care  se  primesc  închinători,  care  vin 
mai  de  departe. 

5)  Cameră  unde  doarme  preotul. 

6)  Cameră  bucătărie  şi  de  stat  la  masă. 

Iar  dacă  este  Preot  de  mir,  îi  mai  trebuiesc  încă  două  camere  sau  chiar  trei. 

Aşa  că  Părintele,  în  două  camere  era  destul  de  strâmtorat,  dar  nu  avea  altă 
posibilitate,  deoarece  şi  pentru  acest  mic  spaţiu  plătea  chirie...  Cu  Darul  lui  Dumnezeu 
însă,  aici  în  această  mănăstire  a  reuşit  Părintele  să  aibă  cea  mai  mare  şi  mai  strălucită 
activitate  din  viaţa  sa. 

Locuinţa  unde  stătea  Părintele  avea  în  jurul  ei  o  grădină  mare  cu  pomi,  care  îi 
servea  drept  cameră  de  spovedit  şi  cameră  de  oaspeţi,  pentru  că  în  această  grădină 
mărturisea  pe  oameni,  făcea  rugăciuni;  îi  învăţa,  nu  numai  vara,  ci  chiar  şi  iarna,  deoarece 
camera  unde  stătea  era  micuţă,  iar  oamenii  care  veneau  la  el  erau  foarte  mulţi. 

Locuitorii  ţării  noastre  trecuseră,  nu  de  mult,  prin  focul  celui  de  al  doilea 
război  mondial  şi  mulţi  dintre  ei  văzuseră  moartea  cu  ochii.  In  asemenea  situaţii  aflându- 
se  bietul  om,  câte  făgăduinţe  nu  face  el  atunci,  câtă  dorinţă  de  îndreptare  a  vieţii  lui  nu 
simte  el  arunci  şi  câte  planuri  de  îndreptare  a  vieţii  nu-i  trec  prin  minte. 

Părintele  mărturisind  pe  oameni  în  grădină  sau  veşmântărie,  care  avea  pereţi 
şi  geamuri  de  sticlă,  avea  în  vedere  cuvântul  cel  din  pravila  Bisericii  care  spunea  că 
preotul  duhovnic,  mărturisind  mai  cu  seamă  partea  femeiască,  să  stea  în  aşa  fel  în 
pridvorul  bisericii  sau  undeva  încât  măcar  jumătate  din  corpul  lui  să  fie  în  văzul  celor  din 
afară  ca  să  nu  fie  sminteală  pentru  alţii  sau  să  dea  ocazie  celor  contrari  de  a  vocifera 
asupra  lui... 


întoarcerea  din  prizonierat 

Când  am  plecat  pe  front  în  anul  1 942,  Părintele  se  afla  la  mănăstirea  Agapia. 
In  anul  1948,  când  am  venit  din  Rusia,  el  se  afla  la  mănăstirea  Văratec.  Când  am  ajuns 
am  găsit  pe  sora  lui,  maica  Măria,  care  după  şase  ani  şi  ceva  nu  m-a  recunoscut  cine  sunt. 
Părintele  era  chemat  la  stăreţie.  Când  a  venit,  de  la  o  mare  distanţă  mi-a  zis: 

Dar  unde  ai  fost,  frate  Gheorghe,  atât  de  multă  vreme  de  când  n-ai  mai 

venit  pe  la  noi? 

Maica  Măria  s-a  tot  uitat  la  mine  şi  nu  ştia  ce  să  creadă.  Plină  de  nedumerire 
a  zis  către  Părintele: 

-  Care  frate  Gheorghe  este,  Cuvioase  Părinte,  de  nu-1  cunosc? 

Este  fratele  Gheorghe  Ionescu,  maică  Mărie,  de  la  Schitu-Frumoasa  pe 
care  l-am  tot  pomenit  noi  la  Sfintele  Rugăciuni  ca  să  vină  sănătos  acasă!  Cum  de  nu-1  mai 
cunoşti?  Nu  venea  el  mereu  când  eram  noi  la  Agapia? 

-  Nu  l-am  cunoscut  de  prima  dată,  a  zis  maica  Măria,  dar  acum  îl  cunosc.  Ii 
dădeai  Sfinţia  ta  iconiţe  şi  cruciuliţe  ca  să  le  vândă  şi  să-şi  facă  bani  de  drum  când  era  la 
şcoală.  îşi  făcea  cele  şapte  laude  în  podul  grajdului  cu  alţi  copii  şi-i  spuneai  sfinţia  ta  să 

nu  umble  în  pod  cu  lumânarea  aprinsă  când  trebuia  să  tămâieze.  Da,  acuma  ştiu,  îl 
cunosc.  Dar  câţi  ani  ai  stat  acolo,  frate  Gheorghe?  şi  i-a  dat  lacrimile. 

Ea  a  plecat  că  nu  mai  putea  să-şi  stăpânească  plânsul.  Abia  după  ce  a  plecat 
ea,  am  răspuns  la  întrebarea  ce  mi-a  pus-o  Părintele. 

-    Pentru  păcatele  mele,  Cuvioase  Părinte,  am  fost  prizonier.  Şi  am  stat  şase 

ani  şi  ceva. 

Lasă-1  Părinte,  să  stea  puţin  la  masă,  că  o  fi  stat  el  acolo  flămând  destul. 
După  aceea  are  să  ne  povestească!  a  zis  maica  Măria. 

Am  stat  cu  toţii  la  masă  şi  mai  şi  povesteam  câte  ceva  din  cei  şase  ani  de 
prizonierat.  Eu  nu  mă  mai  spovedisem  de  când  am  plecat  din  ţară.  Am  stat  atunci  vreo 
trei  zile  la  Părintele,  în  care  timp  m-am  şi  spovedit. 


Ce  înseamnă  să  strecori  ţânţarul  şi  să  înghiţi  cămila 

într-o  zi  de  duminică  când  Părintele  săvârşise  slujba  Sfânta  Liturghii  la 
biserica  mare,  eu  l-am  aşteptat  la  uşa  veşmântăriei,  pentru  a  lua  blagoslovenie  de  la 
dânsul,  ca  să  merg  la  maica  din  deal.  Când  să  plec,  Părintele  m-a  ţinut  de  mână  şi  mi-a 
spus  că  e  nevoie  să  merg  la  gazda  unde  locuia.  După  rugăciunea  de  sosire,  el  mi-a  dat  un 
cuţit  în  mână  şi  mi-a  zis  să  tai  cu  el  aşchii  dintr-o  bucată  de  draniţă  de  brad,  ca  să  aprind 
focul;  iar  el  a  mers  în  camera  cealaltă,  să  aducă  mâncarea,  ca  să  o  pună  la  încălzit.  Când  a 
venit,  m-a  văzut  că  eu  rupeam  cu  mâna  draniţa  şi  mi-a  zis  zâmbind: 

Dar  ce?  Parcă  ţi-am  dat  un  cuţit  să  tai  draniţa,  pentru  ce  te  necăjeşti  să 

rupi  cu  mâna? 

De  altfel  draniţa  era  cam  groasă  şi  nu  reuşeam  să  fac  aşchii  subţiri,  ca  să  fac 
focul  mai  repede.  Am  încercat  să-i  spun  că  o  pot  rupe  şi  cu  mâna,  fară  să  îndrăznesc  a-i 

spune  că  astăzi  este  duminică  şi  de  aceea  nu  voiam  să  folosesc  cuţitul  la  tăiat  draniţa. 
Părintele  a  înţeles  care-i  pricina  şi  a  găsit  prilejul,  cel  mai  potrivit,  ca  să-mi  dea  o  lecţie, 
care  să-mi  folosească  şi  mine  şi  altora: 

Ce  crezi,  că  a  tăia  draniţa  cu  cuţitul  ca  să  faci  focul  este  un  păcat,  pentru 
că  astăzi  e  zi  de  duminică?  Dacă  tai  cu  cuţitul  pâine,  sau  salată,  sau  murături,  sau  alte 
alimente,  e  un  păcat  pentru  că  e  sărbătoare  sau  pentru  că  e  zi  de  duminică?  Nu!  Nu  e  nici 
un  păcat!  Asta  ar  însemna  să  strecurăm  ţânţarul  şi  să  înghiţim  cămila,  după  cum  spune 
Mântuitorul  în  Sfânta  Evanghelie.  A  spăla  cu  mare  grijă  vasele  la  începerea  postului  sau  a 
le  înlocui  cu  altele,  a  te  feri  ca  de  ceva  spurcat  să  atingi  cu  mâna  alimentele  de  frupt  (de 
dulce)  în  posturi,  este  tot  ceea  ce  am  zis  mai  înainte:  că  strecurăm  ţânţarul  şi  înghiţim 
cămila...  Tot  Mântuitorul,  spune  că  preoţii  în  templu  calcă  sâmbăta  şi  nevinovaţi  sunt 
(Matei  12,  5;  Numerii  28,  9)  adică  preoţii  Legii  Vechi,  aduceau  în  templu,  animale  pentru 
jertfe  şi  nu  li  se  socotea  lor  păcat,  căci  aşa  cerea  nevoia...  Aşa  că  în  zilele  de  sărbătoare  nu 
e  vreun  păcat  să  faci  anumite  lucruri  mici,  dar  trebuitoare,  care  nu  pot  fi  făcute  din  ajun. 
Poţi  face  chiar  şi  mâncare  duminica  şi  sărbătoarea,  când  vine  cineva  la  tine  fară  să  te 
aştepţi  şi  n-ai  ce  să-i  dai  de  mâncare.  Decât  să  laşi  oamenii  flămânzi  şi  nemâncaţi,  e  mult 
mai  bine  să  le  pregăteşti  mâncare  şi  nu  ţi  se  va  socoti  ţie  păcat.  Păcat  mare  ţi  se  va  socoti 
ţie  dacă  nu-i  vei  ospăta  cu  toată  dragostea,  pe  cei  ce  vin  la  tine  duminica  şi  sărbătoarea, 
pe  motiv  că  e  păcat  a  le  pregăti  de  mâncare.  Atunci  însemnează  că  strecori  ţânţarul  si  că 
înghiţi  cămila.  Şi  dacă  fiecare  îşi  dezleagă  în  zi  de  sărbătoare  sau  duminica  animalul  de  la 
iesle  şi  îl  duce  de  îl  adapă,  pentru  că  aşa  cere  nevoia,  dar  oare  omul  care  e  mult  mai  de 
preţ  decât  un  animal,  nu  se  cade  în  zi  de  sărbătoare  sau  duminica  să-1  ospătezi  pe  el  cu 
toată  dragostea,  ştiind  că  el  reprezintă  pe  însuşi  Domnul  nostru  Iisus  Hristos?  Dacă  acest 
lucru  nu  l-ai  prevăzut  din  ajun,  ca  să  te  poţi  pregăti  cu  cele  necesare,  e  de  la  sine  înţeles 
că  eşti  fară  păcat,  de  vei  pregăti,  pentru  dragostea  lor  ceva  de  mâncare,  chiar  de  va  fi 
mare  sărbătoare,  să  nu  se  facă  mâncare  în  timpul  Sfintei  Liturghii. 

Părintele  folosea  lingură  de  lemn  şi  cu  ea  mânca  atât  în  zile  de  post  cât  şi  în 
zile  de  frupt  (de  dulce).  Iar  de  spălat  avea  o  covăţică  de  lemn  în  care  punea  apă  caldă,  fară 
sodă  sau  leşie  şi  spăla  lingurile  şi  castroanele  pe  care  le  folosea  la  masă.  Ceva  deosebit 
am  observat  la  Părintele,  că  păzea  cu  mare  grijă,  să  nu  cadă  pe  jos  resturi  de  pâine, 
deoarece  pâinea  şi  vinul,  spunea  dânsul,  sunt  simbolul  Trupului  şi  Sângelui  Domnului 
nostru  Iisus  Hristos.  Avea  un  coş  mic  unde  puneam  pâinea  tăiată  când  ne  aşezam  la  masă, 
iar  dedesubtul  coşului  de  pâine  era  aşternută  o  coală  de  hârtie.  Şi  orice  firimituri  se 
făceau,  rămâneau  pe  acea  coală  de  hârtie  în  timpul  când  mâneam,  iar  după  masă  Părintele 
lua  cu  grijă  acea  coală  de  hârtie  şi  o  scutura  bine  în  acel  coş  de  pâine,  la  fel  cum  facem 
noi  când  folosim  Sfânta  Anaforă,  şi  nu  lăsăm  să  cadă  jos  nici  o  firimitură  de  pâine. 

Nu  l-am  văzut  niciodată  la  masă  să  aducă  vreun  pahar  cu  vin,  deşi  am  fost  de 
multe  ori  cu  el  chiar  şi  la  sărbătorile  Naşterii  şi  ale  învierii  Domnului.  S-a  întâmplat  odată 
să  fiu  acolo  când  a  venit  maica  stareţă  cu  preoţii  cei  ce  făceau  slujbă  în  mănăstirea 
Văratec  de  l-au  felicitat  pe  părintele  Nicodim  în  ziua  de  26  decembrie,  când  îşi  serba 
patronul.  Arunci  a  mers  în  camera  unde  îşi  ţinea  mâncarea  şi  a  adus  o  sticlă  cu  vin,  iar 
pahare  a  împrumutat  de  la  gazdă.  A  turnat  fiecăruia  dintre  ei  câte  un  pahar,  mi-a  dat  şi 
mie  unul,  la  fel  a  făcut  şi  pentru  dânsul,  dar  nu  1-a  servit.  Am  văzut  cum  a  ciocnit 
paharele  cu  ceilalţi  preoţi,  cu  maica  stareţă  şi  cu  mine!  După  plecarea  musafirilor  l-am 
întrebat  ce  însemnătate  are  ciocnirea  paharelor  şi  dacă  e  bine  să  facem  şi  noi  la  fel. 

Da,  e  bine  să  facem  cu  toţii.  Ciocnirea  paharelor  înseamnă  unitatea 
inimilor  noastre  ca  creştineşti. 

După  ce  s-a  încălzit  mâncarea,  şi  a  terminat  cu  cuvântul  despre  aprinsul 
focului  cu  draniţă,  ne -am  aşezat  la  masă.  Eu  am  mâncat  mai  repede  şi  am  scos  din 
buzunar  o  notă  pe  care  o  aveam  făcută  şi  în  care  erau  anumite  întrebări.  Pe  unele  dintre 
ele  mi  le  puneau  unii  oameni,  iar  eu  neştiind  ce  să  le  răspund,  mi  le  notam  pe  hârtie; 
altele  erau  de-ale  mele,  care  apăreau  ori  de  câte  ori  citeam  câte  o  carte  şi  nu  puteam 
înţelege  anumite  lucruri.  Când  veneam  la  Părintele,  aveam  întotdeauna  câte  o  notă  mai 

mare  sau  mai  mică,  în  raport  cu  perioada  de  timp  ce  mă  despărţea  de  această  persoană 
înzestrată  de  Dumnezeu  cu  daruri  şi  puteri  minunate. 


Corespondenţă  dintre  fiul  duhovnicesc  şi  părintele  său 

Din  mila  lui  Dumnezeu  dacă  am  avut  parte  să  stau  şi  eu  pe  la  Părintele  în 
repetate  rânduri  şi  să  aud  de  la  el  multe  învăţături  şi  să  văd  în  persoana  lui  pe  adevăratul 
om  al  lui  Dumnezeu  şi  uitându-mă  şi  la  viaţa  mea  cât  era  de  departe  faţă  de  prototipul  pe 
care  îl  aveam  în  faţa  mea  ca  pe  o  adevărată  icoană  de  creştin  model,  acestea  toate  la  un 
loc,  zic,  m-au  făcut  să  mă  simt  împresurat  de  valurile  descurajării,  încât  am  ajuns  până 
acolo,  de  i-am  scris  o  scrisoare  mai  puţin  obişnuită,  al  cărui  conţinut  îl  voi  reda  aici: 

„Cuvioase  Părinte  Nicodim, 

„De  m-ar  ucide  cineva  cu  pietre,  socotesc  că  ar  face  o  faptă  bună,  deoarece  ar 
mai  împuţina  numărul  celor  păcătoşi  de  pe  pământ.  Am  zis  aceste  cuvinte  şi  le  zic  pentru 
faptul  că  nu  sunt  mulţumit  deloc  cum  se  deapănă  firul  vieţii  mele,  iar  eu  în  loc  să 
avansez,  cât  de  cât  pe  calea  vieţii,  bat  pasul  pe  loc,  ba  mai  dau  şi  înapoi,  ca  şi  cum  nu  aş 
avea  la  îndemână  atâtea  mijloace  de  mântuire... 

Blagosloviţi  şi  mă  iertaţi  şi  vă  rugaţi  pentru  mine  păcătosul.  Gheorghe 

Ionescu". 

Acesta  a  fost  cuprinsul  scrisorii  pe  care  am  trimis-o  părintelui  Nicodim,  prin 
cineva  de  încredere,  iar  scrisoarea  a  fost  închisă  bine  de  tot,  ca  nu  cumva  să  curgă  din  ea 
vreo  picătură  din  lacrimile  ce  au  curs  pe  aceste  rânduri. 

Puţine  au  fost  cuvintele  ce  le-am  scris,  ca  un  sărac  ce  sunt;  dar  Părintele  care 
deţinea  un  depozit  întreg,  mi-a  scris  opt  pagini  cu  un  scris  mărunt  şi  des,  şi  nu  te  mai 
saturai  să  citeşti  această  minunată  scrisoare.  Nici  o  dată  în  viaţa  mea  n-am  primit  o 
scrisoare  cu  mai  multe  cuvinte  de  mângâiere  şi  de  încurajare  ca  în  această  scrisoare.  Dacă 
aş  avea-o  acum,  să  o  redau  aici,  mult  folos  ar  avea  cei  ce  ar  citi-o.  Dar  întrucât  peste  casa 
noastră  au  bătut  multe  vânturi  (percheziţii  ale  securităţii  care  ne-au  confiscat  toate 
cărţile),  care  mai  de  care  mai  iuţi  şi  mai  năstruşnice,  încât  puţin  a  fost  de  nu  ne-au  dat 
peste  cap,  după  cuvântul  Proorocului  David  (Psalmi  123,  4-5;  118,  87).  Aşa  ca,  acea 
scrisoare,  ce  avea  un  conţinut  atât  de  minunat,  a  încăput  pe  mâinile  altora,  fără  voia 
noastră. 

După  ce  am  venit  de  la  închisoare  şi  după  trecerea  la  cele  veşnice  a  părintelui 
Nicodim,  am  găsit  la  un  bătrân  credincios,  prieten  al  nostru,  o  mică  parte  din  conţinutul 
acelei  scrisori,  pe  care  el  o  copiase  mai  înainte  de  a  fi  confiscată  de  securitate  şi  pe  care  o 
redăm  mai  jos: 

„Iubitul  şi  scumpul  meu  fiu  duhovnicesc,  Gheorghe! 

...Pe  de  altă  parte  în  deobşte  e  cunoscut  că  nu  este  cu  putinţă  un  adevărat 
progres  moral,  decât  acolo  unde  stăpâneşte  nepotolita  râvnă  pentru  desăvârşire;  omul  care 
e  mistuit  de  dorul  desăvârşirii  e  veşnic  nemulţumit,  fiindcă  la  fiecare  pas  îşi  dă  seama  că 
nu  poate  atinge  perfecţiunea  spre  care  năzuieşte  sufletul  său  însetat  de  absolut.  Alpinistul 
de  performanţă  nu  cunoaşte  decât  popasuri  trecătoare.  Fiecare  culme  pe  care  o  atinge  nu 
poate  face  decât  să-i  înteţească  ambiţia  nobilă  pentru  noi  recorduri.  El  nu  înţelege  să  aibă 
decât  o  singură  lozincă:  Excelsior!  O  vrajă  irezistibilă  îl  atrage  spre  piscurile  cele  mai 

înalte  care  se  profilează  în  zare;  orice  ascensiune  reuşită  pentru  el  nu-i  decât  un  imbold 
nou  ca  să  întreprindă  alte  expediţii  şi  mai  îndrăzneţe. 

E  un  lucru  constatat  că  mulţumirea  completă  de  sine  nu  face  decât  să 
stagneze  progresul  şi  să  provoace  decadenţa.  Beatitudinea  satisfacţiei  de  sine  e  semn  de 
îmbuibare  sufletească,  ce  are  ca  efect  îmbolnăvirea  organismului  de  arteroscleroză, 
beteşug  care  stinghereşte  circulaţia  sevei  spirituale. 

Oamenii  cu  cât  sunt  mai  îmbunătăţiţi  din  punct  de  vedere  moral,  cu  atât  mai 
mult  sunt  severi  cu  ei  înşişi  şi  indulgenţi  cu  alţii,  sunt  aspri  cu  dânşii  fiindcă  mereu  ei  văd 
distanţa  care-i  separă  de  realitatea  înfăptuirilor,  de  idealul  care  se  proiectează  la  orizont, 
seducător  de  fascinant.  Constatarea  că  ei  sunt  foarte  departe  de  piscurile  însorite  ale 
cetăţii  idealului,  îi  face  pe  aceşti  pelerini  neosteniţi  să  fie  nemulţumiţi  de  drumul  parcurs, 
străduindu-se  să  înteţească  zelul.  Dorinţa  aprigă  de  a  se  apropia  de  ţinta  visurilor  lor,  îi 
face  să  fie  necruţători  cu  orice  pornire  care  le-ar  încetini  mersul.  Chiar  un  popas  prelungit 
li  se  pare  o  mare  vină. 

Omul  inferior  din  punct  de  vedere  moral,  este  dimpotrivă  foarte  îngăduitor  cu 
dânsul  şi  cât  se  poate  de  aspru  cu  alţii.  Nefiind  însufleţit  de  râvna  desăvârşirii,  el  nu 
cunoaşte  sentimentul  de  nemulţumire  ce  te  cuprinde  când  vezi  distanţa  care  te  separă, 
între  aspiraţiile  inimii  tale  şi  înfăptuirile  firave  la  care  ai  izbutit  să  ajungi.  Fiindcă  nu  are 
o  ţintă  în  faţa  lui,  el  nu-şi  dă  seama  nici  de  mica  întindere  pe  care  a  străbătut-o  şi  nici  de 
drumul  înfiorător  de  lung  ce  i-ar  rămâne  să  parcurgă,  lipsit  de  noţiunea  spaţiului,  şi  străin 
de  dorul  perfecţiunii  etice,  el  e  foarte  încântat  de  fiecare  pas  pe  care  îl  face,  chiar  atunci 
când  nu  izbuteşte  decât  să  se  învârtească  pe  loc. 

Fiindcă  nu  e  preocupat  de  propria  lui  desăvârşire  şi  nu-şi  cheltuieşte  energia 
în  eforturi  disperate  ca  să  atingă  ţinta  propusă,  el  are  timp  şi  dispoziţia  necesară  ca  să  se 
ocupe  stăruitor  de  alţii.  In  această  situaţie  de  spirit,  de  curiozitate  frivolă  şi  pornire 
clevetitoare,  el  vede  pete  în  soare,  căutând  să  facă  mare  caz  de  ele.  Şi  fiindcă  se  pricepe 
să  găsească  pete  în  soare,  devine  foarte  prezumţios,  socotindu-se  în  drept  să  judece  pe 

toată  lumea.  Şi,  cu  cât  este  mai  încrezut,  cu  atât  mai  mult  se  simte  dator  să  fie  mai 
exigent. 

Prin  severitatea  arătată  faţă  de  alţii,  parcă  ar  vrea  să  afirme,  în  mod  public  şi 
cu  tot  dinadinsul,  superioritatea  lui  care  nu  există.  Sub  biciul  celei  mai  incisive  ironii,  eşti 
nevoit  să-ţi  aduci  aminte,  că  nu  trebuie  să  judeci,  ca  să  nu  fii  judecat,  că  vei  fi  judecat  cu 
aceeaşi  judecată  cu  care  ai  judecat  pe  alţii,  şi  vei  fi  măsurat  cu  aceeaşi  măsură  cu  care  te- 
ai  încumetat  să  măsori  tu  pe  alţii". 

Niciodată  în  viaţă  mea  n-am  primit  o  scrisoare  de  la  Părintele  cu  un  titlu  ca 
acela:  „Iubitul  şi  scumpul  meu  fiu  duhovnicesc,  Gheorghe!".  Din  cele  câteva  rânduri  ale 
scrisorii  mele,  Părintele  şi-a  dat  seama  că  eu  nu  înţeleg  cum  că  în  urcuşul  duhovnicesc  e 
vorba  mai  întâi  de  o  pruncie,  apoi  de  o  tinereţe  şi  după  aceste  două  stări  omul  care  se 
luptă  „lupta  cea  bună",  va  ajunge  la  o  bărbăţie  duhovnicească.  In  scrisoarea  ce  am  primit- 
o  de  la  Părintele,  am  găsit  cuvinte  care  puneau  în  lumină  despre  cum  se  poate  ajunge 
acolo  unde  doreşte  creştinul,  dar  nu  dintr-o  dată,  ci  treptat-treptat  şi  sprijinit  de  darul  lui 
Dumnezeu  clipă  de  clipă.  Printre  altele  îmi  aduc  aminte  că  în  scrisoarea  aceea,  Părintele 
mă  sfătuia:  „Frăţia  ta  ai  vrea  ca  în  această  luptă,  pe  care  o  duci  pentru  mântuirea 
sufletului,  numai  să  loveşti,  dar  nimeni  să  nu  te  lovească.  Tocmai  mulţumirea  completă 
de  sine,  pe  care  ai  vrea  să  o  dobândeşti,  ar  fi  o  cauză  care  ar  putea  să  stagneze  progresul 
spiritual  şi  să  provoace  chiar  decădere". 

Nici  mama  mea,  mici  tatăl  meu  nu  puteau  cunoaşte  starea  mea  sufletească  de 
lipsă,  de  neputinţe  şi  de  slăbiciune,  aşa  cum  o  cunoştea  părintele  Nicodim,  care  de  la 
vârsta  de  14  ani  mi-a  fost  duhovnic  până  a  trecut  în  veşnicie.  La  scaunul  spovedaniei  şi 
cu  alte  ocazii,  mă  plângeam  lui  cum  să  fac  ca  să  scap  de  anumite  deprinderi  şi  obiceiuri 
rele  care  mă  stăpâneau.  Pe  el  îl  întrebam,  de  la  dânsul  aşteptam  răspunsuri  sigure  şi  tot  el 
era  cel  care  se  ruga  lui  Dumnezeu  pentru  mine. 

încercări  ucigaşe 


Oamenii  care  s-au  mărturisit  au  plecat  cu  toţii.  Am  rămas  numai  eu  cu 
Părintele.  Cineva  i-a  adus  nişte  castraveţi  pe  care  i-a  pus  la  murat  în  două  borcane,  pe  o 
poliţă  în  cerdac,  în  faţa  camerei  unde  lucra.  Am  mers  apoi  în  grădină  la  rugăciune.  Când 
ne  am  întors,  Părintele  a  observat  ceva  schimbat  la  capacele  borcanelor.  S-a  uitat  la  ele  şi 
mi  le  arătă  şi  mie.  Se  observa  în  ele  ca  nişte  pastile  mici  la  fiecare  borcan  câte  trei-patru 
bucăţi.  A  adus  din  cameră  covăţica  de  lemn  şi  după  ce  a  scurs  apa  din  fiecare  borcan,  a 
răsturnat  castraveţii  în  covăţică,  iar  acele  pastile  ce  au  fost  puse  de  cineva  în  borcane,  în 
lipsa  noastră,  pe  când  eram  în  grădină,  le-am  îngropat  în  pământ.  După  ce  a  spălat 
castraveţii  în  vreo  trei-patru  ape,  i-a  pus  iar  în  borcane  la  murat.  De  data  aceasta  însă  nu  i- 
a  mai  lăsat  afară  pe  cerdac,  ci  i-a  dus  în  camera  unde  avea  biblioteca  şi  mâncarea,  pentru 
că  după  cum  s-a  văzut,  stând  afară  din  cameră  nu  prezentau  nici  o  siguranţă.  Şi  acest  gest 
a  fost  o  încercare  de  a-i  face  rău  părintelui  Nicodim. 

Cu  această  ocazie  vom  aminti  aici  şi  nişte  amănunte  mici,  de  pildă:  dacă 
părintele  Nicodim  mergea  să-şi  aducă  apă  de  la  fântână  sau  lemne  pentru  foc,  trebuia  să 
încuie  uşa  cu  cheia  când  ieşea  din  casă  şi  când  sosea  cu  braţul  de  lemne  sau  căldarea  cu 
apă,  să  o  descuie.  Când  mergea  la  Sfânta  Biserică,  după  ce  încuia  uşa,  o  mai  verifica  o 
dată,  ca  să  aibă  siguranţa  că  este  într-adevăr  încuiată.  De  aici  reiese  clar  cât  de  strâmtorat 
era  Părintele  în  această  privinţă.  îşi  asigura  bine  uşa,  pentru  faptul  că  pe  masă  avea 
manuscrise  şi,  dacă  îi  dispărea  vreunul,  îi  strica  tot  rostul.  în  al  doilea  rând,  Părintele  se 
temea  ca  nu  cumva  să-1  otrăvească  cineva,  după  atâtea  necazuri  pe  care  le-a  avut.  Cât 
timp  a  stat  la  mănăstirea  Agapia,  a  fost  scutit  de  a  aduce  apă,  lemne,  de  a  pune  castraveţi 
la  murat  şi  câte  altele,  şi  nici  uşa  camerei  unde  sta  nu  o  mai  încuia  şi  descuia  de  atâtea  ori 
pe  zi,  având  pe  sora  sa,  care  1-a  ajutat  atât  de  mult. 


148 


Săpunul  a  dispărut  şi  vinul  s-a  transformat  în  ceai  amar 

Odată,  i-a  adus  cineva  Părintelui  un  săpun  mare,  parfumat.  Cum  Părintele  nu 
folosea  aşa  ceva,  dar,  fiindcă  era  într-un  pachet  cu  alte  lucruri,  le -a  pus  jos,  la  piciorul 
patului,  pentru  moment.  De  la  uşă  se  observa  foarte  bine.  Cineva,  care  mereu  îl  duşmănea 
tacit,  ciocăneşte  la  uşă  şi  se  preface  că  îl  întreabă  de  o  anumită  regulă  bisericească.  în 
acelaşi  timp,  observând  săpunul  de  la  piciorul  patului,  fară  nici  o  invitaţie,  trece  prin  faţa 
Părintelui,  care  stătea  la  masă  şi  lucra  şi  se  aşeză  pe  capătul  patului  unde  era  săpunul.  In 
clipa  următoare  s-a  prefăcut  că  vrea  să-şi  mai  strângă  şiretul  de  la  pantofi.  Uitându-se 
apoi  spre  Părinlele  să  vadă  dacă  o  observă,  peste  câteva  secunde,  a  băgat  săpunul  sub 
mâneca  hainei.  Apoi  prefacându-se  că  se  grăbeşte,  a  mulţumit  frumos  Părintelui  şi  cerând 
chiar  blagoslovenie  după  rânduiala  călugărească,  a  dispărut  numaidecât  cu  săpun  cu  tot. 

Părintele  Nicodim,  observând  toate  aceste  operaţii  făcute  de  acea  persoană,  a 
fost  mulţumit  că  a  scăpat  de  săpunul  parfumat,  dar  totodată  şi  îngrijorat  de  felul  cum  a 
îndrăznit  să  facă  una  ca  asta  în  prezenţa  sa,  ziua  mare  şi  fară  nici  o  sfială. 

Părintele  Nicodim  îşi  avea  ziua  onomastică  a  doua  zi  de  Naşterea  Domnului, 
dar  nu  obişnuia  să  facă  vreo  pregătire,  îi  făcea  sora  lui,  maica  Măria,  un  coş  de  gogoşi  şi 
procura  puţin  vin,  şi  atunci  când  veneau  Preoţii  din  Mănăstire  să-1  felicite,  împreună  cu 
Maica  Stareţă,  îi  servea  cu  un  pahar  mic  de  vin  şi  cu  gogoşi.  Şi  cu  aceasta  trăgea  linie  pe 
dedesubt,  adică  termina  cu  obiceiul  acesta  lumesc,  care  pentru  Părintele  era  o  povară.  De 
cele  mai  multe  ori  însă,  Părintele  îşi  petrecea  timpul  în  grădină  la  rugăciune,  sau 
mărturisea  pe  oameni  în  ziua  aceea,  aşa  că  la  primirea  musafirilor  era  maica  Măria,  sau 
chiar  uşa  încuiată.  Asta  s-a  întâmplat,  desigur,  numai  la  mănăstirea  Văratec,  căci  la 
mănăstirea  Agapia  nu  se  pomenea  nimic  despre  acest  obicei  lumesc... 

întâmplarea  face  că  această  persoană,  de  care  ne-a  fost  vorba  cu  săpunul 
parfumat,  a  avut  plăcere  să  felicite  pe  părintele  Nicodim  de  ziua  onomastică.  A  ciocănit  la 
uşă  şi  i-a  deschis  sora  sa,  maica  Măria.  Părintele  era  în  grădină  la  rugăciune.  După  ce  a 

intrat  în  cameră,  i-a  spus  surorii  lui  că  a  venit  să-i  ureze  Părintelui  mulţi  ani.  Arunci  sora 
lui  a  deschis  uşa  la  dulap  spre  a  o  servi  cu  gogoşi  şi  a  dat  cu  ochii  de  o  cană  plină. 
Socotind  că  este  vin,  întru  cât  semăna  la  culoare  cu  vinul,  a  luat  şi  a  dat  acelei  persoane  în 
loc  de  vin,  zicându-i: 

-  Primeşte  mata,  această  cană  cu  vin  şi  o  deşartă  într-o  sticlă. 

Ea  a  mulţumit  frumos  şi  a  plecat.  După  un  timp  a  venit  şi  Părintele.  Vrând  să 
bea  puţin  ceai  amar,  a  văzut  cana  deşertată. 

Dar  ce  ai  făcut,  maică  Mărie,  cu  ceaiul  meu  din  cană,  l-ai  aruncat?  a  zis 
Părintele  către  sora  sa. 

-  Dar  unde  ai  avut  ceai,  Cuvioase  Părinte? 

In  cana  aceasta  pe  care  o  văd  acum  goală.  Atunci  maica  Măria  a  povestit 
cele  întâmplate,  la  care  Părintele  a  adăugat: 

Vezi,  maică  Mărie,  că  se  potrivesc  de  minune  aici  cuvintele  zise  de 
Proorocul  David:  „Da-se-va  ţie  după  inima  ta"  (Psalmi  19,  4).  Pe  cât  era  de  amar  ceaiul 
din  cană,  pe  care  i  l-ai  dat  ei,  pe  atât,  ba  poate  şi  mai  mult,  erau  zise  cu  amărăciune 
cuvintele  ei  de  felicitare.  Totuşi,  sfinţia  ta  să-ţi  ceri  iertare  dacă  va  zice  ceva,  iar  de  nu, 
atunci  taci,  că  e  mai  bine. 


Păcatul  smintelii 

Altă  dată,  a  venit  la  Părintele  o  persoană  care  se  tot  uita  mereu  în  firida  sobei. 
Ce  se  întâmplase?  Părintele  îşi  avea  acum  ceaiul  amar  într-o  sticlă  pe  care  o  ţinea  în 
firidă,  să  se  menţină  cald.  Omul  acela  străin  credea  că  în  sticlă  era  vin,  deoarece  la 
culoare  ziceai  că-i  vin.  Tot  uitându-se  el  la  sticla  aceea,  Părintele  a  priceput  ce  se 
frământa  în  mintea  lui  şi  dându-i  sticla  i-a  zis: 

Ia  şi  bea  cât  îţi  trebuie,  nu  cumva  să  gândeşti  că  eu  am  ceva  bun  şi  nu 

vreau  să-ţi  dau. 

Bietul  om...  Când  a  văzut  sticla  în  mâna  sa,  s-a  simţit  tare  fericit,  încât  a 
zâmbit  mulţumit,  dar  vrând  să  ţină  cont  şi  de  rânduiala  călugărească,  a  zis  către  Părintele: 
Blagosloviţi,  Cuvioase  Părinte!  şi  socotind  cu  precizie  că  e  un  vin 
veritabil,  a  tras  fără  oprire  câteva  înghiţituri,  apoi  s-a  oprit  strâmbându-se  grozav  de  urât. 
A  pus  numaidecât  sticla  la  loc  şi  a  zis  către  Părintele: 

Cuvioase  Părinte,  bine  aţi  făcut  că  mi-aţi  dat  să  beau  din  această  sticlă, 
pentru  că  eu,  drept  să  vă  spun,  puteam  să  jur  de  o  mie  de  ori  că  este  vin,  dacă  nu  gustam 
şi  dacă  plecam  de  aici,  apoi  aveam  să  gândesc  eu  multe  despre  Sfinţia  voastră.  Aşa  că, 
bine  aţi  făcut  de  mi-aţi  dat,  căci  am  scăpat  de  a  mai  gândi  rău. 

Când  s-au  petrecut  acestea,  mai  era  acolo  o  femeie  credincioasă  care, 
cerându-i  voie  Părintelui,  a  spus  şi  ea: 

-  Cuvioase  Părinte!  Cu  câţiva  ani  în  urmă  mergeam  cu  un  grup  de  femei  pe 
la  sfintele  mănăstiri.  Fiind  suferindă,  obişnuiam  să  folosesc  un  ceai  asemănător  cu  cel  din 
sticlă,  pe  care  îl  aveţi.  După  un  timp  de  mers  pe  jos  am  avut  nişte  crize  puternice.  Ne-am 
aşezat  pe  iarbă  şi  am  scos  sticla  cu  ceai  şi  am  băut  puţin  din  ea.  Un  grup  de  oameni 
treceau  tocmai  atunci  pe  lângă  noi.  S-au  oprit  puţin  şi  apoi  trecând  mai  departe,  unul  din 
ei  a  zis  cu  o  voce  tare:  „Vai  de  noi,  dacă  umblăm  pe  la  mănăstiri  cu  sticla  de  alcool  în 
traistă,  în  zadar  ne  mai  ostenim".  Auzind  aceste  cuvinte,  nu  ne  am  priceput  ce  să  facem. 
Oamenii  aceia,  văzând  sticla  cu  ceai,  care  semăna  cu  romul  sau  vinul,  au  crezut,  desigur 
că  noi  avem  băuturi  alcoolice.  Şi  iată,  aşa  am  păţit  noi  arunci,  Cuvioase  Părinte! 

Părintele  s-a  gândit  puţin  şi  apoi  a  zis: 

Vezi!  Păcatul  pe  care  îl  face  omul  în  ascuns,  e  numai  unul.  însă  păcatul 
smintelii,  e  un  păcat  care  se  multiplică,  după  numărul  celor  ce  s-au  smintit.  Dacă  dădeai 
la  unul  din  ei  să  guste  sau  să  miroase  ceaiul  din  sticlă,  atunci  nu  te  mai  făceai  părtaş  la 
păcate  străine.  Să  fim  cu  băgare  de  seamă  pe  viitor:  cum  vorbim,  cum  mergem  şi  cum 

lucrăm  în  toate  acţiunile  noastre,  ca  să  nu  smintim  pe  alţii,  după  cum  ne  învaţă  pe  noi 
Proorocul  David:  „Slujiţi  Domnului  cu  frică  şi  vă  bucuraţi  Lui  cu  cutremur"  (Psalmi  2, 
11).  Noi  să  ne  luptăm,  cât  vom  putea,  să  scăpăm  de  aceste  păcate  străine,  dar  totodată  să 
ne  rugăm  lui  Dumnezeu  să  ne  ferească  de  a  cădea  în  aceste  păcate. 


Jertfă  şi  corectitudine 

A  trecut  prin  mănăstirea  Văratec  un  mare  grup  de  creştini.  Era  de  praznicul 
înălţării  Domnului  când  creştinii  moldoveni,  în  drumul  lor  spre  mănăstirea  Neamţ, 
treceau  pe  la  cele  13  mănăstiri,  de  se  închinau  prin  sfintele  biserici,  plăteau  pomelnice  şi 
ascultau  predici  şi  învăţături  de  la  Părinţi.  Veneau  şi  pe  la  părintele  Nicodim  la 
mănăstirea  Văratec  şi  unii  din  ei  mai  întrebau  câte  ceva.  Unul  mai  vorbăreţ  a  întrebat: 

Cuvioase  Părinte,  oare  cât  suntem  noi  de  păcătoşi,  mai  primeşte 
Dumnezeu  ce  mai  dăm  pe  la  sfintele  mănăstiri? 

Da.  Bunul  Dumnezeu  primeşte  desigur  ceea  ce  daţi  dumneavoastră  pe  la 
sfintele  mănăstiri,  dar  cu  o  singură  condiţie:  dacă  mai  întâi  vă  aduceţi  pe  sine  lui 
Dumnezeu,  dacă  vă  puneţi  cu  trup  şi  suflet  în  slujba  lui  Dumnezeu.  Dacă  cugetaţi  ziua  şi 
noaptea  la  Legea  Lui.  Câtă  vreme  omul  stă  în  slujba  celui  rău,  în  slujba  lui  satan,  stă 
împotrivă  lucrului  bun  şi  folositor,  sau  trăieşte  în  păcate  de  moarte,  atunci  tot  ce  dă  pe  la 
mănăstiri  nu-i  prea  foloseşte,  după  zisa  Proorocului  David:  „Fereşte-te  de  rău  şi  fa  bine", 
adică  drumul  ce  duce  la  Dumnezeu,  la  fericire  este  ca  mai  întâi  omul  să  se  ferească  de 
rău,  de  păcate  de  moarte  şi  apoi  să  facă  bine.  Dar  dacă  omul  face  fapte  bune,  dar  nu  se 
părăseşte  de  rău,  nu-i  foloseşte  nimic  (!),  la  absolut  nimic... 

Câtă  vreme  omul  trăieşte  în  duhul  lumii,  face  nedreptate  sau  răpeşte  lucru 
străin,  trăieşte  în  beţie  sau  desfrânare,  degeaba  mai  are  nădejde  că  îl  pomenesc  preoţii  la 

Sfintele  Altare.  Nu  mai  trăi  cu  femeie  desfrânată,  părăseşte-te  de  beţie,  lasă  fumatul, 
plăteşte  mai  întâi  unde  eşti  dator,  dă  lucru  străin  înapoi,  vindecă  rana  pe  care  ai  provocat- 
o  aproapelui  tău  când  l-ai  vorbit  de  rău  şi,  după  toate  acestea,  vino  şi  adu  jertfa  lui 
Dumnezeu. 

La  maici,  unde  aţi  dormit  astă  noapte,  aţi  dat  ceva?  a  întrebat  părintele 
Nicodim  pe  oamenii  care  stăteau  în  faţa  lui  cu  pomelnicele  în  mână.  Câţiva  din  ei, 
plecând  privirile  în  jos,  au  răspuns  cu  sfială: 

Nu.  N-am  dat  nimic,  Cuvioase  Părinte.  Le-am  mulţumit  frumos  şi  am 

plecat. 

Apoi  vedeţi,  acolo  trebuia  mai  întâi  să  daţi,  unde  sunteţi  datori  şi  apoi 
pomelnice  pe  la  sfintele  mănăstiri.  Câtă  vreme  nu  dai  acolo  unde  eşti  dator  să  dai,  desigur 
că  nu  foloseşte  pomelnicul  sau  jertfa  pe  care  o  dai  pe  la  mănăstiri. 

Auzind  ei  acestea,  au  rămas  uimiţi.  Au  dat  pomelnicele  şi  unul  din  ei  a  adunat 
de  la  toţi  câte  ceva  şi  au  dus  maicilor  în  deal.  Au  luat  blagoslovenie  şi  au  plecat  mai 
departe  pe  la  alte  mănăstiri,  cugetând  la  cele  auzite  de  la  părintele  Nicodim  Măndiţă. 


înţelepciune  sau  dezarmare 

In  timp  ce  Părintele  ţinea  cuvânt  de  învăţătură,  a  venit  un  om  ce  părea  după 
înfăţişare  a  fi  binecredincios,  dar  în  realitate  s-a  dovedit  că  era  condus  de  un  duh  rău. 

Din  primele  vorbe  a  început  să  învinuiască  pe  părintele  Nicodim,  bătând  cu 
pumnul  în  masă,  cum  că  i-ar  fi  dat  cu  împrumut  cele  12  volume  cu  Vieţile  Sfinţilor 
editate  de  Iorgu  Dumitrescu  şi  acum  le  cerea  înapoi,  la  care  Părintele  i-a  răspuns: 

-  Nu-mi  aduc  aminte  să  fi  luat  de  la  dumneata  cu  împrumut  vreo  carte,  dar 
dacă  mai  aştepţi  vreo  lună  de  zile  ca  să  le  procur  de  undeva,  ţi  le  dau. 

Omul  auzind  aceste  cuvinte  s-a  mai  calmat  puţin  şi  spunând  că  va  mai  veni  să 
le  ia  după  o  lună  de  zile  a  plecat  fară  să  zică  măcar  bună  ziua. 


Un  buchet  de  rugi  ghimpoşi 

Dacă  în  parohia  Schitu-Frumoasa,  satana  a  lucrat  în  chip  văzut  prin  năimiţii 
lui  (cârciumari)  căutând  pe  toate  căile  a  rupe  (fară  milă)  firul  vieţii  acestui  îndrăzneţ 
luptător,  apoi  nu  s-a  ruşinat  a  recruta  o  serie  de  suflete  slabe  chiar  din  cei  de  o  haină  cu  el 
şi  care  se  numărau  şi  ele  cu  celelalte  printre  purtătorii  îngerescului  chip! 

Primii  din  acest  grup  au  fost  cei  de  la  Schitu-Frumoasa,  care  au  stat  o  noapte 
întreagă,  într-o  iarnă  grea  şi  geroasă,  la  un  capăt  de  pod,  cu  toiege  în  mâini,  anume 
pregătiţi,  ca  la  trecerea  părintelui  Nicodim  din  cealaltă  parte  de  sat,  să-1  lovească  şi  să-1 
lase  mort  într-un  lac  de  sânge. 

După  plecarea  Părintelui  din  Schitu-Frumoasa  la  mănăstirea  Giurgeni,  a  fost 
nevoit  să  mai  vină  pe  la  fiii  săi  duhovniceşti.  Preotul  paroh  însă  când  a  auzit,  a  vrut  să-1 
lege  şi  să-1  aresteze,  dacă  erau  de  acord  şi  enoriaşii.  Unul  din  ei  a  strigat  îndurerat: 

Cum?  Pe  îngerul  lui  Dumnezeu  să-1  leg?  Acesta  este  îngerul  lui 
Dumnezeu,  arătând  cu  degetul  spre  părintele  Nicodim. 

Acestea  toate  au  rămas  neşterse  din  amintirea  enoriaşilor  din  Schitu- 
Frumoasa  şi  se  vor  povesti  din  tată-n  fiu  multă  vreme.  Văzând  aceasta  părintele  Nicodim 
tăcea,  răbda,  se  ruga  şi  lucra... 

Proprietarul  de  sonde  care  a  fost  sfătuit  de  Părintele  să  lase  oamenii  în  pace 
să  nu-i  silească  chiar  şi  în  zi  de  duminică  să  lucreze,  a  ascultat  şoaptele  lui  satan  şi  era 

mulţumit  să  reuşească  să  bage  pe  Părintele,  măcar  pentru  câţiva  ani,  la  închisoare,  dar  n-a 
reuşit...  Văzând  aceasta,  Părintele  tăcea,  se  ruga  şi  lucra... 

Nu  puţin  necaz  a  fost  şi  atunci  în  ajunul  praznicului  înălţării  Domnului  când 
Părintele  a  ţinut,  la  mănăstirea  Neamţului,  o  frumoasă  predică,  şi  când  erau  să-1  aresteze 
jandarmii  puşi  la  cale...  Văzând  aceasta,  Părintele  tăcea,  se  ruga  şi  lucra... 

Mirele  acela,  aşa  de  obraznic,  a  ieşit  cu  muzicanţii  înainte  părintelui  Nicodim 
când  venea  de  la  slujba  Sfintei  Liturghii  şi  i-au  cântat  un  marş. 

Atunci  când  un  cântăreţ  bisericesc  a  refuzat  să  facă  slujba  completă  după 
tipicul  Bisericii  şi  a  fost  nevoit  să-1  înlocuiască  cu  altul,  văzând  aceasta,  Părintele  tăcea, 
se  ruga  şi  lucra... 

Un  tânăr  a  îndrăznit  în  miez  de  zi,  când  soarele  strălucea  în  plină  lumină  şi 
mulţime  mare  era  adunată,  a  luat  de  jos  o  piatră  de  aşa  mărime,  ca  odată  aruncată  în  capul 
Părintelui,  să  cadă  fără  să  se  mai  poată  scula  vreodată.  Văzând  acesta,  Părintele  tăcea,  se 
ruga  şi  lucra...  Până  acum  au  fost  mai  multe  încercări  ale  lui  satan  prin  năimiţii  lui,  ca  să 
pună  la  pământ  pe  acest  înfocat  luptător  care  smulgea  pe  unii  din  mijlocul  patimilor  şi-i 
făcea  cetăţeni  cu  îngerii,  dar  care  nu  şi-au  atins  scopul  lor  infernal.  Totuşi  satana  nu  se 
dădea  bătut.  Schimbă  numai  metoda  de  luptă.  încrezut  ca  de  obicei  că  sută  la  sută  va  ieşi 
biruitor,  îmbracă  haina  evlaviei  şi  îndrăzneşte  până  acolo!  Ca  prin  o  călugăriţă  să 
introducă  o  bomboană  de  otravă.  Unde?  Chiar  în  prescura  aceea  din  care  preotul 
liturghisitor  trebuia  să  scoată  sfântul  agneţ,  părticica  aceea  ce  o  punea  pe  sfântul  disc  ca 
la  rugăciunea  preotului,  venind  Duhul  Sfânt,  să  se  transforme  în  Trupul  de  viaţă  dătător  a 
lui  Iisus  Hristos. 

Prin  felul  acesta  de  a  ucide  pe  Părintele  s-au  profanat  şi  Dumnezeieştile 
Taine!  Dar  Părintele  văzând  aceasta,  tăcea,  răbda,  se  ruga  şi  lucra. 

Sub  influenţa  duhului  răutăţii  s-au  ridicat  câţiva  oameni  din  satul  apropiat  al 
mănăstirii  Giurgeni  şi  au  făcut  Părintelui  o  întreagă  gamă  de  necazuri  şi  amărăciuni  şi  1- 
au  reclamat  în  mai  multe  rânduri  la  protoierie,  dar  protoieria  nu  i-a  găsit  vreo  vină. 

Atunci,  unii  din  ei  au  îndrăznit  să  meargă  la  Episcop,  învinuindu-1  cum  că  ar  fi  preot 
eretic.  Deci  chemându-1  şi  cercetându-1,  i-a  zis:  „Du-te,  Părinte,  înapoi  la  parohie  şi 
învaţă  pe  credincioşi  ca  şi  până  acum,  că  nu  Sfinţia  ta,  ci  cei  ce  te-au  reclamat  mi  se  pare 
că  sunt  eretici".  Dar  Părintele  văzând  acestea,  tăcea,  răbda  se  ruga  şi  lucra  (Vezi  Patericul 
românesc,  pagina  691  nr.  10). 

O  femeie  cuprinsă  de  o  răutate  infernală  a  uns  cu  murdărie  băncile  şi  masa 
din  marginea  pădurii  aproape  de  mănăstirea  Giurgeni  unde  stătea  Părintele  adeseori  cu 
credincioşii  creştini  de-i  spovedea,  făcea  rugăciuni  şi  îi  învăţa;  văzând  acestea  toate, 
răbda,  tăcea,  se  ruga  şi  lucra... 

Cei  ce  erau  de  partea  întunericului  nu  s-au  mulţumit  numai  cu  atât.  Ci  fiind 
adunaţi  într-un  câmp  un  mare  număr  de  oameni,  unde  timp  de  mai  multe  ore  în  şir  s-au 
discutat  diferite  probleme  de  credinţă,  pentru  a  se  dovedi  de  care  parte  este  adevărul,  nişte 
sectari  văzându-se  daţi  pe  faţă  că  înşeală  lumea  cu  mincinoasele  lor  învăţături,  aşa  prin 
surprindere  l-au  luat  pe  sus  pe  părintele  Nicodim  şi  ducându-1  câţiva  zeci  de  metri,  l-au 
aruncat  într-o  prăpastie  în  speranţa  că  făcând  aşa  îl  vor  omorî.  Dar  el  suferind,  că  i  s-a 
fracturat  piciorul  drept  lovindu-se  de  nişte  stânci  acolo  în  prăpastie,  tăcea,  răbda,  se  ruga 
şi  lucra. 

Acele  câteva  maici  care  s-au  angajat  să-i  facă  rău,  s-au  dus  la  Mitropolitul 
Irineu  Mihălcescu  în  audienţă  şi  n-au  plecat  de  la  el,  până  n-au  căpătat  aprobarea  ca 
măcar  să  nu-1  mai  vadă  prin  Agapia.  Şi  l-au  transferat  pe  părintele  Nicodim  la  mănăstirea 
Văratec.  Dar  cine  poate  spune  căinţa  Mitropolitului  după  aceea  şi  mai  ales  la  trecerea  lui 
din  viaţă.  Dar  părintele  Nicodim,  văzând  acestea,  tăcea,  răbda,  lucra  şi  se  ruga. 

Dar  oare  între  atâtea  sute  de  maici,  care  erau  pe  vremea  aceea  la  mănăstirea 
Văratec,  nu  s-a  găsit  nici  una  să  se  pună  în  slujba  celui  rău?  S-au  găsit  şi  aici  câteva  care 
aşa  măcar  pe  cât  au  putut  ele  i-au  făcut  destul  necaz. 

Aşa  că  unele  din  ele  aveau  pretenţia,  ba  chiar  căutau  să  impună  părintelui 
Nicodim  ca  la  marea  Sărbătoare  a  învierii  Domnului  să  ciocănească  în  uşa  Bisericii  cu 

156 


Sfânta  Cruce  şi  să  zică:  „Deschideţi  boieri  porţile  voastre..."  (care  se  zice  de  arhiereu  la 
Sfinţire  de  Biserică,  precum  şi  în  carte  „Tipicul  Bisericii"  arată  clar  la  slujba 
Penticostarului).  Cu  toate  stăruinţele  lor,  Părintele  nu  ceda.  Ci  el  tăcea,  răbda,  lucra  şi  se 
ruga... 

Văzând  ele  că  Părintele  ţine  cont  de  rânduiala  aşezată  de  Sfinţii  Părinţi  în 
Biserică  şi  nu  cedează  la  plăcerile  lor  contra  rânduielilor  sfinte,  au  gândit  şi  au  făcut  ceea 
ce  au  gândit,  spre  ruşinarea  şi  defăimarea  lor.  Au  uns  cu  murdărie  poarta  prin  care  trecea 
Părintele  când  îşi  aducea  apă  de  la  fântână  sau  mergea  la  slujba  Sfintei  Biserici,  sau  când 
mergea  în  deal  ca  să  spovedească  pe  cineva.  Au  uns  poarta  pe  amândouă  părţile  cu 
clampă  cu  tot.  Ba  şi  stâlpii  care  susţineau  poarta  şi  micul  acoperiş  de  sus,  şi  pragul  de  jos. 
Dar  părintele  Nicodim,  văzând  acestea  toate,  tăcea,  răbda,  lucra  şi  se  ruga. 

Mai  era  în  fundul  grădinii  un  copac,  chiar  acolo  unde  Părintele  îşi  făcea 
rugăciunile  sale  şi  unde  mărturisea  pe  cei  ce  veneau  la  el.  Iar  de  multe  ori  de  prea  mare 
oboseală  se  rezema  de  acel  copac.  Ele  au  observat  şi  le-a  trecut  prin  minte  gândul,  că  ar 
avea  cea  mai  potrivită  ocazie  să-i  facă  rău.  Şi  au  făcut.  Au  uns  copacul  până  mai  sus  cât 
au  putut  ajunge  pe  toate  părţile  cu  murdărie,  ba  şi  cele  două  capete  de  scândură  pe  care 
stătea  cu  picioarele...  Dar  Părintele  tăcea,  răbda,  lucra  şi  se  ruga... 

Chiar  şi  în  Sfântul  Altar,  la  slujba  Sfintei  Liturghii  îi  făceau  multe  amărăciuni 
şi  necazuri.  Când  venea  vremea  să-i  dea  cădelniţa  pentru  a  tămâia,  i-o  dădeau  aşa  în 
batjocură.  Când  erau  momentele  cele  mai  solemne  ale  Sfintei  Liturghii  şi  Părintele  făcea 
rugăciuni  pentru  ca  cinstitele  daruri,  pâinea  şi  vinul  proaduse  pe  Sfânta  Masă  să  se 
transforme  în  Trupul  şi  Sângele  Domnului  nostru  Iisus  Hristos,  prin  venirea  Sfântului 
Duh,  ele  atuncea  aruncau  pe  deasupra  Sfintei  Mese  cuie  de  fier  ca  făcând  zgomot  la 
căderea  lor  jos  să  deruteze  (să  deranjeze)  pe  Părintele  de  la  rugăciune.  Insă  el,  ca  şi  de 
altă  dată,  tăcea,  răbda,  lucra  şi  se  ruga... 

Când  se  întâmpla  de  venea  la  mănăstirea  Văratec  Mitropolitul  sau  vreun 
Episcop,  era  o  regulă  ca  tot  soborul  de  preoţi  să  stea  împreună  cu  arhiereul  la  masă  în 

trapeză  (sala  de  mese  a  mănăstirii).  Ca  să-i  facă  şi  acolo,  în  faţa  lor,  o  înjosire  i-au  dat 
Părintelui  un  număr  de  ordine  fals  la  scaunul  pe  care  trebuia  să-1  ocupe.  Căci  aşa  precum 
era  şi  este  şi  acum  regula,  fiecare  musafir  care  intră  în  sala  de  mese,  primeşte  imediat  la 
intrare  un  bilet  cu  un  număr  ce  indică  scaunul  pe  care  trebuie  să-1  ocupe  primitorul.  In 
biletul  fals  ce  1-a  primit  la  intrare,  i-au  oferit  loc  mai  aproape  de  ierarh,  de  capul  mesei,  ca 
după  vreo  cinci-zece  minute  să  apară  un  alt  preot,  mai  mare  în  rang  ca  părintele  Nicodim, 
tot  cu  acelaşi  număr  şi  atunci  a  fost  nevoit  să  cedeze  locul  ce-1  ocupase  şi  să  se  aşeze  pe 
alt  scaun  ce  era  disponibil  mai  la  coada  mesei.  Iar  ele  pufneau  de  râs,  muţumite  că  au 
reuşit  să-şi  bată  joc,  chiar  aşa  cum  au  vrut,  de  acest  Preot  a  lui  Dumnezeu.  Dar  el,  văzând 
aşa  ceva,  nu  făcea  alta  decât  tăcea,  răbda,  lucra  şi  se  ruga... 

In  apropiere  de  casa  unde  lucra  părintele  Nicodim  şi  scotea  la  lumină  cărţile 
sfinte,  era  cineva  din  cei  cu  multă  carte,  dar  care  nu  vedeau  deloc  bine  lucrarea  ce  o 
făcea.  Şi  ca  să  nu  stea  şi  el  în  târg  fără  lucru,  căuta  pe  toate  căile  a  stagna,  a  bara  şi  a  pune 
felurite  piedici  pentru  a  opri  răspândirea  cărţilor  sale,  cât  şi  scrierea  şi  alcătuirea  lor.  De 
sporit  nu  sporea  în  lucrul  lui,  dar  de  ostenit  se  ostenea  mult.  Văzând  şi  acest  lucru, 
Părintele  nu  făcea  altceva  decât  tăcea,  răbda,  lucra  şi  se  ruga... 

Până  şi  maicile  care  stăteau  sub  acelaşi  acoperământ,  îi  făceau  uneori  destule 
necazuri.  Ba  nu  voiau  să  ridice  Semnul  Sfintei  Cruci  din  locurile  pe  unde  se  profana,  ba 
nu  voiau  să  aibă  grijă  de  cei  ce  stăteau  să  scrie,  ba  nu  vorbeau  şi  nu  răspundeau  când  erau 
întrebate  de  Părintele,  câte  o  zi,  două,  trei,  câte  o  săptămână,  două  şi  chiar  luni  de  zile, 
asemenea  cu  proprietarii  care  au  chiriaşi  în  casa  lor  şi  nu  sunt  cu  plata  la  zi  faţă  de  ei. 
Acestea  le  făceau  ele  inconştient,  pentru  că  nu  îşi  puteau  da  seama  de  valoarea  lucrării  ce 
o  făcea  Părintele.  Eu,  văzând  asemenea  scene,  eram  în  mare  nedumerire  şi  nu  ştiam  unde 
aş  putea  găsi  o  explicaţie  clară.  Pe  Părintele  nu  îndrăzneam  să-1  întreb,  dar  el  cunoscându- 
mi  starea  în  care  mă  aflam  a  zis  către  mine  de  vreo  câteva  ori: 

-  Nu  se  împacă  duhurile!  Ce  să  facem,  decât  să  tăcem,  să  răbdăm,  să  lucrăm 
şi  să  ne  rugăm. 

In  toată  adunarea  aceasta  de  suflete  negre  care  rupeau  cu  dinţii,  fără  nici  o 
milă,  bucăţi-bucăţi  din  viaţa  acestui  mare  scriitor  şi  iscusit  Duhovnic,  se  mai  aflau  şi  unii 
pe  fruntea  cărora  scria  că  făceau  parte  din  grupul  fraţilor  mincinoşi.  Şi  ei,  îndemnându-se 
cu  ceilalţi,  aveau  plăcerea  să  nu  rămână  mai  prejos,  în  a  provoca  dureri  celui  ce  i-a  născut 
pe  ei  duhovniceşte... 

Cu  toate  acestea,  la  Văratec,  părintele  Nicodim  a  văzut  cu  ochii  lucrarea  şi 
schimbarea  dreptei  Celui  Preaînalt.  Din  cele  12  localităţi  unde  şi-a  desfăşurat  activitatea, 
în  nici  una  din  ele  nu  a  înregistrat  aşa  de  mari  biruinţe  ca  în  această  sfântă  mănăstire.  Aici 
a  scris  el  aproape  jumătate  din  lucrările  sale. 

Trecând  ţara  noastră  prin  focul  celui  de  al  doilea  război  mondial,  bietele 
suflete  erau  oarecum  pregătite  pentru  a  primi  sămânţa  Dumnezeiescului  cuvânt.  Nu  era  zi 
lăsată  de  Dumnezeu,  în  care  să  nu  vină  la  dânsul  din  toate  unghiurile  ţării:  bărbaţi,  femei, 
tineret,  până  şi  copii  de  şcoală,  care  îi  ascultau  învăţătura,  se  mărturiseau  de  păcate, 
plângeau,  suspinau,  îşi  spuneau  necazurile  ce  le  aveau,  primeau  sfaturi,  îndemnuri, 
mângâieri  după  care  se  hotărau  a  se  împăca  cu  Dumnezeu  şi  a  duce  pe  viitor  o  viaţă  după 
voia  şi  plăcerea  Lui.  Iar  părintele  Nicodim  era  întotdeauna  prezent  la  postul  său  şi 
niciodată  nu  lipsea  din  faţa  acestor  suflete.  Cu  amândouă  mâinile  împărţea  cărţi  în 
dreapta  şi  în  stânga  şi  nicidecum  nu  obosea  întărit  fiind  de  Darul  lui  Dumnezeu.  Bucuria 
mântuirii  de  care  pomeneşte  proorocul  David  în  psalmul  50,  13  clocotea  în  inima  sa,  aşa 
cum  clocoteşte  oala  la  foc,  văzând  cu  ochii  săi  în  fiecare  zi  schimbarea  dreptei  Celui 
Peaînalt.  Cum  din  oameni  pătimaşi  şi  străini  de  cele  ale  credinţei,  deveneau  oameni  ce  se 
angajau  a  sluji  cu  trup  şi  suflet  lui  Dumnezeu,  părăsindu-se  desăvârşit  de  patima  beţiei,  de 
fumat,  de  jocuri  şi  petreceri  păgâneşti  şi  de  alte  multe  blestemăţii  şi  păcate.  Unii  îşi  lăsau 
podoabă  bărbătească,  iar  femeile  şi  fetele  îmbrăcau  portul  cuviincios  aruncând  de  la  ele 
zorzoanele  şi  fleacurile  cele  lumeşti  ca:  mărgele,  inele,  cercei,  salbe,  lănţişoare,  brăţări, 
funde,  ciucuri  şi  alte  multe  deşertăciuni  idoleşti.  înflăcăraţi  de  dragostea  cea  mare  de  a 
sluji  lui  Dumnezeu,  aruncau  la  gunoi  toate  tablourile  necuviincioase,  scrumiere,  aparat  de 

bărberit,  cutia  cu  pudră,  ruj,  sau  bibelouri,  căluşei,  păsări  şi  alte  animale  din  marmură  sau 
metal  ce  se  aflau  în  casele  lor.  Iar  în  locul  acestor  idolaşi,  împodobeau  camerele  cu  sfinte 
icoane,  candele,  tablouri  religioase,  Sfânta  Cruce  pe  masă,  sfinte  cărţi,  cutii  cu  tămâie, 
căţuie,  sfeşnice  pentru  lumânări. 

Da.  Aici,  la  mănăstirea  Văratec,  multe  suflete,  printr-o  spovedanie 
amănunţită  cu  o  bună  pregătire,  au  reuşit  a  se  dezbrăca  de  omul  cel  vechi  şi  a  deveni 
treptat,  oameni  noi,  creştini  devotaţi,  fii  adevăraţi  ai  Bisericii  lui  Dumnezeu. 


Activitatea  părintelui  Nicodim  la  mănăstirea  Agapia,  judeţul 

Neamţ  (1961  - 1975) 

Prin  anul  1945,  părintele  Nicodim  a  fost  transferat  de  la  mănăstirea  Agapia  la 
mănăstirea  Văratec.  Intr-o  zi,  părintele  Nicodim  mergând  la  slujbă,  până  să  ajungă  la 
biserică,  s-a  întâlnit  cu  o  tânără  care  aparţinea  de  mănăstirea  Agapia  şi  era  venită  aici  să 
înveţe  la  seminarul  monahal.  Luând  blagoslovenie  de  la  Părintele,  1-a  întreabat  cam  cu 
sfială: 

-  Ce  faceţi  aici,  Cuvioase  Părinte? 

De  vreo  câteva  zile  sunt  trimis  pentru  a  sluji  în  această  mănăstire,  a 

răspuns  el. 

-  Dar  la  noi,  la  Agapia,  când  mai  veniţi? 
Părintele  i-a  răspuns  zâmbind: 

-  Când  vei  ajunge,  frăţia  ta,  maică  stareţă!  şi  s-au  despărţit. 

Anii  trecând,  tânăra  fată  a  terminat  seminarul  monahal,  apoi  a  urmat  la 
Bucureşti  şi  Facultatea  de  Teologie  şi  într-adevăr,  aşa  după  cum  a  prezis  Părintele  cu  17 
ani  în  urmă,  a  ajuns  să  fie  şi  Maică  Stareţă  la  mănăstirea  Agapia.  Din  anul  1945  şi  până  în 
anul  1962  sunt  tocmai  17  ani. 

In  cei  1 7  ani  cât  a  activat  Părintele  la  mănăstirea  Văratec,  fie  iarnă  cu  geruri 
şi  cu  zăpezi  mari,  fie  vară  cu  ploi  şi  arşiţă,  sora  lui,  maica  Măria  aducea  mâncare  de  două 
ori  pe  săptămână  iarna  şi  de  trei  ori  pe  săptămână  vara,  atât  pentru  Părintele  cât  şi  pentru 
cei  ce  scriau. 

La  sfârşitul  lunii  decembrie  a  anului  1961,  pe  un  timp  destul  de  greu,  cu 
lapoviţă  şi  ninsoare,  maica  Stareţă  a  văzut  pe  sora  Părintelui  cu  o  traistă  grea  în  spate  şi  i- 
a  zis: 

-  Unde  mergi,  maică  Mărie,  aşa  grăbită  şi  cu  aşa  de  mult  bagaj? 

-  Mă  duc,  maică  stareţă,  la  părintele  Nicodim  la  mănăstirea  Văratec  să-i  duc 

mâncare! 

Atunci  maica  stareţă  i-a  zis: 

Dacă  te  duci  la  Părintele,  spune-i  că  el  mi-a  promis  ceva  acum  1 7  ani  în 
urmă,  când  învăţam  eu  la  seminarul  monahal  din  mănăstirea  Văratec.  Mi-a  promis  atunci 
că  se  va  întoarce  la  Agapia,  când  voi  ajunge  eu  maică  stareţă.  Acum  rămâne  ca  el  să  vină 
înapoi  şi  toate  sunt  în  regulă.  Eu  ca  stareţă  am  nevoie  de  un  astfel  de  Părinte  în 
conducerea  mănăstirii  unde  sunt  probleme  pe  care  eu  singură  nu  mă  pricep  să  le  rezolv. 

Când  a  sosit  sora  Părintelui  cu  mâncare,  se  putea  citi  pe  faţa  ei  că  are  ascunsă 
în  inimă  o  bucurie  aşa  de  mare,  încât  nu  mai  era  în  stare  să  se  stăpânească.  După  ce  a  luat 
blagoslovenie  de  la  Părintele  s-a  şi  grăbit  a  zice: 

-  Dar  ştiţi  ceva,  Cuvioase  Părinte?  -  şi  a  făcut  o  pauză,  ca  şi  cum  n-ar  fi  ştiut 
cum  să  înceapă. 

-  Am  bănuit  eu  că  ai  de  spus  ceva  pentru  că  niciodată  nu  te -am  văzut  aşa  ca 
acum,  hai,  spune  ce  s-a  întâmplat?! 

Şi  i-a  povestit  Părintelui  cu  mare  plăcere  tot  ce  i-a  spus  maica  stareţă.  După 
ce  a  ascultat  i-a  zis: 

-    Da,  sunt  de  părere  ca  să  vin,  numai  dacă  maica  stareţă  îmi  aduce  aprobare 
de  la  Mitropolie. 

Şi  aşa  s-au  petrecut  lucrurile,  că  după  17  ani,  părintele  Nicodim  s-a  întors  la 
Mănăstirea  Agapia. 


întoarcerea  la  mănăstire  Agapia 

Când  se  făcea  pregătirea  de  plecare,  cu  câteva  zile  mai  înainte,  am  pus  cărţile 
cele  legate  în  valize  mari,  iar  cele  broşate  în  saci.  Maicile  şi  surorile  din  această  mănăstire 
veneau  în  grupuri  mai  mari  şi  mai  mici  ca  să-şi  ia  rămas  bun  de  la  părintele  Nicodim,  care 
le-a  fost  duhovnic  la  o  bună  parte  din  ele,  17  ani.  Unele  din  ele  plângeau  nemângâiate;  iar 
altele  îşi  cereau  iertare  cu  umilinţă,  de  teamă  ca  nu  cumva  în  cei  1 7  ani  de  convieţuire  în 
această  comunitate,  să-1  fi  supărat  cu  ceva,  poate  din  nebăgare  de  seamă.  La  fiecare  din 
cele  ce  veneau,  părintele  Nicodim  le  scotea  din  visteria  inimii  sale  cuvinte  dulci,  mai  ceva 
ca  fagurele  de  miere,  cu  care  le  încuraja,  mângâia  şi  îndemna  să  rămână  statornice  în 
votul  pe  care  l-au  făcut  fiecare  din  ele  înaintea  Sfântului  Altar  la  tunderea  în  cinul 
monahicesc.  Când  tot  bagajul  a  fost  pregătit,  l-am  încărcat  într-un  camion  şi  am  plecat 
spre  mănăstirea  Agapia,  la  casa  maicilor  unde  locuia  sora  părintelui,  maica  Măria 
Măndiţă. 

Când  a  sosit  maşina  cu  bagajul  Părintelui,  după  ce  am  descărcat-o,  am 
povestit  maicilor  cele  petrecute,  cum  şoferul  credea  că  în  valizele  cele  mari  şi  aşa  de 
grele,  părintele  Nicodim  are  tacâmuri,  farfurii  de  tot  felul,  linguri  şi  furculiţe  scumpe  şi 

vase  de  bucătărie,  încât  atunci  când  le  aşeza  în  maşină,  umbla  cu  ele  cu  oarecare  teamă  să 
nu  se  strice;  iar  în  sacii  cu  cărţi  şi  reviste  socotea  că  are  varză.  Noi,  care  le  aduceam  din 
casă  până  la  maşină,  nu  i-am  spus  şoferului  nici  într-un  fel,  ci  l-am  lăsat  să  gândească  ce 
vrea. 

Atunci,  sora  Părintelui,  maica  Măria,  a  zis  către  noi: 

Vezi,  frate  Gheorghe,  ce  credea  şoferul?  Dar  să  spună  Părintele,  că  e  de 
faţă,  dacă  a  cumpărat  în  toată  viaţa  sa  măcar  o  singură  lingură  sau  vreun  vas  de  bucătărie! 
A  avut  o  lingură  de  lemn,  o  oală  de  bucătărie,  un  ceainic  şi  două  castroane  cu  care  a  venit 
de  la  mănăstirea  Măgura,  şi  pe  care  le-a  purtat  peste  tot  pe  unde  1-a  trimis  episcopia, 
încolo  nimic.  Toţi  banii  pe  care  i-a  avut  ca  salariu  sau  i-a  primit  de  la  creştini  i-a  dat 
numai  pe  cărţi.  Când  vedea  că  hainele  s-au  învechit  de  tot  şi  nu  se  mai  puteau  repara 
nicidecum,  atunci  cu  multă  greutate  cumpăra  altele,  însă  din  stofa  cea  mai  ieftină. 

Părintele  Nicodim  asculta  tăcut  şi  ne  privea  cu  compătimire.  Iar  după  ce  a 
observat  că  maica  Măria  a  spus  tot  ce  avea  de  spus,  a  completat: 

Doar  ştii,  maică  Mărie,  cum  e  scris  în  pravilă,  că  monahul  trebuie  să 
trăiască  în  sărăcie  de  bunăvoie.  Iar  banii  ce  vin  în  mâna  noastră  de  la  popor,  nu  sunt  ai 
noştri.  Ei  sunt  bani  munciţi  cu  multă  sudoare  şi  poartă  asupra  lor  o  sumedenie  de  păcate. 
De-i  vom  folosi  noi  pentru  trebuinţele  noastre,  ne  împovărăm  cu  acele  păcate,  iar  eu  am 
făgăduit  înaintea  lui  Dumnezeu  ca  să-i  dau  pe  altă  cale  tot  acelora  de  la  care  i-am  primit. 
Să  tipărim  cu  aceşti  bani  cărţi  folositoare  de  suflet,  să  cumpărăm  de  pe  unde  găsim  şi  să 
le  dăm  acelora  care  mor  în  necunoştinţă  de  Dumnezeu  şi  încărcaţi  de  păcate.  Făcând  aşa, 
avem  mare  nădejde  în  mila  lui  Dumnezeu  că  vom  scăpa  la  înfricoşata  Judecată  de 
răspundere  în  faţa  lui  Dumnezeu  de  a  ajuta  pe  aproapele  nostru  cu  ce  putem  şi  cu  ce 
avem.  Bunul  Dumnezeu  să  ne  ajute  ca  să  putem  face  ceva  mai  mult  pentru  aproapele 
nostru. 

Părintele  era  suprasolicitat 


Maica  Măria  a  început  să  ne  spună,  ca  pe  viitor  să  facem  cunoscut  celorlalţi 
credincioşi  care  au  nevoie  de  părintele  Nicodim  pentru  mărturisire  şi  alte  trebuinţe,  să  nu 
mai  vină  aşa  după  cum  obişnuiau  ei  când  era  părintele  Nicodim  la  Văratec.  Să  nu  mai 
vină  în  grupuri  mari,  ci  numai  câte  trei-patru,  deoarece  aici  la  Agapia  e  spaţiul  mai  mic. 

La  auzul  acestor  cuvinte,  eu  n-am  zis  nimic,  ci  m-am  uitat  la  părintele 
Nicodim  să  vedem  ce  va  spune  el.  Părintele  a  zâmbit  liniştit  şi  după  o  mică  pauză,  a  zis 
către  maică: 

-  Ei,  maică  Mărie,  ce  mai  spui  sfinţia  ta!  Doar  nu  locuiesc  cu  toţii  la  un  loc, 
ca  să  se  poată  sfătui  care  să  vină  şi  care  să  rămână.  Ei  sunt  împrăştiaţi  în  toată  ţara.  Aşa 
că  dintr-o  comună  pleacă  doi-trei,  din  altă  comună  mai  pleacă  iarăşi  unul  sau  doi,  din  alta 
iarăşi  câţiva.  Şi  când  ajung  aici,  grupul  lor  e  mare.  Nu  este  nimeni  care  să-i  programeze, 
ca  pe  fiecare  zi  să  fie  aici  la  noi  numai  câte  doi  sau  trei.  Fiecare  din  ei,  când  simte  nevoia, 
pleacă  fară  să  se  mai  gândească  la  ce  spui  sfinţia  ta. 

A  doua  zi,  de  dimineaţă,  mai  era  până  la  ziuă,  numai  iată  că  s-a  umplut 
camera  de  jos,  unde  stăteam  cu  un  frate  mai  tânăr  şi  lucram.  Erau  vreo  12-13  la  număr. 
Venind  de  cu  seară  la  mănăstirea  Văratec,  şi  aflând  că  Părintele  s-a  mutat  la  Agapia,  s-au 
sculat  de  dimineaţă  şi  veneau  aşa  de  repede,  de  credeai  că  au  aripi  la  picioare.  Când  i-a 
văzut  Părintele,  a  zis  către  maică  zâmbind: 

-  Ce  ţi-am  spus  aseară,  vezi  că  s-a  întâmplat  întocmai? 

Şi  aşa  veneau,  bieţii  oameni,  la  părintele  Nicodim  cu  diferite  pricini:  unii  să 
se  mărturisească,  alţii  să-şi  spună  necazurile  ce  le  aveau,  alţii  să  plătească  slujbe  pentru 
cei  repauzaţi  şi  alţii  pentru  altele,  primind  de  la  el  sfat,  încurajare,  mângâiere  şi  plecau  cu 
toţii  uşuraţi  şi  plini  de  nădejde  în  Prea  Sfântul  Dumnezeu. 

Părintele  nici  într-o  zi  nu  era  singur 


Am  observat  că  nu  era  zi  lăsată  de  Dumnezeu  să  nu  fi  venit  măcar  un  om  sau 
doi  la  Părintele,  chiar  când  se  circula  mai  cu  anevoie.  Nu  mai  uit  că  într-o  iarnă  cu  viscol 
mare,  când  gândeam  că  este  cu  neputinţă  să  mai  vină  cineva,  după  masă  au  venit  doi 
bărbaţi  cu  soţiile  şi  o  fată  a  lor.  Ei  au  plecat  din  ajunul  acelei  zile  când  vremea  era  liniştită 
şi  au  mers  înainte,  cu  toate  că  vremea  se  zgribulise  aşa  rău.  Mai  ziceam  câteodată:  parcă 
se  sfătuiesc  între  ei  să  nu-1  lase  pe  Părintele  nici  într-o  zi  singur.  Desigur  că  o  mână 
nevăzută  îi  dirija.  In  ţara  noastră  sunt  oameni  cu  diferite  nevoi  şi  necazuri.  Este  adevărat 
că  unii  din  ei  mai  aleargă  pe  la  vrăjitori,  sau  mai  dau  pomelnice  pe  la  sicriul  negru  (cum  îi 
zic  unii),  pe  la  papistaşi,  dar  aceştia  sunt  puţini. 


Cuvântul  Părintelui  Duhovnic  e  lege 

După  un  timp,  parcă  ne-a  şoptit  cineva  să  plecăm  acasă.  Ni  se  părea  că  prea 
mult  îngreunăm  pe  maici  cu  grija  de  a  ne  face  mâncare  în  fiecare  zi.  Deşi  părintele 
Nicodim  a  stăruit  să  mai  rămânem  câteva  zile,  noi  însă  n-am  mai  ţinut  socoteală  ce  va  să 
zică  „ascultarea  de  duhovnic"  şi  am  plecat  într-o  duminică  după  masă.  Parcă-1  văd  pe 
părintele  Nicodim  cum  ne  privea  la  despărţire,  cu  oarecare  duioşie.  Toată  vina  acestei 
neascultări  îmi  aparţine  mie,  deoarece  acel  tânăr,  care  era  cu  mine,  se  orienta  după  ceea 
ce  făceam  eu. 

Ce  s-a  întâmplat?  După  ce  am  mers  vreo  câţiva  km  când  aproape  să  ajungem 
la  staţia  de  unde  trebuia  să  luăm  maşina  pentru  Piatra  Neamţ,  a  început  un  vifor  mare  cu 
un  ger  aşa  de  cumplit,  încât  nici  nu  mai  simţeai  că  eşti  îmbrăcat.  Stând  câteva  ore  în 

staţie,  simţeam  că  vom  înceta  din  viaţă.  Maşinile  nu  mai  puteau  circula  din  cauza  zăpezii. 
Abia  la  vreo  câteva  ore  din  noapte  am  ajuns  la  Piatra  Neamţ  cu  vreo  trei  maşini. 

Şi  de  data  aceasta,  ca  şi  de  alte  dăţi,  ne-am  dat  bine  seama  că  era  să  ne 
pierdem  chiar  şi  viaţa  datorită  neascultării  faţă  de  părintele  duhovnic.  Şi  dacă  sunt  dator 
să  spun  tot  ce  trebuie  să  spun,  apoi  nu  ne  pierdeam  numai  viaţa  aceasta  vremelnică,  dar  o 
pierdeam  şi  pe  cea  veşnică,  murind  în  neascultare.  Şi  acest  lucru  era  ceva  de  nedescris.  O 
singură  faptă  făcută  dintr-o  părere  greşită,  ne  putea  pierde  sufletul  pentru  veşnicie,  mai 
ales  când  aceasta  provenea  din  neascultarea  faţă  de  un  părinte  duhovnic  iscusit... 


Ascultarea  aduce  bucurie  sufletului 

In  anul  1963,  pe  09  iulie,  eram  la  părintele  Nicodim  la  mănăstirea  Agapia  şi 
corectam  împreună  cu  el  un  manuscris.  Am  însemnat  această  dată,  deoarece  a  făcut 
Părintele  o  precizare  după  cum  se  va  vedea  din  rândurile  de  mai  jos  şi  care  s-a  împlinit 
întocmai. 

M-a  trimis  în  sala  unde  avea  nişte  dulapuri  pline  cu  cărţi,  ca  să  scot  de  acolo 
câteva  volume  care  îi  făceau  trebuinţă,  în  care  timp  el  a  rămas  în  cameră,  pentru  a  mai 
face  rugăciune.  După  vreo  două  ore  a  deschis  uşa  de  la  camera  sa,  care  dădea  în  sală,  şi 
uitându-se  la  mine  cu  faţa  cam  întristată,  a  zis  cu  glas  dureros: 

După  un  an  şi  jumătate  casa  lor  va  fi  confiscată,  pentru  că  nu  vor  să 
înţeleagă  ceea  ce  le  spun.  Una  spun  eu  şi  alta  fac  ei.  Parcă  nu  le-aş  vorbi  pe  româneşte! 

Eu  nu  înţelegeam  clar  despre  ce  era  vorba,  dar  nici  nu  îndrăzneam  să-1  întreb. 
După  o  mică  pauză,  a  început  iarăşi  să  zică: 

-  Eu  le-am  spus  că  după  ce  vor  acoperi  casa,  să  facă  cel  mult  o  cameră  şi  s- 
o  lase  aşa  neterminată,  ca  să  nu  sufere  manuscrisul.  Ei  fac  tocmai  anapoda;  lasă 
manuscrisul,  nu  se  mai  ocupă  de  el,  şi  dau  zor  la  casă.  Nu  se  mai  gândesc  deloc  unde  vor 
ajunge  cu  atâta  neascultare.  Mâine  dimineaţă  o  să  mergi  la  ei  să-i  întrebi  ce  au  de  gând  să 
mai  facă. 

Aici  este  vorba  despre  ucenicii  de  la  Bucureşti  care  erau  cinci  la  număr,  trei 
mai  bătrâni,  despre  care  am  mai  amintit  şi  doi  mai  tineri,  care  cu  toţii  aveau  ca  ascultare, 
pregătirea  şi  punerea  la  punct  a  manuscriselor  pe  care  le  primeau  de  la  părintele  Nicodim. 
Ei  au  primit  blagoslovenie  să  construiască  o  casă  de  locuit,  căci  nu  aveau,  în  care  să 
depoziteze  şi  o  parte  din  cărţile  rămase  în  stoc,  tipărite  în  timpul  războiului.  De  drept,  ei 
erau  foarte  ascultători  şi  se  străduiau  după  putere  să  ducă  la  îndeplinire  toate  sfaturile  şi 
îndrumările  ce  le  primeau  de  la  Părintele.  Dar  de  data  aceasta  s-au  lunecat  şi  ascultând  şi 
de  îndemnul  constructorilor,  nu  s-au  limitat  să  termine  numai  o  cameră  şi  restul  să  se  facă 
pe  parcurs,  aşa  cum  au  primit  ascultarea  de  la  Părintele,  pentru  a  nu  suferi  amânare  şi 
întârziere  lucrul  la  manuscris  şi  au  continuat  cu  constucţia  până  la  terminarea  casei. 

Părintele  simţind  cu  duhul  că  nu  i  s-a  respectat  cuvântul,  din  această  cauză, 
după  ce  a  făcut  mai  mult  timp  rugăciue,  primind  o  încunoştiinţare  tainică  de  la 
Dumnezeu,  cu  tristeţe  şi  amărăciune  în  suflet  a  vestit  mai  înainte  că  peste  un  an  şi 
jumătate,  această  casă  va  fi  confiscată  şi  m-a  trimis  pe  mine  ca  să  le  vestesc  aceasta. 

Când  am  ajuns  la  ei,  cel  mai  bătrân  era  bolnav.  După  ce  le-am  povestit  cele 
spuse  de  părintele  Nicodim,  Vasile  Poiţelea  a  început  a  plânge  cu  lacrimi  ca  un  copil,  şi 
se  ticăloşea  pe  sine  cu  cuvinte  aspre.  A  făcut  apoi  o  scrisoare  pe  care  am  adus-o  părintelui 
Nicodim. 

Şi  într-adevăr.  Casa  lor  a  fost  confiscată.  Căci  de  la  9  iulie  1963  şi  până  la  9 
ianuarie  1965  când  s-a  rostit  sentinţa  nr.  10  de  confiscare  totală  a  averii,  s-a  împlinit 
tocmai  un  an  şi  jumătate  aşa  după  cum  a  zis  părintele  Nicodim  către  mine.  In  acea  zi  am 
şi  notat  ca  să  nu  uit  şi,  când  s-au  împlinit  întocmai,  am  rămas  uimit. 

Părintele  Nicodim  şi  ucenicii  săi  la  închisoare  (ianuarie  1965  - 

iunie  1966) 


în  rândurile  ce  urmează,  vom  încerca,  aşa  mai  pe  scurt,  a  povesti  despre  cele 
petrecute  în  timpul  cât  a  stat  părintele  Nicodim  la  închisoare.  In  luna  lui  februarie  1962, 
când  conducerea  comunistă  se  lupta  pe  viaţă  şi  pe  moarte  să  colectivizeze  agricultura,  eu 
am  mers  la  Părintele  să-i  spun  despre  această  situaţie.  Când  m-a  văzut,  s-a  bucurat,  că 
avea  nevoie  de  mine  şi  am  stat  să  scriu  vreo  trei  luni.  In  acest  timp,  el  a  zis  către  noi: 
„După  doi  ani,  doi  ani  şi  jumătate,  va  veni  un  alt  vai,  dar  Bunul  Dumnezeu  ne  va  scoate 
deasupra".  Aşa  că  din  luna  februarie  1962  şi  până  în  luna  august  1964,  ziua  întâi,  au 
trecut  tocmai  doi  ani  şi  jumătate  de  când  noi  am  fost  arestaţi  şi  intraţi  în  anchetă. 
Părintele  Nicodim  a  fost  anchetat  în  libertate  la  domiciliu.  Aşa  că  ceea  ce  a  precizat  cu 
doi  ani  şi  jumătate  înainte  s-a  împlinit  întocmai.  Iar  ancheta  a  durat  trei  luni  de  zile. 

încă  de  prin  anul  1954,  părintele  Nicodim  a  încercat  să  facă  la  noi  în  casă  un 
mic  atelier  de  legat  cărţi  religioase;  iar  din  1956  şi  până  în  1964  s-a  lucrat  din  plin. 
Aduceam  cărţi  de  la  Bucureşti,  de  la  ucenicii  pe  care  îi  avea  Părintele  acolo  şi  împreună 
cu  câţiva  oameni  de  bună  credinţă,  lucram  în  serii;  adică  după  ce  aduceam  câteva 
transporturi  de  broşuri,  începeam  legatul;  iar  după  ce  terminam  de  legat,  după  un  anumit 
tabel  întocmit,  le  transportam  acolo  unde  găsea  Părintele  de  cuviinţă.  Şi  iarăşi  aduceam 
cărţi  broşate  de  la  Bucureşti  şi  iarăşi  începeam  legatul,  până  în  ziua  de  25  iulie  1964  când 
au  venit  cei  de  la  securitate  şi  ne-au  făcut  percheziţie  la  domiciliu  de  vreo  patru  ori,  după 
care  ne-au  arestat  şi  anchetat  timp  de  trei  luni,  zi  şi  noapte.  Apoi  am  fost  judecaţi  de 
Tribunalul  militar  din  Bucureşti,  apoi  condamnaţi  şi,  după  8  luni  de  zile,  ne-au  dus  de  la 
securitatea  din  Bucureşti  de  la  Malmeson,  după  cum  i  se  mai  zicea,  la  închisoarea  de  la 
Jilava,  la  7  metri  adâncime,  la  camera  zero.  După  două  luni,  din  Jilava  ne-au  dus  la 

închisoarea  de  la  Aiud  şi  după  aproape  trei  ani,  ne-a  pus  în  libertate.  A  lipsit  dintre  noi 
unul  dintre  cei  mai  apropiaţi  ucenici  ai  părintelui  Nicodim. 

In  ziua  de  15  decembrie  1964,  Tribunalul  militar  ne-a  judecat  şi  judecata  a 
durat  trei  zile,  fiind  de  faţă  80  de  martori  din  care  s-a  reuşit  să  se  audieze  abia  30  de 
martori,  deşi  în  fiecare  zi  programul  a  fost  de  la  7  dimineaţa  şi  până  la  ora  1 1  noaptea.  Nu 
a  fost  nevoie  de  un  aşa  număr  mare  de  martori  ca  să  clarifice  starea  de  vinovăţie  a 
inculpaţilor,  ci  Tribunalul  militar  a  avut  ca  scop,  să  bage  groaza  nu  numai  în  inculpaţi  ci 
şi  în  martori,  deoarece  securitatea  le-a  făcut  la  fiecare  martor  percheziţie  la  domiciliu  şi 
le-a  confiscat  toate  cărţile  religioase,  indiferent  de  ce  autor  ar  fi  fost.  Pe  Părintele  nu  l-au 
adus  la  Bucureşti  ca  să  fie  judecat  o  dată  cu  noi;  ci  au  găsit  de  cuviinţă  să-1  judece  tot 
Tribunalul  militar  însă  la  Târgul  Neamţ,  abia  după  o  lună  şi  ceva,  pe  22  ianuarie  1965. 
Părintele  Nicodim  Măndiţă  a  fost  condamnat  la  8  ani  închisoare  la  vârsta  de  76  de  ani. 
Durerea  cea  mare  pe  care  a  suferit-o  Părintele  în  afară  de  necazurile  din  închisoare,  a  fost 
că  nu  se  ştia  nimic  ce  s-a  făcut  cu  unul  din  fii  săi  duhovniceşti  şi  nici  n-a  putut  afla  nimic 
precis,  acolo  la  închisoare,  până  n-a  fost  pus  în  libertate. 


Eu  am  tuns  şi  bărbierit  pe  un  preot  sfânt 

După  cum  am  mai  menţionat  mai  sus,  părintele  Nicodim  a  fost  adus  de  la 
Târgu  Neamţ  la  închisoare  la  Piatra  Neamţ  unde  l-au  tuns  şi  bărbierit.  Şi  s-a  întâmplat  ca 
deţinutul  care  1-a  tuns  şi  bărbierit  pe  părintele  Nicodim  să  fie  de  loc  din  oraşul  Buhuşi, 
om  plin  de  evlavie  către  Părintele.  Cu  multă  atenţie  a  adunat  el  tot  părul  ce  1-a  tuns  şi 
bărbierit  şi,  vrând  să-1  împartă  la  deţinuţi  din  acea  închisoare,  zicea  către  ei: 

Eu  am  tuns  şi  bărbierit  pe  un  preot  sfânt  care  şi-a  udat  părul  său  cu 
lacrimile  ochilor  săi. 

Şi  aşa  a  dat  câte  puţin  păr  la  fiecare  din  ei  ca  să  ajungă  la  toţi  cei  din 

închisoare. 


Un  moment  de  rugăciune  la  plecarea  din  Jilava 

In  ziua  de  8  aprilie  1965,  adică  după  opt  luni  de  zile,  ne-a  transportat  de  la 
securitate  la  închisoarea  de  la  Jilava,  la  şapte  metri  în  pământ,  la  camera  0  -  cameră  de 
exterminare  -  unde  a  stat  şi  Ioan  Antonescu  şi  părintele  Nicodim.  In  ziua  când  am  sosit 
noi  la  Jilava,  a  doua  zi  a  scos  din  camera  0  pe  părintele  Nicodim  şi  1-a  dus  la  Aiud.  Şi 
trecând  părintele  Nicodim  pe  la  uşa  camerei  unde  ne  aflam,  a  văzut  în  dreptul  uşii 
traistele  noastre,  pe  care  cunoscându-le  a  zis  către  ceilalţi  deţinuţi:  „Acestea  sunt  traistele 
fraţilor  mei".  Le  cunoştea  bine  căci  cu  ele  am  cărat  din  Bucureşti  cărţi  la  sfinţia  sa  cât  a 
stat  la  mănăstirile  Agapia,  Văratec  şi  iar  la  Agapia. 

După  două  luni  ne-a  transporta  de  la  închisoarea  din  Jilava  la  Aiud.  Cu  două 
ore  mai  înainte  ne-a  anunţat  plutonierul  de  serviciu  să  ne  facem  bagajul.  Când  a  venit  să 
ne  scoată  din  celulă,  văzându-1  mai  senin  la  faţă,  eu  am  luat  îndrăzneală  şi  i-am  zis:  „Să 
trăiţi,  domnule  plutonier!  Vă  rugăm  frumos  să  ne  daţi  voie  cinci  minute  de  a  ne  ruga  cu 
toţii".  Şi  ne-a  răspuns:  „Vă  dau  voie  să  vă  rugaţi".  Ca  la  comandă  am  îngenunchiat  toţi 
şapte  şi  plini  de  nădejde  în  mila  lui  Dumnezeu  eu  am  rostit  cu  voce  tare,  abia  putând  să 
ne  ţinem  plânsul:  „Rugăciunea  de  călătorie",  apoi:  „Nădejdea  mea  este  Tatăl..",  şi 
celelalte,  după  care  am  mai  cântat  trei  cântări:  „împărătesei  celei  alese...  O,  prea  luminate 
nor...  Cuvine-se  cu  adevărat...".  După  care  părintele  Poiţelea  Vasile  i-a  făcut  încheierea, 

ca  cel  mai  bătrân.  Desigur  că  aceste  rugăciuni  şi  cântări  au  durat  poate  de  trei-patru  ori 
câte  cinci  minute.  Această  îndrăzneală  a  mea  m-a  costat  ceva,  nu  se  putea  pe  timpul 
conducerii  ateiste  să  fie  chiar  aşa  pe  gratis.  Şi  când  am  ajuns  la  poartă,  plutonierul  s-a 
apropiat  de  comandant  şi  i-a  vorbit  ceva  în  şoaptă.  Noi  stăteam  pe  loc  când  văd  că  se 
apropie  comandantul  de  grupul  nostru  fierbând  de  mânie.  Şi  apropiindu-se  de  mine  mi-a 
dat  o  palmă  încât,  dacă  nu  erau  ceilalţi  lângă  mine,  cădeam  desigur  la  pământ.  Şi  dacă  n- 
am  văzut  stele  verzi,  după  cum  se  spune,  apoi  am  văzut  stele  roşii,  căci  în  clipa  următoare 
m-a  buşit  sângele  şi  pe  gură  şi  pe  nas,  iar  comandantul  depărtându-se  de  mine  a  zis  cu 
multă  ironie:  „Ticălosule  şi  banditule  ce  eşti!".  Pe  loc  mi-am  dat  seama  că  aceasta  e  plata 
pentru  îndrăzneala  mea.  Dar  în  comparaţie  cu  bucuria  ce  am  avut-o,  a  fost  o  nimica 
toată... 

Ne  am  urcat  în  maşină  să  plecăm  la  gară.  Cu  noi  s-a  urcat  şi  comandantul  cu 
vreo  câţiva  ofiţeri,  ca  să  vadă  dacă  noi,  la  plecarea  maşinii,  avem  curajul  să  ne  însemnăm 
cu  semnul  Sfintei  Cruci.  Si  dacă  au  văzut  că  noi  toti,  ca  la  o  comandă  am  făcut  Sfânta 
Cruce  arunci  când  a  pornit  maşina,  n-au  zis  nimic,  dar  imediat  au  şi  coborât  din  maşină. 
Am  bănuit  că  tocmai  de  aceea  s-au  urcat,  să  vadă  dacă  avem  curaj  să  ne  închinăm... 

De  la  Jilava  nu  ne-au  dus  la  Gara  de  Nord,  ci  la  altă  gară.  Cu  noi  mai  era  un 
grup  de  patru  deţinuţi.  De  unde  ne -a  lăsat  maşina,  până  la  vagonul  unde  trebuia  să  urcăm, 
mai  erau  vreo  200-300  de  metri.  Un  grup  de  patru  deţinuţi  era  escortat  de  cinci  plutonieri 
cu  pistoale.  Unul  mergea  înaintea  lor,  doi  erau  în  urma  lor  şi  câte  unul  de  o  parte  şi  de 
altă  parte.  Cu  noi,  care  eram  şapte  deţinuţi:  un  ierodiacon  -  Stoica  Gavril,  ipodiaconii 
Vasile  Poiţelea,  Măgirescu  Constantin  şi  Chiuaru  Nicolae,  apoi  Bălan  Grigore,  Lazăr 
Dumitru  şi  Ionescu  Gheorghe,  era  un  singur  plutonier  care  a  zis  către  noi,  când  trebuia  să 
plecăm  la  vagon:  „Eu  merg  înainte  şi  dumneavoastră  veniţi  după  mine".  Cabina  din 
vagon  unde  trebuia  să  intrăm  era  mică  de  tot,  un  spaţiu  ca  pentru  trei  persoane.  Acolo  în 
acea  cabină  ne  am  putut  da  seama  fiecare  cât  de  mult  preţuieşte  aerul  şi  apa,  primele 
condiţii  de  viaţă,  unde  am  călătorit  două  zile  şi  două  nopţi  până  ce  am  ajuns  la  Aiud. 

Pacea  şi  liniştea  de  care  ne-am  bucurat  la  închisoare 


Nu  pot  trece  cu  vederea  fară  să  povestesc  şi  faptul  că  am  fost  păziţi  cu 
rugăciunile  părintelui  Nicodim,  ca  în  căsuţa  noastră  să  putem  lega  cărţi  aproape  zece  ani, 
tocmai  atunci  când  în  comuna  noastră  se  înfiinţase  colectiv  din  1952.  Şi  pentru  că  nu  s-au 
trecut  toţi  oamenii  din  sat,  umblau  în  fiecare  seară  echipe  care  să-i  lămurească;  iar  la  noi, 
care  eram  vecini  cu  magaziile  lor,  vreme  de  aproape  zece  ani  nu  ne-au  deschis  poarta.  Şi 
când  a  venit  vremea  să  vină  şi  la  noi  şi  văzând  că  o  noapte  întreagă  nu  au  reuşit  să  mă 
lămurească,  au  zis  către  mine: 

-  Dumneata  şi  aşa  nu  ieşiţi  deloc  din  comuna  noastră,  aşa  că  îţi  ordonăm  ca 
în  termen  de  trei  ore  să  părăseşti  casa  împreună  cu  soţia  şi  cu  fata  şi  să  mergi  în  comuna 
dumitale,  pentru  că  acolo  e  zonă  de  munte  şi  nu  se  poate  face  colectiv.  Ai  înţeles?! 

-  Da,  am  înţeles!  am  răspuns  eu. 

Şi  am  plecat  toţi  trei  la  părintele  Nicodim  care  se  afla  atunci  la  mănăstirea 

Agapia. 

Când  m-a  văzut,  Părintele  Nicodim  mi -a  zis: 

-  Bine  că  ai  venit  pentru  că  avem  tare  nevoie  de  frăţia  ta. 

Era  atunci  în  anul  1962  la  începutul  lui  februarie  şi  am  stat  la  scris  patru  luni 
de  zile  până  la  sfârşitul  lui  mai.  Când  am  venit  acasă  era  linişte  şi  pace  în  comună.  Tot  cu 
această  ocazie  a  precizat  părintele  Nicodim  şi  arestarea  noastră  zicând: 

După  doi  ani,  doi  ani  şi  jumătate  va  veni  al  doilea  vai  însă  cu  mila  lui 
Dumnezeu  vom  ieşi  deasupra. 

Primul  vai  a  fost  cu  trecerea  la  colectiv.  Iar  al  doilea  vai  a  fost  cu  arestarea 
noastră.  Din  anul  1962  până  în  1964  sunt  tocmai  doi  ani;  iar  din  februarie  şi  până  la 
sfârşitul  lunii  iulie  sunt  tocmai  şase  luni,  jumătate  de  an  căci  tocmai  pe  ziua  de  1  august 
am  fost  arestaţi  în  1964... 

Iar  pentru  că  a  fost  vorba  de  arestarea  noastră  şi  de  închisoare,  nu  pot  trece  cu 
vederea  faptul  că  în  tot  timpul  cât  am  stat  la  acea  facultate,  cum  îi  mai  zicea  părintele 
Nicodim,  cei  din  jurul  nostru  care  erau  bineînţeles,  oameni  de  valoare,  oameni  cu 
pregătire:  ingineri,  avocaţi,  procurori,  profesori,  doctori,  ofiţeri  superiori,  directori  ai 
comerţului  exterior,  contabili,  funcţionari  şi  alţii,  se  minuna  mult  de  noi  care  aveam 
permanent  o  linişte,  o  pace  lăuntrică  de  parcă  nu  ne  dădeam  seama  că  eram  şi  noi  ca  şi  ei, 
în  închisoare  şi  în  condiţii  grele  de  deţinuţi  politici,  rupţi  de  familie  şi  lipsiţi  până  şi  de 
lumina  zilei,  deoarece  în  geamuri  erau  obloane  de  scânduri.  Dar  pentru  faptul,  că  din  mila 
lui  Dumnezeu  pe  noi  nu  ne  mustra  conştiinţa  pentru  faptele  noastre,  eram  liniştiţi  de 
parcă  nu  se  întâmplase  nimic  deosebit,  ba  erau  cazuri  că  atunci  când  ne  întreba  vreunul 
din  conducerea  închisorii  cum  ne  simţim  acolo,  îi  răspundeam:  „Slavă  lui  Dumnezeu 
pentru  toate"  sau  „Ne  simţim  aici  ca  în  rai",  încât  îi  determinam  pe  ei  să  renunţe  de  a  ne 
mai  întreba.  Şi  dacă  vă  spun  ceva  mai  mult,  poate  vă  vine  greu  să  mă  credeţi:  eu  mă  ştiu 
pe  mine  că  sunt  om  rău,  dar  starea  sufletească  pe  care  am  avut-o  acolo  la  închisoare  n-am 
avut-o  nici  odată  în  viaţa  mea.  Am  avut  permanent  o  stare  deosebită  încât,  de  ar  fi  fost  cu 
putinţă,  eram  în  stare  să-1  i-au  în  braţe  pe  comandantul  închisorii  şi  să-1  sărut,  deşi  el  ne 
privea  cu  ochi  duşmănoşi.  Iar  cei  din  jurul  nostru  se  minuna  mult  şi  ne  ziceau  adeseori: 

-  Noi  am  dori  să  fim  ca  dumneavoastră,  să  avem  liniştea  şi  pacea  pe  care  o 
aveţi  dumneavoastră. 

Aşa  că  Bunul  Dumnezeu  în  mod  vădit  a  fost  cu  noi,  ne-a  mângâiat,  ne-a 
încurajat  şi  ne-a  uşurat  necazurile  prin  care  a  trebuit  să  trecem  atunci. 

In  anul  1964,  când  am  avut  prima  percheziţie  la  domiciliu  şi  a  arestat  pe  soţia 
mea,  eu  am  plecat  imediat  la  părintele  Nicodim.  Iar  Părintele  m-a  trimis  la  Bucureşti  unde 
am  fost  şi  eu  arestat.  Când  ne  am  regăsit  cu  părintele  Nicodim  la  închisoarea  din  Aiud  1- 
am  întrebat  atunci: 

Cuvioase  Părinte!  Deoarece  sfinţia  voastră  m-aţi  trimis  pe  mine  în  anul 
1964  la  Bucureşti  unde  am  fost  arestat  şi  de  o  fi  voia  lui  Dumnezeu  să  ne  pună  în  libertate 

apoi  eu  nu  pot  merge  acasă,  ci  mai  întâi  trebuie  să  vin  pe  la  Agapia  la  sfinţia  voastră  şi 
după  aceea  pot  merge  acasă?  iar  Părintele  mi-a  răspuns: 

-    Da.  Ai  dreptate.  Aşa  e  cu  cale  ca  mai  întâi  să  vii  la  noi,  după  care  poţi  să 
mergi  acasă. 

Aşa  că  în  anul  1968,  adică  după  patru  ani,  când  am  fost  pus  în  libertate  de  la 
închisoare,  am  venit  direct  la  Agapia  la  părintele  Nicodim.  Iar  Părintele  mi-a  zis: 

Frate  Gheorghe!  Ia  să-mi  povesteşti  aşa  pe  scurt  cele  petrecute  în  acei 
patru  ani  de  când  ai  plecat  de  la  noi!  iar  eu  i-am  răspuns: 

Cuvioase  Părinte!  Când  am  plecat  de  aici,  sfinţia  voastră  mi-aţi  dat  o 
ascultare  ca  să  nu  mă  uit  pe  fereastră,  când  voi  fi  în  tren,  până  la  Bucureşti.  Şi  aşa  am 
făcut.  Am  ajuns  la  miezul  nopţii  la  părintele  Vasile.  Şi  până  la  ziuă  le-am  povestit  şi  lor 
din  ceea  ce  ne-aţi  spus  sfinţia  voastră,  căci  vă  spun  că  mă  învăluiam  şi  de  frică,  dar 
totodată  şi  de  nădejde  în  rugăciunile  sfinţiei  voastre,  căci  îmi  dădeam  bine  seama  cât  de 
mult  vă  iubeşte  Dumnezeu.  Şi  pentru  faptul  că  nu  de  mult  terminasem  cele  12  volume  cu 
Vieţile  Sfinţilor,  pe  care  le  primisem  de  canon  la  spovedanie,  mi-au  fost  de  mare  folos  în 
situaţia  în  care  mă  aflam  atunci.  Ba  din  când  în  când  mă  cuprindea  o  bucurie  că  Bunul 
Dumnezeu  m-a  învrednicit  şi  pe  mine  păcătosul  să  sufăr  pentru  dreapta  credinţă  pentru  că 
am  răspândit  în  popor  cartea  sfântă,  aşa  pe  cât  s-a  putut.  Dar  paralel  cu  aceasta  îmi 
dădeam  seama  că  această  răspândire  a  cărţilor  nu  ne  aparţine  nouă,  ci  sfinţiei  voastre  care 
ne-aţi  dat  şi  cărţi,  şi  sfaturi  şi  îndemnuri,  ba  şi  rugăciuni  aţi  făcut,  zi  şi  noapte,  pentru  noi. 
Lăsaţi  pe  cont  propriu,  noi  nu  făceam  nimic,  absolut  nimic. 

Prima  dată  am  fost  arestat  eu  şi  dus  la  securitate.  Mai  înainte  de  a  intra  în 
birou,  anchetatorul,  deschizând  uşa,  s-a  uitat  spre  mine  şi  mi-a  zis  ironic: 

Domnule  Ionescu!  Te-ai  rugat  lui  Dumnezeu  ca  să  nu  cazi  în  mâinile 
noastre?  la  care  eu  nu  i-am  răspuns  nimic,  dar  în  acelaşi  timp  am  luat  pălăria  de  pe  cap  şi 
făcând  de  câteva  ori  Sfânta  Cruce,  am  zis:  „Doamne  ajută-mă".  Dar  acest  cuvânt 

«Doamne  ajută-mă»  l-am  simţit  că  a  ieşit  din  adâncul  inimii  mele  căci  această  scurtă 
rugăciune  îndeplinea  toate  condiţiile  unei  adevărate  rugăciuni  la  aşa  necaz. 

Anchetatorul  observând  că  eu  am  făcut  de  câteva  ori  semnul  Sfintei  cruci  s-a 
tulburat  groaznic  pe  mine,  deoarece  biroul  era  mai  sus  de  suprafaţă,  la  vreo  doi  metri,  şi 
în  curtea  securităţii  mişunau  mulţi  oameni  de  ai  lor.  Şi  oarecum  necăjit  pe  mine  mi-a  zis: 

-  Dar  ce,  măi,  ticălosule,  te  închini  aici.  Dar  aici  nu  te  afli  în  Biserică! 

Eu  n-am  zis  nimic  şi  intrând  înăuntru  de  o  parte  şi  de  alta  a  sălii  erau  birouri.. 
Anchetatorul  deschidea  câte  o  uşă,  când  în  dreapta  când  în  stânga,  dar  n-a  intrat  decât 
acolo  în  biroul  în  care  atârnau  pe  pereţi  cele  patru  tablouri  ce  reprezentau  pe  cei  patru 
mari  dascăli  ai  comuniştilor.  Şi  cerând  de  la  mine  buletinul  a  început  a  mă  întreb,a  în  care 
timp  apăruseră,  ca  de  năpraznă,  vreo  şapte -opt  anchetatori.  Unul  din  ei  cu  pieptul  plin  de 
decoraţii,  a  luat  buletinul  meu  din  faţa  anchetatorului  şi,  uitându-se  puţin  pe  el,  mi-a  zis: 

-  Dar  ce  ai  făcut,  Jorjică?!  Ai  cărat  cărţi  din  Bucureşti  şi  le-ai  dat  la  oameni 
prin  Moldova,  n-ai  ştiut  că  la  comunişti  nu  le  place  aşa  ceva?  la  care  eu,  ridicându-mă  în 
picioare,  i-am  răspuns: 

Să  trăiţi,  domnule  comandant!  In  Moldova  n-am  dat  cărţi  la  comunişti, 
cărora  nu  le  plac,  ci  am  dat  la  oamenii  care  le  doreau.  Acum  însă  îmi  pare  rău  că  nu  am 
dat  mai  multe". 

Atunci,  unul  mai  bătrân  dintre  ei,  mi-a  zis  cu  multă  răutate: 

O,  ticălosule!  Ce  mai  spui  că  n-ai  dus  multe  cărţi  în  Moldova!  Dar  nu  te- 
am  văzut  eu  adeseori  în  Gara  de  Nord  cu  un  cârd  de  bărbaţi  şi  femei  după  tine,  cum  te 
urcai  la  tren  cu  sacoşe  şi  saci  cu  cărţi  şi  cărai  mereu?  la  care  eu  nu  am  mai  zis  nimic. 
Dar  în  clipa  următoare  mi-a  zis  iarăşi  cel  cu  multe  decoraţii  pe  piept: 

-  Dar  de  ce  porţi  barbă? 

Atunci  eu,  arătând  cu  mâna  la  tablourile  de  pe  pereţi  la  dascălii  comunişti 
care  aveu  barbă,  i-am  răspuns: 

Să  trăiţi,  domnule  comandant!  Dacă  aceştia  care  nu  au  fost  credincioşi  şi 
au  purtat  barbă,  de  ce  n-aş  purta  eu  care  trebuie  să  ascult  de  învăţătura  Bisericii  lui 
Dumnezeu? 

Timp  de  12  zile  aşa  a  ţinut  ancheta,  după  care  m-a  dezbrăcat  de  toate  hainele 
mele,  uitându-se  la  ele  şi  pe  faţă  şi  pe  dos,  după  care  am  fost  băgat  în  celulă  singur.  Asta 
a  fost  sâmbătă  noaptea  la  ora  unu.  Dimineaţa  la  ora  patru  a  sunat  deşteptarea.  Şi  dacă  mai 
înainte  nu  dormisem  trei  nopţi  de -a  rândul,  apoi  acum  numai  cu  trei  ore  de  somn  nu  m- 
am  putut  reface  decât  foarte  puţin.  Au  urmat  la  ora  şase  ceaiul  cu  o  felie  de  pâine.  Am 
aruncat  ceaiul  la  chiuvetă,  deoarece  era  duminică  dimineaţa,  iar  pâinea  am  pus-o  pe  masă 
ca  să  o  mănânc  la  masa  de  prânz.  Am  fost  dus  apoi  la  anchetă  şi  prima  întrebare  pe  care 
mi-a  pus-o  a  fost  că  de  ce  am  aruncat  ceaiul.  La  care  eu  am  răspuns: 

Să  trăiţi,  domnule  anchetator,  astăzi  e  sfânta  duminică.  Eu,  în  calitate  de 
creştin  ortodox,  trebuiea  să  particip  la  slujba  Sfintei  Liturghii.  Şi  pentru  că  mi  s-a  cerut 
cana  ca  să  o  dau,  a  trebuit  să  arunc  ceaiul,  căci  dacă  sunt  reţinut  aici  la  dumneavoastră  şi 
nu  pot  merge  le  Sfânta  Biserică  arunci  fac  şi  eu  ce  pot,  adică  nu  mănânc  şi  nici  nu  beau 
nimic  până  la  ora  mesei  de  prânz. 

După  anchetă  am  fost  adus  la  celulă  şi  am  primit  masa.  După  masă  nu  ştiu 
cum  am  căzut  fară  să  vreau  şi  am  adormit  de-a  binelea  încât  n-am  simţit  nici  măcar  când 
ofiţerul  de  servici  a  deschis  uşa  la  celula  mea  şi  apropiindu-se  de  mine  m-a  mişcat  cu 
mâna  de  m-am  putut  trezi  din  somn.  Atunci  el  mi-a  arătat  cu  mâna  tabelul  cu  instrucţiuni 
ce  atârna  pe  peretele  celulei  şi  mi-a  zis: 

-  Stii  carte? 

-  Da,  dar  fară  să  vreau  am  adormit!  Atunci  el  m-a  întrebat: 

-  De  ce  eşti  reţinut  aici  la  noi?  Atunci  eu  am  răspuns: 

-  Pentru  că  am  dat  cărţi  cu  învăţătură  ortodoxă  la  oameni. 

-  Ai  aflat  viaţa  veşnică? 

-  Da,  cu  ajutorul  lui  Dumnezeu,  am  aflat  viaţa  veşnică! 

-  Şi  vrei  să  o  cucereşti?  m-a  întrebat  iarăşi. 

-  Da,  cu  ajutorul  lui  Dumnezeu  -  făcând  de  câteva  ori  semnul  Sfintei  Cruci 
pe  faţa  mea  -  am  bună  nădejde  că  o  voi  cuceri.  Tocmai  de  aceea  am  ajuns  aici! 

Atunci  el  se  uită  la  mine  zâmbind  cu  dispreţ  şi  văzându-mă  că  n-am 
încălţăminte  în  picioare  şi  stau  numai  în  ciorapi  pe  mozaicul  rece,  mi-a  zis  iarăşi: 

-  Dar  de  ce  n-ai  încălţăminte  în  picioare? 

Domnul  plutonier  mi  le-a  luat  pentru  că  au  blachiuri,  catarame  de  fier  la 
ele!  am  răspuns  eu. 

Atunci  el  mi-a  zis  cu  dispreţ: 

Roagă-te  la  Dumnezeu  să-ţi  de-a  papuci!  la  care  eu  am  răspuns,  făcând 
iarăşi  semnul  Sfintei  Cruci  pe  faţa  mea: 

Eu  mă  rog  lui  Dumnezeu  ca  să-mi  dea  răbdare,  căci  dacă  îmi  dă  răbdare, 
atunci  nu  mai  am  nevoie  de  papuci!  După  o  clipă  mi-a  zis: 

-  Cere  de  la  noi  papucii,  că  ţi-i  vom  da  numaidecât. 
Atunci  i-am  răspuns: 

-  Cartea  Sfintei  Biserici  mă  învaţă  că  e  mult  mai  bine  să  mori,  decât  să  ceri 
ceva  de  la  duşmanii  lui  Dumnezeu.  Aşa  că,  atâta  timp  cât  voi  sta  aici  la  dumneavoastră, 
ceea  ce  îmi  daţi  primesc;  iar  ceea  ce  nu-mi  daţi,  rabd,  căci  n-am  fost  adus  aici  decât  să 
rabd... 

In  timpul  cercetărilor,  anchetatorul  mai  obişnuia  să-mi  zică  adeseori,  atunci 
când  nu  recunoşteam  ceva:  „Ia  să  mă  duc  eu  să  întreb  pe  părintele  Nicodim"  şi  lăsându- 
mă  pe  mine  singur  în  birou  se  făcea  că  merge  în  alt  birou  ca  să  mă  facă  pe  mine  a  crede 
că  şi  sfinţia  voastră  sunteţi  arestat  tot  în  Bucureşti  cu  noi.  Ce  s-a  întâmplat  însă?  Un 
anchetator  din  Piatra  Neamţ,  care  vă  ancheta  aici  la  Agapia,  a  venit  la  noi  la  Bucureşti  la 
securitate  şi,  intrând  în  birou,  1-a  întrebat  pe  anchetatorul  meu  cum  mă  numesc  eu,  după 
care  el  s-a  grăbit  să  mă  întrebe: 

Ce,  măi  Ionescule,  voi  credeţi  în  două  vieţi?  crezând  că  mă  pune  în 
încurcătură,  la  care  i-am  răspuns: 

Dumneavoastră,  domnule  anchetator,  care  sunteţi  necredincios,  credeţi  în 
două  vieţi,  noi  credem  în  trei  vieţi. 

Atunci  el  m-a  întrebat: 

-  Care  or  mai  fi  şi  cele  trei  vieţi  în  care  spuneţi  că  credeţi?  şi  i-am  răspuns: 
Viaţa  din  sânul  mamei,  de  nouă  luni,  este  prima  viaţă;  apoi  viaţa  aceasta 

de  pe  pământ,  cât  dă  Dumnezeu,  este  a  doua  viaţă  în  care  credeţi  şi  dumneavoastră  şi 
viaţa  de  dincolo  de  mormânt  e  a  treia  viaţă  în  care  nu  puteţi  crede  acum  deocamdată;  dar 
veţi  crede  negreşit  când  veţi  trece  din  viaţa  aceasta  în  veşnicie... 
Atunci,  anchetatorul  meu  a  zis  către  el: 

-  Ai  văzut  ce  poate,  fratele  Jorj?  iar  el  i-a  răspuns: 

-  Ce  mai  păţesc  şi  eu  cu  popa  Nicodim  la  Agapia! 

Şi  aşa  a  slobozit  Dumnezeu  ca  să  aflu  chiar  de  la  ei  că  Sfinţia  voastră  nu 
sunteţi  arestat  cu  noi  la  Bucureşti.  Anchetatorul  meu  s-a  amărât  mult  că  colegul  lui  mi-a 
făcut  cunoscut  indirect  că  Sfinţia  voastră  sunteţi  anchetat  în  stare  de  libertate  şi  vă  aflaţi 
tot  la  Agapia.  Şi  de  atunci,  până  s-a  terminat  ancheta,  n-a  mai  încercat  anchetatorul  meu 
să  mă  mai  amăgească. 

Din  mila  lui  Dumnezeu,  cu  riscul  vieţii  am  căutat,  pe  cât  am  putut,  să  nu 
recunosc  unde  se  afla  manuscrisul  cu  „Priveliştile  Apocaliptice"  deşi  au  încercat 
anchetatorii  să  folosească  fel  de  fel  de  metode  diabolice.  Căci  îmi  dădeam  seama  destul 
de  bine  că  de  voi  spune  lor  taina  unde  se  află,  apoi  eu  după  aceea  nu  mai  puteam  suporta 
mustrarea  conştiinţei  care  avea  să  mă  chinuiască  zi  şi  noapte  până  la  moarte. 

în  cele  din  urmă,  când  s-a  apropiat  de  sfârşit  ancheta,  după  mai  bine  de  trei 
luni,  am  fost  luat  din  celulă  şi  dus  la  birou.  Acolo,  lângă  anchetatorul  nostru,  era  şi 
comandantul  cel  cu  pieptul  plin  de  decoraţii  de  care  am  amintit  mai  sus  şi  mi-a  arătat 
nişte  fotografii  făcute  de  ei  în  podul  casei  noastre,  unde  se  vedea  destul  de  clar  soţia  mea 

cu  lacrimi  pe  obraz  şi  în  faţa  ei  cutiile  de  tablă  galvanizată  în  care  se  aflau  cele  39  de 
volume  cu  „Priveliştile  Apocaliptice". 

Cuvioase  Părinte,  arătându-mi  comandantul  acele  fotografii  mi-a  zis: 

-  Vezi,  ticălosule!  Ai  crezut  că  noi  nu  reuşim  să  le  găsim  dacă  dumneata  n- 
ai  vrut  nici  cum  să  ne  spui.  Iată  acum  că  n-ai  putut  să  ne  minţi. 

Atunci  am  simţit  o  mare  durere  în  inimă,  Cuvioase  Părinte,  şi  de  aş  fi  fost  în 
câmp  liber  aş  fi  strigat  cu  voce  tare  să  mă  audă  până  şi  cei  din  morminte.  Iar  către 
comandant  am  zis: 

Domnule  Comandant!  Dumneavoastră  ştiţi  prea  bine  că  oricărui  soldat  i 
se  încredinţează  un  secret,  o  taină,  nu  o  spune  duşmanului,  chiar  de  ar  fi  cazul  să-şi  piardă 
viaţa.  Şi  dacă  în  armată  soldatul  vrednic  şi  credincios  comandantului  său  e  în  stare  să-şi 
piardă  până  şi  viaţa,  numai  să  nu  se  facă  trădător,  apoi  cu  mult  mai  mult  eu  nu  puteam  să 
fiu  mai  prejos  decât  un  soldat,  deoarece  părintele  Nicodim  e  mult  mai  superior  decât  un 
comandant  de  armată. 

Atunci  el  m-a  întrebat,  aruncând  asupra  credinţei  nişte  cuvinte  grosolane, 
murdare  pe  care  nu-mi  este  îngăduit  să  le  rostesc.  Acestea  sunt  o  parte  din  cele  petrecute, 
Cuvioase  Părinte,  după  ce  am  plecat  de  la  sfinţia  voastră  în  1964  şi  acum  în  1968  cu 
rugăciunile  sfinţiei  voastre  am  reuşit  să  vin  iarăşi  aici  şi  să  vă  povestesc... 

S-a  apropiat  ora  să  plec.  Părintele  m-a  petrecut  până  la  staţie  de  unde  trebuia 
să  iau  maşina  cu  care  mergeam  până  la  Piatra  Neamţ,  apoi  trenul  până  la  Bacău... 


179 


Confruntarea  cu  anchetatorii! 


Vreau  să  mai  adaug  la  acest  capitol  şi  faptul  că  paralel  cu  acest  mare  curaj  pe 
care  l-am  primit  de  la  Bunul  Dumnezeu,  pentru  rugăciunile  părintelui  Nicodim,  să  nu  mă 
mai  tem  de  nimeni,  mi  s-a  umplut  şi  inima  de  o  aşa  bunătate,  încât  de  ar  fi  fost  cu  putinţă, 
l-aş  fi  luat  în  braţe  să-1  sărut  şi  pe  cel  mai  înverşuntat  duşman  al  meu,  lucru  care  nu  mi  s-a 
întâmplat  vreodată  în  viaţa  mea.  Ba,  de  altfel,  mă  recunosc  că  am  fost  şi  sunt  om 
răutăcios  şi  de  fiecare  dată  când  era  cazul  să  iubesc  pe  vrăjmaşii  mei,  simţeam  o  mare 
greutate  şi  duceam  o  luptă  aprigă  cu  mine  însumi,  până  ce  reuşeam  să  ating  acest  nivel 
înalt,  de  a  putea  iubi  pe  rău  făcătorii  mei.  De  data  aceasta  însă,  am  văzut  minunea  cu 
ochii  mei.  Eu,  ticălosul  de  mine,  am  căpătat  darul  de  la  Bunul  Dumnezeu  de  a  nu  mă  mai 
teme  „de  mii  de  popoare  care  împrejur  mă  împresoară",  aşa  cum  zice  proorocul  David  la 
Psalmi  3,  6;  şi  a  mai  şi  picurat  în  inimă  darul  de  a  putea  iubi  fară  nici  o  greutate,  pe  aşa- 
zişii  vrăjmaşi  ai  mei. 

Iar  dacă  vreţi  să  vă  spun  ceva  mai  mult  decât  v-am  spus  până  acum,  iată  că  vă 
spun  cuvintele  de  aur  rostite  de  Mântuitorul  nostru  Iisus  Hristos  către  Sfinţii  Apostoli  cu 
aproape  două  mii  de  ani  în  urmă  şi  care  se  găsesc  în  Sfânta  Evanghelie  la  Matei,  capitolul 
10  cu  19-20:  „Iar  când  vă  vor  da  pe  voi  în  mâna  lor,  să  nu  vă  îngrijiţi  cum  sau  ce  veţi 
vorbi,  căci  se  va  da  vouă  în  ceasul  acela  ce  să  vorbiţi.  Fiindcă  nu  voi  sunteţi  care  vorbiţi, 
ci  Duhul  Tatălui  vostru  este  care  grăieşte  întru  voi". 

Timp  de  trei  luni,  zi  şi  noapte,  am  fost  anchetat  de  şapte  anchetatori,  care  au 
folosit  fel  de  fel  de  metode,  cu  scopul  de  a  mă  deruta,  de  a  mă  abate  de  la  dreapta 
credinţă,  dar  Bunul  Dumnezeu  nu  m-a  părăsit;  ci  mi-a  dat  cuvânt  să  le  răspund,  încât 
rămâneau  uimiţi  şi  ei,  cu  toate  că  aveau  multă  pregătire  în  domeniul  lor.  Eu,  care  mă 
ştiam  pe  mine  că  sunt  om  simplu,  de  la  coada  sapei,  rămâneam  uimit  de  răspunsurile  ce  le 
dădeam  întrebărilor.  Adeseori  îmi  ziceau  anchetatorii  mei: 

Vezi,  Ionescule,  ce  ai  făcut?!  Dacă  tu  îţi  vedeai  de  treabă,  posteai  şi  te 
rugai  în  căsuţa  ta,  cu  soţia  ta,  nimeni  nu-ţi  avea  grija.  Dar  aşa,  pentru  că  n-ai  stat  cuminte 
şi  te  duceai  de  la  un  capăt  la  altul  al  ţării,  cu  sacoşe  pline  de  cărţi  si  le  dădeai  oamenilor, 
îndemnându-i  să  le  citească,  să  se  roage,  ne-ai  făcut  şi  nouă  de  lucru.  îţi  pare  rău  că  ai  dat 
cărţi  oamenilor? 

Da,  vă  spun  numaidecât  dacă  vreţi,  că  îmi  pare  rău,  vă  spun  din  toată 
inima  mea,  că  îmi  pare  rău  că  nu  m-am  grăbit  să  dau  mai  multe  cărţi  oamenilor. 

Recunoşti  că  te-ai  dus  la  bătrânul  cutare  şi  i-ai  făcut  observaţie  zicându-i 
„cum  te  rabdă  inima,  omule,  să  stai  cu  mâinile  în  sân,  când  comuniştii  caută  pe  toate  căile 
să  ne  distrugă  credinţa?"? 

Da,  domnule  anchetator,  recunosc  că  i-am  zis,  pentru  că  mă  durea  inima, 
ştiindu-1  pe  el  că  este  un  om  priceput  şi  îndemânatec  la  o  aşa  lucrare. 

Mai  recunoşti  că  în  ziua  de  14  septembrie  ai  spus  către  cineva  că  s-a 
schimbat  numele  primăriei  şi  i  se  spune  acuma  Sfatul  popular  sau  Sfatul  necredincioşilor, 
şi  că  Proorocul  David  spune  că:  „Fericit  bărbatul  care  n-a  umblat  în  sfatul 
necredincioşilor"?  la  care  eu  am  răspuns: 

Da,  recunosc  că  am  zis,  dar  şi  dumneavoastră  recunoaşteţi  că  sunteţi 
necredincioşi.  Iar  sfatul,  adică  fosta  primărie,  este  a  dumneavoastră,  a  necredincioşilor. 
Aşa  că  n-am  spus  nimic  rău. 

-    Ai  mai  spus  că  necredincioşii  vor  pieri? 

Am  spus  că  necredincioşii  vor  pieri  deoarece  dumneavoastră  susţineţi  că 
dacă  omul  a  murit  cu  trupul,  a  pierit,  nu  mai  este  o  altă  viaţă,  iar  noi  credem  şi  în  viaţa 
veşnică  după  cuvântul  Mântuitorului  Iisus  Hristos  care  zice:  „Cel  ce  crede  în  Mine,  de  va 
şi  muri,  viu  va  fi". 

Ai  recunoscut  că  ai  dat  cărţile  ce  le-ai  luat  de  la  Bucureşti,  oamenilor.  Ia 
să  ne  spui  căror  oameni  ai  dat  cărţi? 

Am  dat  cărţi  oamenilor  fără  să-i  întreb  cum  îi  cheamă.  Nu  obişnuiam  a 
legitima  pe  oameni,  atunci  când  le  dădeam  cărţile. 

-  Ai  dat  cărţi  oamenilor  credincioşi,  cum  spui  că  nu  ştii  cum  îi  cheamă? 

-  Cei  credincioşi  mergeau  singuri  la  Bucureşti  după  cărţi.  Eu  am  dat  cărţi  la 
diferite  ocazii,  fără  să  mai  ţin  cont  cui  i-am  dat,  pentru  că  nu  mi-am  dat  seama  că  voi  fi 
întrebat  de  cineva. 

-  De  ce  ne  trimiţi,  măi  Ionescule,  la  cei  morţi,  că  doar  n-ai  dat  numai  celor 
morţi  cărţi,  ai  dat  desigur  şi  celor  vii? 

-  Da,  este  adevărat  că  am  dat  şi  lor  cărţi  când  erau  în  viaţă  şi  v-am  trimis  la 
cei  morţi  ca  să  vadă  şi  ei  ce  zile  grele  am  ajuns,  noi  creştinii  ortodocşi,  în  ţara  noastră,  că 
suntem  traşi  la  răspundere  pentru  faptul  că  am  dat  o  carte  bună  cuiva. 

Atunci  el  a  venit  la  mine  şi  m-a  lovit  de  câteva  ori,  zicându-mi  cuvinte  rele  şi 
înjurături...  A  zis  iarăşi  anchetatorul: 

-  Ai  ştiut,  ticălosule,  că  pentru  asemenea  fapte  vei  fi  arestat  şi  condamnat  cu 
ani  grei  de  închisoare  şi  n-ai  să  mai  vezi  soarele?  la  care  i-am  răspuns: 

Da,  domnule  anchetator,  am  ştiut  precis  că  voi  fi  arestat  şi  condamnat  cu 
ani  grei  de  închisoare  şi  n-am  să  mai  văd  soarele,  pentru  că  am  fost  de  14  ori  arestat  până 
acum  şi  toate  acele  arestări  au  fost  pentru  mine  ca  nişte  semnale  de  alarmă,  care  m-au 
făcut  să  cred,  că  mai  de  vreme  sau  mai  târziu,  voi  fi  arestat  şi  condamnat  la  ani  grei  de 
închisoare  şi  că  n-am  să  mai  văd  soarele.  Dar  soarele  meu,  Iisus  Hristos,  a  fost  cu  mine, 
păcătosul,  chiar  din  clipa  când  m-aţi  arestat  şi  am  speranţă  în  mila  Lui,  că  va  fi  cu  mine  în 
veci  de  veci.  Aşa  că,  nu  mai  încercaţi  să  mă  speriaţi  cu  anii  grei  de  închisoare,  deoarece 
simt  în  mod  vădit  prezenţa  lui  Dumnezeu  care  mă  întăreşte,  mă  mângâie  şi  mă 
încurajează,  ori  câte  necazuri  ar  veni  peste  mine,  în  aceşti  ani  grei,  aşa  cum  îi  numiţi 
dumneavoastră. 

Si  am  văzut  cu  ochii  mei  si  de  data  aceasta,  căci  cuvintele  Mântuitorului  au 
putere  şi  astăzi,  ca  şi  atunci  când  au  fost  rostite.  Căci,  la  drept  vorbind,  nu  era  nevoie  ca 
ancheta  să  dureze  trei  luni  deoarece  noi  am  recunoscut  de  la  bun  început  că  am  dat  cărţi 
cu  învăţătură  ortodoxă  oamenilor.  A  durat  ancheta  trei  luni,  căci  ei,  anchetatorii,  au  avut 
speranţa  că  vor  reuşi  să  ne  abată  de  la  dreapta  credinţă.  Dar  mila  lui  Dumnezeu  a  fost  cu 
noi.  Şi  trecând  prin  acest  uriaş  val  al  încercărilor,  am  ajuns  la  convingerea  că,  precum  am 
reuşit  să  ieşim  deasupra  şi  nu  ne-am  înecat,  vom  ieşi  cu  bine  şi  atunci  când  va  slobozi 
Dumnezeu  să  vină  peste  noi  prigoană  asupra  credinţei,  în  vremea  lui  Antihrist. 

Facem  o  paranteză.  Rostind  cuvântul  „să  ieşim  deasupra"  mi-am  adus  aminte 
că  părintele  Nicodim  a  precizat  arestarea  noastră  cu  doi  ani  şi  jumătate  mai  înainte.  Şi  iată 
în  ce  împrejurare: 

In  luna  lui  februarie  1962,  am  fost  izgonit  din  localitate  cu  ameninţări  grave 
ca,  atât  eu  cât  şi  soţia  mea  şi  fiica  adoptivă,  să  părăsim  casa  în  termen  de  trei  ore  pentru 
faptul  că  nu  am  vrut  să  fac  cerere  de  bună  voie  să  mă  trec  la  colectiv  care  deja  luase  fiinţă 
în  comuna  noastră  din  1952.  Şi  într-adevăr  am  părăsit  casa.  Fiica  s-a  dus  la  părinţii  ei,  iar 
eu  cu  soţia  m-am  dus  la  părintele  Nicodim  unde  am  stat  la  scris.  Şi  pe  când  scriam, 
Părintele  s-a  sculat  de  pe  scaun  şi  privind  spre  sfintele  icoane,  a  zis:  „A  trecut  un  vai, 
(colectivizarea  ţării)  peste  doi  ani  şi  jumătate  va  veni  al  doilea  vai!  Dar  Bunul  Dumnezeu 
ne  va  ajuta  să  ieşim  deasupra".  Din  anul  1962,  luna  februarie,  şi  până  în  anul  1964  la  01 
august  sunt  tocmai  doi  ani  şi  jumătate. 

Este  bine  să  ştiţi  şi  dumneavoastră,  cei  care  citiţi  aceste  pagini  cu  cele 
petrecute  la  închisoare,  că  eu  n-aş  fi  îndrăznit  să  scriu  cele  ce  le-am  scris  mai  sus,  dacă  n- 
aş  fi  fost  îndemnat  chiar  de  părintele  Nicodim  să  fac  acest  lucru,  şi  iată  cum.  In  anul 
1948,  când  am  venit  din  prizonierat,  i-am  povestit  părintelui  Nicodim  Măndiţă  câte  ceva 
din  cele  petrecute  acolo  doar  de  fiecare  dată  când  îmi  zicea  dânsul  să-i  spun.  Iar  el 
încheia  cu  cuvântul:  „Să  mai  povesteşti  şi  altora". 

La  fel  a  făcut  şi  Părintele  în  cei  nouă  ani  de  zilele  cât  a  mai  trăit  după  ce  a 
venit  de  la  închisoare  şi  tot  aşa  încheia  cu  cuvântul:  „Să  mai  spui  şi  altora  cum  te -a  ajutat 
Dumnezeu,  să  spui  cu  multă  uşurinţă  şi  curaj,  însă  nu  la  oricine  poţi  vorbi  asemenea 
lucruri,  ci  numai  celor  de  bună  credinţă",  deoarece  în  acei  ani  era  conducerea  comunistă 
şi,  după  cum  ştim  cu  toţii  că,  pentru  un  singur  cuvânt  scăpat  fără  control,  aveai  de  suferit 
mult. 

Aşa  că  în  rândurile  ce  urmează  voi  povesti  pe  scurt  despre  purtarea  de  grijă  a 
Bunului  Dumnezeu  în  ajunul  arestării. 

Am  trimis,  pe  la  sfârşitul  lui  iulie,  pe  fiica  noastră,  cu  două  femei 
credincioase,  să  aducă  de  la  Bucureşti  cărţi  pentru  legat,  deoarece  ne  pregăteam,  ca  pe  la 
începutul  lui  august,  să  începem  a  lega  cărţi. 

Venind  de  la  Bucureşti,  în  apropiere  de  Moineşti,  cele  două  femei  au  fost 
arestate  şi  luate  la  miliţie  cu  cărţi  cu  tot,  iar  pe  fiica  noastră  au  lăsat-o  în  pace.  Ea,  venind 
acasă,  ne-a  spus  de  cele  petrecute.  Tot  în  acea  zi  am  trimis  pe  un  tânăr  la  Părintele,  să 
vedem  ce  ne  va  spune  în  privinţa  aceasta.  Părintele  Nicodim  a  spus  ca  să  meargă,  ori  soţia 
ori  fiica,  la  Bucureşti  să  dea  de  veste  părinţilor  de  unde  au  luat  cărţile,  iar  la  întoarcere  să 
aducă  şi  cărţi.  Joi  dimineaţă  a  plecat  fiica  la  Bucureşti,  iar  după  masă,  atât  eu  cât  şi  soţia 
mea,  aveam  o  stare  sufletească  neobişnuită,  de  tristeţe  şi  îngrijorare.  Pe  la  ora  15  a  venit 
primarul  comunei  să  vadă  dacă  suntem  acasă.  După  vreo  câteva  minute  i-am  spus  soţiei, 
că  eu  mă  duc  în  grădină  să  aduc  buruieni  pentru  păsările  pe  care  le  ţineam  închise  într-un 
ocol.  Pe  când  am  început  a  smulge  buruiană,  am  auzit  un  glas  străin  de  bărbat.  Era 
agentul  agricol,  care  striga  la  soţia  mea: 

-  Ileană,  Ileană  eşti  acasă! 

Dar  striga  cu  aşa  glas  domol,  de  parcă  nu  s-ar  fi  întâmplat  nimic,  venind  spre 
poarta  din  faţa  casei.  Cu  acest  glas  prefăcut,  s-a  început  calvarul.  După  agentul  agricol  au 
venit,  unul  după  altul,  toţi  cei  din  ceata  securităţii.  Agentul  agricol  a  întrebat  pe  soţie: 

-  Am  venit  doar  după  o  chitanţă  şi  întrebarea  dacă  Jorj  este  acasă? 

Soţia  i-a  răspuns: 

-  Da  este  în  grădină.  Să-1  chem  ca  să  vină? 
El  a  răspuns: 

-  Nu-i  nevoie  să-1  mai  chemi. 

Grădina  în  care  mă  aflam  fiind  doar  la  doi-trei  metri  distanţă  de  casă  eu  am 
auzit  că  nu-i  nevoie  să  mai  vin  şi  am  rămas  mai  departe  în  grădină,  dar  nu  ca  să  mai  adun 
buruiană,  căci  acum  nu  era  nevoie  să  mă  mai  ocup  de  păsări,  ci  să  strig  către  Dumnezeu 
din  toată  inima  mea.  Aşa  că  vreme  de  şase  ore,  de  la  ora  15  la  21,  cât  a  durat  prima 
percheziţie,  eu  am  stat  în  grădină,  gândindu-mă  la  cuvântul  din  rugăciunea  Domnească 
„şi  nu  ne  duce  pe  noi  în  ispită".  Dacă  avea  să  mă  cheme,  mă  duceam,  dar  dacă  am  auzit 
că  nu  este  nevoie  să  mă  duc,  am  rămas  mai  departe  în  grădină.  După  ce  s-a  terminat  de 
făcut  percheziţia,  aud  un  glas  care  se  adresează  soţiei  mele,  zicându-i: 

Dumneata,  doamna  Ionescu,  o  să  mergi  cu  noi  până  aici  la  sfatul  popular 
pentru  a  da  o  declaraţie  şi  te  întorci  imediat  înapoi. 

Soţia  mea  a  răspuns  cu  glas  îndurerat: 

-  Eu  mă  voi  întoarce  înapoi  când  va  fi  voia  lui  Dumnezeu  şi  nu  când  ziceţi 
dumneavoastră. 

Eu  din  grădină  auzeam  totul.  Iar  soţia  mea  a  avut  dreptate  când  a  zis,  „mă  voi 
întoarce  când  va  fi  voia  lui  Dumnezeu",  deoarece  securitatea  a  luat-o  la  Bacău  şi  i-a  dat 
drumul  după  câteva  zile,  până  ce  eu  am  fost  arestat  în  Bucureşti  şi  am  dat  declaraţie  că 
pentru  ceea  ce  au  făcut  soţia  şi  fata  mea,  îmi  asum  responsabilitatea,  deoarece  ele  au  fost 
subordonate  mie.  Şi  au  lăsat-o  pe  ea  liberă...  Acum  îngăduiţi-mi  să  continui  cu  istorisirea 
de  când  eu  am  rămas  în  grădină. 

După  ce  eu  am  simţit  că  a  plecat  securitatea  şi  am  văzut  ce  au  făcut  ei  prin 
casă,  am  plecat  la  vecinul  care  era  şi  cumnatul  meu  şi  l-am  rugat  să  mă  însoţească  până  în 
satul  vecin  la  o  distanţă  de  vreo  5  km  după  care  el  s-a  reîntors  acasă,  iar  eu  am  luat  de 
acolo  pe  un  tânăr  ca  însoţitor,  deoarece  era  miezul  nopţii  şi  singur  nu  cutezam  să  trec  prin 

pădure  ca  să  pot  ajunge  la  gara  Buhuşi,  să  merg  la  părintele  Nicodim  şi  să-i  spun  despre 
cele  petrecute.  Paralel  cu  această  situaţie,  am  rugat  pe  tânărul  ce  m-a  condus  să  meargă 
de  urgenţă  la  gara  Bacău  şi  la  trenul  de  12,  care  venea  de  la  Bucureşti,  să  spună  fiicei  să 
nu  mai  vină  acasă  la  Grigoreni,  ci  să  meargă  direct  la  părintele  Nicodim. 

Nu  am  prea  mare  siguranţă  că  dumneavoastră,  care  citiţi  aceste  rânduri,  vă 
puteţi  da  seama  ce  mare  dar  ne-a  fost  dat  nouă  de  Bunul  Dumnezeu  în  persoana  părintelui 
Nicodim  Măndiţă.  Mă  doare  inima  însă  că  de  multe  ori  l-am  supărat  cu  nepriceperea  şi 
îndărătnicia  mea. 

După  ce  am  ajuns  la  gara  Buhuşi,  am  urcat  în  tren  şi  la  ora  opt  am  ajuns  la 
părintele  Nicodim.  Şi  de  la  ora  opt  până  la  ora  14,  fară  întrerupere,  Părintele  s-a  ocupat  de 
mine,  sfatuindu-mă,  după  care  mi-a  zis: 

-  Să  mergem  acum  pe  la  bucătărie  să  mănânci  ceva. 

Era  prima  zi  din  postul  Adormirii  Maicii  Domnului  şi  era  zi  de  vineri.  Am  zis 
atunci  către  Părintele: 

-  Cuvioase  Părinte,  e  prima  zi  de  post  şi  e  şi  vineri.  Şi  n-aş  vrea  să  mănânc. 
Dar  Părintele  stăruia  ca  să  mănânc.  Şi  am  mâncat  puţin,  ca  să  fac  ascultare, 

după  care  am  luat  blagoslovenie  şi  am  plecat.  Părintele  m-a  condus  până  la  staţie, 
zicându-mi: 

-  După  ce  te  vei  urca  în  tren,  să  nu  te  mai  uiţi  pe  geam  până  la  Bucureşti,  şi 
aşa  am  făcut. 

Am  ajuns  la  Bucureşti  pe  la  ora  unu  noaptea  şi  le-am  povestit  şi  părinţilor  şi 
fraţilor  din  cele  ce  auzisem  de  la  părintele  Nicodim,  ca  să  se  încurajeze  şi  ei,  deoarece 
erau  tare  îngrijoraţi,  fiind  în  aşteptarea  evenimentelor  ce  urmau  să  se  întâmple  în  curând. 
Pe  la  ora  patru,  ne-am  culcat  cu  toţii.  La  ora  şase  ne  am  sculat.  Eu  am  plecat  prin  oraş  şi 
pe  la  ora  10  m-am  reîntors.  Trecând  prin  faţa  casei  dumnealor,  am  văzut  din  tramvai 
porţile  deschise  şi  oameni  mulţi  în  curte.  Mi-am  dat  seama  destul  de  bine  că  acei  oameni 
erau  de  la  securitate  şi  pentru  faptul  că  erau  porţile  cele  mari  deschise.  Un  gând  a  trecut 

prin  mintea  mea,  ca  să  merg  înainte,  deoarece  tramvaiul  mergea  la  gară,  fară  să  mă  mai 
cobor  la  prima  staţie,  dar  când  am  ajuns  în  staţie,  deşi  eram  hotărât  să  nu  cobor,  vă  spun 
din  toată  inima  mea  că  am  fost  parcă  împins  de  cineva  şi  peste  voia  mea  am  coborât,  cu 
toate  că  mă  împotriveam. 

Ajuns  în  dreptul  porţilor  ce  erau  larg  deschise,  un  anchetator,  cu  priviri 
duşmănoase,  se  desprinse  din  grupul  celorlalţi  şi  la  doi  metri  s-a  oprit  în  faţa  mea  şi  cu 
glas  ca  de  tunet  a  rostit  cuvintele: 

In  numele  legii  eşti  arestat,  mâinile  sus!  după  care  a  urmat  un  control 
amănunţit  la  buzunare. 

După  o  oră,  a  sosit  o  maşină  şi  am  fost  transportat  la  securitate.  In  momentul 
când  a  plecat  maşina,  stând  în  faţa  lor,  mi-am  făcut  Sfânta  Cruce  de  vreo  trei  ori.  Unul 
din  ei  mi-a  zis  cu  ironie: 

-    Dar  ce,  mă!  Aici  este  biserică  de  te  închini? 

Eu  nu  am  zis  nimic,  dar  nici  nu  mă  mai  temeam  de  ei,  ca  mai  înainte.  Am 
uitat  să  vă  spun  că  odată  cu  cuvintele  ce  le-am  auzit  că:  „în  numele  legii  eşti  arestat",  în 
aceeaşi  clipă  am  simţit  că  o  putere  de  sus  m-a  întărit  în  aşa  fel,  că  nu  mă  mai  temeam  de 
ei  nici  cât  de  puţin,  de  nu  mă  mai  puteam  recunoaşte  pe  mine  însumi.  Totodată  cu  această 
transformare  a  fiinţei  mele,  am  simţit  în  inima  mea  o  compătimire  faţă  de  ei  pentru  că 
sunt  orbiţi  de  necredinţă,  îmi  era  milă  de  ei  şi  peste  voia  mea  îi  iubeam,  chiar  pe  toţi  care 
stăteau  în  jurul  meu  şi  căutau  să  mă  îngrozească  cu  ameninţări  de  tot  felul.  Şi  văzând  că 
ei  nu  reuşesc  să  mă  intimideze,  să  mă  îngrozească,  mai  tare  se  tulburau,  zicându-mi: 

Mă  Ionescule,  te  crezi  mai  tare  decât  noi?  Vrei  să  dărâmi  ceea  ce  noi  ne 
ostenim  să  zidim?  Noi  vrem  să  aducem  fericirea  poporului,  să  luminăm  poporul  care  a 
fost  ţinut  în  întuneric  şi  tu  te  ridici  împotriva  noastră?!  Vezi  ce  faci?  şi  văzând  că  turbau 
de  mânie  aşa  de  tare  asupra  mea,  le-am  zis: 

Domnule  anchetator!  De  ce  vă  tulburaţi  aşa  de  tare,  că  doar  eu  nu  am 
făcut  vreo  crimă  dacă  am  dat  oamenilor  cărţi  cu  învăţătură  ortodoxă  a  Bisericii  noastre 
strămoşeşti? 

El  mi-a  răspuns: 

Ce  mai  spui,  ticălosule!  Că  n-ai  făcut  nici  o  crimă.  Ba  ai  făcut  mai  mult 
decât  o  crimă.  Pentru  că  tu  eşti  orbit  de  acele  învăţături  pline  de  misticism  şi  nu  vezi  ceea 
ce  se  lucrează  în  ţara  noastră,  te  socoteşti  nevinovat.  Dar  dacă  ai  să  mai  stai  aici  câţiva  ani 
de  zile,  o  să  te  lămurim  noi  pe  dumneata,  n-avea  grijă!  dar  eu  n-am  mai  zis  nimic. 


Cum  am  fost  ispitiţi  şi  cum  ne-am  simţit  în  închisoare 

Noi  ştim  că  pe  Mântuitorul  nostru  Iisus  Hristos  L-au  răstignit  cărturarii  şi 
fariseii  pentru  că  n-a  zis  ca  ei.  îndrăznim  să  spunem  şi  noi  că  sub  regimul  ateist  tot  la  fel 
s-a  întâmplat  şi  cu  noi.  Ne-au  arestat,  ne-au  condamnat,  nu  pentru  altceva,  ci  pentru  că  nu 
ziceam  ca  ei.  Şi  iată  cum  ne-au  pus  ei  pentru  ultima  dată  la  probă.  Imediat  după  ce  am 
ieşit  din  acea  cabină  şi  am  luat  contact  cu  aerul  proaspăt  pe  care  îl  sorbeam  cu  nesaţ, 
plutonierul,  care  ne-a  avut  în  paza  sa,  ne-a  dat  în  primire  la  un  colonel.  Aproape  de  linia 
ferată,  colonelul  ne-a  ordonat  să  stăm  pe  iarbă  verde  până  va  sosi  maşina.  Şi  venind  în 
mijlocul  nostru  ne  privea  pe  fiecare  în  parte  cu  multă  bunăvoinţă  la  arătare.  După  un  timp 
ne-a  zis  prieteneşte: 

-  Dacă  vă  dăm  acum  drumul  ca  să  mergeţi  la  casele  voastre,  mai  daţi  cărţi  la 
oameni  sau  nu?  iar  noi  ca  la  o  comandă  am  răspuns  cu  toţii  în  cor: 

-  Da.  Da.  Cum  să  nu,  dăm  cărţi  numai  să  avem  de  unde  da.  Pentru  că  nu  ne 
pare  rău  că  am  dat.  Dacă  totuşi  e  nevoie  să  spunem  că  ne  pare  rău,  apoi  desigur  ne  pare 
rău  că  n-am  reuşi  să  dăm  mai  multe  cărţi... 

Colonelul,  plictisit  de  asemenea  răspunsuri  nedorite  pornite  din  partea 
noastră,  a  zis: 

Gata,  mă,  gata,  ce  tot  pălăvrăgiţi  atât  de  mult.  Că  m-am  săturat  de  voi.  O 
să  plecaţi  voi  acasă,  dacă  nu  daţi  probe  de  reeducare  cât  de  puţin! 

Bietul  colonel,  poate  că  i-a  părut  rău  pentru  cele  ce  ne-a  mai  întrebat.  N-a 
bănuit  că  noi  îi  vom  da  asemenea  răspunsuri.  Deşi  ne  considerăm  cu  toţii  că  suntem 
oameni  păcătoşi,  dar  mila  şi  Darul  lui  Dumnezeu  a  lucrat  în  aşa  fel  în  cei  aproape  trei  ani 
de  zile,  petrecuţi  în  închisoarea  din  Aiud,  că  a  pus  în  uimire  pe  cei  din  conducerea 
închisorii  şi  pe  deţinuţi  chiar.  Şi  iată  cum:  fiecare  grup  din  cei  ce  erau  acolo  condamnaţi 
ca  deţinuţi  politici,  se  duşmăneau  între  ei  ca  fiarele  sălbatice  şi  toţi  care  aparţineau 
aceluiaşi  grup  considerau  pe  şeful  lor  tot  ca  pe  cel  mai  mare  duşman  al  lor.  Ajungeau  de 
multe  ori  şi  până  la  bătaie.  Ne-am  îngrozit  de  ceea  ce  ne-a  fost  dat  să  vedem.  Acestea 
desigur  se  întâmplau  când  ieşeam  cu  toţii  din  celule  şi  mergeam  la  sala  de  mese,  sau  la 
sala  de  reeducare,  sau  la  camera  de  aer. 

în  prezenţa  educatorului  politic,  mai  înainte  de  a  intra  în  sala  de  reeducare,  s- 
au  bătut  între  ei  membrii  unui  grup  în  aşa  hal,  încât  s-au  făcut  bălţi  de  sânge  ca  şi  cum 
acolo  s-ar  fi  tăiat  nişte  animale.  Şi  cu  ce  credeţi  că  s-au  bătut  de  s-au  făcut  bălţi  de  sânge 
pe  jos?  N-au  avut  ciomege,  nici  cuţite,  ci  sau  bătut  între  ei  cu  capul.  Se  aruncau  unii 
asupra  altora  ca  berbecii;  iar  educatorul  politic  îi  privea  cu  multă  plăcere,  noi  însă  ne-am 
îngrozit  de  o  aşa  scenă.  Cu  mila  lui  Dumnezeu,  noi  între  noi  ne  ajutam;  iar  faţă  de 
părintele  Nicodim  care  desigur  era  ca  şef  de  lot,  de  ar  fi  fost  cu  putinţă,  nu  l-am  fi  lăsat  să 
mai  meargă  pe  jos,  ci  l-am  fi  purtat  în  braţe,  fiecare  din  noi,  ca  pe  un  copil  drăgălaş. 

Cum  am  spus  şi  la  început,  cei  din  conducerea  închisorii  au  rămas  uimiţi  de 
comportarea  noastră,  deoarece  dacă  ne  făcea  cineva  ceva  rău,  noi  nu-1  raportam  la 

comandant,  ca  să  nu-1  bage  la  izolare;  nu  ne  arătam  nemulţumiţi  că  stăm  la  închisoare  pe 
nedrept;  dacă  ne  întreba  cum  ne  simţeam  acolo  la  ei,  noi  răspundeam:  „Slavă  lui 
Dumnezeu  pentru  toate".  Părintele  Nicodim  când  vorbea  cu  cineva  sau  îl  întreba  cineva 
ceva,  era  mereu  zâmbind,  vorbea  liniştit  de  parcă  se  afla  tot  la  mănăstirea  Văratec  sau 
Agapia.  Ei  bine.  Cei  din  jurul  nostru  văzând  starea  aceasta  de  linişte,  de  pace  şi  de 
mulţumire,  îşi  putea  da  seama  fiecare  că  numai  mila  şi  Darul  lui  Dumnezeu  era  cu  noi. 
Adeseori  îi  auzeam  pe  ei  zicând: 

-  Noi  am  dori  să  fim  ca  dumneavoastră,  liniştiţi  şi  mulţumiţi. 

Această  stare  sufletească  pe  care  o  aveam  era  şi  pentru  că  pe  noi  toţi  nu  ne 
mustra  conştiinţa  de  faptele  săvârşite.  Fiecare  din  noi  îşi  poate  da  seama  cât  de  greu  este 
arunci  când  eşti  mustrat  de  glasul  conştiinţei.  Sfântul  Ioan  Gură  de  Aur  spune  că 
mustrarea  conştiinţei  te  arde  ca  para  iadului.  Chiar  un  plutonier  care  făcea  de  pază  a  zis 
către  alt  deţinut  politic  care  avea  un  comportament  dezordonat: 

Măi,  banditule!  Tu  crezi  că  aceşti  călugări  sunt  aşa  ca  tine  de  răi.  Ei  stau 
la  închisoare  pe  nedrept! 

Altă  dată,  plutonierul  care  păzea  la  parter  pe  deţinuţii  de  drept  comun  a 
strigat  sus,  la  etajul  trei,  unde  eram  şi  noi  cu  deţinuţii  politici: 

Măi  Sasule,  trimite  la  mine  doi-trei  oameni  ca  să-mi  desfacă  cearşafurile 
şi  feţele  de  pernă  din  celule  să  le  trimit  la  spălătorie.  Dar  vezi  ce  faci,  să-mi  trimiţi 
oameni  cinstiţi,  că  te  ştiu  că  tu  ai. 

Atunci  el  a  răspuns: 

Măi,  să  ştii  că-ţi  trimit  trei  oameni  pentru  care  eu  garantez,  bag  mâna  în 

foc  pentru  ei. 

Noi  din  celulă  auzeam  că  ei  vorbeau  tare  şi  în  clipa  următoare  am  auzit  cum 
plutonierul  ne -a  deschis  uşa  şi  ne-a  zis: 

-  Măgirescu,  Bălan  şi  Ionescu,  veniţi  după  mine. 
Când  descuia  uşa  la  sală  să  coborâm  la  parter,  ne-a  spus: 

Măi,  eu  vă  ştiu  pe  voi  cine  sunteţi,  numai  un  lucru  însă  vă  rog:  când 
scoateţi  cearşaful  şi  faţa  de  pernă  fiţi  cu  băgare  de  seamă  ca  nu  cumva  să  cadă  ceva  de  la 
patul  de  sus,  jos,  că  atunci  când  vin  deţinuţii  de  la  lucru  şi  nu-şi  găsesc  tot  ceea  ce  au 
avut,  se  bat  între  ei,  fac  scandal. 

Şi  ar  mai  fi  multe  de  spus,  dar  facem  aici  încheiere. 

Când  era  cazul  să  aducă  de  la  spălătorie  cearşafuri  sau  feţe  de  pernă,  mă  lua 
plutonierul  de  servici  ca  să  le  aduc  la  celulă.  Acolo  mă  punea  să  le  număr  şi  lăsa  anume 
câteva  bucăţi  în  plus.  Văzând  că  sunt  mai  multe,  îi  spuneam: 

-  Domnule  plutonier,  sunt  cu  12  bucăţi  mai  multe,  el  îmi  făcea  semn  să  tac. 
Şi  când  ajungeam  sus,  la  etajul  trei,  unde  eram  noi  cazaţi,  îmi  spunea: 

-  De  ce  n-ai  tăcut,  pentru  că  eu  am  deja  lipsă  câteva  bucăţi  şi  am  vrut  să  mi 
le  completez? 

Eu  i-am  răspuns: 

Vă  rog  atunci  să  nu  mă  mai  puneţi  pe  mine  să  le  număr,  căci  nu  vreau  să 
fiu  părtaş  la  păcate  străine.  El  nu  mi-a  mai  zis  nimic,  dar  nici  nu  i-a  convenit  că  i-am  spus 
să  nu  mă  mai  pună  pe  mine  să  le  număr. 

Au  fost  câteva  cazuri  că  atunci  când  ne  dădea  porţia  de  pâine,  să  arunce  aşa 
în  grabă  câteva  porţii  în  plus.  Eu  atunci  sunam  şi  când  întreba  de  ce  am  sunat,  îi 
răspundeam: 

-  Din  greşeală  aţi  dat  aici  la  noi  cu  trei  porţii  de  pâine  mai  mult. 
Le  dădeam  pe  toate  înapoi  şi  îmi  mulţumea. 

Au  fost  şi  cazuri  când  unii  din  plutoneri  ne  dădeau  înadins  cu  două  sau  trei 
porţii  mai  mult  şi  nu  voiau  să  le  primească  înapoi,  ci  închideau  vizeta  forţat,  zicând: 

-  Lasă  că  doar  ştiu  şi  eu  să  număr  până  la  cinci.  Atunci  ne-am  dat  seama  că 
aşa  au  vrut  să  ne  dea  înadins  mai  multe  şi  nu  mai  ziceam  nimic. 

S-a  întâmplat  odată  că  un  plutonier  cu  inimă  de  creştin,  ne-a  scos  din  celulă 
pe  toţi  trei,  zicându-ne: 

Ia  să  mergeţi  în  birou  la  mine  şi  să  ştergeţi  praful  bine,  iar  pe  masă  să  nu 
mai  rămână  nimic,  absolut  nimic. 

Când  am  intrat  în  birou,  am  văzut  pe  masă  un  coş  încărcat  cu  fructe  şi  cu 
struguri  de-ţi  lasă  gura  apă.  Noi  cu  multă  băgare  de  seamă  am  făcut  curăţenie  peste  tot. 
De  pe  masă  am  mutat  coşul  încărcat  de  colo  până  colo  ca  să  putem  şterge  praful  şi  când 
am  socotit  că  am  terminat  şi  i-am  raportat  aceasta,  am  mers  la  plutonierul  care  stătea  pe 
un  scaun,  ceva  mai  departe. 

Staţi  puţin  să  văd  dacă  îmi  place  cum  aţi  făcut.  Mergând  în  birou  ne-a 
strigat  să  venim  şi  ne-a  zis: 

-    Voi  nu  ştiţi  româneşte?  şi  arătând  cu  mâna  spre  coşul  cu  fructe  a  zis: 

Am  spus  doar  destul  de  clar,  ca  să  nu  mai  rămână  nimic  pe  masă,  dar  se 
vede  că  n-aţi  înţeles. 

El  a  plecat  de  acolo,  ca  noi  să  putem  împărţi  şi  mânca  ceea  ce  dânsul  ne-a 
oferit  în  mod  indirect,  pentru  a-şi  putea  păzi  pâinea,  deoarece  noi  ca  deţinuţi  politici  eram 
consideraţi  ca  cei  mai  mari  duşmani  ai  ţării.  Şi  când  era  vorba  să  ne  trimită  de  la  o 
închisoare  la  alta,  suna  alarma  de  nu  ştiai  ce  s-a  întâmplat.  Şi  ici  colo  se  zărea  şi  câte  un 
suflet  cu  inimă  de  creştin. 

Am  avut  ocazia  ca  în  timpul  anchetării,  care  a  durat  trei  luni  de  zile,  să  vină 
la  mine  unul  dintre  cei  şapte  anchetatori  care  prin  rotaţie  m-au  anchetat  zi  şi  noapte,  unul 
din  ei  care  în  timpul  anchetării  nu  m-a  lovit  niciodată  şi  nici  măcar  nu  m-a  ameninţat,  a 
venit  o  dată  la  masa  mea  şi  punându-şi  degetul  pe  fruntea  mea,  mi-a  zis  compătimitor 
aceste  cuvinte:  „Ionescule,  Ionescule,  n-aş  vrea  să  te  am  pe  conştiinţă"  şi  de  fiecare  dată 
când  dădeam  declaraţie,  mă  ajuta;  pe  când  ceilalţi  erau  ca  nişte  zbiri. 

Unul  din  ei,  care  avea  accentul  de  evreu,  în  ziua  de  14  septembrie  1964  m-a 
ţinut  în  anchetă  12  ore,  fară  întrerupere,  pentru  faptul  că  a  fost  nevoit  să  rupă  la  rând,  unul 
după  altul,  şase  procese  verbale  pentru  că  n-am  vrut  să  le  iscălesc,  deoarece  au  fost  scrise 
în  ele  nişte  învinuiri  care  nu-mi  aparţineau  şi  erau  şi  împotriva  credinţei  noastre  ortodoxe. 

Pe  de  altă  parte,  mi-a  părut  bine  pentru  că  chiar  în  ziua  de  praznicul  Sfintei  Cruci  am  avut 
fericita  ocazie  să  postesc,  aşa  cum  se  cere  unui  creştin. 

Ar  mai  fi  şi  altele  de  spus,  dar  n-aş  vrea  să  abuzez  de  îngăduinţa 
dumneavoastră,  a  celor  care  citiţi  aceste  rânduri.  Mai  amintesc  doar  un  singur  caz  şi  fac 
sfârşitul. 

In  ziua  când  a  rânduit  Bunul  Dumnezeu  să  ne  reîntoarcem  la  cei  dragi  ai 
noştri,  căpitanul  -  care  stătea  la  ultima  uşă  ce  dădea  în  stradă  şi  dădea  la  fiecare  biletul  de 
eliberare  din  închisoare  -  avea,  cred,  de  la  comandant,  însărcinarea  de  a  întreba  pe  fiecare, 
pentru  ce  a  stat  la  închisoare.  Şi  fiecare  îşi  recunoştea  fapta  sa.  Când  am  apărut  şi  eu  în 
faţa  lui  şi  am  primit  biletul  de  eliberare  privindu-mă  drept  în  faţă  cu  o  privire  blândă,  mi- 
a  zis: 

-  Spune,  Ionescule,  pentru  ce  ai  stat  la  închisoare?  iar  eu  am  răspuns: 

-  Să  trăiţi  domnule  căpitan,  am  stat  la  închisoare  pentru  dreapta  credinţă! 

-  Da,  adevărat,  că  pentru  dreapta  credinţă  ai  stat! 

Şi  părea  a  fi  rămas  îndurerat  în  sufletul  lui,  deoarece  în  tot  timpul  cât  a  stat 
părintele  Nicodim  cu  noi  la  închisoare,  acest  căpitan  îl  privea  cu  un  oarecare  respect  şi 
evlavie  chiar. 

Aici  are  perfectă  dreptate  cuvântul  venerabilului  nostru  părinte  duhovnic 
care,  după  ce  am  venit  de  la  închisoare,  numea  închisoarea  „facultate"  şi  a  mai  zis  că 
arestarea,  condamnarea  şi  starea  noastră  la  închisoare  a  fost  „rânduială  dumnezeiască". 

Un  mesaj  trimis  din  închisoare 


Un  student  de  la  facultatea  de  teologie  de  la  Sibiu,  credincios,  urma  să  fie  pus 
în  libertate.  Mai  înainte  de  a  pleca,  a  venit  la  părintele  Nicodim  şi  i-a  zis: 

Cuvioase  Părinte,  mâine  eu  voi  pleca  acasă!  Vă  promit  că  mă  voi  duce  la 
mănăstirea  Agapia.  Ce  să-i  spun  surorei  Sfinţiei  voastre? 
Iar  Părintele  i-a  răspuns: 

Aşa  să-i  spui:  «Cei  ce  aţi  umblat  pe  calea  cea  strâmtă  şi  cu  scârbe.  Toţi 
care  în  viaţă  Crucea  ca  jugul  aţi  luat  şi  Mie  mi-aţi  urmat  cu  credinţă,  veniţi  de  luaţi 
darurile  care  am  gătit  vouă  şi  cununile  cereşti». 


Un  student  primea  Sfintele  Taine  în  pachet 

Acestui  student,  pentru  că  lucra,  îi  aducea  mamă-sa  pachet  în  care  îi  punea  şi 
Sfintele  Taine,  după  cum  spunea  el.  Şi  de  câteva  ori  ne-a  îndemnat  şi  pe  noi  să  primim 
din  acele  Sfinte  Taine.  Noi  am  întrebat  pe  părintele  Nicodim  dacă  e  bine  sau  nu  să 
primim.  La  care  Părintele  ne-a  răspuns  aşa: 

Mai  înainte  de  a  primi  Sfintele  Taine  noi  trebuie  să  mărturisim:  Cred, 
Doamne,  şi  mărturisesc...  ş.a.m.d.,  dar  în  cazul  acesta  nu  ne  putem  da  seama  că  vreun 
preot  ar  fi  avut  curajul  să  încredinţeze  unei  femei  chiar  Sfintele  Taine  şi  să  le  introducă  la 
închisoarea  de  deţinuţi  politici.  E  riscant  să  îndrăznească  să  facă  aşa  ceva  vreun  preot.  Şi 
această  îndoială,  pe  care  o  putem  avea,  împiedică  lucrarea  harului.  E  cu  totul  altceva 
atunci  când  vezi  pe  preotul  Bisericii  şi  pe  duhovnicul  tău  că  îţi  oferă  aceste  Sfinte  Taine. 
Eu  nu  sunt  de  părere  să  primiţi  aşa  ceva. 

Sigur  că  noi  am  rămas  în  ascultare  de  părintele  Nicodim  cum  era  şi  firesc. 


Din  nou  împreună 

După  zece  luni  de  zile,  ne-am  regăsit  cu  părintele  Nicodim  la  Aiud.  Şi  unul 
din  grupul  de  la  Bucureşti  a  zis  către  părintele  Nicodim: 

Cuvioase  Părinte,  când  ne  aflam  cu  toţii  la  Bucureşti  îmi  ziceam  în  sine, 
văzând  cu  ochii,  că  avem  de  toate  şi  nu  duceam  lipsă  de  nimic.  Vom  avem  şi  noi  parte  de 
împărăţia  lui  Dumnezeu  când  noi  pe  pământ  avem  tot  ce  ne  trebuie  şi  nu  ducem  lipsă  de 
nimic?!  Dar  aici  la  închisoare  cu  atâtea  lipsuri  şi  necazuri  ce  le  avem,  nădejdea  noastră  în 
mila  lui  Dumnezeu  ne  umple  inima  -  la  care  părintele  Nicodim  i-a  răspuns  privindu-1  cu 
multă  bunătate: 

Da.  Ai  dreptate,  frate  Grigore,  că  atunci  ai  gândit  aşa,  iar  acum  ai  mai 

multă  nădejde. 

Iar  eu,  cel  ce  scriu  aceste  rânduri,  de  prima  dată  când  am  văzut  pe  părintele 
Nicodim  i-am  făcut  această  întrebare  care  mă  frământa: 

Cuvioase  Părinte,  dacă  noi  murim  aici  la  închisoare,  fără  să  ne  mai 
mărturisim  şi  fară  să  ne  împărtăşim  cu  Sfintele  Taine,  oare  putem  avea  nădejde  de 
mântuire?  la  care  Părintele  Nicodim  mi-a  răspuns  privindu-mă  cu  multă  compătimire 
pentru  o  întrebare  aşa  de  naivă: 

Frate  Gheorghe,  ce  mai  spui  frăţia  ta!  De-ar  fi  cineva  şi  nebotezat,  dar 
dacă  suferă  cu  bărbăţie  toate  necazurile  fără  să  învinuiască  pe  cineva  şi,  de  ar  muri,  chiar 
aici,  la  închisoare,  pentru  dreapta  credinţă,  apoi  trece  prin  vămile  văzduhului  fară  oprire 
ca  şi  mucenicii! 


195 


Rugăciune  către  Prea  Sfânta  Treime 


în  camera  de  aer,  noi  ne  plimbam  doi  câte  doi.  îl  aveam  pe  Părintele  în 
dreapta  mea  când  ne  plimbam  şi  eram  noi  primii  jos.  După  două  sau  trei  ture,  părintele 
Nicodim  se  oprea  puţin  din  mers  şi  făcea  un  semn  cu  cârja  în  capul  coloanei  pe  nisip,  fără 
să  zică  ceva.  După  câteva  zile,  neştiind  ce  înseamnă  acel  semn,  am  întrebat  pe  Părintele: 

-  Cuvioase  Părinte,  mă  iertaţi,  vă  rog  să-mi  spuneţi  ce  înseamnă  acest  semn 
pe  nisip?  La  care  Părintele  mi-a  răspuns: 

Cum?  Nu  ştii?  Cele  zece  rugăciuni  către  Prea  Sfânta  Treime  zise  de  câte 
zece  ori?  şi  a  început  a  le  zice  de  mai  multe  ori  către  mine: 

Prea  Sfântă  Treime,  ajută-mă  (de  câte  zece  ori  fiecare), 

Prea  Sfântă  Treime,  iartă-mă, 

Prea  Sfântă  Treime,  întăreşte-mă, 

Prea  Sfântă  Treime,  împuterniceşte-mă, 

Prea  Sfântă  Treime,  îndumnezeieşte-mă, 

Prea  Sfântă  Treime,  îmbogăţeşte-mă, 

Prea  Sfântă  Treime,  acoperă-mă, 

Prea  Sfântă  Treime,  iartă-mă  pe  mine  păcătosul  şi  desfrânatul, 

Prea  Sfântă  Treime,  luminează-mă, 

Prea  Sfântă  Treime,  izbăveşte-mă  de  vrăjmaşi. 

La  fiecare  stih,  când  zicem  Prea  Sfântă  Treime...  facem  şi  câte  o  închinăciune 
cu  mâna  până  la  pământ.  Aşa  că  de  zece  ori  câte  zece  închinăciuni  se  fac  o  sută.  Mai 
ziceam  după  aceea  încă  două  rugăciuni  fară  să  mai  facem  închinăciuni,  ci  numai  Sfânta 
Cruce  la  fiecare  stih:  „Bine  eşti  cuvântat,  Dumnezeule,  în  veci.  Amin".  Şi  al  doilea: 


196 


„Preaslăvit  eşti  Hristoase,  Dumnezeul  nostru,  Cel  ce  bine  ai  voit  aşa,  Mărire  Ţie".  Atât 
primul  cât  şi  al  doilea  stih  îl  zicem  de  câte  ori  vrem  noi. 


Dorinţele  Părintelui  se  realizează  uşor 

Părintele  Nicodim  avea  încălţămintea  cu  care  a  plecat  de  acasă,  însă  tocul  se 
slăbise  de  tot  şi  abia  se  mai  ţinea  urmând  ca  după  câteva  zile  să  cadă.  într-o  zi,  când 
mergeam  de  la  celulă  spre  sala  de  mese,  mi-a  arătat  cu  mâna,  zicându-mi: 

Vezi  ce  faci  cu  tocul  de  la  încălţăminte,  că  nu  mai  are  mult  şi  va  cădea! 
Trebuie  numaidecât  să  faci  rost  de  nişte  cuie  să  mi-1  prinzi,  căci  de  va  cădea  de  tot  nu  mai 
pot  merge. 

La  auzul  acestor  cuvinte  am  rămas  uimit  şi  fară  grai.  N-am  zis  nimic  ca  să 
nu-1  supăr  pe  Părintele,  dar  nici  n-am  putut  crede  că  s-ar  putea  face  aşa  ceva  vreodată, 
deoarece  pe  lângă  cuie  mai  trebuia  un  ciocan  şi  un  calapod  de  fier.  Iar  în  celulă  şi  la  haine 
ni  se  făcea  percheziţie  foarte  amănunţită.  Şi  ca  să  nu  mă  arăt  neascultător  faţă  de 
Părintele,  tot  atunci  am  vorbit  cu  cineva  de  bună  credinţă  ca  să-mi  facă  rost  de  cuie.  S-a 
mirat  când  a  auzit  că  vreau  să  repar  cu  ele  încălţămintea  Părintelui  şi  mi-a  promis  că  a 
doua  zi  îmi  aduce.  A  doua  zi,  ca  prin  minune,  ofiţerul  de  servici  ne-a  luat  pe  toţi  trei  şi  de 
la  parter,  unde  eram  cazaţi,  ne-a  urcat  la  etajul  trei  şi  ne-a  poruncit  să  montăm  paturi  de 
fier  pentru  fiecare  celulă.  Aşa  că  am  avut  de  data  asta  ciocan;  iar  capătul  de  la  pat  ne-a 
servit  drept  calapod,  încât  cu  multă  uşurinţă  am  putut  repara  tocul  de  la  încălţămintea 
părintelui  Nicodim  care  de  câte  ori  mi-a  zis  ceva,  aşa  s-a  şi  împlinit. 

Comportarea  respectuoasă  a  unui  student 


De  obicei,  părintele  Nicodim  zâmbea.  Aşa  era  şi  în  timpul  cât  a  stat  cu  noi  la 
închisoarea  de  la  Aiud  şi  vorbind  ceva  în  legătura  cu  puterea  comunistă,  a  zis: 

-  Vezi,  frate  Gheorghe,  că  puterea  comunismului  va  cădea  prin  el  însuşi.  Şi 
la  noi  în  ţară  nu  putea  lua  conducerea,  de  nu  veneau  ruşii  să  ne  asuprească. 

Un  student  ce  era  de  loc  din  apropierea  comunei  Zărneşti,  din  judeţul  Argeş, 
din  ziua  când  a  cunoscut  pe  părintele  Nicodim  avea  către  sfinţia  sa  o  evlavie  deosebită  şi 
nu  se  sfia  de  nimeni  când  era  vorba  să-i  sărute  mâna,  lucru  ce  era  cu  desăvârşire  interzis 
de  comandantul  închisorii  care  desigur  manifesta  pe  faţă  multă  ură  asupra  credinţei.  Cu 
toate  acestea,  studentul  nostru  deşi  se  afla  la  doi  paşi  de  comandant,  a  îndrăznit  totuşi  să-i 
sărute  mâna  părintelui  Nicodim.  Pe  loc,  comandantul  1-a  şi  chemat  la  sine,  cerându-i 
socoteală  de  ce  a  sărutat  mâna  Părintelui,  la  care  el  a  răspuns  cu  mult  curaj,  zicându-i: 

Să  trăiţi,  domnule  comandant!  Am  sărutat  mâna  acestui  venerabil  om 
pentru  trei  motive:  1)  pentru  că  dânsul  la  vârsta  aceasta,  reprezintă  pe  tatăl  meu,  2)  pentru 
că  este  Preotul  Bisericii  Ortodoxe  şi  eu  sunt  de  credinţă  ortodoxă  şi  3)  pentru  că  dânsul 
suferă  pentru  credinţa  moşilor  şi  strămoşilor  noştri  şi,  prin  urmare,  este  un  mărturisitor  al 
dreptei  credinţe... 

Văzând  comandantul  că  are  aşa  mare  curaj,  s-a  mai  potolit  puţin  şi  i-a  zis 

doar  atât: 

-  Vezi  să  nu  se  mai  întâmple  aşa  ceva  pe  viitor. 

Acest  student  mergea  la  lucru  în  cadrul  închisorii  şi  primea  pachet  de  acasă. 
Şi  de  fiecare  dată  dădea  şi  părintelui  Nicodim  câte  ceva,  deoarece  noi  eram  socotiţi  inapţi 
şi  nici  nu  lucram,  nici  nu  primeam  pachet,  iar  raţia  noastră,  a  celor  ce  nu  mergeam  la 
lucru  era  75  grame  pâine  pe  zi. 

Acest  student  care,  după  cum  am  spus  mai  sus,  avea  mare  evlavie  către 
părintele  Nicodim  a  zis  către  mine: 

-  Să-i  spui  Părintelui  că  mâine  îi  voi  da  porţia  mea  de  pâine  (care  era  de  300 
grame)  şi-1  rog  să  nu  mă  refuze,  pentru  că  eu  socotesc  că  această  porţie  de  pâine,  aici  la 
închisoare,  are  mare  valoare.  O  dau  pentru  părinţii  mei  repauzaţi,  ca  şi  cum  le-aş  face  un 
praznic  mare  din  uşa  casei  până  la  poartă.  Auzind  Părintele  de  cele  ce  a  zis,  i-a  dat 
dreptate. 


A  fost  propus  pentru  caterisire 

Mitropolitul  Moldovei,  I.P.S.  Iustin  Moisescu,  auzind  că  părintele  Nicodim 
este  judecat  la  Tribunalul  militar,  a  pus  un  avocat  să-i  ia  apărarea,  dar  nu  a  avut  nici  un 
efect,  deşi  câteva  ore  în  şir  avocatul  s-a  ostenit. 

Pe  de  altă  parte  securitatea  îl  silea  pe  înalt  Prea  Sfinţitul  Mitropolit  Iustin  ca 
să-1  caterisească  pe  părintele  Nicodim  Măndiţă.  Dar  el  i-a  luat  apărarea,  zicându-le: 

N-am  cu  ce  să-i  completez  dosarul  de  învinovăţire  pentru  a-1  putea 
caterisi,  căci  un  aşa  preot  corect  ca  el,  găseşti  mai  rar... 

Dragostea  ucenicilor 


Chiar  din  prima  zi  când  ne-am  regăsit  la  închisoarea  din  Aiud  cu  părintele 
Nicodim  Măndiţă,  unul  din  ucenici  s-a  grăbit  şi  a  zis  Părintelui: 

Cuvioase  Părinte,  după  ce  s-a  terminat  ancheta,  am  fost  duşi  la  birou 
pentru  a  iscăli  dosarele.  Atunci  am  avut  ocazia  să  citesc  şi  răspunsul  dat  de  Sfinţia  voastră 
anchetatorului  la  întrebarea  ce  v-a  facut-o  el:  «Părinte,  care  din  ucenici  au  fost  cei  mai 
apropiaţi  de  dumneata?»  la  care  Sfinţia  voastră  aţi  răspuns:  «Primul  din  cei  mai  apropiaţi 
a  fost  (N.N.)»  m-aţi  numit  pe  mine,  ticălosul,  care  de  multe  ori  v-am  supărat  mai  mult 
decât  toţi  şi  adeseori  mă  învăluiam  de  valurile  descurajării.  Şi  ce  credeţi  că  a  urmat  după 
ce  am  dat  de  numele  meu?  N-am  mai  putut  citi  mai  mult,  ci  pe  loc  s-au  slobozit  din  ochii 
mei  lacrimi  cu  îmbelşugare,  care  curgeau  pe  paginile  scrise  ale  dosarului.  Anchetatorul, 
în  a  cărui  atenţie  eram  permanent,  a  şi  observat  cele  ce  se  petreceau  cu  mine  şi  venind  cu 
paşi  grăbiţi  către  mine  mi-a  zis: 

Ce  faci,  ticălosule,  îmi  strici  dosarul?  şi  luându-1  cu  forţa  din  mâna  mea, 
mi-a  dat  alt  dosar  ca  să-1  citesc  zicând: 

-    Na  şi  iscăleşte,  pentru  că  acest  dosar  nu  ţi— 1  mai  dau. 

Venind  după  aceea  la  celulă  şi  cugetând  la  cele  petrecute,  pe  loc  am  şi  făcut  o 
făgăduinţă  înaintea  lui  Dumnezeu  zicând:  «Doamne  Iisuse  Hristoase,  Fiul  lui  Dumnezeu 
Celui  Viu,  de  va  fi  voia  ta  ca  eu,  ticălosul,  să  mai  am  parte  cu  părintele  Nicodim 
împreună  la  aceeaşi  închisoare,  mă  făgăduiesc  înaintea  Ta  ca  să-i  dau  porţia  mea  de  pâine 
în  fiecare  zi,  pe  toată  perioada  de  timp  cât  vom  fi  împreună».  Acum  vă  rog,  Preacuvioase 
Părinte,  să  nu  mă  refuzaţi;  ci,  începând  de  azi  înainte,  să  primiţi  de  la  mine  păcătosul  ceea 
ce  am  făgăduit  înaintea  lui  Dumnezeu  că  voi  face. 

La  început,  Părintele  n-a  fost  de  acord,  dar  ucenicul  acela  tot  stăruind,  a 

primit. 

Aşa  că  un  an  şi  mai  bine,  cât  a  stat  cu  noi  acel  ucenic,  a  avut  în  inima  lui  o 
bucurie,  că  părintele  Nicodim  i-a  îngăduit  să  poată  duce  la  îndeplinire  făgăduinţa  ce  a 
facut-o  înaintea  lui  Dumnezeu.  Cu  unul  ca  acela  mă  voi  lăuda,  dar  cât  priveşte  despre 
mine,  nu  mă  voi  lăuda  decât  în  slăbiciunile  mele  cele  multe,  mari  şi  grele... 

încă  alţi  doi  ucenici  s-au  sfătuit  între  ei  ca  şi  condamnarea  cu  opt  ani  dată 
părintelui  Nicodim  să  o  ia  asupra  lor:  unul  4  ani  şi  celălalt  4  ani.  Au  vrut,  au  încercat,  dar 
n-au  reuşit. 

Se  vede  clar  şi  de  la  distanţă  că  părintele  Nicodim  a  iubit  mult,  foarte  mult,  pe 
creştinii  cei  dornici  de  mântuire,  dar  la  rândul  lor  şi  ei  au  răspuns  părintelui  Nicodim  tot 
cu  aceeaşi  iubire  sinceră  şi  devotată,  avându-1  de  pildă  pe  dânsul. 


Aş  dori  să  stau  la  închisoare  până  la  moarte 

Dealtfel,  în  ziua  când  am  ajuns  noi  la  Aiud,  comandantul  închisorii  s-a  grăbit 
să  ne  avertizeze  cu  ameninţări,  zicându-ne: 

-  Vă  ordonăm  ca  în  tot  timpul  detenţiei  să  fiţi  oameni  înţelegători.  Vă  oprim 
cu  desăvârşire  să  vorbiţi  cu  cineva  despre  convingerile  religioase  pe  care  le  aveţi.  Ba  ceva 
şi  mai  mult.  Nu  aveţi  nici  dumneavoastră  voie,  care  sunteţi  din  acelaşi  grup,  să  vorbiţi 
unii  cu  alţii  despre  religie. 

Dacă  vă  întreabă  cineva,  ne  spunea  Părintele,  pentru  ce  aţi  fost  la 
închisoare  să  spuneţi  că  aţi  fost  „pentru  dreapta  credinţă".  Nu  cumva  să  spuneţi  că  aţi  fost 
„pentru  păcatele  voastre".  Că  ai  fost  prizonier  poţi  să  spui,  „am  fost  prizonier  pentru 
păcatele  mele",  iar  că  ai  stat  la  închisoare  nu  e  bine  să  spui  că  am  suferit  pentru  păcatele 
mele,  ci  „pentru  dreapta  credinţă". 

La  închisoare  am  fost  cazaţi  la  etajul  trei.  într-o  zi,  când  coboram  pe  scări  să 
mergem  la  sala  de  mese,  părintele  Nicodim  era  primul,  iar  eu  urmam  după  el,  s-a  întors 
spre  mine  şi  mi-a  zis: 

-  Ce  rugăciuni  zici  când  te  cobori  sau  te  urci?  Eu  n-am  ştiut  ce  să-i  răspund. 
Atunci  Părintele  mi-a  zis: 

La  fiecare  treaptă,  să  ziceţi  cu  mintea,  că  nu  reuşiţi  să  pronunţaţi  cu 
cuvintele:  «Bine  eşti  cuvântat  Dumnezeule  în  veci.  Amin».  Aceasta  să  o  ziceţi  ori  de  câte 
ori  coborâţi  sau  urcaţi  pe  scări. 

Era  un  student  cu  noi  la  închisoare  care  spunea  că  a  fost  condamnat  fără  să  fie 
vinovat  cu  ceva.  Pentru  aceasta  era  tare  descurajat  şi  îl  chinuiau  gânduri  negre,  să-şi 
curme  firul  vieţii,  dar  de  câte  ori  îl  vedea  pe  părintele  Nicodim,  îi  zicea: 

Părinte,  de  câte  ori  vă  văd,  mă  părăsesc  acele  gânduri  negre  care  mă 
chinuiesc  şi  de-aş  fi  în  celulă  cu  Sfinţia  voastră  m-aş  simţi  fericit. 

Mulţi  erau  care  priveau  la  părintele  Nicodim  cu  nesaţ  şi  doreau  să-1  audă 

vorbind. 

A  fost  o  şedinţă  cu  toţi  deţinuţii  şi,  rând  pe  rând,  ne-au  zis  să  vorbim  ceva 
către  acea  mare  mulţime,  dar  noi  am  renunţat.  La  urmă  i-au  zis  şi  părintelui  Nicodim  să 
vorbească,  la  care  el  a  zis: 

-  Nu  sunt  pregătit  pentru  aşa  ceva. 

A  venit  apoi  o  comisie  de  la  Bucureşti  şi  i-a  zis  Părintelui: 

-  Cu  ce  te  vei  ocupa  când  te  vei  duce  acasă?  la  care  el  le-a  răspuns: 

-  Mă  voi  pregăti  pentru  veşnicie. 

Ei  s-au  uitat  unul  la  altul  şi  nu  au  mai  zis  nimic. 

Pe  părintele  Nicodim  l-au  repartizat  într-o  celulă  cu  doi  evrei.  Părintele  nu 
putea  să  bea  apă  din  vasul  din  care  luau  evreii,  deoarece  ei  erau  nebotezaţi  şi  în  fiecare 
dimineaţă  îşi  lua  apă  într-un  borcan  de  1  litru.  Din  acel  borcan  avea  timp  de  24  de  ore  şi 
de  spălat  şi  de  băut.  Multe  necazuri  îi  făceau  acei  evrei.  Odată  i-a  zis  unul  din  ei: 

-  Părinte,  de  ce  nu  ai  vorbit  atunci  către  acea  mulţime  de  deţinuţi,  căci  poate 
se  folosea  cu  cineva?  la  care  părintele  Nicodim  i-a  răspuns: 

Dacă  le-am  spus  o  dată  că  peretele  e  alb  şi  ei  zic  că  e  negru,  ce  să  le  mai 

spun  altceva? 

De  aici  se  înţelege  că  în  timpul  anchetei,  care  a  durat  trei  luni  de  zile, 
Părintele  le-a  spus  tot  ce  trebuia,  dar  ei  l-au  contrazis  pe  el. 

Intr-o  zi,  am  zis  către  Părintele: 

Cuvioase  Părinte,  aş  dori  să  stau  aici  la  închisoare  până  la  moartea  mea, 
deoarece  în  starea  de  libertate  nu  aveam  în  permanent  o  bucurie  şi  o  pace  sufletească  pe 
care  o  am  aici  la  închisoare.  în  fiecare  dimineaţă  când  mă  trezesc,  nu  mă  pot  abţine  ca  să 
nu  cânt  câteva  cântări  bisericeşti  sau  religioase  până  mă  satur.  Aici  am  numai  o  singură 
grijă,  de  a  mă  ruga  lui  Dumnezeu  şi  de  a  cugeta  la  Legea  Lui. 

Cu  toate  că  sunt  şi  aici  necazuri  câte  vrei,  dar  cu  mila  lui  Dumnezeu  nu  mi  se 
par  grele  sau  cu  anevoie  de  purtat.  Ba  dimpotrivă  am  zis  de  multe  ori  în  sinea  mea: 
Doamne!  Câtă  pace  şi  bucurie  mi-ai  dat,  de  care  nu  sunt  vrednic  să-Ţi  mulţumesc.  Şi 
dacă  de  împărăţia  Cerului  mă  vei  învrednici  şi  pe  mine,  şi-mi  vei  da  numai  atât  cât  mi-ai 
dat  în  această  închisoare,  apoi  eu  mai  mult  nu  vreau,  căci  îmi  este  deajuns.  De  aceea  v-am 
spus,  Cuvioase  Părinte,  că  aş  vrea  să  stau  la  închisoare  până  la  moarte  -  la  care  Părintele 
mi-a  răspuns: 

-  Ba  nu,  frate  Gheorghe!  Dacă  vom  fi  puşi  în  libertate,  vom  putea  să  ajutăm 
şi  pe  alţii  care  ne  aşteaptă.  Sunt  multe  suflete  care  au  nevoie  de  sprijin. 

Să  posteşti  fără  să  fii  observat 


Intr-o  zi  de  vineri  m-am  hotărât  să  nu  mănânc  până  seara,  să  postesc.  Masa  de 
amiază  o  primeam  la  sala  de  mese,  iar  pe  cea  de  dimineaţă  şi  pe  cea  de  seară  o  primeam 
la  celulă.  Plutonierul  deschidea  uşile  la  celulă,  dar  nu  te  obliga  numaidecât  să  mergi  la 
masă.  Cu  mine  în  celulă  mai  erau  doi  din  grupul  nostru.  Le  spun  lor  că  eu  nu  pot  merge  la 
masă,  că  mă  simt  cam  rău.  Când  ei  se  încolonau  pe  sală,  eu  trebuia  să  fiu  lângă  părintele 
Nicodim  şi  nu  eram.  Atunci  Părintele  a  întrebat: 

-  Fratele  Ionescu,  de  ce  nu  vine  la  masă?  Ei  i-au  răspuns: 

-  Nu  vine  pentru  că  se  simte  cam  rău. 

-  Nu  este  adevărat,  du-te  şi-1  cheamă  să  vină  numaidecât. 
Când  m-am  apropiat  de  Părintele,  m-a  întreabat: 

-  De  ce  nu  vii  la  masă? 

Eu  i-am  răspuns  cam  în  şoaptă,  să  nu  mă  mai  audă  şi  alţii: 

-  Vreau  să  postesc,  Cuvioase  Părinte. 

Iţi  voi  spune  eu  cum  e  bine  să  posteşti,  fară  să  fii  observat,  mi-a  zis 

Părintele. 

Când  am  ajuns  la  masă,  mi-a  spus: 

Uite,  aşa  poţi  să  posteşti  post  cu  adevărat,  te  aşezi  la  masă  şi  după  ce 
primeşti  porţia  de  mâncare,  te  scoli,  îţi  faci  rugăciunea,  te  mai  uiţi  în  dreapta  şi  în  stânga, 
iei  o  dată  sau  de  două  ori  din  castron,  mai  fărâmiţezi  pâinea  sau  turtoiul,  te  mai  uiţi,  mai 
întrebi  ceva  pe  vecin,  mai  iei  cu  lingura  o  dată,  după  care  desigur  sună  şi  plecarea  din  sala 
de  mese,  îţi  faci  rugăciunea  de  mulţumire  şi  aşa  ai  postit  fară  să  fii  observat  de  cineva. 
Faptul  că  ai  mâncat  două  trei  linguri  de  mâncare  şi  acelea  pe  jumătate,  nu  însemnează  că 
ai  mâncat.  Şi  făcând  aşa,  ai  reuşit  să-ţi  acoperi  postul  tău.  Doar  îţi  aduci  aminte  de 
Părintele  acela  care  plecând  din  chilie  cu  ucenicul  său,  au  hotărât  că  în  acea  zi  vor  posti. 
Dar  pe  cale  au  dat  de  nişte  oameni  ce  stăteau  la  masă  în  marginea  drumului,  care  stăruind 

la  părintele  să  le  binecuvânteze  masa  şi  să  mănânce,  au  luat  şi  ei  de  câteva  ori  din 
mâncarea  lor.  Plecând  mai  departe,  ucenicul  a  cerut  voie  de  la  părintele  său  să  bea  apă,  la 
care  părintele  i-a  răspuns: 

-  Nu  fiule,  nu  poţi  bea  apă,  că  doar  noi  azi  postim. 

-  Cum,  părinte,  dar  n-am  mâncat  la  oamenii  aceia? 

-  Nu,  fiule,  nu,  căci  acolo  numai  am  făcut  dragoste  şi  am  acoperit  şi  postul. 
In  Săptămâna  Patimilor,  în  Sfânta  şi  Marea  Miercuri  şi  în  Sfânta  şi  Marea  Vineri,  nu  ne 
mai  ascundem  postul,  căci  arunci  acele  două  zile  sunt  cunoscute  în  poporul  nostru  ca  zile 
de  post  aspru  şi  de  ne  va  vedea  cineva  pe  noi  mâncând  în  acele  zile  se  va  sminti.  Aşa  că 
atunci  poţi  posti  fară  să  mai  fie  nevoie  să  acoperi  postul  tău. 

Aşa  ne-a  învăţat  Părintele  să  facem  când  postim. 

Auzind  comandantul  închisorii  că  noi  de  câte  ori  stăm  la  masă  în  sala  de 
mese  ne  sculăm  în  picioare  şi  ne  facem  rugăciunea  de  masă  şi  pe  cea  de  după  masă  şi 
părintele  Nicodim  care  sta  în  capul  mesei  de  fiecare  dată  o  binecuvântează,  a  vrut  să  vadă 
el  personal,  dacă  mai  facem  acest  lucru  şi  când  este  el  de  faţă.  Şi  stătea  aproape  de  noi 
privindu-ne  pe  toţi  care  eram  în  faţa  lui.  Primul  a  fost  părintele  Nicodim  care  s-a  sculat  în 
picioare  după  ce  s-a  împărţit  mâncarea  şi  binecuvântă  masa  fară  nici  o  sfială.  în  clipa 
următoare  ne-am  sculat  şi  noi  în  picioare  şi  ne  am  făcut  rugăciunea,  însemnându-ne  de 
câteva  ori  cu  semnul  Sfintei  Cruci  pe  faţă.  Este  adevărat  că  nu  ne-a  zis  nimic  dar  s-a 
tulburat  foarte  mult  şi  s-a  depărtat  de  la  masa  noastră,  bodogănind  cuvinte  neînţelese. 

Pe  când  eram  la  închisoare,  am  trecut  printr-o  mare  ispită,  de  care  i-am  adus 
la  cunoştinţă  Părintelui: 

-  Cuvioase  Părinte!  Ieri  după  masă  a  băgat  la  mine  în  celulă  un  tânăr  voinic 
dar  bolnav  de  nervi,  care  după  ce  m-a  întrebat  cum  mă  cheamă  şi  pentru  care  pricină  sunt 
arestat,  a  cerut  de  la  plutonierul  de  serviciu  să-i  dea  un  cuţit.  Plutonierul  i-a  adus  un  cuţit 
mare  de  masă.  Văzând  că  sună  stingerea  şi  cuţitul  rămâne  la  noi  în  celulă  m-am  temut, 

văzând  pe  acel  tânăr  că  e  aşa  de  bolnav  cu  nervii,  pentru  aceasta  am  sunat.  Când  a  venit 
plutonierul  şi  a  întreabat  cine  a  sunat,  eu  i-am  răspuns: 

Domnule  plutonier,  eu  am  sunat  pentru  că  la  noi  în  celulă  este  rămas  un 

cuţit. 

Atunci  plutonierul  mi-a  răspuns  cu  ironie: 

-  Si  ce  te  interesează  dacă  este  un  cuţit  la  voi? 
Auzind  aceste  cuvinte  de  la  el,  n-am  mai  zis  nimic. 

Dar  mai  înainte  de  a  ne  culca,  acel  tânăr  a  zis  către  mine  de  vreo  câteva  ori, 

zâmbind: 

-  Domnule  Ionescu,  în  noaptea  aceasta  tăiem  gâtul  dumitale?  la  care  eu,  ca 
să  nu-1  întărât  la  mânie,  i-am  zis  cam  peste  voia  mea: 

-  Cum  vrei  dumneata,  aşa  ai  să  faci. 

Dacă  i-aş  fi  zis,  „ce  ai  cu  mine"  sau  alte  cuvinte,  îl  întărâtam  la  mânie  şi  nu-i 
era  lui  greu  ca  să  pună  mâna  chiar  arunci  pe  cuţitul  care  stătea  pe  masă,  în  faţa  lui,  şi  să- 
mi  taie  gâtul.  Aşa  că  am  aşteptat  cu  nerăbdare,  ca  să  vă  spun  Sfinţiei  voastre,  Cuvioase 
Părinte,  despre  situaţia  în  care  mă  aflu  eu. 

Ascultând  Părintele  cele  zise  de  mine,  mi-a  spus  cu  siguranţă: 

Fii  bărbătos,  pentru  că  nimic  rău  nu-ţi  va  face  acel  tânăr,  care  spui  că-i 
bolnav  de  nervi,  cu  singura  condiţie,  ca  să  nu-1  provoci  la  mânie,  ca  să  nu-i  stai  împotrivă 
la  tot  ce  va  zice  el,  să  nu-1  contrazici.  Ai  făcut  bine  că  nu  l-ai  contrazis,  atunci  când  a  zis 
că-ţi  taie  gâtul  cu  cuţitul.  Bunul  Dumnezeu  să-ţi  dea  pricepere  ca  să  procedezi  în  aşa  fel, 
ca  să  nu-1  jigneşti  pe  el  cu  ceva.  Să  ai  bună  nădejde  în  mila  lui  Dumnezeu  şi  ai  să  rămâi 
nevătămat. 

După  ce  am  auzit  acele  cuvinte  de  îmbărbătare,  de  încurajare  şi  de  asigurare, 
că  nu  voi  păţi  nici  un  rău  din  partea  acelui  tânăr  bolnav,  vă  rog  să  mă  credeţi  că  m-am 
simţit  pe  loc  ca  şi  scăpat  de  acea  primejdie  ce  venea  din  partea  lui,  întrucât  cuvântul 
părintelui  Nicodim  avea  aceeaşi  valoare  ca  şi  cum  ar  fi  fost  rostit  chiar  de  un  înger  al  lui 

Dumnezeu.  Căci  dacă  ţineam  cont  de  ceea  ce  zice  proorocul  Ieremia,  ca  din  partea  lui 
Dumnezeu,  că:  „  Cel  ce  va  scoate  din  necinstit  cinstit,  ca  gura  Mea  va  fi,  zice  Domnul" 
(Ieremia  15,  19). 

Iar  în  Sfânta  Evanghelie,  Mântuitorul  nostru  Iisus  Hristos  ne  spune  că  cel  ce 
ascultă  de  voi  (Apostolii-Preoţii)  de  Mine  ascultă,  şi  dacă  mai  avem  în  vedere  şi  cazul  că 
aproape  40  de  ani  (1936-1975)  părintele  Nicodim  mi-a  fost  duhovnic,  apoi,  ori  cât  de 
nepriceput  aş  fi  fost  eu,  tot  îmi  puteam  da  seama  despre  valoarea  cuvintelor  zise  de  el 
către  mine,  mai  ales  că  eu  l-am  socotit  şi  îl  socotesc,  chiar  fără  nici  un  pic  de  îndoială,  că 
este  sfânt,  chiar  dacă  nu  este  canonizat. 

Şi  ca  să  vă  puteţi  da  seama  cât  de  grav  bolnav  de  nervi  era  acel  tânăr  apoi  nu 
o  dată,  ci  în  repetate  rânduri,  când  intra  la  noi  în  celulă  plutonierul  de  serviciu  şi  de 
cumva  nu  era  atent  la  mişcările  lui,  îl  prindea  prin  surprindere  de  gulerul  hainei  din  faţă  şi 
îl  izbea  cu  spatele  de  zidul  celulei  de  îi  plângeai  de  milă.  Iar  alteori  când  plutonierul  nu 
era  atent,  îi  dădea  cu  palma  peste  cap  de  îi  sărea  cascheta  cât  colo.  Iar  faptul  că  pe  mine 
nu  m-a  atins  nici  cu  degetul  cel  mic,  apoi  acest  lucru  nu-i  o  întâmplare  oarbă,  vreme  de 
un  an  şi  opt  luni  cât  am  stat  amândoi  în  celulă.  Iar  plutonierul  nostru  a  uitat  să  mai  ia 
cuţitul  de  la  noi  vreme  de  trei  luni  de  zile.  Şi  nici  bietul  tânăr  nu  uita  să  repete  din  când  în 
când  poezia  lui,  mai  cu  seamă  când  da  cu  ochii  de  cuţit:  „Domnule  Ionescu,  la  noapte 
tăiem  gâtul  dumitale?". 

Şi  la  drept  vorbind,  vreme  de  un  an  şi  opt  luni  nu  puteam  să  fiu  eu  chiar  aşa 
de  corect  faţă  de  acest  tânăr,  încât  să  nu-1  supăr  absolut  cu  nimic,  mai  ales  că  eram  acolo 
ca  într-o  cuşcă.  Din  toate  acestea  putem  constata  că  mila  lui  Dumnezeu  a  fost  mare  de  tot 
cu  mine  păcătosul.  Şi  din  toate  acestea  am  rămas  încredinţat  pe  deplin  că  fară  voia  şi 
slobozenia  lui  Dumnezeu  nu  s-a  făcut  şi  nici  nu  se  face  nimic,  nimic,  nimic. 

După  cum  am  menţionat  mai  sus,  tânărul  a  stat  cu  mine  un  an  şi  opt  luni, 
după  care  a  plecat  şi  am  rămas  singur.  Mai  trecând  încă  o  lună,  am  fost  dus  la  birou  unde 
am  fost  întrebat  de  anchetator: 

Cum  te  mai  simţi  aici,  la  noi?  la  care  eu  am  răspuns  chiar  aşa  cum  mă 

simţeam: 

-    Ca  în  rai,  domnule  anchetator,  ca  în  rai  mă  simt  aici  la  dumneavoastră. 
Când  am  fost  dus  înapoi  la  celulă,  mi-au  băgat  acolo  un  bătrân  orb,  ca  vai  de 

el. 

A  doua  zi,  i-am  spus  părintelui  Nicodim: 

Cuvioase  Părinte,  am  în  celulă  cu  mine  un  biet  bătrân  orb  care  nu  vede 
nici  să  mănânce,  nici  să  se  spele,  îi  plângi  de  milă.  L-am  spălat  şi  pe  el  şi  hainele  de  pe  el. 
Este  evreu.  L-am  îngrijit  ca  pe  tatăl  meu.  Şi  mi-a  părut  bine  că  1-a  adus  la  mine,  ca  să  am 
şi  eu  prilejul  să  fac  o  faptă  bună. 

Părintele  m-a  sfătuit  să-1  îngrijesc,  să  am  milă  de  el,  indiferent  de  ce  naţie 
este  el  sau  ce  credinţă  are.  Noi  avem  voie  să  urâm  numai  pe  diavolul.  Dar  au  fost  unii 
bărbaţi  sfinţi  care  au  arătat  o  compătimire  şi  faţă  de  diavoli  chiar.  Atunci  îşi  poate  da 
seama  omul  că  petrece  viaţa  lui  după  voia  lui  Dumnezeu,  când  i  se  umple  inima  lui  de 
atâta  dragoste  încât  poate  cu  uşurinţă  să  iubească,  nu  numai  pe  tot  omul,  ci  chiar  şi  pe 
vrăjmaşii  lui...  Căci,  la  drept  vorbind,  este  şi  el  ca  şi  noi,  făptura  lui  Dumnezeu.  Şi  dacă  la 
un  câine  dăm  o  bucată  de  pâine  şi  ne  este  milă  de  el,  cu  mult  mai  mult  să  ne  fie  milă  de 
om,  care  este  zidit  după  Chipul  lui  Dumnezeu. 

Părerea  unui  doctor  în  teologie  despre  Părintele  Nicodim 


Pe  când  ne  aflam  cu  toţii  în  închisoare  la  Aiud,  i-am  adus  la  cunoştinţă 
părintelui  Nicodim,  următoarele: 

-  Cuvioase  Părinte!  Acum  de  vreo  două  zile,  ne-au  băgat  în  celulă  un  preot 
care  s-a  recomandat  că  este  doctor  în  teologic.  Poartă  barbă  şi  are  parohia  în  oraşul 
Craiova.  De  la  bun  început  m-a  rugat  să-i  povestesc  cât  mai  amănunţit  despre  sfinţia 
voastră  cum  aţi  reuşit  să  aveţi  ucenici  în  toată  ţara  românească.  La  care  eu,  după  slaba 
mea  pricepere,  i-am  povestit  rând  pe  rând,  câteva  ore,  despre  felul  cum  aţi  procedat.  Şi 
când  i-am  povestit  câte  ceva  despre  dragostea  sfinţiei  voastre  faţă  de  noi,  atunci  fără  să 
vreau  îmi  venea  să  plâng  de  nu  mă  mai  puteam  stăpâni.  Şi  ce  credeţi  că  a  făcut  părintele 
care  sta  în  faţa  mea  şi  mă  vedea  pe  mine  plângând?  A  început  şi  sfinţia  sa  să  plângă  cu 
mine.  Şi  plângeam  amândoi  ca  nişte  copii.  Dar  nu  plângeam  pentru  faptul  că  suntem  la 
puşcărie,  ci  plângeam  când  venea  vorba  despre  dragostea  sfinţiei  voastre  cu  care  ne-aţi 
înconjurat  pe  noi.  Şi  din  pricină  că  atât  de  mult  ne-aţi  iubit  pe  noi  şi  v-aţi  ostenit  de  a  ne 
scoate  din  întuneric  la  lumină,  vă  aflaţi  astăzi  tras  la  răspundere  şi  aruncat  în  temniţă  ca 
un  făcător  de  rele. 

Cuvioase  Părinte!  După  ce  am  terminat  de  spus  tot  ce  am  avut  de  spus  şi  am 
şi  mai  plâns  până  m-am  săturat,  acest  preot  s-a  minunat  mult,  mult  de  tot,  de  felul  cum  a 
lucrat  Dumnezeu  cu  sfinţia  voastră,  după  care  mi-a  zis: 

Frate!  Am  ascultat  cu  multă  plăcere  şi  interes  tot  ce  mi-ai  povestit,  iar 
acum  mă  pronunţ  că  această  lucrare  de  mântuire  a  părintelui  Nicodim  Măndiţă  a  fost  şi 
este  unică  în  tara  noastră  românească,  de  când  e  tara  noastră  tară.  Si  tocmai  de  aceea 
Dumnezeu  a  iconomisit  să  încununeze  această  lucrare  sfântă  cu  arestarea  Părintelui  şi  a 
celor  mai  apropiaţi  ucenici  ai  lui.  Şi  mă  gândesc  la  o  întâmplare  a  unui  copil  naiv  ce  se 
potriveşte  de  minune  la  situaţia  în  care  vă  aflaţi  dumneavoastră.  Şi  iată  cum:  un  copil  ca 
de  cinci-şase  ani,  mergea  grăbit  pe  stradă.  De  la  o  vreme  însă,  tot  căutându-se  prin 

buzunare,  a  început  a  plânge  cu  disperare.  Un  domn  elegant  îl  ajunge  din  urmă,  se  plecă 
spre  el  şi-i  vorbeşte  prieteneşte:  „Micuţule,  de  ce  plângi?  Ce  ai  păţit?  Ce  s-a  întâmplat?!". 
El,  aşa  printre  suspine,  i-a  răspuns:  „Mămica  mi-a  dat  cinci  lei  să  cumpăr  pâine  şi  i-am 
pierdut!  Ce  mă  fac  acuma  dacă  i-am  pierdut?!".  Şi  a  început  iar  să  plângă.  Atunci  domnul 
acela  a  scos  numai  decât  25  de  lei  din  buzunar  şi,  dându-i  copilului,  i-a  zis:  „Acum  nu 
mai  plânge,  că  eu  ţi-am  dat  25  de  lei,  în  loc  de  5  lei  pe  care  i-ai  pierdut".  Copilul  s-a 
liniştit  puţin  şi,  mulţumind  frumos  acelui  domn,  a  început  a-şi  şterge  cu  batista  lacrimile 
de  pe  obraz.  Dar  nu  s-a  depărtat  prea  mult  acel  domn,  când  1-a  auzit  pe  copil  din  nou 
plângând  cu  şi  mai  mult  foc.  S-a  întors  imediat  înapoi  şi  punând  mâna  pe  capul  lui  i-a  zis: 
„Dar  ce  ai  mai  păţit?!  Ai  pierdut  cumva  şi  de  data  asta  banii  pe  care  ţi  i-am  dat?!".  Atunci 
el,  aşa  suspinând,  a  răspuns:  „Ba  nu,  n-am  pierdut  banii  pe  care  mi  i-ai  dat.  Dar  dacă  nu 
pierdeam  pe  acei  cinci  lei,  aş  fi  avut  acum  30  de  lei".  Arunci,  domnul  acela  1-a  mângâiat 
cu  mâna  pe  cap  şi  a  plecat  mai  departe,  minunându-se  de  naivitatea  lui. 

Aşa  şi  dumneavoastră  aţi  păţit  ca  şi  acel  copil.  Desigur  că  vă  pare  rău  pentru 
manuscrisele  şi  cărţile  pe  care  vi  le-a  confiscat  securitatea,  dar  acelea  sunt  tocmai  cei 
cinci  lei  pe  care  i-aţi  pierdut.  Dar  în  schimb  aţi  câştigat  mult  de  tot  în  comparaţie  cu  ceea 
ce  aţi  pierdut.  Nu  numai  de  cinci  ori,  precum  copilul  din  poveste,  ci  de  sute  şi  de  mii  de 
ori  mai  mult.  Şi  la  drept  vorbind,  dacă  ţinem  cont  de  învăţătura  Sfântului  Ioan  Gură  de 
Aur,  care  zice  că:  „Dacă  hoţii  ar  prăda  avuţiile  tale...  tu  vei  primi  de  la  Dumnezeu  însutit, 
faţă  de  tot  ceea  ce  ei  te-au  păgubit",  însemnează  că,  şi  ceea  ce  vi  se  pare  că  aţi  pierdut 
dumneavoastră,  veţi  primi  însutit  de  la  Dumnezeu.  Copilul  de  care  ne-a  fost  vorba  n-a 
mai  primit  nimic  de  la  domnul  acela  petru  cei  cinci  lei  care  i-a  pierdut;  dar 
dumneavoastră  veţi  primi  negreşit  de  la  Dumnezeu  multe  binecuvântări  şi  daruri  în  ziua 
cea  mare  a  răsplătirii. 


Auzind  Părintele  Nicodim  ce  comparaţie  a  făcut  acel  preot  care  sta  cu  mine  în 
celulă  despre  situaţia  în  care  ne  aflam  noi,  a  zis: 

-  Da.  Aşa  este!  Noi  să  avem  bună  nădejde  în  mila  lui  Dumnezeu,  Care  ne-a 
ajutat  de  am  ajuns  cu  bine  până  acum.  Şi  sperăm  că  ne  va  mai  ajuta  încă  până  la  sfârşit. 

Părintele  m-a  întrebat: 

-  Dar  cum  se  numeşte  părintele  care  stă  cu  frăţia  ta  în  celulă? 

Nu  mi-a  spus  cum  îl  cheamă  şi  când  am  vrut  să-1  întreb,  mi-a  apărut  în 
minte  întâmplarea  aceea  din  Patericul  egiptean  despre  acel  bătrân  care  stătea  cu  ucenicul 
în  chilie  mai  bine  de  două  zeci  de  ani  şi  nu  ştia  cum  îl  cheamă,  pentru  că  nu-1  întrebase. 
Şi  atunci  m-am  gândit  că  e  mai  bine  să  tac. 

O,  iubiţii  mei  cititori!  Vă  rog  tare  mult  să  mă  credeţi  că  aceste  cuvinte  sunt 
scoase  din  adâncul  inimii  mele.  Că  şi  arunci  şi  acum  când  am  scris  aceste  rânduri,  peste 
voia  mea  le-am  stropit  cu  lacrimi  calde,  când  mi-am  adus  aminte  de  dragostea  cea  mare 
ce  a  avut-o  părintele  Nicodim  către  noi  când  era  pe  pământ  şi  cred  fără  pic  de  îndoială  că 
o  are  şi  acum,  mai  desăvârşită,  când  se  află  în  stare  de  fericire  în  împărăţia  lui  Dumnezeu. 

Şi  dacă  atunci  se  ruga  pentru  noi  şi  pentru  tot  sufletul  necăjit  şi  strâmtorat 
care  avea  nevoie  de  ajutorul  lui  Dumnezeu,  cu  mult  mai  mult  decât  atunci  când  era  pe 
pământ,  se  roagă  şi  se  va  ruga  pentru  noi  şi  pentru  întreaga  lume. 

Această  convingere  pe  care  o  avem  noi  acum,  ne  aduce  în  sufletele  noastre 
mângâiere,  ori  de  câte  ori  ne  aflăm  învăluiţi  de  necazurile  ce  ne  împresoară,  în  această 
vale  a  plângerii  în  care  suntem... 

Eliberarea  din  temniţă  si  ultimii  ani  de  viată 


Părintele  Nicodim  a  fost  judecat  pe  data  de  22  ianuarie  1965,  de  tribunalul 
militar  Bucureşti,  în  deplasare  la  Târgu-Neamţ,  din  cauză  că  nu  a  putut  să  se  deplaseze  la 
Bucureşti  fiind  înaintat  în  vârstăvă  (76  ani)  şi  bolnav.  Prin  sentinţa  nr.  38  pronunţată  în 
aceeaşi  zi,  a  fost  condamnat  la  «opt  ani  închisoare  corecţională  pentru  infracţiunea  de 
răspândire  de  publicaţii  interzise  şi  confiscarea  totală  a  averii  personale»,  cărţile  pe  care 
le -a  scris  şi  tipărit  fiind  considerate  drept  «corpuri  delicte».  După  un  an  şi  jmătate  a  fost 
pus  în  libertate  prin  amnistiere  şi  s-a  întors  înapoi  la  mănăstirea  Agapia,  la  casa  unde 
locuia  şi  la  sora  dânsului,  monahia  Măria  Măndiţă,  împreună  cu  monahia  Ana  Gogoncea, 
cele  care  au  purtat  de  grijă  de  părintele,  cu  toate  cele  necesare  vieţii  până  când  a  trecut  la 
cele  veşnice. 


„Când  eu  voi  veni,  dumneata  vei  pleca  şi  înapoi  n-o  să  mai  vii" 

Socotesc  că  e  bine  a  scrie  aici  şi  ceea  ce  s-a  petrecut  cu  părintele  Nicodim  în 
ziua  când  a  venit  securitatea  ca  să-1  ducă  la  judecată  la  Târgul  Neamţ  unde  îl  aştepta 
Tribunalul  militar.  împreună  cu  securitatea  a  venit  şi  primarul  comunei  Agapia  care  s-a 
adresat  părintelui  Nicodim,  zicându-i: 

Dacă  n-ai  vrut  să-ţi  vezi  de  treabă  şi  ai  primit  aici  oameni  din  toată  ţara, 
iată,  acum  te  trimit  la  închisoare! 

La  care  Părintele  i-a  răspuns: 

Da.  Văd  că  mă  trimiţi  la  închisoare.  Dar  când  eu  voi  veni  de  acolo,  ai  să 
pleci  dumneata  şi  înapoi  n-o  să  mai  vii. 

Şi  nimeni  nu  şi-a  putut  da  seama  atunci  ce  rost  au  avut  acele  cuvinte  zise  de 
Părintele  către  primar.  în  ziua  când  Părintele  venea  de  la  închisoare,  în  autobuzul  local 
din  Târgu  Neamţ  spre  Mănăstirea  Agapia,  oprindu-se  într-o  staţie,  după  obicei,  tocmai 
atunci  trecea  pe  şosea  convoiul  cu  fostul  primar  decedat,  care  se  afla  în  sicriu  (coşciug) 
şi-1  duceau  spre  cimitir.  Atunci,  un  om  din  satul  Agapia  ce  se  afla  pe  scaun  lângă 
Părintele  în  maşină  i-a  zis: 

Vezi,  Părinte,  cum  s-au  mai  împlinit  cuvintele  zise  de  sfinţia  ta  către 
primar,  în  ziua  când  te-a  arestat  că  atunci  când  voi  veni  eu  de  la  închisoare  pleci 
dumneata  dar  nu  te  mai  întorci  înapoi.  Mortul  pe  care  îl  duc  acum  la  groapă  este  fostul 
primar  al  comunei  Agapia. 

Părintele  Nicodim  nu  a  zis  nimic;  iar  cei  din  maşină  auzind  cele  zise,  priveau 
pe  Părintele  cu  oarecare  nedumerire... 


Cum  şi-a  aşteptat  Părintele  Nicodim  ucenicii 

Unul  dintre  plutonierii  ce  făceau  de  pază  şi  în  inima  căruia  licărea  o  mică 
lumină  a  credinţei,  când  a  observat  că  părintele  Nicodim  a  fost  pus  în  libertate,  a  zis  către 
noi: 

Vedeţi  că  părintele  Nicodim,  dacă  s-a  rugat  cu  mai  multă  credinţă,  a  fost 
pus  în  libertate?  Dumneavoastră  v-aţi  rugat,  dar  nu  aşa  ca  Părintele,  ci  cu  mai  puţină 
credinţă. 

-    Da,  aşa  este,  am  răspuns. 

Noi  am  mai  stat  încă  un  an  şi  jumătate  după  plecarea  Părintelui,  dar  şi 
părintele  Nicodim  ajuns  acasă,  la  mănăstirea  Agapia,  ce  credeţi  că  a  făcut?  N-a  ieşit  din 

curtea  casei  până  când  nu  ne-am  dus  noi  la  mănăstirea  Agapia  şi  l-am  încredinţat  că  am 
fost  puşi  toţi  trei  în  libertate. 

Când  am  scăpat  de  la  închisoare  a  trebuit  neapărat  să  trec  mai  întâi  pe  la 
printele  Nicodim,  la  Agapia.  Am  ajuns  la  Agapia  pe  la  ora  10  dimineaţă.  Prima  dată 
Părintele  m-a  întrebat  de  vreo  două  ori  dacă  sunt  sigur  că  au  fost  puşi  în  libertate  şi 
părintele  Constantin  şi  fratele  Grigore. 

Da,  sunt  sigur  că  au  fost  puşi  în  libertate  deoarece  era  de  serviciu  un 
plutonier  tare  cumsecade  care,  mai  înainte  de  a  pleca  ei,  m-a  scos  din  celulă  şi  mi-a  spus 
să-mi  iau  rămas  bun  de  la  ei.  I-am  văzut  cum  erau  îmbrăcaţi  în  haine  civile  şi  mi-am  luat 
rămas  bun  de  la  ei. 

După  vreo  oră  şi  jumătate  am  plecat  şi  eu,  deoarece  trenul  spre  Bucureşti 
pleca  mai  înainte  de  trenul  cu  care  mergeam  eu  spre  Cluj. 

Şi  aşa  am  stat  în  ziua  aceea  la  Părintele  până  după  masă  la  ora  17  la  ultima 
cursă  ce  mergea  la  Piatra  Neamţ.  Părintele  Nicodim  Măndiţă  a  fost  pus  în  libertate  de  la 
închisoare  cu  un  an  şi  jumătate  mai  înainte  de  noi.  Părintele  m-a  întrebat  de  două  ori  dacă 
sunt  sigur  de  ceilalţi  doi  că  au  fost  puşi  în  libertate  pentru  faptul  că  atâta  vreme  cât  ştia  de 
noi  că  suntem  în  puşcărie,  nici  sfinţia  sa  n-a  ieşit  din  curtea  casei  unde  stătea.  Acest  lucru 
mi  1-a  spus  sora  lui,  maica  Măria,  atunci  când  la  plecare  părintele  Nicodim  ne-a  petrecut 
până  la  staţie: 

Vezi,  frate  Gheorghe,  că  a  trecut  un  an  şi  jumătate  de  când  a  venit 
Părintele  de  la  închisoare,  dar  n-a  ieşit  din  curtea  casei  până  azi.  Căci  îşi  zicea: 

-  Câtă  vreme  fraţii  mei  stau  la  închisoare,  stau  şi  eu  în  curtea  casei  şi  nu  ies 
de  aici  până  nu  vin  ei  de  acolo. 

Şi  nici  că  a  vrut  să  mărturisească  pe  cineva,  cu  toate  că  unii  insistau  mult,  dar 
Părintele  le  răspundea: 

-  Până  nu  vin  fraţii  mei  de  la  închisoare,  nu  voi  mărturisi  pe  nimeni,  aşa  că 
nu  mai  stăruiţi  să  vă  mărturisesc. 

Mai  obişnuia  Părintele,  când  venea  vorba  de  închisoare,  să  zică: 

Atunci  când  am  fost  noi  la  «facultate»  la  «şcoala  suferinţei»;  iar  alte  ori 
zicea  că:  trebuia  ca  noi  să  fi  plătit  ceva  pentru  a  ajunge  acolo,  la  acea  «facultate»  de  unde 
am  putut  învăţa  multe  lucruri  folositoare,  pe  care  în  altă  parte  nu  am  fi  avut  posibilitatea 
să  le  învăţăm. 

Pe  vremea  când  încă  era  la  închisoare,  un  ucenic  care  era  naiv  ca  un  copilaş, 
cu  toate  că  era  înaintat  în  vârstă,  i-a  zis: 

Cuvioase  Părinte!  Roagă-te  lui  Dumnezeu  să  facă  vreo  minune  că  sunt 
încredinţat  că  Bunul  Dumnezeu  vă  ascultă! 

Atunci,  Părintele  i-a  răspuns,  privindu-1  compătimitor: 

Ce  minune  mai  mare  vrei  să  facă  Dumnezeu,  dacă  noi  în  aceste  condiţii 
grele  ne  simţim  bine.  Stăm  liniştiţi,  împăcaţi  sufleteşte,  nu  ne  este  ruşine  de  fapta  pe  care 
am  facut-o  şi  pentru  care  suntem  condamnaţi.  Pe  când  cei  din  jurul  nostru  pe  care-i  vezi, 
cât  sunt  de  tulburaţi,  îşi  blesteamă  ziua  în  care  s-au  născut  şi  câte  altele.  Aşa-i  ziceau 
Mântuitorului,  cărturarii,  fariseii  şi  tâlharul  din  stânga,  când  era  pe  Cruce  răstignit:  „Dacă 
este  Regele  lui  Israel,  să  se  pogoare  acum  de  pe  Cruce  şi  vom  crede  în  El"  (Matei  27,  42- 
44;  Marcu  15,  32).  Aşa  că  noi,  cu  mila  lui  Dumnezeu,  dacă  am  ajuns  aici  nu  ne  păgubim 
cu  nimic,  ba  ne  folosim  mult  sufletele  dacă  nu  învinuim  pe  nimeni  şi  răbdam  cu 
mulţumire  toate  după  cum  ne  învaţă  pe  noi  Sfântul  Apostol  Pavel:  „Pentru  toate 
mulţumiţi".  Şi  la  drept  vorbind,  în  comparaţie  cu  Sfinţii  Mucenici  care  au  pătimit  fel  de 
fel  de  chinuri  grele,  noi  aici  nu  pătimim  nimic.  Stăm  în  celulă  ca  într-o  chilie  de 
mănăstire.  Ne  facem  fiecare  rânduiala  noastră  cum  putem  şi  cât  putem  şi  fiecare  simţim  o 
pace  şi  o  linişte  sufletească  după  cum  avem  prin  rugăciune  comuniune  cu  Dumnezeu. 
Oamenii  ne -au  băgat  aici  cu  slobozenia  lui  Dumnezeu  şi,  când  va  fi  rânduit  de  mila  Lui, 
ne  va  scoate.  Până  atunci,  să  dăm  slavă  lui  Dumnezeu. 


Când  am  plecat  de  la  părintele  Nicodim,  mi-a  zis: 

Să  te  duci  în  seara  asta  la  Bacău,  pentru  că  îl  vei  găsi  acolo  pe  părintele 
Vasile  Poiţelea  care  stă  la  fratele  Vlădeanu.  Dormi  la  el  în  noaptea  aceasta  şi  mâine  pleci 
acasă.  Iar  după  vreo  două  săptămâni  vii  iar  la  noi  cu  vreo  şapte -opt  credincioşi,  dintre  cei 
dornici  să  se  spovedească,  căci  nu  am  mărturisit  pe  nimeni  până  acum,  însă  acum,  pentru 
că  aţi  venit  de  la  închisoare,  încep  să  mărturisesc... 

După  ce  am  venit  de  la  închisoare,  Părintele  m-a  trimis  adeseori  prin 
Bucureşti  şi  prin  alte  oraşe  să  cumpăr  cărţi  religioase  cu  conţinut  ortodox.  Şi  să  fac 
scrisori  către  toate  mitropoliile  şi  episcopiile  din  ţară  ca  să-mi  trimită  cărţi.  La  fel  a  trimis 
răspuns  şi  ucenicilor  de  la  Bucureşti,  să  cumpere  cărţi  de  pe  unde  pot  găsi,  până  ce  se  va 
umple  casa  lor.  Şi  iată,  cu  ajutorul  lui  Dumnezeu,  casa  lor  s-a  umplut  acum  de  cărţi  după 
zisa  părintelui  Nicodim  şi  nu  mai  puţin  şi  a  noastră,  aşa  încât  nu  găsim  cuvinte  să 
mulţumim  lui  Dumnezeu  Celui  în  Treime  lăudat  acum  şi  pururea  şi  în  veci  de  veci. 
Amin... 

„Scrie  o  declaraţie  că  ne  chemi  să-ţi  facem  percheziţie" 


După  ce  am  venit  de  la  închisoare,  părintele  Nicodim  m-a  sfătuit  să  nu  mă 
duc  undeva  fără  blagoslovenia  sfinţiei  sale.  O  bătrână  credincioasă  mi-a  zis  să  mă  duc  de 
hramul  bisericii  în  sat  la  ea.  Eu  i-am  răspuns  că  nu  am  blagoslovenie,  numai  dacă  va 
merge  la  părintele  Nicodim  şi  va  primi  dezlegare  pentru  aceasta.  Ea  s-a  dus  şi  auzind 
Părintele  despre  ce  este  vorba  i-a  zis: 

Lasă-1  pe  fratele  Ionescu  în  pace,  pentru  că  de  se  va  duce  de  colo  până 
colo,  îl  va  lua  securitatea  ca  din  strachină. 

Şi  nu  a  durat  mult  după  aceea  şi  într-o  seară  pe  când  stam  la  masă  şi  mâneam 
dintr-o  strachină  lapte  bătut,  s-a  deschis  uşa  şi  a  intrat  un  securist  şi  a  zis  către  mine:  „In 
numele  legii,  eşti  arestat",  şi  aşa  cum  eram,  m-a  urcat  într-o  maşină  şi  m-a  dus  la  miliţia 
din  Moineşti. 

M-a  băgat  într-o  cameră-birou  unde  mai  erau  câţiva  securişti.  Mi-au  dat 
numaidecât  o  coală  de  hârtie  şi  mi-au  zis: 

Scrie  aici,  pe  această  hârtie,  o  declaraţie  că  ne  chemi  pe  noi  să-ţi  facem  o 
percheziţie  la  domiciliu,  la  care  eu  am  răspuns: 

Domnule  anchetator,  deocamdată  nu  simt  nevoia  ca  dumneavoastră  să 
veniţi  pentru  a-mi  face  percheziţie  la  domiciliu.  Când  voi  simţi  nevoia,  atunci  voi  face  o 
asemenea  declaraţie.  Iar  de  cumva  veţi  veni  şi  peste  voia  mea,  desigur  că  eu  nu  voi  sta 
împotrivă,  ci  mă  voi  supune  stăpânirii,  după  învăţătura  pe  care  o  avem. 

Ei  au  mai  încercat  să  mă  determine  a  scrie  acea  declaraţie,  iar  eu  le-am 

răspuns: 

Da.  Voi  face  această  declaraţie  aşa  cum  spuneţi  duneavoastră,  dar  voi 
scrie  că  m-aţi  silit  a  o  face  peste  voia  mea. 

Văzând  ei  că  nu  reuşesc,  am  mers  acasă  la  noi  şi  au  făcut  percheziţie,  dar  nu 
au  găsit  nimic,  căci  mila  lui  Dumnezeu  ne-a  acoperit. 

„Pentru  a  nu  mai  fi  în  atenţia  securităţii,  să  te  angajezi  undeva" 


Intr-o  zi,  a  venit  un  om  credincios  la  mine  şi  mi-a  adus  răspuns  de  la  părintele 
Nicodim  că  mă  aşteaptă  la  sfinţia  sa. 

După  ce  am  ajuns  şi  am  luat  blagoslovenie,  mi-a  zis: 

-  Vezi  ce  faci,  frate  Gheorghe.  Am  aflat  că  securitatea  vrea  să  te  trimită  iar 
la  închisoare,  deoarece  nu  eşti  angajat  să  lucrezi  la  vreo  întreprindere.  Eu  socotesc  că  ar  fi 
bine  să  te  angajezi  ca  om  de  serviciu  la  domnul  inginer  Ioniţă,  deoarece  are  dreptul  să-şi 
angajeze  un  om  şi  stând  la  el  ai  mai  putea  să  scrii  caiete  cu  Vămile  Văzduhului.  Asta  o 
faci  ca  să  ai  acoperire  faţă  de  autorităţi,  ca  să  te  lase  în  pace. 

Am  luat  blagoslovenie  şi  am  plecat  la  Oneşti,  la  domnul  inginer  Ioniţă.  După 
ce  i-am  făcut  cunoscută  părerea  părintelui  Nicodim  Măndiţă,  el  mi-a  zis: 

Cu  cea  mai  mare  plăcere  te-aş  angaja  ca  om  de  serviciu  la  mine  şi  m-aş 
simţi  fericit  să  fac  ascultarea  pe  care  mi-a  dat-o  părintele  Nicodim,  duhovnicul  meu  cel 
atât  de  iubit,  dar  nu  pot  face  aşa  ceva,  deoarece  securitatea  mi-a  cerut  o  cheie  de  la 
apartament  pentru  a  putea  sta  de  vorbă  în  acest  antret  cu  oamenii  lor  care  le  aduc 
informaţii  de  pe  această  scară.  M-a  obligat  peste  voia  mea. 

Dacă  am  văzut  că  n-am  reuşit  cu  domnul  inginer  Ioniţă,  m-am  dus  la  un  nepot 
al  meu  în  Bacău,  tot  inginer  şi  am  stabilit  să  mă  angajez  la  el.  Am  mers  iarăşi  la  Părintele 
care  mi-a  dat  blagoslovenie  şi  m-am  angajat  cu  carte  de  muncă  în  regulă,  la  nepotul 
acesta  din  Bacău. 

După  un  an  şi  jumătate  am  fost  internat  în  spital,  iar  după  acea  nepotul  s-a 
temut  să  mă  mai  primească,  deoarece  eram  bolnav  de  plămâni  şi  el  avea  copii  mici  şi 
atunci  m-am  angajat  în  Bucureşti,  ca  om  de  serviciu  la  o  asociaţie,  cu  câteva  luni  mai 
înainte  de  a  trece  părintele  din  viaţă. 

Părintele  şi-a  prevăzut  sfârşitul 


în  ziua  de  6  ianuarie  1975,  când  sfânta  noastră  Biserică  serbează  marele 
praznic  al  „Botezului  Domnului",  a  venit  la  Părintele  un  grup  de  credincioşi  creştini  care, 
auzind  că  a  mai  slăbit,  au  dorit  să  mai  audă  din  gura  lui  cuvânt  de  întărire  sufletească. 
După  ce  le-a  dat  multe  sfaturi  şi  îndemnuri,  a  făcut  o  pauză  de  câteva  minute,  apoi  a  zis 
către  ei  şi  către  maicile  ce  se  aflau  acolo  în  cameră: 

-  Vă  fac  cunoscut  din  vreme  că  peste  şase  luni  voi  pleca  de  aici  la  părintele 
Vasile  şi  la  părintele  Ioan. 

Părintele  Vasile  şi  părintele  Ioan  erau  cei  mai  apropiaţi  ucenici  ai  lui,  care 
deja  trecuseră  la  cele  veşnice.  Primul  în  anul  1974,  luna  septembrie,  iar  celălalt  în  1963, 
luna  mai. 

Aşa  că  din  ziua  de  6  ianuarie  şi  până  în  ziua  de  6  iulie  -  ziua  în  care  Părintele 
Nicodim  a  plecat  la  cele  veşnice  -  sunt  tocmai  6  luni  de  zile. 

Un  alt  caz  asemănător,  cam  tot  pe  vremea  aceea  când  am  fost  eu  la  Părintele, 
mi  1-a  povestit  cineva  care  voia  cu  orice  preţ  să  meargă  la  mănăstirea  Agapia  pentru  a-1 
vedea  pe  Părintele  şi  despre  care  a  auzit  de  la  mine  că  e  bolnav  şi  slăbit  tare.  Ajungând  la 
poartă,  a  început  să  sune.  Venind  maica  Măria  şi  întrebând  ce  vrea,  el  a  spus  că  vrea  să 
vadă  pe  părintele  Nicodim.  Atunci  maica  Măria  cam  supărată,  a  vrut  să  închidă  poarta, 
lăsând  pe  bietul  om  fară  nici  un  răspuns.  Atunci,  omul  cunoscând  ce  vrea  să  facă  maica,  a 
ţinut  uşor  cu  mâna  de  poartă  şi  cu  glas  rugător  i-a  spus  maicii,  plângând: 

-  Maică  Mărie,  aş  vrea  numai  puţin  să-1  văd  pe  părintele  Nicodim,  măcar  pe 
geam  şi  atâta  tot. 

Văzând  maica  stăruinţa  lui  şi  cum  plângea  ca  un  copil  dorind  numai  cât  de 
puţin  să-1  vadă,  a  mai  zis  ca  şi  cum  ispitindu-1: 

-  Lasă  că  l-ai  mai  văzut  şi  ai  să-1  mai  vezi,  însă  acum  doarme  şi  nu  vreau  să- 
1  mai  deranjez. 

Omul  încă  stăruind  a  adăugat: 

-  Nu-i  nimic,  eu  stau  aici  la  poartă  până  când  voi  reuşi  totuşi  să-1  văd  puţin, 
pentru  că  tare  mi-e  dor.  în  nici  un  caz,  acasă  nu  mă  voi  duce,  fară  să-1  văd,  măcar  cât  de 
puţin. 

Nevrând  maica  să-1  ştie  pe  el  la  poartă,  în  cele  din  urmă  i-a  zis: 

-  Ei,  atunci  hai  să-1  vezi. 

Mergând  maica  înainte  şi  el  după  dânsa,  când  au  ajuns  la  uşa  camerei  unde 
stătea  Părintele,  i-a  deschis  şi  el  a  intrat  înăuntru.  Părintele  stătea  culcat  pe  pat,  dar  când  a 
auzit  uşa  deschizându-se,  a  ridicat  puţin  capul  şi  văzând  pe  fratele,  1-a  întrebat  zâmbind: 

-  Ai  venit  la  noi? 

Omul,  tare  mulţumit  că  a  reuşit  să-şi  vadă  dorinţa  împlinită,  s-a  apropiat  de 
Părintele  şi  cu  lacrimi  în  ochi  i-a  cerut  blagoslovenie,  zicând: 

-  Cuvioase  Părinte,  am  vrut  tare  mult  să  vă  văd...  îmi  era  tare  dor  să  vă  mai 

văd. 

Dându-şi  seama  de  starea  lui  de  nevinovăţie  şi  de  iubirea  ce  i-o  purta,  i-a  zis: 

-  Ei  bine,  atunci  vezi-mă. 
El  a  răspuns: 

-  Ah,  Părinte,  nu  mă  mai  satur  să  vă  privesc  şi  aş  dori  mereu  să  vă  admir. 
După  un  timp  petrecând  amândoi  în  tăcere,  Părintele  i-a  zis: 

-  Ai  mai  vrea  încă  ceva  în  afară  de  aceasta? 

Aş  vrea,  dar  nu  îndrăznesc,  văzându-vă  aşa  de  slăbit,  a  răspuns  omul  cu 

multă  sfială. 

-  Şi  ce  anume  ai  mai  vrea,  a  zis  Părintele. 

-  Să  mă  mărturisesc,  a  răspuns. 

-  Ai  terminat  canonul? 

-  Da  l-am  terminat. 

-  Păcatele  le-ai  învăţat  pe  de  rost? 


-  Le -am  învăţat  cum  să  nu,  a  răspuns  el. 

Atunci  Părintele,  aşa  cum  a  putut,  cam  greu  şi  cu  multă  osteneală,  s-a  ridicat 
sprijinindu-1  fratele,  a  luat  de  pe  masă  epitrahilul  şi  a  început  să-1  mărturisească.  Fratele  a 
dat  hârtia  cu  păcatele  scrise  Părintelui  şi  el  a  început  a  le  mărturisi  pe  de  rost,  unul  câte 
unul,  aşa  după  cum  erau  ele  scrise.  înainte  de  a-i  da  dezlegare,  1-a  mai  întrebat  o  dată 
dacă  a  terminat  canonul.  El  a  răspuns  că  1-a  terminat.  Părintele  oarecum  mulţumit  că  a 
fost  silitor,  1-a  întrebat: 

-  Mai  vrei  să  citeşti  cărţi  sfinte? 
Omul  neputându-şi  stăpâni  plânsul  a  zis: 

Până  la  moarte,  Cuvioase  Părinte,  vreau  să  tot  citesc,  pentru  că  aceasta-i 
mângâierea  mea. 

-  Arunci  ce  canon  să-ţi  mai  dau,  dacă  până  la  moarte  vrei  să  citeşti  cărţi...  şi 
i-a  dat  dezlegarea  de  păcate.  După  aceea  a  mai  stat  puţin,  iar  fratele  văzând  că  Părintele 
era  aşa  de  obosit  şi  tare  slăbit,  şi-a  cerut  blagoslovenie  şi  a  plecat  cu  inima  plină  de 
bucurie  duhovnicească,  asemenea  unui  ostaş  ce  vine  acasă  biruitor  de  la  război,  de  i  se 
părea  că  nici  pământul  nu-1  atinge  cu  picioarele. 

Un  dar  oferit  de  Părintele 


Cu  o  lună  de  zile  mai  înainte  de  a  trece  părintele  Nicodim  la  cele  veşnice,  a 
zis  către  sora  sa,  maica  Măria: 

-    Să  dai  cârja  mea  lui  fratele  Gheorghe. 

Ei,  Cuvioase  Părinte,  lasă  că  această  cârjă  a  Sfinţiei  voastre,  ne-a  cerut-o 
un  preot  de  aici  din  mănăstire. 

Ba  nu,  să  o  dai  fratelui  Gheorghe,  după  cum  ţi-am  spus.  Maica  nu  a  mai 
zis  nimic,  dar  după  înmormâtare  am  stăruit  mult  până  când  mi-a  dat-o.  Iar  acum,  din 
evlavie  pentru  părintele  Nicodim,  foarte  mulţi  dintre  oamenii  credincioşi  ne-au  cerut-o  să 
le-o  dau  lor,  după  moartea  mea...  Cârja  este  de  lemn  de  tisă,  e  tare  ca  osul  şi  e  făcută  în 
anul  1922. 


Ultimele  zile  din  viata  Părintelui  Nicodim 

Ştiam  că  Părintele  era  bolnav  şi  de  câteva  zile  nu  mai  primea  pe  nimeni. 
Totuşi  am  plecat.  Măcar  să  păşesc  -  ziceam  în  sinea  mea  -  pe  urmele  paşilor  Părintelui, 
pentru  că  acel  loc  este  sfinţit  şi  poate  mă  voi  uşura  cât  de  puţin,  dacă  într-adevăr  nu  voi 
reuşi  să  dau  ochii  cu  el.  Am  plecat.  Eram  acum  ajuns  la  poarta  casei  unde  locuia.  Trag  de 
câteva  ori  de  sârma  de  la  clopoţel  şi  numaidecât  apare  maica  Măria,  sora  Părintelui,  care 
mi-a  spus: 

La  Părintele  nu  se  poate  merge,  deoarece  abia  acum  în  ziuă  a  adormit 
puţin.  A  avut  toată  noaptea  nişte  crize  puternice,  aşa  că  nu  pot  crede  că  vei  reuşi  să  stai 
astăzi  de  vorbă  cu  Părintele. 

Atunci  îi  eu  îi  răspund: 

-  Voi  aştepta  aici  în  mănăstire  o  zi,  două  sau  poate  şi  mai  mult  până  ce  voi 
reuşi  să-1  întreb,  ceea  ce  am  de  întrebat. 

Auzind  maica  aceste  cuvinte,  a  zis: 

-  Doar,  frăţia  ta,  ai  mai  fost  la  Părintele  de  ani  de  zile  şi  ai  citit  multe  cărţi, 
după  câte  ştiu  şi  de  ce  ai  aşa  de  mare  nevoie  de  Părintele,  când  el  nu  mai  poate  sta  de 
vorbă  cu  nimeni.  De  mărturisit  nu  mai  poate  mărturisi  de  vreo  două  săptămâni.  Cât  a  fost 
în  putere  bucuros  a  stat  la  dispoziţia  fiecăruia,  dar  acum  când  nu  mai  poate,  trebuie  să-1 
credem  şi  să-1  lăsăm  în  pace. 

-  Da,  aşa  este,  dar  vezi  că,  sfinţia  ta,  nu  mă  poţi  înţelege  pe  mine,  în  situaţia 
în  care  mă  aflu.  Eu  nu  vreau  de  la  Părintele  cuvânt  de  învăţătură  sau  să  mă  mărturisească, 
îmi  dau  seama  destul  de  bine  cum  se  prezintă  situaţia,  dar  vreau  numai  atât,  un  singur 
„da",  sau  „nu"  la  problema  în  care  mă  aflu. 

-  Dar  nu  mai  sunt  şi  alţi  preoţi  cu  care  te  poţi  sfătui?  a  zis  maica  Măria  către 

mine. 

Maică  Mărie,  ce  mai  spui  sfinţia  ta!  Mă  crezi,  dacă  îţi  voi  spune  ceva? 
Dacă  ar  fi  să  mă  trimiţi  la  un  părinte  sau  la  mai  mulţi  părinţi  duhovnici  cu  viaţă  sfântă, 
chiar  făcători  de  minuni,  eu  tot  nu  mă  voi  duce  şi  nu-1  voi  părăsi  pe  părintele  Nicodim, 
câte  zile  va  trăi.  Şi  aceasta  o  mărturisesc  pentru  faptul  că  ne-a  spus  întotdeauna  adevărul, 
ne-a  învăţat  numai  după  dreptarul  Ortodoxiei  şi  a  fost  gata  să  se  jertfească  pe  sine  pentru 
luminarea  şi  mântuirea  noastră  sufletească.  Acum  cred  că  m-aţi  înţeles. 

Auzind  maica  Măria  aceste  cuvinte,  a  rămas  foarte  impresionată  şi  s-a  dus 
numaidecât  să-1  anunţe  pe  Părintele.  E  drept  că  n-a  mai  venit  decât  după  vreo  cinci  sau 
şase  ore.  A  stat  până  a  reuşit  să  vorbească  cu  Părintele  şi  după  aceea  a  venit  şi  mi-a  zis: 

Hai,  frate  Gheorghe,  la  Părintele,  pentru  că  s-a  minunat  de  cele  ce  am 
discutat  noi  aici  la  poartă  şi  a  zis  să  mergi  la  el. 

Am  mers  după  maica  Măria  şi  când  am  dat  cu  ochii  de  Părintele  mi-am  dat 
seamă  mai  bine  că  într-adevăr  avea  dreptate.  Era  slăbit  tare,  dar  m-a  privit  tot  cu 
zâmbetul  acela  părintesc.  M-a  blagoslovit  şi  a  spus  să  stau  pe  scaun  aproape  de  patul  lui. 
Maica  a  plecat.  Am  căutat  ca  în  câteva  cuvinte  să-i  spun  tot  ce  am  de  spus,  pentru  a  nu-1 
obosi  şi  mai  mult.  Părintele  tot  aşa  în  scurte  cuvinte  m-a  sfătuit  cum  şi  ce  să  fac  ca  să  pot 
ieşi  bine.  Interesant  a  fost  faptul  că  a  repetat  de  două  ori  aceleaşi  cuvinte  care  mă 
asigurau  că  voi  reuşi  să  nu  pătimesc  nimic  din  tot  necazul  acela  ce  s-a  abătut  asupra  mea. 
Eu  am  vrut  să  plec  şi  când  am  încercat  să-i  sărut  mâna,  a  zis  cu  voce  slabă: 

-  Ai  vrea  poate  să  te  mărturiseşti?  eu  am  răspuns: 

-  Nu  îndrăznesc  când  vă  văd  aşa  de  slăbit? 
Părintele  mi-a  zis  iarăşi: 

-  Aşa  cum  s-o  putea,  să  încercăm. 

Văzând  eu  că  ar  vrea  să  se  ridice,  l-am  ajutat  şi  stând  pe  marginea  patului  a 
întins  mâna  să  ia  de  pe  masă  epitrahilul.  I  l-am  dat  împreună  cu  Molitfelnicul  şi  mi-a  citit 
molitfa  de  spovedanie.  Apoi  mi-a  ascultat  mărturisirea,  mi-a  rânduit  canon  şi  apoi  m-a 
dezlegat  de  păcate.  Am  vrut  să  plec,  dar  nu  m-a  lăsat.  Am  stat  vreo  două  ore,  în  care  timp 
mi-a  spus  multe  învăţături  şi  îndemnuri,  de  a  nu  slăbi  în  credinţă.  Am  luat  apoi 
blagoslovenie  şi  am  plecat  aşa  de  mulţumit,  încât  podidindu-mă  lacrimile  nu  mă  mai 
puteam  stăpâni  de  plâns. 

Dragostea  pentru  semeni 


Mi-a  povestit  cineva  că,  venind  la  Părintele,  aproape  de  mănăstirea  Agapia  1- 
a  ajuns  din  urmă  un  grup  mare  de  bărbaţi  şi  femei  ce  mergeau  la  dânsul,  auzind  că  e  tare 
slăbit. 

Până  să  ajungă,  omul  i-a  sfătuit  să  rămână  la  poarta  mănăstirii  unde  este  o 
fântână,  zicându-le: 

Dacă  mă  va  primi  pe  mine  maica,  atunci  voi  veni  ca  să  mergeţi  şi 

dumneavoastră. 

Când  omul  a  sunat  la  poarta  Părintelui,  a  venit  sora  sa,  maica  Măria,  şi  i-a 
spus  că  Părintele  e  tare  slăbit,  dar  totuşi  văzându-mă  singur  m-a  primit.  Atunci  am  spus 
maicii  şi  despre  acel  grup  de  oameni  care  a  rămas  la  fântână,  însă  ea  n-a  fost  de  părere  ca 
să-i  chem  şi  pe  ei. 

Când  m-a  văzut  Părintele  s-a  bucurat  tare  mult,  deoarece  o  viaţă  întreagă  s-a 
ocupat  numai  şi  numai  de  mântuirea  sufletelor  ce  îl  vizitau  în  fiecare  zi.  Acum,  el  tânjea 
oarecum  de  dorul  de  a  mai  vedea  pe  cineva.  Maica  mi-a  spus  mai  înainte  de  a  intra  în 
cameră,  ca  să  nu-i  spun  nimic  de  cei  ce  aşteaptau  la  fântână.  Dar  după  o  vreme,  părintele 
Nicodim  a  încercat  a  se  uita  pe  fereastră,  ca  şi  cum  ar  fi  văzut  pe  cineva.  Şi  uitându-se 
apoi  spre  mine  mi-a  zis: 

Oamenii  aceia  ce  stau  la  fântână  oare  vin  să  se  mărturisească?  De  ce  nu 
mergi  să-i  aduci  şi  pe  ei? 

Maica  mi-a  făcut  iar  semn,  să  nu-i  spun,  dar  a  doua  oară  m-a  trimis  Părintele, 

zicându-mi: 

-    Du-te,  frate,  şi-i  adu  şi  pe  ei  aici.  De  ce  să  aştepte  aşa  de  mult? 
Auzind  eu  aceste  cuvinte  de  la  părintele  Nicodim,  zise  cu  o  voce  stinsă,  n-am 
mai  ţinut  cont  de  maică  şi  am  plecat  să-i  aduc.  Dar  nici  maica  n-a  încercat  să  mă  mai 

oprească.  Era  o  distanţă  cam  de  300  m  şi  Părintele  îi  vedea  pe  ei  că  aşteaptă  la  fântână  ca 
şi  cum  ar  fi  fost  în  faţa  sa... 

E  de  la  sine  înţeles  că  maica  Măria  nu  făcea  acest  lucru  din  vreo  răutate 
propriu-zisă,  ci  văzând  că  părintele  Nicodim  e  aşa  de  slăbit,  voia  să-i  păstreze  liniştea  şi 
odihna. 

A  venit  şi  acel  grup  ce  a  aşteptat  la  fântână  şi  aşa  de  mult  s-a  bucurat 
părintele  Nicodim,  încât  a  zis  către  ei: 

De  ce  aţi  stat  aşa  de  mult  la  fântână  şi  n-aţi  venit  până  acum?  iar  ei  se 
uitau  la  mine.  Frăţiile  voastre  aşteptaţi  acolo  şi  noi  aşteptam  aici. 

I-a  binecuvântat  pe  fiecare  şi  i-a  mângâiat  cu  învăţături  şi  sfaturi  folositoare. 
A  stat  cu  noi  aproape  două  ore,  după  care  a  pus  capul  pe  pernă.  Noi  am  cerut  atunci 
blagoslovenie  şi  am  plecat  la  casele  noastre... 


Cea  mai  de  pe  urmă  împărtăşire 

Nimeni  nu  se  împăca,  văzând  pe  părintele  Nicodim  aşa  de  slăbit  şi  nu  cuteza 
să  se  mai  mărturisească  cineva.  Nouă  ne  plăcea  tare  mult  când  vedeam  că  Părintele  ne 
spunea  cuvânt  de  mântuire,  când  ne  încuraja  în  necazuri,  când  ne  primea  pomelnicele  cu 
vii  şi  repauzaţi  şi  nu  ne  venea  să  credem  că  va  veni  şi  o  vreme  când  vom  rămâne  fără 
această  călăuză,  al  cărui  cuvânt  rostit  către  noi  îl  aşezam  frumos  la  loc  de  cinste  în  inimile 
noastre.  Ne  plăcea  tare  mult  de  părintele  Nicodim,  căruia  îi  destăinuiam  anumite 
slăbiciuni,  dorinţe  sau  necazuri.  El,  care  avea  o  inimă  de  adevărat  Părinte,  plin  de  milă  şi 
compătimire  către  fiecare  din  noi,  ne  asigura  că  vom  ieşi  cu  bine  din  acelea  toate.  El,  care 
avea  aşa  de  mare  trecere  înaintea  lui  Dumnezeu,  era  pe  deplin  încredinţat  că  atunci  când 

se  va  ruga  pentru  noi,  oricât  de  complicate  ar  fi  fost  problemele  noastre,  toate,  absolut 
toate  se  vor  rezolva,  căci  la  Dumnezeu  nu  este  nici  un  lucru  cu  neputinţă. 

Vedeam  pe  alţi  oameni  umblând  de  colo  până  colo  după  un  sfat  bun,  după 
dezlegarea  unei  nedumeriri,  după  o  călăuză  la  care  să-şi  încredinţeze  taina  inimii  lor,  dar 
nu  găseau.  Ne  uitam  la  ei  cu  milă,  în  timp  ce  noi  eram  la  adăpost,  eram  în  siguranţă...  şi 
poate  dacă  ne  dădeam  mai  bine  seama  că  în  lipsa  Părintelui  vor  apare  nişte  atacuri,  sau 
mai  bine  zis  nişte  ispite  pe  care  noi  încă  nu  le-am  fi  cunoscut  până  atunci,  l-am  fi  întrebat 
ce  să  facem  şi  cum  să  acţionăm  ca  să  putem  ieşi  cu  bine  din  acelea. 

Am  dori  ca  cine  va  citi  rândurile  de  mai  sus,  să  nu  înţeleagă  cumva  greşit  că 
lipsa  părintelui  Nicodim  ne-a  aruncat  în  vreo  descurajare  şi  că  el  nu  ne-a  şcolit,  adică  nu 
ne -a  învăţat  cum  să  ducem  lupta  pentru  mântuire  până  la  capăt.  Ne-a  învăţat  desigur,  dar 
nu  e  tot  una  ca  atunci  când  îl  aveam  cu  noi  aici  pe  pământ  şi  când  am  rămas  singuri  fară 
el.  Noi  ştim  şi  suntem  pe  deplin  încredinţaţi  că  părintele  Nicodim  priveşte  pe  fiecare  din 
noi  cum  îşi  duce  lupta  şi  se  roagă  pentru  noi  aşa  cum  făcea  când  era  pe  pământ,  dar  vezi, 
obişnuinţa  de  atâţia  ani,  de  a-1  şti  pe  el  la  Văratec  sau  la  Agapia  nu  e  tot  una  cu  lipsa  lui... 
Oricine  mergea  la  părintele  Nicodim  şi  îl  vedea  aşa  de  slăbit,  îşi  putea  da  seama  că 
plecarea  lui  din  lumea  aceasta  s-a  apropiat.  Mulţi  îi  aduceau  fel  de  fel  de  medicamente  şi 
îi  recomandau  anumite  regimuri,  în  speranţa  că-1  vor  putea  ajuta  cu  ceva.  Părintele  nu 
respingea  de  la  nimeni  nimic,  ci  primea  tot  ce  îi  aduceau  alţii,  dar  nici  nu  punea  aşa  mare 
preţ  pe  ele,  ci  ruga  pe  sora  sa,  maica  Măria,  ca  să  le  dea  la  alte  maici  mai  bolnave,  pentru 
că  el  nu  a  prea  folosit  în  viaţa  sa  medicamente. 

In  starea  acesta  de  suferinţă,  în  care  se  afla,  n-a  folosit  pentru  întreţinerea 
vieţii  altceva  decât  fructe,  struguri,  căpşuni,  şi  din  acelea  foarte  puţine.  Iar  cu  o 
săptămână  mai  înainte  de  obştescul  sfârşit,  n-a  mai  gustat  absolut  nimic,  nici  ceai  şi  nici 
apă. 

Duminică  6  iulie,  a  fost  ziua  în  care  părintele  Nicodim  şi-a  dat  obştescul 
sfârşit  la  ora  3  dimineaţa.  Cu  o  duminică  mai  înainte,  adică  pe  29  iunie  -  ziua  Sfinţilor 

Apostoli  Petru  şi  Pavel  -  a  fost  ultima  zi  când  a  mâncat  câteva  căpşuni  şi  o  mână  de 
cireşe.  Luni,  a  doua  zi,  simţindu-se  slăbit  mai  mult  ca  oricând,  n-a  mai  cutezat  să  meargă 
în  camera  paraclis,  care  era  alături  cu  camera  unde  locuia,  pentru  a  se  împărtăşi  cu 
Sfintele  Taine,  aşa  după  cum  obişnuia,  ci  a  rugat  pe  sora  sa  maica  Măria,  să  cheme  un 
preot  din  cei  ce  slujeau  la  mănăstirea  Agapia,  ca  să-1  împărtăşească. 

Preotul  a  venit,  1-a  împărtăşit  pe  părintele  Nicodim  şi,  când  să  plece,  1-a  rugat, 

zicând: 

Cuvioase  Părinte,  vă  rog  tare  mult  să  luaţi  din  camera  paraclis  şi  Sfânta 
Cruce  unde  se  păstrează  Sfintele  Taine  şi  să  le  duceţi  în  Sfântul  Altar,  deoarece  aceasta  e 
cea  mai  de  pe  urmă  împărtăşire  a  mea  cu  Sfintele  Taine. 

Preotul  acela  auzind  aceste  cuvinte  de  la  părintele  Nicodim,  n-a  zis  nimic  şi, 
la  plecare,  luând  cu  sine  şi  Sfintele  Taine,  şi-au  cerut  unul  de  la  altul  blagoslovenie  şi 
iertare  şi  s-au  despărţit  pentru  totdeauna. 


Ultimele  ore  petrecute  la  căpătâiul  Părintelui 

In  anul  1975,  lucram  în  Bucureşti  şi  ne -am  învoit  cu  ucenicii  pe  care  îi  avea 
acolo,  ca  prin  rotaţie,  să  mergem,  câte  unul  din  noi,  la  părintele  Nicodim,  din  două  în 
două  săptămâni.  Prin  aceasta  eram  la  curent  cu  starea  de  sănătate  şi-i  mai  duceam  şi  ceva 
fructe,  struguri  sau  căpşuni,  de  care  avea  absolută  trebuinţă. 

In  ziua  de  5  iulie  1975,  la  ora  9  dimineaţa,  am  ajuns  la  mănăstirea  Agapia. 
După  ce  am  sunat  şi  a  venit  sora  Părintelui,  maica  Măria,  să-mi  deschidă  poarta,  mi-a 
spus: 

Bine  că  ai  venit,  că  părintele  Nicodim  ne  va  părăsi  cât  de  curând.  Are  o 
săptămână  de  când  nu  a  gustat  nici  măcar  o  lingură  de  ceai  sau  de  apă. 

Numaidecât  m-am  urcat  în  camera  unde  sta,  ca  să-1  văd.  Deşi  mergeam  uşurel 
şi  fară  pic  de  zgomot,  când  m-am  apropiat  de  parul  unde  stătea,  a  deschis  ochii  şi  a 
zâmbit,  aşa  cum  zâmbea  de  obicei.  Am  cerut  blagoslovenie  şi  plecând  capul  mi-a  făcut 
Sfânta  Cruce,  după  care  mi-a  zis  să  stau  aproape  de  pat.  In  clipa  următoare  m-a  apucat  cu 
mâna  stângă  ca  şi  cum  ar  vrea  să-mi  dea  de  înţeles  că  nu  mai  pot  pleca  atunci  când  vreau 
eu,  ci  când  dânsul  îmi  va  da  voie.  Iar  cu  mâna  dreaptă  binecuvânta  în  toate  părţile.  Faţa  sa 
era  luminată,  buzele  umede  şi  privea  zâmbind.  Văzându-i  buna  dispoziţie  în  care  se  afla, 
am  luat  îndrăzneală  şi  l-am  întrebat: 

-  Cuvioase  Părinte,  pe  cine  binecuvântaţi? 
Atunci  el  mi-a  răspuns,  mirându-se: 

Cum?  Nu  vezi  cât  de  mulţi  îngeraşi  sunt  aici  în  jurul  nostru?  Parcă-s 

fluturaşi. 

Eu  n-am  mai  zis  nimic  şi  mă  forţam  ca  să-mi  pot  opri  plânsul.  După  o  vreme 
a  închis  iar  ochii,  tot  aşa  după  cum  l-am  văzut  prima  dată,  când  am  păşit  pragul  camerei. 
Socotind  eu  că  părintele  Nicodim  ar  vrea  să  doarmă,  am  încercat,  uşurel,  să-mi  retrag 
mâna  mea  din  mâna  lui,  dar  n-am  reuşit,  deoarece  la  prima  mişcare  a  deschis  ochii  şi  s-a 
uitat  la  mine,  iar  în  clipa  următoare,  socotind  că  eu  nu  îndrăznesc  să-i  spun,  m-a  întrebat: 

-  Vrei  cumva  să  mergi  puţin  afară? 

-  Ba  nu,  dar  am  socotit  că  poate  vreţi  să  vă  odihniţi! 

Nu.  Nu  mă  odihnesc  şi  nici  nu-ţi  dau  drumul  să  pleci,  dacă  n-ai  nevoie. 
Stai  cu  mine  aici,  şi  a  închis  iar  ochii. 

Nu  mai  pot  uita  până  la  moarte  cele  8  ore,  de  la  9-17  pe  care  le-am  petrecut  în 
ajunul  plecării  părintelui  Nicodim  în  veşnicie.  După  ce  am  plecat  eu,  a  mai  trăit  Părintele 
încă  10  ore,  de  la  ora  5  seara  până  la  ora  3  dimineaţa. 

Era  ora  12.  A  stat  aşa  de  parcă  dormea,  vreo  două  ore.  Eu  mă  simţeam 
strâmtorat  acolo  în  faţa  părintelui  Nicodim,  mai  cu  seamă  din  două  pricini:  în  primul  rând 
că  eu,  un  om  plin  de  păcate,  eram  de  data  asta  în  apropierea  unui  Preot  Sfânt  ce  era 
înconjurat  de  mii  de  îngeri,  iar  în  al  doilea  rând,  aş  fi  vrut  parcă  să  plâng,  să  strig  tare,  ca 
să  mă  răcoresc,  căci  nu  mai  încăpeau  în  mine  mustrările  de  cuget,  aducându-mi  aminte  că 
în  nenumărate  rânduri  am  făcut  supărare  acestui  mare  bărbat  a  lui  Dumnezeu,  care  acum 
era  chemat  la  odihnă  şi  fericire  veşnică. 

Opt  ore  cât  am  stat,  mâna  părintelui  Nicodim  nu  s-a  desprins  nici  un  minut  de 
mâna  mea.  Când  Părintele  a  deschis  iarăşi  ochii,  a  văzut  pe  părintele  Vasile  Poiţelea  şi  pe 
părintele  Ioan  Măgirescu,  amândoi  ipodiaconi,  şi  cei  mai  apropiaţi  ucenici  ai  săi,  cu  care 
şi  prin  care  a  reuşit,  cu  ajutorul  lui  Dumnezeu,  să  facă  în  ţara  noastră  o  minunată  lucrare 
religioasă  în  spirit  curat  ortodox.  Şi  a  zis  către  mine,  ca  şi  cum  i-aş  fi  văzut  şi  eu  pe  ei: 

-  Uite  că  a  sosit  şi  părintele  Vasile  Poiţelea  şi  părintele  Ioan  Măgirescu,  şi  îi 
binecuvânta  cu  mâna  dreaptă  pe  fiecare  la  rând,  zicându-le: 

-  Domnul  să  vă  binecuvânteze,  şi  după  ce  au  mai  trecut  câteva  minute  a  zis 

iarăşi: 

Uite  şi  pe  moşu  Gheorghe  Albu,  pe  Ioan  Marcu  şi  pe  fratele  Gheorghe 
Pascaru,  şi  îi  binecuvânta  şi  pe  ei  ca  şi  pe  ce  dintâi... 

In  tot  timpul  cât  am  stat  cu  Părintele,  sora  sa,  maica  Măria  a  venit  de  vreo 
două  ori  să  vadă  ce  mai  face  Părintele  şi  a  zis  către  mine: 

Bine  că  ai  venit,  frate  Gheorghe,  ca  să  mai  stai  cu  Părintele,  că  noi  mai 
avem  treburi  de  făcut,  dar  nici  pe  Părintele  nu-1  putem  lăsa  singur. 
Atunci  părintele  Nicodim  i-a  răspuns: 

-  Lasă  că  o  să  aveţi  bucurie  şi  iarăşi  bucurie  în  vecii  vecilor. 
Pe  la  ora  cinci,  a  sosit  maica  Măria  şi  a  zis  către  mine: 

Frate  Gheorghe,  la  ora  cinci  şi  jumătate  este  ultima  maşină.  Dacă  ar  fi  şi 
soţia  frăţiei  tale,  ai  putea  să  rămâi  cu  ea  în  noaptea  aceasta  cu  Părintele,  căci  noi  am  stat 

câteva  nopţi  la  rând  şi  suntem  tare  obosite,  dar  dacă  eşti  singur,  trebuie  să  pleci 
numaidecât,  ca  să  nu  scapi  maşina. 

Auzind  părintele  Nicodim  ceea  ce  a  zis  sora  sa,  mi-a  dat  drumul  din  mâna  cu 
care  mă  ţinea,  iar  cu  mâna  dreaptă  m-a  binecuvântat  ca  să  pot  pleca. 

Aşa  că  această  binecuvântare  pe  care  am  primit-o  în  ziua  de  5  iulie  1975  a 
fost  ultima  pe  care  am  primit-o  de  la  părintele  Nicodim  în  această  viaţă.  Căci  prima 
binecuvântare  pe  care  am  primit-o,  a  fost  în  anul  1922  luna  mai,  când  m-a  botezat,  eu 
fiind  prunc,  iar  el  preot  paroh  ce  se  afla  atunci  în  satul  Schitu-Frumoasa,  iar  după  53  de 
ani,  adică  în  1975,  luna  iulie,  ziua  a  5-a,  cu  zece  ore  mai  înainte  de  a  pleca  în  veşnicie,  am 
primit  ultima  binecuvântare. 

Nimeni  nu  poate  să  priceapă,  pentru  că  nici  eu  nu  pot  să  mă  exprim,  ca  să 
înţeleagă,  cât  a  valorat  pentru  mine  faptul  că  Bunul  Dumnezeu  a  iconomisit  să  fiu  la  patul 
părintelui  Nicodim,  în  ajunul  plecării  lui  de  la  noi,  la  cele  veşnice.  Mereu  eram  chinuit  de 
teama  că  nu  voi  avea  parte  să  fiu  măcar  la  înmormântare  şi  acum  nu  găsesc  cuvinte  prin 
care  aş  putea  mulţumi  îndeajuns  Bunului  Dumnezeu,  pentru  că  mi-a  dat  mai  mult  decât 
am  dorit. 

Faptul  că  am  petrecut  cu  părintele  Nicodim  cele  opt  ore  şi  am  văzut  cu  ochii 
mei  starea  de  linişte,  de  pace  şi  bucurie  duhovnicească,  îmbinată  cu  zâmbetul  acela  aşa  de 
dulce  şi  plăcut,  a  avut  asupra  fiinţei  mele  o  putere  de  convingere  şi  o  influenţă  de 
nedescris. 

Dacă  aproape  toată  viaţa  mea  am  avut  în  faţă  o  icoană  grăitoare  de  adevărat 
creştin  şi  vrednic  păstor  duhovnicesc  în  persoana  părintelui  Nicodim  Măndiţă,  era, 
desigur,  nevoie  ca  să  văd  cu  ochii  mei  şi  plecarea  de  aici  a  unui  Sfânt,  cum  dătătorul  de 
daruri,  Dumnezeu,  dă  sfârşit  cu  adevărat  vrednic  celui  ce  s-a  pus  în  slujba  Lui  cu  toată 
fiinţa  sa.  Şi  câte  n-ar  fi  de  spus  la  acest  capitol... 

Minunea  petrecută  la  plecarea  din  viaţă 


Când  am  venit  la  înmormântare,  maica  Măria  mi-a  spus  că  s-a  petrecut  ceva 
deosebit  care  a  încununat  lucrarea  de  mântuire  făcută  de  Dumnezeu  prin  persoana 
părintelui  Nicodim  Măndiţă.  A  fost  o  minunată  vedenie  cerească  în  ultimele  clipe  ale 
vieţii  sale. 

In  ziua  de  5  iulie  1975  la  vreo  trei  ore  după  plecarea  mea,  spre  seară, 
Părintele  a  zis  către  maica  Măria,  sora  sa,  şi  către  maica  Ana: 

-  La  ora  trei  plec! 

-  Cuvioase  Părinte,  la  care  oră  trei,  căci  este  şi  seara  şi  dimineaţa  ora  trei?  a 
întrebat  maica  Măria. 

-  In  zorii  zilei,  la  ora  trei,  voi  pleca,  a  răspuns  Părintele. 
Maica  Măria  a  întrebat  din  nou... 

-  Ne  luaţi  şi  pe  noi? 

-  Pe  voi  nu  vă  iau,  voi  mai  rămâneţi.  Pe  urmă  a  stat  liniştit  de  parcă  dormea. 
Şi  aşa  a  dormit  toată  noaptea,  până  aproape  de  ora  trei. 

Acolo,  în  cameră  la  Părintele,  se  aflau:  maica  Măria  şi  maica  Ana.  Maica 
Măria  citea  din  Ceaslov,  Canonul  îngerului  Păzitor,  iar  maica  Ana  stătea  în  genunchi, 
aproape  de  căpătâiul  Părintelui  şi  din  când  în  când  controla  pulsul  de  la  mână. 

în  acest  timp,  uşa  de  la  cameră  care  dădea  în  sală  era  întredeschisă.  Deodată, 
s-a  auzit  un  zgomot  destul  de  pronunţat,  încât  Părintele  şi-a  revenit  din  starea  de 
dormitare  în  care  se  afla  şi  a  întrebat: 

-  Cine  loveşte  acolo? 

Maica  Ana  s-a  uitat  spre  uşa  larg  deschisă  acum,  pe  care  intra  o  persoană 
foarte  frumoasă  la  faţă,  de  statură  înaltă  şi  îmbrăcată  cu  o  haină  albă,  foarte  strălucitoare 
şi  lungă  până  la  pământ,  încinsă  la  mijloc  cu  un  brâu  şi  având  pe  cap  o  cunună 
împărătească  foarte  frumos  împodobită,  în  mai  multe  culori  fiind,  îmbinată  cu  roşu  şi 

verde.  în  cele  două  mâini  ţinea  câte  un  tricher  (aşa  cum  au  diaconii)  cu  câte  trei  lumini 
strălucitoare. 

După  ce  s-a  deschis  uşa,  a  păşit  încet-încet  în  mijlocul  camerei,  cu  cele  două 
mâini,  în  care  ţinea  luminile,  ridicate,  (la  fel  cum  ţin  arhiereii  când  vor  să  binecuvânteze 
poporul)  având  o  privire  plină  de  seriozitate  şi  maiestate,  în  această  poziţie  a  stat  cam  un 
sfert  de  oră.  Maica  Ana,  înspăimântată  de  cele  ce  vedea  a  stat  jos  nemişcată  şi,  fiind 
cuprinsă  de  frică,  îi  amorţise  tot  corpul  în  acest  timp. 

Maica  Măria  stând  cu  faţa  spre  sfintele  icoane  şi  cu  spatele  spre  uşă,  citea  mai 
departe  fară  să  observe  această  minunată  vedenie  cerească. 

Părintele  Nicodim,  care  la  zgomotul  ce  s-a  produs,  a  deschis  ochii,  a  privit  de 
la  început  persoana  cerească  şi  i  s-a  adresat: 

-  Poftiţi,  poftiţi  -  facându-i  semn  cu  mâna. 

După  aceste  cuvinte  zise  de  părintele  Nicodim,  persoana  cerească  (care  acum 
se  apropiase  de  patul  Părintelui)  s-a  închinat  cu  smerenie  spre  sfintele  icoane  (care  se 
aflau  la  căpătâi)  şi  spre  el  totodată  şi  apoi  întorcându-se  spre  uşă,  şi  păşind  încet,  a  ieşit 
afară. 

Maica  Ana  a  văzut  această  vedenie  cu  atâta  claritate,  încât  a  crezut  că  este  o 
persoană  din  lumea  pământească.  Ducându-se  imediat  în  sală,  a  găsit  uşa  încuiată  şi  nu  a 
văzut  pe  nimeni.  A  mers  în  camera-paraclis,  dar  nici  acolo  n-a  văzut  pe  nimeni,  după  care 
şi-a  dat  seama  cu  uimire,  că  a  fost  o  vedenie  cerească.  Intorcându-se  la  Părintele,  1-a  găsit 
cu  ochii  închişi  şi  pe  maica  Măria  ţinându-i  lumânarea  aprinsă,  după  care  şi-a  dat,  cu 
multă  pace  şi  linişte,  obştescul  sfârşit. 

După  ce  maica  Ana  mi-a  povestit  această  minune,  am  întrebat-o: 

-  Maică  Ana,  dar  de  ce  nu  aţi  făcut  semn  şi  maicii  Măria  să  lase  puţin  cititul 
la  Ceaslov  şi  să  privească  şi  ea  acea  persoană  cerească? 

Ce  mai  spui,  frăţia  ta,  frate  Gheorghe,  ca  să  fac  semn  maicii  Măria,  când 
eu  amorţisem,  din  cap  până-n  picioare,  şi  nici  nu  puteam  măcar  să  clipesc  din  ochi.  Mă 

făcusem  ca  o  statuie  de  piatră.  Socotesc  că  şi  privirea  la  frumuseţea  acelei  persoane 
cereşti  mă  atrăsese  aşa  de  mult,  încât  nici  nu  mai  puteam  să  port  grijă  de  nimeni,  privind 
cu  nesaţ  ceea  ce  nu  mai  văzusem  niciodată  în  viaţa  mea. 

Maică  Ana,  cum  de  aţi  putut  preciza  că  persoana  cerească  a  stat  în 
mijlocul  camerei  cam  un  sfert  de  oră? 

Frate  Gheorghe,  când  s-a  produs  acel  zgomot,  la  deschiderea  uşii,  maica 
Măria  făcea  începutul  de  rugăciune  la  Canonul  îngerului  Păzitor  şi  o  dată  cu  dispariţia 
acelei  persoane  cereşti,  când  eu  m-am  ridicat  din  genunchi  ca  să  văd  pe  unde  a  intrat  la 
noi,  maica  Măria  făcea  sfârşitul  Canonului  îngerului  Păzitor.  Iar  Canonul  către  îngerul 
păzitor  ţine  cam  20  de  minute  sau  un  sfert  de  oră. 

Maică  Ana,  vă  rog  să  mă  iertaţi  că  mai  am  o  întrebare!  Cine  socotiţi 
sfinţia  voastră  că  ar  fi  fost  acea  persoană?  la  care  maica  a  răspuns: 

-  Eu  nu  pot  să-mi  dau  seama  cine  a  fost  cu  adevărat,  dar  aşa  cu  presupunere 
pot  să  bănuiesc  că  ar  fi  fost  Sfânta  Muceniţă  Filofteia,  deoarece  părintele  Nicodim  avea  o 
deosebită  evlavie  către  Sfânta  Filofteia.  Pe  mama  lui  a  chemat-o  Filofteia,  iar  sfintele 
moaşte  ale  Sfintei  Filofteia,  de  la  mănăstirea  Curtea  de  Argeş,  se  află  în  apropierea 
satului  Buneşti,  locul  natal  unde  s-a  născut  şi  a  trăit,  până  la  armată,  părintele  Nicodim. 
Aşa  că  oamenii  din  partea  locului  au  mare  evlavie  către  Sfânta  Filofteia. 

Astfel  a  plecat  din  lumea  aceasta  Duhovnicul  nostru! 

înmormântarea 


Ştiind  cum  l-am  lăsat  când  am  plecat,  a  doua  zi,  duminică  după  masă,  am  luat 
soţia  şi  am  venit  la  Părintele.  In  oraşul  Piatra  Neamţ  m-am  regăsit  cu  părintele  Caliopi, 
duhovnicul  mănăstirii  Văratec,  care  mi-a  zis: 

Frate  Gheorghe,  ştii  ceva?  Părintele  Nicodim  Măndiţă  a  trecut  la  cele 
veşnice,  azi  dimineaţă  la  ora  trei,  iar  marţi  va  fi  înmormântarea. 

Atunci  l-am  întrebat: 

-  Dar  sfinţia  voastră  veniţi  la  înmormântare? 

Nici  nu  se  poate  una  ca  asta  să  lipsesc,  deoarece  e  numai  o  palmă  de  loc 
de  la  Văratec  la  Agapia,  şi  aşa  ne -am  despărţit  unul  de  altul. 

Dacă  am  văzut  că  n-a  fost  la  înmormântarea  Părintelui,  când  am  trecut  pe  la 
Văratec  l-am  întrebat  pe  Părintele  Caliopi: 

Cuvioase  părinte,  ce  anume  a  intervenit  de  nu  aţi  putut  veni  la 
înmormântarea  părintelui  Nicodim? 

Frate  Gheorge,  m-a  smerit  Dumnezeu,  pentru  că  prea  mare  dragoste  am 
avut  de  a  fi  la  înmormântare,  ca  o  recunoştinţă  faţă  de  părintele  Nicodim,  pentru  că  tare 
mult  m-am  folosit  în  viaţa  mea  de  sfaturile  şi  îndemnurile  ce  le-am  primit  de  la  el.  Şi  iată 
cum  a  fost  de  n-am  venit.  Am  luat  bilet  la  maşina  cea  de  dimineaţă,  m-am  urcat  deja  în  ea 
şi,  până  să  plece  maşina,  m-a  chemat  maica  iconomă  să  cobor,  că  are  să-mi  comunice 
ceva  şi  m-a  întrebat: 

-  Unde  vrei  să  mergi,  cuvioase  părinte? 

-  La  Agapia,  la  înmormântare,  îi  răspund  eu. 

Dar,  Sfinţia  ta,  îţi  dai  seama  ce  va  fi  acolo  la  înmormântarea  părintelui 
Nicodim?!  Când  o  ţară  întreagă  îl  cunoaşte  şi  are  atâţia  ucenici,  de  ordinul  miilor  numai 
în  judeţul  Bacău  şi  Neamţ?!  Iar  maica  stareţă  de  la  Agapia  are  mare  evlavie  către 
părintele  Nicodim  şi  mi-a  spus  cineva  că  a  dat  ordin  la  poştă  să  fie  anunţate  toate 

mănăstirile  din  Moldova,  ca  să  vină  la  înmormântare.  Va  fi  o  aşa  de  mare  aglomeraţie,  de 
nu  poţi  să-ţi  închipui.  La  înmormântarea  părintelui  Nicodim  vor  veni  foarte  mulţi  şi  de 
prin  Bucureşti  şi  de  prin  Argeş,  unde  are  multe  rude,  cunoscuţi  şi  ucenici...  De  la  Piatra 
Neamţ  vor  veni  câteva  autobuze  cu  miliţieni  pentru  menţinerea  ordinii.  Aşa  că,  sfinţia  ta, 
după  cum  eşti  de  bolnav,  n-ai  să  poţi  rezista  la  o  aşa  de  mare  aglomeraţie. 

Auzind  acestea,  am  rămas.  Dar  am  auzit  că  părintele  Nicodim  a  avut  o 
înmormântare  smerită,  modestă,  încât  mulţi  s-au  minunat  de  acest  lucru! 

-  Da,  Cuvioase  Părinte,  Dumnezeu  face  voia  celor  ce  se  tem  de  Dânsul.  Aşa 
cum  Părintele  a  dorit  şi  poate  s-a  şi  rugat,  ca  să  aibă  o  înmormântare  smerită,  modestă, 
aşa  i-a  dat  Dumnezeu,  după  cum  şi-a  dorit. 

Pentru  că  maica  stareţă  de  la  mănăstirea  Agapia  a  dat  ordin  la  poştă  să  fie 
anunţate  toate  mănăstirile  din  Moldova  pentru  a  veni  la  înmormântare,  este  adevărat,  dar 
acea  persoană  care  era  de  serviciu  la  poştă,  n-a  anunţat  nici  o  mănăstire.  Aşa  că  celor 
credincioşi  toate  spre  bine  li  se  lucrează. 

Un  preot  călugăr,  slăbit  de  povara  anilor,  se  ostenea  după  putere  a  săvârşi  în 
fiecare  zi  slujba  Sfintei  Liturghii.  Intr-o  dimineaţă  sculându-se  ca  de  obicei,  s-a  simţit  mai 
slăbit  ca  altă  dată.  S-a  aşezat  aproape  fără  voia  lui  cu  capul  pe  pernă  şi  suferinţa  i-a  adus 
în  grabă  un  somn  greu. 

In  clipa  când  a  adormit  a  auzit  un  glas  puternic  care  i-a  zis  clar  şi  răspicat: 
Scoală-te  în  grabă  şi  slujeşte  Sfânta  Liturghie,  apoi  coboară  la  Agapia  în 
vale,  la  înmormântarea  părintelui  Nicodim  Măndiţă,  că  acum  ai  putere. 

La  auzul  acestor  cuvinte,  bătrânul  preot  s-a  simţit  într-adevâr  mult  mai  în 
putere  ca  altă  dată.  A  plecat  la  Sfânta  Biserică  unde  a  săvârşit  slujba  Sfintei  Liturghii, 
după  care  a  coborât  în  vale  la  mănăstirea  Agapia,  unde  îl  aşteptau  opt  preoţi  şi  cinci 
diaconi  pentru  a  începe  slujba  înmormântării. 

Când  bătrânul  preot  a  sărutat  sfânta  icoană  de  pe  pieptul  părintelui  Nicodim 
(care  a  fost  descoperit  la  faţă)  a  zis  către  cei  din  jurul  lui: 

Vedeţi  ce  tânăr  este  la  faţă,  deşi  are  86  de  ani,  şi  nici  nu  miroase  deloc  a 
mort,  sau  a  putrejune,  deşi  astăzi  este  a  treia  zi  de  când  a  trecut  la  cele  veşnice  şi  e  şi  luna 
lui  iulie. 

Atunci  a  înţeles  bătrânul  preot  mai  clar,  de  ce  a  fost  acel  glas  către  el  şi  a 
primit  putere  de  a  sluji...  ba  a  mai  coborât  şi  la  vale,  ca  să  ia  parte  la  înmormântare... 

Prima  dată,  adică  duminică,  părintele  Nicodim  a  fost  dus  la  biserica 
Adormirii  Maicii  Domnului  care  este  aproape  de  locuinţa  sa,  iar  luni  după  masă,  maica 
stareţă  a  socotit  ca  părintele  Nicodim  să  fie  dus  la  Sfânta  Biserică  cea  mare  a  Sfinţilor 
Voievozi,  de  teamă  că  nu  vor  încăpea  cei  ce  vor  veni  la  înmormântare. 

Toată  noaptea  am  stat  în  biserică.  Şi,  rând  pe  rând,  prin  rotaţie,  am  citit  cu 
glas  tare  la  Psaltire.  Eram  toţi  cam  40-50  de  bărbaţi  şi  femei.  Mai  spre  ziuă,  tot  lângă 
sicriul  Părintelui,  am  făcut  cu  toţii  rugăciunea  de  dimineaţă  şi  cele  şapte  laude. 

Au  participat  nouă  preoţi  şi  cinci  diaconi,  iar  cei  ce  au  reuşit  să  vină  dintre 
credincioşi  au  fost  cam  în  jurul  de  80-100  de  bărbaţi  şi  femei... 

După  ce  s-a  terminat  slujba  Sfintei  Liturghii,  a  început  slujba  înmormântării. 
Şi  când  a  venit  vremea  ca  să  pornim  cu  repauzatul  spre  cimitir,  maica  stareţă  a  observat 
că  din  cei  nouă  preoţi  nu  se  pregătea  nici  unul  din  ei  să  ţină  o  predică,  pentru  că,  Slavă 
Domnului,  avea  ce  să  vorbească  despre  părintele  Nicodim,  nu-i  vorbă,  dar  aici  era  o  taină. 
Toţi  se  temeau  de  securitate,  pentru  că  părintele  Nicodim  a  fost  condamnat  cu  8  ani  de 
închisoare.  Era  pe  vremea  conducerii  comuniste  şi  văzând  maica  stareţă  aşa  ceva,  a 
chemat  atunci  pe  diaconul  Ioanichie  Bălan  în  altar  şi  i-a  zis: 

Cum?  Nici  un  preot  nu  vrea  să  ţină  predică?  Nu  putem  pleca  spre  cimitir 
fără  a  se  ţine  măcar  o  predică,  dacă  nu  mai  multe! 

Atunci,  părintele  Ioanichie  i-a  zis  maicii  stareţe: 

-    Cum?  Eu  ca  diacon  să  vorbesc  înaintea  preoţilor? 

Atunci  maica  stareţă  i-a  zis  iarăşi: 

De  vorbit,  trebuie  să  vorbească  cineva,  căci  altfel  nu  putem  pleca  de  aici 
spre  cimitir  fără  predică. 

Atunci,  părintele  Ioanichie  a  spus  în  şoaptă  fiecărui  preot  cuvântul  maicii 
stareţe  că:  „Nu  putem  pleca  spre  cimitir  fără  predică".  Şi  fiecare  preot  la  rândul  său  a  dat 
din  umeri. 

Atunci,  părintele  Ioanichie  s-a  mai  uitat  odată  la  maica  stareţă  care  i-a  făcut 
semn  să  înceapă  predica. 

Şi,  într-adevăr,  părintele  Ioanichie  a  rostit  o  predică,  cum  nu  s-a  aşteptat  nici 
unul  din  cei  ce  eram  de  faţă.  Nu  prea  lungă,  dar  a  reuşit  să  scoată  în  relief  ceea  ce  era  mai 
important.  A  arătat  în  cuvântul  său  că  părintele  Nicodim  a  fost  un  mare  duhovnic  cum  n-a 
mai  fost  de  multe  veacuri  şi  a  fost  şi  un  mare  scriitor,  iar  cărţile  scrise  de  el  sunt  pe 
înţelesul  tuturor.  Având  un  dar  deosebit  de  la  Dumnezeu,  părintele  Ioanichie,  încă  din 
primele  cuvinte  care  i-au  ieşit  din  gura  sa  şi  au  pătruns  în  urechile  celor  ce  ascultau,  au 
avut  puterea  să  le  schimbe  fiecăruia  înfăţişarea  feţei,  iar  din  ochii  tuturor  picurau  lacrimi 
calde.  îmi  pare  tare  rău  că  nu  am  reuşit  ca  această  predică  să  fie  înregistrată  pe  banda 
unui  casetofon  şi  acum  să  o  fi  scris  aici. 

După  terminarea  predicii,  maica  stareţă  mi-a  făcut  semn  să  mă  apropii  de  ea 

şi  mi-a  zis: 

-  Ai  rânduit  oameni  potriviţi  pentru  a  duce  sicriul  cu  Părintele  la  cimitir? 
Până  să  răspund  eu,  maica  iconomă,  care  era  aproape,  s-a  grăbit  şi  a  zis: 

-  Maică  stareţă,  am  rânduit  noi  maici  care  vor  duce  sicriul! 
Atunci  maica  stareţă  a  zis: 

-  Nu.  Nu  vă  dau  blagoslovenie  să  ducă  maicile  sicriul  cu  părintele  Nicodim. 
Ci  lăsaţi  să-1  ducă  dânşii,  că  la  drept  vorbind,  părintele  Nicodim,  deşi  a  fost  monah,  dar 
mai  mult  a  fost  al  lor,  decât  al  nostru. 

Atunci  maicile  s-au  retras  şi  am  rânduit  dintre  noi  şase  oameni  potriviţi  şi 
astfel  l-am  dus  până  la  cimitir  pe  scumpul  nostru  părinte  duhovnic... 

238 


Am  zis  atunci  şi  zic  şi  acum,  când  scriu  aceste  rânduri,  că:  „Fericită  este  calea 
pe  care  a  mers  părintele  Nicodim  cât  a  trăit  pe  acest  pământ  şi  fericită  este  şi  calea  acesta 
pe  care  merge,  dus  de  noi,  spre  cimitir". 

Aşa  a  fost  înmormântarea  părintelui  Nicodim,  fără  alai,  fără  aglomeraţie,  ci 
smerită,  modestă,  în  linişte  şi  în  armonie  decurgând  toate. 

Am  plecat  apoi  fiecare  la  casele  noastre,  dar  nu  aşa  cum  de  obicei  se  întâmplă 
la  înmormântări,  că  fiecare  din  rude  şi  cunoscuţi  pleacă  înapoi  acasă  de  la  înmormântare 
cu  inima  sfâşiată  de  durere,  descurajaţi  şi  amărâţi.  De  data  aceasta  am  plecat  fiecare  la 
casele  noastre  cu  inima  plină  de  mângâiere,  de  o  pace  şi  o  bucurie  lăuntrică,  de  parcă 
fusesem  la  nuntă  şi  nu  la  înmormântare. 

Soţia  mea  are  o  aşa  de  mare  slăbiciune,  că  atunci  când  cineva  din  familia 
noastră  pleacă  în  veşnicie,  simte  că  se  rupe  ceva  din  inima  ei.  Şi  chiar  mă  gândeam  în 
mintea  mea,  ce  va  fi  oare  atunci  când  părintele  Nicodim  va  pleca  de  la  noi.  Cum  voi 
putea  eu  oare  să  o  încurajez?  Ce  s-a  întâmplat  însă?  Ea  a  fost  tare  liniştită  în  tot  timpul  cât 
a  stat  la  înmormântarea  Părintelui;  iar  după  ce  am  venit  acasă,  a  zis  către  mine: 

Nu  ştiu  de  unde  îmi  vine  atâta  bucurie  de  parcă  am  fost  la  nuntă  şi  nu  la 
înmormântarea  părintelui  Nicodim,  la  care  am  ţinut  atât  de  mult.  Mă  bucur  pentru  faptul 
că  Părintele  a  scăpat  de  dureri  şi  suferinţe.  Şi  ştiu  sigur  că  el  a  mers  la  fericire  şi  bucurie 
veşnică. 

Auzind  eu  aceste  cuvinte  de  la  soţia  mea,  am  rămas  uimit,  ştiind-o  pe  ea  cum 
se  simţea  altă  dată  în  asemenea  împrejurări... 

La  parastasul  de  patruzeci  de  zile 


In  ziua  de  Adormirea  Maicii  Domnului,  ne-am  adunat  iarăşi  la  mănăstirea 
Agapia,  la  mormântul  părintelui  Nicodim,  apoi  la  un  an  şi  de  atunci  în  fiecare  an,  facem 
parastas  pentru  el  şi  pentru  repauzaţii  noştri,  dintre  care  unii  din  ei  au  fost  spovediţi  de 
dânsul,  iar  altora  le -a  fost  ca  duhovnic  ani  de  zile  şi  chiar  zeci  de  ani...  Seara,  în  ajun,  ne 
adunăm  şi  stăm  cu  toţii  la  mormânt  până  târziu,  iar  preoţii  care  vin,  ne  vorbesc  cuvinte  de 
folos  pentru  suflet. 

Un  preot  călugăr  din  mănăstirea  Agapia,  care  a  slujit  împreună  cu  alţi  preoţi 
Sfânta  Liturghie  şi  slujba  parastasului,  a  ţinut  o  predică,  fiind  tare  impresionat  de 
mulţimea  celor  ce  s-au  adunat.  Şi  între  altele  a  zis: 

„Iubiţi  credincioşi!  în  cimitirul  acesta  sunt  înmormântaţi  mulţi  oameni  mari 
precum:  preoţi,  arhimandriţi,  episcopi  şi  chiar  mitropoliţi,  însă  la  nici  unul  din  ei  n-a  venit 
şi  nici  nu  vine  în  fiecare  an  atât  de  multă  lume  ca  la  părintele  Nicodim.  Se  vede  treaba  că 
o  mână  nevăzută  face  acest  lucru.  El  v-a  iubit  pe  dumneavoastră  şi  s-a  ostenit  să  vă  pună 
la  îndemână  cartea  sfântă,  iar  dumneavoastră  îi  sunteţi  recunoscători  şi  îi  răspundeţi  tot  cu 
aceeaşi  iubire  cu  care  v-a  iubit  el". 

Un  om  a  plecat  vindecat  de  la  mormânt 


La  vreo  câteva  luni  de  zile  după  trecerea  părintelui  Nicodim  la  cele  veşnice, 
un  creştin  din  nordul  Moldovei  a  venit  la  părintele  Nicodim  să-1  mai  vadă  (fară  să  ştie  că 
părintele  Nicodim  este  mutat  de  la  noi). 

Trecuseră  vreo  câţiva  ani  de  când  acest  creştin  nu  mai  venise  pe  la  părintele 
Nicodim  din  cauza  unei  suferinţe  care  nu-i  îngăduia  să  facă  o  călătorie  aşa  de  lungă.  De 
data  aceasta,  nemaiputând  răbda,  a  venit  susţinut  de  două  cârje  şi  ajutat  de  un  vecin  al 
său. 

Nu  auzise  nimic  despre  plecarea  Părintelui  la  cele  veşnice.  Când  a  ajuns  la 
locuinţa  Părintelui,  a  aflat  de  la  maica  Măria,  sora  sa.  A  mers  în  camera  unde  a  locuit 
Părintele  şi,  nemaivăzându-1,  a  plâns  mult,  s-a  dus  apoi  la  cimitir  unde  a  stat  câteva  ore 
plângând  cu  capul  pe  mormântul  părintelui  Nicodim. 

Când  a  venit  vremea  să  plece  de  la  mormânt,  a  simţit  în  trupul  său  o  putere 
deosebită  şi  a  început  a  păşi  pe  picioarele  sale,  fără  ca  să  mai  aibă  nevoie  de  cele  două 
cârje  cu  care  a  venit  până  aici.  Plin  de  recunoştinţă,  a  mulţumit  lui  Dumnezeu  din  toată 
inima  sa,  şi  părintelui  Nicodim,  la  al  cărui  mormânt  s-a  vindecat  şi  şi-a  mărit  evlavia, 
socotindu-1  ca  pe  un  sfânt  şi  plăcut  al  lui  Dumnezeu. 

Aceste  minuni  le  face  Preasfântul  Dumnezeu,  după  trecerea  din  viaţă  a 
părintelui  Nicodim  Măndită,  ca  să  dispară  orice  îndoială  din  inimile  noastre  despre 
sfinţenia  acestui  mare  bărbat  îmbunătăţit  şi  vrednic  preot  al  lui  Dumnezeu.  Să  spulbere 
praful  îndoielii  din  inimile  celor  care  încă  n-au  reuşit  a  descoperi  autenticitatea  acestui 
mare  adevăr,  cum  că  părintele  Nicodim  Măndiţă  a  fost  ca  un  apostol  al  zilelor  noastre, 
sacrificându-şi  viaţa  pentru  adevăr,  luminând  cu  lumina  cunoştinţei  de  Dumnezeu  o 
foarte  mare  mulţime  de  suflete  ce  petreceau  în  întunericul  faptelor  păgâneşti,  aducând  în 
staulul  Bisericii  strămoşeşti  pe  oile  cele  rătăcite  în  căile  pierzării. 

Pelerinaj  anual  la  mormânt 


Numai  în  primul  an  şi  la  şapte  ani  am  reuşit  să  facem  praznicul  în  trapeza 
(sala  de  mese)  mănăstirii,  iar  în  ceilalţi  ani  am  făcut  şi  facem  praznic  la  locuinţa  unde  a 
stat  părintele  Nicodim  şi  ne  organizăm  în  grupuri  mici.  Unul  aduce  una,  celălalt  aduce 
alta  şi  fiecare  aduce  ce  poate,  fără  a  fi  obligat  de  cineva.  In  felul  acesta,  din  anul  1975  s-a 
reuşit,  cu  ajutorul  lui  Dumnezeu  şi  rugăciunile  plăcutului  Său,  ca  în  fiecare  an,  să  facem 
câte  ceva,  fară  să  îngreunăm  pe  cineva  cu  ceva.  Căci  pe  dătătorul  de  bunăvoie  îl  iubeşte 
Dumnezeu.  La  şapte  ani  a  venit  aşa  de  multă  lume,  încât  nu  mai  avea  loc  pentru  dormit. 
La  ora  1 1  noaptea,  când  am  venit  de  la  mormânt,  s-a  umplut  curtea  mănăstirii  de  oameni. 
Atunci  maica  stareţă  m-a  chemat  sus  şi  mi-a  zis: 

-  De  ce  ai  chemat  atât  de  multă  lume.  Unde  vor  dormi  ei  în  această  noapte? 
Maică  stareţă,  mă  învinuiţi  pe  nedrept.  Eu  nu  am  chemat  pe  nimeni, 
absolut  pe  nimeni.  N-am  scris  nimănui,  n-am  dat  telefon  nimănui.  Pe  singurul  părintele 
Ioanichie  Bălan,  de  la  mănăstirea  Bistriţa  l-am  chemat.  I-am  dat  telefon  azi  dimineaţă, 
pentru  că  m-a  rugat  să-1  anunţ  cu  o  zi  mai  înainte  de  parastas.  Aşa  că  eu  nu  sunt  vinovat 
cu  nimic,  vă  rog  să  mă  iertaţi. 

Atunci  maica  stareţă  a  trimis  echipe  de  maici  în  satul  vecin,  ca  să  plaseze  pe 
oameni  pe  la  case. 

La  parastasul  de  şapte  ani,  părintele  Ioanichie  Bălan  a  ţinut  patru  predici.  Una 
seara,  în  ajun,  la  mormânt,  a  doua  după  citirea  Sfintelor  Evanghelii  de  la  Sfânta  Liturghie, 
a  treia  după  terminarea  Sfintei  Liturghii,  iar  a  patra  în  sala  de  mese. 

Toate  aceste  predici  au  fost  ca  o  hrană  pentru  sufletele  ce  l-au  ascultat... 
Maica  stareţă  a  ţinut  la  sala  de  mese  o  cuvântare  de  o  rară  frumuseţe  şi  folos  sufletesc. 

O  maică  bătrână,  din  mănăstirea  Agapia,  văzând  că  în  fiecare  an  se  umplu 
uliţele  mănăstirii  de  oameni  şi  femei  ce  vin  la  parastas,  i-a  zis  maicii  Măria: 

-  Maică  Mărie,  ce-i  cu  oamenii  aceştia  pentru  că  în  fiecare  an  vin  din  toată 
ţara  la  mormântul  părintelui  Nicodim  de  fac  parastas? 

Maică,  oamenii  au  simţit  din  partea  părintelui  Nicodim  o  adevărată 
dragoste  de  părinte,  pentru  că  a  fost  plin  de  milă  şi  compătimire  faţă  de  ei,  şi  acum  ei  se 
simt  îndatoraţi  faţă  de  Părintele,  să-i  răspundă  tot  cu  aceeaşi  dragoste. 

Am  vrut  odată  să  fac  un  pomelnic.  Şi  în  biserica  Sfinţilor  Voievozi  din 
mănăstirea  Agapia,  maica  ce  vindea  lumânări  mi-a  zis: 

Bine  că  ai  venit,  frate,  pentru  că  am  să  te  întreb  ceva.  Au  venit  şi  vin 
mereu,  în  tot  cursul  anului,  dar  mai  cu  seamă  când  se  apropie  ziua  parastasului  părintelui 
Nicodim,  oameni  şi  femei,  care  aduc  la  mine  sticle  cu  ulei,  pungi  cu  zahăr  şi  cu  faină  de 
grâu,  ca  pentru  parastasul  Părintelui!  Frăţia  ta  ce  spui  în  privinţa  aceasta?  Ce  să  facem  cu 
ele? 

-  Dar  până  acuma  ce  aţi  făcut  cu  ele?  am  întrebat  eu. 

O  bună  parte  din  aceste  danii  aduse  în  cinstea  şi  evlavia  părintelui 
Nicodim,  le-am  dat  la  bucătăria  mănăstirii,  iar  restul  le-am  împărţit  maicilor  bătrâne  şi 
bolnave,  care  nu  aveau  nici  un  ajutor  de  la  nimeni.  Ele  primeau  aceste  milostenii  cu 
lacrimi  în  ochi,  zicând: 

Dacă  şi  acum  ne  vin  daruri  din  partea  părintelui  Nicodim,  însemnează  că 
el  nu  s-a  mutat  de  la  noi.  Cât  a  fost  în  viaţă,  mereu  ne  trimetea  prin  sora  sa  ajutor  şi  după 
ce  a  plecat  în  veşnicie  nu  încetează  de  a  ne  trimite  daruri  prin  oamenii  săi. 
Auzind  eu  aceste  cuvinte  de  la  acea  maică,  i-am  răspuns: 

-  Dacă  până  acum  aţi  făcut  aşa,  faceţi  şi  de  acum  înainte  tot  la  fel,  pentru  că 
noi  nu  suntem  împotriva  lucrului  bun. 

S-a  vindecat  de  ameţeală 

r 


In  părţile  noastre  era  o  doamnă  credincioasă  care  după  putere  se  ostenea  în 
cele  bune.  Când  părintele  Nicodim  a  trecut  la  cele  veşnice,  ea  nu  a  reuşit  să  meargă  la 
înmormântare.  La  vreo  doi  ani  după  aceea  a  avut  o  operaţie  grea  şi  a  rămas  cu  o  ameţeală, 
încât  cei  ce  o  vedeau  puteau  socoti  că  este  stăpânită  de  patima  beţiei. 

După  ce  a  mai  trecut  o  bucată  de  vreme,  a  reuşit  să  ajungă  şi  la  mormântul 
părintelui  Nicodim,  unde  a  îngenuncheat  cu  toată  evlavia  şi  cu  suspine  negrăite  îl  ruga  pe 
părintele  Nicodim  ca  să  se  roage  lui  Dumnezeu  pentru  a  scăpa  de  acea  suferinţă  ce  i-a 
rămas  de  la  operaţie,  din  cauza  anestezei. 

După  ce  şi-a  terminat  rugăciunile  pe  care  le  avea  de  spus,  s-a  ridicat  în 
genunchi  şi,  spre  marea  ei  bucurie,  s-a  simţit  deplin  sănătoasă  ca  şi  mai  înainte. 


Minunea  cu  tabloul  Părintelui 

Un  om  credincios  avea  în  casa  lui  pus  pe  perete  un  tablou  mare  cu  figura 
părintelui  Nicodim  Măndiţă.  Plecându-şi  urechea  la  nişte  oameni  răi,  s-a  temut  de  a  mai 
ţine  acest  tablou  pe  perete  şi  1-a  dat  unui  vecin  al  său,  sub  formă  de  împrumut,  care  1-a 
aşezat  alături  de  alte  tablouri  ce  le  avea  în  cameră. 

întâmplarea  a  făcut,  sau  mai  bine  zis  Dumnezeu  a  slobozit,  ca  în  acea  cameră 
să  se  producă  o  puternică  explozie,  din  cauza  vaporilor  de  la  benzină,  pe  care  a  folosit-o 
ca  diluant  în  vopsea,  încât  a  spart  şi  duşumeaua  camerei  şi  acoperişul  casei  şi  a  făcut 
scrum  multe  obiecte  şi  lucruri  de  valoare.  Toate  tablourile  din  cameră  au  căzut  de  pe 

perete  şi  a  trebuit  să  le  schimbe  ramele,  pe  când  tabloul  cu  chipul  părintelui  Nicodim  a 
rămas  pe  perete  la  locul  lui  şi  nici  cât  de  puţin  n-a  fost  vătămat. 

Oare  aceasta  e  o  întâmplare  oarbă  sau  o  putem  socoti  chiar  ca  o  minune? 

Primul  credincios  care  s-a  temut  de  a  mai  avea  pe  perete,  în  camera  sa, 
tabloul  cu  chipul  părintelui  Nicodim,  când  a  auzit  de  cele  întâmplate,  s-a  minunat,  iar  cel 
care  a  văzut  cu  ochii  săi  cele  întâmplate  cu  explozia  din  casa  sa,  cum  a  rămas  tabloul 
intact  şi  nevătămat  cât  de  puţin,  s-a  întărit  în  credinţă  faţă  de  lucrarea  ce  a  facut-o 
părintele  Nicodim,  căci  avea  puţină  îndoială. 


Rugându-se,  şi-a  găsit  soţie 

Un  tânăr  credincios  din  partea  Piteştiului,  deşi  n-a  cunoscut  personal  pe 
părintele  Nicodim,  venind  într-un  an  la  parastas  şi  văzând  atâta  lume  adunată  la 
mormântul  lui  şi-a  dat  seama  că  acest  lucru  nu  se  datorează  întâmplării,  ci  arată  tuturor 
celor  ce  au  ochi  de  văzut,  că  părintele  Nicodim  Măndiţă  a  iubit  până  la  jertfa  pe 
Dumnezeu  şi  pe  oameni.  In  continuare,  el  s-a  umplut  de  evlavie  către  Părintele  şi  când  s-a 
aflat  la  o  răscruce  de  drumuri  în  viaţa  sa,  de  nu  mai  ştia  pe  ce  cale  să  apuce,  a  plecat 
numaidecât  la  mormântul  acela  să  se  roage  lui  Dumnezeu  şi  plăcutului  Său  slujitor,  ca  să- 
i  lumineze  mintea  şi  să-i  rânduiască  un  suflet  cu  care  să  împartă  în  mod  egal,  în  această 
scurtă  viaţă,  atât  necazurile  cât  şi  bucuriile. 

Şi  plecând  de  la  mormânt  spre  casă,  îi  era  inima  plină  de  nădejde,  că 
Dumnezeu  i-a  ascultat  rugăciunile  făcute  cu  umilinţă  şi  lacrimi  la  mormântul  părintelui 
Nicodim.  Şi  aşa  a  şi  fost,  după  credinţa  lui,  că  până  să  ajungă  acasă,  chiar  pornind  de  la 

mănăstire,  a  făcut  cunoştinţă  cu  o  fată  credincioasă  pe  care  numai  Bunul  Dumnezeu  a 
iconomisit  să-o  cunoască  şi  după  un  an  de  zile  a  reuşit  să  se  căsătorească  cu  ea... 


Am  fost  somat  să  părăsesc  capitala 

Venind  în  Bucureşti  să  lucrez,  n-am  putut  sta  cuminte  aşa  după  cum  mă 
ameninţa  din  timp  în  timp  securitatea  şi  mi-am  adus  cu  mine  o  serie  de  cărţi  bune  cu 
învăţătură  Ortodoxă  pe  care  le-am  încredinţat  unei  doamne  credincioase  să  le  dea  cu 
împrumut  la  persoanele  dornice  să  le  citească.  Şi  vreme  de  un  an  de  zile  lucrurile  au  mers 
bine.  Eu  lucram  iar  cărţile,  ca  nişte  îngeraşi,  umblau  din  bloc  în  bloc  şi  răspândeau 
lumina  lor.  A  fost  greu  până  a  aflat  securitatea  şi  m-a  anchetat  vreme  de  trei  zile  în  stare 
de  arest  după  care  am  fost  adus  în  camera  lor,  unde  se  aflau  vreo  câţiva  ofiţeri  superiori 
de  securitate,  care  clocoteau  de  ură  asupra  mea  şi  pentru  faptul  că  nu  au  reuşit  să  pună 
mâna  pe  mine,  dându-mi  o  coală  de  hârtie  mi-au  arătat  să  stau  la  o  masă  neagră  mai  în 
fundul  camerei  şi  să  dau  o  declaraţie  cum  că  în  timp  de  24  de  ore  voi  părăsi  oraşul 
Bucureşti. 

Mai  înainte  de  a  începe  să  scriu,  m-am  ridicat  în  picioare  şi  facându-mi  pe 
faţa  mea  de  trei  ori  semnul  Sfintei  Cruci,  am  zis  cu  voce  tare: 

-  Doamne  Iisuse  Hristoase,  Fiul  lui  Dumnezeu  celui  viu,  ajută-mă. 

Ei  s-au  uitat  unul  la  altul  şi  după  ce  m-am  aşezat  pe  scaun  să  scriu,  un  colonel 
mai  bătrân  mi-a  zis: 

-  De  ce  te  închini,  mă,  doar  aici  nu  este  Biserică?! 
Eu  am  răspuns: 

Să  trăiţi,  domnule  colonel!  După  cum  se  ştie,  cultul  este  liber  în  ţara 
noastră  şi  la  nevoie  mă  pot  închina  oriunde. 

Ei  n-au  mai  zis  nimic  şi  m-au  lăsat  să  scriu  declaraţia;  iar  a  doua  zi  am  plecat 
acasă,  însă  prin  Bucureşti  veneam  adeseori... 


M-am  întors  acasă  însoţit  de  securitate 

r 

A 

In  perioada  anilor  1948-1989  în  nenumărate  rânduri  au  venit  de  la  securitate 
şi  ne-au  făcut  percheziţie,  răscolind  casa  de  la  un  capăt  la  altul,  desfacând  duşumeaua, 
stricând  pereţii,  ba  săpând  chiar  şi  pe  sub  temelia  casei. 

M-am  dus  într-o  zi  să  aduc  de  la  Zemeş  o  maşină  de  lemne  pentru  iarnă.  In 
oraşul  Moineşti  am  fost  arestat,  anchetat  câteva  oare  după  care  am  plecat  la  Grigoreni  cu 
o  maşină  şi  câţiva  ofiţeri  de  securitate  pentru  a  ni  se  face  percheziţie  la  domiciliu.  La  vreo 
două  ore  din  noapte,  când  soţia  mea  mă  aştepta  să  vin  cu  maşina  de  lemne,  auzind  că  în 
faţa  porţii  s-a  oprit  o  maşină  şi  socotind  în  mintea  ei  că  am  adus  lemne  pentru  iarnă  cum 
ne-a  fost  vorba,  privind  cu  groază  că  eu  mergeam  înainte,  iar  după  mine  veneau  câţiva 
ofiţeri  de  securitate,  ce  credeţi  că  s-a  întâmplat?  In  clipa  următoare,  de  spaimă  a  căzut  la 
pământ  strigând  în  gura  mare: 

-    Săriţi  oameni  buni  că  vin  hoţii  la  noi  să  ne  ia  cărţile. 

Şi  a  strigat  aşa  de  tare  încât  au  venit  vecinii  să  vadă  ce  s-a  întâmplat.  Doi 
ofiţeri  au  ridicat-o  pe  soţia  mea  de  jos  şi  o  sprijineau  ca  să  poată  merge.  Un  alt  ofiţer  a 
făcut  să  dispară  vecinii;  iar  eu  care  mergeam  înainte  am  văzut  pe  un  scaun  în  faţa  uşii 
Mica  Prăvilioară,  după  care  îşi  făcea  soţia  mea  rugăciunea.  O  iau  de  pe  scaun  şi  o  dau 
soţiei  care  era  în  spatele  meu,  zicându-i: 

-  Ileană,  ia  cartea,  pentru  că  aceştia  te  lasă  fără  ea. 
Atunci  unul  din  ei  i-a  zis: 

-  Iţi  promitem,  tanti,  că  nu  o  luăm,  dar  vream  să  vedem  ce  conţinut  are. 

Şi  aprinzând  el  o  lumină,  iar  soţia  ţinând  cu  tărie  cartea,  o  desface  filă  cu  filă 
ca  să  o  poată  vedea,  după  care  a  început  percheziţia.  In  timp  ce  răscoleau  au  dat  cu  ochii 
de  ceva  sticle  cu  ulei;  câteva  pachete  de  orez,  de  zahăr,  de  faină  de  grâu  şi  au  zis  către 
mine: 

-  Dar  ce,  mă,  îţi  este  teamă  că  ai  să  mori  de  foame?  De  ce  ai  adunat  aici  aşa 
de  multe  alimente? 

Până  să  răspund  eu,  unul  din  ei  a  zis  către  cel  mai  mare: 

Ar  fi  bine  ca  să  facem  un  proces  verbal  de  confiscare,  ca  pe  viitor  să-1 
învăţăm  minte  pe  domnul  Ionescu,  să  nu  se  lăcomească!  iar  eu  am  răspuns: 

Domnule  colonel,  noi  vom  avea  hramul  bisericii  peste  o  săptămână  şi  am 
cumpărat  aceste  alimente  ca  să  facem  mâncare  la  hram  pentru  oameni  care  vin  din  satele 
vecine. 

-  Dar  ce,  o  să  aduceţi  oamenii  aceia  în  casă,  ca  să-i  puneţi  la  masă? 

Ce  întrebare  este  aceasta,  domnule  colonel,  doar  n-o  să  le  dăm  oamenilor 
mâncare  la  poartă!  Din  moşi  strămoşi  aşa  am  pomenit,  ca  în  ziua  hramului  Bisericii  să  se 
umple  casa  noastră  cu  rude,  prieteni,  cunoscuţi  şi  chiar  din  cei  necunoscuţi,  să-i  ospătăm, 
să  lă  dăm  câte  un  pahar  două  de  vin,  să-i  omenim  pe  fiecare  din  ei,  căci  şi  noi  când 
mergem  la  ei,  tot  aşa  suntem  primiţi. 
Colonelul  întreabă: 

Dar  nu  cumva  vorbiţi  între  dumneavoastră,  când  vă  adunaţi  cu  aceste 
prilejuri,  despre  cele  ale  religiei? 

Da,  cum  să  nu  vorbim,  desigur  despre  cele  ale  religiei,  căci  aceasta  este 
problema  care  ne  interesează  pe  noi.  Mai  mult  decât  atât,  am  fost  prizonier  în  Rusia  şase 
ani,  dar  n-am  fost  opriţi  de  nimeni  de  a  vorbi  de  cele  ale  religiei.  Ba  aveam  şi  ziarul 

nostru  românesc  care  purta  titlul  de  „Graiul  Liber",  iar  starea  de  prizonierat  e 
asemănătoare  cu  starea  puşcăriaşului  şi  totuşi  eram  liberi  să  vorbim  de  religie.  Ba  ceva 
mai  mult.  In  tot  timpul  prizonieratului  am  purtat  într  una  la  buzunarul  hainei  Noul 
Testament,  iar  în  celălalt  buzunar  o  cărticică  de  rugăciune.  în  fiecare  dimineaţă  când 
ieşeam  pe  poarta  lagărului  ni  se  făcea  la  fiecare  control  la  buzunare,  şi  când  mă  întreba  ce 
am  acolo  îi  spuneam:  „Evanghelie"  iar  el  (santinela  rusă)  răspundea:  „Ladana"  şi  nici 
măcar  o  dată  nu  mi-a  făcut  cineva  dintre  ei  observaţie.  Iar  aici  în  ţara  mea  pe  care  aşa  de 
mult  am  dorit-o... 

Atunci  colonelul  m-a  întrerupt  brusc,  zicându-mi: 

Lasă-mă,  domnule,  cu  teoria  dumitale  şi  ascultă  ce-ţi  spun  eu,  că  doar  îţi 
dai  seama  că  eu  nu  sunt  ca  dumneata,  cu  câteva  clase  primare:  peste  20,  cel  mult  30  de 
ani,  nu  va  mai  fi  în  ţara  noastră  nici  urmă  de  misticism,  ci  va  fi  ţara  noastră  o  ţară  fericită, 
eliberată  de  concepţii  învechite  cu  desăvârşire. 

Auzind  aceste  cuvinte  din  gura  acestui  colonel,  eu  n-am  putut  zice  atunci  nici 
un  cuvânt,  dar  vă  rog,  iubiţi  cititori,  de  a  mă  îngădui  a  zice  acuma  câteva  cuvinte: 
proorocia  acestui  colonel  aşa  de  încrezut  s-a  dovedit,  după  cum  si  dumneavoastră  vedeţi, 
a  fi  cu  totul  mincinoasă.  Si  iată  cum: 

Această  întâmplare  şi  percheziţie  la  domiciliu  a  fost  pe  5  octombrie  1975  aşa 
că  până  în  anul  1989  în  22  decembrie,  ziua  eliberării  noastre  n-a  mai  fost  decât  14  ani  şi 
vreo  trei  luni  când  ne-am  văzut  eliberaţi  şi  noi  cei  oropsiţi  de  regimul  comunist  şi  ne-am 
simţit  şi  ne  simţim  aşa  „ca  la  noi  acasă".  Iar  când  mai  aud  de  la  unii  şi  de  la  unele  că  „mai 
bine  era  în  regimul  trecut",  ateist,  drept  să  vă  spun,  mă  doare  inima  la  auzul  acestor 
cuvinte  şi  socotesc  în  mintea  mea  că  ei  nu  au  în  vedere  că  mulţi  oameni  de  valoare  şi  unii 
preoţi  ai  Bisericii  Ortodoxe  au  avut  de  suferit  şi  au  şi  murit  prin  lagărele  şi  închisorile 
comuniste.  Nu  mai  vorbim  de  unele  mănăstiri  închise.  Iar  în  gospodăriile  colective  lucrau 
bieţii  ţărani  pe  gratis,  pentru  faptul  că  ogoarele  muncite  de  ei  nu  voiau  să  dea  recolta  pe 
care  o  fixau  ei  pe  hârtie. 

In  timp  ce  eu  mă  aflam  la  închisoare,  soţia  mea  lucra  pe  ogoarele  colectivului 
udând  cu  lacrimi  munca  ei  zi  de  zi.  Nişte  oameni  şi  femei  din  comunele  vecine  au  venit 
să  o  ajute  la  muncă  pe  soţia  mea.  Când  să  plece  de  la  noi,  în  staţia  de  autobuz  i-au  luat  în 
primire  miliţia,  i-au  arestat,  i-au  amendat  şi  i-au  şi  ameninţat  că  de  se  mai  întâmplă  ca  ei 
să  mai  vină  vreodată  la  noi,  la  deţinutul  politic,  îi  va  condamna  şi  pe  ei  cu  închisoarea. 
Oricine  îşi  poate  de  seama,  bineînţeles  numai  oamenii  cu  judecată  sănătoasă,  cât  de  bine 
era  în  regimul  ateist...  Eu  am  fost  condamnat  cu  şapte  ani,  nu  pentru  altceva,  ci  numai 
pentru  că  părintele  Nicodim  a  vrut  cu  orice  preţ  să  ajute  poporul  acesta  cu  învăţătura  cea 
bună  a  Bisericii  Ortodoxe  şi  ne-a  pus  la  dispoziţie  cărţile  care  erau  deja  tipărite,  păstrate 
în  cele  trei  depozite,  ca  să  le  împărţim  acelor  suflete  dornice  de  a  le  citi... 


Confiscarea  manuscriselor 

In  anul  1983,  luna  aprilie,  a  venit  o  echipă  de  la  securitate  să-mi  facă 
percheziţie  la  domiciliu.  Mergând  şi  urcându-se  direct  în  podul  grajdului,  au  luat  de  acolo 
manuscrisele  cu  Viaţa  părintelui  Nicodim,  bătute  la  maşină  în  patru  exemplare.  După  ce 
au  coborât,  mi-au  zis: 

-  Ia  să-mi  spui  acuma,  cine  ţi-a  bătut  la  maşină  aceste  manuscrise?! 
Eu  i-am  răspuns: 

Să  trăiţi,  domnule  colonel,  nu  vă  pot  spune  cine  mi-a  bătut  la  maşină, 
deoarece  eu  i-am  promis  acelei  persoane  că  nu  voi  spune  nimănui,  chiar  dacă  va  fi  cazul 
să-mi  pierd  şi  viaţa. 

Atunci  colonelul  de  securitate  mi-a  zis  iarăşi: 

-  Să  ştii  că  noi  tot  vom  afla  cine  este,  dacă  dumneata  nu  vrei  să  spui. 

După  ce  a  mai  trecut  o  vreme,  colonelul  s-a  apropiat  de  mine  şi  mi-a  vorbit 
cu  cuvinte  dulci: 

-    Eu  te  rog  să-mi  spui,  ca  nu  cumva  să  ai  necazuri  dacă  nu  vrei. 

Nu  vă  pot  spune  deoarece  pe  unde  a  ieşit  cuvântul  va  ieşi  şi  sufletul.  Nu 
pot  spune,  pentru  că  de  îl  voi  trăda,  nu  mai  pot  suporta  după  aceea  mustrarea  de  conştiinţă 
care  mă  va  chinui  groaznic. 

Atunci  colonelul  mi-a  cerut  să-i  dau  mâna  şi  uitându-se  în  ochii  mei  ţintă,  mi- 

a  zis: 

Ca  de  ultima  dată  te  mai  rog  să-mi  spui,  pentru  că  doar  vezi  că  suntem 
amândoi  bătrâni. 

Pe  loc  m-am  umplut  parcă  de  o  mânie  şi  i-am  zis: 

Domnule  colonel,  dumneavoastră  aţi  auzit  cuvintele  pe  care  le  rostim  noi 
creştinii  în  faţa  Sfântului  Altar  mai  înainte  de  a  primi  Sfintele  Taine  că:  „Nu  voi  spune 
Taina  Ta  vrăjmaşilor  Tăi,  nici  sărutare  nu-ţi  voi  da  ca  Iuda".  Cred  că  acum  m-aţi  înţeles 
ce  vreau  să  vă  spun,  şi  cu  aceste  cuvinte  mi-am  retras  mâna  mea  din  mâna  lui. 

Atunci  el  n-a  mai  zis  nimic  şi  a  rămas  gânditor...  După  ce  au  terminat,  mi-au 
luat  sacul  cu  cărţi  pe  care  mi  le-au  confiscat  şi  m-au  luat  şi  pe  mine  la  Moineşti  să-mi 
facă  percheziţie  în  camera  unde  stăteam  cu  chirie.  Au  găsit  şi  aici  doi  saci  cu  cărţi,  i-au 
urcat  în  maşină  şi  m-au  luat  şi  pe  mine  la  miliţia  oraşului  Moineşti,  pentru  a-mi  verifica 
fiecare  carte  în  parte. 

A  doua  zi  am  fost  chemat  de  urgenţă  la  camera  nr.  6,  la  miliţia  oraşului 
Bacău,  ca  să  fiu  anchetat  şi  să-mi  facă  dosar  de  trimitere  în  judecată  la  Tribunalul  Militar. 
Intre  altele,  am  fost  întrebat  de  ce  nu  am  scris  nimic  la  Viaţa  Părintelui  în  legătură  cu 
arestarea,  judecarea  şi  condamnarea  părintelui  Nicodim  şi  nici  nimic  din  cele  petrecute  cu 
părintele  Nicodim  la  închisoare.  Eu  nu  i-am  răspuns  nimic  dar  a  fost  scris  un  caiet  cu  96 
de  pagini  despre  cele  petrecute  cu  Părintele  la  închisoare,  dar  acest  caiet  nu  a  fost  pus  la 
un  loc  cu  manuscrisul,  ci  jos  în  grajd  într-o  cutie  rotundă  de  tablă  veche,  şi  nimeni  nu 

bănuia  că  în  acea  cutie  s-ar  putea  păstra  ceva.  Totuşi  colonelul  de  securitate  a  scos  din 
acea  cutie  caietul  pe  jumătate,  dar  1-a  lăsat  pentru  că  era  ambalat  cu  hârtie  murdară  şi 
făcut  sul  ca  să  poată  intra  în  cutie.  Şi  aşa  am  fost  salvaţi.  Dacă  scotea  caietul  din  acea 
cutie,  apoi  e  de  la  sine  înţeles  că  urma  arestarea  şi  condamnarea  mea  a  doua  oară.  Dar 
Bunul  Dumnezeu  n-a  slobozit  aşa  ceva.  Totuşi  cei  de  la  securitate  au  căutat  să  mă 
discrediteze  în  felurite  chipuri.  Opreau  maşina  cu  muncitorii  petrolişti  ce  venea  de  la 
schimb  şi  urcând  în  ea  întrebau:  „Nu  este  aici  Ionescu  Jorj?".  Oamenii  îi  răspundeau: 
„Nu.  Nu  este  aici  Ionescu".  Aşa  au  făcut  vreo  două  săptămâni,  încât  unii  din  ei  mi-au  zis: 

-  Oare  ce  are  cu  dumneata  miliţia  şi  cei  de  la  securitate  pentru  că  mereu  ne 
opreşte  autobuzul  nostru  zi  şi  noapte  şi  te  caută  pe  dumneata. 

Eu  le-am  spus  ca  să  le  facă  cunoscut  lor  că  eu  mă  aflu  acasă.  Să  vină  la  mine. 
Vine  un  ofiţer  de  securitate  după  aceea  şi-mi  pune  nişte  întrebări. 

Dacă  dumneata  ai  reparat  casa  în  1963,  ai  pus  tot  clampa  (broasca)  de  la 
bunica?  la  care  i-am  răspuns: 

Domnule  anchetator,  am  pus  la  pereţi  chirpici  pentru  că  erau  lemnele 
putrede.  Dar  dacă  mai  făceam  unele  cheltuieli  cu  renovarea  casei,  atunci  mă  învinuiaţi  că 
am  făcut  aceste  cheltuieli  cu  bani  de  la  cărţi  şi  tot  rău  ieşeam  faţă  de  dumneavoastră. 

De  ce  dumneata  nu  mergi  nici  o  dată  la  restaurant,  cum  merg  şi  ceilalţi 

oameni  din  sat? 

-  Pentru  că  nu  simt  nevoia  să  merg  acolo! 

-  însemnează  că  dumneata  nu  ai  nici  o  legătură  cu  oamenii  din  sat? 

Ba  da,  am  legătură,  cum  să  nu.  Dacă  nu  merg  la  restaurant,  merg  şi  eu  la 

Biserică. 

Securistul  a  zis  iarăşi: 

O  să  te  obligăm  ca  de  astăzi  înainte  să  mergi  în  fiecare  duminică  după 
masă  la  restaurant,  ai  înţeles? 

Eu  i-am  răspuns: 

Numai  în  cazul  că  mă  veţi  duceţi  sub  escortă  voi  merge,  altfel  nu. 


De  ce  sunt  percheziţionat? 

După  ce  am  venit  de  la  închisoare,  obişnuia  miliţianul  să-mi  facă  percheziţie 
prin  sacoşă  şi  chiar  prin  buzunare  ori  de  câte  ori  treceam  pe  la  postul  de  miliţie  sau  mă 
întâlneam  cu  el.  Ba  s-a  întâmplat  de  vreo  câteva  ori  şi  în  alte  localităţi  şi  oraşe  din  ţară.  Şi 
pentru  că  acest  ofiţer  de  securitate  îl  aveam  în  faţa  mea,  m-am  gândit  să-i  pun  o  întrebare 
în  privinţa  aceasta: 

-  Domnule  colonel,  v-aş  întreba  ceva,  dacă  îmi  permiteţi? 

-  Da,  spune  tot  ce  vrei. 

-  în  ziua  când  am  plecat  din  închisoare  ne -a  dat  un  bilet  de  eliberare,  într-un 
cuvânt  m-a  pus  în  libertate,  a  trecut  de  atunci  mai  bine  de  trei  ani,  însă  eu  nu  beneficiez 
de  drepturile  unui  cetăţean  cu  adevărat  liber,  deoarece  mi  se  face  percheziţie  prin  sacoşe 
şi  prin  buzunare  de  câte  ori  trec  pe  la  postul  de  miliţie  sau  mă  întânesc  cu  cineva  din 
miliţie  sau  cu  cei  de  la  securitate.  Aş  vrea  să-mi  spuneţi  deschis  dacă  sunt  într-adevăr 
cetăţean  liber  sau  sunt  numai  semi-liber? 

Pe  colonel  1-a  apucat  o  stare  de  nervi  şi  mi-a  răspuns  cam  răstit: 

Ce  mă,  nu-ţi  convine,  doar  ştii  pentru  ce  ai  fost  condamnat?  Şi  stând  la 
închisoare  nu  te-ai  reeducat  cât  de  puţin,  ci  cum  ai  intrat  la  închisoare,  aşa  ai  ieşit.  Ba  te- 
ai  mai  şi  îndărătnicit  şi  acum  ai  vrea  să-ţi  mai  faci  iar  de  cap. 

Auzind  eu  aceste  cuvinte  zise  cu  atâta  răutate  de  la  un  domn  colonel,  m-am 
lămurit  pe  deplin.  Tocmai  de  aceea  în  ziua  cea  blagoslovită  de  Dumnezeu  „vineri  22  de  - 
cembrie  1989"  am  plâns  de  bucurie  până  m-am  săturat,  în  speranţa  că  vom  fi  liberi  şi  pe 

viitor  ne  vom  simţi  aşa  „ca  la  noi  acasă",  după  cum  s-a  şi  întâmplat,  deşi  avem  şi  acuma 
unele  necazuri  şi  lipsuri  însă  a  fi  cineva  constrâns,  urmărit  pas  cu  pas,  clipă  de  clipă,  e 
mult  mai  greu  de  suportat... 


Cinstire  adusă  Părintelui  Nicodim 

In  anul  1997,  în  dimineaţa  zilei  când  se  făcea  parastasul  părintelui  Nicodim, 
mă  aflam  la  cimitirul  mănăstirii  Agapia  şi  aşezam  pe  masă  colacii.  Lângă  mine  se  afla  o 
doamnă  care  punea  şi  ea  pe  masă  ceva  jertfa.  Şi,  dând  cu  ochii  de  mine,  mi-a  zis: 

-  Nu  cumva  mata  ai  scris  cartea  cu  viaţa  părintelui  Nicodim  Măndiţă? 

-  Da,  i-am  răspuns. 

Dacă  îmi  îngăduiţi  am  să  vă  spun  ceva.  După  ce  am  cumpărat  cartea,  am 
citit-o  odată  şi  am  plâns,  după  care  am  citit-o  a  doua  oară  şi  iar  am  plâns.  Şi  am  început  a 
mă  ruga  părintelui  Nicodim  ca  să  mă  ajute  cu  rugăciunile  sale  către  Bunul  Dumnezeu,  să 
pot  ajunge  şi  eu  la  Agapia,  la  Parastas.  Iar  în  ajunul  plecării  mele  la  Agapia  mi  s-a  arătat 
în  vis  noaptea  şi  m-a  binecuvântat  să  pot  ajunge  şi  eu.  Cu  rugăciunile  părintelui  Nicodim 
am  ajuns. 

După  aceea  mi-a  dat  adresa  ca  să-i  pot  trimite  această  carte  mai  completă.  Era 
din  oraşul  Bârlad. 

Sfaturi  duhovniceşti  pentru  pregătirea  de  spovedanie 


Teama  să  nu  greşesc 

Părintele  Nicodim  îmi  spunea  să  ajut  pe  câte  cineva  la  pregătirea  de 
spovedanie.  Altădată  trimitea  la  noi  pe  câte  cineva  să-1  ajut  la  pregătire.  E  drept  că  şi 
atunci,  ba  chiar  şi  acum,  am  o  oarecare  teamă  ca  nu  cumva  celui  ce  se  pregăteşte  de 
mărturisire  să-i  rămână  vreun  păcat  nescris  pe  hârtie,  din  nepriceperea  sau  neglijenţa  mea, 
şi  astfel  să  mă  fac  părtaş  la  păcate  străine.  Mereu  presat  de  această  teamă,  am  zis  odată 
către  Părintele: 

-  Cuvioase  Părinte,  ori  de  câte  ori  e  cazul  să  ajut  pe  cineva  la  pregătirea  de 
mărturisire,  simt  în  inima  mea  o  teamă.  Mă  gândesc  ca  nu  cumva  să  greşesc  atunci  când  e 
cazul  să-i  dau  explicaţie  la  unele  păcate,  sau  să  fiu  înţeles  greşit  şi  astfel,  socotind  că  fac 
o  faptă  bună,  să  mă  împovărez  de  păcate  străine? 

Da.  E  bine  să  avem  de-a  pururea  teama  de  a  nu  greşi,  după  cuvântul 
Proorocului  David,  care  zice:  «Slujiţi  Domnului  cu  frică...»,  dar  ca  să  avem  siguranţa  că 
facem  o  bună  pregătire  de  mărturisire,  ne  trebuie  foarte  multă  rugăciune  şi  post.  Şi 
Proorocul  David  se  temea  de  acest  lucru,  căci  îl  auzim  cum  se  ruga  adeseori,  zicând:  «Să 
nu  abaţi  inima  mea  spre  cuvinte  de  vicleşug  ca  să  tăgăduiesc  răspunsurile  cele  din 
păcate»  (Psalmi  140,  4).  Numai  Bunul  Dumnezeu  de  se  va  milostivi  spre  noi  ca  să  ne 
umple  de  înţelepciunea  cea  de  sus,  care  este  aşa  după  cum  spune  Sfântul  Apostol  Iacob  - 
întâi  curată,  apoi  paşnică,  îngăduitoare,  ascultătoare,  plină  de  milă  şi  de  roade  bune 
(Iacov  3,  17).  Numai  această  înţelepciune  ce  vine  de  sus,  de  la  Dumnezeu,  va  fi  în  măsură 
să  ne  lumineze  mintea  ca  să  pricepem  cum  să  ne  putem  pregăti  cât  mai  bine  de 
mărturisire  şi  să  putem  ajuta  şi  pe  alţii.  Altfel  nu.  Socotindu-ne  singuri  înţelepţi,  putem 
greşi  fără  să  ne  mai  putem  da  seama  de  greşeala  ce  am  facut-o. 

Pregătire  pentru  spovedanie 


După  ce  părintele  Nicodim  a  zis  aceste  cuvinte,  sta  gânditor  şi  se  uita  la  mine 
ca  şi  cum  mi-ar  fi  venit  mie  rândul  să  zic  ceva  în  privinţa  aceasta.  Atunci  am  întrebat: 

Cuvioase  Părinte,  de  multă  vreme  mă  chinuie  un  gând  pe  care  n-am 
îndrăznit  să  vi-1  spun  şi  parcă  nici  acum  nu  am  curajul  să-1  mărturisesc,  dar  de  data 
aceasta  sunt  nevoit  s-o  fac.  Părintele  a  zis: 

-  De  când  ai  acest  gând,  te-ai  mărturisit  vreodată? 

Da,  m-am  mărturisit  poate  şi  de  trei-patru  ori,  însă  acest  gând  n-am  avut 
curaj  să  vi-1  spun  la  mărturisire. 

-  Dar  acuma  poţi  să  mi-1  spui? 

Da,  acum  vi-1  spun.  Nu  vi  l-am  spus  până  acum,  de  teamă  să  nu  greşesc, 
văzându-vă  că  sunteţi  aşa  de  ocupat.  Aş  dori  tare  mult  ca,  sfinţia  voastră  personal  să  vă 
ocupaţi  de  mine,  nepriceputul,  şi  să  mă  învăţaţi  ca  pe  copilul  de  şcoală,  cum  se  face  o 
pregătire  de  spovedanie  cât  mai  completă. 

-  Acesta  este  gândul  care  te  chinuia  şi  nu  îndrăzneai  să-1  spui?! 

-  Da,  cuvioase  Părinte,  acesta  este. 

-  Ei  bine,  atunci  să  aduci  din  camera  cealaltă  caietul  cu  păcatele  omeneşti  şi 
o  să  ne  apucăm  să  facem  şi  acest  lucru,  pentru  că  este  de  trebuinţă. 

Părintele  s-a  pregătit  să  meargă  la  rugăciune  în  grădină,  până  să  vin  eu  cu 
caietele.  Şi  după  ce  a  făcut  rugăciuni  de  câteva  ore,  ne-am  întors  în  cameră.  Părintele  a 
luat  caietul  cu  păcatele  în  mână  şi  a  zis  către  mine: 

Să  nu  ajuţi  pe  nimeni  la  pregătirea  de  spovedanie  dacă  acela  nu  dă  semne 
că  ar  vrea  să-şi  schimbe  viaţa  din  temelie.  Cel  ce  vrea  cu  adevărat  o  spovedanie  după 
pravila  Bisericii,  dar  după  această  spovedanie  nu  pune  început  bun,  este  asemenea  cu  cel 

ce  şi-a  zidit  casa  pe  nisip,  după  cum  spune  Sfânta  Evanghelie.  Adică  nu  citeşte  prin 
sfintele  cărţi,  nu  începe  a  posti  posturile  cele  rânduite  de  Biserică,  nu  renunţă  cu 
desăvârşire  la  petrecerile  anticreştineşti,  nu  se  părăseşte  de  beţie,  de  fumat,  de  înjurat,  nu 
merge  regulat  la  Sfânta  Biserică  şi  câte  altele. 

Iar  dacă  ai  în  faţa  frăţiei  tale  un  suflet  ce  doreşte  a  se  pune  în  slujba  lui 
Dumnezeu,  atunci  merită  să  te  ocupi  de  el,  în  speranţa  că  şi  el  la  rândul  lui  va  ajuta  pe 
alţii,  aşa  după  cum  zice  preotul  adeseori  la  ecteniile  ce  le  rosteşte  la  sfânta  Liturghie:  „Pe 
noi  înşine  şi  unul  pe  altul  şi  toată  viaţa  noastră  lui  Hristos  Dumnezeu  să  o  dăm". 

Şi  dacă  la  orice  început  de  lucru  se  cere  a  se  face  mai  întâi  rugăciune,  apoi  cu 
mult  mai  mult  se  cere  în  această  situaţie.  Şi  după  ce  ai  terminat  rugăciunea,  faci  o  mică 
introducere  mai  înainte  de  a  intra  în  caietul  cu  păcatele  şi  zici  către  el: 

Frate,  e  bine  să  ştii  că  în  această  pregătire  de  mărturisire  nu  este  bine  să 
scrii  păcatele  ce  le-ai  mărturisit  la  alţi  preoţi  şi  ai  făcut  şi  canon  cuvenit  pentru  ele.  Dar 
dacă  le-ai  şi  mărturisit  acele  păcate,  poate  la  mai  mulţi  preoţi,  dar  nu  ai  primit  canonul 
cuvenit  pentru  ele,  sau  dacă  ai  şi  primit  canon  cuvenit  pentru  acele  păcate  dar  nu  l-ai 
făcut,  atunci  se  cade  a  le  mărturisi  din  nou,  deoarece  păcatele  mărturisite  nu  sunt  iertate 
fară  de  canonul  cuvenit.  Şi  când  vorbim  de  canon  cuvenit,  înseamnă  un  canon  în  raport 
cu  greutatea  păcatelor  mărturisite;  iar  nu  un  canon  de  câteva  metanii  sau  lumânări  care,  la 
drept  vorbind,  nici  nu  se  poate  numi  canon;  ci  bagatele,  vorbe  omeneşti.  De  altfel  e  bine 
să  ştim  că  dreptatea  dumnezeiască  nu  îngăduie  ca  păcatul  săvârşit  de  cineva  în  lumea 
aceasta  să  rămână  nepedepsit;  ori  aici,  ori  în  veşnicie.  După  cum  vedem  că  păcatul 
strămoşesc  şi  păcatele  lumii  întregi  au  fost  pedepsite,  în  Iisus  Hristos  Dumnezeu  -  Omul. 
Numai  că  pedeapsa  păcatelor  celui  ce  se  spovedeşte  cu  înfrângerea  inimii  şi  cu  hotărâre 
bună,  se  împarte  în  trei:  1)  O  parte  din  pedeapsa  păcatelor  se  iartă  din  partea  milostivirii 
lui  Dumnezeu. 

2)  A  doua  parte  a  pedepsei  păcatelor  se  iartă  din  partea  preotului  duhovnic, 
care  se  va  ruga  pentru  penitent. 

257 


3)  Iar  pentru  a  treia  parte  a  pedepsei  păcatelor,  va  primi  canonul  cuvenit  cel 
ce  şi-a  mărturisit  păcatele  preotului  duhovnic  la  scaunul  spovedaniei. 

Cât  priveşte  despre  păcatele  ruşinoase,  acelea  se  spun  numai  la  scaunul 
spovedaniei  şi  nu  este  îngăduit  a  se  mai  spune  la  alţii.  Chiar  şi  cel  ce  nu  ştie  carte  şi  este 
nevoie  ca  cel  ce  îl  ajută  la  pregătire  să-i  scrie  păcatele  pe  hârtie,  totuşi  va  putea  ţine  în 
mintea  sa  câteva  păcate  ruşinoase,  care  îi  aparţin,  ca  să  le  poată  spune  preotului.  Păcatul 
ruşinos  pe  care  1-a  săvârşit  cineva,  dacă  îl  va  spune  la  alţii,  în  afară  de  preotul  duhovnic  la 
scaunul  spovedaniei,  îl  va  multiplica  în  raport  cu  acele  persoane  la  care  1-a  spus.  Şi  în  loc 
de  un  singur  păcat,  va  avea  mai  multe.  I  se  pot  da  la  păcatele  ruşinoase  explicaţiile 
cuvenite,  folosind  însă  termeni  mai  pe  ocolite,  după  cuvântul  Sfântului  Apostol  Pavel 
care  zice  că:  „Cele  ce  se  fac  de  unii  în  ascuns,  ruşine  este  a  le  şi  grăi".  Nu  este  bine  de 
asemenea  să  se  scrie  păcate  care  nu  apasă  conştiinţa,  sub  pretextul  că  poate  le-a  săvârşit, 
dar  nu  le  mai  ţine  minte.  Căci  de  se  va  osteni  cineva  (după  putere)  a-şi  mărturisi  păcatele 
pe  care  le  ţine  minte,  şi  acelea  pe  care  nu  le  mai  ţine  minte  se  vor  ierta  împreună  cu  cele 
mărturisite.  Da.  Şi  acele  păcate,  pe  care  le-a  săvârşit  dar  nu  le  mai  poate  ţine  minte,  se 
iartă  împreună  cu  cele  mărturisite.  Păcatul  cel  nemărturisit  din  cauza  ruşinii  are  putere  de 
a  face  ca  şi  cele  mărturisite  să  nu  fie  iertate.  Ba  ceva  şi  mai  mult.  Aşa  după  cum  spune  şi 
preotul  duhovnic  către  cel  ce  vrea  să  se  spovedească:  „Fiilor  şi  fiicelor!  Hristos  stă  de  faţă 
nevăzut,  primind  mărturisirea  voastră  cea  cu  umilinţă.  Iar  eu  numai  că  sunt  martor,  ca  să- 
I  mărturisesc  Lui  toate  câte  îmi  veţi  spune  mie.  Deci  să  nu  vă  ruşinaţi  şi  să  ascundeţi  de 
mine  ceva.  Iar  de  veţi  ascunde  de  mine  ceva,  să  ştiţi  că  toate  păcatele  îndoite  le  veţi 
avea". 

Aşa  că  un  singur  păcat  nemărturisit  din  pricina  ruşinii,  are  putere  să 
împovăreze  de  păcate  şi  mai  mult  pe  cel  ce  se  mărturiseşte. 

Cel  ce  se  pregăteşte  de  mărturisire,  de  va  avea  vrajbă  cu  cineva,  nu  poate 
primi  de  la  duhovnic  dezlegarea  păcatelor  sale  până  nu  se  va  împăca  cu  acela.  La  fel  şi 

cel  ce  va  avea  în  posesia  lui  vreun  lucru  străin  sau  vreo  datorie  la  cineva,  pe  care  nu  vrea 
să  o  mai  achite. 

De  asemenea  se  cere  ca  să  nu  învinovăţească  pe  nimeni  pentru  păcatele  ce  le- 
a  săvârşit,  nici  chiar  pe  diavolul. 

Dacă  vezi  pe  cel  ce  se  pregăteşte  de  mărturisire  că  e  prea  descurajat  şi  are 
oarecare  teamă  că  Dumnezeu  nu-1  va  mai  ierta  pentru  că  a  săvârşit  prea  multe  păcate, 
atunci  să  cauţi  a-i  dovedi  că  bunătatea  lui  Dumnezeu  nu  cunoaşte  margini  şi  că  nu  va 
reuşi  omul  să  facă  atâtea  păcate  încât  să-1  determine  pe  Dumnezeu  de  a  nu-1  mai  putea 
ierta.  Ori  cât  de  multe  păcate  va  fi  săvârşit  cineva,  dar  dacă  pune  început  bun  şi  face  o 
aspră  pocăinţă,  oprindu-se  cu  desăvârşire  de  a  mai  săvârşi  păcat  de  moarte,  va  căpăta 
iertare  de  la  Dumnezeu.  Şi  să  cauţi  să-i  spui  din  Pateric  câteva  exemple  de  milostivire  a 
lui  Dumnezeu,  în  legătură  cu  starea  în  care  se  află. 

Se  spune  într-o  carte  bisericească  despre  un  om  tare  descurajat  de  mântuirea 
sa,  care  avea  o  mulţime  de  păcate,  că  a  avut  o  vedenie  ca  aceasta:  se  făcea  că  era  pe  un 
câmp  frumos  împodobit,  cu  multe  flori  mirositoare  şi  copaci  încărcaţi  cu  fructe.  Cum  sta 
el  acolo  şi  nu  se  mai  sătura  privind  acea  minunată  privelişte,  a  trecut  pe  lângă  el  un  bărbat 
luminat  şi  strălucit,  care  i-a  zis  cu  un  glas  dulce  şi  plin  de  bunătate:  „Vino  după  Mine!". 
Bietul  om...  Privind  de  câteva  ori  pe  acel  Bărbat,  care  nu  era  altul  decât  Domnul  şi 
Mântuitorul  nostru  Iisus  Hristos,  n-a  îndrăznit  să  facă  măcar  un  pas,  cunoscându-şi 
ticăloşia  vieţii  lui  şi  observând  în  El  o  sfinţenie  desăvârşită. 

După  aceea  a  trecut  prin  faţa  lui,  rând  pe  rând,  Maica  Domnului,  Sfântul  Ioan 
Botezătorul,  cei  12  Apostoli,  şi  cetele  de  Ierarhi,  Cuvioşi,  Mucenici,  Mărturisitori,  Drepţi, 
şi  fiecare  din  ei,  cu  o  voce  dulce,  îl  pofteau  pe  bietul  om  să  le  urmeze.  Dar  el  sta  nemişcat 
şi  nu  putea  să  se  hotărască  a  le  urma,  văzând  marea  distanţă  între  el  şi  ei.  La  urmă  de  tot  a 
trecut  o  ceată  mare,  mare  de  tot,  pe  care  nimeni  nu  era  în  stare  să  o  poată  număra.  In 
această  ceată  se  aflau  la  un  loc:  vameşi,  tâlhari,  curvari  şi  tot  soiul  de  păcătoşi  notorii, 

259 


care  prin  o  adevărată  pocăinţă,  au  căpătat  iertare  de  la  Dumnezeu  şi  s-au  mântuit.  Şi  ei,  ca 
şi  ceilalţi  dinaintea  lor,  au  chemat  pe  bietul  om  să  le  urmeze  lor.  De  data  asta  însă,  omul 
nostru  n-a  mai  stat  un  minut  pe  gânduri;  ci  plin  de  nădejde  în  mila  lui  Dumnezeu,  a  şi 
plecat  cu  pas  grăbit  după  ei,  zicând  în  sinea  lui:  „Da.  Cu  voi  am  curaj  să  merg,  deoarece 
mă  asemăn  de  minune". 

Trezindu-se  din  acea  vedenie,  s-a  simţit  cu  totul  uşurat  de  acea  descurajare  şi, 
petrecându-şi  restul  vieţii  lui  în  aspră  pocăinţă,  s-a  mântuit. 

Aici  se  potrivesc  de  minune  acele  cuvinte  scrise  pe  una  din  strănile  Bisericii 
Adormirii  Maicii  Domnului  de  la  mănăstirea  Agapia:  „Scaunul  lui  Pavel  nu-1  râvnesc  şi 
nici  fericirea  lui  Petru,  dar  ca  tâlharul  mă  rog  Ţie:  «Pomeneşte-mă  şi  pe  mine  întru 
împărăţia  Ta»"...  Cu  astfel  de  pilde  şi  învăţături  să  încurajezi  pe  cel  strivit  de  căinţă  şi  de 
remuşcare. 

Celui  care  nu  va  avea  căinţă  şi  durere  în  inima  sa  pentru  păcatele  săvârşite 
atât  cât  se  cere,  îi  aduci  la  cunoştinţă  despre  ceea  ce  a  zis  dreptul  Iov:  „Că  ar  dori  mai 
bine  să  intre  într-o  mie  de  iaduri,  numai  să  nu  vadă  faţa  înfricoşată  a  Dreptului 
Judecător".  Cu  el  nu  avea  nimic  Dumnezeu,  deoarece  era  drept,  dar  de  groaza  aceea  şi  de 
pedepsele  păcătoşilor  pe  care  le  vor  primi  ei  în  ziua  aceea  mare  a  Judecăţii,  se  temea  el. 

In  cartea  de  predici  a  lui  Ilie  Miniat  se  spune  că  de  ne  va  ierta  Dumnezeu 
păcatele,  poate  să  ne  găsească  vrednici  de  iad  din  faptele  noastre  bune,  neţinând  realitatea 
corect.  Credem  că  am  făcut  multe  milostenii,  sau  multe  rugăciuni,  sau  zile  de  post  şi  câte 
alte  fapte  bune  şi  de  se  va  verifica  fiecare  faptă  în  parte,  atunci  se  va  vedea  cu  câte  păcate 
este  înfăşurată  chiar  şi  fapta  pe  care  o  socotim  de  bună.  Dacă  nu  cumva  am  făcut 
milostenie  din  muncă  necinstită,  sau  am  dat  acea  milostenie  spre  laudă,  sau  cu  gând  de 
înălţare,  sau  cu  fapta  noastră  de  milostenie  am  încurajat  păcatul  lenevirii,  sau  am  dat  acea 
milostenie  fără  dreaptă  socoteală  celui  necredincios  şi  vicios. 

Acest  lucru  se  poate  spune  şi  la  fapta  minunată  a  rugăciunii.  De  nu  cumva  în 
timpul  rugăciunii  am  lăsat  mintea  să  hoinărească  la  cele  deşarte,  sau  chiar  la  pofte 

trupeşti  necuviincioase,  sau  de  am  făcut  rugăciuni  în  timp  ce  eram  în  vrajbă  şi  duşmănie 
cu  alţii,  sau  am  făcut  rugăciuni  cu  glas  tare  când  eram  singur,  sau  am  vorbit,  sau  căscat, 
sau  am  dormitat,  sau  m-am  uitat  înapoi,  sau  am  stricat  aerul  în  timpul  rugăciunilor  acasă 
sau  la  Sfânta  Biserică. 

Chiar  şi  fapta  bună  a  postului  are  nişte  condiţii  de  care  trebuie  să  ţinem  seama 
dacă  dorim  să  fie  bine  primit  la  Dumnezeu  şi  să  nu  ne  împovărăm  chiar  şi  cu  unele 
păcate.  Dacă  postim  o  zi  sau  două  şi  după  un  asemenea  post  mâncăm  prea  mult  căzând  în 
lăcomia  pântecelui.  Sau  de  bem  vin  şi  alte  băuturi  alcoolice  şi  cădem  în  păcatul  beţiei. 
Sau  făcând  post,  nu-i  iertăm  pe  cei  ce  ne  greşesc  nouă,  sau  ne  răzbunăm  pe  ei.  Iată  că  şi 
din  faptele  noastre  cele  bune,  după  cuvântul  acestui  mare  predicator,  Dumnezeu  ne 
găseşte  vrednici  de  iad.  Aşa  că  noi  ne  putem  împovăra  de  păcate  chiar  şi  atunci  când  ne 
ostenim  a  face  fapte  bune,  dacă  nu  ţinem  cu  străşnicie  ca  fapta  cea  bună  pe  care  o  facem 
să  îndeplinească  toate  condiţiile  ce  se  cer,  pentru  săvârşirea  ei  cu  folos  vremelnic  şi 
veşnic. 

„Şi  dacă  dreptul  abia  se  mântuieşte  -  după  cuvântul  Sfântului  Apostol  Petru  - 
ce  va  fi  cu  cel  necredincios  şi  păcătos"  (1  Petru  4,  18).  ,Aşa  că,  de  nu  va  zidi  Domnul 
casa,  în  deşert  s-ar  osteni  cei  ce  o  zidesc.  Şi  de  nu  ar  păzi  Domnul  cetatea,  în  deşert  ar 
priveghea  cel  ce  o  păzeşte"  (Psalmi  126,  1).  „Pentru  că  nu  spre  arcul  meu  voi  nădăjdui  şi 
sabia  mea  nu  mă  va  mântui"  (Psalmi  43,  8). 

De  la  bun  început  atrage  atenţia  celui  ce  vrea  să  se  pregătească,  să  nu 
lungească  cuvântul  în  recunoaşterea  păcatelor,  cu  povestiri  amănunţite  sau  hazlii,  încât  să 
provoace  cumva  chiar  şi  râsul,  deoarece  în  cazul  de  faţă  trebuie  să  stăpânească  inimile 
noastre  o  durere  lăuntrică  pentru  că  am  supărat  pe  Dumnezeu  Cel  Atotbun  cu  păcatele. 
Aici  se  face  o  dezbatere  a  păcatelor  săvârşite  şi  e  nevoie  ca  să  întreţinem  în  permanenţă  o 
legătură  cu  Dumnezeu  prin  rugăciuni  tainice  ca  să  putem  reuşi  a  face  o  pregătire  cât  mai 
completă  în  recunoaşterea  păcatelor,  ca  astfel  spovedania  ce  va  urma  în  curând  să  fie  în 
adevăr  ca  şi  un  al  doilea  botez,  după  rânduiala  tainelor  creştineşti.  De  asemenea  nu 

trebuie  arătate  cu  degetul  persoanele  sau  locul  unde  şi  cu  cine  s-au  săvârşit  păcatele.  Ca 
pregătirea  pentru  spovedanie  să  fie  cât  mai  restrânsă,  e  bine  a  nota  pe  hârtie  numai 
păcatul  propriu-zis  şi  nu  şi  explicaţia  lui  care  s-a  pus  acolo,  ca  să  pricepem  mai  uşor  acel 
păcat.  Făcând  aşa,  vom  putea  reuşi  să  economisim  timpul  duhovnicului,  timp  care  este 
aşa  de  scump. 

De  asemenea  e  bine  ca  în  timpul  pregătirii  pe  care  o  facem  pentru  prima  dată 
să  nu  ne  grăbim,  deoarece  la  fiecare  păcat  trebuie  să  aruncăm  privirea  noastră  asupra 
vieţii  ce  am  trăit-o  încă  din  anii  copilăriei  şi  până  în  prezent,  urmărind  cu  atenţie  locurile 
şi  persoanele  cu  care  am  fost  în  contact.  Şi  dacă  se  spune  că  unele  operaţii  mai  grele 
durează  până  şi  la  patru-cinci  ore,  în  cazul  de  faţă  nu  va  fi  de  mirare  dacă  prima  pregătire 
va  dura  şi  mai  mult.  Bineînţeles  că  această  durată  de  timp  diferă  de  la  o  persoană  la  alta, 
în  raport  cu  pregătirea  lui  religioasă,  şi  cu  felul  lui  de  a  înţelege.  Chiar  şi  Sfântul  Apostol 
Pavel  ne  arată  această  deosebire  între  unii  şi  alţii,  când  zice  lui  Timotei,  ucenicul  său, 
aceste  cuvinte:  „Să-ţi  dea  ţie  Domnul  pricepere  ca  să  poţi  înţelege  cele  ce-ţi  grăiesc  eu" 
(2  Timotei  2,1). 


Părţile  Tainei  Spovedaniei  sau  Pocăinţei 

Păcatele  omeneşti  depăşesc  numărul  de  365,  câte  zile  sunt  într-un  an.  Şi 
aceste  păcate  sunt  împărţite  în:  Păcate  împotriva  Duhului  Sfânt,  Păcate  strigătoare  la  cer, 
Păcate  împotriva  celor  zece  porunci  dumnezeieşti,  Cele  şapte  păcate  de  moarte,  Păcate 
străine,  Păcate  împotriva  milei  sufleteşti,  Păcate  împotriva  milei  trupeşti,  Păcate 
împotriva  celor  trei  virtuţi  teologice,  Păcate  împotriva  celor  patru  virtuţi  cardinale.  Aşa  că 
cele  peste  365  feluri  de  păcate  sunt  împărţite  în  nouă  grupe  sau  categorii. 

Taina  spovedaniei  are  patru  părţi  şi  anume:  1)  înfrângerea  inimii;  2) 
Mărturisirea  păcatelor;  3)  Canonul  cuvenit  şi  4)  Dezlegarea.  Atâta  legătură  au  aceste  părţi 
una  cu  alta,  că  de  va  lipsi  una  din  aceste  părţi,  Taina  Spovedaniei  nu  mai  are  nici  o 
valoare. 

înfrângerea  inimii,  sau  durerea  inimii  că  am  supărat  pe  Dumnezeu  cu 
păcatele,  are  atâta  putere,  încât  aproape  că  se  iartă  păcatul  mai  înainte  de  a  ajunge  omul  la 
scaunul  spovedaniei.  Mărturisirea  păcatelor  fără  această  înfrângere,  nu  are  nici  o  putere 
de  iertare. 

Sfânta  Taină  a  spovedaniei  trebuie  să  mai  aibă  zece  însuşiri  şi  anume: 

1)  Să  fie  simplă  şi  scurtă,  să  nu  spui  cuvinte  deşarte,  povestiri  şi  basme  după 
cum  fac  unii  oameni  nepricepuţi. 

2)  Să  fie  smerită,  să  te  cunoşti  că  eşti  păcătos  şi  ticălos... 

3)  Să  fie  adevărată,  fară  minciună  şi  pricinuire,  nici  să  spui  mai  puţine  păcate 
de  câte  ai  făcut  şi  nici  mai  multe,  ci  numai  pe  cele  pentru  care  te  mustră  cugetul...  Şi 
pururea  să  te  osândeşti  numai  pe  tine. 

4)  Mărturisirea  să  fie  cât  mai  grabnică,  adică  cum  ai  păcătuit  să  şi  alergi  la 

duhovnic. 

5)  Să  fie  lămurită  prin  cuvinte  înţelepte  şi  aşezate. 

6)  Să  fie  cu  ruşine,  adică  să  te  cucereşti  şi  să  te  ruşinezi  că  ai  mâhnit  pe 
Dumnezeu  şi  ai  vătămat  sufletul  tău  şi  sufletul  aproapelui...  Pentru  că  ruşinea  este  o  parte 
a  pocăinţei. 

7)  Mărturisirea  să  fie  întreagă,  adică  să  nu  ascunzi  nimic  ca  să  mai  spui  altui 
duhovnic;  căci  aceasta  este  furare  de  cele  Sfinte. 

8)  Să  fie  tainică,  în  loc  ascuns,  să  nu  audă  altcineva;  căci  cine  va  destăinui 
fapta  altuia,  păcătuieşte  greu. 

9)  Mărturisirea  să  fie  tânguitoare,  cu  lacrimi  şi  întristarea  inimii,  să  urăşti 
păcatul,  hotărând  în  inima  ta  să  nu-1  mai  faci.  Să  fugi  de  locul  şi  persoana  cu  care  ai  căzut 
în  păcat.  Iar  de  nu  vei  face  aşa,  pocăinţa  ta  nu  este  adevărată  şi  nici  primită  de  Dumnezeu. 

10)  Şi  cea  din  urmă.  Trebuie  să  fii  gata  de  primirea  canonului...  adică  să  faci 
canonul  cât  mai  grabnic.  Iar  dacă  ai  uitat  vreun  păcat  de  moarte,  din  nepăsarea  ta,  nu  eşti 
desăvârşit  iertat. 

De  asemenea,  mărturisirea  păcatelor  trebuie  făcută  completă.  Nu  are  valoare 
mărturisirea  păcatelor  dacă  spunem  preotului  cinci-şase  păcate,  iar  zece-douăzeci  rămân 
nemărturisite.  Tocmai  de  aceea  găsim  scris  că:  „M-am  mărturisit  fals,  adică  incomplet. 
Am  spus  preotului  o  parte  din  păcate,  iar  cele  mai  multe  au  rămas  nemărturisite".  E  o 
mulţumire  falsă  pentru  acel  creştin  când  socoteşte  că  s-a  mărturisit,  dar  în  realitate  el  e 
mai  rău  decât  cel  ce  nu  s-a  mărturisit,  deoarece  cel  ce  nu  s-a  mărturisit  deloc  îşi  va  imputa 
lui  zicând  în  sinea  sa:  „Rău  am  mai  făcut  pentru  că  am  rămas  nemărturisit  şi  în  acest 
post",  pe  când  cel  ce  s-a  mărturisit  numai  pe  jumătate  sau  pe  sfert,  va  zice  în  sinea  sa: 
„Tare  îmi  pare  bine  că  am  reuşit  să  mă  pot  mărturisi  şi  eu  de  păcatele  mele..."  şi  unde  mai 
pui  că  se  va  şi  împărtăşi  cu  Sfintele  Taine,  făcând  o  astfel  de  spovedanie  falsă. 

In  „Mărgăritarele",  Sfântului  Ioan  Gură  de  Aur,  găsim  scris  aşa:  „înainte  de  a 
merge  la  spovedanie,  cercetează-ţi  conştiinţa  ta  mult  şi  vezi  că  sunt  greşeli  mici  care  de 
multe  ori  pot  deveni  mai  vătămătoare  ca  cele  mari.  Scrie  clar  tot  ce  ai  greşit,  caută  un 
duhovnic  iscusit  şi  nu  lesne  iertător,  căci  nici  un  duhovnic  înţelept  nu  poate  nesocoti 
canoanele  Sfinţilor...  Şi,  mărturisindu-te,  cere  singur  canonul  cuvenit  şi  fa-1  îndată,  căci 
nu-ţi  ştii  ceasul  morţii.  Dacă  îţi  dă  voie  să  te  împărtăşeşti,  încă  nu  te  grăbi,  că  foc  este  şi 
arde". 

Despre  scrierea  pe  hârtie  a  păcatelor  înainte  de  a  merge  la  spovedanie  spune 
şi  marele  predicator  Ilie  Miniat  în  cartea  sa  de  predici.  Ca  să  scriem  pe  hârtie  păcatele, 

pentru  a  ne  mărturisi  cât  mai  bine,  simţim  şi  noi  nevoia  şi  nu  putem  avea  nici  o  siguranţă 
că  am  spus  la  spovedanie  toate  păcatele,  dacă  nu  le-am  scris  mai  întâi  pe  hârtie. 

A  treia  parte  a  spovedaniei  este  canonul  cuvenit.  De  la  mărturisirea  păcatelor, 
ca  să  putem  ajunge  la  dezlegarea  lor,  trebuie  să  trecem  prin  canon.  Fără  canon  nu  poate 
avea  cineva  dezlegarea  păcatelor  sale.  Este  o  mare  înşelăciune  de  la  vrăjmaşul,  ca  cineva 
să  creadă  că  beneficiază  de  dezlegarea  păcatelor  sale,  până  ce  nu  va  face  canonul  cuvenit. 
Este  ştiut  că  penitentul  primeşte  de  la  Dumnezeu  prin  preotul-duhovnic,  imediat  după 
mărturisirea  păcatelor  sale,  şi  dezlegarea  lor;  aşa  după  cum  a  primit  şi  proorocul  David 
iertarea  păcatelor  de  la  Dumnezeu  prin  proorocul  Natan.  Dar  aşa  după  cum  Proorocul 
David  a  făcut,  după  iertarea  ce  a  primit,  şi  destul  de  greu  canon,  aproape  toată  viaţa  sa,  tot 
aşa  şi  noi  suntem  datori  să  ne  facem  canonul  ce-1  vom  primi  la  scaunul  spovedaniei. 
Dreptatea  dumnezeiască  nu  îngăduie  aşa  ceva  (dezlegarea  păcatelor  fără  facerea 
canonului  cuvenit).  De  aceea  dacă  penitentul  doreşte  din  toată  inima  sa  dezlegarea 
păcatelor  sale  cu  care  a  supărat  pe  Dumnezeu,  înseamnă  că  nu  trebuie  să  se  ridice  din 
genunchi,  după  ce  s-a  mărturisit,  până  ce  nu-i  va  rândui  preotul  duhovnic  canonul 
cuvenit.  Ba  să  ceară  cu  stăruinţă,  zicând  din  toată  inima  sa  că:  „Acestea  şi  mai  mari  decât 
acestea  am  făcut,  de  care  îmi  pare  rău  şi  mă  căiesc  înaintea  lui  Dumnezeu.  Vă  rog  să-mi 
rânduiţi  canonul  cuvenit,  sfinţite  Părinte,  să  mă  iertaţi  şi  să  vă  rugaţi  pentru  mine 
păcătosul". 

A  patra  parte  a  spovedaniei  este  dezlegarea  păcatelor  ce  o  face  preotul  - 
duhovnic  pe  capul  penitentului  după  ce  mai  întâi  i-a  rânduit  canonul  cuvenit.  „Cât  este  de 
bun  Dumnezeu  cu  omul  -  zice  marele  predicator  Ilie  Miniat  în  cartea  sa  de  predici  -  că 
atunci  când  zice  preotul  duhovnic  către  penitent  «te  iert  şi  te  dezleg  de  păcatele  tale...», 
tot  în  acea  clipă  şi  Dumnezeu  din  ceruri,  ascultând  glasul  slugii  Sale,  sau  mai  bine  zis  a 
ministrului  Său  de  pe  pământ,  iartă  pe  păcătos  de  păcatele  sale...".  Acestea  sunt  sfaturile 

265 


şi  învăţătura  ce  trebuie  să  o  faci  cunoscută  celui  ce  doreşte  să  se  pregătească  cum  trebuie 
pentru  spovedanie. 

De  acum  încolo,  o  să  luăm  fiecare  păcat  în  parte  şi,  pe  cât  ne  va  ajuta  Bunul 
Dumnezeu,  ne  vom  osteni  a  prezenta  pregătirea  de  mărturisire  însoţită  de  sfatuiri  cuvenite 
asupra  păcatelor  ce  se  află  înşirate  sub  formă  de  întrebări  numerotate,  care  să  servească 
de  ghid  pentru  cei  ce  vor  să  se  pregătească  de  mărturisire  cât  mai  bine  şi  pentru  cei  ce  vor 
să  ajute  şi  pe  alţii. 


îndreptar  pentru  spovedanie 

Păcate  împotriva  Sfântului  Duh 

1 .  Am  păcătuit  cu  încredere  prea  mare  şi  nesocotită  în  Dumnezeu,  zicând  că 
El  e  milostiv  şi  mă  va  ierta  şi  pentru  aceea  pot  păcătui  mereu. 

2.  Mi-am  pus  în  minte  ca  să  păcătuiesc  cât  voi  putea  fară  a  mă  înfrâna,  zicând 
că  am  să  mă  pocăiesc  la  anul,  la  bătrâneţe,  pe  patul  de  moarte. 

3.  Am  zis:  dacă  va  vrea  Dumnezeu,  mă  va  mântui;  iar  de  n-o  vrea,  voi  pieri. 

4.  M-am  deznădăjduit  de  mila  lui  Dumnezeu,  zicând  că  pot  păcătui  înainte, 
pentru  că  tot  nu  mă  mai  iartă  Dumnezeu  şi  tot  în  iad  voi  merge. 

5.  Am  stat  împotriva  adevărului  învederat,  arătat  şi  dovedit. 

6.  Am  întristat,  stins  şi  alungat  pe  Duhul  Sfânt. 

7.  Mi-am  împietrit  inima  neprimind  şi  nepăzind  cuvântul  lui  Dumnezeu. 

8.  Scripturile  Dumnezeieşti  le-am  socotit  mincinoase. 

9.  Am  fost  semeţ  şi  am  purtat  grijă  a  păcătui. 

10.  Am  hulit  faptele  bune  ale  aproapelui.  Am  zavistuit  pe  aproapele 
totdeauna  pentru  Darul  pe  care  i  1-a  dat  Dumnezeu. 

11.  Din  răutate,  n-am  dat  învăţătură  despre  articolele  credinţei  celor 

neştiutori. 

12.  N-am  vrut  şi  nu  vreau  să  aud  vorbindu-se  despre  Dumnezeu,  credinţă, 

religie. 

13.  Am  zis  că  Dumnezeu  e  o  născocire  a  preoţilor,  dar  El  nu  există  în 
realitate...  că  omul  n-are  suflet. 

14.  Am  zis  că  nu  este  Dumnezeu,  nici  suflet,  nici  îngeri,  nici  draci,  nici  altă 
viaţă  viitoare,  pentru  că  nu  am  văzut,  susţinând  că  eu  cred  numai  în  ceea  ce  văd. 

15.  M-am  împotrivit  învăţăturilor  preoţilor  şi  ale  Bisericii,  zicând  că  după 
moarte  nu  mai  este  judecată,  răsplătirea  faptelor,  rai  şi  iad...  că,  odată  cu  moartea  noastră, 
toate  mor  pentru  noi. 

16.  Am  zis  că  Dumnezeu  ne-a  dat  uitării,  nu  se  mai  ocupă  de  noi. 

17.  Am  crezut  şi  susţinut  la  calendar  mai  mult  decât  la  Dumnezeu  şi  la 
învăţătura  Sfintei  Biserici  Ortodoxe. 

18.  Am  crezut  în  spiritism,  m-am  dus  la  cei  ce  grăiesc  cu  morţii.  M-am 
încrezut  în  felurite  vedenii. 

19.  M-am  lepădat  de  unica  dreaptă-credinţă  Ortodoxă. 

20.  M-am  despărţit  de  unica  Biserică  a  Domnului  Hristos,  dezertând  la  alte 
credinţe  schismatice,  eretice,  rătăciri  sectare...  evrei,  turci... 

21.  Am  luptat  împreună  cu  potrivnicii  Ortodoxiei  la  discreditarea  şi 
distrugerea  preoţilor  zeloşi  şi  a  învăţăturilor  Divine  şi  a  Bisericii  lui  Dumnezeu. 

22.  M-am  lepădat  de  dreapta-credinţă  ortodoxă  creştinească  şi  am  dezertat  la 
alte  credinţe  eretice  şi  rătăciri  sectare. 

23.  Mi-am  pus  în  minte  să  mă  omor.  M-am  hotărât  odată,  ba  şi  de  mai  multe 
ori  a  împlini  acest  păcat  cumplit. 


Păcate  strigătoare  la  cer 

24.  Am  ucis  pe  altul,  cu  voia  mea. 

25.  Am  făcut  sodomie,  bărbat  cu  bărbat,  femeie  cu  femeie,  eu  cu  altul  şi  altul 

cu  mine. 

26.  Am  preacurvit  peste  fire  cu  soţia  mea  şi  cu  alte  femei  (cu  soţul  meu  şi  cu 
alţi  bărbaţi),  primejduindu-mă  vremelnic  şi  veşnic? 

27.  Am  asuprit  pe  cei  săraci,  pe  văduve,  pe  orfani  şi  pe  cei  neputincioşi.  Am 
oprit  plata  slugilor,  lucrătorilor. 

28.  Am  defăimat,  batjocorit  şi  vorbit  de  rău  pe  părinţii  mei. 

29.  M-am  arătat  nemulţumitor  faţă  de  ei  (părinţi).  I-am  bătut. 

30.  Am  defăimat  pe  preoţii  Bisericii  neţinând  seama  de  învăţăturile  lor  date 
spre  folosul  meu  şi  spre  cel  obştesc,  după  porunca  lui  Dumnezeu. 

Păcate  împotriva  celor  zece  porunci 
Porunca  I-a 

(Eu  sunt  Domnul  Dumnezeul  tău,  Care  te -a  scos  din  pământul  Egiptului  şi  din  casa 

robiei.  Să  nu  ai  alţi  dumnezei  afară  de  Mine!) 

31  Am  avut  îndoială  în  privinţa  credinţei  întru  Unul  Dumnezeu  Prea  Sfânt: 
Tatăl,  Fiul  şi  Duhul  Sfânt,  Treimea  cea  de  o  fiinţă  şi  nedespărţită. 

32.  Am  şi  acum  îndoială  în  privinţa  acestei  credinţe. 

33.  Nu  cred  cu  destulă  tărie  într-un  Sfânt  Botez  care  se  face  spre  iertarea 
păcatelor  strămoşeşti  şi  proprii. 

34.  M-am  îndoit  uneori  asupra  credinţei  într-una  Sfântă  Sobornicească  şi 
Apostolească  Biserică  Ortodoxă,  în  învăţăturile,  dogmele  şi  în  cele  şapte  Taine  Sfinte  ale 
ei:  Botezul,  Mir-ungerea,  Pocăinţa,  împărtăşania,  Preoţia,  Nunta,  Mas  Iul. 

35.  N-am  iubit  pe  Dumnezeu  mai  presus  de  orice  din  lumea  aceasta. 

36.  Am  căutat  să  plac  mai  întâi  oamenilor  şi  apoi  lui  Dumnezeu. 

37.  Am  purtat  numele  creştinesc  spre  osândire  vremelnică  şi  veşnică. 

38.  M-am  abătut  de  la  unica  dreaptă-credinţă.  M-am  despărţit  de  unica  Sfântă 
Biserică  a  Domnului  Hristos,  de  Sfânta  Biserică  Ortodoxă,  dezertând  la  alte  credinţe: 
schismatice,  eretice  şi  la  rătăciri  sectare. 

39.  M-am  unit  cu  schismaticii,  ereticii  şi  sectarii. 

40.  Am  cercetat  capiştile  (adunările)  lor.  Am  ascultat  învăţăturile  lor.  Am 
cântat  cântecele  lor.  Am  citit  cărţile  lor  eretice  şi  sectare. 

41.  Am  primit  pe  schismatici,  ereticii  şi  rătăciţii  sectari  în  casa  mea.  Am 
ascultat  minciuno-învăţăturile  lor  şi  le-am  primit  în  inima  mea,  zicând  că  vorbesc  bine 
din  Scripturi.  M-am  rugat  cu  ei.  Am  prăznuit  cu  ei.  Am  primit  daruri  de  la  ei. 

42.  Am  părtinit  ereticilor  şi  sectarilor,  zicând  că  legea  lor  e  bună  şi  că 
credinţa,  viaţa  lor,  ar  fi  şi  ea  bună,  ba  şi  mai  bună  decât  a  noastră,  înjosind  astfel  credinţa 
noastră  sfântă  şi  căzând  sub  afurisenie  şi  sub  anatemă. 

43.  Am  îndoială  în  unele  părţi  ale  dreptei  şi  adevăratei  credinţei  noastre 

ortodoxe. 

44.  Am  primit  binecuvântare  de  la  eretici.  Am  avut  legături  cu  ei.  M-am 
căsătorit  cu  eretic  sau  cu  eretică. 

45.  Am  citit  cărţi  schismatice,  eretice  şi  sectare,  atee...  păgubitoare  de  suflet, 
care  contrazic,  atacă  şi  batjocoresc  religia,  Sfânta  Biserică  Ortodoxă,  cultul  ei  şi  pe 
sfinţiţii  ei  Slujitori. 

46.  Am  făcut  glume  răutăcioase  şi  am  vorbit  măscăriciuni  la  adresa 
Ortodoxiei  şi  a  clerului. 

47.  Am  defăimat  pe  orbi,  şchiopi,  ologi,  ciungi. 

48.  Am  grăit  glume  cu  cuvintele  Dumnezeieştilor  Scripturi. 

49.  Am  privit  la  diferite  privelişti  păcătoase,  jocuri,  râsuri  etc. 

50.  M-am  ruşinat  a  mă  ruga  lui  Dumnezeu.  M-am  ruşinat  a-mi  face  drept 
semnul  Sfintei  Cruci  pe  faţa  mea,  am  batjocorit  semnul  Sfintei  Cruci  prin  mătănăieli  şi 
prin  schimonosirea  ei. 

51.  Am  făcut  semnul  Sintei  Cruci  în  felurite  forme  în:  cusături,  broderii, 
alesături,  aşternuturi,  covoare...  pe  care  le-am  aşezat  pe  jos:  în  casă,  în  Biserică,  şi-n  alte 
locuri,  unde  s-a  profanat  Semnul  biruinţei  noastre,  prin  şederea  pe  el  şi  prin  călcarea  cu 
picioarele. 

52.  Am  făcut  semnul  Sfintei  Cruci  în  pietre  de  pavaje,  mozaicuri,  etc.  şi  l-am 
pus  pe  jos,  pe  trotuare,  prin  case,  Biserici,  şcoli,  localuri  publice,  etc,  unde  s-a  profanat 
prin  călcarea  cu  picioarele. 

53.  Am  făcut  semnul  Sfintei  Cruci  pe  faţa  pământului.  Şi  pe  cel  făcut  de  alţii 
nu  l-am  şters. 

54.  Mi-am  făcut  semnul  Sfintei  Cruci  cu  capul  acoperit  când  am  trecut  pe 
lângă  Sfânta  Biserică,  unde  e  de  faţă  întotdeauna  Trupul  Domnului  în  Sfânta 
împărtăşanie  şi  pe  lângă  Sfânta  Cruce  care  ne  reaminteşte  de  răstignirea  Domnului  nostru 
Iisus  Hristos. 

55.  Nu  m-am  rugat  lui  Dumnezeu  cu  credinţă,  ci  numai  de  formă,  de  obicei... 
cu  ochii  închişi  ca  sectarii. 

56.  M-am  gândit  adeseori  în  timpul  rugăciunii  la:  lucruri  lumeşti,  oameni, 
vite,  gospodărie,  vrăjmăşii,  treburi,  deşertăciuni. 

57.  Nu  m-am  rugat  întotdeauna  cu  faţa  îndreptată  către  răsărit  -  după 
rănduiala  Sfintei  Biserici  Ortodoxe;  ci  adeseori  şi  către  apus,  miazănoapte,  miazăzi,  ca 
unii  păgâni,  evrei,  papistaşi,  eretici  şi  sectari. 

58.  M-am  rugat  cu  faţa  îndreptată  către  apus,  miazăzi  şi  miazănoapte,  ca  unii 
păgâni,  papistaşi,  eretici  şi  sectari. 

59.  Am  zis  că  toate  religiile  sunt  bune. 

60.  Am  dus  daruri  şi  bani  la  altarele  ereticilor. 

61.  Am  apărat,  ajutat  şi  încurajat  pe  ereticii  sectari,  ascultând  şi  urmând  la 
capiştile  lor. 

62.  Mi-am  părăsit  credinţa  ortodoxă  şi  m-am  dus  la  erezii  şi  la  eretici,  dându- 
le  astfel  mare  curaj  a  huli  Sfânta  Biserică  Ortodoxă  universală  a  Domnului  nostru  Iisus 
Hristos. 

Porunca  a  Il-a 

(Să  nu-ţi  faci  chip  cioplit  şi  nici  un  fel  de  asemănare  a  nici  unui  lucru  din  câte 
sunt  în  cer,  sus,  şi  din  câte  sunt  pe  pământ,  jos,  şi  din  câte  sunt  în  apele  de  sub  pământ!  Să 
nu  te  închini  lor,  nici  să  le  slujeşti,  că  Eu,  Domnul  Dumnezeul  tău,  sunt  un  Dumnezeu 
zelos,  care  pedepsesc  pe  copii  pentru  vina  părinţilor  ce  Mă  urăsc  pe  Mine,  până  la  al 
treilea  şi  al  patrulea  neam,  şi  Mă  milostivesc  până  la  al  miilea  neam  către  cei  ce  Mă 
iubesc  şi  păzesc  poruncile  Mele.) 

63.  Am  slujit  mai  mult  făpturilor  Lui,  decât  lui  Dumnezeu:  părinţilor, 
copiilor,  fraţilor,  surorilor,  soţiei,  rudelor,  vecinilor,  prietenilor,  banilor,  averii,  luxului, 
prăznuirilor  drăceşti  cu  jocuri,  cântece  curveşti  ş.a. 

64.  Am  călcat  poruncile  lui  Dumnezeu  slujind  poftelor  păcătoase  ale  trupului, 
lumii  şi  diavolului. 

65.  M-am  lăsat  amăgit  spre  păcate  de  ruşinea  oamenilor  şi  pentru  bunuri 
pieritoare  şi  păcătoase  plăceri  trupeşti. 

66.  Am  slujit  feluritelor  găteli  şi  împodobiri  deşarte,  lumeşti,  ucigătoare  de 

suflete. 

67.  Am  slujit  idolilor:  adică  pântece  lui,  mândriei,  necurăţiei,  curviei, 
preacurviei,  mâniei,  zgârceniei,  zavistiei,  lenevirii,  clevetirii,  râsului,  petrecerilor  şi 
ospeţelor  drăceşti  cu  jocuri,  cântece  curveşti  şi  altor  păcate  idolatre  de  felul  lor,  cu  voia  şi 
le-am  jertfit  din  agonisita  mea. 

68.  M-am  înfierbântat  a  mă  pune  în  slujba  feluritelor  păcate. 

69.  Am  smintit  pe  alţii.  I-am  ocărât...  zicându-le  că  de  ce  sunt  aşa  de  blânzi, 
de  ce  se  lasă  batjocoriţi,  de  ce  cercetează  regulat  Biserica,  de  ce  sunt  rugători  de 
Dumnezeu. 

70.  Am  râs  de  cei  ce  se  reţineau  de  la  prăznuiri  drăceşti  cu  jocuri,  cântece 
curveşti,  vorbe  putrede,  glume,  fumat,  băuturi  spirtoase...  de  cei  ce  se  spovedeau  şi  se 
împărtăşeau  cu  Sfintele  Taine,  creştineşte. 

7 1 .  Am  oprit  pe  alţii  de  la  fapte  bune. 

72.  Am  gândit  şi  crezut  că-i  bine:  a  pune  aşternuturi  cu  cruci  pe  jos,  pe  paturi, 
pe  scaune...  a  pune  podoabe  ido  Ieşti  (bijuterii)  pe  faţa  sfintelor  icoane  ale  Maicii 
Domnului;  a  retrograda  pe  Maica  Domnului  cu  rostirea  cuvântului  de  „mireasă"  în  loc  de 
„Maică  pururea  Fecioară",  a  sta  pe  soleea  Altarului;  a  strica  aspectul  Sfântului  Altar,  în  a 
dormita,  vorbi,  râde  la  rugăciune,  acasă  şi  în  Sfânta  Biserică. 

73.  Am  avut  şi  am  îndoială,  după  învăţăturile  ereticilor  şi  sectarilor,  asupra 
sfinţeniei  Sfintei  Biserici,  a  sfintelor  icoane,  a  Sfintei  Cruci  şi  le -am  hulit  după 
sataniceasca  socoteală  a  ereticilor  şi  sectarilor,  zicând  că  ele  sunt  idoli. 

74.  în  loc  de  a  tămâia  casa  cu  tămâie  şi  smirnă  după  rânduiala  creştinească 
spre  slava  lui  Dumnezeu,  eu  le-am  afumat  cu  fum  de  tutun  spre  bucuria  diavolilor. 

75.  In  loc  de  rugăciune  şi  Sfânta  Cruce:  dimineaţa,  la  amiază,  seara,  de  şapte 
ori  în  zi...  mi-am  făcut  ţigară.  Când  am  stat  la  masă,  în  timpul  mesei  şi  la  ridicarea  de  la 
masă,  am  făcut  şi  aprins  ţigara,  pipa,  luleaua...  am  fumat  bucurând  pe  diavolul  şi  mâniind 
pe  Dumnezeu,  în  loc  de  a-I  mulţumi  pentru  mâncare,  băutură  şi  multele  bunătăţi  ce  mi  le- 
a  dat. 

76.  Am  întrebuinţat  stupefiante:  opiu,  cocaină,  haşiş,  marijuana... 
distrugându-mi  sănătatea  şi  viaţa.  La  scularea  din  somn  şi  în  alte  vremi,  am  făcut  ţigara 
dreaptă...  şi  Sfânta  Cruce  strâmbă.  Am  afumat  casa  cu  tutun,  pufăind  înaintea  sfintelor 
icoane  care  sunt  în  casa  mea  -  o  parte  din  catapeteasma  Bisericii,  în  care  locuieşte 
Dumnezeu  -,  de  sute  şi  mii  de  ori  mai  mult  decât  am  tămâiat  cu  tămâie  sau  cu  smirnă 
sfinţită  de  preotul  Bisericii.  Am  servit  păcatul  fumatului,  cumpărând  ţigări,  dând  foc  ori 
chibrit  fumătorilor  la  aprinderea  ţigărilor,  prin  cultivarea  tutunului,  pregătirea  lui  în 

fabrici,  prin  darea  de  bani  pentru  cumpărarea  tutunului  şi  altele,  facându-mă  părtaş 
acestui  păcat. 

77.  Mi-am  lepădat  -  prin  radere  -  podoaba  bărbătească  (barba  şi  mustăţile), 
aruncându-le  la  gunoi,  ca  să  apar  mai  tânăr,  după  voia  veacului  acestuia. 

78.  M-am  pudrat,  m-am  parfumat,  m-am  spălat  cu  săpunuri  parfumate  ca  să 
fiu  o  persoană  atrăgătoare  trupeşte. 

79.  M-am  mascat,  dându-mi  altă  faţă  străină  şi  m-am  făcut  din  bărbat  femeie, 
din  femeie  bărbat,  capră,  urs,  strigoi,  brezaie  şi  în  alte  chipuri  urâcioase  înaintea  lui 
Dumnezeu  şi  plăcute  diavolilor,  după  chipul  idolilor  egipteni,  asiatici...  cu  cap  de 
animale,  de  fiare  sălbatice,  de  jivini,  de  târâtoare  şi  de  oameni,  căzând  astfel  sub  groaznic 
blestem,  afurisenie  şi  anatemă  a  dumnezeieştilor  Scripturi  şi  a  Bisericii  lui  Dumnezeu. 

80.  M-am  dus  la  descântători,  vrăjitori,  fermecători. 

81.  Am  descântat,  ghicit,  vrăjit,  am  făcut  farmece. 

82.  Am  citit  şi  am  ţinut  în  casă  cărţi  de  samcă,  de  descântece,  de  vrăji,  de 
farmece  şi  de  dezlegarea  farmecelor,  de  explicarea  viselor,  a  semnelor,  a  zodiilor.  Am 
crezut  în  strigoi,  vârcolaci,  descântece,  vrăji,  farmece  şi  în  ghicitorii  cu  pascalia,  cu 
planeta,  cu  zodia,  cu  Psaltirea,  cu  cărţile  de  joc,  cu  ghioc,  bobi  şi  cafea,  cu  ceară,  cositor 
şi  plumb  topite  şi  turnate  în  apă,  în  ghicitorii  în  palmă,  după  glasul  cucului,  cucuvelei, 
dobitoacelor  şi  în  mişcările  lor,  în  ghicirea  cu  morţii  (spiritism)  şi  în  alte  credinţe 
superstiţioase,  drăceşti. 

83.  Am  crezut  şi  am  spus  şi  altora  că-mi  va  merge  rău  de-mi  iese  înainte  un 
Preot,  şi  de-mi  iese  cineva  cu  gol,  şi  altele  ca  acestea. 

84.  Am  purtat  baiere  ca  să  mi  se  lege  junghiul,  am  purtat  roşu  ca  să  nu  mă 
deochi  şi  ţiduli.  Am  uns  toate  cu  usturoi  la  Sfântul  Andrei.  Am  purtat  pelin  la  Rusalii, 
cărţi  de  samcă  (în  Bucovina  cărticică).  Mi-am  căutat  norocul  în  ghicirea  cu  papagal  şi 
zodii  ca  să  văd  şi  ziua  în  care  m-am  născut  de  este  bună,  ori  rea. 

85.  Am  mers  la  cei  care  leagă  bărbatul  sau  femeia  ca  să  nu  se  împreune  (şi 
fac  pe  ursită). 

86.  Când  am  avut  vreo  boală,  eu  sau  femeia  mea,  copiii,  părinţii,  prietenii, 
vita  mea,  când  am  avut  vreo  pagubă,  când  mi  s-a  furat  ceva,  am  părăsit  ajutorul  lui 
Dumnezeu  şi  Sfânta  Lui  Biserică  şi  am  alergat  la  ajutorul  drăcesc  cu  ghicituri, 
descântece,  farmece  şi  vrăji,  căzând  astfel  sub  afurisenie. 

87.  Am  dat  sfaturi  viclene  şi  rele  altora,  ca  să  alerge  la  ghicitori,  fermecători, 
vrăjitori  şi  descântători  şi  la  alte  răutăţi,  i-am  îndemnat  spre  paguba  şi  ocara  lor  şi  a 
numelui  creştinesc,  păgubindu-mi  astfel  mult  şi  sufletul  meu. 

88.  Am  purtat  cercei  (buton)  în  urechi,  brăţări  la  mâini,  mărgele,  hurmuz, 
salbă  şi  zgardă  la  grumaz. 

89.  M-am  împărtăşit  fardată,  împodobită  după  moda  semi-nudului  (aproape 
despuiată),  asemenea  idolilor,  având  buzele  vopsite  cu  ruj,  căzând  în  păcatul  turilor  de 
cele  Sfinte  şi  al  profanării  dumnezeieştii  împărtăşanii.  Am  alergat  în  căile  pierzării  şi  mi- 
am  petrecut  anticreştineşte  viaţa  pe  pământ. 

90.  Am  purtat  inele  în  degete  în  afară  de  ziua  în  care  m-am  cununat. 

91.  Am  făcut  focuri  şi  am  trecut  peste  ele  la  priveghiurile  morţilor,  etc. 

92.  Mi-am  făcut  alunele  pe  faţă.  Am  purtat  cămăşi  împodobite  cu  flori, 
mărgele,  pui  etc. 

93.  Am  avut  credinţa  deşartă  şi  păgânească  a  budiştilor  că  sufletul  după  ce 
iese  din  om  trece  într-un  porc,  cal,  măgar,  câine,  ploşniţă  etc. 

94.  Am  chiuit  în  buţi,  poloboace,  linuri,  vase  mari,  ca  idolatrii.  Am  avut  şi  am 
multe  superstiţii. 

Porunca  a  IlI-a 

(Să  nu  iei  numele  Domnului  Dumnezeului  tău  în  deşert,  că  nu  va  lăsa  Domnul  nepedepsit 

pe  cel  ce  ia  în  deşert  numele  Lui) 

95.  Mi-am  pus  în  gând  să  jur  strâmb  cu  voia  mea  şi  fără  de  voie.  Am  jurat 
strâmb  la  judecată  şi  afară  de  judecată,  cu  voie  şi  fără  voie. 

96.  Am  jurat  drept  la  judecată  fară  să  fi  fost  silit  ori  silită.  M-am  îmbiat 
(oferit)  adeseori  să  jur. 

97.  Am  obiceiul  rău  de  a  zice  „zău",  „zău  lui  Dumnezeu",  „ştie  Dumnezeu" 
etc,  şi  a  chema  fără  nici  un  rost,  la  toate  nimicurile,  numele  lui  Dumnezeu  şi  a  Sfinţilor 
Lui.  Am  zis  „Dumnezeu  ştie",  şi  altele  asemenea,  fară  să  fie  vorba  de  nici  un  lucru 
folositor  trupeşte. 

98.  M-am  dat  dracului  pe  mine,  pe  soţie,  pe  părinţi,  pe  copii,  pe  oameni,  pe 
dobitoace,  lucruri  şi  alte  zidiri  ale  lui  Dumnezeu. 

99.  M-am  blestemat  cu  jurământ  şi  fără  de  jurământ. 

100.  M-am  jurat  a  răsplăti  răul  făcut  de  alţii  cu  rău. 

101.  Am  împlinit  jurămintele  cele  rele  şi  nelegiuite  pe  care  le-am  făcut 
cândva  în  mânie  sau  în  lipsa  judecăţii  sănătoase. 

102.  In  loc  de  a  mă  împăca  cu  aproapele  meu,  l-am  tras  la  judecată  şi 

jurământ. 

103.  Am  judecat  pe  aproapele  meu  fară  socoteală,  cu  nedreptate...  cu 
asprime...  fară  a  mă  gândi  la  judecata  lui  Dumnezeu. 

104.  Am  gândit,  vorbit,  susţinut  că:  creştinii,  cei  sfinţiţi  (monahii,  preoţii), 
pot  să  jure  oricând. 

105.  Am  făgăduit  cuiva  ceva  cu  jurământ,  gândind  în  aceeaşi  vreme  să  nu 
împlinesc  făgăduinţa. 

106.  Am  suduit  de  cele  sfinte...  singur  şi  în  faţa  copiilor  şi  a  oamenilor  mari, 
aducându-le  sminteală  şi  învăţându-i  astfel  la  acestea  şi  la  alte  felurite  răutăţi  sataniceşti, 
ba  şi  la  alte  nelegiuiri. 

107.  Am  vorbit  cu  dispreţ  despre  una  Sobornicească  şi  Apostolească  Biserică, 
spirituală  şi  materială. 

108.  Am  hulit  rânduielile,  slujbele,  învăţăturile,  cântările  şi  altele  din  cele 

sfinte  ale  ei. 

109.  N-am  împlinit  făgăduinţa  dată  potrivit  învăţăturilor  duhovniceşti  la 
Sfântul  Botez  şi  la  primirea  altei  dregătorii  duhovniceşti  sau  obşteşti. 

110.  Am  făcut  făgăduinţe  bune  înaintea  lui  Dumnezeu  în  vreo  strâmtorare,  la 
vreo  cumpănă  grea  ori  atunci  când  am  fost  mai  aproape  de  Dumnezeu  şi  pe  urmă  le-am 
călcat. 

111.  N-am  lucrat  din  răsputeri  a  păzi  poruncile  dumnezeieşti,  ci  am  luptat 
pentru  a  le  dispreţul,  huli  şi  călca  în  picioare. 

112.  M-am  împărtăşit  cu  nevrednicie  cu  Prea  Sfântul  Trup  şi  Sânge  al 
Domnului  Iisus  Hristos. 

113.  După  Sf.  Spovedanie  şi  Sf.  împărtăşire,  m-am  întors  cu  ştiinţă  şi  voinţă 
la  păcate,  facându-mă  astfel  fur  de  cele  sfinte. 

114.  Am  scuipat  în  cele  trei  zile  după  ce  m-am  împărtăşit...  In  ziua  în  care  am 
luat:  Agheasmă  Mare,  Părticele,  Anaforă,  Agheasmă  Mică...  Am  luat  Agheasmă  Mare, 
Părticele,  Anaforă,  fără  pregătire,  învrăjbit,  certat,  întinat...  Am  scos  Părticele  contra 
vrăjmaşilor...  le-am  pus  pe  foc...  dat  pe  apă...  cu  meniri  satanice. 

115.  Am  crezut  rău  că  cei  care  se  împărtăşesc  mor,  şi  de  aceea  nu-i  bine  să  se 
împărtăşească  cineva,  ca  să  nu  moară. 

116.  Am  silit,  am  amăgit  şi  corupt  pe  cineva  cu  bani,  cu  îngrozire  şi  cu 
minciuni  ca  să  jure  strâmb. 

117.  Am  întrebuinţat  numele  lui  Dumnezeu  la  descântece,  vrăji,  ghicitorii  şi 
la  alte  slujiri  drăceşti,  să  înşel  pe  cei  mai  simpli. 

118.  Am  săvârşit  păcatul  ieroseliei  (sacrilegiu)  (furtul  şi  batjocorirea  celor 

sfinte). 

119.  Am  chemat  numele  lui  Dumnezeu  să-mi  ajute  a  păcătui  şi  a  mă  abate  de 
la  adevărata  credinţă  şi  vieţuire  creştinească  şi  pentru  a  dezerta  din  unica  Sfântă  Biserică 
Ortodoxă  universală  a  Domnului  Iisus  Hristos,  la  schismatici,  eretici  şi  rătăciri  sectare. 
Am  cârtit  împotriva  lui  Dumnezeu  la  vreo  scârbă. 

120.  Am  cerut  în  rugăciuni,  de  la  Dumnezeu,  ce  nu  se  cădea,  ce  era 

vătămător. 

121.  Am  făgăduit  să  dau  slujbe,  bani,  veşminte,  obiecte  bisericeşti,  case, 
pământ  etc,  la  Sf.  Biserică,  la  Sf.  Mănăstiri  şi  Schituri;  să  îmbrac,  să  ajut  pe  călugări, 
apoi  pe  săraci  şi  pe  neputincioşi  şi  n-am  dat  nimic,  călcându-mi  astfel  această  făgăduinţă. 

122.  Am  zis  că  copiii  în  zadar  se  botează  când  sunt  mici,  pentru  că  n-au  nici 
un  fel  de  păcate. 

123.  M-am  jurat  zicând:  să  orbesc,  să  mor,  să  n-am  parte  de  copiii  mei  şi 
altele.  Mi-am  cerut  moartea  în  necazuri. 

124.  Am  necinstit  numele  lui  Dumnezeu  în  felurite  chipuri. 

Porunca  a  IV-a 

(Adu-ţi  aminte  de  ziua  Domnului  şi  o  cinsteşte) 


125.  Am  lucrat  în  Duminici  şi  Sărbători,  la  mine  şi  la  alţii.  Am  fost  la 
vânătoare  în  acele  zile  sfinte. 

126.  Am  făcut  clăci  în  Duminici  şi  Sărbători.  M-am  dus  la  alţii  să  lucrez  la 
clăcile  făcute  în  Duminici  şi  Sărbători.  Am  făcut  clăci  cu  lăutari,  povestiri  netrebnice, 
vorbe  scâmave,  fapte  nelegiuite,  prăznuiri  drăceşti  cu  jocuri,  cu  cântări  curveşti,  beţii, 
sfezi,  sudalme  ş.a. 

127.  Mi-am  ales  în  Biserică  locul  cel  mai  de  frunte. 

128.  Ca  femeie  ori  fată  mare,  am  trecut  din  pronaos  în  naosul  Sf.  Biserici  şi 
am  stat  printre  bărbaţi  şi  înaintea  lor. 

129.  N-am  adus  daruri  la  Sfânta  Biserică  după  datoria  noastră  creştinească. 

130.  Am  ascultat  fară  evlavie  Sfintele  Laude  Dumnezeieşti,  Sfintele 
Scripturi,  predicile,  cazaniile,  Sfânta  Slujbă  şi  Dumnezeieştile  Liturghii. 

131.  N-am  cercetat  regulat  Sfânta  Biserică  în  Duminici  şi  Sărbători,  zicând  că 
mă  pot  ruga  şi  acasă. 

132.  Am  venit  prea  târziu  la  Sfânta  Biserică.  Am  ieşit  mai  înainte  de 
săvârşirea  Sfintei  Liturghii,  asemănându-mă  lui  Iuda  Iscarioteanul,  care  înaintea  celorlalţi 
Apostoli  a  plecat  de  la  Sfânta  Cină. 

133.  N-am  sfinţit  zilele  sfinte  ale  duminicilor  şi  Sărbătorilor  cu  faptele  milei 
trupeşti  şi  sufleteşti. 

134.  N-am  citit  şi  n-am  ascultat  cuvintele  dumnezeieşti  din  Sf.  Scriptură  şi 
din  Sf.  Tradiţie,  în  duminici  şi  Sărbători. 

135.  M-am  adunat  cu  călcătorii  Legilor  dumnezeieşti  şi  am  hulit  împreună  cu 
ei  cele  sfinte.  Am  defăimat  şi  clevetit  pe  slujitorii  dumnezeieştilor  altare  şi  pe  aproapele 
meu. 

136.  M-am  dus  la  Sf.  Biserică  împodobit,  ferchezuit,  cu  părul  făcut  cărări, 
breton,  bucle,  ras,  pudrat,  înzorzonat  cu  podoabe  de  lux,  trufmdu-mă  cu  aceste 
deşertăciuni  sataniceşti. 

137.  Am  cugetat  cele  rele  şi  am  vorbit  în  Sfânta  Biserică,  m-am  uitat  şi 
înapoi,  aducând  cu  aceasta  sminteală  celorlalţi  rugători  de  Dumnezeu.  Am  povestit  în 
Sfânta  Biserică  deşertăciuni  lumeşti. 

138.  Am  oprit  copiii,  slugile,  rudeniile,  prietenii  şi  pe  alţii  de  la  Sfânta 
Liturghie,  de  la  rugăciuni  şi  de  la  ascultarea  dumnezeieştilor  învăţături. 

139.  Am  îndemnat  pe  alţii  a  părăsi  unica  Sfântă  Biserică  Ortodoxă 
creştinească  şi  a  se  duce  la  schismatici  (uniaţi  cu  papa),  la  papistaşi,  la  eretici,  la 
calendarişti  şi  prin  capiştile  rătăciţilor  sectari. 

140.  Am  postit  Sâmbăta  şi  Duminica. 

141.  Am  făcut  Sâmbăta  şi  Duminica  plecări  de  genunchi  (metanii  mari). 

142.  N-am  făcut  metanii  în  zilele  când  trebuia. 

143.  Am  nesocotit  facerea  sfintelor  rugăciuni. 

144.  N-am  lăudat  pe  Dumnezeu  de  şapte  ori  în  zi  după  datorie. 

145.  Când  n-am  putut  lua  parte  la  slujba  Sfintei  Liturghii,  stând  acasă,  ori  cu 
vitele  la  păscut,  nu  m-am  rugat  lui  Dumnezeu  în  timpul  dumnezeieştilor  slujbe. 

146.  Ca  femeie,  am  intrat  în  Sfânta  Biserică  când  am  avut  curgerea  de  sânge 
lunară.  Când  mi-a  venit  aceea  acolo,  n-am  ieşit  afară  repede. 

147.  Ca  bărbat  am  intrat  în  Sfânta  Biserică,  când  am  avut  scurgere,  nespălat, 

neprimenit. 

148.  Am  hulit  Biserica  lui  Dumnezeu  şi  am  oprit  pe  alţii  de  a  merge  pentru  a 
se  ruga  într-însa. 

149.  N-am  cercetat  regulat  Sfânta  Biserică  în  zilele  sfinte,  zicând  că  mă  pot 
ruga  şi  acasă. 

150.  Am  crezut  şi  vieţuit  anticreştineşte,  încât  s-a  hulit  numele  lui  Dumnezeu 
între  eterodocşi,  prin  mine. 

151.  Am  stat  la  masă  şi  m-am  sculat  de  la  masă  fără  rugăciune  şi  fără 
blagoslovenie. 

152.  Stând  la  masă,  în  timpul  mâncării,  am  mâncat  cu  lăcomie  şi  fără  de 
rânduială,  am  vorbit  orice,  am  râs  şi  alte  neorânduieli  am  făcut. 

153.  Am  zis  că  şi  adventiştii  fac  bine  când  serbează  sâmbăta  în  locul 

Duminicii. 

154.  Am  nesocotit  hotărârea  Sfântului  Sinod  cu  îndreptarea  calendarului  şi 
am  lucrat  vrăjmăşeşte  cu  gândul,  cu  cuvântul  şi  cu  fapta  pentru  a  învrăjbi  şi  pe  alţii  spre 
neascultare  şi  să  lupte  împotriva  acestei  hotărâri  a  Sfintei  Biserici,  provocând  multe  crime 
spirituale  şi  trupeşti  prin  susţinerea  aceea  nebunatică. 

155.  Am  ascultat  învăţătura  calendariştilor  zicând  că  Sfânta  Biserică  este 
spurcată  şi  că  preoţii  s-au  papistăşit  şi  nu  mai  au  Dar.  Am  botezat  şi  cununat  încă  odată 
pe  cei  botezaţi  şi  cununaţi  de  preoţii  ce  ţin  porunca  Sfântului  Sinod  privitoare  la 
îndreptarea  calendarului. 

156.  M-am  făţărnicit  că  cred  şi  că  vieţuiesc  după  Dumnezeu,  dar  în  realitate 
eram  contra  Ortodoxiei. 

Porunca  a  V-a 

(Cinsteşte  pe  tatăl  tău  şi  pe  mama  ta,  ca  bine  să-ţi  fie  şi  mulţi  ani  să  trăieşti  pe  pământ) 

157.  Ca  părinţi  de  copii,  n-am  iubit,  nici  am  îngrijit  deopotrivă  de  fiii  noştri. 

158.  Am  împiedicat  pe  fiii  mei  de  a  merge  la  călugărie  şi,  după  ce  s-au  dus, 
le-am  oprit  partea  de  moştenire. 

159.  Ca  părinte  trupesc,  n-am  purtat  grijă  de  mântuirea  fiilor  şi  fiicelor  mele... 
Nu  i-am  crescut  în  învăţătura  şi  frica  Domnului.  Nu  i-am  învăţat  rugăciunile  pe  care 
trebuie  să  le  ştie  orice  creştin:  împărate  Ceresc...  Sfinte  Dumnezeule...  Prea  Sfântă 
Treime...  Tatăl  nostru...  Crezul...  Psalmul  50  de  Pocăinţă...  Poruncile  Dumnezeieşti, 
Poruncile  Bisericii,  Fericirile,  faptele  milosteniei  trupeşti  şi  sufleteşti;  păcatele  de  moarte, 
păcatele  împotriva  Sfântului  Duh  şi  cele  strigătoare  la  cer,  împotriva  celor  10  porunci... 
de  moarte,  străine  şi  alte  învăţături  şi  rugăciuni  folositoare  de  suflet. 

160.  Nu  i-am  învăţat  cu  cuvântul  şi  cu  pilda  să  se  spovedească  şi  să  se 
împărtăşească  cu  vrednicie  cu  Sf.  Taine.  Nu  i-am  învăţat  să  se  ferească  a  se  întovărăşi  cu 
creştinii  falşi  şi  răi,  să  se  păzească  de  prieteşuguri  lumeşti  păgubitoare  mântuirii 
sufletului.  Ca  părinte,  am  fost  prea  aspru  faţă  de  copiii  mei. 

161.  Nu  i-am  certat,  nici  nu  i-am  pedepsit  pentru  faptele  rele  şi  mai  des 
pentru  furtişaguri  şi  desfrânări.  Nu  i-am  oprit  a  pleca  seara  şi  a  umbla  noaptea  vagabonzi 
prin  sat. 

162.  Am  povăţuit  pe  copiii  mei  şi  pe  slugi  să  meargă  cu  vitele  prin 
semănăturile  şi  ierburile  de  cosit  ale  oamenilor  şi  chiar  anume  i-am  trimis. 

163.  Am  purtat  ură  pe  tată  şi  pe  mamă.  Nu  i-am  ascultat  când  mi-au  dat 
învăţături  folositoare  de  suflet.  Nu  i-am  ascultat  nici  când  mi-au  poruncit  să  umblu  în  căi 
bune. 

1 64.  Am  iubit  pe  părinţi  mai  mult  decât  pe  Dumnezeu. 

165.  Nu  i-am  ascultat  atunci  când  mi-au  poruncit  să  nu  umblu  în  căi  rele  şi  de 
pierzare  sufletească,  să  nu  plec  noaptea  de  acasă  la  clăci,  jocuri  şi  destrăbălări,  şi  să  nu 
mă  însoţesc  cu  cei  răi  şi  nelegiuiţi. 

166.  Nu  mi-am  cinstit  părinţii  cu  cuvântul  şi  cu  fapta. 

167.  I-am  blestemat,  suduit,  îngâmfat  şi  i-am  batjocorit  zicându-le  beţivi, 
nebuni,  strigoi,  curvari  şi  moşnegi  (în  batjocură). 

168.  Am  dorit  părinţilor  mei  boală,  necazuri,  tulburări  şi  moarte. 

169.  I-am  părăsit  şi  nu  i-am  îngrijit  la  necazul,  bolile,  slăbiciunile  şi 
bătrâneţile  lor.  Nu  i-am  ajutat  în  slăbiciunile  şi  bolile  lor,  nici  măcar  cu  cuvinte 
mângâietoare,  nici  cu  cele  trebuincioase  întreţinerii  lor  trupeşti  şi  sufleteşti,  nici  cu 
rugăciuni  sau  cu  alte  binefaceri  de  care  au  avut  lipsă.  Am  fost  neascultător  şi  prea  aspru 
cu  părinţii  mei. 

170.  Nu  mi-am  împlinit  datoriile  către  părinţii  mei. 

171.  Din  cauza  zgârceniei  şi  a  nepăsării,  n-am  plătit  Sfinte  Liturghii, 
Sărindare,  Panahizi...  şi  milostenii  pentru  uşurarea  păcatelor  şi  izbăvirea  din  muncile 
iadului  a  sufletelor  repauzaţilor  mei. 

172.  Când  am  pierdut  sau  mi  s-a  furat  ceva,  când  am  fost  bolnav  sau  prigonit 
de  vrăjmaşi,  la  felurite  năpăstuiri  şi  necazuri,  în  loc  de  a  alerga  la  Sfintele  Biserici,  de  a 
plăti  Sfinte  Liturghii...  pentru  izbăvirea  de  acestea,  m-am  dus  la  descântători,  ghicitori, 
vrăjitori,  fermecători,  cu  credinţa  că  mă  pot  izbăvi  şi  prin  diavolescul  lor  meşteşug. 

173.  Am  crezut  în  visuri.  Am  în  casă  cărţi  de  explicarea  viselor. 

174.  N-am  ascultat  de  stăpâni,  de  stăpânire  şi  nici  de  mai-marii  mei. 

175.  N-am  avut  grijă,  ca  stăpân,  de  slugile  mele,  ci  le-am  batjocorit  şi  asuprit. 

176.  M-am  ruşinat  a-mi  împlini  datoria  mea  de  Păstor  sufletesc. 

177.  Ca  părinte  spiritual,  nu  m-am  îngrijit  de  mântuirea  sufletelor  păstoriţilor 

mei. 

178.  M-am  împotrivit  învăţăturilor  preoţilor,  Sfintei  Biserici,  zicând  că  după 
moarte  nu  mai  este  Judecată,  rai  şi  iad. 

179.  Am  purtat  ură  asupra  preoţilor  Bisericii. 

180. 1-am  batjocorit,  suduit,  pizmuit,  bătut  şi  i-am  vorbit  de  rău. 

181.  Am  fost  neascultător  faţă  de  Părinţii  spirituali,  preoţii  Bisericii  Ortodoxe 
şi  de  conducătorii  buni  ai  ţării. 

182.  I-am  nesocotit,  clevetit,  hulit,  strămtorat,  luat  în  râs  şi  m-am  împotrivit 
lor  cu  obrăznicie. 

183.  Am  lucrat  împotriva  rânduielilor  Sfinte,  prin  care  am  pricinuit 
amărăciuni  Părinţilor  duhovniceşti. 

184.  N-am  păzit  aşezământul  (canonul)  dat  de  Părintele  meu  duhovnicesc. 

185.  Am  învinuit  şi  grăit  de  rău  pe  preoţi,  zicând  că  sunt  lacomi  şi  nesăţioşi. 

186.  Când  am  întâlnit  pe  preot  în  cale,  am  gândit,  ba  chiar  am  şi  zis  că  e  semn 

rău. 

187.  Ca  bărbat  nu  mi-am  iubit  femeia  mea  ca  pe  mine  însumi.  Am  batjocorit- 
o  fară  milă  şi  am  bătut-o,  socotindu-o  ca  pe  o  roabă,  iar  nu  ca  pe  o  soţie  legitimă,  aşa  cum 
mi-a  dăruit-o  Dumnezeu.  Ca  soţie  nu  m-am  supus  bărbatului  meu. 

188.  L-am  ocărât,  dosădit,  necăjit  şi  l-am  făcut  astfel  de  s-a  şi  îmbolnăvit  din 
pricina  mea.  L-am  făcut  de  a  suduit,  drăcuit  şi  blestemat. 

189.  Pentru  multa  mândrie,  l-am  silit  să  cheltuiască  pe  îmbrăcăminte  luxoasă 
şi  pe  alte  deşertăciuni  mai  mult  decât  s-a  agonisit  în  casă,  din  care  cauză  am  căzut  în 
sărăcie. 

190.  In  ale  căsătoriei,  nu  m-am  supus  lui. 

191.  Am  nelegiuit  amândoi  contra  firii,  ori  cu  buruieni,  cu  leacuri  pentru  a  nu 

face  copii. 

192.  M-am  despărţit  de  soţul  meu  şi  m-am  căsătorit  iarăşi. 

Porunca  a  Vl-a 

(Să  nu  ucizi) 

193  Am  gândit  să  mă  răzbun  asupra  vrăjmaşilor  care  mi-au  făcut  rău. 

194.  Am  poftit  să  li  se  întâmple  vreo  pagubă  mare,  ba  chiar  şi  moarte,  celor 
ce  m-au  supărat  şi  mi-au  făcut  vreun  necaz. 

195.  Am  purtat  pizmă  asupra  celor  ce  m-au  supărat  şi  mâhnit.  Am  căutat  a  le 
face  rău,  a-i  bate,  ucide. 

196.  Am  amărât  viaţa  altora,  şi  le-am  şi  zdruncinat  astfel  sănătatea  lor.  Am 
urât  pe  aproapele.  Am  bătut  rău  şi  am  stâlcit  pe  alţii. 

197.  Am  sfătuit  pe  alţii  la  bătăi  şi  la  ucideri. 

198.  Am  ucis  pe  alţii  prin  lovire,  armă,  vărsare  de  sânge,  otrăvire  şi  prin 

înecare. 

199.  Am  ucis  oameni  cu  voie,  fără  de  voie,  în  război,  în  apărarea  zisă 

legitimă. 

200.  Am  ucis  pe  aproapele  meu  prin  grăirea  de  rău  sau  ponegriri. 

20 1 .  Am  ucis  pe  alţii  pentru  a  le  răpi  averea  lor  ori  altceva. 

202.  Am  contribuit  la  uciderea  sufletească  şi  trupească  a  copiilor  mei. 

203.  Am  făcut  leacuri  şi  doctorii  otrăvitoare,  injecţii  ucigătoare  şi  am  omorât 
cu  ele  pe  prunci  în  pântece  şi  pe  oameni,  dându-le  în  mâncare  şi  băutură. 

204.  Am  băut  şi  întrebuinţat  buruieni,  doctorii  ca  să  nu  facem  copii. 

205.  Am  dat  buruieni  şi  doctorii  anume  făcute  femeilor  însărcinate  (gravide) 
ca  să-şi  ucidă  pruncii  în  pântece  şi  le-am  sfătuit  să-şi  ucidă  copiii  mergând  la  moaşe  sau 
la  doctori  ca  să-i  scoată  cu  mâna  sau  cu  maşina.  Am  ucis  copii  în  pântece  şi  i-am  avortat. 


285 


206.  Am  căutat  să  botez  pe  cei  avortaţi  (pierduţi).  Am  ucis  copiii  după 
naştere,  nebotezaţi.  Am  omorât  copiii  după  botez.  Am  înăbuşit  copilul  (botezat)  dormind. 
Am  lăsat  copilul  să  moară  rtebotezat. 

207.  Am  lăsat  copilul  din  nebăgare  de  seamă  de  a  căzut  în  apă,  în  foc  şi  a 

murit. 

208.  Am  abandonat  copiii  vii,  botezaţi,  în  străzi,  în  târguri,  la  uşa  Bisericii  şi 
în  alte  locuri,  pe  unde  trec  oamenii,  spre  a  fi  găsiţi  şi  crescuţi. 

209.  Am  păcătuit  în  înţelegere  cu  soţul  (soţia)  meu  contra  Legii  Dumnezeieşti 
pentru  a  nu  face  copii. 

210.  Am  însoţit  pe  alţii  la  ucideri. 

211.  Mi-am  destrămat  singur  sănătatea  mâncând  şi  bând  peste  măsură,  prin 
ospeţe,  petreceri,  jocuri,  baluri,  etc. 

212.  Am  făcut  pariuri  diavoleşti  că  ne  vom  întrece  în  mâncări,  băuturi, 
ridicături,  sărituri,  jocuri,  strigări  şi  chiuituri  nebuneşti,  prin  care  mulţi  şi-au  pierdut 
sănătatea  şi  viaţa,  pogorându-se  cu  zile  în  mormânt  şi  iad. 

213.  Mi-am  ucis  sufletul  cu  purtarea  de  grijă  a  trupului  spre  împlinirea 
poftelor  josnice  şi  a  păcatelor  grele. 

214.  Am  ucis  cinstea  altora  prin  grăirea  de  rău. 

215.  Am  plătit  slujbe  la  preoţi  pentru  vrăjmaşi  ca  să-i  afurisească  şi  să  se 
roage  lui  Dumnezeu  să-i  pedepsească  cu  boli,  nenorociri  (stropşeală)  sau  cu  moarte. 

216.  Am  câştigat  bani  şi  avere  cu  vicleşug,  înşelătorii,  minciuni,  vrăji, 
descântece,  farmece  şi  cu  alte  mijloace  drăceşti,  ucigându-mă  pe  mine  şi  pe  alţii, 
sufleteşte. 

217.  Am  fost  crud  cu  animalele  şi  cu  oamenii. 

218.  Am  avortat  (lepădat,  pierdut)  copii  fără  de  voia  mea. 

219.  Am  împovărat  şi  bătut  fără  milă  animalele,  ba  am  şi  ucis  pe  unele.  Am 
chinuit  păsările  şi  animalele. 

Porunca  a  VH-a 

(Să  nu  fi  desfrânat) 


220.  Am  avut  cugete  şi  pofte  trupeşti  necuviincioase.  Am  stat  câtăva  vreme 
în  acele  cugete  şi  nu  le-am  scos  din  inimă  imediat. 

221.  Am  păstrat  gândurile  şi  cugetele  necurate  şi  m-am  desfătat  cu  ele.  N-am 
vrut  să  săvârşesc  păcatul  dar,  îndulcindu-mă  cu  acele  gânduri  josnice,  am  păcătuit  prin 
ele. 

222.  Am  căutat  prilejul  de  a  păcătui.  Mi-am  aţâţat  singur  poftele  josnice  în 
loc  de  a  le  stăpâni. 

223.  încrezându-mă  prea  mult  în  puterea  şi  cinstea  mea,  nu  m-am  ferit  a 
cădea  în  ispita  poftelor  rele  şi  a  păcatelor  grele. 

224.  Am  vorbit  şi  am  făcut  fapte  necuvioase  înaintea  celor  căsătoriţi,  a  celor 
necăsătoriţi,  a  copiilor  mei  şi  a  altora  şi  înaintea  oamenilor  mai  în  vârstă. 

225.  M-am  purtat  cu  obrăznicie,  ca  bărbat  faţă  de  femei,  (şi  ca  femeie  faţă  de 

bărbaţi). 

226.  Am  ascultat  cu  plăcere  vorbele  şi  cântecele  imorale  (necuviincioase)  şi 
curveşti.  Am  plătit  cu  bani,  mâncări,  băuturi  şi  cu  alte  daruri  pe  lăutari,  cântătorii  de 
jocuri,  cântăreţii  cântecelor  curveşti  şi  pe  vorbitorii  măscăriciunilor. 

227.  Am  făcut,  ţinut  în  casă  şi  am  privit  cu  plăcere  chipul  ilustraţiilor, 
tablourilor,  statuetelor  şi  alte  lucruri  necuviincioase  ale  păcatului  desfrânării.  Le -am 
atârnat  pe  pereţii  casei.  Am  un  teanc  (ori  câteva)  ilustraţii  de  acestea  necuviincioase  pe 
masă.  Am  pus  fotografii  şi  ilustrate  în  ramele  sfintelor  icoane  şi  pe  altele  în  rând  cu 
sfintele  icoane,  pe  peretele  de  răsărit. 

228.  Am  citit  cărţi  eretice,  potrivnice  religiei,  curveşti  şi  necuviincioase,  ba 
le-am  împrumutat  şi  altora  pentru  a  le  citi. 

229.  Am  căzut  în  necurăţie  în  timpul  somnului.  M-am  întinat  fiind  treaz.  Din 
dezmierdare,  din  frică  şi  din  mare  supărare. 

230.  Mi-am  stricat  fecioria  cu  malahia  şi  acum  încă  mai  fac  aceasta.  Am  făcut 
malahie  eu  cu  altul  şi  altul  cu  mine,  bărbat  cu  bărbat,  cu  femeie,  cu  copii.  Am  făcut 
malahie  femeie  cu  femeie. 

23 1 .  Am  privit  feţe  străine  cu  gânduri  necurate  şi  am  poftit  fecioară,  văduvă 
şi  femeie  cu  bărbat,  faţă  mirenească,  bisericească,  rudenie  şi  de  altă  lege. 

232.  Am  preacurvit  cu  dobitoace  şi  cu  păsări. 

233.  Am  păcătuit:  a)  curvit  cu  fecioară,  văduvă;  b)  preacurvit  cu  femeie 
căsătorită;  c)  cu  feţe  bisericeşti;  d)  cu  rude  spirituale;  e)  cu  rudenii  de  sânge;  f)  sau  cu 
femei  (bărbat)  de  altă  lege. 

234.  Am  trăit  în  concubinaj. 

235.  Am  păcătuit  cu  soţia  mea  când  era  însărcinată.  Am  păcătuit  cu  alte  femei 
(ca  femeie  cu  alţi  bărbaţi). 

236.  Am  păcătuit  cu  soţia  mea  (cu  alte  persoane)  pe  dinapoi  ca  dobitoacele. 

237.  Am  păcătuit  cu  soţia  mea  (cu  bărbatul  meu),  sâmbăta,  duminica,  lunea, 
miercurea,  vinerea,  în  cele  4  posturi  şi  în  ajunurile  din  cursul  anului. 

238.  Am  păcătuit  în  timpul  curgerilor  de  sânge  (lunare)  şi  până  în  40  de  zile 
de  la  naşterea  copilului. 

239.  După  naşterea  pruncului,  am  călcat  sfânta  pravilă  mergând  la  Sfânta 
Biserică  înainte  de  40  de  zile. 

240.  Ca  tată  am  culcat  cu  mine  fetele  mărişoare  şi  ca  mamă  băieţii  cu  mine 

într-un  pat. 

241.  Am  jucat  la  horă,  baluri,  serate,  nunţi,  cumetrii;  am  cântat  cântece 
curveşti,  am  vorbit  măscăriciuni.  Am  râs  neoprit  şi  fără  de  socoteală. 

242.  Am  umblat  din  casă  în  casă  fără  de  treabă  şi  acolo  mi-am  pornit  gura 
spre  multe  feluri  de  vorbe  netrebnice,  smintitoare  şi  pierzătoare  de  suflete. 

243.  Am  răpit  fecioară  sau  femeie  căsătorită,  divorţată...  necăsătorită,  văduvă, 
am  păcătuit  cu  ea  înainte  de  a  mă  logodi  şi  cununa  după  rânduiala  Sfintei  Biserici.  Pe 
unele  le-am  necinstit  şi  lăsat,  am  necinstit-o  pentru  a  mă  cununa  cu  ea. 

244.  Am  jucat  cărţi,  biliard,  popice,  table,  rişcă,  prâsnel,  etc.  prin  care  m-am 
păgubit  sufleteşte  pe  mine  şi  pe  alţii. 

245.  M-am  căsătorit  cu  femeie  de  altă  lege.  M-am  căsătorit  în  acelaşi  timp  cu 
două  femei.  M-am  căsătorit  cu  altă  femeie,  câtă  vreme  nu  eram  divorţat  de  cea  dintâi. 

246.  Nu  m-am  îngrijit,  nici  ostenit  a  salva  din  desfrânare  pe  cei  căzuţi  în 
prăpastia  acestui  păcat. 


Porunca  a  VUI-a 

(Să  nu  furi) 


247.  Mi-am  pus  în  gând  să  fur  din  averea  aproapelui  meu,  a  Sfintei  Biserici, 
Mănăstiri  etc,  să  înşel  şi  să  nu  plătesc  ce  sunt  dator.  Am  avut  mare  poftă  de  a  mă 
îmbogăţi.  Am  înşelat.  Am  vândut  marfa  rea  în  loc  de  bună...  vin,  lapte  cu  apă.  Am  luat 
preţ  mai  mare  decât  făcea  marfa.  Am  înşelat  cu  cântarul  şi  altfel,  la  cumpărat  şi  la  vândut. 

248.  Am  asuprit  pe  alţii  să-mi  vândă  şi  să-mi  lucreze  ieftin,  să-mi  cumpere 
scump  şi  pentru  alte  pricini,  spre  a  mă  îmbogăţi. 

249.  Prin  viclenia  şi  falsitatea  mea,  am  păgubit  pe  aproapele,  Biserica  şi 

Neamul. 

250.  Am  luat  de  la  alţii  dobândă  mai  mare  decât  se  cădea. 

251.  Am  nedreptăţit  pe  aproapele,  cinstindu-1  după  haine,  avere,  situaţie 
lumească,  deşertăciuni...  nu  după  credincioşia,  virtutea,  meritul  adevărat  prin:  nesocotirea 

dreptăţii  legale,  facerea  de  rânduieli  sau  regulamente  nedrepte,  împărţirea  darurilor  sau  a 

fucţiilor  nu  după  meritul  fiecăruia,  ci  după  favor,  violând  cele  şase  porunci  din  Decalog, 
privitor  la  iubirea  aproapelui. 

252.  Am  furat  ceva  de  la  soţul  (soţie)  meu,  de  la  părinţii  mei  şi  ca  slugă  de  la 
stăpânii  mei.  Am  răpit,  am  silnicit,  m-am  lăcomit,  am  nedreptăţit. 

253.  Am  găsit  lucruri  străine  şi  auzind  ale  cui  sunt,  nu  le-am  dat  înapoi...  le- 
am  tăinuit  şi  le-am  oprit  în  folosul  meu. 

254.  Am  luat  în  timpul  războiului  lucruri  rămase  de  la  refugiaţi,  aliaţi  şi  de  la 

potrivnici. 

255.  Am  fost  nemulţumit  cu  starea  mea...  adeseori  m-am  tulburat  groaznic, 
neîmpăcându-mă  cu  soarta  mea. 

256.  Am  luat  şi  am  ascuns  ceva  din  averea  străină  şi  n-am  dat  înapoi. 

257.  M-am  pornit  cu  ură  de  moarte  asupra  celor  ce  m-au  furat. 

258.  Am  jefuit  pe  aproapele  meu  de  cinstea  şi  devotamentul  carierei  sale. 

259.  Am  jelit  morţii  păgăneşte.  Am  făcut  glume,  râs,  poveşti  deşarte,  am 
jucat  mişca  şi  alte  neorânduieli  şi  obrăznicii,  am  stat  nepăsător  la  priveghiurile  morţilor. 
Am  pus  bani  la  crucea  lor  de  pe  piept.  Am  aruncat  bani  peste  ei  în  groapă.  Am  dat  şi  alte 
lucruri  peste  groapa  lor.  Am  spart  oală  la  darea  lor  în  groapă...  M-am  purtat  ca  un  fur  faţă 
de  repauzaţii  mei...  N-am  dat  pomenirile  şi  pomenile  ce  eram  dator  a  le  face  pentru  ei. 

260.  Am  luat  lucruri,  bani,  ceară,  untdelemn  de  la  Sfânta  Biserică  şi  nu  le-am 

dat  înapoi. 

26 1 .  Am  răpit  din  averea  schiturilor,  mănăstirilor,  bisericilor. 

262.  Am  adus  jertfa  la  Sfânta  Biserică  ce  era  mai  prost.  Am  adus  jertfa, 
liturghii,  etc,  la  Sfânta  Biserică  din  furături,  osteneli  străine. 

263.  Am  răpit  din  averea  publică  (obştească)  de  la  primărie,  percepţie,  bancă, 
moşie,  judeţ,  stat,  administraţia  pădurilor  etc. 

264.  Am  mutat  hotarul.  Am  câştigat  avere  cu  minciuni,  viclenii,  înşelăciuni, 
jurăminte  strâmbe  şi  pe  alte  căi  urâte  lui  Dumnezeu. 

265.  Am  dat  sfat  cuiva  să  fure,  să  facă  rău  la  alţii.  Am  tras  pe  alţii  la  judecată 
însuşindu-mi  cu  bani,  avere  străină  prin  avocaţi,  mărturii  mincinoase  şi  jurăminte  false. 

266.  Mi-am  cheltuit  banii  pe  tutun,  haine  luxoase,  pe  felurite  parfumuri, 
săpunuri  şi  zorzoane  femeieşti,  cercei,  inele,  salbe,  mărgele,  brăţări,  piepteni  de  lux, 
farduri,  creme,  etc,  la  jocuri,  petreceri  cu  lăutari  şi  ospeţe  drăceşti. 

267.  Am  furat  de  la  aproapele  meu:  mirean,  preot,  de  la  om  singur  sau  cu 
copii.  Am  furat  lucruri  de  la  cei  sfinţiţi  şi  afierosiţi  lui  Dumnezeu,  adică  de  la  călugări, 
episcopi,  arhierei,  arhimandriţi,  protosingheli,  ieromonahi,  ierodiaconi  şi  alţi  clerici. 

268.  Am  răpit  suflete  din  Sfânta  Biserică  Ortodoxă  pe  care  le-am  dus  în 
păcate,  în  urgii  şi-n  felurite  blestemăţii. 

269.  Am  răpit  dregătoria  (slujba)  pentru  câştig,  fără  a  fi  vrednic  de  ea.  Am 
făgăduit...  dat  bani,  daruri,  ori  altceva...  ca  Simon  vrăjitorul,  pentru  cumpărarea  Darului 
Duhului  Sfânt,  ca  să  mă  fac  călugăr,  diacon,  arhiereu,  să  dobândesc  ranguri,  demnităţi 
bisericeşti,  de  care  nu  eram  vrednic,  furând  astfel  darul  şi  păcătuind  groaznic  înaintea  lui 
Dumnezeu  şi  a  dreptăţii  Lui. 

270.  Am  furat  din  vremea  zilelor  sfinte. 

271.  Am  jefuit,  profanat  mormintele. 

272.  Nu  m-am  ţinut  de  învoiala,  tocmeala,  contractul  şi  de  făgăduinţele  făcute 

cu  alţii. 

273.  N-am  lucrat  după  puterea  mea  în  slujba  oamenilor  şi  a  Sfintei  Biserici 
sau  a  lui  Dumnezeu;  ci  m-am  lenevit  a  împlini  datoria  după  starea  mea  ce  am  avut-o. 

274.  Nu  mi-am  plătit  datoriile  mele.  Am  făcut  declaraţie  falsă  la  percepţie. 

275.  N-am  dat  milostenie  acelor  pe  care  i-am  văzut  în  lipsă. 

276.  N-am  căutat  a  înlătura  clevetirea,  paguba  ce  venea  asupra  aproapelui 
meu,  când  mi-a  stat  în  putinţă  a  face  aceasta. 

277.  Am  spart  case...  am  furat  lucruri,  vite,  păsări,  ouă  şi  altele. 

278.  Am  primit  pe  hoţii  nepocăiţi  şi  lucruri  furate  în  casa  mea  şi  le -am 

ascuns. 

279.  Am  hoţit  în  bande  tâlhăreşti,  îngrozind,  terorizând  lumea.,  am  ieşit 
înaintea  oamenilor  şi  i-am  jefuit  la  drumul  mare. 

280.  Am  stricat  din  răutate,  averea  străină:  faneţuri,  grădini,  semănături,  pomi 

şi  altele. 

281.  N-am  întors  paguba  făcută  aproapelui  meu. 

282.  Am  adunat  bani  cu  acte  false  şi  cu  vicleşug.  Mi-am  însuşit  bani  de  la 
pantahuză  (condica  de  strâns)  pentru  Sfânta  Biserică. 

283.  Am  bănuit  (năpăstuit)  pe  alţii  pentru  păgubirea  averii  mele,  a  cinstei  etc. 
Am  judecat  şi  osândit  pe  alţii  pe  nedrept.  Am  răpit  pacea  aproapelui  meu.  Am  stricat 
numele  cel  bun  al  cuiva. 

284.  Am  băgat  vrajbă  între  oamenii  mireni  şi  între  sfinţiţii  slujitori  ai 
Sfântului  Altar. 

285.  Am  păgubit  pe  aproapele  meu  cu  minciuni  şi  vicleşuguri.  Am  împiedicat 
pe  aproapele  cu  felurite  hule  şi  mijloace  de  a  dobândi  vreun  bine. 

286.  N-am  pus  piedică  clevetirilor  pornite  asupra  altora  când  am  putut  şi 
astfel  aceia  au  păgubit  mult  de  pe  urma  acelor  clevetiri. 

287.  Am  moştenit  avere  agonisită  de  părinţi...  prin  furturi,  jurăminte 
mincinoase,  înşelătorii  şi  felurite  apucături  nedrepte. 

288.  Am  dat  învăţături  mincinoase  contrare  învăţăturilor  Biserici  Ortodoxe, 
prin  care  mulţi  creştini  s-au  pierdut,  căzând  în  prăpăstiile  ereziilor  şi  ateismului. 

Porunca  a  IX-a 

(Să  nu  ridici  mărturie  mincinoasă  împotriva  aproapelui  tău) 

289.  Am  mărturisit  strâmb  asupra  aproapelui  meu,  înaintea  oamenilor. 

290.  Am  grăit  minciuni  cu  care  am  adus  altora  pagubă  sufletească  şi 

trupească. 

291.  Nesocotind  sinceritatea,  am  grăit  şi  umblat  cu  felurite  minciuni. 

292.  Am  fost  silit  uneori,  chiar  peste  voia  mea,  a  spune  minciuni. 

293.  Am  umblat  şi  am  grăit  cu  faţărie  şi  am  vătămat  cinstea  şi  numele  bun  al 
aproapelui.  Am  calomniat,  am  clevetit. 

294.  M-am  legat  pe  mine  şi  pe  alţii  cu  jurământ  a  tăgădui  ce  am  furat  eu  sau 

alţii. 

295.  Am  pârât  pe  cineva  pe  nedrept  din  răutate  şi  din  ură. 

296.  Fiind  pârât,  m-am  apărat  înaintea  judecăţii  cu  mită,  mărturii  mincinoase 
şi  jurăminte  strâmbe. 

297.  Mi-am  micşorat  pedeapsa  cuvenită  prin:  avocaţi  plătiţi,  mărturii  false  şi 
jurăminte  mincinoase. 

298.  Am  prepus,  judecat  rău,  clevetit,  calomniat,  ponegrit,  batjocorit,  osândit, 
băgând  în  primejdii  grele  pe  alţii. 

299.  Am  fost  urâtor  de  adevăr  şi  iubitor,  făcător  şi  lucrător  de  minciuni. 

300.  Am  stat  la  îndoială  cu  sufletul  meu  când  trebuia  să  zic:  „da"  sau  „ba". 

301.  Am  fost  nestatornic  în  credinţă  şi-n  cuvântul  bun  ce  l-am  dat.  Am  vorbit 
cu  două,  ori  mai  multe  înţelesuri.  Am  vorbit  altfel  de  cum  am  gândit  şi  am  gândit  altfel  de 
cum  am  vorbit. 

302.  Am  umblat  cu  şiretenii  şi  linguşiri. 

Porunca  a  X-a 

(Să  nu  pofteşti  nimic  din  ce  este  al  aproapelui  tău) 


303.  Am  poftit  averea,  femeia,  copiii,  vitele,  binele,  fericirea  şi  orice  lucru  al 
aproapelui  meu. 

304.  Am  ajutat  prin  vorbe  şi  fapte  la  poftirea,  vinderea  şi  înstrăinarea  averii 
aproapelui,  a  mirenilor,  a  persoanelor  sfinţite,  călugări,  preoţi,  arhierei  ale  Sfintei 
Biserici,  schituri,  mănăstiri  şi  ale  altor  locaşuri  de  binefacere  obştească. 

305.  Am  poftit,  vorbit  şi  contat  pe  avere  străină. 


Cele  şapte  păcate  de  moarte 


1.  Mândria 


306.  M-am  mândrit,  trufit,  lăudat,  obrăznicit,  înălţat  cu  gândul,  faţărnicit, 
depărtat  de  poruncile  lui  Dumnezeu,  obişnuit  a  păcătui. 

307.  Am  iscodit,  am  căutat  slavă  deşartă.  Am  fost  făţarnic  şi  m-am  faţărnicit. 

308.  Am  obiceiuri  rele  şi  nu  le-am  părăsit  nici  până  acum. 

309.  Am  pregetat  a  face  fapte  bune  şi  a  vieţui  creştineşte. 

310.  M-am  depărtat  de  poruncile  dumnezeieşti. 

311.  Am  avut  şi  mi-am  făcut  voie  prea  slobodă  spre  felurite  păcate. 

312.  Am  căutat  să  am  ciudăţenie  şi  singularitate  trufaşă. 

313.  Sunt  încăpăţânat.  Sunt  nesupus.  Sunt  ambiţios.  M-am  îngâmfat. 

314.  Sunt  prea  îndrăzneţ  la  a  face  rău,  obraznic  şi  fară  de  ruşine.  Mă  încred  în 
sinemi  şi  în  oameni,  în  plăcerile,  bunătăţile,  averile  şi  puterile  pământeşti. 

315.  Sunt  împotrivitor,  neascultător.  Sunt  împietrit  la  inimă. 

316.  Sunt  tare  fudul  în  gătirea  cu  haine  şi  obiecte  luxoase. 

317.  Mă  fălesc  cu  rudenii  bogate  şi  de  cinste,  cu  avere  străină. 

318.  Mi-am  lepădat  prin  radere  chipul  bărbătesc,  barba  şi  mustăţile,  mi-am 
împodobit  casa  cu  obiecte  luxoase. 

3 19.  Ca  femeie,  fată,  am  umblat  cu  capul  gol,  cu  pantaloni;  mi-am  retezat,  ba 
chiar  mi-am  şi  tuns  părul  capului  după  moda  veacului  acestuia...  L-am  aranjat  pentru  a 
robi  inimile  tinerilor. 

320.  Am  purtat  rochie  scurtă,  ori  prea  lungă.  Am  purtat  pantofi  şi  ghete  cu 
tocuri  înalte. 

321.  Am  râs  de  păcatele  fraţilor  mei,  i-am  osândit  pe  ei  şi  de  păcatele  mele  nu 
m-am  îngrijit. 

322.  M-am  socotit  a  fi  deştept  şi  am  grăit  deşertăciuni.  M-am  socotit  a  fi 
deasupra  celorlalţi  cu  frumuseţea,  cu  învăţătura,  cu  cuvântul,  cu  glasul,  cu  cântările,  cu 
sărăcia,  cu  îmbrăcămintea  de  lux  ori  cu  cea  modestă,  cu  mâncărurile  şi  băuturile,  cu 
postul,  cu  îngrăşarea  corpului,  cu  slăbirea  lui. 

323.  Am  căutat  să  fiu  după  moda  lumii.  M-am  purtat  după  moda  idolilor  şi 
idolatrilor,  sfidând  astfel  cuviinciosul  port  creştinesc. 

324.  Din  mândrie  şi  prostie  am  defăimat  uniforma,  portul  călugărilor, 
preoţilor  Bisericii. 

325.  M-am  împodobit  cu  deşertăciuni  ido  Ieşti:  cercei,  mărgele,  salbe,  coliere, 
inele,  mărţişoare,  amulete,  talismane,  felurite  fleacuri  ale  satanicei  trufii  femeieşti. 

326.  Am  pus  podoabe  idoleşti  pe  icoana  Maicii  Domnului  şi  a  Pruncului 
Iisus.  Am  pus  cruce  la  gâtul  pruncului  Iisus. 

327.  Am  ascultat  la  ferestrele  şi  la  uşile  altora. 

328.  Am  lăudat  păcatele  altora. 

329.  Am  dat  milostenie  pentru  a  fi  lăudat  de  oameni.  M-am  rugat  cu  glas  înalt 
ca  să  mă  audă  oamenii. 

330.  Am  intrat  ca  mirean  (mireancă),  călugăr,  călugăriţă  sau  cleric 
nehirotonisit,  în  Dumnezeiescul  Altar.  Ca  eclesiarh(ă),  m-am  atins  din  nebăgare  de 
seamă,  neglijenţă,  cu  premeditare,  de  Sfânta  Masă,  de  Sfintele  Vase,  de  Sfântul  Chivot. 
Am  umblat  prin  Sf.  Altar  fără  rânduială,  fară  evlavia  cuvenită,  tulburând  şi  întrerupând  pe 
sfinţiţi  liturghisitori  în  preoţescul  lor  oficiu  divin. 

331.  M-am  adunat  cu  alţii  în  veşmântărie  (diaconic),  am  vorbit,  râs,  povestit 
deşertăciuni  lumeşti,  glumit,  făcut  felurite  semne  şi  alte  blestemăţii. 


2.  Iubirea  de  argint  şi  zgârcenia 


332.  Am  fost  lacom  după  avuţii.  Am  fost  zgârcit  şi  nesimţitor,  nepăsându-mi 
de  lipsurile  şi  durerile  aproapelui  meu. 

333.  Sunt  nesăţios,  nedrept,  trădător. 

334.  Am  fost  de  rea-credinţă  (fraudulos)  luând  bani  străini  prin  înşelăciune. 
Am  înşelat  pe  altul.  Am  jurat  strâmb  pentru  a  câştiga  avere. 

335.  Am  silnicit  şi  sărăcit  pe  alţii  prin  minciuni  şi  vicleşug.  Am  strâmtorat  pe 

cei  slabi. 

336.  Sunt  nemilostiv  şi  scump.  Am  strâns  comori  şi  le -am  îngropat  în 

pământ. 

337.  Am  adunat  bani  şi  i-am  dat  cu  camătă  în  bănci  şi  la  particulari,  iar  de  cei 
lipsiţi  n-am  purtat  grijă.  Am  mărit  magaziile  pentru  a  strânge  prisosul  rodurilor,  ce  se 
cădea  dat  săracilor  care  piereau  sufleteşte  şi  trupeşte  de  foame,  de  sete  şi  de  golătate.  Am 
fost  grabnic  a  lua  şi  zăbavnic  a  da  ajutor  altora.  Am  stat  la  îndoială  şi  am  murmurat  când 
mi-au  cerut  săracii  milă. 

338.  Am  lăsat  pe  alţii  să  păcătuiască  pentru  ca  eu  să  am  câştig  de  pe  urma  lor. 

339.  Am  câştigat  bani  şi  avere  cu  vicleşug,  înşelăciuni,  minciunării,  vrăji, 
farmece  şi  cu  alte  mijloace  drăceşti.  Am  răpit  din  averile  altora  cu  vicleşug,  şiretenie, 
cerşetorie,  ca  să  mă  îmbogăţesc. 

340.  Am  plâns  cu  lacrimi  amare  când  am  pierdut  pământ,  vite,  bani,  cinste 
lumească  şi  altele,  până  ce  am  căzut  şi  în  deznădăjduire. 

341.  N-am  socotit  drept  cum  că  zgârcenia  ucide,  iar  dărnicia  viază  sufletele. 

342.  Nu  m-am  îngrijit  pentru  veşnicie,  n-am  dat  milostenie  pentru  sufletul 
meu  cât  am  trăit,  zicând  că  mi-or  da  copiii  şi  mă  vor  dezlega  preoţii. 


3.  Desfrânarea 


343.  Am  avut  gânduri  necurate. 

344.  In  duminici  şi  sărbători  m-am  dus  la  cârciumi,  jocuri,  baluri,  serate, 
nunţi  cu  lăutari,  felurite  petreceri  anticreştineşti,  unde  am  mâncat,  băut,  jucat. 

345.  Am  vorbit  vorbe  spurcate  şi  glume  pricinuitoare  dobitoceştii  curvii.  Am 
cântat  cântări  curveşti.  Am  făcut  cu  ochiul. 

346.  Am  privit  felurite  deşertăciuni,  privelişti  păcătoase,  jocuri,  râsuri,  cu 
ochii  mei.  Am  privit  cu  viclenie. 

347.  Am  pipăit  trup  străin,  şi  trupul  meu  propriu  cu  gânduri  necurate.  Mi-am 
strâns  mâinile  mele  şi  ale  altei  persoane  cu  gânduri  necurate. 

348.  Am  făcut  nunţi,  botezuri,  patroane...  cu  lăutari.  Am  jucat,  dansat,  bătut 
în  pinteni,  chiuit,  plesnit  în  palme,  am  păşit  şi  săltat  curveşte. 

349.  Am  avut  visuri  necurate,  care  mi-au  venit  din  închipuirile  pătimaşe,  din 
îmbuibare  şi  din  beţie. 

350.  Am  râs  nebuneşte  cu  glas  tare. 

351.  Am  purtat  corespondenţă  cu  scopul  desfrănării. 

352.  Am  făcut  altor  trupuri  pricinuiri  de  păcatul  curviei. 

353.  Nesocotind  sfaturile  bune  ale  părinţilor,  învăţăturile  bune  ale  preoţilor, 
am  umblat  în  căi  rele,  prăbuşindu-mă  în  prăpastia  desfrânărilor. 

354.  Am  păcătuit  cu  rudenii,  făcând  amestecare  de  sânge. 

355.  Am  curvit  în  felurite  chipuri.  Am  desfrânat  cu:  ochii,  gura  (gomorie), 
mişcările,  corupând  sufletele. 

356.  Am  curvit  şi  preacurvit  sufleteşte. 

357.  Am  zis  că  păcatul  curviei  nu-i  aşa  mare,  ci  este  o  necesitate  trupească  şi 

sufletească. 


4.  Zavistia 

358.  Am  clevetit  pe  alţii.  Am  şoptit  la  urechea  altuia.  Am  făcut  semne  cu 
mâna.  Am  zavistuit  pe  alţii. 

359.  M-am  bucurat  de  paguba  şi  necazul  altora.  Mi-a  părut  bine  când  a  murit 
altul.  Mi-a  părut  rău  auzind  de  binele  altuia,  de  purtarea  bună,  de  prosperitatea  şi  fericirea 
lui. 

360.  Am  zis  la  alţii  să  se  ducă  în  ruşine,  în  temniţă,  în  robie,  în  sărăcie,  la 
dracul  şi  altele.  Am  blestemat  pe  alţii  şi  am  poftit  în  inima  mea  să  se  întâmple  acele 
blesteme. 

361.  Am  umblat  cu  vrăji,  farmece,  pentru  a  sparge  casa  aproapelui  meu. 

362.  Am  dorit  paguba  şi  moartea  altora.  Am  dat  sfaturi  rele  şi  altora  să  facă 
aşa.  Am  lăudat  pe  cei  ce  au  făcut  rău  aproapelui  meu. 

363.  Am  batjocorit,  calomniind  (vorbind  de  rău)  pe  alţii  înaintea  mai  multor 
oameni,  răpindu-le  pacea,  cinstea  şi  numele  cel  bun. 

364.  După  săvârşirea  acestor  feluri  de  crime,  nu  m-am  dus  iarăşi  la  acei 
oameni  înaintea  cărora  i-am  ponegrit,  pentru  a  le  întoarce  cinstea  şi  numele  cel  bun. 

365.  îngreuindu-mă  cu  păcatul  mândriei,  pizmei  şi  al  urâciunii,  n-am  iertat  pe 
vrăjmaşii  mei  când  mi-au  cerut  iertare  cu  umilinţă. 

366.  N-am  cerut  iertare  de  la  acei  cu  care  am  fost  învrăjbit,  nu  le-am  dat 
bună-ziua,  nici  nu  le-am  mulţumit  când  ei  m-au  salutat. 

367.  Am  pândit  cu  viclenie  şi  cu  gândul  de  a  face  rău  altora.  Din  multa 
zavistie,  m-am  umplut  de  patimi  şi  mi-am  încărcat  sufletul  cu  mulţime  de  păcate. 

368.  Sunt  foarte  duşmănos  şi  iubesc  aceasta.  Sunt  nerecunoscător.  Iubesc  a 
batjocori  pe  alţii  şi  mă  simt  mulţumit  când  văd  pe  alţii  batjocoriţi.  Am  ură  pe  alţii  şi  ţin 
minte  răul  făcut  de  alţii.  Mi-a  părut  bine  când  un  om  a  omorât  pe  altul.  Am  povestit  altora 
greşelile  aproapelui  meu. 


5.  Lăcomia 

369.  Am  nesocotit  şi  călcat  sfintele  patru  posturi  de  peste  an,  ajunurile, 
miercurile,  vinerile  şi  lunile  de  peste  tot  anul,  mâncând  de  dulce  (de  frupt). 

370.  Am  lăcomia  pântecelui. 

371.  M-am  dus  la  cârciumă,  unde  mi-am  pierdut  vremea  în  vorbe  putrede, 
ospeţe,  petreceri,  beţii  şi  alte  blestemăţii,  chiar  şi  în  zilele  sfinte  de  duminici  şi  sărbători. 

372.  Am  băut  peste  măsură  şi  m-am  îmbătat.  Am  vărsat  din  beţie...  ba  chiar  şi 
după  ce  m-am  împărtăşit. 

373.  Din  necumpătare  mi-am  stricat  sănătatea,  tâmpit  mintea,  risipit  averea  şi 
mi-am  scurtat  viaţa. 

374.  Am  postit  în  vrăjmăşie,  pentru  a  se  păgubi,  doborî,  primejdui  şi  omorî 
vrăjmaşii  mei. 

375.  Am  postit  numai  prin  schimbarea  de  bucate,  nu  şi  de  felurite  păcate. 

376.  Am  postit  contra  rânduielilor  Sfintei  Biserici  Ortodoxe.  Când  ea  dezlega 
postul,  eu  am  postit  împotrivă  şi  când  hotăra  post,  eu  împotrivă  mâneam  de  frupt. 

377.  Mi-am  pierdut  timpul  în  mâncări  şi  băuturi,  cu  jocuri,  baluri,  clăci  şi  alte 
prăznuiri  drăceşti. 

378.  Am  cârtit  contra  mâncărurilor.  Am  mâncat  peste  măsură,  ba  şi  înainte  şi 
după  prânz  şi  după  cină  tot  la  fel.  Am  mâncat  pe  ascuns.  Am  mâncat  ceva  spurcat,  sânge 
de  animale,  mortăciuni,  sugrumat,  pască  evreiască,  ş.  a. 

379.  Am  fost  necumpătat  în  cheltuieli  pentru  întreţinerea  mea  şi  a  familiei. 

380.  Am  vărsat  din  lăcomie,  beţie...  după  Sf.  Anaforă,  Părticele,  Aghiasmă 
mare,  mică,  chiar  şi  după  Sf.  împărtăşanie. 

381.  Când  m-am  îmbolnăvit  nu  mi-am  căutat  sănătatea,  aşa  cum  eram  dator. 

382.  Am  mâncat  şi  băut  în  Sfânta  Biserică,  necinstind  sfinţenia  ei  prin  acestea 
şi  alte  neorânduieli. 

383.  Am  mâncat  de  furat.  Mi-am  pus  în  gând  să  fur  de  la  alţii.  Am  mâncat 
dreptul  altuia. 

384.  Am  învăţat  pe  copiii  noştri,  pe  slugile  noastre  să  fure,  păsări,  poame, 
bucate  şi  alte  lucruri  de  la  alţii  ca  să  mâncăm. 

385.  Am  mâncat  viaţa  altora. 


6.  Mânia 

386.  Sunt  tare  supărăcios.  M-am  mâniat,  sunt  răutăcios.  M-am  iuţit  asupra 

aproapelui. 

387.  Am  ură  şi  am  strigat  asupra  altora.  M-am  certat  şi  chiar  am  dorit  a  mă 
certa  cu  alţii.  Am  scrâşnit  cu  dinţii  asupra  altora. 

388.  M-am  răzbunat  pe  alţii,  în  loc  de  a  mă  calma  şi  a  ierta. 

389.  Am  ocărât  pe  aproapele  meu. 

390.  N-am  putut  şi  nu  pot  suferi  pe  cei  ce -mi  fac  nedreptate. 

391.  Am  blestemat.  Am  hulit  cele  sfinte,  ba  am  învăţat  şi  pe  copiii  mei. 

392.  Am  lovit  pe  alţii  cu  mânie.  Am  scuipat  pe  alţii. 

393.  Mi-a  părut  rău  când  nu  m-am  putut  răzbuna. 

394.  M-am  judecat  cu  rudele  mele. 

395.  M-am  ocărât,  înjurat  şi  bătut  cu  fraţii  şi  surorile. 

396.  Am  bătut  animalele  împovărate  peste  puterea  lor. 

397.  N-am  avut  răbdare.  Nu  mi-am  stăpânit  mânia.  M-am  mâniat  pe  soţie  şi 
pe  copii  când  n-am  avut  ţigări,  haine  luxoase,  băutură  pentru  chefuri  şi  alte  netrebnicii. 

398.  N-am  avut  astâmpăr.  Am  prigonit  pe  cei  buni,  lepădând  blândeţea  şi 
răbdarea  şi  m-am  mâniat. 

399.  Am  cârtit,  lucrat  împotriva  rânduielilor  dumnezeieşti  şi  contra 
adevărului  învederat.  Am  cârtit  împotriva  lui  Dumnezeu  în  scârbe,  prigoane,  pagube, 
când  am  fost  prigonit  şi  când  am  avut  pagubă  zicând:  de  ce  bunii  creştini  suferă  multe,  iar 
păcătoşilor  le  merge  bine. 

400.  Am  bătut  pe  aproapele  făcând  vărsare  de  sânge.  M-am  pornit  cu  mânie 
ca  o  fiară  sălbatică  asupra  oamenilor,  a  casnicilor  şi  asupra  dobitoacelor. 

401.  Am  ţinut  minte  răul. 

402.  Am  mustrat  cu  nemilostivire.  Am  făcut  altora  scârbă  şi  necaz,  i-am 
clevetit,  amărât  şi  tulburat.  Am  pornit  pe  alţii  spre  mânie  şi  pizmă. 

403.  Ca  părinte,  ca  soţ,  ca  învăţător,  ca  stăpân,  ca  dregător,  am  asuprit,  am 
făcut  mizerie,  am  bătut  pe  fiii  mei  trupeşti  şi  duhovniceşti,  soţie,  elevi,  subalternii  mei, 
fără  ca  să  stea  ei  contra  mea. 

404.  Sunt  învrăjbit  cu  alţii  şi  ţin  mânie  pe  ei  şi  azi. 

405.  N-am  folosit  rodnicia  tăcerii.  La  mânie  am  zis  să  fiu  jidan,  turc,  păgân, 
măgar.  Mi-am  pornit  limba  la  vorbe  multe  fără  înfrânare. 

406.  Am  fost  nerăbdător  când  am  căzut  în  necaz. 

407.  Am  avut  râvnă  nesocotită,  rea,  nebunească,  drăcească. 


7.  Lenea 

408.  M-am  lenevit  a-mi  împlini  datoriile  mele  de:  gospodar,  cetăţean,  creştin, 
de  bun  sfătuitor,  educator  şi  luminător  al  fiilor  mei  trupeşti  şi  spirituali  şi  salvator  al 
aproapelui  meu  din  căile  pierzării. 

409.  M-am  lenevit,  neglijat  a  mă  ruga  lui  Dumnezeu,  în  orice  vreme  şi-n 
orice  loc...  când  am  fost  în  primejdie  de  cădere  în  păcate,  în  necazuri,  în  boli  şi-n  diferite 
pericole. 

410.  M-am  lenevit  şi  scumpit  a  face  rugăciuni,  milostenii,  posturi,  pomeni, 
slujbe,  panahizi,  Sfinte  Liturghii  şi  alte  binefaceri  pentru  uşurarea,  odihna  şi  scoaterea  din 
iad  a  sufletelor  repauzaţilor  mei:  părinţi,  moşi,  strămoşi,  rudenii,  binefăcători... 

411.  M-am  lenevit  a  citi:  Dumnezeieştile  Scripturi,  cărţi  sfinte,  reviste 
religioase  şi  felurite  scrieri  folositoare  de  suflet,  rămânând  astfel  necunoscător  al 
adevăratei  credinţe  Ortodoxe. 

412.  M-am  lenevit  a  lupta  bine  după  legile  divine,  contra:  patimilor  rele, 
păcatelor,  vrăjmăşiilor,  clevetirilor,  răutăţilor.  N-am  stăruit  în  lupta  cea  bună. 

413.  Seara  m-am  culcat  neînchinat  şi  dimineaţa  am  plecat  la  treabă  fără  a  mă 
ruga  mai  întâi  lui  Dumnezeu  cu  credinţă. 

414.  Am  stat  la  masă  fară  a-mi  face  rugăciune  şi  Sfânta  Cruce,  înainte  şi 

după. 

415.  M-am  lenevit  în  rugăciunile  mele,  am  aşteptat  a-mi  veni  cele 
trebuincioase  sufletului  şi  trupului,  fără  a  munci  serios  pentru  a  le  dobândi. 

416.  în  loc  de  rugăciune  şi  Sfânta  Cruce,  am  fumat  -  tămâind  pe  diavolul  -  în 
loc  de  a  mulţumi  lui  Dumnezeu  pentru  mâncare  şi  băutură. 

417.  M-am  lenevit  a  mă  ruga  lui  Dumnezeu  noaptea,  când  m-am  trezit  din 

somn. 

418.  M-am  lenevit  a  merge  la  Sfânta  Biserică  pentru  a  asculta  sfintele  slujbe, 
predicile,  învăţăturile  şi  cântările  dumnezeieşti. 

419.  M-am  lenevit  a-mi  împlini  datoria  mea  de  creştin,  faţă  de  Dumnezeu,  de 
mine  şi  de  aproapele. 

420.  Am  dormitat,  căscat  şi  m-am  întins  în  timpul  sfintei  rugăciuni,  acasă  şi 
în  Sfânta  Biserică. 

421.  Am  lăsat  lucrurile  sfinte:  icoane,  cruci,  candele,  sfeşnice,  tămâietori, 
ş.a.,  să  se  strice. 

422.  M-am  lenevit  a-mi  cerceta  şi  mărturisi  păcatele. 

423.  M-am  lenevit  a  face  fapte  bune.  Sunt  lenevos  în  darea  milosteniei.  Am 
dat  milostenie  fără  socoteală,  adică  celor  necredincioşi,  vicioşi...  In  loc  de  a  da 
credincioşilor  creştini  virtuoşi,  lipsiţi,  care  sunt  fraţi  ai  Domnului  Hristos. 

424.  M-am  lenevit  a  aprinde  candela,  lumânarea  şi  tămâie  sfinţită,  la  facerea 
sfintelor  rugăciuni. 

425.  La  rugăciune  n-am  îngenunchiat  cu  amândoi  genunchii,  după  pilda 
Proorocilor,  a  Mântuitorului,  a  Apostolilor,  a  tuturor  Sfinţilor  şi  a  creştinilor  drept 
credincioşi  şi  osârdnici.  La  rugăciune  am  îngenunchiat  numai  cu  un  genunchi,  precum  în 
batjocură  îngenunchiau  evreii  şi  ostaşii,  când  pălmuiau  pe  Domnul  Hristos  când  a  pătimit 
de  bunăvoie  şi  ca  diavolii,  care  pururea  batjocoresc  şi  astfel  sfânta  rugăciune. 

426.  Mi-am  măgulit  lenea  cu  cuvintele:  dacă  aş  fi  eu  într-o  mănăstire,  m-aş 
tot  ruga,  aş  posti,  aş  citi  cărţile  sfinte,  şi  aşa  cred  că  m-aş  mântui. 

427.  M-am  lenevit  şi  scumpit  a  chema  preotul  şi  a  face  Aghiasmă  (Sfeştanie) 
în  casă  la  fiecare  zi  întâi  a  lunii  şi  nici  măcar  odată  în  an.  N-am  sfinţit  casa  când  am  intrat 
întâi  să  locuiesc  în  ea.  N-am  sfinţit  fântâna,  nici  vasele  ce  s-au  spurcat. 

428.  M-am  lenevit  a  mă  ruga  şi  a-mi  face  Sfânta  Cruce  la  plecarea  în 
călătorie  şi  la  începerea  şi  isprăvirea  lucrului. 

429.  Am  lăsat,  din  lenevire  şi  zgârcenie,  cimitirul  şi  mormântul  rudelor  mele 

neîngrădite. 

430.  N-am  păzit  făgăduinţele  date  la  Sfântul  Botez  (de-i  călugăr)  nici  ale 
îngerescului  chip  monahicesc. 

431.  Din  lenevire  sau  din  rea  obişnuinţă,  în  loc  de  „Iisus"  şi  de  „Domnul 
nostru  Iisus  Hristos",  am  pronunţat,  scris,  numai  „Isus"  şi  „Domnul  Isus",  după  cum 
obişnuiesc  sectarii.  Aşijderea,  tot  din  lenevire  şi  obişnuinţă,  am  retrogradat  în  rugăciuni  şi 
cântări  pe  Maica  Domnului,  rostind  în  loc  de:  „Bucură-te,  Maică,  pururea  Fecioară"  cu 
îngerii  şi  cu  Sfinţii,  „Bucură-te,  mireasă,  pururea  Fecioară". 

432.  Am  fost  tovarăş  şi  prieten  adeseori  cu  cei  necredincioşi  care  luau  în 
batjocură  sfânta  credinţă  şi  Sfintele  Taine  ale  Sfintei  Biserici  Ortodoxe. 

433.  Am  lăsat  adeseori  învăţătura  cea  bună,  ba  chiar  am  urât-o  şi  defaimat-o. 

434.  Am  amânat  pocăinţa  de  azi  pe  mâine,  de  la  un  post  la  altul,  de  la  un  an  la 
altul,  împiedicând  astfel  cu  fapta  şi  cu  cuvântul  şi  pe  alţii  de  a  o  face. 

435.  Stând  la  sfânta  rugăciune,  la  cântare,  la  sfintele  slujbe  şi  la  ascultarea 
cântărilor  dumnezeieşti,  mi-am  lăsat  mintea  să  hoinărească  la  lucruri,  viclenii  şi  păcate 
lumeşti. 

436.  M-am  lenevit  şi  n-am  păzit  poruncile  date  de  Părintele  meu  Duhovnic  la 
Sfânta  Spovedanie. 

437.  Am  fost  nebăgător  de  seamă.  M-am  lăsat  bântuit  de  spiritul  vicleşugului, 
necurăţiilor,  nălucirilor,  schimbării  gândurilor  bune  cu  cugete  şi  hotărâri  rele. 

438.  M-am  lenevit  a  creşte  pe  fiii  şi  finii  mei  (şi  pe  cei  încredinţaţi  îngrijirii 
mele)  în  învăţătura  şi  frica  Domnului. 

439.  M-am  lenevit  a  certa  şi  pedepsi  pe  fiii  mei  trupeşti  şi  sufleteşti  pentru 
abateri  de  la  dreapta-credinţă  şi  de  la  vieţuirea  creştinească. 

440.  M-am  lenevit  a-mi  spovedi  toate  păcatele  de  patru  ori  pe  an,  nici  de  trei, 
două  şi  nici  măcar  odată  pe  an.  M-am  spovedit  fals,  acoperindu-mi  păcatele  cu  vicleşug  şi 
minciuni.  N-am  mărturisit  şi  gândurile  nesocotite  la  duhovnic  iscusit,  spre  a  nu  cădea  din 
dreapta-credinţă. 

441.  Am  umblat  din  duhovnic  în  duhovnic  căutând  pe  cel  ce-mi  va  da  un 
canon  mai  mic,  pe  cel  ce  ar  zice  numai  ca  mine  şi  astfel  am  precupeţit  Sfânta  Taină  a 
Spovedaniei. 

442.  Nu  mi-am  împlinit  canonul  de  la  sfânta  mărturisire  (spovedanie). 

Păcate  străine 


443.  Am  căzut  în  păcate  străine  cu  cuvântul,  cu  felurite  semne  viclene  şi  cu 
fapte  rele.  Am  poruncit  altora  să  păcătuiască. 

444.  Am  dat  altora  sfat  să  păcătuiască.  Am  îndemnat  pe  alţii  să  facă  păcate. 
M-am  învoit  cu  alţii  la  felurite  păcate.  Am  ajutat  pe  alţii  a  păcătui. 

445.  Am  putut  dar  n-am  voit  să  împiedic  pe  alţii  a  face  păcate.  Am  ştiut  sigur 
păcatele  altora,  dar  le-am  tăinuit.  Am  întărâtat  pe  semenii  mei  la  mânie,  provocându-i  a 
păcătui  prin  vorbe  rele,  drăcuieli,  înjurături  de  cele  sfinte,  sudalme,  jurăminte,  bătăi, 
vărsări  de  sânge,  ba  chiar  la  omoruri. 


Păcate  împotriva  milosteniei  sufleteşti 

446.  N-am  îndemnat  pe  păcătos  să  părăsească  păcatul  şi  să  petreacă  o  viaţă 
mai  bună:  creştinească,  duhovnicească,  bineplăcută  lui  Dumnezeu. 

447.  N-am  învăţat  pe  cel  neînvăţat  şi  nepriceput.  N-am  sfătuit  bine  pe  cel  ce 
are  trebuinţă  de  sfat. 

448.  Nu  m-am  rugat  lui  Dumnezeu  pentru  aproapele. 

449.  N-am  mângâiat  pe  cel  întristat.  N-am  suferit  ocările  cu  răbdare. 

450.  N-am  iertat  greşelile  celor  ce  mi-au  greşit. 

Păcate  împotriva  milosteniei  trupeşti 


45 1 .  N-am  dat  de  mâncare  celui  flămând.  N-am  adăpat  pe  cel  însetat.  N-am 
îmbrăcat  pe  cel  gol. 

452.  N-am  mers  să  cercetez  pe  cei  din  închisoare.  N-am  cercetat  pe  cei 

bolnavi. 

453.  N-am  primit  pe  cel  străin  în  casa  mea. 

454.  N-am  îngropat  pe  cei  morţi. 


Credinţa 

455.  Din  neluare-aminte,  uneori  cu  ştiinţă,  ba  şi  premeditare,  am  neglijat  şi 
părăsit  virtuţile  creştineşti  şi  m-am  dedat  la  vicii. 

456.  Nu  m-am  ostenit  a  cerceta  cu  luare-aminte  dumnezeieştile  învăţături  ale 
sfintei  Biserici  Ortodoxe,  pentru  a  cunoaşte  dreapta  învăţătură,  a  mi-o  agonisi,  dezvolta, 
folosi  şi  apăra,  aşa  cum  i  se  cuvine  unui  binecredincios  creştin. 

457.  Nu  m-am  ostenit  cu  chibzuială  şi  sârguinţă  a  cunoaşte  pe  Dumnezeu  din 
cartea  naturii,  din  lucrările  Sale,  din  univers.  M-am  lăsat  orbit  a  nu  vedea  pe  Dumnezeu 
din  cereasca  lume  a  planetelor  şi  în  sufletul  omenesc. 

458.  M-am  îndoit,  ba  am  şi  nesocotit  superioritatea  sufletului  omenesc. 

459.  Nu  m-am  ostenit  a  pătrunde  cât  mai  adânc  în  Simbolul  Credinţei  - 
„Crezul"  şi  pentru  a  cunoaşte  sfânta  noastră  credinţă  Ortodoxă.  Nu  m-am  silit  a-mi 
agonisi  o  credinţă  vie  în  Dumnezeu. 

460.  Am  avut  îndoială  în  judecata  particulară,  universală,  cu  răsplătirea 
vremelnică  şi  veşnică  a  faptelor  omeneşti. 


Nădejdea 

461.  In  necazuri,  primejdii  şi  nefericiri  am  şovăit  a  nădăjdui  în  ajutorul  lui 

Dumnezeu. 


Dragostea 

462.  Nu  m-am  silit  a  aprinde  în  mine  focul  dragostei  Sfinte. 

463.  Nu  m-am  silit  cu  bună  chibzuială  a-mi  câştiga  putemicile  virtuţi 
cardinale.  Am  nesocotit  înţelepciunea  de  sus,  prin  care  toate  se  fac  bune  şi  de  mare  folos 
vremelnic  şi  veşnic.  Am  nesocotit  Dreptatea,  prin  care  omul  devine  plăcut,  ales  lui 
Dumnezeu.  Am  nesocotit  Cumpătarea  sau  Infrânarea  prin  care  mulţi  s-au  curăţit  de 
păcate,  sfmţindu-se  Domnului.  Am  nesocotit  Tăria  sau  Bărbăţia  spirituală  prin  care  mulţi, 
chiar  din  păcătoşi,  au  ieşit  biruitori  asupra  răului,  încununându-se. 

464.  Cum  mi-am  folosit  libertatea  în  cursul  vieţii  pământeşti:  în  virtuţi  sau  în 

vicii? 

îndreptarul  cu  păcatele  omeneşti  începe  cu  „Păcatele  împotriva  Duhului 
Sfânt".  In  Sfintele  Evanghelii  de  la  Matei  (12,  31),  Marcu  (3,  29),  Luca  (12,  10),  se  arată 
că:  „Cine  va  huli  împotriva  Duhului  Sfânt  nu  are  iertare  în  veac".  Cine  păcătuieşte 
împotriva  Tatălui,  păcătuieşte  din  neputinţă.  Dumnezeu  Tatăl  fiind  Atotputernic,  iar  omul 
neputincios  cu  trupul.  Făcând  însă  pocăinţă,  cu  adevărat  primeşte  iertare.  Cine  păcătuieşte 
împotriva  Fiului,  păcătuieşte  din  neştiinţă,  Dumnezeu-Fiul  fiind  înţelepciunea  lui 
Dumnezeu,  dar  după  o  pocăinţă  adevărată,  capătă  iertare.  Cine  va  huli  sau  păcătui  însă 
împotriva  Duhului  Sfânt,  păcătuieşte  nu  din  neputinţă  sau  din  neştiinţă,  ci  din  voia  lui  cea 
rea,  ca  şi  diavolul;  şi  nemaifacând  pocăinţă,  nerecunoscându-şi  păcatul  său,  nu  mai  poate 
veni  la  pocăinţă,  împietrindu-şi  inima  sa  ca  Faraon  şi  murind  în  acea  stare  nu  mai  poate 
căpăta  iertare  nici  în  veacul  de  acum,  nici  în  cel  ce  va  să  fie... 


Păcatele  împotriva  Duhului  Sfânt 

La  întrebarea  nr.  1,  se  scrie  aşa:  „Am  păcătuit  cu  încredere  prea  mare  în 
Dumnezeu,  zicând  că  El  e  milostiv  şi  mă  va  ierta".  Desigur  că  omul  trebuie  să  aibă 
încredere  în  Dumnezeu,  sau  mai  bine  zis  o  nădejde  că  El  e  bun  si  milostiv,  dar  asta  nu 
însemnează  să  abuzăm  de  bunătatea  Lui  şi  să  îngrămădim  păcate  peste  păcate,  până  ce 
cădem  în  partea  opusă  a  acestui  păcat,  ajungând  la  descurajare. 

Dacă  ne  simţim  împovăraţi  cu  acest  păcat,  atunci  îl  scriem  aşa  mai  pe  scurt: 
„Am  păcătuit  cu  încredere  prea  mare  în  Dumnezeu",  iar  de  am  căzut  în  păcatul 
descurajării,  scriem  cât  se  poate  mai  restrâns:  „M-am  deznădăjduit  de  mila  lui 
Dumnezeu",  iar  toate  celelalte  zise  mai  sus  de  la  nr.  2  şi  3  sunt  nişte  explicaţii  ale 
păcatului  deznădăjduirii. 

La  nr.  5  se  vorbeşte  de  starea  împotriva  adevărului  învederat.  Prin  adevăr 
învederat  se  înţelege  numai  adevărul  dumnezeiesc  existent  în  Sfânta  Scriptură  şi  Sfânta 
Tradiţie. 

Este  adevărat  că  prin  păcate  întristăm  pe  Duhul  Sfânt,  aşa  cum  se  spune  la  nr. 
6,  dar  se  deosebeşte  foarte  mult,  ca  şi  cerul  de  pământ,  starea  omului  credincios,  atunci 
când  greşeşte  înaintea  lui  Dumnezeu,  de  starea  omului  lumesc  şi  iubitor  a  face  păcate. 
Unul  face  păcate  din  plăcere,  fără  să  simtă  vreo  mustrare  de  conştiinţă;  pe  când  celălalt 
face  păcate  sau  greşeşte  din  slăbiciune;  iar  mustrarea  conştiinţei  îl  arde  mai  ceva  ca  para 
iadului,  neavând  odihnă  nici  ziua  nici  noaptea  până  ce  nu  reuşeşte  a  se  curăţi  de  murdăria 
păcatului. 

La  prima  pregătire,  păcatul , ,Am  întristat  pe  Duhul  Sfânt",  cine  îl  mărturiseşte 
şi  îşi  îndreaptă  viaţa  şi  se  fereşte  să  nu-1  mai  facă  a  doua  oară,  să  nu-1  mai  scrie,  nici  să-1 
mai  mărturisească,  atâta  vreme  cât  se  va  lupta  şi  va  rămâne  de  partea  lui  Dumnezeu,  căci 
nu-i  mai  aparţine.  De  aici  rezultă  că  la  prima  mărturisire  e  bine  să-1  scriem  fiecare,  dar 
dacă  întoarcem  spatele  lumii  şi  ne  ostenim,  după  putere,  să  petrecem  după  voia  lui 
Dumnezeu,  nu-1  mai  scriem,  deşi  s-ar  putea  înţelege  că  omul  întristează  întotdeauna  pe 
Duhul  Sfânt  cu  păcatele  sale.  Intre  omul  lumesc,  dezinteresat  de  cele  sfinte  şi  omul  care 
luptă  împotriva  păcatului,  există  o  mare  deosebire.  El  îşi  împietreşte  inima  «neprimind  şi 
nepăzind  cuvântul  lui  Dumnezeu»,  aşa  cum  se  arată  la  nr.  7. 

Cine  socoteşte  Sfintele  Scripturi  mincinoase  sau  huleşte  faptele  bune  ale 
aproapelui,  dă  dovadă  că  nu  a  avut  în  sânul  familiei  o  educaţie  bună  şi  e  cuprins  de  duhul 
necredinţei;  iar  cine  din  răutate  nu  învaţă  şi  pe  cel  ce  nu  ştie  articolele  credinţei,  face  un 
păcat  destul  de  greu. 

Sunt  şi  cazuri  când  ai  avea  ce  să  spui  altora  de  prin  sfintele  cărţi,  dar  nu  poţi 
spune,  deoarece  «ori  e  strâmt  în  casă»,  ori  îţi  dai  seama  că  e  riscant  şi  îţi  faci  de  lucru  (în 
perioada  ateistă,  pe  când  Părintele  ne  dădea  aceste  sfaturi,  aşa  după  cum  ştim  cu  toţii,  era 

riscat  să  vorbeşti  la  oricine  despre  cele  ale  credinţei).  Dar  atunci  nu  înseamnă  că  din 
răutate  n-ai  vrut  să  spui  celor  neştiutori,  aşa  după  cum  se  spune  la  nr.  10. 

în  cazul  când  cineva  urăşte  învăţătura  despre  Dumnezeu  sau  nu  crede  în  viaţa 
veşnică,  negând  existenţa  lui  Dumnezeu,  socotind  că  odată  cu  moartea  omului  toate  mor, 
arată  pe  faţă  ce  groaznic  întuneric  a  cuprins  acel  suflet.  Necredinţa  a  fost  de  la  început, 
dar  n-a  domnit  aşa  cum  domneşte  astăzi,  deoarece  îl  auzim  şi  pe  Proorocul  David,  zicând: 
„Spusu-mi-au  mie  călcătorii  de  lege  bârfeli,  ci  nu  sunt  ca  legea  Ta,  Doamne"  (Psalmi 
118,  85).  Iar  în  cazul  când  cineva  îşi  revine  din  această  stare  şi  vrea  să  se  mărturisească, 
poate  să  scrie  aceste  păcate  pe  scurt:  „N-am  avut  credinţă  în  Dumnezeu  şi  nici  în  viaţa 
veşnică".  Aici  se  includ  şi  numerele  11-16.  Când  e  vorba  că  cineva  care  a  fost  bolnav  de 
boala  stilismului  şi  a  ieşit  din  ascultarea  de  Sfânta  Biserică,  va  nota  prescurtat  nr.  17: 
„Am  crezut  şi  susţinut  la  calendarul  vechi  mai  mult  decât  la  Dumnezeu".  Cei  ce  ţin  la 
calendarul  vechi  mai  mult  decât  la  Dumnezeu,  se  împart  în  trei  grupări: 

1)  Primii  şi  cei  mai  periculoşi  sunt  aceia  care  nu  numai  că  nu  primesc  pe 
preoţii  Bisericii  prin  casele  lor  cu  diferite  servicii  şi  nici  nu  calcă  vreodată  în  sfânta 
Biserică,  dar  aruncă  asupra  preoţilor  fel  de  fel  de  hule  şi  batjocuri  şi  ar  fi  în  stare  să-i  şi 
omoare.  Cine  nu  vede  de  la  distanţă  că  acele  suflete  negre  sunt  în  stăpânirea  duhurilor 
rele,  călcând  în  picioare  cu  obrăznicie  unele  canoane  ale  Bisericii? 

Prin  anul  1935,  unii  stilişti  înverşunaţi,  din  părţile  Moldovei,  au  ajuns  până 
acolo  încât  au  ucis  într-o  noapte  pe  un  drept-credincios  creştin  care  le -a  arătat  din 
Pidalion  rătăcirea  lor. 

2)  A  doua  categorie  de  stilişti  sunt  mai  puţin  periculoşi.  Ei  primesc  în  casele 
lor  pe  preoţii  Bisericii  cu  serviciile  religioase,  merg  la  Sfânta  Biserică  numai  în  duminici, 
ţinând  sărbătorile  şi  posturile  pe  stilul  vechi  şi  nu  vorbesc  cu  atâta  răutate  pe  preoţii 
Bisericii. 

3)  A  treia  categorie,  deşi  merg  duminicile  şi  sărbătorile  la  Sf.  Biserică,  dar 
sunt  chinuiţi  mereu  de  această  îndoială,  dacă  nu  cumva  stiliştii  or  fi  mai  plăcuţi  lui 

Dumnezeu  pentru  că  ţin  calendarul  vechi  şi  pentru  ca  să  nu  greşească,  ei  ţin  sărbătorile 
cât  şi  posturile  şi  după  calendarul  vechi  şi  după  calendarul  îndreptat. 

Cel  ce  crede  în  spiritism,  în  felurite  vedenii,  lepădându-se  de  dreapta  credinţă 
şi  facându-se  sectar,  îşi  pierde  sufletul  său  şi  al  altora  pe  care  caută  să-i  amăgească. 

La  numerele  18-22  se  poate  scrie  prescurtat  aşa:  ,Am  crezut  în  spiritism,  în 
felurite  vedenii,  lepădându-mă  de  dreapta  credinţă  şi  luptând  împotriva  ei  şi  a  preoţilor, 
faţărnicindu-mă  că  sunt  credincios,  însă  eram  contra". 

La  nr.  23  se  află  păcatul  de  vârf  al  deznădăjduirii  şi  arată  cât  se  poate  de  clar 
că  atunci  când  omul  se  hotărăşte  a  se  sinucide,  dă  dovadă  că  s-a  înstrăinat  complet  de  cele 
bune,  de  Dumnezeu.  Şi  e  nevoie  să  noteze  de  câte  ori  s-a  hotărât  să  comită  acest  groaznic 
păcat.  Totuşi,  în  cazul  când  el  este  bolnav  mintal,  chiar  de  ar  şi  comite  acest  groaznic 
păcat,  nu  mai  este  vinovat  înaintea  lui  Dumnezeu,  pentru  că  nu  a  fost  conştient  de  ceea  ce 
face. 


Păcatele  strigătoare  la  cer 

Urmează  de  acum  păcatele  strigătoare  la  cer.  Şi  pentru  că  se  zice  că  sunt 
strigătoare  la  cer,  de  aici  înţelegem  că  aceste  păcate  aduc  chiar  în  lumea  aceasta  o  bună 
parte  din  pedeapsa  ce  se  cuvine  lor,  după  cum  ne  spune  Sfântul  Apostol  Pavel  (la  1 
Timotei  5,  24)  când  zice  că:  „Păcatele  unor  oameni  sunt  vădite  şi  merg  înainte  la 
Judecată,  ale  altora  însă  vin  în  urma  lor".  Şi  dacă  unele  păcate  ale  oamenilor  merg 
înaintea  lui  Dumnezeu  pe  când  oamenii  sunt  în  acestă  lume,  se  înţelege  că  şi  pedeapsa 
pentru  ele  urmează  numaidecât. 

La  nr.  24  se  află  acest  păcat  strigător  la  cer:  „Am  ucis  oameni  cu  voia  şi  fără 
voia  mea".  Este  cunoscut  de  toţi  că  acest  păcat  este  grozav  de  mare.  Iar  când  se  spune  că: 
„am  făcut  acest  păcat  al  uciderii  şi  fără  voia  mea"  se  înţelege  că  lovind  pe  cineva  la 
mânie  nu  a  fost  cu  voia  ca  să-1  omori,  dar  totuşi  el  a  murit.  Şi  această  ucidere  fără  voie, 
deşi  nu  este  cu  premeditare,  dar  are  şi  ea  partea  ei  de  vină.  Tocmai  de  aceea  se 
canoniseşte  puţin  mai  uşor.  Urmează  păcatul  sodomiei.  El  poartă  numele  acelei  cetăţi 
unde  s-a  săvârşit  prima  dată.  Aşa  după  cum  ştim,  e  un  păcat  ruşinos,  care  se  poate  săvârşi 
numai  de  bărbaţi  cu  bărbaţi  sau  de  bărbaţi  cu  femei  şi  copii,  însă  din  cauza  bunei-cuviinţe 
nu  este  îngăduit  să-1  scriem  mai  pe  larg,  decât  atât  ca  o  ramură  din  păcatul  desfrânării 
săvârşite  în  chip  nefiresc  sau  contra  firii  şi  face  parte  din  categoria  păcatelor  strigătoare  la 
cer.  Aceste  păcate  sunt  amintite  la  numerele  25  şi  26. 

La  numărul  27  se  află  păcatele  celor  ce  asupresc  pe  văduve,  orfani, 
neputincioşi  şi  alţii,  iar  la  numerele  28-30  e  vorba  de  părinţii  trupeşti  şi  duhovniceşti,  - 
naşii  şi  preoţii  -  de  cumva  i-am  nedreptăţit  sau  batjocorit  şi  alte  rele  le-am  făcut  lor. 


Păcatele  împotriva  celor  zece  porunci 
Porunca  întâi 

La  numărul  3 1  e  vorba  de  îndoiala  în  credinţa  într-Unui  Dumnezeu,  pe  care  o 
seamănă  diavolul  în  inima  noastră.  Ca  să  putem  avea  o  credinţă  vie  şi  lucrătoare,  e 
absolută  nevoie  să  ne  ostenim  mult  în  rugăciune  către  Dumnezeu,  să  facem  cele  şapte 
laude  zilnic  şi  să  citim  cu  atenţie  sfintele  cărţi. 

Numărul  34  arată  păcatul  când  noi  suntem  îndoielnici  despre  credinţa 
ortodoxă  în  care  ne-am  născut.  Iar  când  citim  la  numerele  35-37,  dăm  de  un  păcat  care 
am  putea  spune  că  de  fiecare  dată  ne  vedem  siliţi  să-1  scriem,  deoarece  dacă  L-am  iubi  pe 
Dumnezeu  mai  presus  de  orice,  am  fi  scutiţi  de  foarte  multe  păcate  şi  anume,  am  căuta  să 
plăcem  mai  mult  lui  Dumnezeu  decât  oamenilor  şi  n-am  purta  numele  creştinesc  spre 
osândire. 

Citind  numerele  38-41,  reiese  că  îndoindu-ne  de  dreapta  noastră  credinţă 
ortodoxă,  ca  drept  urmare  facem  legături  de  prietenie  cu  cei  rătăciţi  de  la  dreapta  credinţă 
şi  nu  mai  ţinem  cont  de  cuvântul  Sfântul  Apostol  Pavel,  care  zice:  „De  omul  eretic,  după 
întâia  şi  a  doua  sfatuire,  te  fereşte"  (Tit  3,  10).  Iar  Sfântul  Apostol  Ioan  ne  învaţă  pe  noi, 
«ca  pe  astfel  de  oameni  nici  să  nu-i  primim  în  casă»  (2  Ioan  1,  10).  Unii  creştini  merg  de 
plătesc  la  papistaşi  pomelnice.  Aşa  că  dacă  ne  socotim  vinovaţi  de  aceste  păcate,  e  bine 
să  scriem  aşa  mai  pe  scurt: , ,Am  avut  legături  apropiate  cu  cei  rătăciţi". 

La  numerele  42-45,  de  am  zis  cumva  că  toate  religiile  sunt  bune,  dăm  dovadă 
că  suntem  în  necunoştinţă  despre  superioritatea  credinţei  ortodoxe  şi  de  aceea  putem 
spune  asemenea  cuvinte.  Din  această  cauză  unii  creştini  primesc  binecuvântare  de  la  ei, 
deasemenea  citesc  cărţile  lor  eretice  şi  sectare,  care  în  loc  de  a-i  folosi  sufleteşte  îi 
păgubesc  mult. 

La  numerele  46  şi  48  se  arată  păcatele  pe  care  le  face  omul  care  nu  este  pus  în 
slujba  lui  Dumnezeu;  iar  cel  ce  face  glume  răutăcioase  asupra  celor  sfinte  sau  a 
ortodoxiei,  arată  că  nu  are  nimic  bun  în  inima  lui,  deoarece  „...omul  cel  bun  -  aşa  după 
cum  învaţă  Mântuitorul  nostru  Iisus  Hristos  -  din  vistieria  cea  bună  a  inimii  sale  scoate 
cele  bune".  Iar  „omul  cel  rău,  din  vistieria  cea  rea  a  inimii  sale  scoate  cele  rele"  (Luca  6, 
45).  Se  poate  scrie  acest  păcat  aşa  mai  pe  scurt:  „Am  grăit  glume  răutăcioase  asupra 
religiei".  Iar  numărul  48  îl  putem  scrie  aşa  mai  pe  scurt:  „Am  grăit  glume  cu  cuvinte 
sfinte".  Şi  acest  păcat  de  mai  sus  îl  săvârşim  de  câte  ori  dăm  drumul  la  cuvinte 

necontrolate,  zicând:  «Până  la  Dumnezeu,  te  mănâncă  Sfinţii»  sau  «ai  venit  şi  tu  a  treia 
zi,  după  scripturi»  sau  «tu  eşti  ca  Toma  necredinciosul»  şi  altele. 

La  numărul  50-53  se  referă  la  cinstirea  semnului  Sfintei  Cruci;  ori  de  stăm  pe 
semnul  Sfintei  Cruci,  sau  de  călcăm  pe  ea  cu  picioarele  sau  de  o  facem  pe  ea  strâmbă  pe 
feţele  noastre.  Putem  scrie  aşa  mai  pe  scurt:  „Am  profanat  semnul  Sfintei  Cruci",  în  care 
se  cuprind  cele  patru  numere  de  mai  sus,  care  se  referă  la  cinstirea  Sfintei  Cruci. 


Porunca  a  2-a 

începe  cu  numărul  63.  Cuvântul  a  „sluji"  înseamnă  a  persista,  a  te  osteni  zi  de 
zi  în  săvârşirea  acelei  fapte  bune  sau  rele.  A  sluji  făpturilor,  idolilor,  în  locul  lui 
Dumnezeu,  arată  că  în  permanenţă  pe  noi  ne  frământă  altă  problemă,  adică  să  slujim 
făpturilor  sau  idolilor.  După  cum  vedem,  întrebarea  de  la  acest  număr  63  ne  arată  clar 
cine  sunt  făpturile  şi  care  sunt  idolii  cărora  noi  am  slujit  şi  slujim,  în  loc  să  slujim  lui 
Dumnezeu.  Unii  tineri,  de  curând  căsătoriţi,  îşi  urmăresc  femeile  lor  clipă  de  clipă,  în 
toate  mişcările  lor,  devenind  pentru  ei  nişte  idoli  umblători,  cărora  li  se  închină  mai  ceva 
decât  lui  Dumnezeu.  Mai  vedem  iarăşi  cum  unii  părinţi  îşi  privesc  pe  copiii  lor  cu  o 
negrăită  iubire  şi  sunt  în  stare  să  le  satisfacă  orice  pofte  ar  avea  ei.  Alţii,  de  asemenea 
iubesc  banii,  hainele,  casele,  vitele  şi  alte  lucruri  cu  atâta  patimă,  încât  sunt  în  stare  să  se 
jertfească  pentru  ele  şi  de  se  va  întâmpla  să  le  piardă,  se  pierd  şi  ei  împreună  cu  ele.  Acest 
păcat  îl  putem  scrie  aşa  pe  scurt:  „Am  slujit  făpturilor  şi  idolilor". 

La  numărul  64  putem  scrie  pe  scurt:  „Am  călcat  poruncile  lui  Dumnezeu".  Şi 
călcăm  poruncile  lui  Dumnezeu  atunci  când  aruncăm  sume  enorme  pentru  a  ne  alimenta 
cu  fel  de  fel  de  mâncăruri  şi  băuturi  scumpe.  Auzim  adeseori  pe  unii:  „Eu  nu  mă  uit  la 
ban  când  e  vorba  să  cumpăr  ceva  mâncare  sau  băutură.  Dau  ori  cât  de  scump,  numai  să 

găsesc".  Dacă  am  fi  avut  în  vedere  cuvintele  Sfântului  Apostol  Pavel,  care  zice  că:  „Nu 
trăim  ca  să  mâncăm;  ci  mâncăm  ca  să  trăim",  atunci  n-am  mai  fi  zis  aşa.  Iar  când  e  vorba 
să  cumpărăm  o  carte  sfântă,  să  facem  o  milostenie  la  săraci,  să  ne  facem  comoară  în  cer, 
atunci  nu  mai  avem  de  unde  să  dăm,  pentru  că  am  dat  banii  noştri  pe  acele  mâncăruri  şi 
băuturi  scumpe  şi  de  multe  feluri.  Dacă  am  avea  dragoste  de  cele  bune,  atunci  am  cheltui 
banii  pentru  a  cumpăra  numai  atât  cât  cere  nevoia  de  a  putea  trăi  cumpătat  atât  în 
mâncare  şi  băutură,  cât  şi  în  ceea  ce  priveşte  îmbrăcămintea.  Şi  atunci  am  avea  şi  cu  ce 
face  fapte  bune  ca  să  ne  îmbogăţim  în  Dumnezeu  şi  să  nu  slujim  trupului  şi  poftelor 
păcătoase. 

La  numărul  65  putem  scrie  aşa  mai  pe  scurt:  „M-am  lăsat  amăgit  spre 
păcate".  Multe,  foarte  multe  păcate  facem  noi  când  ne  temem  de  frică,  acolo  unde  nu  este 
frică,  aşa  după  cum  zice  proorocul  David  (Psalmi  13,  5).  Mulţi  oameni  ar  dori  să  poarte 
barbă  şi  la  multe  femei  şi  fete  le-ar  place  să  poarte  îmbrăcăminte  cuviincioasă:  fustă 
lungă  şi  broboadă  pe  cap,  dar  se  tem  de  blestematele  guri  ale  celor  răi.  S-ar  cuveni  însă  să 
se  teamă  mai  ales  de  muncile  cele  veşnice,  decât  să  se  teamă  de  ceea  ce  gândesc  sau 
vorbesc  alţii,  care  nu  slujesc  lui  Dumnezeu. 

La  numerele  66-68  găsim  despre  acei  oameni  pe  care  nu-i  frământă  altă 
problemă  decât  cum  să  se  avânte  la  fel  de  fel  de  păcate  şi  petreceri  idolatre.  Aici  scriem 
complet:  „M-am  înfierbântat  a  face  diferite  păcate". 

La  numerele  69-71  se  spune  despre  aceia  că  nu  sunt  mulţumiţi  că  se  încarcă 
zi  de  zi  cu  păcate  şi  ticăloşii,  dar  văzând  pe  alţii  că  se  grijesc  de  a  lor  mântuire,  caută  pe 
toate  căile  să-i  sustragă  de  la  acele  îndeletniciri  duhovniceşti.  Aici  putem  scrie  aşa:  „am 
smintit  pe  alţii,  vrând  ai  opri  de  la  cele  bune". 

La  numărul  72  se  vorbeşte  despre  profanarea  semnului  Sfintei  Cruci,  care  se 
include  la  numerele  51-54. 

Din  cauza  necunoştinţei  învăţăturilor  existente  ale  Bisericii  Ortodoxe,  mulţi 
sunt  care  par  a  fi  evlavioşi  dar  care  calcă,  fără  nici  o  mustrare  de  conştiinţă, 
Dumnezeiescul  semn  al  Sfintei  Cruci. 

Sfântul  Ioan  Damaschin  zice  aşa:  „Ne  închinăm  semnului  cinstitei  şi  de  viaţă 
făcătoarei  Cruci...  Noi  nu  cinstim  materia  -  să  nu  fie  -  ci  semnul,  ca  simbol  al  lui 
Hristos...  Cel  răstignit...  acolo  unde  va  fi  semnul,  acolo  va  fi  şi  El  (adică  Domnul  nostru 
Iisus  Hristos)",  („învăţătura  de  credinţă  Ortodoxă").  „De  ar  fi  pe  un  câmp  mare  mii  de 
ierarhi  şi  li  s-ar  spune  să  facă  o  slujbă  fară  să  se  folosească  de  semnul  Sfintei  Cruci,  nu  ar 
putea  să  o  săvârşească". 

Iar  Sfântul  Ioan  Gură  de  Aur  zice  aşa:  „Ca  pe  o  cunună  să  purtăm  Crucea  lui 
Hristos.  Prin  Cruce  se  săvârşesc  toate  ale  noastre.  Dacă  trebuie  să  te  naşti  din  nou,  Crucea 
este  alături.  Dacă  trebuie  să  te  hrăneşti  cu  hrana  cea  tainică  (adică  Sfintele  Taine),  dacă 
trebuie  să  te  hirotoniseşti,  dacă  trebuie  să  faci  orice,  pretutindenea  alături  de  noi  este 
Crucea,  semnul  biruinţei.  Dacă-ţi  faci  aşa  Cruce  pe  faţa  ta,  nu  va  putea  sta  alături  de  tine 
nici  unul  din  demonii  cei  necuraţi,  pentru  că  vede  sabia  care  i-a  dat  lovitura,  vede  sabia 
cu  care  a  fost  lovit  de  moarte..."  (...).  Deasemenea,  se  vorbeşte  de  cei  ce  pun  cruce  la 
gâtul  Pruncului  Iisus  de  pe  sfintele  icoane.  Noi  ştim  şi  de  la  acea  cântare  ce  se  cântă  la 
Sfânta  Biserică,  ce  zice:  „Doamne,  armă  asupra  diavolului  Crucea  Ta  ai  dat-o  nouă...";  de 
aici  rezultă  că  noi  creştinii  am  primit  de  la  Dumnezeu  Sfânta  Cruce  ca  pe  o  armă 
împotriva  diavolului  şi  nu  se  cuvine  să  o  dăm  noi  lui  Dumnezeu,  deoarece  noi  am  primit- 
o  de  la  El. 

La  numerele  74-75  e  vorba  de  cei  ce  sunt  robiţi  de  patima  fumatului  sau 
servesc  păcatul  fumatului.  Aceste  două  numere  se  pot  scrie  aşa:  „Am  fumat  şi  am  servit", 
adică  am  cumpărat  pentru  alţii  ţigări  sau  chibrit,  sau  am  dat  bani  cuiva  să  cumpere,  atunci 
scrie:  „Am  servit  păcatul  fumatului". 


317 


La  numărul  76  e  vorba  de  cei  ce  folosesc  stupefiante  sau  alte  otrăvuri  de  care 
e  bine  să  ne  păzim. 

La  numărul  79  se  vorbeşte  despre  cei  ce  umblă  la  Anul  Nou  mascaţi.  Aşa  era 
un  obicei  străin  de  bunăcuviinţă,  ca  la  Anul  Nou  unii  bărbaţi  să  se  îmbrace  în  haine 
femeieşti,  iar  unele  femei  să  se  îmbrace  în  haine  bărbăteşti.  Iar  acum  în  zilele  noastre 
acest  obicei  de  a  se  îmbrăca  femeile  în  haine  bărbăteşti  se  obişnuieşte  în  tot  cursul  anului. 
Nu  se  cade  să  primim  în  casele  noastre  asemenea  femei  mascate,  nici  la  Anul  Nou  şi  nici 
în  tot  cursul  anului.  Dacă  nevoia  cere  ca  fetele  ce  învaţă  la  şcoală  să  îmbrace  pantaloni  în 
orele  de  educaţie  fizică,  sau  unele  femei  cărora  li  se  impune  de  protecţia  muncii  de  a 
purta  salopete  bărbăteşti  în  timpul  celor  opt  ore  de  serviciu  acest  lucru  li  se  îngăduie, 
pentru  că  aşa  cere  nevoia,  dar  în  restul  timpului,  când  nu  mai  fac  servici,  să  fie  îmbrăcate 
cu  haine  femeieşti  cuviincioase.  Şi  pentru  a  putea  rezista  la  frig  pe  timp  de  iarnă  le  este 
îngăduit  femeilor  de  a  purta  pantaloni,  pe  dedesubt,  dar  acest  lucru  să  nu  fie  observat  de 
nimeni.  Pe  deasupra  pantalonilor  să  aibă  fustă  şi  ciorapi,  încât  să  arate  port  cuviincios  şi 
femeiesc,  iar  nu  port  bărbătesc...  Să  aibă  o  ţinută  cuviincioasă  de  femeie  creştină.  Căci  nu 
degeaba  este  scris  în  Sfânta  Scriptură  la  Deuteronom  (22,  5)  că:  „Femeia  să  nu  poarte 
haine  bărbăteşti...  pentru  că  tot  cel  ce  face  aceasta,  urâciune  este  înaintea  lui  Dumnezeu". 
De  asemenea  şi  pravila  bisericească  condamnă  cu  mare  asprime  pe  femeile  ce  poartă 
haine  bărbăteşti.  Şi  acest  păcat  se  poate  scrie  prescurtat  aşa:  „M-am  mascat  de  Anul 
Nou". 

Credinţa  în  superstiţii  e  condamnată  aspru  de  învăţătura  creştină  la  numerele 
80-94  şi  se  poate  scrie  aşa  mai  prescurtat:  „Am  descântat,  vrăjit,  fermecat"  sau  „am 
crezut  în  superstiţii,  în  vise,  în  vrăji,  în  noroc  şi  am  mers  la  cei  ce  descântă  şi  vrăjesc". 
Cei  ce  merg  la  vrăjitori  sau  la  ghicitori  se  împovărează  cu  greu  blestem.  Se  canonisesc  ca 
şi  ucigaşii,  să  nu  se  împărtăşească  cu  Sfintele  Taine  20  de  ani. 

Porunca  a  3-a 


Această  poruncă  începe  cu  numărul  95:  „Mi-am  pus  în  gând  să  jur  strâmb... 
am  jurat  strâmb,  silit  sau  nesilit".  Numai  gândul  de  a  jura  strâmb,  face  vinovat  pe  cel  ce 
gândeşte  aşa  ceva.  Cu  mult  mai  mult  se  face  vinovat  cel  ce  jură  nesilit  de  nimeni.  La 
aceste  numere  de  mai  sus  îşi  va  scrie  fiecare  partea  sa  de  vinovăţie,  deoarece  sunt  deja 
prescurtate. 

La  numărul  97  putem  scrie  aşa  mai  prescurtat:  „Am  zis:  «zău»  şi  am 
pronunţat  numele  lui  Dumnezeu,  al  Maicii  Lui  şi  al  Sfinţilor  la  toate  nimicurile".  Ne 
aflăm  călcători  ai  poruncii  a  treia  dacă  pomenim  fără  evlavie  şi  la  orice  lucru  de  nimic 
numele  cel  Sfânt  al  lui  Dumnezeu.  Se  spune  că  păgânii  care  erau  închinători  la  idoli,  se 
rugau  de  zeii  lor  ca  să  le  prindă  puricii  şi  muştele  care  îi  supărau  şi  nefiind  ascultaţi  se 
tulburau  groaznic.  Iar  noi  creştinii,  când  vine  vremea  să  pronunţăm  numele  cel  Sfânt  al 
lui  Dumnezeu,  îl  rostim  cu  oarecare  evlavie  şi  respect,  cum  facem  dealtfel  şi  cu  hainele 
cele  bune.  Nu  le  îmbrăcăm  în  zilele  de  rând,  ci  numai  duminica  şi  în  sărbători  mai 
deosebite.  Şi  chiar  şi  atunci  când  suntem  îmbrăcaţi  cu  ele,  suntem  tare  atenţi  să  nu  le 
pătăm  cumva.  La  fel  trebuie  să  facem  când  cere  nevoia  să  pronunţăm  Numele  cel  Sfânt  al 
lui  Dumnezeu. 

Iar  la  numărul  98  putem  spune:  „M-am  dat  diavolului  pe  mine  şi  pe  alţii  şi 
alte  lucruri". 

La  numărul  99  se  poate  scrie:  „M-am  blestemat  cu  jurământ  şi  fără 
jurământ".  A  se  blestema  cineva  pe  sine,  arată  marea  distanţă  ce  îl  separă  de  viaţa  plăcută 
lui  Dumnezeu.  A  împlini  astfel  de  jurăminte  rele,  e  o  faptă  de  răzbunare  urâtă  lui 
Dumnezeu;  iar  de  a  mai  urca  treptele  tribunalului  să  dai  pe  cineva  în  judecată,  dă  o 
dovadă  în  plus  că  asemenea  fapte  sunt  cu  totul  străine  de  adevărata  viaţă  creştină,  care  ne 
porunceşte  să  iubim  până  şi  pe  vrăjmaşii  noştri. 

La  numărul  103  se  poate  face  vinovat  cel  ce  aparţine  unei  comisii  de  judecată 
sau  deţine  funcţia  de  judecător  la  tribunal  şi  nu  judecă  pe  oameni  după  dreptate. 

De  asemenea  se  vede  la  numărul  104  că  monahii  şi  preoţii  nu  pot  jura. 

La  numărul  106  iarăşi  putem  spune:  ,Am  înjurat  de  cele  sfinte  şi  în  alte 
chipuri".  Iar  la  numărul  1 1 1,  la  drept  vorbind,  este  cu  cale  să  scriem  că:  „N-am  lucrat  din 
răsputeri  a  păzi  poruncile". 

La  numărul  112  scriem  iarăşi  prescurtat:  „M-am  împărtăşit  cu  nevrednicie  şi 
fără  pregătirea  cuvenită".  Şi  ca  să  ne  putem  da  seama  ce  anume  pregătire  ne  trebuie,  o  să 
notăm  în  rândurile  de  mai  jos,  aşa  mai  pe  scurt. 

Prima  condiţie,  pentru  a  putea  primi  Sfintele  Taine  cu  o  pregătire  cuvenită, 
este  de  a  fi  împăcaţi  cu  toţi  şi  să  nu  avem  duşmănie  pe  cineva;  apoi  de  a  ne  mărturisi  la 
Preotul-Duhovnic  amănunţit,  cu  înfrângerea  inimii  şi  cu  canonul  împlinit  după  puterea 
fiecăruia.  Se  cere  de  a  ne  depărta  de  orice  necurăţie  trupească  şi  sufletească.  De  asemenea 
să  ne  punem  pază  gurii  noastre  de  la  orice  clevetire  sau  vorbă  deşartă.  Să  citim  cât  mai 
mult  prin  cărţile  sfinte,  ca  să  aprindem  în  inima  noastră  focul  dragostei  pentru  Dumnezeu 
şi  pentru  aproapele.  Nu-i  bine  ca  în  ziua  când  ne  spovedim  să  ne  şi  împărtăşim,  decât 
numai  în  cazuri  deosebite,  dar  nici  să  treacă  mai  mult  de  opt  zile  de  la  mărturisirea 
păcatelor  până  la  primirea  Sfintelor  Taine.  Să  mâncăm  înainte  de  a  ne  împărtăşi,  o 
săptămână  sau  măcar  trei  zile  fără  ulei  şi  vin.  Şi  dacă  sănătatea  îngăduie,  să  facem  în 
acest  timp  şi  câteva  zile  de  post  (adică  să  nu  mâncăm  nici  să  bem  ceva  din  seara  zilei 
până  a  doua  zi  seara).  In  afară  de  cele  şapte  laude  zilnic,  să  mai  citim  şi  Acatistul 
Domnului  nostru  Iisus  Hristos,  cu  Canonul  de  pocăinţă  şi  al  doilea  paraclis  al  Maicii 
Domnului  în  toată  săptămâna.  Iar  în  ajunul  zilei  când  a  doua  zi  vom  primi  Preacuratele 
Taine,  trebuie  să  mai  citim,  în  afară  de  cele  mai  de  sus  notate,  şi  Acatistul  Buneivestiri,  al 
Sfântului  Nicolae,  al  Sfântului  ce  îi  purtăm  numele,  apoi  Canon  către  Puterile  cereşti, 

către  îngerul  păzitor  şi  o  parte  din  rugăciunile  pentru  Sfintele  Taine.  Iar  a  doua  zi  de 
dimineaţă  le  zicem  pe  cele  ce  au  rămas. 

Odată  cu  seara  primim  Sfânta  Agheasmă  Mare.  Şi,  dacă  sănătatea  îngăduie, 
nu  mai  mâncăm  nimic  până  ce  vom  primi  Sfintele  Taine.  Iar  de  nu  putem  posti  până  a 
doua  zi,  atunci  mâncăm  puţin  (cam  pe  jumătate  şi  numai  un  fel  de  mâncare).  Să  facem 
închinăciuni  cât  de  multe  sau  măcar  300  de  metanii  şi  1500  închinăciuni.  în  noaptea 
aceea  să  dormim  cât  mai  puţin  şi  dacă  se  poate  să  nu  dormim  deloc,  deoarece  a  doua  zi  va 
veni  în  căsuţa  noastră  de  lut  împăratul  cerului  şi  al  pământului  înconjurat  de  Heruvimi  şi 
de  Serafimi. 

N-ar  trebui  să  mai  facem  altceva  în  viaţa  noastră,  decât  să  plângem  şi  iar  să 
plângem  fară  întrerupere,  cugetând  la  marea  dragoste  a  lui  Dumnezeu  de  a  ne  cerceta  pe 
noi  şi  de  a  rămâne  în  continuare  cu  noi,  fiinţele  cele  atât  de  slabe,  neputincioase  şi  pline 
de  nerecunoştinţa  faţă  de  El.  După  ce  am  primit  Sfintele  Taine,  luăm  iarăşi  Sf.  Agheasmă 
Mare,  după  cum  spune  şi  în  cartea  de  „învăţătură  Creştină  Ortodoxă"  ediţia  1952  pag. 
359  şi  apoi  facem  rugăciunile  cele  de  mulţumire.  După  care  dormim  vreo  oră  şi  apoi  stăm 
la  masă.  Avem  grijă  ca  să  nu  scuipăm  în  cele  trei  zile,  după  care  spălăm  batista,  şervetul 
şi  vasele  din  care  am  mâncat,  punând  acea  apă  în  fântâniţă,  după  cum  am  mai  arătat  şi  în 
altă  parte.  Se  cade  a  asculta  slujba  Sfintei  Liturghii  în  ziua  când  vrem  să  primim  Sfintele 
Taine,  în  afară  de  câteva  cazuri  mai  deosebite. 

Dacă  vrem  cu  adevărat  să  ne  folosim  cât  mai  mult  şi  mai  bine  de  primirea 
Preacuratelor  Taine,  să  avem  deosebită  grijă  de  a  păstra  în  inima  noastră  aceeaşi  evlavie 
pe  care  am  avut-o  înainte,  să  o  avem  şi  după  ce  le-am  primit... 

Iar  de  nu  vom  reuşi  să  facem  această  pregătire  de  mai  sus,  din  motive 
binecuvântate,  atunci  vom  face  cât  vom  putea  şi  este  valabil  pentru  cei  ce  vor  putea  face. 
Şi  dacă  cineva  a  îndrăznit  a  se  apropia  de  Preacuratele  Taine  la  voia  întâmplării,  atunci 
poate  scrie  acest  păcat  aşa  prescurtat,  precum  scrie  la  numărul  112:  „M-am  împărtăşit  cu 
nevrednicie". 

La  numărul  114  putem  scrie  aşa:  „Am  scuipat  în  cele  trei  zile  şi  în  prima  zi 
când  am  luat  cele  Sfinte".  Tot  la  acelaşi  număr  scriem  aşa:  „Am  luat  cele  Sfinte  şi  am 
sărutat  sfintele  icoane  când  trebuia  să  mă  abţin"  şi:  „Am  scos  Sfinte  Părticele  contra 
vrăjmaşilor  şi  le-am  aruncat  cu  meniri  satanice". 

La  numărul  115  scriem:  „Am  socotit  că,  cei  ce  se  împărtăşesc,  mor". 

La  numărul  118  scriem:  „Am  săvârşit  păcatul  ieroseliei  (sacrilegiu)". 
Ieroselia  este  de  mai  multe  feluri.  Cel  ce  se  împreună  trupeşte  cu  vreo  călugăriţă  sau  vreo 
femeie  ce  s-a  făgăduit  a  se  face  călugăriţă,  acela  face  deodată  trei  păcate  mari  de  moarte, 
întâi  sânge  amestecat;  a  doua  preacurvie,  iar  a  treia  furtişag.  Ieroselie  face  şi  preotul  care 
este  oprit  de  slujbă  şi  el  face  slujbă  pe  ascuns.  De  asemenea  şi  mireanul  care  se 
împărtăşeşte  fără  dezlegarea  Duhovnicului...  Sau  de  va  sluji  mireanul  ca  Preot,  tot 
ieroselie  face. 

La  numerele  119  şi  120  scriem  aşa  mai  pe  scurt:  „M-am  rugat  lui  Dumnezeu 
ca  să-mi  ajute  a  păcătui  şi  am  cerut  ce-mi  era  vătămător". 

Păcatul  de  la  numărul  121  se  scrie  prescurtat  aşa:  „Am  făcut  făgăduinţe  bune 
lui  Dumnezeu  şi  Sfintei  Biserici  şi  nu  le-am  împlinit". 

Păcatul  de  la  numărul  122  îl  scriem  aşa:  „Am  zis  că  copiii  în  zadar  se 
botează".  A  crede  că  copiii  se  botează  în  zadar,  desigur  dă  dovadă  de  multă  necunoştinţă. 

La  numărul  123  este  un  păcat  pe  care  nu-1  poate  săvârşi  cineva  care  are 
totdeauna  legătura  prin  rugăciune  cu  Dumnezeu,  Care  este  izvorul  vieţii.  „A  cere  cineva 
moartea  în  necazuri",  înseamnă  că  s-a  depărtat  mult  de  Dumnezeu  şi  de  exerciţiile 
duhovniceşti.  Este  slab  de  înger,  dar  de  va  cere  prin  rugăciuni  fierbinţi  ajutor  de  la 
Dumnezeu,  va  scăpa  de  această  stare  şi  se  va  înviora,  ruşinându-se  singur  de  cele 
petrecute  cu  el. 

La  numărul  124  scriem  aşa:  „Am  necinstit  numele  lui  Dumnezeu...  numele 
creştinesc  şi  călugăresc...". 

Porunca  a  4-a 


La  numărul  125  scriem  pe  scurt:  „Am  lucrat  în  zilele  oprite".  Ca  o  dovadă  că 
noi  nu  suntem  de  comun  acord  să  lucrăm  duminica  şi  sărbătoarea.  Putem  dovedi  acest 
lucru  dacă  banii  ce-i  primim  pentru  aceste  zile,  când  lucrăm,  nu-i  folosim  pentru  nevoile 
casnice,  ci  cumpărăm  cu  ei  sfinte  cărţi.  Fie  că  le  folosim  pentru  noi,  fie  că  le  mai  dăm  şi 
la  alţii,  totul  este  în  regulă,  că  acei  bani  nu-i  cheltuim  pentru  întreţinerea  noastră,  ci  îi 
băgăm  în  cărţi  sfinte.  Iar  despre  folosul  acestor  cărţi  am  scris  mai  înainte. 

La  numerele  127-132  scriem  prescurtat:  „Mi-am  ales  în  Biserică  locul  cel  mai 
de  frunte.  Ca  parte  femeiască  am  trecut  în  naosul  Bisericii.  N-am  adus  daruri,  am  ascultat 
fără  evlavie  Sfânta  Liturghie,  n-am  cercetat  regulat  Sfânta  Biserică,  am  venit  prea  târziu 
şi  am  ieşit  mai  înainte".  Este  bine  ca  să  ne  cunoaştem  fiecare  din  noi  locul  care  ne 
aparţine  şi  nici  bărbaţii  mai  tineri  să  nu  stea  înainte  celor  mai  bătrâni.  Cu  atât  mai  mult, 
femeile  se  cad  a  sta  în  pronaos,  fiecare  la  locul  ei. 

La  numerele  133  şi  134  scriem  aşa  prescurtat:  „N-am  făcut  fapte  bune  în 
sărbători  şi  nici  n-am  citit  cărţi  sfinte  şi  am  lepădat  Sfânta  Tradiţie". 

La  numărul  136  putem  scrie  prescurtat:  „M-am  dus  la  Sfânta  Biserică 
îmbrăcat  după  moda  lumii". 

La  numărul  137  scriem  de  asemenea  prescurtat:  „Am  cugetat  cele  rele,  am 
dormitat,  căscat,  uitat  înapoi,  vorbit,  râs,  stricat  aerul  la  Sfânta  rugăciune  acasă  şi  la 
Sfânta  Biserică".  Iar  noi,  din  toată  formularea  aceasta  de  mai  sus,  vom  scrie  numai  ceea 
ce  ne  aparţine  nouă,  adăugând  şi  aceasta:  „Am  mâncat  şi  băut  în  Sfânta  Biserică".  în 
Sfânta  Biserică  nu  avem  voie  să  mâncăm  sau  să  bem  nici  chiar  din  jertfa  sfinţită  de  Preot, 
afară  de  Sfintele  Taine,  Sfânta  Anaforă  şi  Sfânta  Agheasmă.  In  pridvorul  Bisericii  se 
îngăduie  aşa  ceva  însă  fară  vorbărie  multă,  ci  cu  bună  cuviinţă  şi  cumpătat,  fără  a  sta  cu 
spatele  spre  Sfântul  Altar. 

La  numerele  138  şi  139  putem  scrie  aşa:  „Am  oprit  pe  alţii  de  a  merge  la 
Sfânta  Biserică  sau  i-am  îndemnat  să  o  părăsească".  Cine  merge  la  Sfânta  Biserică  şi 
ascultă  cu  atenţie  cele  ce  se  cântă  şi  se  citesc  acolo,  face  o  faptă  bună;  iar  cel  ce  opreşte 
pe  alţii  de  la  fapta  bună  sau  îndeamnă  pe  altul  la  rău,  se  aseamănă  cu  diavolul. 

La  numerele  140  şi  141  scriem  aşa:  ,Am  postit  şi  am  făcut  metanii  în  zilele 
oprite".  In  afară  de  Sfânta  şi  Marea  Sâmbătă  de  lângă  Paşti,  nu  este  îngăduit  a  posti 
cineva  post  negru.  Iar  de  făcut  metanii  nu  se  fac  niciodată  sâmbăta  şi  duminica.  Şi  nici  de 
la  Naşterea  Domnului  până  la  Botezul  Domnului,  nici  de  la  Paşti  până  la  Duminica  mare 
şi  nici  în  praznicile  împărăteşti  nu  se  fac  metanii.  în  Sfântul  Altar  însă  de  va  intra  cineva 
este  dator  să  facă  trei  metanii  către  Sfânta  Masă  în  tot  cursul  anului,  căci  acolo  în  Sfântul 
Chivot  tronează,  prin  Preacuratele  Taine,  însuşi  Domnul  şi  Mântuitorul  nostru  Iisus 
Hristos. 

La  numerele  142  şi  143  putem  scrie:  „N-am  postit  şi  n-am  făcut  metanii  când 
trebuie  şi  nici  rugăciunile  cuvenite".  Unde  este  întuneric,  acolo  este  lipsă  de  lumină, 
deoarece  imediat  ce  apare  lumina,  întunericul  dispare.  Unde  nu  se  află  lucrarea  faptelor 
bune,  acolo  apare  păcatul,  după  cum  spune  şi  Sfântul  Apostol  Iacob:  „Cine  ştie  să  facă 
binele  şi  nu-1  face,  păcat  are"  (Iacob  4,  17).  Dacă  facem  metanii  şi  închinăciuni  în  zilele 
în  care  se  pot  face,  arunci  ne  îmbogăţim  de  fapte  bune  al  postului  trupesc  şi  sufletesc,  ne 
vom  putea  înfrâna  patimile  şi  poftele  cele  rele  şi  vom  adăuga  iarăşi  câte  ceva  în  cufărul 
faptelor  bune,  pentru  a  ne  putea  salva  la  trecerea  prin  vămile  văzduhului. 

La  numărul  144  putem  scrie:  „N-am  făcut  cele  şapte  laude".  Nesocotirea 
sfintelor  rugăciuni,  şi  mai  cu  seamă  a  celor  şapte  laude,  ne  înstrăinează  de  Dumnezeu  şi 
ne  face  nelucrători  ai  faptelor  celor  bune;  după  care,  la  sfârşitul  vieţii,  vom  avea  de  dat 
răspuns  pentru  acesta  înaintea  înfricoşatului  Judecător.  Fericitul  Teodorit  aşa  zice  la 
tâlcuirea  Psalmului  118,  164:  „Mă  minunez  dacă  va  avea  parte  de  fericire  creştinul  care 
nu  se  osteneşte  a  face  cele  şapte  laude  în  fiecare  zi".  Cel  ce  se  osteneşte  zi  de  zi,  după 
puterea  sa,  a  face  cele  şapte  laude,  va  fi  salvat  din  multe  primejdii  grele  şi-1  va  acoperi 

Darul  lui  Dumnezeu  de  bântuielile  vrăjmaşilor.  Cel  ce  nu  se  osteneşte  a  face  în  fiecare  zi 
rugăciunile  cele  de  dimineaţă  şi  cele  de  seară  după  Ceaslov  sau  carte  de  rugăciuni,  unul 
ca  acela  nu  se  poate  numi  pe  sine  că  este  creştin;  iar  cel  ce  nu  face  cele  şapte  laude  în 
fiecare  zi,  unul  ca  acela  nu  va  putea  să  ducă  lupta  pentru  mântuirea  sufletului  său  cu  bine 
până  la  capăt.  Iar  că  noi  creştinii  suntem  datori  a  face  cele  şapte  laude  în  fiecare  zi,  găsim 
scris  despre  aceasta  în  cartea  a  VIII  cap.  34  din  „Constituţiile  Apostolice",  în  Explicarea 
celor  şapte  Laude,  cât  şi  în  alte  cărţi  ale  Bisericii  lui  Dumnezeu. 

La  numărul  145  putem  scrie  aşa:  „Când  am  lipsit  de  la  slujba  Sfintei 
Liturghii,  în  acel  timp  nu  m-am  rugat  lui  Dumnezeu".  Atunci  când  nu  puteţi  lua  parte  la 
slujba  Sfintei  Liturghii,  să  faceţi  rugăciuni  de  la  ora  10  la  12  şi  nicicum  să  faceţi  altceva 
în  acel  timp.  Mai  întâi  de  toate  să  citiţi  Acatistul  Domnului  nostru  Iisus  Hristos,  deoarece 
El  ca  Om  se  aduce  pe  Sine  Jertfa  lui  Dumnezeu  Tatăl.  îşi  arată  mâinile  şi  coasta  Sa 
însângerată  Părintelui  Ceresc  spre  a  se  milostivi  spre  noi  păcătoşii.  Cine  nu  ştie  câtă  mare 
binefacere  aduce  creştinului  drept-credincios  ascultarea  cu  evlavie  a  Slujbei  Sfintei 
Liturghii.  Şi  cât  este  de  mare  osânda  pentru  cel  ce  nu  vrea  să  participe,  cu  trup  şi  suflet,  la 
acestă  minunată  slujbă.  In  cazuri  binecuvântate,  de  nu  puteţi  lua  parte  la  slujba  Sfintei 
Liturghii,  atunci  vă  rugaţi  unde  sunteţi  şi  faceţi  atât  cât  puteţi  şi  ce  puteţi. 

La  numărul  146  se  arată  că  partea  femeiască  sub  nici  un  motiv  n-are  voie  să 
intre  în  Sfânta  Biserică  atunci  când  are  această  rânduială  lunară  a  firii.  Iar  de  cumva  s-a 
întâmplat  ca  după  ce  a  intrat  în  Sfânta  Biserică  să  simtă  că  i-a  venit  această  scurgere, 
atunci,  chiar  în  clipa  aceea  să  părăsească  Sfânta  Biserică,  deoarece  se  împovărează  cu 
mare  păcat  dacă  nu  va  pleca  imediat.  Tocmai  de  aceea  se  obişnuieşte  ca  atunci  când  se 
face  vreo  nuntă,  mireasa  şi  nuna  să  stabilească  data  nunţii,  pentru  a  nu  intra  în  Biserică  în 
vremea  aceea  când  ele  au  rânduială  lunară,  se  poate  scrie  acest  păcat  aşa:  „Am  intrat  în 
Sfânta  Biserică  când  nu  trebuia". 

La  numărul  147  se  arată  că  şi  bărbatul,  de  se  va  întâmpla  ca  să  aibă  vise  cu 
închipuiri  pătimaşe  şi  se  va  întina  prin  somn,  trebuie  să  se  spele  şi  să  se  primenească  mai 

înainte  de  a  merge  la  Sfânta  Biserică.  Iar  acest  păcat  îl  poate  scrie  aşa:  „Am  intrat  în 
Sfânta  Biserică  nespălat  şi  neprimenit". 

La  numerele  148-156  se  arată  sminteala  cea  mare  ce  o  poate  face  omul  care 
se  numeşte  creştin  cu  numele,  dar  viaţa  lui  nu  se  deosebeşte  cu  nimic  de  viaţa  unui  păgân 
şi  necredincios.  Aceste  păcate  se  pot  scrie  prescurtat:  „Am  hulit  Biserica,  n-am  cercetat-o 
regulat  şi  am  vieţuit  anticreştineşte;  am  stat  şi  m-am  sculat  de  la  masă  fără  rugăciune;  am 
mâncat  cu  lăcomie  şi  fară  rânduială;  am  zis  că  adventiştii  cred  bine;  am  fost  de  partea 
stiliştilor;  m-am  faţărnicit  că  cred  drept,  dar  am  fost  contra  Ortodoxiei". 


Porunca  a  5-a 

La  numerele  157-162  se  scrie  prescurtat:  „N-am  iubit  copiii  mei  deopotrivă; 
nu  i-am  lăsat  să  se  facă  monahi;  n-am  purtat  grijă  de  mântuirea  lor;  nu  i-am  învăţat 
rugăciunile  ce  trebuiau;  nu  i-am  învăţat  să  se  ferească  de  păcate  şi  de  prietenii  rele;  nu  i- 
am  pedepsit  pentru  abateri;  ci  i-am  povăţuit  să  facă  rău  altora". 

Chiar  de  va  avea  omul  copii  deosebiţi  unul  de  altul,  dar  iubirea  faţă  de  ei  şi 
îngrijirea  cu  cele  necesare  trebuie  să  fie  fară  nici  o  părtinire,  la  fel  cum  face  şi  Părintele 
Ceresc  faţă  de  noi  păcătoşii.  De  asemenea  se  cere  din  partea  părinţilor  să  arate  o  strălucită 
pildă  de  viaţă,  pentru  ca  ei,  copiii,  să  se  poată  orienta.  Să-i  înveţi  încă  de  mici  rugăciunile 
şi  învăţăturile  de  care  ei  au  nevoie.  In  raport  cu  vârsta  să  le  impună  ca  treptat-treptat  să-şi 
poată  îmbogăţi  mintea  cu  acele  cunoştinţe  religioase  ale  Bisericii  noastre  şi  să-i 
urmărească  continuu.  Pentru  abateri  să-i  certe  şi  să-i  pedepsească  dacă  nevoia  cere.  Şi  aşa 
după  cum  ne  arată  Sfântul  Ioan  Gură  de  Aur,  să  le  cerceteze  intrările  şi  ieşirile  lor:  „De 
unde  vii  acum?!  Unde  pleci?  Unde  vrei  să  te  duci?"  şi  nu-i  bine  a-i  lăsa  de  capul  lor, 

adică:  a  se  culca  seara  fără  rugăciune,  a  pleca  şi  a  veni  de  undeva  fără  rugăciune.  Sau  de  a 

se  împrieteni  cu  copii  răi.  Şi  câte  n-ar  fi  de  spus  privitor  la  această  poruncă  care  priveşte 
buna  creştere  a  copiilor  şi  educaţia  lor  în  spiritul  creştin.  O  mare  răspundere  o  au  în  faţa 
lui  Dumnezeu  naşii  de  la  Botez  şi  cununie,  care  de  asemenea  neglijează  datoria  ce  o  au 
faţă  de  fini.  In  privinţa  aceasta,  Sfântul  Ioan  Gură  de  Aur  zice  aşa:  „Dacă  şi-ar  da  bine 
seama  de  marea  răspundere  ce  o  vor  avea  la  înfricoşata  Judecată  cei  ce  se  pun  garanţi  la 
botez  şi  cununie,  cu  greu  s-ar  mai  putea  găsi  şi  naşi". 

La  numerele  164-171  se  arată  că  păcatul  pe  care  îl  săvârşesc  copiii  faţă  de 
părinţi  atunci  când  nu-i  ascultă  şi  nu-i  respectă  aşa  cum  se  cuvine.  Ascultarea  ce  sunt 
datori  să  o  aibă  copiii  faţă  de  părinţi,  este  condiţionată.  Nu  trebuie  să  asculte  copiii  de 
părinţi  atunci  când  îi  învaţă  să  calce  legea  lui  Dumnezeu,  să  meargă  la  petreceri  idolatre 
sau  să  facă  alte  păcate.  De  asemenea  se  arată  că  iubirea  care  o  datorăm  atât  părinţilor,  cât 
şi  celorlalte  rude  apropiate,  să  fie  luminată,  să  nu  depăşească  graniţele  ei,  să  nu  iubim 
făptura  mai  mult  decât  pe  Făcătorul  nostru.  Şi  oricând  ne  va  îndemna  cineva  să  facem  o 
faptă  rea  sau  să  nu  săvârşim  o  faptă  bună  şi  nu-1  vom  asculta,  arunci  dovedim  că  nu  iubim 
făptura  mai  mult  decât  pe  Făcătorul.  Copiii  greşesc  faţă  de  părinţii  lor  cu  păcat  de  moarte 
când  îi  blesteamă,  îi  părăsesc  în  boală  şi  neputinţă  şi  nu  se  grijesc  de  sufletele  lor,  după 
trecerea  lor  din  viaţă.  Aceste  păcate  se  scriu  astfel:  „Am  purtat  ură  pe  părinţii  mei;  i-am 
iubit  mai  mult  de  cât  pe  Dumnezeu;  n-am  ascultat  de  părinţii  mei;  nu  i-am  cinstit  cum 
trebuia;  i-am  blestemat  şi  le-am  dorit  moartea;  i-am  părăsit  în  necazuri,  şi  nu  m-am 
îngrijit  de  ei,  nici  după  moartea  lor,  cu  slujbe  la  Sfânta  Biserică". 

întrebările  de  la  numerele  172-173  se  scriu  prescurtat  astfel:  „Când  am  avut 
diferite  necazuri,  n-am  alergat  la  Sfânta  Biserică,  ci  m-am  dus  la  vrăjitori;  am  crezut  în 
visuri". 

La  numărul  174  de  asemenea  se  arată  că  datorăm  o  ascultare  nu  numai  faţă  de 
părinţii  noştri,  care  ne-au  născut  şi  crescut,  dar  avem  datoria  de  a  asculta  şi  de  superiorii 
noştri.  Altfel  ar  fi  o  adevărată  babilonie  dacă  ar  face  fiecare  de  capul  lui,  fără  să  mai  ţină 
cont  de  cei  mai  mari.  Atât  în  viaţa  de  familie  cât  şi  în  timpul  care  ne  formăm  prin  şcoli,  în 

armată  sau  la  locul  ne  muncă,  supunerea  faţă  de  cei  mai  mari  e  lucru  de  mâna  întâi.  Şi 
dacă  pe  părinţii  noştri  nu  avem  obligaţia  de  a-i  asculta  atunci  când  ne  poruncesc  să  facem 
păcate,  a  călca  Legea  lui  Dumnezeu,  cu  atât  mai  mult  nu  ne  putem  supune  la  superiorii 
noştri  dacă  ne-ar  pune  să  facem  rău,  sau  ceva  contra  legii  lui  Dumnezeu.  întrebarea  se 
scrie  prescurtat:  „N-am  ascultat  de  mai-marii  mei". 

întrebările  de  la  176-186  se  scriu  astfel:  „Nu  mi-am  îndeplinit  datoria  mea  de 
păstor  sufletesc;  m-am  împotrivit  învăţăturii  preoţilor;  am  purtat  ură  pe  ei;  n-am  păzit 
canonul  dat  la  spovedanie,  am  învinuit  pe  preoţii  Bisericii  şi  i-am  grăit  de  rău;  am  zis  că  e 
semn  rău  când  mi-a  ieşit  un  preot  în  cale".  Sunt  vinovaţi  şi  păstorii  spirituali  care  nu-şi 
fac  datoria  lor,  dar  credincioşii  nu  au  nici  o  scuză  dacă  nu-i  cinstesc,  chiar  şi  pe  păstorii 
nevrednici  şi  nu-i  ascultă  pe  cei  care  îi  povăţuiesc  şi  învaţă  după  aşezământul  şi  dreptarul 
Ortodoxiei.  Săvârşese  un  groaznic  păcat  cei  ce  ce  se  împotrivesc  preoţilor  care  predică 
cuvântul  lui  Dumnezeu.  Unii  ca  aceia,  după  învăţătura  Sfântului  Ioan  Gură  de  Aur,  se 
înnegresc  ca  diavolul  şi  sunt  daţi  anatemei  cu  toată  averea  lor. 

întrebările  de  la  187-192  se  scriu  astfel:  „Ca  bărbat  nu  mi-am  iubit  femeia 
mea,  am  socotit-o  ca  pe  o  roabă;  ca  soţie  nu  m-am  supus  bărbatului  meu;  l-am  ocărât  şi 
m-am  purtat  faţă  de  el  cu  obrăznicie;  în  ale  căsătoriei  nu  m-am  supus  lui;  am  nelegiuit 
amândoi  contra  firii,  pentru  a  nu  face  copii;  m-am  despărţit  de  soţul  meu  şi  m-am 
recăsătorit".  In  cele  ale  căsătoriei  am  putea  spune  că  e  o  problemă  foarte  complicată.  Ca 
să  avem  siguranţă  că  tovarăşa  noastră  de  viaţă  îndeplineşte  cât  de  cât  condiţiile  unei 
femei  bune  şi  pe  viitor  şi  a  unei  mame  devotate,  trebuie  să  cerem  stăruitor  ajutorul  lui 
Dumnezeu,  ca  El  să  ne-o  rânduiască,  pentru  că  numai  El  cunoaşte  cele  ascunse.  La  rândul 
nostru,  ca  bărbaţi  se  cere  să  fim  creştini  model,  pentru  a  avea  parte  de  o  soţie 
credincioasă,  deoarece  aşa  după  cum  spune  Sfântul  Efrem  Şirul  că  femeia  cea  rea  se  va 
da  bărbatului  păcătos.  După  cum  zice  şi  înţelepciunea  bătrânilor:  „După  sac  şi  petic".  „Că 
femeia  bărbatului  de  la  Domnul  se  rânduieşte"  -  aşa  cum  spune  în  slujba  de  la  Taina 
Cununiei.  Bărbatului  i  se  cere  „a-şi  iubi  femeia  ca  pe  sine  însuşi".  Iar  soţia  este  datoare  a 

se  supune  soţului  atât  în  cele  ale  căsătoriei  cât  şi  în  cele  ale  gospodăriei,  pentru  a  se  putea 
menţine  în  familie  armonia  şi  pacea  care  sunt  atât  de  necesare.  Greşesc  foarte  mult  acele 
femei  faţă  de  bărbaţii  lor,  care  îi  provoacă  la  mânie  şi  tulburare  pentru  orice  lucru  de 
nimic.  De-asemenea  se  fac  vinovaţi  şi  bărbaţii  care,  datorită  comportării  lor  dure  sau 
necinstite  faţă  de  soţiile  lor,  determină  declanşarea  motivelor  de  divorţ.  Cine  contribuie 
cu  ceva  la  desfacerea  căsătoriei,  este  asemenea  cu  cel  ce  strică  o  Biserică  din  temelie. 
Jurământul  pe  care  îl  fac  cei  ce  se  cunună  în  faţa  Sfântului  Altar  cu  amândouă  mâinile  şi 
cu  capul  pe  Sfânta  Evanghelie  e  un  jurământ  care  trebuie  ţinut  cu  multă  răbdare  şi  jertfa. 
Călcătorii  acestui  jurământ  se  împovărează  cu  greu  păcat.  Sunt  desigur  şi  câteva  cazuri 
când  Sfânta  Biserică  îngăduie  a  se  desface  căsătoria,  după  cum  se  arată  în  „învăţătura  de 
Credinţă  ediţia  1952  pag.  487:  „In  afară  de  moartea  trupească,  Sfânta  Biserică  îngăduie 
desfacerea  legăturii  dintre  soţi  (divorţul),  numai  din  pricini  morale  asemănătoare  morţii 
trupeşti,  cum  sunt:  necredincioşia  (adulterul),  şi  alte  legături  trupeşti  neîngăduite  (Matei 
19,  9). 


Porunca  a  6-a 


La  numerele  193  şi  194  putem  scrie:  „M-am  gândit  să  mă  răzbun  pe  vrăjmaşi; 
le-am  dorit  pagubă  şi  moarte,  am  căutat  a  le  fac  rău"...  Şi  dacă  numai  gândul  de  a  ne 
răzbuna  se  consideră  un  păcat,  ce  va  fi  oare  arunci  când  ne  răzbunăm  cu  cuvântul  sau 
chiar  cu  lucrul?!  Cel  ce  ne  vatămă  sau  ne  face  rău,  greşeşte  faţă  de  noi.  Iar  dacă  noi  ne 
răzbunăm  pe  ei,  greşim  faţă  de  Dumnezeu,  după  cum  zice  prin  Psalmistul  David:  „A  Mea 
este  răzbunarea  -  zice  Domnul".  Şi  dorinţa  ce  o  avem  ca  să  pătimească  ceva  rău  vrăjmaşii 
noştri,  provine  tot  din  duhul  răzbunării  ce  ne  stăpâneşte  inima  noastră. 

La  numerele  196  şi  199  se  scrie  prescurtat:  „Am  amărât  viaţa  altora  şi  i-am 
sfătuit  la  bătăi  şi  ucideri".  Aici  se  arată  păcatele  ce  le  săvârşesc  aceia  ce  zi  de  zi  fac  necaz 
şi  amărâsc  pe  alţii  cu  cuvinte  jignitoare,  cicăleli,  bătăi  şi  vărsări  de  sânge.  Proorocul 
David  zice:  „Cei  ce  amărăsc  (pe  alţii),  să  nu  se  înalţe  întru  sine"  (Psalmi  65,  6). 

La  numărul  200  se  scrie:  „Am  ucis  cinstea  altora  prin  grăire  de  rău".  Acest 
păcat  al  clevetirii  are  cinci  trepte  mai  deosebite:  „1)  Am  ucis  cinstea  altora...  2)  Am 
stricat  numele  cel  bun  al  cuiva...  3)  Am  clevetit...  4)  Am  vorbit  de  rău  pe  alţii...  5)  Am 
povestit  altora  greşelile  aproapelui  meu".  A  ucide  cinstea  altora  prin  grăire  de  rău,  e  ceva 
îngrozitor.  In  învăţătura  vămii  a  treia  se  spune  că  numai  prin  singurul  păcat  al  clevetirii, 
mai  ales  când  cineva  ucide  cinstea  altuia,  îşi  poate  pierde  mântuirea  sufletului  său.  De  va 
avea  omul  multe  păcate,  dar  dacă  s-ar  feri  cu  desăvârşire  de  a  vorbi  de  rău  pe  alţii,  poate 
avea  nădejde  de  mântuire;  pe  când  cel  ce  va  avea  şi  o  viaţă  petrecută  în  sfinţenie,  însă  nu 
s-a  părăsit  de  păcatul  acesta  al  clevetirii,  îşi  poate  pierde  sufletul  său. 

La  întrebarea  201  se  scrie:  „Am  ucis  oameni  cu  voie  şi  fară  de  voie". 

La  numărul  202-208  se  arată  cum  chiar  părinţii  care  neglijează  buna  educare 
a  copiilor  sau  prin  viaţa  lor  plină  de  păcate,  contribuie  la  uciderea  sufletească  şi  trupească 
a  copiilor,  păcătuiesc.  Deasemenea  se  arată  şi  păcatul  prunc -uciderii  sub  felurite  forme. 
Acest  urâcios  păcat  pogoară  cu  duiumul  sufletele  acelor  femei  ce  se  împovărează  cu 
acesta,  cât  şi  a  celor  ce  au  contribuit  cu  ceva.  Femeia  de  va  muri  făcând  avort,  să  nu  se 
îngroape  în  cimitir;  ci  la  un  loc  cu  cei  spânzuraţi  (Pravila  Bisericească  de  Nicodim 
Sachelarie,  pagina  90,  7).  Iar  cei  ce  socotesc  a  boteza  copiii  avortaţi  se  înşeală  pe  sine. 
Cei  morţi  nu  pot  fi  botezaţi  (Pravila  Bisericească  de  Nicodim  Sachelarie,  pag.  98,  6). 
Femeia  ce  va  pierde  pruncul  fără  voia  ei  se  canoniseşte  un  an  (Pravila  Bisericească  de 
Nicodim  Sachelarie,  pag.  89,  1).  Femeile  ce  au  făcut  avort  să  cumpere  cărţi  folositoare  de 
suflet  şi  să  le  dea  de  citit.  Pentru  cele  ce  au  făcut  avort  cu  voia,  să  cumpere  cărţi  la  suma 
ce  se  cheltuieşte  la  înmormântarea  omului  matur;  iar  femeia  care  pierde  pruncul  fară  voia 
ei,  să  cumpere  cărţi  la  suma  ce  se  cheltuieşte  la  înmormântarea  unui  prunc.  Alteori 

Duhovnicul  poate  să  dea  canon  să  crească  un  copil  sărac  aşa  cum  scrie  în  Pravila 
Bisericească  de  Nicodim  Sachelarie,  pag  90,  8.  Nu  se  poate  considera  drept  canon  pentru 
avorturile  săvârşite,  atunci  când  li  se  rânduieşte  la  spovedanie,  celor  vinovaţi,  să  boteze 
atâţia  copii,  câte  avorturi  au  făcut,  pentru  că  se  îngreuiază  şi  mai  mult.  Sf.  Ioan  Gură  de 
Aur  spune  că:  „Dacă  şi-ar  da  seama  ce  mare  răspundere  îşi  asumă  înaintea  lui  Dumnezeu 
cel  ce  se  pune  garant  la  botez  sau  la  cununie,  cu  greu  s-ar  putea  găsi  naşi!".  Dar  dacă 
omul  dă  cărţi  bune  de  citit  la  alţii,  se  poate  nădăjdui  în  mila  cea  mare  a  lui  Dumnezeu, 
căci  pe  măsură  ce  se  luminează  acele  suflete,  ce  vor  citi  învăţătura  Sfântă  a  lui 
Dumnezeu,  se  vor  uşura  şi  sufletele  care  s-au  împovărat  cu  acest  păcat  groaznic  al  prunc 
uciderii.  Altfel  nu.  Păcatul  acesta  al  prunc -uciderii  e  un  păcat  grozav  de  mare.  Femeia 
care  face  avort  e  mai  vinovată  decât  un  tâlhar  care  ucide  la  drumul  mare,  deoarece  unei 
femei  care  moare  făcând  avort,  n-are  voie  preotul  să-i  dea  Sf.  Taine.  Şi  dacă  a  murit,  nu 
are  voie  să  fie  îngropată  în  cimitirul  Bisericii,  ci  la  un  loc  cu  cei  spânzuraţi,  pe  când 
tâlharul  ce  se  pocăieşte  şi  cere  cu  lacrimi  de  pocăinţă  Sf.  Taine,  i  se  pot  da.  Şi  are  voie  să 
fie  îngropat  în  cimitir.  La  acest  capitol  ar  fi  multe  de  spus,  însă  cel  ce  a  citit  cartea: 
„Pacea  părinţilor  cu  pruncii  lor"  şi  vama  a  14-a,  a  găsit  destule  învăţături  spre  a  se  lămuri 
în  privinţa  aceasta.  La  acest  loc  se  scoate  în  relief  şi  vinovăţia  acelor  părinţi  care  nu 
supraveghează  cu  atenţie  şi  grijă  pruncii  lor  care  pot  căde  în  foc  sau  apă,  sau  cei  care  îi 
abandonează  pentru  a  fi  găsiţi  şi  crescuţi  de  alţi  oameni.  Aceste  păcate  se  scriu  pe  scurt 
asfel:  , ,Am  contribuit  la  uciderea  sufletească  şi  trupească  a  fiilor,  i-am  ucis  în  pântece,  i- 
am  botezat  după  ce  i-am  avortat,  i-am  ucis  nebotezaţi  sau  după  botez,  i-am  abandonat  în 
diferite  locuri  pentru  a  fi  găsiţi  sau  pentru  a  muri". 

La  numărul  209  e  vorba  de  păcatul  ce  1-a  săvârşit  prima  dată  Onan,  pe  care  1- 
a  omorât  Dumnezeu  pentru  că  vărsa  sămânţa  jos,  adică  făcea  onanie  ca  să  nu  nască 
Tamara,  soţia  fratelui  său  (Facerea  38,  9-10).  Acest  păcat  e  asemănător  cu  păcatul  prunc 
uciderii,  având  acelaşi  scop  de  a  nu  naşte  copii.  Aici  se  scrie:  „M-am  înţeles  cu  soţul  în  a 
practica  metode  anticoncepţionale". 

La  numerele  212-213  se  poate  scrie  pe  scurt:  „Am  făcut  rămăşaguri 
diavoleşti"  şi:  „Mi-am  ucis  sufletul  cu  purtarea  de  grijă  a  trupului".  Şi  e  de  la  sine  înţeles 
că  cel  ce  poartă  grijă  numai  de  cele  ale  trupului  îşi  ucide  treptat-treptat  sufletul  său. 

La  numărul  215  se  va  scrie:  „Am  plătit  slujbe  la  preoţi  pentru  vrăjmaşi"  şi 
acest  păcat  se  include  în  păcatul:  „M-am  răzbunat  pe  vrăjmaşii  mei"  de  la  numărul  183. 

La  numerele  217  şi  219  putem  scrie:  „Am  chinuit  şi  bătut  animalele  şi 
păsările  fără  milă". 


Porunca  a  7-a 


„Să  nu  fii  desfrânat".  Desigur  că  la  acest  păcat  al  desfrânării  nu  este  îngăduit 
a  vorbi  deschis;  dar  nici  nu  putem  să  nu  vorbim  deloc,  ci  aşa  cu  vorbe  mai  pe  ocolite, 
vom  încerca  a  spune  câte  ceva,  deoarece  aşa  cum  spune  Sfântul  Apostol  Pavel:  „Că  cele 
ce  se  fac  de  unii  întru  ascuns,  ruşine  este  a  le  şi  grăi",  căci  pe  unde  iese  cuvântul,  iese  şi 
sufletul.  Desfrânarea  este  o  poftă  fără  de  rânduială  a  trupului,  împotriva  poruncii  lui 
Dumnezeu...  După  cum  zice  Apostol  Pavel:  „Tot  păcatul  care  va  face  omul,  afară  de  trup 
este,  iar  cel  ce  curveşte,  în  al  său  trup  păcătuieşte"  (1  Corinteni  6,  18).  Pe  lângă  aceasta, 
fiecare  creştin  este  o  parte  a  trupului  lui  Hristos.  Şi  fiindcă  cel  ce  vieţuieşte  în  desfrânări 
se  întinează  pe  sine,  cum  poate  fi  el  o  parte  a  trupului  lui  Hristos?  Sfântul  Efrem  Şirul  ne 
sfătuieşte  aşa:  „De  te  vei  vedea  pe  sine-ţi  trăgându-te  de  oarecare  gând  spre  întâlnirea 
vreunei  feţe  frumoase...  de  femeie,  cunoaşte-te  pe  sine-ţi  că  de  lanţurile  vrăjmaşului  te 
apropii;  iar  dacă  şi  sfătuindu-te  (de  cineva)  nu  te  depărtezi,  cunoaşte-te  pe  sine-ţi  că 
înăuntrul  lanţurilor  ai  intrat"  (vezi  mai  pe  larg  Oglinda  Duhovnicească,  volumul  5,  pag. 
259  de  protosinghel  Nicodim  Măndiţă). 

Şi  de  nu  te  vei  păzi  cu  luare-aminte  să  fugi  de  această  primejdie  a  căderii  în 
păcatul  curviei,  degrab  vei  fi  biruit,  căci  puţini  sunt  care  n-au  plătit  de  fel  dajdie 
diavolului  curviei,  ori  la  tinereţe,  ori  la  bătrâneţe,  cu  fapta,  cu  mintea  şi  cu  gândul. 
Fiindcă  la  acest  păcat  nu  numai  faptele  din  afară  sunt  oprite  dar  şi  ale  lor  pofte:  adică  să 
nu  priveşti  feţe  frumoase  sau  să  se  atingă  mâna  ta  de  trupul  altuia  sau  să  te  împodobeşti, 
să  te  speli  (cu  săpunuri  parfumate),  să  te  razi  (adică  să  te  bărbiereşti),  să-ţi  înfrumuseţezi 
faţa...  sau  să  cânţi  şi  să  joci  cu  organe  drăceşti  şi  alte  fapte  ca  acestea  care  sunt  păcate 
grele  pe  care  trebuie  să  le  urăşti.  Iar  de  vinul  mult  şi  de  lene  să  fugi  ca  de  nişte  şerpi 
veninoşi  care  sporesc  mult  patima  curviei  (vezi  mai  pe  larg  „Mântuirea  păcătoşilor",  pag. 
81,85,86). 

De  vrei  să  biruieşti  cu  adevărat  războiul  curviei,  fereşte-te  de  vin  mult  şi  de 
bucate  felurite  şi  ascultă  ce  zice  Sfântul  Ioan  Gură  de  Aur:  „Că  cela  ce  mângâie  pântecele 
lui  şi  pe  duhul  curviei  vrea  să-1  biruiască,  e  asemenea  cu  cel  ce  vrea  să  stingă  focul 
turnând  peste  el  untdelemn". 

„De  vrei  să-ţi  păstrezi  sufletul  şi  trupul  curat,  trebuie  să  respecţi  următoarele 
sfaturi:  1)  scoală-te  de  dimineaţă  şi  nu  te  lăsa  ispitit  de  aşternutul  moale!  2)  Spală-ţi  în 
fiecare  zi  corpul  până  la  brâu  cu  apă  rece.  3)  Mănâncă  cumpătat  şi  cu  regulă!  4)  Fereşte- 
te  de  alcool  şi  de  tutun.  5)  Nu  sta  nici  o  clipă  în  nelucrare.  Ocupă-te  cu  lucruri  serioase  şi 
folositoare.  6)  Nu  te  teme  de  ridiculizarea  celor  de  pe  lângă  tine.  7)  Tânărul  neprihănit  şi 
stăpân  pe  sine  nu  este  ridicol,  ci  virtuos.  8)  Gândeşte  întotdeauna  la  omul  care  vei  deveni. 
9)  Nu-ţi  pierde  niciodată  curajul.  10)  întăreşte -te  în  Domnul  şi  în  puterea  tăriei  Lui" 
(Oglinda  Duhovnicească,  pag.  326). 

La  păcatul  cu  numărul  220  scriem  aşa  prescurtat:  „Am  avut  pofte  trupeşti  şi 
nu  le-am  scos  imediat  din  inimă". 

Un  frate  din  lavra  Cuviosului  Eftimie,  anume  Emilian,  odată,  într-o  sâmbătă 
noaptea  când  se  lumina  spre  duminică,  a  fost  supărat  cumplit  de  diavolul  desfrânării  care 
prin  urâte  năluciri,  i-a  tulburat  grozav  mintea  lui.  în  vremea  cântării  psalmilor  de  noapte, 

Sfântul  Eftimie,  venind  la  Biserică,  s-a  întâlnit  cu  el  în  cale  la  un  loc  întunecos.  Bătrânul 
văzându-se  izbit  de  o  duhoare  infernală  a  cugetat  că  aceea  e  o  lucrare  diavolească  şi 
suflând  a  zis:  „Dumnezeu  să  te  depărteze  pe  tine,  necuratule  duh".  Atunci  fratele  a  căzut 
la  pământ  spumegând".  Sfântul  Eftimie  a  poruncit  să  aducă  lumină,  şi  a  zis  părinţilor  care 
se  adunaseră  acolo:  „Priviţi  pe  acest  frate  care  din  tinereţe  până  acum  s-a  purtat  bine 
vieţuind  în  curăţie  trupească.  Iată-1  acum  puţin  rănindu-se  cu  dezmierdarea  trupească,  s-a 
stăpânit  astfel  de  diavolul.  Pentru  aceasta  zic  pururea  vouă:  Să  ne  înarmăm  pe  noi 
împotriva  urâtelor  năluciri,  ştiind  că  cei  ce  se  ispitesc  de  dezmierdarea  trupească,  chiar 
neapropiindu-se  de  alt  trup,  totuşi  cu  mintea  păcătuiesc.  Deci  cu  toată  grija  fiecare  din  noi 
să-şi  păstreze  judecata  minţii  sale,  apoi  cu  frică  şi  cu  cutremur  să-şi  lucreze  mântuirea... 

Odinioară  era  unul  care  se  socotea  sfânt  de  către  oameni,  dar  în  ascunsul 
inimii  sale  supăra  pe  Dumnezeu  cu  învoirea  gândurilor  urâte  şi  necurate  spre  păcat. 
Venind  în  cetatea  aceea  un  prevăzător,  1-a  găsit  pe  acel  socotit  de  oameni  sfânt,  bolnav  şi 
pe  toţi  cetăţenii  plângându-1  şi  zicând:  „Dacă  acest  sfânt  se  va  săvârşi,  nu  ne  este  de  aici 
înainte  nădejde  de  mântuire  pentru  că  prin  solirea  lui  noi  toţi  ne  mântuim".  Acestea 
auzindu-le  prevăzătorul  acela,  s-a  dus  cu  sârguinţă  a  se  binecuvânta  de  acel  solit  sfânt. 
Apropiindu-se  a  văzut  multă  pregătire  de  lumânări,  mulţime  mare  de  clerici,  ba  chiar  şi 
însuşi  Episcopul,  aşteptând  ca  după  săvârşirea  lui  să-1  prohodească  şi  să-1  îngroape. 
Prevăzătorul  intrând  la  dânsul,  1-a  găsit  încă  în  viaţă  şi  privind  cu  ochii  minţii  sale,  a 
văzut  pe  tartorul  iadului  înfigând  o  suliţă  de  foc  în  inima  lui  şi  cu  multe  feluri  de  torturi 
smulgându-i  din  corp  sufletul.  După  aceea  a  auzit  un  glas  din  cer  zicând:  „în  ce  chip  nu 
M-a  odihnit  pe  Mine  sufletul  lui  nici  o  zi,  nici  tu  să  nu  încetezi  a  munci  sufletul  lui". 
Acestea  vi  le-am  povestit  ca  totdeauna  îngrijoraţi,  să  fim  bine  pregătiţi  pentru  ieşirea 
sufletului  din  trup,  ca  nu  cumva  cu  iubirea  de  dezmierdare  rănindu-ne,  în  vremea  ieşirii 
nesuferit  să  ne  chinuim.  Astfel  şi  acest  frate  pe  care  îl  priviţi  spre  înţelepţirea  voastră  şi  a 
multora,  a  slobozit  Dumnezeu  a  se  stăpâni  de  diavolul.  Acum  să  rugăm  pe  Dumnezeu, 
care  1-a  pedepsit  şi  nu  1-a  omorât,  să  izbăvească  zidirea  Sa  de  bântuirea  duhului  necurat  şi 

iubitor  de  dezmierdare.  Deci  rugându-se  Părintele  purtător  de  Duh  Dumnezeiesc,  a  ieşit 
diavolul  strigând  şi  zicând:  „Eu  sunt  duhul  desfrânării".  Atunci  a  umplut  tot  locul  de 
miros  puturos,  ca  de  pucioasă  ce  arde...  De  arunci  Emilian  s-a  izbăvit  de  gândul  lui  şi  s-a 
făcut  vas  de  alegere  (vezi  Oglinda  Duhovnicească,  volumul  2,  pag.  276-277;  Vieţile 
Sfinţilor  20  ianuarie). 

De  aici  şi  din  multe  alte  locuri  putem  vedea  cât  de  mult  se  cade  a  fi  cu  luare- 
aminte  la  gândurile  care  ne  stăpânesc,  ca  să  nu  ne  pierdem  mântuirea  sufletului  nostru, 
aşa  cum  s-a  pierdut  pentru  totdeauna  acela  pe  care  lumea  îl  socotea  de  sfânt.  Se  vede 
lucru  că  acel  socotit  de  sfânt  avea  la  arătare  multe  fapte  bune  şi  se  ostenea  a  se  feri  de 
cele  rele;  dar  pentru  că  mintea  lui  era  plină  de  cugete  şi  gânduri  necurate,  şi-a  pierdut 
sufletul  lui  pentru  veşnicie  şi  s-a  făcut  părtaş  de  groaznicele  chinuri. 

Aici  are  foarte  multă  dreptate  Sf.  Ioan  Gură  de  Aur,  care  zice  că:  „Noi,  care 
vrem  să  ne  mântuim  sufletele,  suntem  asemenea  celui  ce  stă  sus  pe  catargul  vaporului. 
După  cum  acela  dacă  va  face  o  mişcare  greşită  şi  va  cădea  de  la  acea  mare  înălţime,  nu  se 
va  mai  alege  nimic  de  el,  căci  se  va  zdrobi  cu  desăvârşire;  la  fel  este  şi  cu  cel  ce  se 
osteneşte  a  dobândi  fericirea  cea  de  sus.  De  nu  va  fi  cu  luare  aminte  la  gândurile, 
cuvintele  şi  faptele  sale  în  toată  vremea  vieţii  sale,  îşi  va  pierde  sufletul  său  pentru 
totdeauna". 

Numerele  221-230  se  scriu:  „Am  avut  cugete  şi  pofte  trupeşti,  m-am  îndulcit 
cu  ele;  am  căutat  prilej  a  păcătui;  mi-am  aţâţat  poftele;  am  făcut  fapte  necuviincioase 
înaintea  altora;  m-am  purtat  cu  obrăznicie  faţă  de  alţii;  am  ascultat  şi  cântat  cântece 
lumeşti;  am  privit  chipurile  necuviincioase;  am  pus  fotografii  în  rama  sfintelor  icoane;  am 
citit  cărţi  rele  şi  am  dat  şi  la  alţii;  am  căzut  în  necurăţie  în  timpul  somnului  şi  treaz;  mi- 
am  stricat  fecioria  cu  malahia". 

Cei  ce  s-au  întinat,  deştepţi  fiind  cu  trupul,  şapte  zile  se  opresc  de  la 
împărtăşire,  în  fiecare  zi  psalmul  50  citind  şi  49  de  metanii  făcând. 

Scurgerea  ce  se  face  cu  pipăirea  mâinii  se  canoniseşte  40  de  zile  (fiind  însăşi 
malahia)  sau  fără  pipăirea  mâinii,  din  supărare  şi  se  canoniseşte  o  zi  sau  se  face  cu  unirea 
gândului  fără  de  învoire  sau  gâdilare  şi  se  canoniseşte  trei  zile,  sau  se  face  cu  unirea 
gândului  şi  cu  gâdilire  fără  de  învoială  şi  se  canoniseşte  7  zile  sau  se  face  şi  cu  învoială  şi 
se  canoniseşte  20  de  zile,  sau  şi  cu  gâdilare  se  canoniseşte  80  de  zile.  Sau  cea  ce  se  face 
cu  tăvălire  împreună  sau  cu  cei  de  alt  neam,  adică  cu  dobitoace,  se  canoniseşte  7  an  (vezi 
pe  larg  Oglinda  Duhovnicească,  volumul  3,  pagina  369). 

„Cel  ce  a  făcut  malahie,  40  de  zile  se  canoniseşte  cu  mâncare  uscată  (adică 
pâine  şi  cu  apă)  petrecând  în  fiecare  zi  câte  100  de  metanii  făcând". 

Malahia  nu  numai  la  suflet  pricinuieşte  vătămare  veşnică,  ci  pricinuieşte 
vătămare  şi  la  sănătatea  trupului.  Vătămare  la  suflet  căci  îl  lipseşte  de  împărăţia  lui 
Dumnezeu  şi  îl  osândeşte  în  munca  cea  veşnică...  dar  pricinuieşte  şi  vătămare  trupului 
căci,  precum  zic  doctorii,  malahii:  1)  îngălbenesc.  2)  Slăbeşte  stomacul  lor.  3)  Slăbeşte 
vederea  ochilor  lor.  4)  Pierd  glasul.  5)  Pierd  isteţimea  şi  ascuţimea  minţii.  6)  Pierd  ţinerea 
de  minte.  7)  Pierd  somnul  cu  oarecare  visuri  tulburătoare.  8)  Tremură  trupul  lor.  9)  Pierd 
toată  bărbăţia  trupului  şi  a  sufletului.  10)  Li  se  întâmplă  dambla.  11)  Le  urmează  scurgea 
cea  prin  somn  de  multe  ori  şi  când  sunt  deştepţi.  12)  îmbătrânesc  curând  şi  mor  rău  şi  cu 
ticăloşie.  Păcatul  acesta  dar  este  ca  o  ciumă  şi  stricăciune  a  neamului  omenesc. 

Numerele  231-233  se  scriu  prescurtat:  „Am  privit  feţe  străine  cu  gânduri 
necurate,  am  preacurvit  cu  dobitoace  şi  cu  păsări;  am  curvit  cu  văduve,  cu  fecioare,  am 
preacurvit  cu  femei  căsătorite,  cu  feţe  bisericeşti,  cu  rude  spirituale,  cu  rudenii  de  sânge 
sau  cu  femei  (bărbaţi)  de  altă  lege?  Păcătuirea  cu  dobitoace  în  Vechiul  Testament  a  fost 
osândită  cu  uciderea  cu  pietre  (vezi  canonisirea  acestui  groaznic  păcat  în  Oglinda 
Duhovnicească,  voi.  3,  pag.  385-386). 

Soţii  căsătoriţi  după  lege  sunt  datori,  nu  cu  desfrânare  a  se  împreuna  şi 
curveşte;  ci  cu  întreagă  înţelepciune,  numai  pentru  a  face  copii.  Pentru  aceasta  nu  se 
cuvine  bărbaţii  a  se  împreuna  cu  femeile  lor  când  acestea  sunt  însărcinate,  căci  faptă 

nelegiuită  este  şi  faptă  necuviincioasă,  ca  una  ce  nu  se  face  spre  facere  de  copii  şi  care  de 
multe  ori  se  face  pricină  de  omorârea  pruncului  ce  este  în  pântece  (vezi  pe  larg  Oglinda 
Duhovnicească,  voi.  3,  pag  389). 

La  numărul  234  se  scrie:  „Am  trăit  în  concubinaj".  Păcatul  concubinajului  se 
spune  la  timpul  trecut,  deoarece  cei  ce  trăiesc  necununaţi  (în  concubinaj)  nu  se  pot 
apropia  de  scaunul  spovedaniei  până  ce  nu  fac  cununia  religioasă.  Iar  de  va  muri  cineva 
aflându-se  în  acest  groaznic  păcat,  nu  se  poate  îngropa  în  cimitir,  ci  la  un  loc  cu  cei 
spânzuraţi,  iar  pentru  unii  ca  aceştia  nu  se  pot  face  milostenii  sau  pomeniri.  Cei  ce  trăiesc 
necununaţi  se  canonisesc  15  ani,  pentru  că  dau  şi  altora  sminteală. 

La  numărul  235  se  scrie:  „Am  păcătuit  cu  soţia  mea  când  era  însărcinată".  E 
bine  ca  soţii  să  se  înfrâneze  în  această  perioadă  pentru  a  nu  pune  în  pericol  viaţa 
pruncului  şi  pentru  a  nu  se  naşte  pruncul  cu  înclinaţii  pătimaşe,  datorită  influenţei  ce  se 
transmite  de  la  mamă  la  făt. 

La  numerele  236  putem  scrie  aşa:  „Am  preacurvit  cu  soţia  (soţul)  contra  firii 
şi  peste  fire".  Contra  firii  se  numeşte  atunci  când  se  face  în  poziţii  neîngăduite,  pe  dinapoi 
ca  dobitoacele;  iar  peste  fire  când  se  repetă  de  mai  multe  ori. 

Iar  la  numerele  237-239  se  va  scrie  pe  scurt:  „Am  păcătuit  cu  soţia  (soţul)  în 

zile  oprite". 

La  numărul  240  se  scrie:  „Ca  tată,  am  culcat  cu  mine  în  pat  fetele  mărişoare; 
ca  mamă,  băieţii  mărişori". 

La  numărul  241-246  se  scrie  aşa:  „Am  jucat  la  petreceri  cu  muzicanţi;  am 
ascultat  şi  vorbit  vorbe  netrebnice  şi  măscăriciuni;  am  râs  neoprit  şi  mi-am  pornit  gura 
spre  vorbe  rele;  am  răpit  fecioară,  femeie  căsătorită;  divorţată...  ş.  a.;  am  jucat  diferite 
jocuri:  biliard,  popice  ş.  a.;  m-am  căsătorit  cu  două  femei  în  acelaşi  timp;  m-am  căsătorit 
cu  altă  femeie,  nefiind  divorţat  de  cea  dintâi;  nu  m-am  îngrijit  a  salva  din  desfrânare  pe 
cei  căzuţi  în  acest  păcat". 


337 


Porunca  a  8-a 


Numerele  247-260  se  scriu  prescurtat:  „Mi-am  pus  în  gând  să  fur,  să  înşel,  să 
nu  plătesc  ce  sunt  dator;  am  avut  mare  poftă  a  mă  îmbogăţi;  am  înşelat;  am  nedreptăţit  pe 
aproapele;  am  furat  ceva  de  la  aproapele;  am  furat  ceva  de  la  soţul  (soţia)  meu,  de  la 
părinţii  mei;  şi  ca  slugă  de  la  stăpânii  mei;  am  găsit  lucruri  şi  auzind  ale  cui  sunt  nu  le-am 
înapoiat;  am  luat  în  timpul  războiului  lucruri  rămase;  am  fost  nemulţumit  cu  starea  mea; 
m-am  pornit  cu  ură  de  moarte  asupra  celor  ce  m-au  furat;  am  jelit  morţii  păgâneşte;  am 
făcut  multe  neorânduieli  la  priveghiurile  morţilor;  m-am  purtat  ca  un  fur  faţă  de 
repauzaţii  mei;  n-am  dat  pomenirile  şi  pomenile  ce  eram  dator;  am  luat  lucruri,  bani, 
ceară  ş.  a.  de  la  Sfânta  Biserică". 

Numerele  261-270  se  scriu  prescurtat:  „Am  răpit  din  averea  mănăstirilor, 
Bisericilor;  am  adus  jertfa  la  Sfânta  Biserică  ce  era  mai  prost  şi  din  furături;  am  răpit  din 
averea  publică;  am  mutat  hotarul;  am  dat  sfat  cuiva  să  fure;  am  cheltuit  bani  pe  tutun  şi 
felurite  deşertăciuni;  am  răpit  suflete  din  Biserica  lui  Dumnezeu;  am  răpit  slujba  pentru 
câştig;  am  dat  mită  pentru  cumpărarea  darului  Duhului  Sfânt;  am  furat  din  vremea  zilelor 
sfinte". 

Numerele  271-280  se  scriu  prescurtat:  „Am  jefuit,  profanat  mormintele;  nu 
m-am  ţinut  de  învoiala,  tocmeala  făcută  cu  alţii;  n-am  lucrat  după  puterea  mea  în  slujba 
oamenilor  şi  a  Bisericii;  nu  mi-am  plătit  datoriile  mele;  n-am  dat  milostenie  după  puterea 
mea,  am  spart  case,  am  furat  lucruri  ş.  a.;  am  primit  pe  hoţi  şi  lucruri  furate  în  casa  mea; 
am  hoţit  în  bande  tâlhăreşti  jefuind  la  drumul  mare  pe  oameni;  am  stricat  din  răutate 
averea  străină". 

Numerele  281-288  se  scriu  prescurtat:  „N-am  întors  paguba  făcută  aproapelui 
meu;  mi-am  însuşit  banii  de  la  condica  de  strâns  pentru  biserică;  am  năpăstuit  pe  alţii;  am 

răpit  pacea  aproapelui  meu;  am  stricat  numele  cel  bun  al  cuiva;  am  băgat  vrajbă  între 

oameni;  am  păgubit  pe  aproapele,  am  clevetit  pe  alţii  şi  n-am  pus  piedică  clevetirilor;  am 
moştenit  averea  de  la  părinţi,  agonisită  pe  căi  nedrepte;  am  dat  învăţături  mincinoase". 


Porunca  a  9-a 

Numerele  289-302  se  scriu  prescurtat:  „Am  mărturisit  strâmb  asupra 
aproapelui;  am  grăit  minciuni  cu  care  am  adus  pagubă  altora;  am  fost  silit  uneori  chiar 
peste  voia  mea  a  spune  minciuni;  m-am  legat  pe  mine  şi  pe  alţii  cu  jurământ  a  tăgădui  ce 
am  furat  eu  sau  alţii;  am  pârât  pe  cineva  pe  nedrept;  fiind  pârât,  m-am  apărat  cu  mărturii 
mincinoase;  mi-am  micşorat  pedeapsa  cuvenită  prin  avocaţi;  am  bănuit,  judecat  rău;  am 
fost  urător  de  adevăr;  am  stat  la  îndoială  când  trebuia  să  zic:  da  sau  ba;  am  fost 
nestatornic  în  credinţă;  am  vorbit  cu  două  sau  mai  multe  înţelesuri;  am  vorbit  altfel  de 
cum  am  gândit  şi  am  gândit  altfel  de  cum  am  vorbit;  am  umblat  cu  şiretenii  şi  linguşiri". 

Acest  mare  păcat  al  minciunii  ne  face  pe  noi  (atunci  când  îl  săvârşim)  din  fii 
ai  lui  Dumnezeu  ce  suntem  (prin  harul  Sfântului  Botez),  în  fii  ai  diavolilor  după  cele  zise 
de  însuşi  Domnul  şi  Mântuitorul  nostru  Iisus  Hristos  în  Sfânta  Sa  Evanghelie  de  la  Ioan 
8,  44:  „Voi  sunteţi  din  tatăl  vostru  diavolul  şi  vreţi  să  faceţi  poftele  tatălui  vostru.  El  de  la 
început  a  fost  ucigător  de  oameni  şi  nu  a  stat  întru  adevăr,  pentru  că  nu  este  adevăr  întru 
el.  Când  grăieşte  minciuna,  grăieşte  dintru  ale  sale,  căci  este  mincinos  şi  tatăl  minciunii". 

Şi  totuşi  găsim  scris  în  Patericul  egiptean,  pag.  43,  4  că:  „De  nu  vei  minţi, 
multe  păcate  ai  să  faci...";  iar  în  viaţa  de  toate  zilele  mai  observăm  că  uneori  şi  peste  voia 
noastră  spunem  minciuni.  De  asemenea  şi  Mântuitorul  după  învierea  Sa,  când  mergea  cu 
cei  doi  ucenici  la  Emaus,  se  făcea  că  merge  mai  departe...  iar  când  ne  învăţa  cum  să 
facem  milostenia  în  ascuns,  ne  spunea:  să  nu  ştie  stânga  ce  face  dreapta  (Matei  6,  3). 

De  aici  şi  din  alte  multe  locuri,  vedem  că  trebuie  lucrat  în  aşa  fel  că  avem 
nevoie  să  spunem  minciuni,  dar  minciuna  noastră  să  aducă  pace,  iar  nu  tulburare  şi 
ceartă;  să  aducă  ajutor  şi  mângâiere  aproapelui;  iar  nu  pagubă  şi  amărăciune. 

Când  bietul  om  se  află  în  faţa  a  două  păcate:  unul  mic  şi  altul  mare,  şi  e  silit 
să  facă  pe  unul  din  ele,  atunci  e  bine  să  se  ferească  de  păcatul  cel  mai  mare  şi  să-1  facă  pe 
cel  mai  mic.  Aşa  se  pune  problema  în  cazul  de  faţă.  Dacă  cineva  va  reuşi  să  salveze  pe 
cineva  de  la  moarte  sau  din  vreo  primejdie  grea,  fară  ca  altcineva  să  sufere  ceva  din 
această  cauză,  atunci  minciuna  aceea,  spusă  cu  acest  scop,  nici  nu  se  mai  poate  numi 
minciună.  Şi  ca  să  ne  putem  da  seama  pe  deplin  că  aceasta  nu  e  o  părere,  ci  este  un 
adevăr,  putem  aduce  de  faţă  cazul  când  un  ucenic  al  unui  părinte  a  lucrat  în  aşa  fel, 
folosindu-se  de  minciună,  încât  a  reuşit  ca  până  la  urmă  să  restabilească  pacea  şi  iubirea 
între  ei,  încât  părintele  său,  uimit  de  felul  cum  a  lucrat  ucenicul  său,  îi  zicea:  „De  acum 
înainte  să-mi  fii  tu  părinte  şi  eu  ţie  ucenic,  pentru  că  ai  lucrat  cu  înţelepciune"  (Pateric 
...). 

Când  suntem  întrebaţi  de  cineva  pentru  un  lucru  oarecare  pe  care  nu  vrem  să- 
1  dăm  pe  faţă,  atunci,  ca  să  nu  spunem  minciuni,  tăcem  sau  luăm  altă  vorbă  şi  prin  aceasta 
dăm  de  înţeles  că  nu  suntem  de  părere  să  destăinuim  acel  lucru...  Şi  astfel  făcând,  nu 
spunem  nici  minciună  şi  ţinem  totodată  şi  taina  ascunsă. 

Dacă  trebuie  totdeauna  să  grăim  adevărul  şi  de  minciună  să  ne  ferim,  tot  aşa 
de  mare  trebuinţă  avem  de  a  păstra  taina  pe  care  ne-a  spus-o  cineva.  Iar  a  descoperi  la 
alţii  taina  pe  care  ne-a  încredinţat-o  cineva,  este  asemănătoare  cu  crima  de  om.  Socotesc 
că  e  nevoie  de  a  ruga  pururea  pe  Bunul  Dumnezeu  ca  să  ne  dea  înţelepciunea  cea  de  sus, 
de  a  reuşi  să  ne  izbăvim  de  a  mai  grăi  minciună,  de  a  spune  în  totdeauna  adevărul  şi  de  a 
ţine  tăinuit  tot  ce  nu  trebuie  să  dăm  pe  faţă.  Tocmai  aici  ne  primejduim  noi  adeseori:  că 
spunem  adevărul  când  ar  trebui  să  ţinem  taina  şi  spunem  minciună  când  ar  trebuie  să 
grăim  adevărul.  Şi  dacă  am  spus  adevărul  şi  am  trădat  lucrarea  cea  bună  sau  pe  fratele 
meu,  după  toate  acestea  dispare  cu  totul  şi  mustrarea  de  conştiinţă,  sub  motiv  că  doar  eu 

am  spus  adevărul  curat.  Vai  de  noi  în  asemenea  situaţii,  că  vine  Proorocul  David  în  faţa 
noastră  cu  cuvântul:  „Să  nu  abaţi  inima  mea  spre  cuvinte  de  vicleşug  ca  să  tăgăduiesc 
răspunsurile  cele  din  păcate"  (Psalmi  140,  4). 

Iar  mai  înainte  de  a  primi  Sfintele  Taine,  în  pregătirea  ce  o  facem  noi, 
făgăduim  în  Faţa  lui  Dumnezeu:  „că  nu  voi  spune  Taina  Ta  vrăjmaşilor  Tăi".  Şi  la  drept 
vorbind  când  e  cazul  să  salvezi  o  lucrare  mare,  sau  pe  fratele  tău  care  este  în  primejdie  de 
moarte,  apoi  păcatul  minciunii  spus  atunci  nu  mai  este  socotit  ca  o  minciună  propriu-zisă; 
ci  e  o  metodă  folosită  pentru  a  salva  acea  lucrare  de  mântuire,  sau  pe  fratele  care  se  află 
în  primejdie  nevinovat.  Iar  dacă  cineva  va  ţine  cont  de  literă  şi  va  îndrăzni  să  spună 
adevărul  chiar  aşa  cum  este,  apoi  unul  ca  acela  a  săvârşit  un  păcat  asemănător  ca  şi  crima 
de  om.  De  aceea  e  nevoie  ca  să  zicem  şi  noi  ca  Proorocul  David:  „Arată-mi  mie, 
Doamne,  calea  în  care  voi  merge"...  şi  „învaţă-mă  să  fac  voia  Ta"...  (Psalmi  142,  8-10). 

De  ar  spune  cineva  o  minciună  cu  care  să  mântuiască  toată  lumea,  tot  vinovat 
rămâne  înaintea  lui  Dumnezeu,  deoarece  adevărul  lui  Dumnezeu,  cu  care  se  pot  converti 
sufletele  la  credinţa  cea  adevărată  pentru  a  se  putea  mântui,  nu  trebuie  amestecat  cu 
minciună.  Dar  a  se  putea  salva  cineva  de  la  căderea  în  păcate  grele  folosindu-se  de 
cuvinte  pline  de  înţelepciune  care  la  prima  vedere  par  a  fi  minciuni  (dar  care  nu  aduc 
nimănui  vreo  vătămare  trupească  sau  sufletească)  aşa  ceva  nu  numai  că  este  îngăduit,  dar 
de  nu  va  face  cineva  aşa,  unul  ca  acela  va  fi  socotit  ca  un  călcător  de  lege.  Aşa  că 
minciuna  folosindu-o  în  bine,  este  folositoare  şi  mulţi  din  sfinţii  legii  vechi  şi  ai  legii  noi 
au  folosit-o  (vezi  pe  larg  Oglinda  Duhovnicească  pag.  333-339). 

De  păcatul  minciunii  ne  facem  vinovaţi  şi  atunci  când  rostim  rugăciuni 
zicând:  „Al  Tău  sunt  eu,  mântuieşte-mă"  (Psalmi  118,  94)  sau  „Robul  Tău  sunt  eu" 
(Psalmi  118,  125),  zicând  aceste  cuvinte  de  mai  sus  în  rugăciunile  pe  care  le  rostim,  iar 
facându-ne  robi  ai  pântecelui,  sau  de  cumva  suntem  robiţi  de  iubirea  de  argint  sau  de 
păcatul  beţiei  sau  al  desfrânării,  nu  mai  putem  fi  şi  nici  nu  mai  suntem  robi  ai  lui 
Dumnezeu,  cu  toate  că  asemenea  cuvinte  de  rugăciune  le  rostim  zilnic  la  cele  şapte  laude. 

De  aceea  trebuie  a  ne  osteni  din  răsputeri  ca  în  viaţa  noastră  de  fiecare  zi  să  fie  o  viaţă  de 
rugăciune,  ca  să  avem  şi  noi  parte  de  fericirea  cea  pe  care  ochiul  nu  a  văzut-o,  urechea  nu 
a  auzit-o  şi  la  inima  omului  nu  s-a  suit... 

De  asemenea  când  scriem  pe  crucile  repauzaţilor  noştri  că:  „Aici  odihneşte 
robul  (roaba)  lui  Dumnezeu..."  şi  în  realitate  era  robul  patimilor,  oare  nu  scriem  noi  pe 
aceste  cruci  nişte  minciuni  cu  totul  lipsite  de  adevăr?!?  (vezi  Oglinda  Duhovnicească, 
voi.  4,  pag.  354-356) 


Porunca  a  10-a 

Numerele  303-305  se  scriu  prescurtat:  „Am  poftit  orice  lucru  al  aproapelui 
meu;  am  ajutat  prin  vorbe  şi  fapte  la  poftirea  şi  înstrăinarea  averii  aproapelui  meu;  am 
poftit  şi  contat  pe  avere  străină". 

Cele  şapte  păcate  de  moarte 


Mândria 

La  numerele  306-308  se  scrie  prescurtat:  „Am  căzut  în  păcatul  mândriei  şi  a 
ficelor  ei".  Mândria  e  o  iubire  nemăsurată  a  propriei  noastre  existenţe.  Numai  Dumnezeu 
este  fără  margini  de  bun,  fiindcă  este  desăvârşit  şi  cel  ce  îşi  însuşeşte  această  patimă, 
păcătuieşte  contra  lui  Dumnezeu.  Putem  foarte  bine  să  iubim  în  noi  tot  ce  este  bun,  fie  în 
suflet  fie  în  trup,  dar  ca  să  nu  păcătuim,  trebuie  să  recunoaştem  că  tot  ce  este  bun  în  noi 
de  la  Dumnezeu  este,  şi  tot  ce  este  rău  în  noi,  numai  de  la  noi  este. 

După  Sfântul  Grigore  cel  Mare,  sunt  patru  feluri  de  mândrie:  întâiul  fel  de 
mândrie  este  a-şi  atribui  sieşi  ceva  ce  vine  numai  de  la  Dumnezeu,  precum:  talent, 
reuşite...  Acesta  este  o  mare  injurie  faţă  de  Dumnezeu,  fiindcă  Sfântul  Apostol  Iacob 
scrie:  „Toată  darea  cea  bună  şi  tot  Darul  desăvârşit,  de  sus  este,  pogorându-se  de  la 
Părintele  Luminilor".  Iar  apostolul  Pavel  scrie:  „Ce  ai  care  n-ai  luat?  Iar  dacă  ai  luat,  ce  te 
lauzi  ca  şi  cum  n-ai  fi  luat?"  (Iacov  1,  17;  1  Corinteni  4,  7). 

Al  doilea  fel  de  mândrie  este  când,  cu  toate  că  recunoaştem  că  bunurile  şi 
foloasele  noastre  ne  vin  de  la  Dumnezeu,  totuşi  le  privim  ca  o  răsplată  pentru  meritele 
noastre... 

Al  treilea  fel  de  mândrie  este  a  aceluia  care  se  laudă  grozav  de  a  poseda  ceea 

ce  nu  are. 

Al  patrulea  fel  de  mândrie  este  a  aceluia  care  numai  el  singur,  şi  cu 
înlăturarea  altora,  vrea  să  păstreze  foloasele  ce  le  are.  Pentru  acest  păcat,  fariseul  care  s-a 
suit  în  Biserică  să  se  roage,  s-a  pogorât  neîndreptat,  fiindcă  a  mulţumit  lui  Dumnezeu  „că 
nu  era  ca  ceilalţi  oameni,  numai  el  era  drept,  curat,  milostiv,  religios,  după  gândul  lui 
(vezi  Oglinda  Duhovnicească,  voi.  5  pag.  16-17).  Dorul  nemăsurat  de  a  fi  lăudat  de 

oameni,  se  numeşte  „slavă  deşartă".  Dorul  nemăsurat  de  a  fi  aprobaţi  în  binele  făcut  de 
noi,  nu  este  vinovat,  după  cum  spune  Mântuitorul:  „Aşa  să  lumineze  lumina  voastră 
înaintea  oamenilor  ca  să  vadă  ei  lucrurile  voastre  cele  bune  şi  să  slăvească  pe  Tatăl  vostru 
cel  din  Ceruri".  Dar  altceva  este  de  a  făptui  bine  înaintea  oamenilor  pentru  ca  Dumnezeu 
să  fie  slăvit  prin  faptele  noastre  cele  bune  şi  altceva  de  a  le  înfăptui  ca  să  ne  laude  lumea. 
Sfântul  Apostol  Pavel  sfătuieşte  pe  galateni  de  a  nu  fi  „măreţi  în  deşert",  şi  iarăşi  zice: 
„De  aş  căuta  să  plac  oamenilor,  n-aş  fi  sluga  lui  Hristos",  urmând  astfel  învăţătura 
Mântuitorului:  „Vai  vouă  când  vă  vor  zice  bine  toţi  oamenii"  (Luca  6,  26;  Galateni  1,  10). 

La  numerele  309-312  scriem:  „Am  obiceiuri  rele;  am  pregetat  a  face  fapte 
bune;  m-am  depărtat  de  poruncile  lui  Dumnezeu;  mi-am  făcut  voie  slobodă  la  păcate;  am 
căutat  să  am  ciudăţenie  şi  singularitate  trufaşă". 

Păcatul  acesta  constă  în  a  face  sau  a  spune  lucruri  extraordinare,  uimitoare,  în 
aşa  fel  ca  lumea  să  ne  dea  o  deosebită  atenţie,  desigur  nemeritată  şi  să  aibă  o  mare 
admiraţie  pentru  vorbele  sau  faptele  noastre  (vezi  Oglinda  Duhovnicească,  voi.  5,  pag. 
69). 

La  numerele  313-316  scriem  aşa:  „Sunt  încăpăţânat,  nesupus,  ambiţios;  m-am 
îngâmfat;  sunt  prea  îndrăzneţ  în  a  face  rău".  încăpăţânarea  nu  trebuie  confundată  cu 
virtutea,  tăria  sau  bărbăţia,  care  ne  dă  împuternicirea  statorniciei  în  ceea  ce  credem  sigur 
şi  sincer  că  e  pur  adevăr;  cu  cât  e  mai  rău,  mizerabil  şi  dezaprobant,  a  te  încăpăţâna  în 
greşeală.  Statornicia  izvorăşte  din  iubirea  de  adevăr;  iar  încăpăţânarea  curge  din  mândrie 
(vezi  Oglinda  Duhovnicească,  voi.  5,  pag.  70). 

La  numerele  317-320  scriem  prescurtat:  „Mi-am  lepădat  prin  radere  chipul 
bărbătesc,  barba  şi  mustăţile,  împodobindu-mi  casa  cu  obiecte  de  lux,  încrezându-mă  în 
rudenii  bogate,  defăimând  uniforma  preoţilor  şi  a  creştinilor;  ca  femeie  mi-a  retezat,  ba 
chiar  şi  tuns  părul  capului;  am  purtat  rochie  scurtă  ori  prea  lungă,  m-am  pudrat  şi  spălat 
cu  săpunuri  parfumate".  îndrăzneala  omului  de  a  corecta  opera  lui  Dumnezeu 
Atoatecreatorul  şi  de  a  arunca  la  gunoi  podoaba  bărbătească,  barba  şi  mustăţile,  e  un 

păcat  destul  de  greu,  pe  care  mulţi  dintre  oameni  îl  săvârşesc  fară  pic  de  căinţă.  Sunt  de 
asemenea  mulţi  care  ar  putea  să  poarte  podoabă  bărbătească,  dar  nici  nu  se  gândesc  la  aşa 
ceva. 

La  numerele  321-331  scriem:  „M-am  socotit  a  fi  deasupra  celorlalţi;  am 
căutat  să  fiu  după  moda  lumii;  am  pus  podoabe  pe  icoana  Maicii  Domnului;  am  pus  cruce 
la  gâtul  Pruncului  Iisus;  am  ascultat  la  ferestrele  şi  uşile  altora;  ca  mirean  am  intrat  în 
Sfântul  Altar;  m-am  adunat  în  veşmântărie  şi  am  făcut  neorânduieli". 


Iubirea  de  argint  şi  zgârcenia 

La  numerele  332-342  scriem  prescurtat:  „Am  fost  lacom  după  avuţii;  am  fost 
zgârcit;  sunt  nesăţios,  nedrept,  trădător;  sunt  nemilostiv  şi  scump,  am  adunat  bani  pe  care 
i-am  dat  cu  camătă;  am  fost  grabnic  a  lua  şi  zăbavnic  a  da;  am  murmurat  când  mi-au 
cerut  săracii  milă;  am  lăsat  pe  alţii  să  păcătuiască  pentru  ca  eu  să  câştig;  am  câştigat  avere 
cu  vicleşug;  am  plâns  cu  lacrimi  când  am  pierdut  ceva;  n-am  socotit  că  zgârcenia  ucide, 
iar  dărnicia  viază  sufletele;  nu  m-am  îngrijit  pentru  veşnicie  aşa  cum  trebuia". 

Psalmistul  David  spune  în  Psalmii  10,  5  că:  „Cel  ce  face  nedreptate,  îşi  urăşte 
sufletul  său".  Iar  Sfânta  Evanghelie  de  la  Luca  12,  15  ne  sfătuieşte  să  ne  păzim  de 
lăcomie,  pentru  că  viaţa  cuiva  nu  stă  în  prisosul  avuţiilor  sale. 

Dacă  prin  post  aducem  trupul  jertfa  lui  Dumnezeu,  atunci  prin  milostenia 
făcută  cu  dreaptă  socoteală,  ne  asemănăm  cu  Dumnezeu. 

„Gândeşte -te  bine  la  viaţa  Sfinţilor  Părinţi,  în  care  a  strălucit  desăvârşirea 
vieţii  creştineşti  şi  vei  vedea  cât  de  puţin  facem  noi,  aproape  nimic!  Vai,  cum  am  putea 
asemăna  viaţa  noastră  cu  a  lor?  Sfinţii  şi  prietenii  lui  Iisus  Hristos  au  slujit  Domnului 

345 


flămânzi  şi  însetaţi,  goi  şi  înfriguraţi,  în  trudă,  în  post  şi  în  priveghere,  în  rugă  şi  în 
gânduri  către  Dumnezeu,  în  nenumărate  prigoniri  şi  ocări. 

Ce  necazuri  grele  au  pătimit  Apostolii,  Mucenicii,  Mărturisitorii,  fecioarele, 
cât  şi  toţi  care  au  voit  să  meargă  pe  urmele  lui  Iisus  Hristos!  „Şi-au  urât  sufletul  lor  în 
această  lume  pentru  ca  să-1  dobândească  în  cea  veşnică".  Câtă  lepădare  de  sine  şi  câte 
chinuri  trupeşti  au  arătat  Sfinţii  în  pustie?  Prin  ce  ispite  grele  şi  nesfârşite  au  trecut!  De 
câte  ori  i-a  chinuit  vrăjmaşul,  de  câte  ori  au  ridicat  rugăciuni  fierbinţi  către  Domnul!  Ce 
înfrânări  grele  au  săvârşit!  Ce  sârguinţă,  ce  căldură  mare  au  arătat  pentru  desăvârşirea  lor 
sufletească!  Ce  crâncenă  luptă  au  dus  împotriva  patimilor  trupului!  Ce  gând  curat  şi 
drept,  îndreptat  către  Domnul!  Munceau  din  greu  toată  ziua,  iar  noaptea  şi-o  petreceau  în 
rugăciune;  şi  chiar  lucrând,  se  rugau. 

în  toată  vremea  se  îndeletniceau  cu  lucruri  de  folos.  Oricât  de  mult  s-ar  fi 
gândit  la  Dumnezeu,  lor  li  se  părea  puţin;  atâta  dulceaţă  au  găsit  pe  drumul  către  Domnul 
încât  au  uitat  de  nevoile  trupului.  Ei  au  părăsit  averile,  măririle  lumeşti,  rangurile, 
prietenii  şi  rudeniile;  nu  doreau  lucruri  pământeşti;  abia  primeau  şi  ceea  ce  era  neapărat 
trebuitor  pentru  viaţă;  îngrijirea  trupului  le  era  un  chin,  erau  săraci  în  cele  pământeşti;  dar 
bogaţi  în  darurile  sufleteşti  şi  în  fapte  bune.  în  afară  le  lipseau  toate,  dar  Dumnezeu  îi 
întărea  înăuntru  prin  mari  daruri  şi  prin  mângâierea  Sa. 

Erau  străini  pe  lume,  dar  erau  prieteni  de  aproape  înaintea  lui  Dumnezeu.  Se 
credeau  că  nu  preţuiesc  nimic  şi  lumea  nu-i  băga  în  seamă,  dar  erau  scumpi  şi  mult  iubiţi 
de  Domnul.  Au  trăit  în  adevărata  smerenie,  în  supunere  oarbă,  în  iubire,  în  răbdare  şi 
zilnic  erau  tot  mai  desăvârşiţi  şi  tot  mai  plăcuţi  Domnului.  Au  slujit  ca  pildă  tuturor 
acelora  care  au  voit  să  ducă  o  adevărată  viaţă  creştinească;  şi  pe  noi  trebuie  să  ne 
îndemne  aceasta  la  desăvârşirea  sufletească. 

Ce  râvnă  mare  au  avut  monahii  la  început!  Câtă  sârguinţă  la  rugăciune!  Ce 
întrecere  la  fapte  bune!  Ce  aspră  orânduială!  Câtă  supunere  şi  cât  respect  au  arătat  ei 
poruncilor  mai  marilor  lor!  Ceea  ce  a  rămas  de  la  ei  ne  mărturiseşte  şi  azi  desăvârşirea  şi 

sfinţenia  acestor  oameni  curajoşi.  Azi  e  mare  lucru  când  un  monah  nu  îşi  calcă 
orânduielile  sale  şi  îşi  duce  fără  cârtire  povara  la  care  s-a  înjugat!  Ce  nepăsare,  ce 
trândăvie  în  vremea  de  acum,  care  a  înăbuşit  aşa  de  repede  focul  sfânt  de  odinioară!  Atât 
de  mult  ne-am  trândăvit  azi,  că  am  început  să  ne  urâm  şi  viaţa. 

Să  dea  Dumnezeu,  ca  după  ce  ai  văzut  pildele  oamenilor  cu  adevărat 
credincioşi,  să  nu  laşi  niciodată  să  se  stingă  în  tine  dorinţa  de  a  face  tot  mai  mult  bine" 
(vezi  Oglinda  Duhovnicească,  voi.  6,  pag.  156-158) 


Desfrânarea 

La  numerele  343-357,  scriem  prescurtat:  „In  zile  de  Duminică  şi  sărbători,  m- 
am  dus  la  cârciumă,  la  petreceri  anticreştineşti;  am  ascultat  şi  cântat  cântece  curveşti;  am 
făcut  cu  ochiul;  am  pipăit  trup  străin  şi  trupul  meu  cu  gânduri  necurate;  am  făcut  nuntă  şi 
alte  petreceri  cu  muzică  şi  jocuri;  am  avut  visuri  necurate;  am  purtat  corespondenţă  cu 
scopuri  desfrânate;  am  curvit  în  felurite  chipuri;  am  preacurvit  sufleteşte;  am  zis  că 
păcatul  curviei  nu-i  aşa  mare". 

Preacurvia  spirituală.  Greu  este  păcatul  dobitoceştii  curvii  şi  preacurvii 
trupeşti,  pentru  că  se  jigneşte  bunătatea  lui  Dumnezeu  prin  călcarea  poruncii  Lui  a  7-a  din 
Decalog  şi  întunecă  mintea  acelor  păcătoşi,  le  mortifică  sufletul  şi-i  împovărează 
groaznic,  prăbuşindu-i  în  iadul  vremelnic  şi  veşnic.  Este  însă  o  altă  curvie,  sau  mai  bine 
zis  preacurvie,  care  periclitează  cu  mai  mare  şi  mai  cumplită  cruzime  pe  fiii  şi  fiicele 
Sfintei  Biserici  Creştine  Ortodoxe,  maica  noastră  duhovnicească  care  ne  naşte,  hrăneşte, 
creşte  şi  ne  îngrijeşte  pururea.  Aceea-i  preacurvia  sufletească  sau  spirituală.  Pe  cât  este 
mai  mare  şi  mai  preţios  sufletul  decât  trupul,  pe  atât  este  mai  grea  şi  mai  cumplită 
preacurvia  sufletească  decât  preacurvia  trupească  este  cu  atât  mai  primejdioasă  şi  foarte 

347 


grea  de  tămăduit,  cu  atât  cu  cât  nu  se  vede,  nu  se  simte,  nici  se  pricepe  adeseori  atât  de 
doctorii  sufleteşti,  cât  şi  de  cei  care  o  săvârşesc  şi  de  lumea  din  jurul  lor. 

Precum  fecioara  ori  femeia  care  prin  legătura  sfântă  a  căsătoriei  devine  un 
corp  cu  soţul  ei  şi  dacă  după  acest  sfânt  legământ  se  duce  după  alt  fecior  sau  bărbat,  ori 
feciorul  sau  bărbatul  după  altă  fecioară  sau  femeie,  devine  preacurvă  sau  preacurvar;  tot 
astfel  ori  care  dintre  fiii  şi  fiicele  Sfintei  Biserici  Ortodoxe  care  după  unirea  lor  cu  Hristos 
Dumnezeu  prin  Botez,  Mir-Ungere  şi  împărtăşirea  cu  Dumnezeiescul  lui  Trup  şi  Sânge, 
întorcându-se  iarăşi  la  stăpânul  lor  cel  dintâi,  adică  la  satana  cu  bucuriile,  slujbele,  îngerii 
şi  trufia  lui,  prin  idolo-slujiri  sistematice,  modeme,  depărtându-se,  rupându-se  de  Mirele 
lor  Ceresc,  devin  preacurvari.  Iată  care-i  preacurvia  sufletească. 

Când  creştinul  rămâne  numai  cu  numele  de  creştin,  dar  nu  are  nimic  comun 
cu  Dumnezeu  şi  trăieşte  în  duhul  lumii,  întorcând  spatele  lui  Dumnezeu,  este  un 
preacurvar  sufletesc,  deoarece  atunci  când  omul  primeşte  Sfântul  Botez,  trupul  lui  se  face 
biserică  lui  Dumnezeu;  iar  sufletul  lui  se  face  mireasa  lui  Iisus  Hristos.  Şi  sufletul,  care 
fiind  mireasă,  se  leapădă  şi  întoarce  spatele  mirelui  său,  Iisus  Hristos,  ducând  o  viaţă 
destrăbălată,  devine  şi  se  face  un  preacurvar  spiritual. 


Zavistia 

La  numerele  358-368  scriem  prescurtat:  „Am  făcut  semn  cu  mâna;  am  şoptit 
la  urechea  altuia;  am  zavistuit  pe  alţii;  am  zis  la  alţii  să  se  ducă  în  ruşine;  nu  m-am 
împăcat  cu  aceşti  oameni  pe  care  i-am  jignit;  n-am  iertat  pe  cei  care  mi-au  cerut  iertare, 
n-am  cerut  iertare  de  la  cei  cu  care  am  fost  învrăjbit;  sunt  duşmănos;  am  ură  pe  alţii;  am 
ţinut  minte  răul;  am  povestit  altora  greşelile  aproapelui  meu". 

Lăcomia 


La  numerele  369-385  scriem  pe  scurt:  „Am  mâncat  de  frupt  (de  dulce)  în  zile 
oprite;  untură  şi  cărnuri  în  săptămâna  brânzii;  peşte,  ulei  şi  vin  în  zile  oprite;  am  lăcomia 
pântecelui;  am  băut  peste  măsură  şi  m-am  îmbătat;  am  vărsat  din  beţie  şi  după  ce  m-am 
împărtăşit;  am  postit  în  vrăjmăşie;  am  postit  contra  rânduielilor;  mi-am  pierdut  timpul  în 
mâncări  şi  băuturi;  am  cârtit  contra  mâncărurilor;  am  mâncat  peste  măsură;  am  mâncat 
printre  prânzuri,  fără  rugăciune,  ceva  de  furat,  ceva  spurcat,  pe  ascuns  şi  cu  lăcomie;  am 
fost  necumpătat  în  cheltuieli  pentru  întreţinerea  mea  şi  a  familiei;  când  m-am  îmbolnăvit, 
nu  mi-am  căutat  sănătatea;  am  mâncat  şi  băut  în  Sfânta  Biserică;  am  mâncat  dreptul 
altuia;  am  mâncat  viaţa  altora". 

Bolnavii  şi  suferinzii  pentru  a  via  lui  Dumnezeu,  după  cuvântul 
Dumnezeieştii  Scripturi,  dobândesc  dezlegare  de  la  cei  în  drept.  Această  dezlegare  se  dă 
însă  cu  multă  atenţie,  spre  a  folosi,  iar  nu  spre  a  păgubi.  Astfel,  bolnavii  şi  suferinzii 
numai  după  consultarea  unor  medici  iscusiţi,  drept-credincioşi  creştini,  temători  de 
Dumnezeu,  care  arată  lămurit  că  au  absolută  trebuinţă  de  supraalimentare  pentru 
reînsănătoşire  şi  întărire,  pot  căpăta  dezlegare  în  posturi  de  la  arhiereu  ori  duhovnicul  lor, 
spre  a  mânca  unele  feluri  de  bucate  de  frupt  (de  dulce)  care  sunt  oprite  cu  desăvârşire  a  se 
mânca  de  cei  sănătoşi  în  posturile  anului. 

Acestea  avându-le  în  vedere  Sfântul  Apostol  Pavel,  zice:  „Cel  ce  mănâncă  să 
nu  defăimeze  pe  cel  ce  nu  mănâncă;  iar  cel  ce  nu  mănâncă  să  nu-1  judece,  osândească  pe 
cel  ce  mănâncă,  pentru  că  Domnul  1-a  primit  pe  dânsul...  Cel  ce  mănâncă,  Domnului 
mănâncă,  pentru  că  mulţumeşte  lui  Dumnezeu.  In  adevăr,  nici  unul  dintre  noi  (drept- 
credincioşii  creştini,  temători  şi  iubitori  de  Dumnezeu)  nu  trăieşte  pentru  sine.  Astfel,  de 

viem,  Domnului  viem  şi  de  murim,  Domnului  murim.  Deci,  ori  de  viem  ori  de  murim  ai 
Domnul  suntem". 

Postul  e  o  potrivire  a  vieţii  omului,  ca  apa  din  oala  pe  care  o  pui  la  foc.  Dacă 
oala  pusă  la  foc  e  goală,  mai  pui  apă  în  ea,  ca  să  nu  se  spargă  de  tăria  focului;  iar  dacă 
oala  e  plină  ochi,  mai  deşerţi  din  ea  ca  nu  cumva  fierbând  tare  să  curgă  în  foc  şi  să-1 
stingă.  La  întreţinerea  vieţii  omeneşti  trebuie  alimentaţie  cu  chibzuială,  sănătoasă,  aşa 
cum  cu  chibzuială  se  alimentează  motoarele  automobilelor,  etc.  cu  apă,  benzină,  ulei  şi 
alţi  combustibili;  sau  cum  se  alimentează  feluritele  maşinării  şi  becurile  de  la  uzina 
electrică.  Ce  e  prea  mult,  vatămă  şi  ce  e  prea  puţin,  păgubeşte.  Numai  cu  cumpătare 
înţeleaptă  în  alimentaţie,  ca  şi  în  orice  lucru,  putem  progresa  din  toate  punctele  de 
vedere...  Sfântul  Vasile  cel  Mare,  înger  în  trup  prin  înţelepciune,  virtuţi  creştineşti  şi  post, 
în  acest  scop  al  cumpănirii  vieţii  omului  pe  pământ,  prin  post  şi  alimentaţie  chibzuită, 
zice  aşa:  „înfrânarea  (de  bucate)  se  măsoară  fiecăruia  după  puterea  sa  trupească.  Eu 
socotesc  că  nu-i  fară  primejdie  ca  ruinând  prin  înfrânare  nemăsurată  puterile  trupului,  să-1 
faci  inactiv  şi  incapabil  de  fapte  bune.  Dacă  ar  fi  bine  pentru  noi  să  fim  slăbănogi  cu 
trupul  şi  să  zăcem  ca  nişte  morţi,  abia  suflând,  atunci  Dumnezeu  aşa  ne-ar  fi  făcut.  Deci, 
dacă  El  nu  ne-a  făcut  aşa,  apoi  greşesc  mult  aceia  care  nu  păstrează  zidirea  cea  minunată 
a  lui  Dumnezeu,  aşa  cum  a  creat-o  El. 

Cel  ce  se  osteneşte  a  merge  pe  calea  vieţii  şi  a  urma  Domnului,  numai  de  un 
lucru  trebuie  să  se  îngrijească:  oare  nu  s-a  furişat  în  sufletul  său  răul  lenevirii?  N-a  slăbit 
trezvia  şi  cugetarea  râvnitoare  către  Dumnezeu?  Nu  s-a  întunecat  oare  în  el  lumina 
duhovnicească  şi  luminarea  sufletului  care  se  naşte  din  ea?  Căci  dacă  tot  binele  din  el 
creşte,  atunci  nu  vor  avea  când  să  se  ridice  într-însul  patimile  trupeşti  dacă  sufletul  lui 
este  preocupat  cu  cele  cereşti  şi  nu  lasă  trupului  vreme  pentru  stârnirea  poftelor  josnice. 
Faţă  de  această  întocmire,  sufletul  care  primeşte  hrană  nu  se  deosebeşte  de  cel  care  nu 
primeşte.  Şi  el  a  primit  nu  numai  postul,  ci  şi  o  abţinere  totală  de  la  mâncare  şi  are  laudă 

pentru  grija  sa  deosebită  de  trup,  căci  traiul  său  cumpătat  nu  provoacă  aprinderea  poftelor 
josnice". 

După  ora  zero,  dacă  am  mâncat  sau  am  băut  ceva,  nu  mai  putem  primi  cele 
sfinte,  indiferent  dacă  am  dormit  sau  nu. 


Mânia 

La  numerele  386-407  scriem  prescurtat:  „Sunt  tare  supărăcios,  mânios;  m-am 
certat  cu  alţii  şi  am  dorit  de  a  mă  certa;  m-am  mâniat  adeseori  pentru  lucruri  de  nimic;  m- 
am  ocărât  şi  certat  cu  fraţii  şi  surorile;  am  lovit  pe  alţii  la  mânie,  făcând  vărsare  de  sânge; 
am  bătut  animalele  împovărate  peste  puterea  lor;  n-am  avut  răbdare;  nu  mi-am  stăpânit 
mânia;  n-am  avut  astâmpăr;  am  cârtit  împotriva  lui  Dumnezeu  în  necazuri;  m-am  pornit 
cu  mânie  asupra  altora  ca  o  fiară  sălbatică;  am  mustrat  pe  alţii  cu  nemilostivire;  am  fost 
aspru  cu  cei  mai  mici;  sunt  învrăjbit  cu  alţii;  n-am  folosit  tăcerea;  nu  mi-am  stăpânit 
mânia;  am  fost  nerăbdător  în  necazuri;  am  avut  râvnă  nesocotită". 

Păcatul  acesta  al  mâniei  este  o  dorinţă  aprinsă  prin  care  cel  mâniat  caută  să  se 
răzbune  asupra  celui  ce  1-a  întristat  pe  dânsul,  fie  că  1-a  întristat  în  adevăr  sau  că  numai  i 
se  pare  aşa.  Iată  ce  zice  Sf.  Scriptură:  „Tot  omul  să  fie  grabnic  spre  a  auzi,  zăbavnic  spre 
a  grăi,  zăbavnic  spre  mânie.  Pentru  că  mânia  bărbatului  nu  lucrează  dreptatea  lui 
Dumnezeu...  Toată  amărăciunea  şi  mânia,  şi  iuţimea,  şi  strigarea,  şi  hula  să  se  lepede  de 
la  voi,  împreună  cu  toată  răutatea"  (Iacov  1,  19-21;  Efeseni  4,  31). 

Sfântul  Evagrie  zice  că:  „Nimic  nu  este  lui  Dumnezeu  mai  plăcut  şi  ţie  mai 
folositor  în  lumea  aceasta,  ca  atunci  când  rabzi  cu  bărbăţie  suferinţa  şi  necazul  ce  a  venit 
asupra  ta  în  această  vremelnică  viaţă".  Suferinţa  e  cea  mai  dulce  cântare  adusă  lui  Iisus 

Hristos  şi  este  cea  mai  fierbinte  rugăciune  a  sufletului.  Suferinţa  înnobilează  pe  om 
înaintea  lui  Dumnezeu  şi  a  oamenilor. 

Ava  Agaton  zice:  „O,  de  aş  găsi  un  bolnav  plin  de  bube  din  creştet  până  în 
tălpi  şi  de  ar  fi  cu  putinţă,  să-i  dau  trupul  meu  sănătos  şi  să-1  primesc  pe  al  lui"  (Pateric 
pag  34,  26). 

In  Vieţile  Sfinţilor,  07  noiembrie,  se  află  scris  despre  Cuviosul  Lazăr  că  după 
multe  osteneli  şi  sporiri  duhovniceşti  a  căzut  într-o  boală  grea,  încât  aştepta  moartea  cu 
bucurie,  căci  demult  era  gata  dorind,  ca  Dumnezeiescul  Pavel,  să  moară  şi  să  fie  cu 
Hristos.  Atunci  sta  împrejurul  lui  mulţimea  ucenicilor  plângând  cu  jale,  încât  a  făcut  pe 
Cuviosul  Lazăr  să  mijlocească  la  Maica  lui  Dumnezeu  care  i-a  mai  dăruit  încă  15  ani  de 
viaţă... 

Şi  de  atunci,  până  a  împlinit  acei  15  ani,  Cuviosul  a  suferit  multe  pătimiri  şi 
nevoinţe,  petrecând  o  viaţă  aspră,  căci  în  cele  şapte  zile  ale  săptămânii  nu  mânca  nimic; 
iar  când  trebuia  să  mănânce,  hrana  lui  erau  verdeţurile  crude.  Deci  astfel  de  viaţă  ducând 
şi  nemaiputând  să  mai  stea  pe  picioarele  sale,  a  tras  un  lemn  gros  deasupra  unui  stâlp  să 
stea  pe  dânsul  ca  să-şi  întindă  picioarele  şi  într-o  parte  şi  în  alta,  căci  nu  putea  să  le  mai 
întoarcă  precum  voia,  fiindcă  erau  obosite  şi  rănite.  Şi  cu  toate  că  şedea  pe  lemnul  acela, 
picioarele  nu  se  apropiau,  aşa  că  nu  avea  nici  o  mângâirea;  dar  încă  şi  mai  multe  dureri 
suferea  Sfântul.  Căci  picioarele  lui  erau  aşa  de  umflate  şi  de  rănite,  încât  văzându-le,  ar  fi 
cuprins  jalea  pe  oricine.  Pentru  aceea,  ticăloşit  şi  istovit  de  puteri  fiind  cuviosul  şi  plin  de 
dureri  şi  rane,  un  an  întreg  a  suferit...  Aşa  că  toţi  cei  ce  s-au  mântuit  şi  au  mers  la  fericirea 
cea  veşnică,  au  avut  de  suferit  sau  într-un  fel  sau  în  altul,  dar  este  destul  de  clar  că  cel  ce 
nu  şi-a  înmuiat  pâinea  cu  lacrimi  şi  nu  a  petrecut  nopţi  de  grijă,  nu  a  avut  şi  nu  va  avea 
parte  să  guste  bucurii  cereşti. 

Cei  ce  se  bat  şi  fac  vărsare  de  sânge,  60  de  zile  să  fie  depărtaţi  de  Sfânta 
Biserică,  după  ce  mai  întâi  se  vor  împăca  şi  se  vor  iubi  unul  cu  altul.  Iar  de  nu  se  vor 

împăca,  atunci  să  fie  despărţiţi  de  Sfânta  Biserică  de-a  pururea  (Pravila  Bisericească 
Govora  gl.  87). 

Râvnă  bună  şi  rea.  Pildă  de  o  adevărată  râvnă  bună  a  arătat  Mântuitorul 
nostru  Iisus  Hristos  în  lucrarea  actului  mântuirii  lumii  şi  în  apărarea  sfinţeniei  şi  bunei 
rânduieli  a  Bisericii  lui  Dumnezeu,  când  a  scos  afară  dintr-însa  cu  bici  de  ştreang  oile, 
boii,  porumbii,  răsturnând  mesele  cu  bani  ale  schimbătorilor  şi  zicându-le:  „Luaţi  acestea 
de  aici  şi  nu  faceţi  Casa  Tatălui  Meu,  casă  de  negoţ". 

Pildă  vie  de  o  aleasă  râvnă  sfântă  a  arătat  lumii  din  toate  vremurile  lucrul 
apostoliei,  purtătorului  de  Dumnezeu,  Pa  vel... 

Râvna  sfântă  se  naşte  din  dragostea  sfântă,  se  îndreptează  de  dreapta 
sosoteală  şi  se  întăreşte  de  buna  îngăduire  şi  statornicie.  Tot  sufletul  omului  are  puterea 
dragostei  sădită  de  Dumnezeu  într-însul...  Precum  focul  ascuns  în  corpurile  neînsufleţite 
şi  nesimţitoare  prin  unire  şi  frecare  rapidă,  se  naşte,  creşte  şi  arde,  tot  astfel  şi  râvna  cea 
cu  dreaptă  socoteală,  foloseşte;  iar  râvna  fără  de  bună  socoteală,  arde,  păgubeşte,  vatămă. 

Când  noi  ne  pornim  cu  multă  căldură  şi  repeziciune  să  facem  lucruri 
nelegiuite  şi  nedrepte,  nedesluşindu-ne  că  unele  ca  acestea  sunt  vătămătoare,  ba  încă 
socotindu-le  greşit  că-s  legiuite  şi  drepte,  atunci  râvna  noastră  este  nedreaptă,  nesocotită, 
înrăutăţită  şi  vătămătoare. 


Lenea 

La  numerele  408-426  scriem  prescutat:  „M-am  lenevit  a-mi  împlini  toate 
datoriile  mele;  m-am  lenevit  a  mă  ruga  în  orice  vreme  şi  loc  şi  noaptea  când  m-am  trezit 

din  somn;  n-am  făcut  rugăciuni  şi  n-am  plătit  slujbe  pentru  repauzaţii  mei;  n-am  citit  cărţi 

sfinte;  n-am  luptat  şi  nu  am  stăruit  în  lupta  cea  bună;  m-am  culcat  seara  neînchinat  şi 
dimineaţa  am  plecat  la  lucru  fără  rugăciune;  am  lăsat  icoane,  cruci,  candele,  sfeşnice  ş.  a. 
să  se  strice;  m-am  lenevit  a-mi  cerceta  păcatele  şi  a  le  mărturisi;  m-am  lenevit  a  face  fapte 
bune;  am  dat  milostenie  fără  dreaptă  socoteală;  n-am  aprins  candela,  lumânarea  şi  tămâie 
la  rugăciune;  am  îngenunchiat  la  rugăciune  numai  cu  un  genunchi  ca  catolicii;  mi-am 
măgulit  lenea". 

Lenevirea  este  o  răcire  şi  nepăsare  pentru  mântuirea  veşnică  a  sufletului,  prin 
care  omul  se  întristează  şi  se  dezgustează  de  binele  ce  trebuie  să-1  facă;  pentru  aceasta,  el 
fuge  de  osteneala  cu  care  se  face  binele.  împotriva  acestuia  scriind  Apostolul,  zice  aşa: 
„Ca  să  nu  fiţi  leneşi,  ci  următori  ai  celor  ce  moştenesc  făgăduinţele  prin  credinţă  şi 
îndelungă  răbdare"  (Evrei  6,  12).  Tot  aceasta  ne  arată  Mântuitorul  nostru,  Care  zice  către 
sluga  cea  leneşă:  „Slugă  vicleană  şi  leneşă,  ştiai  că  secer  de  unde  n-am  semănat  şi  adun 
de  unde  n-am  împrăştiat?".  Şi  mai  jos:  „Şi  pe  sluga  cea  netrebnică  aruncaţi-o  întru 
întunericul  cel  mai  din  afară;  acolo  va  fi  plângerea  şi  scrâşnirea  dinţilor"  (Matei  25,  26- 
30). 

Cum  să  ajutăm?  Ajutorul  trebuie  dat  în  aşa  fel  încât  cei  ajutaţi  să  nu  se 
obişnuiască  cu  ideea  că  de  acum  nu  trebuie  să  mai  muncească,  aşteptând  totul  de  la  noi. 
Când  ajutăm  copiii  săraci  nu  trebuie  să  dăm  părinţilor  lor  impresia  că  de  acum,  dacă  am 
venit  noi,  ei  nu  mai  au  nimic  de  făcut  pentru  ei.  Pe  scurt:  ajutorul  nostru  nu  trebuie  să  fie 
încurajare  la  lene  şi  cerşetorie.  în  acest  caz,  bunătatea  noastră,  în  loc  să  folosească,  ar 
strica.  Să  ne  gândim  bine  cui  acordăm  binele  nostru.  Aici  au  foarte  multă  dreptate  sfinţii 
Părinţi  Apostolici,  care  ne  sfătuiesc:  „Să  asude  banul  în  mâna  ta  când  faci  milostenie".  De 
asemenea  să  nu  ne  mulţumim  cu  a  da  numai  câţiva  bani,  crezând  fals  că  prin  aceasta  am 
terminat  cu  datoria  noastră.  Să  ne  interesăm  când  vrem  să  fim  cu  tot  dinadinsul  folositori 
cuiva:  de  este  sărac  din  lipsă  de  lucru,  să-i  căutăm  o  ocupaţie;  dacă  este  bolnav,  să  ne 
interesăm  pentru  instalarea  lui  în  vreun  spital;  dacă  este  îndurerat  de  pierderea  unei  fiinţe 
dragi,  să  încercăm  ai  muta  gândurile  în  altă  parte,  invitându-1  la  noi  sau  dându-i  o  carte 

frumoasă  de  citit.  Aşa  lucrând  cu  o  statornică  tărie,  vom  reuşi  a  distruge  rădăcina  răului  şi 
fapta  noastră  abia  atunci  poate  fi  numită  cu  adevărat  bună. 

Foloasele  pomenii  sunt  de  două  feluri:  una  temporară  şi  alta  veşnică.  In  pilda 
lui  Solomon  găsim  că:  „Cel  ce  miluieşte  pe  săraci,  dă  împrumut  lui  Dumnezeu,  şi  după 
datoria  lui  se  va  răsplăti  lui"  (Pildele  lui  Solomon  19,  17). 

Pomana  trebuie  făcută  cu  înţelepciune,  cu  judecată,  împărţind  după  merit. 
Deci  să  nu  îndepărtăm  pe  un  adevărat  sărac  spre  a  prefera  un  altul  care  este  mai  puţin 
lipsit,  căci  pomana  făcută  cu  înţelepciune  ţine  o  rânduială.  Milostenia  se  face  cu 
rugăciune,  deoarece  doar  Dumnezeu  ni-i  scoate  în  cale  pe  cei  care  au  nevoie,  căci  „Fără 
Mine,  nu  puteţi  face  nimic"  (Ioan  15,  5). 

Pomana  se  dă  sărmanilor,  creştinilor  săraci,  buni  şi  pioşi,  ca  să  se  roage 
fierbinte  lui  Dumnezeu  pentru  iertarea  sufletului  repauzatului,  odihna  şi  fericirea  lui  cu 
drepţii.  Cei  care  dau  pomană  rudelor  repauzatului,  mai  avute  decât  credincioşii  lipsiţi  sau 
celor  necredincioşi  şi  vicioşi,  greşesc,  pentru  că  aceştia  nerugându-se  nici  pentru  ei  cum 
se  cade,  nu  uşurează  de  păcate  sufletul  repauzatului.  Ba  se  poate  întâmpla  că,  folosind 
pomana  la  facerea  feluritelor  păcate,  să-1  îngreuneze  şi  cufunde  şi  mai  mult  în  osândă  pe 
repauzat  şi  pe  cei  vii  chiar,  care  i-au  dat  pomană. 

Privitor  la  facerea  pomenilor  cu  folos,  Mântuitorul  ne  învaţă  aşa:  „Când  faci 
prânz  sau  cină,  nu  chema  pe  prietenii  tăi,  nici  pe  fraţii  tăi,  nici  pe  rudele  tale,  nici  pe 
vecinii  bogaţi,  ca  nu  cumva  să  te  cheme  şi  ei  pe  tine  şi  să  ţi  se  facă  răsplătire.  Deci  când 
faci  ospăţ  (prăznuire,  pomană),  cheamă  săracii,  neputincioşii,  şchiopii,  orbii...  şi  fericit 
vei  fi,  căci  aceştia  neputând  să-ţi  întoarcă,  ţi  se  va  întoarce  ţie  la  învierea  drepţilor...  Luaţi 
aminte  ca  milostenia  voastră  să  nu  o  faceţi  înaintea  oamenilor,  spre  a  fi  văzuţi  de  dânşii; 
iar  de  nu,  plată  nu  veţi  avea  de  la  Tatăl  vostru  Care  este  în  ceruri.  Deci  când  faci 
milostenie,  să  nu  trâmbiţezi...  Iar  tu  făcând  milostenie,  să  nu  ştie  stânga  ta  ce  face  dreapta 
ta.  Ca  să  fie  milostenia  ta  în  ascuns". 

Dacă  facem  o  socoteală  pentru  banii  pe  care  îi  dă  un  om  pe  ţigări  în  fiecare  zi, 
apoi  noi  am  putea  ţine  aprinse  permanent  câteva  candele.  Greşim  mult  dacă  socotim  că 
numai  în  mănăstire  ne  putem  osteni  a  face  voia  lui  Dumnezeu.  Cine  se  osteneşte  a  fi  un 
bun  creştin  în  lume,  acela  negreşit  că  va  putea  fi  şi  un  călugăr  bun  în  mănăstire,  pentru  că 
nu  locul  sfinţeşte  pe  om,  ci  omul  sfinţeşte  locul.  Lucifer  a  fost  în  cer  şi  Adam  şi  Eva  în 
Rai,  dar  ce  le-a  folosit  dacă  n-au  rămas  în  ascultare  de  Dumnezeu?  Iar  dreptul  Iov  a  fost 
pe  gunoi,  dar  cu  nimic  nu  s-a  vătămat  dacă  a  stat  şi  a  rămas  în  ascultare  de  Dumnezeu. 

La  numerele  427-442,  scriem  prescurtat:  „N-am  stropit  cu  sfânta  agheasmă  la 
fiecare  zi  întâi  a  lunii;  n-am  făcut  rugăciune  la  plecare  şi  sosirea  din  călătorie;  la 
începerea  şi  terminarea  lucrului;  n-am  îngrijit  de  cimitir  şi  de  mormintele  repauzaţilor 
mei;  am  amânat  pocăinţa;  n-am  păzit  poruncile  date  de  Părintele  duhovnic;  am  fost 
nebăgător  de  seamă;  m-am  lenevit  a  mă  spovedi  de  patru  ori  pe  an;  am  umblat  din 
duhovnic  în  duhovnic;  nu  mi-am  împlinit  canonul  de  la  sfânta  spovedanie". 

Când  erau  mai  mulţi  preoţi  la  o  biserică,  atunci  unul  din  ei  umbla  cu  sfinţirea 
caselor  la  fiecare  zi-întâi  a  lunii.  Astăzi,  când  un  preot  are  mai  multe  biserici,  nu  mai 
poate  ca  în  fiecare  lună  să  vină  pe  la  casele  credincioşilor  creştini  cu  Agheasmă  şi  pentru 
că  fiecare  creştin  are  în  casa  sa  Agheasmă  adusă  de  la  biserică,  la  fiecare  zi-întâi  a  lunii 
respective,  îşi  aprinde  candela,  tămâiază,  se  stropeşte  pe  cap,  după  care  şi  cei  ai  casei  se 
stropesc,  fiecare  pe  sine.  Apoi  cel  mai  bătrân  stropeşte  în  forma  crucii  fiecare  cameră, 
grădina,  fântâna  şi  toate  celelalte  ale  gospodăriei. 

Păcate  străine 


La  numerele  443-445  se  află  păcatele  străine  de  care  ne  facem  şi  noi  părtaşi 
de  multe  ori,  pe  care  le  scriem  aşa  prescurtat:  „M-am  făcut  părtaş  la  păcate  străine". 


Păcate  împotriva  milosteniei  sufleteşti  şi  trupeşti 

La  numerele  446-454  se  află:  „Păcatele  contra  milei  sufleteşti  şi  trupeşti".  A 
sfătui  pe  cineva  să  părăsească  păcatul  şi  să  ducă  o  viaţă  după  voia  lui  Dumnezeu,  este 
faptă  a  iubirii  de  oameni  cea  dintâi  şi  cea  mai  aleasă.  Dar  când  facem  această  faptă, 
trebuie  dă  fim  cu  luare  aminte,  ca  nu  cumva  prin  vreo  neiscusinţă  să  ducem  pe  păcătos  la 
deznădăjduire  sau  la  o  prea  mare  îndrăzneală  în  îndurarea  lui  Dumnezeu;  căci  prin 
acestea  două  mai  mult  vom  vătăma  pe  păcătos,  decât  îi  vom  aduce  folos.  Deci  trebuie  a 
ţine  calea  de  mijloc  cu  înţelepciune.  Iar  dacă  cineva  nu  va  fi  destoinic  ca  să  facă  o 
asemenea  faptă,  să  aibă  grijă  a  găsi  pe  altul,  care  să  fie  mai  iscusit  la  asemenea  fapte,  ca 
să  nu  se  întâmple  ca:  „orb  pe  orb  povăţuind,  să  cadă  amândoi  în  groapă"  (Matei  15,  14; 
Luca  6,  39). 

Păcate  împotriva  credinţei 


La  numerele  455-460  se  află  păcatele  pe  care  le  face  omul  împotriva 
credinţei,  care  este  prima  din  cele  trei  virtuţi  teologice  şi  putem  scrie  prescurtat:  „Nu  mi- 
am  agonisit  o  credinţă  vie  în  Dumnezeu".  Credinţa  vine  din  auz;  după  cuvântul  sfântului 
Apostol  Pavel,  ea  este  de  trei  feluri:  1)  Credinţa  oarbă,  plină  de  superstiţii,  care  duce  la 
iad.  2)  Credinţa  cunoscătoare,  atunci  când  omul  cunoaşte  multe  din  cele  ale  credinţei, 
însă  duce  o  viaţă  contrară  acestor  învăţături  bune  pe  care  le  ştie  şi  va  avea  o  judecată  mult 
mai  aspră.  3)  Iar  a  treia  este  credinţa  lucrătoare  care  duce  pe  om  la  fericirea  cea  veşnică. 
Adică  aceea  ce  credem  şi  trăim.  Aşa  după  cum  scrie  şi  Gherasim  Timuş,  Episcop  de 
Argeş,  în  cartea  sa  „Note  şi  meditaţiuni  asupra  Psalmilor"  că:  „Pe  lângă  un  necredincios 
de  profesie  se  află  o  mie  de  creştini  care  se  bat  cu  pumnul  în  piept  că  sunt  creştini,  dar 
duc  o  viaţă  ca  şi  el  pe  aceeaşi  linie  cu  cel  necredincios".  Ca  să  putem  dovedi  şi  noi  că 
suntem  creştini  cu  adevărat,  ne  trebuie  în  primul  rând  să  avem  o  credinţă  vie  şi  lucrătoare, 
după  cuvântul  sfântului  apostol  Iacob  (2,  18)  care  zice:  „...arată-mi  credinţa  ta  fară  fapte 
şi  eu  îţi  voi  arăta,  din  faptele  mele,  credinţa  mea". 


Păcate  împotriva  nădejdii 

La  numărul  461  se  află  păcatul  făcut  împotriva  nădejdii,  a  doua  virtute 
teologică  şi  vom  scrie  aşa:  „In  nevoi  am  şovăit  a  nădăjdui  în  Dumnezeu".  Nădejdea  este 
de  două  feluri:  1)  Nădejdea  adevărată  care  duce  pe  om  la  mântuire.  2)  Nădejdea  falsă  care 
îl  duce  pe  om  în  pierzare.  Nădejde  adevărată  are  creştinul  atunci  când  se  osteneşte  zi  şi 
noapte  în  rugăciuni  şi  fapte  bune,  dar  observă  cu  multă  durere  în  suflet  că  încă  se  află 

departe  de  viaţa  cu  adevărat  sfântă  şi  plăcută  lui  Dumnezeu  şi,  ca  să  nu  se  descurajeze, 
are  mare  nădejde  în  mila  lui  Dumnezeu.  Aceasta  se  cheamă  şi  este  nădejdea  cea 
adevărată  care  îl  duce  pe  om  la  fericita  viaţă  veşnică.  Iar  nădejdea  falsă  o  are  omul  care 
trăieşte  o  viaţă  cu  totul  străină  de  Dumnezeu,  adunând  mereu  păcate,  peste  păcate  şi  mai 
cutează  cu  obrăznicie  a  zice:  că  Dumnezeu  este  milostiv  şi  îl  va  ierta  aşa  cum  a  iertat  pe 
tâlharul  de  pe  cruce,  pe  vameşul  şi  alţi  păcătoşi.  Această  nădejde  falsă  îl  duce  pe  om  în 
pierzarea  cea  veşnică. 

Calea  care  duce  pe  om  la  împărăţia  lui  Dumnezeu  e  asemenea  unei  şosele. 
Centrul  şoselei  e  al  lui  Dumnezeu;  iar  laturile  şoselei  sunt  ale  vrăjmaşului.  De  o  parte  a 
şoselei  se  află  mândria  (încrederea  prea  mare  în  bunătatea  lui  Dumnezeu),  iar  de  cealaltă 
parte  a  şoselei  se  află  descurajarea  (deznădejdea  în  mila  cea  mare  a  lui  Dumnezeu). 
Creştinul  cel  ce  vrea  să  ajungă  acolo  unde  doreşte  trebuie  a  merge  pe  centru,  dar 
Dumnezeu  sloboade  adeseori  ca  aleşii  Săi  să  se  învăluie  de  valurile  descurajării,  ca  să 
piară  din  ei  orice  zgură  a  mâdriei.  Aceasta  o  face  minunatul  Dumnezeu  în  iconomia  Sa  de 
a  mântui  pe  om,  ştiindu-1  lesne  plecat  spre  mândrie. 


Păcate  împotriva  dragostei 

La  numărul  462  se  află  păcatul  împotriva  virtuţii  a  treia  teologică,  a 
dragostei,  pe  care  îl  scriem:  „N-am  aprins  în  mine  focul  dragostei  sfinte".  De  asemenea, 
dragostea  este  de  trei  feluri:  1)  dragoste  Dumnezeiască;  2)  dragoste  drăcească,  pătimaşă; 
3)  dragoste  fară  dreaptă  socoteală. 

Păcate  împotriva  celor  patru  virtuţi  cardinale 


La  numărul  463  se  află  păcatele  împotriva  celor  patru  virtuţi  cardinale: 
înţelepciunea,  dreptatea,  cumpătarea  şi  bărbăţia,  şi  putem  scrie  prescurtat:  „Am  nesocotit 
virtuţile:  înţelepciunea,  dreptatea,  cumpătarea  şi  bărbăţia". 

Când  auzim  sau  citim  despre  virtutea  înţelepciunii,  să  nu  ne  ducem  cumva  cu 
mintea  că  această  virtute  a  înţelepciunii  o  pot  agonisi  numai  cei  ce  au  o  bună  pregătire 
filozofică  sau  teologică.  Această  virtute  a  înţelepciunii  o  pot  agonisi  până  şi  cei  neştiutori 
de  carte,  căci  sunt  două  feluri  de  înţelepciuni:  una  pământească,  trupească  şi  demonică 
(Iacov  3,  15)  iar  alta  care  vine  de  sus  şi  este  întâi  curată,  apoi  paşnică,  îngăduitoare, 
ascultătoare,  plină  de  milă  şi  de  roade  bune,  neîndoielnică  şi  nefaţarnică  (Iacov  3,  17). 
Aşa  că  se  poate  vedea  destul  de  clar  ce  mare  distanţă  este  între  aceste  două  înţelepciuni; 
una  care  vine  de  la  Dumnezeu  şi  alta  pământească,  trupească  şi  demonică. 


Aici,  mai  jos,  vom  arăta  şi  această  minunată  piatră  a  înţelepciunii  ce  vine  de 
sus  de  la  Dumnezeu.  Piatra  înţelepciunii  este  precum  se  vede  aici: 


Literele  ce  sunt  în  ea  ne  arată  virtuţile  ce  trebuie  să  le  avem,  adică: 


A 

I  =  înfrânarea 
L  =  liniştea 
B  =  blândeţea 
N  =  nevinovăţia 
S  =  smerenia 


M  =  mila 
P  =  pocăinţa 
R  =  răbdarea 
T  =  tăcerea 

Precum  şi  viciile  de  care  trebuie  să  ne  ferim: 


I  =  îndărătnicia 
L  =  lenea 
B  =  bârfirea 
N  =  nerozia 
S  =  semeţia 


M  =  mânia 
P  =  pizma 
R  =  răutatea 
T  =  trufia 


Toate  aceste  litere  ne  învaţă: 

I  =  închină-te  B  =  bucură-te 

M  =  miluieşte  R  =  rabdă 

L  =  lucrează  N  =  nădăjduieşte 

P  =  pocăieşte-te  T  =  taci 

S  =  smereşte-te 


„Cel  ce  va  purta  această  piatră  cu  sine  şi  va  urma  întocmai  după  povăţuirile 
săpate  pe  ea,  poate  fi  încredinţat  că  va  fi  atât  de  fericit  pe  cât  este  dat  omului  să  se 
fericească  şi  să  se  bucure  pe  pământ"  (Din  cartea  „Cele  patru  feluri  de  vieţuire"  de 
Nicodim  Măndiţă). 

A  doua  virtute  cardinală  este  Dreptatea.  Când  auzim  sau  citim  despre  virtutea 
„Dreptatea"  să  nu  ne  ducem  cu  mintea  că  noi  greşim  împotriva  acestei  virtuţi  numai 
atunci  când  înşelăm  pe  cineva  cu  cântarul  sau  vindem  marfa  rea  în  loc  de  bună  (vin,  lapte 
amestecate  cu  apă)  sau  sub  alte  forme  oarecare.  Cea  mai  mare  nedreptate  o  facem  noi, 
împotriva  acestei  virtuţi,  atunci  când  stăm  nepăsători  şi  nu  îngrijim  aşa  după  cum  se 

cuvine  de  mântuirea  sufletului  nostru,  după  cum  zice  şi  Proorocul  David  că:  „cel  ce  face 
nedreptate,  îşi  urăşte  sufletului  său  (Psalmi  10,  5). 

A  treia  virtute  cardinală  este  Cumpătarea.  Un  mare  savant  din  Franţa,  doctor 
cu  renume  mondial,  după  cercetările  făcute  de  el  o  viaţă  întreagă,  a  ajuns  la  concluzia  că: 
„nouă  zeci  şi  cinci  la  sută  dintre  cei  ce  s-au  îmbolnăvit,  suferă  numai  pentru  faptul  că  au 
făcut  şi  fac  abuz  la  mâncare  şi  băutură".  Dar  această  minunată  măsură  a  cumpătării  o 
putem  folosi  nu  numai  la  mâncare  şi  băutură  ci  şi  în  alte  cazuri  spre  binele  nostru 
vremelnic  şi  veşnic. 

A  patra  virtute  cardinală  este  Bărbăţia  sau  tăria  şi  cine  poate  număra  câte 
păcate  face  omul  căruia  îi  lipseşte  această  minunată  virtute  a  bărbăţiei.  Mulţi  ar  vrea  să 
respecte  posturile  cele  rânduite,  dar  se  tem  că  se  vor  îmbolnăvi  sau  că  nu  vor  mai  putea 
munci  şi  calcă  în  picioare  porunca  cea  mai  veche,  care  este  postul.  Unele  femei  şi  fete  ar 
vrea  să  se  îmbrace  cuviincios:  cu  fustă  lungă  şi  broboadă  pe  cap,  dar  pentru  că  nu  şi-au 
agonisit  această  minunată  virtute  a  bărbăţiei,  se  tem  de  lume  şi  fac  mai  departe 
propagandă  desfrâului...  La  fel  şi  bărbaţii:  bătrâni  şi  tineri,  care  nu  şi-au  agonisit  această 
virtute  a  bărbăţiei,  se  tem  şi  ei  de  lume  şi  de  oamenii  răi,  a  purta  podoabă  bărbătească 
barbă  şi  mustăţi,  dar  nu  se  tem  de  aceea  ce  ar  trebui  să  se  teamă  după  cum  zice  Proorocul 
David:  „Se  temea  de  frică  acolo  unde  nu  era  frică".  Mulţi  îndeamnă  pe  alţii  să  facă  păcate 
sau  îi  opreşte  de  la  fapta  bună,  numai  pentru  că  nu  cunosc  şi  nu-şi  agonisesc  minunata 
virtute  a  bărbăţiei. 

La  numărul  464  putem  scrie  aşa:  „Mi-am  folosit  rău  libertatea  în  cursul  vieţii 
mele".  Şi  cu  acest  număr  se  termină  întrebările  păcatelor  omeneşti.  Socotesc,  şi  e  de  la 
sine  înţeles,  că  nimeni  nu  poate  încerca  să  facă  o  pregătire  de  mărturisire  după  acest  text, 
fără  să  aibă  în  faţa  sa  şi  cartea  cu  păcatele  omeneşti,  deoarece  aici  s-a  scris  fiecare  păcat 

sau  şi  mai  mult  la  un  loc,  într-o  formă  prescurtată,  aşa  cum  trebuie  să  ne  mărturisim,  dar 
la  fiecare  păcat  scris  aici  îi  lipseşte  explicaţia,  care  e  atât  de  necesară  mai  cu  seamă  pentru 
cei  ce  vor  să  aibă  siguranţa  că  s-au  pregătit  cât  se  poate  de  bine.  Cu  aceasta  s-a  încheiat 
pregătirea  de  spovedanie  sau  mai  bine-zis  sfatuirea  pentru  pregătirea  de  spovedanie, 
pentru  a  putea  să  îndrumez  şi  eu  pe  cei  dornici  şi  care  aveau  nevoie  de  ajutor. 

Părintele  Nicodim  Măndiţă  ne-a  sfătuit  ca  fiecare  din  noi  să  avem  câte  un 
caiet  cu  păcatele  omeneşti;  iar  mie  mi-a  dat  de  canon  la  mărturisire  ca  să  scriu  zece  caiete 
cu  păcatele  omeneşti  şi  să  le  dau  în  dar  la  cei  ce  nu  pot  să  scrie.  După  cum  ştim,  a  pus 
mare  preţ  pe  pregătirea  ce  o  făcea  cineva  mai  înainte  de  a  se  spovedi. 


Pregătirea  corectă  pentru  mărturisire 

Un  om  cu  multă  pregătire,  care  ocupa  o  funcţie  mare  în  societate,  auzind 
despre  părintele  Nicodim  cum  mărturisirea  pe  oameni,  s-a  pregătit  şi  el  după  caietul  cu 
păcatele  omeneşti  şi,  când  i-a  venit  rândul,  s-a  mărturisit. 

De  la  bun  început,  Părintele  a  observat  că  omul  nostru  nu  a  fost  ajutat  de 
nimeni,  când  s-a  pregătit  de  mărturisire.  După  ce  i-a  dat  canonul  cuvenit  şi  dezlegarea 
păcatelor,  i-a  zis: 

-  Am  observat  că  n-ai  fost  ajutat  de  nimeni  la  pregătirea  ce  ai  facut-o  pentru 
spovedanie.  Când  vei  avea  puţin  timp  disponibil,  te  duci  la  Grigoreni,  la  Gheorghe 
Ionescu,  ca  împreună  cu  el  să  faci  o  pregătire  de  mărturisire  aşa  după  cum  se  cere. 
Canonul  şi  dezlegarea  păcatelor  le-ai  primit  şi  rămân  valabile,  însă  e  bine  să  cunoşti  cum 
trebuie  făcută  pregătirea  de  mărturisire  pentru  viitor. 

Altă  dată  a  trimis  pe  un  alt  om  bătrân  ca  să-1  ajut  la  pregătirea  de  mărturisire 
însă  acest  om  nu  era  numai  bătrân  cu  anii,  dar  mă  depăşea  mult  pe  mine  în  toate  punctele 
de  vedere.  Şi  chiar  şi  el  se  simţea  umilit  în  faţa  mea  şi  nu  pricepea  de  ce  părintele 
Nicodim  a  găsit  de  cuviinţă  să-1  trimită  pentru  pregătirea  de  mărturisire  chiar  la  mine, 
care  eram  ca  un  copil  al  lui. 

După  un  timp  de  tăcere,  a  zis  către  mine: 

Să-mi  spui  dacă  vrei,  aşa  în  mare,  despre  unele  păcate  pe  care  poate  nu  le 
înţeleg  eu  aşa  cum  trebuie  şi  voi  merge  înapoi  acasă  să  mă  pregătesc  tot  eu,  aşa  cum  m- 
am  pregătit  şi  până  acum,  la  care  eu  am  răspuns: 

-  Da.  Foarte  bine.  Fă  aşa  după  cum  ai  mai  făcut  şi  până  acum. 

Şi  bătrânul  plecă  acasă  mulţumit.  Şi  de  vreo  trei-patru  ori  a  fost  la  Părintele 
să  se  mărturisească,  dar  n-a  reuşit.  De  fiecare  dată  Părintele  îi  cerea  mai  întâi  hârtia  cu 
păcatele;  şi  după  ce  se  uita  puţin  pe  ea,  îl  trimitea  la  Grigoreni  ca  să-i  ajut  eu  la  pregătire. 
Şi  după  toate  acestea  a  venit  şi  l-am  ajutat  timp  de  vreo  3  sau  4  ore.  La  terminare,  a  zis 
către  mine: 

-  Cumetre  Gheorghe,  a  avut  şi  are  dreptate  părintele  Nicodim  de  m-a  trimis 
la  dumneata  ca  să  mă  ajuţi.  Din  trei  foi  şi  jumătate  de  caiet,  scrise  pe  amândouă  părţile, 
am  rămas  doar  numai  cu  o  foaie,  adică  două  feţe  în  loc  de  şapte  feţe  şi  de  data  aceasta 
Părintele  m-a  mărturisit. 

Nu  a  trecut  multă  vreme  după  ce  am  ajutat  pe  bătrânul  care  s-a  pregătit  pentru 
mărturisire  şi  părintele  Nicodim  a  găsit  de  cuviinţă  să  mă  trimită  şi  la  ucenicii  aceia  pe 
care  îi  avea  la  Bucureşti,  pentru  ca  să  le  ajut  să  se  pregătească  şi  ei  de  mărturisire. 

Când  am  ajuns  la  ei,  nu  mă  pricepeam  cum  şi  în  ce  chip  să  le  spun.  Dar  ştiau 
că  eu  niciodată  nu  mă  duceam  la  ei  fără  vreo  ascultare  de  la  Părintele.  Dacă  au  trecut 
câteva  ore  şi  văzând  că  eu  nu  le  spun  nimic  din  partea  părintelui  Nicodim,  atunci,  cel  mai 
bătrân  dintre  ei,  pe  nume  Vasile  Poiţelea,  m-a  întrebat: 

Ai  cumva  de  spus  ceva  de  la  părintele  Nicodim?!  La  care  eu  am  răspuns 
cam  cu  jumătate  de  gură: 

-  Da.  Am  de  spus  ceva  dar  nu  îndrăznesc  să  vă  spun. 

-  Şi  ce  anume  ai  de  spus  de  nu  îndrăzneşti?! 

Părintele  Nicodim  m-a  trimis  la  dumneavoastră  pentru  ca  să  vă  ajut  la 
pregătirea  de  mărturisire. 

Dar  ce,  până  acum  ne-ai  ajutat  frăţia  ta  să  ne  pregătim?  Vezi  că  n-ai 
înţeles  bine  ceea  ce  ţi-a  spus  Părintele.  Frăţia  ta  eşti  cam  pripit  şi  ai  înţeles  greşit, 
răspunse  cam  amărât  părintele  Vasile,  uitându-se  la  mine  cu  neîncredere. 

Am  căzut  şi  eu  de  acord  cu  cele  zise  de  părintele  Vasile  şi  după  ce  mi-a 
pregătit  două  bagaje  cu  cărţi,  am  plecat  cu  primul  tren  înapoi  la  părintele  Nicodim: 

Ce  s-a  întâmplat?  Ai  terminat  aşa  de  repede  cu  toţi?  a  zis  Părintele 
Nicodim  către  mine,  cu  oarecare  îndoială. 

Ba  nu,  am  răspus  eu;  după  ce  am  primit  mai  întâi  blagoslovenie,  n-am 
terminat  cu  nici  unul,  deoarece  părintele  Vasile  s-a  speriat  când  a  auzit  de  aşa  ceva  şi  m-a 
trimis  înapoi,  socotind  că  eu  n-am  înţeles  bine  ceea  ce  mi-aţi  spus  Sfinţia  voastră. 

-  Au  şi  ei  dreptate  în  felul  lor,  dar  eu  nu  pot  sta  cu  fiecare,  aşa  cum  am  stat 
cu  frăţia  ta.  De  data  asta  o  să  le  duci  o  scrisoare  de  la  mine  şi  are  să  fie  bine. 

Când  m-a  văzut  părintele  Vasile  că  am  venit  iarăşi,  nu  ştia  ce  să  mai  creadă. 
După  ce  a  citit  scrisoarea,  i-a  chemat  pe  toţi  şi  le-a  făcut  cunoscut  despre  ce  era  vorba.  Şi 
aşa,  pe  rând  cu  fiecare,  am  stat  şi  le-am  spus,  pe  cât  am  putut,  tot  ceea  ce  m-a  învăţat 
părintele  Nicodim  despre  cum  trebuie  făcută  o  pregătire  de  mărturisire.  Până  la  urmă  a 
recunoscut  şi  părintele  Vasile  Poiţelea,  ca  şi  ceilalţi  toţi,  că  părintele  Nicodim  a  procedat 
bine  că  m-a  trimis  la  ei. 

Părţile  pocăinţei  sau  spovedaniei 


In  timp  ce  mă  aflam  la  Părintele,  a  venit  un  grup  mare  de  bărbaţi  şi  femei  să 
se  mărturisească.  El  avea  obiceiul  ca  mai  înainte  de  a  spovedi  pe  cineva,  să-i  dea  sfaturi 
în  legătură  cu  spovedania  şi  facerea  canonului.  Şi  cu  acest  grup,  a  făcut  la  fel. 

Intre  altele,  reţin  că  le-a  vorbit  despre  cele  patru  părţi  sau  lucrări  ale 
spovedaniei.  Dacă  una  sau  mai  multe  părţi  din  aceste  patru  va  lipsi,  atunci  Taina 
spovedaniei  nu  este  completă,  adică  nu  e  valabilă,  nu  foloseşte  pe  cel  ce  o  face. 

Prima  parte  sau  temelia  spovedaniei  este  înfrângerea  inimii  sau  durerea  inimii 
că  am  supărat  pe  Dumnezeu  care  este  atât  de  bun  şi  milostiv,  cu  hotărârea  de  a  nu  mai 
păcătui.  Şi  atâta  putere  are  înfrângerea  inimii  că  iartă  pe  om,  mai  înainte  de  a  ajunge  să  se 
spovedească,  pe  când  spovedania  singură,  fară  înfrângerea  inimii,  nu  are  putere  să  ierte 
pe  om. 

A  doua  parte  a  spovedaniei  este  mărturisirea  păcatelor  în  faţa  preotului.  Dar 
mărturisirea  aceasta  ca  să  fie  valabilă,  trebuie  mai  întâi  să  fie  sinceră,  apoi  curată, 
completă,  cu  bună  pregătire  după  cartea  păcatelor  omeneşti,  fără  să  învinuim  pe  cineva, 
ba  chiar  nici  pe  diavol. 

A  treia  parte  este  canonul  pe  care  trebuie  să-1  cerem  cu  stăruinţă,  să-1  ţinem 
minte  şi  să-1  facem  cât  mai  curând.  Cine  se  leneveşte  a-şi  face  canonul  în  această  viaţă,  în 
care  a  păcătuit,  îl  va  face  negreşit  după  ce  va  păşi  pragul  mormântului.  Dreptatea  lui 
Dumnezeu  nu  îngăduie  ca  păcatul  să  rămână  nepedepsit:  ori  aici,  ori  în  veşnicie,  negreşit. 

A  patra  parte  a  spovedaniei,  care  este  ultima,  este  dezlegarea  păcatelor  pe 
care  o  face  preotul  pe  capul  nostru.  A  nu  primi  cineva  dezlegare  de  păcate  de  la  preot, 
înseamnă  că  spovedania  nu  e  valabilă,  nu  este  completă... 

Desigur  că  în  legătură  cu  spovedania,  Părintele  le-a  dat  mai  multe  sfaturi  pe 
care  le  şi  ilustra  cu  istorioare,  după  cum  obişnuia  mai  întotdeauna,  însă  noi  aici  am  scris 

mai  pe  scurt  şi  atât  cât  am  putut  reţine.  Le-a  citit  apoi  molitfa  de  spovedanie  şi  rând  pe 
rând  s-au  spovedit  cu  toţii,  după  care  le-a  mai  spus  iar  câte  ceva... 


Cărţi  de  citit  pentru  canon 

Intr-o  seară  de  vară,  bate  la  poartă  un  om.  Apropiindu-mă  să-i  dau  drumul,  n- 
am  putut  să-1  recunosc.  Nu-1  mai  văzusem  niciodată.  Era  un  om  ca  de  60-65  de  ani. 
Vrând  să  fie  sigur  dacă  nu  cumva  a  greşit,  mă  întrebă: 

-  Nu  vă  supăraţi!  Aici  stă  Gheorghe  Ionescu? 

-  Da,  poftiţi!  îi  răspund. 
Intră  şi  mergem  în  casă. 

-  Mă  cunoşti?  întrebă  el. 
Eu  îi  răspund: 

-  N-am  de  unde  să  vă  cunosc. 

Poate  o  să  ne  cunoaştem  de  acum  înainte,  a  zis  el  şi  părea  tare  grijuliu  şi 
obosit  de  drum.  Şi  a  continuat: 

Eu  am  fost  la  părintele  Nicodim  de  la  mănăstirea  Văratec.  M-am 
mărturisit  la  el,  mi-a  dat  canon  să  citesc  72  de  cărţi  şi  Vămile  văzduhului  să  le  scriu  şi  m- 
a  trimis  la  dumneata  ca  să  ne  spui  ce  fel  de  cărţi  sunt  acelea  şi  cum  se  cheamă? 

Bine,  îi  răspund,  după  ce  stăm  la  masă,  ne  facem  rugăciunea  de  seară, 
după  care  îţi  voi  da  o  notă  de  24  de  cărţi  pe  care  le  vei  citi  de  trei  ori  pe  fiecare  dintre  ele 
şi  fac  24x3=72  de  cărţi. 

El  era  tare  curios  nu  numai  să  ştie  ce  nume  poartă  dar  şi  să  le  vadă  cum  apar 
şi  cât  sunt  de  mari.  După  ce  am  terminat  rugăciunea,  i-am  dat  nota  de  cărţi  şi  i  le-am 

arătat  cum  arată.  în  noaptea  aceea  n-am  închis  un  ochi  de  atâtea  întrebări  ce  mi  le  punea, 
la  care  mă  simţeam  obligat  să-i  răspund. 

Dimineaţa,  când  să  plece  de  la  mine  la  autobuz,  mi-a  spus  că  vrea  să-i  dau 
cele  24  de  cărţi;  iar  de  nu,  el  nu  mai  pleacă  de  la  mine.  El  era  invalid  de  un  picior. 

Da,  sunt  de  părere  să  ţi  le  dau,  am  răspuns,  dar  cum  ai  să  le  duci,  că  sunt 
cam  grele.  Şi  pe  lângă  cărţi  trebuie  să  mai  pun  ceva? 

El  mi-a  spus  că  le  duce,  oricât  de  grele  ar  fi: 

-  Cum  am  mers  pe  calea  pierzării  cu  acest  picior  beteag,  trebuie  să  merg  cu 
el  şi  pe  calea  mântuirii.  Nu  se  pune  problema,  trebuie  să  pot. 

I-am  pregătit  bagajul.  I-am  pus  într-un  paner  cam  mare  două  rânduri  de  cărţi; 
iar  deasupra  cam  vreo  10  cm  am  completat  cu  roşii  până  sus.  Am  socotit  că  e  mai  bine 
aşa,  nu  cumva  să  poftească  cineva  cărţile  şi  să-1  lase  pe  bietul  om  fară  ele.  Aici  e  vorba  de 
cei  de  la  securitate  care  umblau  cu  ochii  în  patru  pentru  a  confisca  cărţile  de  religie. 
Pentru  aceea  a  fost  nevoie  ca  să  pun  deasupra  cărţilor  un  strat  de  roşii. 

Dar  Părintele  în  afară  de  aceste  72  de  cărţi  de  citit,  i-a  mai  dat  şi  cele  24  de 
vămi  de  scris;  iar  în  fiecare  zi  să  facă  şi  cele  şapte  laude.  La  mărturisire  nu  s-a  sculat  din 
genunchi  până  nu  i-a  rostit  acest  canon.  El  singur  1-a  cerut  şi  tot  el  1-a  şi  făcut.  După  ce  s- 
a  mărturisit,  a  mai  trăit  26  de  ani. 

Socotesc  că  e  de  prisos  să  spunem  aici  viaţa  lui,  deoarece  noi  suntem  ocupaţi 
acuma  să  scriem  viaţa  şi  activitatea  părintelui  Nicodim. 

Canoane  rânduite  de  Părintele 


In  rândurile  de  mai  sus  am  amintit  despre  canonul  de  citit  24,  48  sau  72  de 
cărţi  şi  de  scris  cele  24  de  Vămi  ale  văzduhului  pe  care  le  dădea  părintele  Nicodim  drept 
canon  celor  ce  se  spovedeau.  Şi,  fiindcă  Părintele  era  tare  ocupat,  îi  dădea  penitentului  de 
canon  numai  numărul  cărţilor,  iar  cum  se  numeau  ele,  îl  trimitea  la  noi  la  Grigoreni  ca 
odată  cu  nota  să  mai  ia  şi  o  serie  de  cărţi  ce  se  puteau  găsi  pentru  citit.  Cel  ce  primea  24 
de  cărţi,  le  citea  pe  fiecare  câte  o  singură  dată;  cel  ce  primea  48  le  citea  pe  fiecare  de  două 
ori  24x2=48;  iar  cel  ce  primea  de  canon  72  de  cărţi  le  citea  de  trei  ori  pe  fiecare  24x3=72 
cărţi.  Erau  şi  cazuri  mai  deosebite  când  Părintele  nu  se  mai  folosea  de  acest  tabel  pe  care 
mi-1  dăduse  mie.  Celor  ce  ştiau  carte,  canonul  era  de  72  de  cărţi  şi  dacă  avea  scrisul 
corect  şi  citeţ,  ca  să  se  poată  folosi  şi  alţii,  îi  mai  dădea  şi  cele  24  de  Vămi  ale  văzduhului 
de  scris,  iar  alteori  numai  de  citit.  Pentru  cei  ce  nu  ştiau  carte,  le  dădea  canon  să  asculte 
de  la  cei  pe  care  îi  plăteau  să  citească  48  de  cărţi  sau  24  de  cărţi,  dacă  erau  mai  bătrâni 
sau  bolnavi,  sau  dacă  nu  aveau  posibilitatea  să  plătească,  citeau.  Fără  canon  de  citit  nu 
putea  nimeni  să  primească  dezlegarea  de  păcate  la  scaunul  spovedaniei.  Adeseori  spunea 
celor  ce  veneau  la  spovedanie: 

Precum  este  cu  neputinţă  a  se  spăla  rufele  fară  apă,  la  fel  nici  sufletul  nu 
se  poate  curăţa  de  murdăria  păcatelor  fără  apa  cea  vie  a  cuvântului  lui  Dumnezeu.  Cu  cât 
vom  folosi  mai  multă  apă  la  spălat  rufele,  cu  atât  se  vor  face  ele  mai  curate.  La  fel  cu  cât 
mai  mult  ne  vom  folosi  în  viaţă  de  învăţătura  cea  Dumnezeiască,  care  este  apa  cea  vie,  cu 
atât  vom  fi  şi  vom  rămâne  mai  curaţi  în  sufletul  nostru. 

Au  fost,  desigur,  şi  cazuri  când  dădea  chiar  şi  72  de  cărţi  de  citit,  cu  cele  24 
de  vămi  ale  văzduhului  de  scris  şi  celor  ce  nu  ştiau  carte.  Acestea  toate  le  făcea  Părintele 
sub  inspiraţia  Duhului  Sfânt,  care  conlucra  prin  Taina  Preoţiei,  cu  care  era  îmbrăcat  de 
Dumnezeu,  în  raport  cu  căinţa  şi  starea  celui  ce  se  spovedea.  De  asemenea  nu  trebuie  să 
înţelegem  că  pe  toţi  care  se  spovedeau  îi  trimitea  la  Grigoreni  ca  să  ia  nota  de  cărţi,  ci 

erau  şi  cazuri  când  le  dădea  şi  nota  şi  ceva  cărţi,  chiar  Părintele  personal  sau,  când  mă 
aflam  la  scris,  îi  dădeam,  acolo  pe  loc  nota.  (Mai  jos  urmează  nota  cu  cele  24  de  cărţi): 


1 .  Noul  Testament. 

2.  Mântuirea  Păcătoşilor. 

3.  Hristoitia. 

4.  învăţătura  de  credinţă  creştină  ortodoxă. 

5.  Epistola  călăuzitoare  la  împărăţia  lui  Dumnezeu. 

6.  Porunca  II. 

7.  Porunca  V. 

8.  Porunca  VIII. 

9.  Mândria. 

10.  Lăcomia  (cărţile  cuprinse  la  numerele  5,  6,  7,  8,  9,  10  se  numesc  „Oglinda 
Duhovnicească")- 

1 1 .  Dumnezeu  Atotcreatorul. 

12.  Drumul  Crucii  -  sau  cele  patru  Cruci:  Fecioria,  Căsătoria,  Curăţia  şi  Călugăria. 

1 3 .  Aurora  creştinismului. 

14.  Maica  Domnului  şi  magii  (cărţile  cuprinse  la  numerele  13;  14  -  „Viaţa  Maicii 
Domnului"). 

1 5 .  Izvorul  răutăţilor. 

16.  Părăsiţi  calea  pierzării  (15;  16  -  cărţile  ce  combat  jocurile  şi  nunţile  cu 
muzică). 

17.  Curtea  Domnului  (Poarta  Raiului). 

18.  Cele  7  laude  (17;  18). 

19.  Sacrificiul  Sfânt  (Dumnezeiasca  Liturghie). 

20.  Credinţa  în  Dumnezeu. 

2 1 .  Păcatul  înjurăturilor  şi  al  drăcuitului. 


22.  Devotament  patriotic. 

23.  Eclipsă  de  lumină. 

24.  Mântuind,  mântuieşte-te  (23;  24  -  cărţi  ce  combat  luxul). 

Aceasta  era  nota  celor  24  de  cărţi  ce  obişnuia  să  le  dea  părintele  Nicodim  de 
citit,  celor  ce  se  spovedeau  la  el.  In  caz  că  omul  nu  le  putea  procura  pe  acestea  toate, 
atunci  pentru  cele  ce  nu  le  găsea  putea  să  citească  altele  în  locul  lor,  numai  să  fie  cărţi 
curat  ortodoxe,  având  minimum  300  de  pagini.  Să  nu  fie  cărţi  ca  un  fel  de  romane 
religioase,  cum  sunt  de  pildă:  „Cămaşa  lui  Hristos",  „Quo  vadis";  „Varava"  şi  altele  de 
felul  acesta  sau  cărţi  de  ritual  (de  slujbă). 

La  mărturisire,  omul  trebuia  să  fie  bine  pregătit,  altfel  nu  reuşea  să  se 
mărturisească.  In  repetate  rânduri  Părintele  ne-a  spus: 

Aveţi  grijă  de  cei  pe  care  îi  aduceţi  să  se  mărturisească  la  noi.  Nu  purtaţi 
oamenii  pe  drumuri  dacă  ei  nu  sunt  hotărâţi  să  părăsească  calea  pierzării,  să  părăsească 
păcatul.  Nu  legaţi  oamenii  la  ochi,  spuneţi-le  clar  şi  desluşit  ca  să  ştie  ce  au  de  făcut. 
Dacă  nu  se  părăsesc  de  jocuri,  nunţi  şi  alte  petreceri  cu  muzicanţi,  lămuriţi  pe  unii  ca 
aceştia,  că  mai  înainte  de  a  se  hotărî  a  lupta  lupta  cea  bună,  să  citească  măcar  două  sau 
trei  cărţi  folositoare  de  suflet,  să  înceapă  a  posti  zilele  şi  posturile  rânduite  de  sfânta 
Biserică,  să  renunţe  de  a  mai  merge  la  petreceri  anticreştineşti,  să  nu  mai  profaneze 
semnul  sfintei  Cruci  şi,  numai  după  aceea,  să-i  ajutaţi  să  se  pregătească  bine,  după  cartea 
păcatelor  omeneşti.  După  ce  se  vor  pregăti  bine  de  tot,  să  citească  păcatele  de  7  ori 
înaintea  sfintelor  icoane,  în  casa  lor  cu  candela  aprinsă.  In  ziua  aceea  să  nu  mănânce 
înainte  de  a-şi  spovedi  păcatele  lor  cu  căinţă  şi  cu  hotărâre  de  a  pune  început  bun  de  viaţă 
creştină  cu  adevărat.  Să  le  spuneţi  că  vor  primi  canon  citirea  unui  număr  de  cărţi. 

Aşa  mărturisea  părintele  Nicodim,  dacă  şi  omul  arăta  o  căinţă  pentru  zilele 
vieţii  lui  petrecute  fară  Dumnezeu. 

Nu  primea  la  mărturisire  pe  cei  ce  trăiau  necununaţi,  sau  pe  cei  ce  trăiau  în 
curvie,  preacurvie,  sau  făceau  avorturi,  pe  cei  ce  trăiau  în  duşmănie  cu  cineva,  pe  cei  ce 
aveau  lucruri  străine  şi  nu  voiau  să  le  dea  înapoi.  La  drept  vorbind  îi  primea  şi  pe  ei,  dar 
după  ce  se  cununau,  sau  se  părăseau  cu  desăvârşire  de  curvie,  preacurvie,  de  a  mai  face 
avorturi,  de  a  mai  trăi  în  vrajbă  (duşmănie)  cu  alţii  sau  după  ce  dădeau  lucrul  străin 
înapoi.  Dacă  cumva  afla  de  aceste  păcate  în  timpul  spovedaniei,  atunci  nu  le  dădea 
dezlegare  de  păcate  până  la  a  doua  spovedanie,  dacă  penitenţii  căutau  într-adevăr  să  se 
părăsească  de  acele  păcate... 

La  prima  spovedanie,  îngăduia  a  se  citi  păcatele  după  hârtia  scrisă;  iar  la 
următoarele  spovedanii,  trebuia  să  dăm  hârtia  cu  păcatele  în  mâna  lui,  iar  noi  să  le 
spunem  pe  de  rost.  E  drept  că  ne  mai  ajuta  în  timpul  spovedaniei,  dar  au  fost  cazuri,  când 
cel  ce  scrie  aceste  rânduri,  am  fost  până  şi  de  patru  ori  şi  n-am  putut  mărturisi  toate 
păcatele  deoarece  prima  dată  am  spus  o  parte  din  ele  şi  ieşind  de  la  spovedanie  şi 
verificând  hârtia  ne-am  putut  da  seama  de  cele  ce  nu  le-am  mărturisit.  Am  intrat  a  doua 
oară  şi  am  mai  spus  o  parte  din  ele.  La  a  treia  la  fel;  iar  a  patra  oară  am  spus  restul  şi  aşa 
am  reuşit  să  mi  le  pot  mărturisi  pe  toate  şi  să  pot  căpăta  dezlegarea  păcatelor.  Erau  şi 
cazuri  când  pe  unii  îi  lăsa  ca  să  citească  de  pe  hârtie  la  fiecare  spovedanie. 

Să  înveţi  păcatele  înainte  de  mărturisire 


Pe  o  femeie,  care  a  spus  că  nu  are  ţinere  minte  şi  nu  poate  nicidecum  a  învăţa 
păcatele  pe  de  rost,  Părintele  a  învăţat-o  ca  să  citească  păcatele  în  casa  ei,  cu  candela 
aprinsă  înaintea  sfintelor  icoane  de  70  de  ori,  înainte  de  a  veni  la  spovedanie  şi  să  aibă 
bună  nădejde,  că  după  această  osteneală  va  afla  milă  de  la  Dumnezeu  şi  atunci  le  poate 
citi  de  pe  hârtie  înaintea  Duhovnicului.  La  taina  Spovedaniei,  Părintele  arăta  multă 
răbdare  şi  nu  se  grăbea  deloc.  Adeseori  spunea  că:  „Graba  strică  treaba".  Mai  la  fiecare 
păcat  ne  dădea  sfaturi  cum  putem  scăpa  de  el  şi  cât  rău  ne  aduce  dacă  nu  ne  vom  lupta 
împotriva  lui  pe  toate  căile,  cerând  de  la  Dumnezeu  ajutor...  După  spovedanie  ne  rânduia 
canonul  cuvenit,  apoi  se  scula  de  pe  scaun  ţinând  cu  amândouă  mâinile  capul  celui  ce  se 
spovedea  şi  zicea  aceste  cuvinte:  „Domnul  Dumnezeu  Atotcreatorul  să  te  ierte  pe  tine 
fiule  (x)  sau  fiică  (x)  iar  eu  ca  Preot  şi  Duhovnic,  cu  puterea  ce-mi  este  dată  mie,  te  iert  şi 
te  dezleg  de  toate  păcatele  tale,  în  Numele  Tatălui  şi  al  Fiului  şi  al  Sfântului  Duh.  Amin". 
Iar  zicând  aceste  ultime  cuvinte:  „In  Numele  Tatălui  şi  al  Fiului  şi  al  Sfântului  Duh" 
făcea  pe  capul  celui  ce  se  mărturisea,  semnul  Sfintei  Cruci. 

Au  fost  şi  câteva  cazuri  când  cei  ce  s-au  mărturisit  şi  s-au  făgăduit  că  nu  vor 
mai  lua  parte  la  nunţi  şi  petreceri  cu  muzicanţi  şi  jocuri,  s-au  înşelat  şi  au  mai  fost  iarăşi. 
Pe  unii  ca  aceia,  care  îşi  plângeau  păcatul  cu  amar,  îi  primea  la  spovedanie,  dar  le  dădea 
canonul  pe  care  l-au  avut  la  început,  la  prima  spovedanie... 

A  fi  duhovnic  înseamnă  jertfă 


Pentru  părintele  Nicodim  era  mai  uşor  şi  mai  fără  primejdii  dacă  s-ar  fi 
ostenit  să-şi  mântuiască  numai  sufletul  lui.  Ca  monah  şi  ca  preot  ar  fi  putut  să  stea  în 
ascultare  faţă  de  stareţul  său,  să  locuiască  într-o  chilie  a  unei  mănăstiri,  să  facă  acea 
slujbă  la  o  sfântă  biserică,  să  se  ostenească  să  ducă  o  viaţă  aspră  în  post  şi  rugăciuni  şi  să 
aibă,  cu  mila  lui  Dumnezeu,  nădejde  pentru  mântuirea  sa.  Dar  aşa,  dacă  a  căutat  să  se 
lupte  să  vină  în  ajutorul  celor  ce  zac  în  necunoştinţă,  atunci  s-a  ridicat  şi  balaurul  cu 
năimiţii  lui  şi  a  încercat  pe  toate  căile  să  stagneze  şi  chiar  să  oprească  desăvârşit  lucrul  cel 
bun.  Dar  Părintele,  întărit  fiind  cu  darul  lui  Dumnezeu,  îşi  aducea  mereu  aminte  de 
cuvintele  zise  de  proorocul  Elisei  către  ucenicul  său:  „Că  mai  mulţi  sunt  cei  ce  sunt  cu 
noi,  decât  cei  împotriva  noastră"  (4  Regi  6,  16). 

La  părintele  Nicodim  era  ca  şi  la  zi  de  târg.  Unii  veneau,  alţii  plecau.  Din  zori 
şi  până  în  noapte  se  perindau  prin  faţa  lui  grupuri-grupuri  de  bărbaţi,  femei,  tineri  şi  copii 
cu  fel  de  fel  de  necazuri  şi  anumite  probleme  tare  complicate  şi  greu  de  rezolvat,  dar  mila 
lui  Dumnezeu  cea  mare  se  revărsa  ca  dintr-un  izvor  prin  persoana  lui.  Dacă  oamenii 
veneau  oarecum  tulburaţi  şi  posomorâţi,  apoi  la  plecare  îşi  schimbau  cu  totul  înfăţişarea 
feţei  şi  când  venea  vremea  să  plece,  nu  se  mai  îndurau  să  se  despartă  de  Părintele.  Luau 
blagoslovenie  de  plecare,  dar  după  ce  făceau  doi-trei  paşi,  se  uitau  înapoi  să-1  mai  vadă  o 
dată.  Unii  din  ei  luau  blagoslovenie  de  plecare  de  câteva  ori  la  rând  de  parcă  ar  fi  vrut  să-1 
ia  şi  pe  el  cu  dânşii.  Cât  am  stat  la  Părintele,  în  repetate  rânduri  am  trăit  cele  mai  fericite 
zile  din  viaţa  mea.  însă  trebuie  să  recunosc  că  o  ispită  mă  bântuia  adeseori  şi  din  când  în 
când  ceream  Părintelui  blagoslovenie  să  merg  acasă;  ba  să  cosesc  ovăzul,  ba  să  strâng 
porumbul,  ba  să-mi  aduc  lemne  de  iarnă  ş.a.  La  care  Părintele  coborându-se  la  nivelul 
meu  de  înţelegere,  îmi  spunea  cu  zâmbetul  pe  buze:  „Ei!  Lasă  că  doar  atunci  când  erai 
prizonier  în  Rusia  nu  rămânea  porumbul  şi  ovăzul  pe  câmp.  Mai  stai  că  avem  de  terminat 
ceva  şi  după  aceea  te  vei  duce  fără  nici  o  grijă.  Aruncă  grija  ta  asupra  Domnului  şi  El  va 

face".  Acestea  şi  altele  ca  aceste  erau  cuvintele  pe  care  mi  le  spunea  Părintele;  iar  eu 
auzindu-1  mă  mai  potoleam,  dar  mă  ruşinez  şi  acuma  când  scriu  acestea,  deoarece  la 
vârsta  aceea  nu  puteam  înţelege  mai  mult.  în  schimb  înţelegea  Părintele  starea  mea  de 
slăbiciune,  ba  şi  de  îndărătnicie  ce  mă  stăpânea. 

Ah!  De  ar  fi  să  se  mai  repete  acele  vremuri,  apoi  chiar  de  m-ar  şi  bate 
Părintele  ca  să  plec  şi  tot  nu  m-aş  îndura  să  plec.  Dar  vezi!  Atunci  nu  mi-am  dat  seama. 

Bieţii  oameni!  însetaţi  după  o  aşa  minunată  învăţătură  se  uitau  cu  aşa  mare 
plăcere  la  Părintele  când  le  vorbea,  la  fel  cum  se  uită  puişorii  mici,  când  stau  cu  gurile 
căscate  ca  să  primească  hrană  din  ciocul  mamei  lor.  De  asemenea,  Părintele  privea  la  ei 
cu  faţa  luminată  de  parcă  avea  soarele  în  faţă  şi  mereu  zâmbea. 

Când  era  vorba  să  mărturisească  pe  cineva,  nu  se  grăbea  deloc,  deşi  unii 
dintre  ei  păreau  că-şi  pierd  răbdarea.  Părintele  se  ostenea  în  aşa  fel,  ca  spovedania 
păcatelor  fiecărui  creştin  să  poarte  în  sine  pecetea  Dumnezeiescului  Botez  celui  de-al 
doilea,  după  rânduiala  Tainelor  creştineşti.  Mai  spunea  Părintele  că  spovedania  adevărată 
după  cartea  păcatelor  omeneşti,  cu  înfrângerea  inimii  şi  bună  hotărâre  de  a  pune  început 
bun  de  pocăinţă  şi  vieţuire  curat  creştinească,  este  primul  pas  făcut  către  Patria  cerească, 
către  Dumnezeu. 

Cheamarea  lui  Dumnezeu  la  mântuire 


O  doamnă  profesoară,  după  ce  a  ieşit  la  pensie,  nu  se  simţea  bine  deloc, 
pentru  că  nu  avea  cu  ce  să  se  mai  ocupe  în  timpul  liber. 

Cât  a  fost  cu  serviciul  ei  la  catedră,  îşi  avea  timpul  programat.  Atâtea  ore  la 
şcoală,  iar  restul  timpului  îl  folosea  cu  menajul  şi  îngrijirea  celor  şapte  copii  pe  care  îi 
avea.  Ca  pensionară,  îi  rămâneau  câteva  ore  în  plus.  Cum  dânsa  avea  pe  strada  ei  un 
bătrân  credincios,  care  poseda  o  frumoasă  bibliotecă  cu  cărţi  religioase,  s-a  gândit  să 
ceară  împrumut  vreo  carte  cu  Vieţi  de  Sfinţi,  ca  astfel  să-i  mai  treacă  de  urât. 

Dacă  o  viaţă  întreagă,  aşa  după  cum  i-a  fost  şi  pregătirea  ei  intelectuală,  a 
studiat  fel  şi  fel  de  cărţi,  de  ce  măcar  acum  ca  pensionară  să  nu  se  ocupe  cu  cititul  unor 
astfel  de  cărţi,  fară  să  bănuiască  ce  efect  va  avea,  ce  transformări  vor  urma,  chiar  în  anii 
cei  mai  de  pe  urmă  ai  vieţii  sale.  Şi  într-o  zi,  pe  când  bătrânul  trecea  prin  faţa  casei  ei,  i-a 
zis: 

Domnule  drag,  am  o  rugăminte  către  mata.  Dă-mi  şi  mie  cu  împrumut  o 
carte  cu  Vieţi  de  Sfinţi,  ca  să  citesc  şi  eu  ceea  ce  n-am  citit  o  viaţă  întreagă! 

Doamnă  profesoară,  m-am  gândit  şi  eu  de  anul  trecut,  de  când  aţi  ieşit  la 
pensie,  că  ar  fi  bine  să  vă  dau  o  carte,  dar  n-am  îndrăznit.  Peste  o  jumătate  de  oră  vă  aduc. 
Când  a  sosit  bătrânul  cu  cartea,  doamna  i-a  promis  că  în  scurtă  vreme  o  va  citi.  Din 
primele  pagini  doamna  a  început  a  face  o  comparaţie  cu  viaţa  ei  şi  viaţa  acelor  suflete 
alese  care  au  iubit  cu  aşa  de  mare  dor  pe  Cel  vrednic  de  iubit,  cu  Care  vor  petrece  de-a 
pururea.  Şi  la  o  a  doua  întâlnire  cu  bătrânul  care  i-a  adus  cartea,  a  stat  de  vorbă  câteva 
ore.  De  data  asta  nu  i-a  mai  cerut  nici  o  carte  decât  numai  nişte  explicaţii:  cum  ar  putea 
face  ca  ea  să  iubească  pe  Dumnezeu  măcar  acuma  în  anii  de  pe  urmă  ai  vieţii  sale. 
Bătrânul  i-a  spus: 

-  Doamnă,  trebuie  să  vă  grăbiţi,  dacă  doriţi  aşa  ceva.  La  mănăstirea  Văratec 
este  un  preot  iscusit,  pe  nume  Nicodim  Măndiţă.  Trebuie  însă  să  veniţi  până  la  noi,  să  vă 

ajute  soţia  mea  pentru  a  face  o  pregătire  de  mărturisire  aşa  cum  se  cuvine  şi  după  asta  o 
să  mergeţi  tot  cu  ea  la  mănăstirea  Văratec. 

Părintele  Nicodim  nu  mărturisea  pe  nimeni  dacă  nu  venea  cu  cineva 
cunoscut.  Prin  acela  ce  venea  cu  cineva,  Părintele  avea  oarecum  o  siguranţă  că  penitentul 
nu  este  în  primul  rând  o  iscoadă,  deoarece  acest  lucru  se  întâmpla  pe  vremea 
comuniştilor,  care  urmăreau  să  pună  capăt  religiei  în  ţara  noastră  cât  mai  grabnic;  iar  în  al 
doilea  rând,  că  cel  ce  1-a  adus  pe  penitent  la  mărturisire  îi  cunoştea  dorinţa  de  a  deveni  pe 
viitor  un  bun  creştin.  Ba  ceva  mai  mult,  cel  ce  venea  să  se  spovedească  la  Părintele 
trebuia  să  citească  mai  întâi  de  a  veni,  două  sau  trei  cărţi,  să  înceapă  a  posti  posturile  şi 
zilele  de  post,  să  renunţe  cu  desăvârşire  a  mai  lua  parte  la  petreceri  lumeşti  şi,  în  scurt 
vorbind,  să  aibă  un  început  de  viaţă  curată,  creştinească.  Şi  numai  după  aceea  putea  să  se 
mărturisească.  Aşa  că  pentru  acestea  toate  trebuia  să  dea  cineva  garanţie. 

Ce  s-a  întâmplat  după  aceea?  Ea  văzând  pe  părintele  Nicodim,  mărturisindu- 
se,  şi  mai  auzind  de  la  el  cuvânt  de  folos  pentru  suflet,  i  s-a  părut  că  s-a  născut  din  nou. 
Venind  de  la  mărturisire,  a  avut  cu  ce  se  ocupa.  Părintele  Nicodim  a  avut  de  grijă  şi  i-a 
dat  de  canon  72  de  cărţi  de  citit  şi  cele  24  de  Vămi  ale  văzduhului  de  scris.  Lucrul  cel  mai 
de  căpetenie  pentru  ea  a  devenit  grija  pentru  suflet.  Cei  şapte  copii  pe  care  i-a  născut  şi 
crescut  s-au  făcut  mari  şi  ocupau  diferite  funcţii  mari  în  societate.  Văzând  pe  mama  lor  că 
respectă  cu  stricteţe  zilele  de  post,  nu  le  convenea  deloc  pentru  că,  peste  voia  lor  trebuia 
să  postească  şi  ei.  Mai  văzând-o  pe  mama  lor,  care  până  mai  ieri  umbla  cu  părul  coafat, 
acum  purtându-se  permanent  cu  broboadă  pe  cap  şi  îmbrăcată  cuviincios,  n-o  mai 
respectau  ca  mai  înainte,  ba  de  la  o  vreme  s-au  ridicat  asupra  ei  cu  ameninţări  şi  cu 
îngroziri,  ca  cei  mai  răi  prigonitori.  îi  luau  cărţile,  o  batjocoreau  şi  o  îmbrânceau  fără  pic 
de  ruşine.  Soţul  ei  privea  cu  indiferenţă  la  toate  aceste  scene.  Ea  însă  primea  toate  acestea 
cu  faţă  senină  şi  cu  zâmbetul  pe  buze.  In  mintea  şi  în  inima  ei  trona  însuşi  Dumnezeu, 
tocmai  de  aceea  avea  o  pace  şi  o  linişte  sufletească,  de  se  uimeau  şi  copiii  ei.  Intr-o  zi, 
când  ei  au  întrebat-o  de  ce  este  aşa  de  răbdătoare  cu  ei,  ea  le-a  răspuns: 

-  Ei,  dragii  mei  copii,  cum  vă  purtaţi  voi  cu  mine  acum,  aşa  m-am  purtat  eu 
faţă  de  Dumnezeu  o  viaţă  întreagă.  Iar  sfântul  apostol  Pavel  mă  învaţă  că:  „Suferinţele 
vremii  de  acum,  nu  sunt  vrednice  de  slava  care  se  va  descoperi  nouă"  (Romani  8,  18);  şi 
toţi  care  au  dorit  să  petreacă  în  viaţa  viitoare  cu  Dumnezeu  şi  îngerii  Lui,  au  călătorit 
până  acolo  pe  calea  cea  strâmtă  şi  cu  scârbe. 

Pensionara  a  trecut  de  75  de  ani,  iar  copiii  ei  n-au  obosit  în  a-i  face,  fel  şi  fel 
de  şicane  şi  batjocuri.  Ea  însă  îi  privea  cu  ochii  plini  de  lacrimi  şi  adeseori  le  spunea: 

Nu  plâng,  dragii  mei  copii,  că  vă  purtaţi  aşa  cu  mine,  dar  mă  tem  şi  mă 
doare  inima  nu  cumva  să  petreceţi  aşa  până  la  moarte  şi  să  vă  pierdeţi  sufletul. 

Şi  aşa  petrecând  câţiva  ani  în  pocăinţă,  a  plecat  în  veşnicie  având  un  sfârşit 

creştinesc... 


Spovedanie  corectă 

Am  mers  odată  cu  un  cumnat  al  meu  la  Părintele,  să  se  mărturisească.  Pe 
drum,  mai  înainte  de  a  ajunge,  cumnatul  meu,  plin  de  îngrijorare,  mi-a  spus: 

Vezi  ce  faci  cu  mine,  măi  cumnate,  pentru  că  eu  nu  pot  să  stau  multă 
vreme  la  Părintele.  Ajungem,  ne  mărturisim  şi  plecăm.  Ai  auzit?  Dacă  nu  se  poate,  apoi 
eu  voi  pleca  şi  nemărturisit.  Cred  că  m-ai  înţeles! 

Eu  i-am  răspuns: 

Bine,  cumnate,  numai  dacă  se  poate.  Dar  dacă  acolo  vor  fi  oameni  care 
aşteaptă  de  o  zi,  două,  apoi  nu  vom  putea  intra  înaintea  tuturor,  pentru  că  doar  oameni 
suntem  cu  toţii. 

Atunci  el  mi-a  zis: 

Da,  dar  dumneata  te  ai  bine  cu  Părintele  şi  poţi  să-i  spui  cum  e  cazul  cu 
mine  că  nu  mai  pot  aştepta.  Dacă  nu  şi  nu,  atunci  voi  pleca  nemărturisit.  Cred  că  acum  m- 
ai  înţeles! 

Lasă,  bre,  ca  să  ajungem  acolo  -  îi  răspund  eu  -  şi  atunci  vom  vedea  cum 
se  prezintă  lucrurile. 

Când  am  ajuns,  erau  foarte  mulţi  oameni  care  aşteptau  şi  de  câte  două-trei 
zile.  Luăm  şi  noi  blagoslovenie  şi  stăm  şi  noi  alături  de  ceilalţi  care  ascultau  cuvânt  de 
mântuire.  Trecând  câteva  ore  şi  văzând  că  nici  pomeneală  nu-i  de  a  se  putea  mărturisi, 
mi-a  şoptit  la  ureche: 

Cumnate,  roagă  pe  Părintele  să  mă  mărturisească,  iar  de  nu,  eu  plec.  Nu 
mai  stau  nici  un  minut.  Pierd  maşina  şi  eu  nu  mai  am  cu  ce  să  mă  duc  acasă. 

Eu  nu  îndrăzneam  să  întrerup  pe  Părintele,  însă  a  observat  pe  cumnatul  meu 
că  mi-a  spus  ceva  la  ureche.  Făcând  o  pauză  a  întrebat  dacă  nu  cumva  are  cineva  ceva  de 
întrebat.  Cumnatul  s-a  grăbit  a-mi  face  semn  ca  să  vorbesc  cu  Părintele. 

Cumnatul  meu  se  cam  grăbeşte  şi  ar  vrea  să  se  mărturisească  dacă  se 

poate? 

Părintele  a  răspuns: 

-  Frăţia  ta  ce  zici,  se  poate? 

-  Eu  văd  că  nu  se  poate,  dar  îmi  pare  rău  de  cumnatul  meu,  că  nu  mai  stă  şi 
pleacă  nemărturisit! 

E  mult  mai  bine  să  plece  nespovedit,  decât  să  se  spovedească  pripit,  fără 
pregătirea  trebuincioasă.  De  va  pleca  aşa,  va  rămâne  mereu  cu  o  căinţă  în  inima  sa,  că  a 
plecat  nespovedit  şi  îşi  va  imputa  pentru  aceasta.  Dar  dacă  se  va  spovedi  pripit,  aşa  cum 
nu  trebuie,  va  avea  o  mulţumire  falsă,  zicând  întru  sineşi:  „Mulţumesc  lui  Dumnezeu  că 
am  reuşit  să  mă  mărturisesc,  să  fac  şi  eu  o  spovedanie  aşa  cum  trebuie,  după  pravila 
Bisericii".  Vedeţi  că  e  mult  mai  de  preferat  starea  dintâi  decât  cea  de-a  doua...  şi  aşa  a 
plecat  cumnatul  meu  nemărturisit,  iar  eu  am  rămas  acolo  cu  Părintele. 

După  ce  a  plecat  cumnatul,  parcă  au  fost  sfătuiţi,  că  au  mai  venit  din  partea 
Iaşilor  doi  oameni,  tot  aşa  grăbiţi  ca  şi  cumnatul.  Ei  însă  mai  aveau  şi  pretenţia  ca  imediat 
după  ce  se  vor  spovedi,  să  primească  şi  Sfintele  Taine.  Acest  lucru  era  cu  neputinţă, 
deoarece  părintele  Nicodim  nu  dădea  nimănui  cu  uşurinţă  Dumnezeiasca  împărtăşanie 
dacă  nu  avea  probe  sigure  că  cel  ce  le  primeşte  şi-a  înnoit  cât  de  cât  haina  cea  veche  a 
vieţii  de  mai  înainte,  având  în  vedere  cuvântul  cel  scris  în  Sf.  Evanghelie:  „Nu  puneţi 
petec  nou  la  haină  veche,  nici,  vin  nou  în  burduf  vechi". 


Să  nu  te  târguieşti  cu  Duhovnicul 

Ne  povesteau  unii  că  au  plecat  de  acasă  cu  scopul  de  a  găsi  un  duhovnic 

iscusit. 

-    După  ce-1  găsim,  ziceau  ei,  o  să  ne  mărturisim  şi  împărtăşim  totodată. 

Mergând  prin  vreo  câteva  mănăstiri  şi  întrebând,  ba  pe  unul  ba  pe  altul,  de 
vreun  duhovnic  iscusit,  toţi  i-au  îndreptat  la  mănăstirea  Văratec,  la  părintele  Nicodim 
Măndiţă.  Bucuroşi  că  l-au  găsit,  i-au  spus  Părintelui  dorinţa  lor  pe  care  o  aveau.  La  rândul 
său,  Părintele  le-a  spus  că  ei  trebuie  să-şi  scrie  toate  păcatele  pe  hârtie,  mai  înainte  de  a  se 
spovedi;  iar  în  ceea  ce  priveşte  Sfintele  Taine,  rămâne  de  văzut  după  ce  se  vor  mărturisi. 
Unul  din  ei  când  a  auzit  de  nişte  condiţii  aşa  de  grele  şi  că  nu  e  sigur  că  va  primi  Sfintele 
Taine,  şi-a  luat  rămas  bun  pentru  totdeauna  de  la  Părintele  şi  a  plecat.  Celălalt  a  stat  acolo 
două  zile,  s-a  mărturisit  şi  a  plecat  tare  mulţumit  acasă,  de  parcă  l-ar  fi  împărtăşit.  Ce-i 
drept,  după  spovedanie,  n-a  mai  îndrăznit  să  spună  ceva  despre  Sfintele  Taine.  Şi-a  dat 
seama  destul  de  bine  de  la  pregătirea  pentru  spovedanie,  că  a  primi  cineva  Sfintele  Taine 
nu-i  aşa  de  uşor,  îi  trebuie  o  înnoire  a  vieţii  şi  o  bună  pregătire,  ca  să  se  poată  folosi  şi  nu 

a  se  osândi.  După  vreo  trei  ani  de  zile  ne-am  regăsit  la  Părintele.  De  data  aceasta  eu  nu  1- 
am  recunoscut,  deoarece  el  purta  podoabă  bărbătească,  dar  m-a  recunoscut  el  pe  mine. 
Abia  acum  terminase  jumătate  din  canonul  de  citit  şi  venea  să  primească  Sfintele  Taine 
chiar  de  la  părintele  Nicodim,  după  cum  îi  spusese  la  ultima  mărturisire.  Aşa  că  tocmeala 
ce  au  facut-o  ei  de  acasă,  când  au  plecat,  nu  s-a  potrivit  cu  cea  de  la  mănăstire...  iar 
despărţirea  lor  de  moment,  a  fost  o  despărţire  pentru  veşnicie!... Erau  cazuri  când  unii 
aşteptau  zile  întregi  până  reuşeau  să  se  mărturisească;  iar  altă  dată  reuşeau  să  se 
mărturisească  şi  mai  curând.  De  pildă,  Părintele  făcea  slujbă  la  toate  cele  trei  biserici  ce 
se  aflau  la  mănăstirea  Văratec  câte  o  săptămână  la  fiecare,  adică  trei  săptămâni  la  rând, 
după  care  era  o  săptămână  liber.  Atunci  când  era  liber  şi  oamenii  erau  bine  pregătiţi, 
fiecare  din  ei  cu  păcatele  scrise  pe  hârtie,  îi  mărturisea  îndată.  Au  fost  zile  când,  de 
dimineaţa  şi  până  seara  târziu,  a  reuşit  să  mărturisească  30-40  şi  chiar  50  de  oameni.  Dar 
când  era  de  rând  la  slujba  Bisericii,  atunci  mărturisea  în  veşmântărie  printre  ectenii  sau 
când  se  citea  psaltirea  sau  canoanele;  însă  atunci  nu  reuşea  să  mărturisească  aşa  de  mulţi 
ca  atunci  când  era  liber.  Ia  să  stăm  puţin  şi  să  ne  gândim,  oare  nu  se  împlineau  şi  aici 
cuvintele  Sf.  Apostol  Pavel,  zise  către  Corinteni:  „Eu  am  sădit,  Apollo  a  udat,  dar 
Dumnezeu  a  făcut  să  crească"  (1  Corinteni  3,6). 


Cremenea,  iasca  si  amnarul 

Cuvântul  de  învăţătură  fiind  în  desfăşurare,  după  ce  a  terminat  de  explicat  ce 
înseamnă  lepădările  de  la  Botez,  Părintele  a  făcut  iarăşi  o  pauză,  după  care  a  întrebat: 
-    Mai  aveţi  de  întrebat  ceva? 

Dacă  a  văzut  că  nimeni  nu  mai  zice  nimic,  a  continuat: 

Dumneavoastră  veniţi  la  mărturisire,  ca  să  vă  uşuraţi  de  păcatele  pe  care 
le-aţi  săvârşit.  Bine  faceţi!  Numai  că  se  cere  ca,  după  ce  vă  veţi  mărturisi  păcatele,  să  vă 
osteniţi  a  pune  început  bun  de  pocăinţă,  să  vă  schimbaţi  felul  de  viaţă  de  până  acum.  Şi 
aşa  făcând,  spovedania  păcatelor,  foloseşte  mult  creştinului...  Dacă,  după  spovedanie,  vă 
întoarceţi  cu  ştiinţă  şi  voinţă  iarăşi  la  păcatele  pe  care  le -aţi  mărturisit  Duhovnicului, 
însemnează  că  vă  osteniţi  în  zadar... 

Parte  din  dumneavoastră  care  sunteţi  mai  în  vârstă,  aţi  cunoscut  cum  bătrânii 
noştri  aprindeau  focul  lovind  cu  amnarul  în  cremene,  care  avea  pusă  deasupra  ei  o  bucată 
de  iască.  Şi  cremenea,  făcând  scântei,  se  aprindea  iasca  de  deasupra  ei.  Aşa  reuşeau  ei  ca 
să  aprindă  foc.  Cremenea  e  simbolul  Cuvântului  lui  Dumnezeu,  iar  amnarul  e 
Duhovnicul.  Meşterul  care  loveşte  cu  amnarul  în  cremene,  e  însuşi  Dumnezeu;  iasca 
sunteţi  dumneavoastră.  Cremenea  este  bună,  face  scântei  atunci  când  Meşterul  loveşte  cu 
amnarul  în  ea,  dar  dacă  iasca  este  umedă,  adică  dumneavoastră  sunteţi  umezi  de  gânduri 
rele  şi  patimi  de  care  nu  voiţi  a  vă  lepăda,  nu  se  aprinde  focul  dragostei  de  Dumnezeu. 
Atunci  la  nimic  nu  vă  foloseşte  spovedania  singură.  Odată  cu  spovedania  cea  făcută  după 
pravila  bisericii,  trebuie  să  se  aprindă  în  inima  dumneavoastră  o  dragoste  de  a  fi  şi  a 
rămâne  totdeauna  cu  Dumnezeu.  Precum  se  lasă  pielea  în  mâna  cizmarului  de  o  întinde  şi 
o  trage  pe  calapod,  tot  aşa  trebuie  să  vă  lăsaţi  traşi  şi  dumneavoastră  după  calapodul 
învăţăturilor  sănătoase,  dacă  doriţi  cu  adevărat  să  vă  mântuiţi  sufletul.  De  aţi  asculta  până 
la  moarte  de  învăţătura  care  v-o  dau  şi  veţi  trăi  creştineşte,  după  voia  lui  Dumnezeu,  vă 
asigur  că  vă  mântuiţi  sufletul,  scăpaţi  de  muncile  cele  veşnice  şi  mergeţi  la  fericire,  iar  de 
veţi  petrece  viaţa  dumneavoastră  după  pofta  inimii,  după  pofta  ochilor  şi  după  duhul 
lumii  deşarte,  vă  pierdeţi  atunci  sufletul. 

După  acest  cuvânt  de  învăţătură  a  făcut  apoi  molitfa  pentru  spovedanie  şi 
odată  cu  seara  a  reuşit  să-i  spovedească  pe  toţi. 

Corectitudine 


Părintele  Nicodim,  iubind  pe  Dumnezeu  din  toată  inima  sa,  căuta  ca  în  orice 
împrejurare  să  respecte  cu  stricteţe  orice  poruncă  Dumnezeiască,  orice  învăţătură  a 
Bisericii. 

Mi-a  povestit  un  om  bătrân  şi  credincios,  ucenic  ascultător  al  lui,  că  a  fost  o 
vreme  când  Părintele  a  stat  mai  multă  vreme  la  el  în  gazdă,  prin  1944  (câteva  luni  de 
zile).  Preotul  paroh  s-a  bucurat  mult  de  venirea  lui  în  parohia  sa.  In  fiecare  duminică  şi 
sărbătoare  făceau  slujba  Sfintei  Liturghii  împreună  şi-1  ruga  întotdeauna  să  ţină  el 
predică.  Bătrânul  credincios  1-a  rugat  să-1  spovedească,  deoarece  era  vremea  postului  şi, 
de  zeci  de  ani,  din  tinereţe,  tot  la  el  se  spovedea.  Părintele  Nicodim  i-a  răspuns: 

-    Nu  pot  să  te  spovedesc,  fără  voia  preotului  paroh. 

Cum  Părintele  stătea  la  el  în  gazdă,  i-a  zis  iarăşi: 

Aici  nu  ne  vede  nimeni  şi  nici  părintele  paroh  nu  va  putea  afla  de  acest 

lucru. 

Da,  aşa  este,  a  zis  părintele  Nicodim,  nu  ne  vede  nimeni,  dar  ne  vede 
Dumnezeu.  De  ochiul  Lui  nu  ne  putem  ascunde  nicăieri. 

Auzind  acestea,  bătrânul  nu  a  mai  zis  nimic,  dar  s-a  minunat  de  felul  cum 
Părintele  respecta  cu  sfinţenie  cele  ce  se  aflau  scrise  în  pravila  bisericii,  că  preotului 
musafir,  venit  pentru  un  timp  într-o  parohie,  nu-i  este  îngăduit  să  facă  vreun  serviciu 
religios  cuiva,  fară  voia  preotului  paroh. 

Nu  te  poţi  mântui  fără  duhovnic  iscusit 


Zăbovind  cu  lucru  până  la  miezul  nopţii,  am  zis  către  Părintele: 

Cuvioase  Părinte,  dacă  omul  are  cărţi  sfinte  şi  citindu-le  se  osteneşte  a 
face  fapte  bune  şi  a  duce  o  viaţă  creştinească,  dar  nu  ţine  cont  de  nici  un  Duhovnic 
iscusit,  se  poate  mântui  sau  nu? 

De  va  avea  cineva  oricâte  cărţi,  a  zis  Părintele,  şi  citindu-le  să  se 
ostenească  a  face  fapte  bune  cât  de  multe,  dar,  de  nu  va  avea  Duhovnic  iscusit,  nu  se 
poate  mântui.  E  la  fel  ca  un  bolnav  care  intră  într-o  farmacie  plină  de  medicamente  însă 
fără  farmacist.  Omul  bolnav,  oricât  de  înţelept  ar  fi,  nu  va  putea  fără  farmacist  să-şi  ia 
medicamentele  trebuincioase  bolii  lui.  Ceea  ce  este  mama  sau  doica  pentru  creşterea 
copilului,  la  fel  este  Duhovnicul  pentru  creştinul  care  vrea  să  se  mântuiască.  Copilul  nu 
poate  creşte  fară  mamă  sau  doică,  la  fel  e  şi  cu  creştinul  care  vrea  să  urce  pe  treptele 
virtuţilor  către  împărăţia  lui  Dumnezeu,  are  nevoie  de  un  Duhovnic  iscusit.  Sfântul 
Apostol  Pavel  spune:  „Eu  v-am  născut  pe  voi  întru  Iisus  Hristos"  (1  Corinteni  4,  15; 
Galateni  4,  19).  „Că  de  aţi  avea  zece  mii  de  dascăli  în  Hristos,  dar  nu  mulţi  părinţi". 
Duhovnicul  pentru  creştin  este  întocmai  ceea  ce  este  calapodul  pentru  încălţăminte, 
tiparul  pentru  cărămizi,  ş.a.m.d. 

In  Sfânta  Evanghelie,  Mântuitorul  nostru  Iisus  Hristos  ne  învaţă  câte  ceva 
despre  duhovnic,  zicând:  „Când  orb  pe  orb  se  vor  călăuzi,  vor  cădea  amândoi  în  groapă". 
Vezi  că  cineva  trebuie  să  fie  ca  orbul,  adică  să  se  lase  condus  de  altcineva.  Dar  vai,  când 
şi  Duhovnicul  va  fi  orb,  adică  necunoscător  al  învăţăturii  şi  neiscusit  în  Sfintele  Scripturi. 
Pe  lângă  un  bogat  bagaj  de  cunoştinţe,  ca  să  fie  în  măsură  de  a  rezolva  fel  de  fel  de 
probleme  ce  apar  în  viaţa  omului,  Duhovnicul  trebuie  să  mai  aibă  si  o  viaţă  plină  de 
sfinţenie,  pentru  a  nu  afla  ucenicii  lui  nici  un  prilej  de  sminteală  întru  el.  Iar  ucenicul 
(creştinul)  trebuie  să  se  lase  în  stăpânirea  Duhovnicului  său,  asemenea  unui  prunc,  pe 
care  mama  lui  îl  înfaşă,  îi  face  baie,  îi  dă  piept,  fără  ca  copilul  să  se  împotrivească  cu 

ceva.  Sau  ca  bolnavul  care  când  merge  la  operaţie,  se  lasă  de  bună  voie  în  mâna 
doctorului,  care  îl  leagă  pe  masa  de  operaţie,  îi  taie  din  părţile  trupului  după  priceperea 
lui,  fară  ca  bolnavul  să  se  împotrivească.  Căci  nu  va  fi  ucenicul  mai  mare  ca  dascălul; 
ceea  ce  înseamnă  că  de  va  avea  creştinul  un  Duhovnic  iscusit,  va  ajunge  şi  el  la  fel,  de  se 
va  osteni  ca  Duhovnicul  său,  iar  de  va  avea  un  Duhovnic  neiscusit,  oricât  de  mult  se  va 
osteni,  nu  va  ajunge  decât  la  măsura  lui,  după  cum  s-a  spus  mai  sus,  că  ucenicul 
desăvârşit,  va  fi  ca  dascălul  său. 


Dumnezeu  ne  caută  când  nu-L  căutăm 

In  timp  ce  părintele  Nicodim  ţinea  cuvânt  de  învăţătură  către  cei  adunaţi  în 
jurul  lui  şi  arăta  ce  însemnătate  are  Duhovnicul  iscusit  în  viaţa  creştinului,  o  femeie 
tânără,  din  întâmplare,  (sau  mai  bine  zis  din  purtarea  de  grijă  a  lui  Dumnezeu),  trecea  pe 
la  poarta  casei  unde  Părintele  locuia  şi  învăţa  pe  oameni.  Fără  să  stea  mult  pe  gânduri,  a 
deschis  poarta  şi  a  intrat.  S-a  apropiat  de  Părintele  şi  i-a  sărutat  mâna.  Părintele  s-a  uitat 
la  ea  puţin  şi,  văzând-o  aşa  de  goală,  i-a  zis: 

-  Vrei  ceva? 
Ea  a  răspuns: 

-  Vreau  să  ascult. 

Du-te  mai  întâi  şi  te  îmbracă  şi  apoi  vino  aici  şi  ascultă,  i-a  zis  iarăşi 

Părintele. 

Când  a  auzit  aceste  cuvinte,  femeia  a  dispărut.  Eu  socoteam  că  n-are  să  mai 
vină,  dar  după  vreo  10-15  minute  a  apărut  iarăşi.  De  data  acesta  avea  o  ţinută 

cuviincioasă.  Se  observa  bine  că  hainele  de  pe  dânsa  erau  împrumutate  de  la  maici.  Cât  a 
stat  cu  noi  ascultând  cuvânt  de  învăţătură  de  la  Părintele,  mereu  a  plâns  şi  a  suspinat. 

După  ce  am  plecat  de  la  Părintele  s-a  ţinut  după  noi.  Cineva  dintre  noi  a 
ajutat-o  să  se  pregătească  de  spovedanie...  A  treia  zi  după  aceea  a  reuşit  şi  ea  să  se 
mărturisească  părintelui  Nicodim,  dovedindu-se,  în  scurtă  vreme,  o  bună  creştină.  Ne 
spunea  mai  târziu  că  fară  voia  ei  fusese  parcă  împinsă  de  la  spate  spre  casa  Părintelui,  iar 
hainele  cele  necuviincioase  pe  care  le-a  dezbrăcat  atunci,  nu  le-a  mai  îmbrăcat  niciodată. 
Se  ruşina  să  le  mai  şi  privească.  Acestea  toate  sunt  urmări  ale  necunoştinţei  învăţăturii 
Bisericii  lui  Dumnezeu.  Aici  se  potrivesţe  ceea  ce  zice  proorocul  Isaia,  ca  din  partea  lui 
Dumnezeu:  „Mă  voi  lăsa  găsit  de  cei  ce  nu  mă  caută". 


Importanţa  canonului 

Intr-o  zi,  sosind  la  părintele  Nicodim,  am  găsit  30-40  de  bărbaţi  şi  femei  care 
ascultau  cu  nesaţ  cuvântul  de  mântuire.  între  altele  îmi  reamintesc  că  spunea  despre 
folosul  ce-1  are  creştinul  drept-credincios  care  se  sileşte  la  facerea  sfintelor  rugăciuni  şi 
grăbeşte  a  îndeplini  canonul  ce  1-a  primit  la  mărturisire.  „Mare  folos  aduce  creştinului 
spovedania  curată,  făcută  după  Pravila  Bisericii"  spunea  Părintele.  Am  găsit  scris  într-o 
carte  bisericească  cu  slove  vechi,  o  întâmplare  ca  aceasta. 

Era  undeva  în  părţile  Rusiei,  un  creştin  drept-credincios  care  s-a  mărturisit  la 
un  preot  iscusit,  după  pravila  bisericii.  Un  vecin  al  său,  plin  de  răutate  în  inima  sa,  a  mers 
la  o  vrăjitoare  vestită  din  apropiere,  care  făcea  mari  isprăvi  cu  vrăjile  ei,  de  se  dusese 
vestea  până  departe,  şi  i-a  zis: 

Am  venit  aici  la  tine,  ca  să-ţi  plătesc  oricât  ai  cere,  numai  să  mă  pot 
răzbuna  pe  un  vecin  al  meu. 

Vrăjitoarea  i-a  zis: 

-  După  câteva  zile,  ai  să-i  plângi  de  milă,  iar  mie  îmi  vei  da  atâţia  galbeni. 
Omul  a  plecat  acasă  mulţumit  de  cele  ce  i-a  spus  vrăjitoarea.  Au  trecut  zile, 

săptămâni  şi  luni,  dar  creştinul  acela  nu  a  pătimit  nici  un  rău.  Ba  încă  toate  ale  lui  sporeau 
văzând  cu  ochii.  Vecinul  nu  a  mai  putut  răbda  şi  a  mers  iar  la  vrăjitoare,  să  vadă  ce  s-a 
întâmplat.  Vrăjitoarea  se  pregătea  să  meargă  şi  ea  la  acel  preot  duhovnic  iscusit  pentru  a- 
şi  mărturisi  păcatele  şi  fărădelegile  ei  de  o  viaţă  întreagă.  Omul  a  întrebat: 

-  Ce  ai  făcut?  Că  eu  am  socotit  că  ai  uitat  de  mine? 

Ba  nu,  a  zis  vrăjitoarea  cu  chipul  smerit,  eu  n-am  uitat,  dar  s-a  petrecut 
ceva  deosebit  şi  vrăjile  mele  cele  cu  isprăvi  mari,  nu  mai  fac  nici  doi  bani.  Stai  puţin  şi  ai 
răbdare  să-ţi  povestesc  toată  întâmplarea.  După  ce  ai  plecat  de  la  mine  rândul  trecut,  după 
o  oră  am  şi  început  vrăjile.  Am  trimis  un  grup  de  draci  ca  să  facă  rău  acelui  om,  vecin  al 
dumitale.  După  un  timp  a  sosit  acel  grup  de  draci,  şi  au  spus  că  nu  au  reuşit  să-i  facă  nici 
un  rău.  L-au  găsit  la  câmp  cu  boii  la  arat,  dar  n-au  putut,  nici  măcar  să  se  apropie  de  el. 
De  la  o  distanţă  oarecare,  în  jurul  lui  se  simţea  o  putere  nevăzută  care  ne  oprea.  Auzind 
eu  acestea  de  la  acei  draci,  a  zis  vrăjitoarea,  am  trimis  alt  grup  de  draci,  mai  pricepuţi  şi 
mai  puternici  decât  cei  dintâi.  Dar  până  la  urmă,  au  venit  şi  ei  ca  şi  cei  dintâi,  ofiliţi  şi 
necăjiţi,  că  n-au  reuşit  să-i  facă  nici  un  rău.  Ba  nici  n-au  putut  măcar  să  se  apropie  de  el, 
de  soţia  lui  sau  de  copiii  lui  şi  nici  de  casa  lui.  Atunci  eu  îngrozită  de  cele  ce  am  auzit  de 
la  dânşii,  i-am  întrebat: 

-  De  ce  nu  v-aţi  putut  apropia  de  ei  şi  de  toate  ale  lui? 

Atunci  ei,  peste  voia  lor,  siliţi  oarecum  de  o  putere  Dumnezeiască,  mi-au 

spus: 

-  Omul  acela  de  care  noi  nu  ne  putem  apropia,  a  fost  şi  s-a  mărturisit  la  un 
preot  duhovnic  iscusit.  A  primit  canon  de  la  dânsul  şi  se  osteneşte  a-1  face. 

Auzind  eu  acestea,  i-am  întrebat: 

-  Voi  nu  vă  puteţi  apropia  de  nici  un  creştin  care  se  mărturiseşte  la  preot? 
Ba  da,  au  răspuns  ei,  noi  ne  putem  apropia  de  cei  ce  se  mărturisesc  la 
preoţi,  însă  de  acei  creştini  nu  ne  putem  apropia,  care  se  mărturisesc  după  sfânta  pravilă  a 
bisericii  şi  spun  toate  păcatele  cu  căinţă  şi  hotărâre  în  inima  lor  să  pună  început  bun, 
primesc  canon  şi  se  ostenesc  zi  de  zi  în  facerea  canonului.  Noi  de  acei  creştini  nu  ne 
putem  apropia. 

Auzind  eu  acestea  de  la  draci,  m-am  îngrozit  cumplit,  aducându-mi  aminte  de 
toate  păcatele  şi  fărădelegile  mele.  Acum  m-am  pregătit  să  merg  şi  eu  la  acel  preot 
duhovnic  iscusit,  ca  să  mă  mărturisesc  după  pravila  bisericii.  Să  primesc  şi  eu  canon  de  la 
el  şi  să  mă  ostenesc  a-1  face  ca  să  mă  mântuiesc  şi  eu  cu  mila  lui  Dumnezeu. 

Omul  acela,  auzind  acestea  de  la  vrăjitoare,  a  plecat  mirându-se,  iar 
vrăjitoarea  a  şi  plecat  la  acel  peot.  Rugându-se  de  preot  să  o  primească,  la  început  n-a 
vrut,  dar  plângând  cu  lacrimi  amare  şi  povestindu-i  şi  lui  cele  petrecute  cu  diavolii,  a 
primit-o,  a  mărturisit-o,  şi  i-a  dat  canonul  cuvenit.  S-a  ostenit  cu  multă  dragoste  a-1 
împlini,  şi  până  la  moartea  ei  povestea  la  toţi  cele  petrecute  cu  diavolii  şi-i  îndemna  să  se 
îngrijească  fiecare  de  sufletul  lor.  Şi  petrecându-şi  restul  vieţii  în  fapte  bune  şi  roade 
vrednice  de  pocăinţă,  Bunul  Dumnezeu  i-a  dăruit  sfârşitul  cel  bun  şi  s-a  mântuit. 

Vedeţi,  dragii  mei  -  a  continuat  Părintele  -  câtă  putere  are  mărturisirea 
curată,  după  pravila  bisericii  şi  câtă  binefacere  aduce  ea  creştinului  drept-credincios! 
Când  veniţi  la  preot  ca  să  vă  mărturisiţi,  e  bine  mai  întâi  de  toate  să  vă  pregătiţi  bine,  bine 
de  tot.  Să  vă  scrieţi  pe  hârtie  toate  păcatele,  apoi  să  le  învăţaţi  pe  de  rost  şi  apoi  să  vă 
mărturisiţi  cu  căinţă  şi  cu  hotărâre,  primind  canonul  cuvenit,  să  vă  puteţi  folosi  vremelnic 
şi  veşnic. 

O  fată  a  întrebat  cu  sfială: 

Cuvioase  Părinte,  ce  să  fac  eu  pentru  că  nu  pot  să  învăţ  păcatele  pe  de 
rost,  oricât  de  mult  le-aş  citi? 

Părintele  i-a  răspuns: 

Dacă  nu  poţi  să  le  înveţi,  atunci  citeşte -le  de  70  de  ori  înaintea  sfintelor 
icoane  stând  în  genunchi  şi  după  aceea  le  poţi  mărturisi  citindu-le  de  pe  hârtie,  pentru  că 
Dumnezeu  nu  cere  omului  cele  cu  neputinţă. 

Fata  a  rămas  mulţumită  cu  răspunsul  primit  de  la  Părintele. 


în  prezenţa  lui  ne  simţeam  în  siguranţă 

Era  într-o  zi  de  duminică.  După  ce  s-a  terminat  slujba  Sfintei  Liturghii, 
aşteptam  cu  toţii  la  uşa  veşmântăriei  de  la  biserica  Sf.  Ioan  din  mănăstirea  Văratec.  Aşa 
aşteptam  noi  întotdeauna  când  Părintele  era  de  săptămână,  iar  când  era  liber  pleca  din 
sfântul  Altar  imediat  după  ce  se  termina  slujba,  încât  noi  nu  aveam  timp  să  luăm  sfânta 
anaforă.  Dar  când  făcea  de  săptămână,  mai  zăbovea  în  sfântul  altar  vreo  jumătate  de  oră 
în  care  timp  noi  luam  anaforă  şi,  ieşind  din  biserică,  mergeam  către  uşa  veşmântăriei.  Se 
întâmpla  câteodată  să  ne  ţină  cuvânt  de  învăţătură  acolo.  El  stătea  pe  scări  privind  cu  faţa 
luminată  spre  noi,  iar  noi  stăteam  ca  puişorii  golaşi  cu  gurile  căscate  să  primim  de  la  el 
învăţătură. 

De  multe  ori  s-a  întâmplat,  nu  numai  mie,  dar  şi  altora  să  plecăm  de  acasă 
spre  Părintele,  amărâţi  în  sufletele  noastre  de  anumite  necazuri  ce  năvăleau  asupră-ne  în 
dorinţa  ca  să  i  le  spunem  lui  rând  pe  rând  pe  toate.  Dar  se  întâmpla  ca  apropiindu-ne  din 
ce  în  ce  mai  mult  de  casa  aceea  blagoslovită,  unde  locuia  acest  binecuvântat  Părinte,  ne 
uşuram  de  ele  încât  atunci,  când  luam  blagoslovenie  şi-i  sărutam  mâna,  eram  cu  totul 
refăcuţi  şi  răspundeam  la  întrebarea  ce  ne-o  punea: 

-    Ce  aţi  mai  păţit?  Ce  mai  este  pe  acasă? 

-    Slavă  lui  Dumnezeu,  bine,  cu  rugăciunile  Cuvioşiei  voastre!  -  răspundeam 

noi. 

De  multe  ori  mi  se  întâmpla  să  plec  la  Părintele  cu  scop  să  mă  mărturisesc, 
sau  stătem  acolo  o  lună,  două  şi  nu  reuşeam  să  mă  mărturisesc  din  anumite  motive  şi  era 
nevoie  să  plec  acasă  tot  nemărturisit,  dar  o  spun  în  frica  lui  Dumnezeu  că  numai  o  singură 
blagoslovenie  dacă  luam,  plecam  acasă  aşa  de  mulţumit  şi  uşurat  sufleteşte,  ca  şi  cum  m- 
aş  fi  mărturisit.  Şi  acest  lucru  mi  l-au  spus  şi  alţii  că  tot  aşa  plecau  acasă  de  la  Părintele 
nemărturisiţi  de  multe  ori  dar  cu  aceeaşi  pace  şi  bucurie  în  inima  lor,  de  parcă  se 
mărturiseau.  Aici  se  împlineşte  cuvântul  Mântuitorului  din  Sfânta  Evanghelie  care  zice  că 
„peste  care  mâinile  îşi  vor  pune,  bine  le  va  fi". 


Schimbarea  dreptei  Celui  Preaînalt 

Intr-o  localitate  de  la  noi,  din  Moldova,  trăia  nu  demult  un  om  ce  purta  şi  el 
nume  creştinesc,  ca  toţi  creştinii  de  nume,  dar  nu  se  putea  bănui  nici  pe  departe,  că  odată 
şi-odată  va  părăsi  viaţa  lui  dezordonată  şi  va  deveni  un  creştin  model. 

Au  trecut  anii  cei  mai  frumoşi  ai  tinereţii,  pe  care  omul  i-a  petrecut  în  slujba 
lui  satan.  Insă  Dumnezeu  care  nu  voieşte  moartea  păcătosului,  1-a  avertizat  cu  un  accident 
grav,  dar  el  nu  a  băgat  în  seamă  acest  lucru  şi  a  continuat  cu  beţia,  înjurăturile  şi  cu 
celelalte  blestemăţii... 

Datorită  faptului  că  nu  îngrijea  de  familie,  ci  o  trata  cu  cruzime,  şi-a  trimis 
soţia  încă  de  tânără  cu  zile  în  mormânt  şi  a  rămas  cu  cei  opt  copii,  care  trăiau  din  mila 
vecinilor. 

Anii  bătrâneţii  se  apropiau  din  ce  în  ce  mai  mult  şi  omul  nostru,  simţind  cum 
puterile  îl  părăsesc,  s-a  dus  de  câteva  ori  pe  la  nişte  mănăstiri  din  apropiere  în  speranţa  că 
va  reuşi  să  scuture  acest  jug  aşa  de  greu,  al  patimilor  pe  care  1-a  purtat  o  viaţă  întreagă, 
dar  toate  încercările  au  fost  fără  nici  un  rezultat  mulţumitor. 

In  ultima  instanţă  aude  şi  el  de  marea  lucrarea  a  părintelui  Nicodim  Măndiţă 
de  la  mănăstirea  Văratec  şi  ca  pentru  ultima  dată,  s-a  hotărât  să  meargă  până  acolo.  Ajutat 
de  cineva,  s-a  pregătit  bine  de  mărturisire  şi  a  plecat.  Cei  care  au  fost  cu  el,  mi-au  povestit 
că  aşa  de  mult  a  plâns  la  mărturisire,  că  suspinurile  lui  se  auzeau  până  departe.  Aşa  a 
petrecut  tot  timpul,  plângând  şi  gemând  de  durere,  până  au  plecat  acasă  cu  toţii.  Şi  făcând 
o  întorsătură  în  loc,  schimbarea  vieţii  lui  din  temelie  a  pus  în  uimire  şapte  sate,  pentru  că 
cele  72  de  cărţi  ce  le-a  avut  de  citit  şi  cele  şapte  laude  ce  le-a  făcut  zilnic  au  avut  putere 
ca  să-1  facă  pe  bietul  om,  a  nu  mai  călca  blestematul  prag  al  cârciumelor,  unde  şi-a 
pierdut  anii  vieţii  şi  toată  zestrea  sufletească. 

Aceasta  este  schimbarea  dreptei  Celui  Preaînalt.  Aceasta  se  cheamă  şi  este 
prima  înviere  a  omului,  pentru  care  Domnul  şi  Mântuitorul  nostru  Iisus  Hristos  îl 
fericeşte  în  Sfânta  Evanghelie,  dacă  are  parte  de  ea.  Iar  părintele  Nicodim  văzând  acestă 
minunată  schimbare  a  omului  aceluia,  a  zis:  „Mai  rar  se  întâmplă  aşa  ceva". 

Zilnic  citeşti,  zilnic  scade  şi  canonul 


Intr-o  zi  a  venit  la  Părintele  o  femeie  care,  după  ce  s-a  spovedit,  mergând 
acasă  se  ostenea  să-şi  îndeplinească  zilnic  al  său  canon,  însă  de  la  o  vreme,  semănătorul 
de  gânduri  rele,  diavolul,  a  început  să  o  tulbure.  Ea  şi-a  schimbat  cu  totul  felul  de  viaţă  pe 
care  îl  avea  mai  înainte  de  spovedanie.  Nu  mai  ştia  nimic  ce  se  petrecea  în  sat.  Nu  mai 
stătea  de  vorbă  pe  şanţ  sau  în  poarta  casei  ore  întregi  cu  vecinii,  cum  obişnuise  până 
atunci.  Citind  zi  de  zi  prin  sfintele  cărţi,  câte  nu  a  aflat  ea  acolo,  dar  ucigaşul  de  oameni, 
diavolul,  văzând-o  că  petrece  în  acea  pace  şi  mulţumire  sufletească,  i-a  semănat  gânduri 
rele  în  mintea  şi  inima  ei  şi,  într-o  zi,  s-a  hotărât  să  meargă  la  părintele  Nicodim  să  ceară 
să-i  mai  micşoreze  canonul  de  citit,  să-i  mai  scadă  ceva  din  el. 

Ce  s-a  întâmplat  însă?  Când  a  ajuns  în  faţa  părintelui  Nicodim,  acest  gând 
străin  a  părăsit-o  definitiv  şi  parcă  îi  era  ruşine  să-şi  mai  aducă  aminte  de  el.  Totuşi,  de 
teamă,  ca  nu  cumva  venind  acasă,  să  mai  aibă  necaz  cu  el,  i-a  spus: 

Cuvioase  Părinte,  parcă  îmi  este  şi  ruşine  să  vă  mai  spun  ce  am  păţit  eu 
acasă.  De  la  o  vreme  m-a  chinuit  un  gând.  Să  vin  la  Sfinţia  voastră  şi  să  vă  rog  să-mi  mai 
micşoraţi  din  canon,  să  mai  scădeţi  ceva,  pentru  că  mi  se  părea  prea  mare.  Asta  s-a 
întâmplat  când  eram  acasă,  dar  când  am  ajuns  aici,  acest  gând  m-a  părăsit  definitiv,  însă 
de  teamă,  eu  tot  vi  l-am  spus. 

Când  a  auzit  Părintele  despre  ce-i  vorba,  a  zis  zâmbind: 

Da,  sigur  că  da,  eu  te  scad  pe  fiecare  zi,  cu  câte  ceva  din  canon,  dacă  te 
osteneşti  să  citeşti.  Dacă  citeşti  azi  câteva  pagini  şi  mâine  câteva  pagini,  eu  te  scad  pe 
fiecare  zi  de  canon  în  raport  cu  cititul.  Aşa  că  fii  liniştită,  vezi-ţi  de  treabă  şi  nu  primi 
gânduri  străine  ca  acestea,  care  te  tulbură,  căci  te  păgubeşti  vremelnic  şi  veşnic.  Aceste 
gânduri  sunt  de  la  vrăjmaşul  cel  de  obşte  al  neamului  omenesc,  care  nu  ne  vrea  binele,  ci 
numai  răul.  După  cum  nu  poţi  spăla  rufele  fară  apă  multă  şi  curată,  aşa  nici  sufletul  nu  se 
poate  curăţi  fără  Cuvântul  lui  Dumnezeu,  pe  care-1  găsim  în  sfintele  cărţi. 

Femeia  ascultând,  s-a  încurajat  mult  şi  a  plecat  acasă  cu  o  hotărâre  statornică 
în  inima  ei,  de  a  se  grăbi  mai  mult  cu  cititul  cărţilor  de  canon. 


între  mărturisire  şi  dezlegare  stă  canonul 

O  doamnă  învăţătoare,  care  a  venit  să  viziteze  mănăstirea  Văratec,  a  luat 
parte  la  slujba  Sfintei  Liturghii.  In  soborul  de  preoţi  ce  slujea,  era  şi  părintele  Nicodim. 
La  predică  s-a  nimerit  să  fie  chiar  dânsul  de  rând.  Acea  doamnă  auzind  predica,  a  rămas 
la  urmă  după  slujbă,  să  vorbească  cu  părintele  Nicodim.  Intre  altele,  ea  1-a  rugat  să  o 
mărturisească.  Părintele  a  fost  de  acord,  dar  i-a  spus  că  nu  se  poate  mărturisi  aşa  de  pripit. 

-  De  vrei  să  te  foloseşti  cu  adevărat,  vremelnic  şi  veşnic,  atunci  urmează  să 
te  pregăteşti  bine  după  caietul  cu  păcatele  omeneşti,  să  le  înveţi  pe  de  rost  şi  apoi  poţi 
veni  să  te  mărturiseşti.  Altfel  nu  se  poate  face  o  mărturisire  bună,  după  pravila  Bisericii. 

Acesta  a  fost  răspunsul  pe  care  i  1-a  dat,  după  care  doamna  a  stat  puţin  pe 
gânduri.  Ea  nu  a  mai  auzit  de  aşa  ceva  până  atunci.  Apoi  a  întrebat  iarăşi: 

Dar  unde  pot  eu  găsi  caietul  acela  cu  păcatele  omeneşti,  de  care  mi-aţi 
spus?  Aş  vrea  şi  chiar  doresc  de  multă  vreme  aşa  ceva,  cum  spuneţi  Sfinţia 
dumneavoastră  -  şi  a  început  să  lăcrimeze  chiar. 

Părintele  Nicodim  şi-a  dat  bine  seama  că  are  în  faţa  lui  un  suflet  dornic  a  se 
mântui.  A  trimis-o  în  deal  la  nişte  maici  ca  să  o  ajute  la  pregătire.  Şi  într-adevăr  doamna 
învăţătoare  s-a  pregătit  şi  era  tare  bucuroasă  în  inima  ei  că  a  sosit  şi  ziua  aceea  mult 
dorită,  de  a  se  putea  curăţi  de  păcatele  ce  apăsau  pe  conştiinţa  sa  de  multă  vreme. 

Maicile,  care  au  ajutat-o  la  pregătire,  nu  erau  maici  obişnuite,  ci  alese, 
cuvioase,  îndrumate  de  părintele  Nicodim,  care  puteau  să  sfătuiască  pe  orice  persoană 

care  le-ar  fi  cerut  ajutorul,  pentru  a  se  putea  pregăti  cât  mai  bine  pentru  a  face 
mărturisirea  păcatelor  după  sfânta  Pravilă.  Doamna  aceea,  deşi  era  învăţătoare,  a  avut 
ocazia  să  înveţe  şi  ea  ceea  ce  nu  a  mai  auzit  vreodată.  Căci  şcoala  pe  care  a  urmat-o  ea  zi 
de  zi,  până  să  ajungă  a  fi  pe  post  de  învăţătoare,  n-a  avut  puterea  sau  posibilitatea  să-i 
facă  cunoscut  lucrul  cel  mai  de  căpetenie,  şi  ca  să  zicem  mai  pe  scurt,  «încă  un  lucru  care 
trebuie»  fiecărui  muritor,  grija  pentru  îndreptarea  vieţii,  pentru  mântuire. 

In  timp  ce  se  pregătea  pentru  mărturisire,  doamna  a  început  a  înţelege  ce  este 
acea  greutate  a  păcatului  şi  putinţa  de  a  se  izbăvi  de  el  prin  facerea  canonului  şi 
schimbarea  din  temelie  a  modului  de  viaţă  petrecut  până  acum. 

La  mărturisire  a  simţit  în  mod  vădit,  cum  o  putere  de  sus  a  întărit-o  atunci, 
când  părintele  Nicodim  a  rostit  cuvintele  de  dezlegare  a  păcatelor  sale,  facându-i  pe  cap 
semnul  Sfintei  Cruci,  după  ce  mai  întâi  i-a  rânduit  drept  canon,  să  citească  un  anumit 
număr  de  cărţi  sfinte.  După  mărturisire,  doamna  a  mai  zăbovit  prin  mănăstire  vreo  câteva 
zile. 

Când  să  plece  acasă,  a  venit  iar  pe  la  Părintele,  oarecum  cam  îngrozită.  Ce  s-a 
întâmplat?  Cât  a  mai  stat  prin  mănăstire,  a  auzit  de  ici  de  colo,  fel  de  fel  de  păreri  şi 
şoapte,  care  îi  spuneau: 

-  Să  mergi  iar  la  Părintele  să  te  dezlege  de  acest  canon  aşa  de  greu,  că  vezi, 
dumneata  eşti  ocupată  cu  şcoala,  cu  copiii,  cu  menajul  şi  nu  mai  ai  timp  să  te  ocupi  şi  cu 
cititul  atâtor  cărţi.  De  nu  te  va  dezlega  de  acest  canon,  atunci  măcar  să  ţi-1  schimbe,  să-ţi 
dea  alt  canon,  să  dai  ceva  bani  ca  să  scapi  de  el. 

Şi  aşa,  în  urma  sfaturilor  primite,  doamna  noastră  învăţătoare,  a  venit  să  se 
târguiască  la  părintele  Nicodim.  Cum  a  văzut-o  Părintele  că  deschide  poarta,  parcă  a  şi 
cunoscut  pricina  şi  a  întrebat-o: 

-  Ce  s-a  întâmplat? 

Dânsa  nu  se  pricepea  cum  să  înceapă  vorba: 

-  Nu  s-a  întâmplat  nimic,  Părinte,  dar  vedeţi,  eu  am  uitat  să  vă  spun  că  sunt 
tare  ocupată  cu  şcoala,  cu  copiii  şi  cu  treburile  casnice,  aşa  că  nu  cred  că  voi  mai  putea  să 
mă  ocup  şi  cu  cititul  acelor  cărţi  pe  care  mi  le-aţi  dat  drept  canon.  V-aş  ruga  tare  mult  să 
mă  dezlegaţi  de  acest  canon  cu  cărţi  de  citit,  mai  bine  plătesc  ceva.  Vă  dau  două  mii  de 
lei.  Ii  am  la  mine,  numai  să  mă  scăpaţi  de  canonul  cititului  care-i  aşa  de  greu  pentru  mine. 

După  un  timp  de  gândire,  Părintele  i-a  zis  cu  vocea  plină  de  durere: 

Mă  mir  de  dumneata  care  eşti  în  învăţământ,  că  te  îngrozeşti  aşa  de  mult 
de  cititul  cărţilor.  La  noi  aici  vin  bărbaţi  şi  femei  care  nu  ştiu  o  buche  de  carte  şi  primesc 
acest  canon  cu  toată  bunăvoinţa  şi  dragostea  şi  se  folosesc  foarte  mult  de  cititul  cărţilor. 
Plătesc  cu  bani  pe  cei  ce  ştiu  carte  de  le  citesc  şi  ei  ascultă.  In  aceste  cărţi  pe  care  ţi  le-am 
dat  să  le  citeşti,  o  să  găseşti  multe  lucruri  pe  care  nu  le  cunoşti  acum.  Dumneata  îmi 
fagăduieşti  bani  ca  să  te  scap  de  citit.  Dar  eu  ce  să  fac  cu  banii  dumitale  dacă  îi  primesc? 
Iar  dumneata,  dacă  îmi  dai  bani  şi  nu  mai  citeşti  învăţătura  sfântă,  care  îţi  hrăneşte 
sufletul,  cum  rămâi?  Această  comoară  de  învăţături,  care  se  află  în  sfintele  cărţi,  este 
absolut  necesară  pentru  hrana  sufletului,  după  cum  ne  învaţă  Mântuitorul:  „Nu  numai  cu 
pâine  va  trăi  omul,  ci  cu  tot  cuvântul  ce  iese  din  gura  lui  Dumnezeu"  (Matei  4,  4). 
Tocmai  pentru  că  am  fost  lipsiţi  de  cuvântul  lui  Dumnezeu,  am  ajuns  astăzi  la  sapă  de 
lemn,  mai  ales  din  punct  de  vedere  sufletesc.  Aşa  că  te  sfătuiesc  să  nu  pleci  urechea  la 
vorbe  care  te  păgubesc,  căci  sunt  sigur  că  de  vei  începe  a  citi  prin  sfintele  cărţi,  puţin  câte 
puţin,  în  raport  cu  cititul,  te  vei  uşura  şi  de  păcatele  pe  care  le-ai  mărturisit.  Păcatul 
săvârşit  nu-1  părăseşte  pe  om,  de  nu  se  va  lumina  şi  alimenta  cu  hrană  sufletească,  care 
este  cuvântul  lui  Dumnezeu.  După  cum  ai  observat  la  mărturisirea  ce  ai  facut-o,  că  mai 
înainte  de  a  primi  dezlegarea  păcatelor,  ai  primit  de  la  duhovnic  canonul  cuvenit  şi  apoi 
dezlegarea  păcatelor.  Ca  să  poţi  ajunge  la  dezlegarea  sau  iertarea  păcatelor  cu  adevărat 
trebuie  să  treci  prin  canon.  Intre  mărturisirea  păcatelor  şi  dezlegarea  lor  stă  la  mijloc 
canonul.  Dreptatea  Dumnezeiască  nu  se  poate  împăca  de  nu  va  fi  păcatul  pedepsit,  ori 
aici  vremelnic  prin  facerea  canonului,  ori  în  veşnicie  fără  nici  un  folos,  cu  canonul  veşnic 

al  muncilor.  Dar  să  ştii  că  nu  acest  canon  uşurează  şi  iartă  păcatele  noastre,  ci  jertfa 
Mântuitorului  nostru  Iisus  Hristos,  dar  pentru  a  ne  face  şi  noi  părtaşi  acesteia,  trebuie  să 
facem  acest  mic  şi  uşor  canon,  fără  de  care  nu  putem  să  ne  uşurăm  şi  curăţim  de  păcate... 
Alege  ce  vrei. 

Atunci  doamna  învăţătoare  a  rămas  hotărâtă  a  face  mai  bine  canonul  aici  în 
această  viaţă,  decât  în  veşnicie...  A  sărutat  mâna  Părintelui  şi  a  plecat  voioasă  la  casa  ei. 

Vezi,  cum  lucrează  vrăjmaşul  mântuirii  prin  vasele  slabe,  prin  năimiţii 
lui?  a  zis  Părintele.  Doamna  aceasta  care  s-a  pregătit  aşa  de  bine  de  mărturisire  şi  s-a 
hotărât  a  nu  mai  lua  parte  pe  viitor  la  petreceri  cu  ospeţe  drăceşti,  iată,  cum  i-a  şoptit 
vrăjmaşul  ca  să  facă  orice  canon,  numai  să  nu  citească  prin  sfintele  cărţi,  să  nu  se 
lumineze  cu  cuvântul  lui  Dumnezeu,  să  trăiască  şi  mai  departe  în  întuneric,  ca  şi  până 
acum.  Cât  e  de  viclean  satana,  şi  cum  a  adus  atâta  groază  în  sufletul  ei,  de  a  nu  mai  citi 
cărţi  sfinte.  Alimentarea  zi  de  zi  cu  cuvântul  lui  Dumnezeu  şi  facerea  sfintelor  rugăciuni, 
e  singurul  mijloc  care-1  face  pe  om,  cu  darul  lui  Dumnezeu,  a  se  pregăti  pentru  viaţa  de 
veci  şi  a  duce  o  viaţă  rodnică  în  fapte  bune.  De  aceea  şi  noi,  care  atât  de  mult  ne-a  miluit 
bunul  Dumnezeu,  să  ne  ostenim  a  veni  în  ajutorul  aproapelui  pe  toate  căile  posibile  şi 
imposibile:  cu  o  carte  bună,  cu  un  sfat  bun,  creştinesc,  cu  pilda  vieţii,  cu  rugăciunea,  cât 
mai  trăim  pe  acest  pământ. 

A  citit  pentru  altul,  dar  s-a  folosit  şi  el 


într-o  zi,  pe  când  Părintele  vorbea  cu  cineva,  aruncându-ne  puţin  privirea  spre 
poartă,  am  văzut  o  mulţime  de  oameni  şi  femei  care  stăteau  înafară  şi  nici  unul  din  ei  nu 
îndrăznea  să  ciocănească  pentru  a  le  deschide.  Am  mers  şi  le -am  descuiat  poarta. 

După  ce  au  intrat,  ne-am  dus  cu  ei  în  grădină  şi  aşezându-se  pe  bănci  şi  pe 
iarba  verde,  aşteptau  asemenea  celor  ce  stau  la  masă  şi  nu  îndrăznesc  să  guste  din  cele 
puse  înainte,  până  ce  nu  ia  mai  întâi  cel  mai  bătrân. 

Părintele  Nicodim,  văzând  această  tăcere  şi-a  dat  seama  că  el  are  cuvântul,  ca 
cel  mai  în  vârstă  şi  de  aceea,  adresându-se  către  cei  veniţi,  le-a  zis: 

-  Ce  mai  este  pe  la  dumneavoastră? 
Din  acea  mulţime,  un  bătrân  i-a  răspuns: 

-  Bună  pace,  Părinte!  -  şi  arătând  cu  mâna  spre  unul  din  oamenii  prezenţi,  a 

zis: 

Omul  acesta  mi-a  citit  toate  cărţile  pe  care  mi  le-aţi  dat  de  canon.  Citind 
pentru  mine,  s-a  folosit  şi  el,  căci  câte  lucruri  minunate  nu  se  află  în  acele  blagoslovite 
cărţi.  El  are  ţinere  de  minte  şi  a  mai  spus  şi  la  alţii.  Aşa  că  toţi  câţi  am  venit  acum,  suntem 
pregătiţi  să  ne  mărturisim  şi  hotărâţi  a  pune  început  bun  de  viaţă  cu  adevărat  creştinească. 
După  cum  mă  ştiţi,  eu  nu  pot  citi  prin  cărţi,  dar  aceste  persoane  care  sunt  aici  s-au  mişcat 
la  cele  ce  le-a  spus  omul  care  mi-a  citit  mie  cărţile  de  canon.  Şi  preotul  din  sat  de  la  noi,  e 
tare  mulţumit  de  când  a  început  omul  acesta  să  citească  pentru  mine  la  canon.  Acum  vin 
mai  mulţi  oameni  la  biserică,  decât  înainte,  Cuvioase  Părinte,  eu  am  avut  vorbă  cu  acest 
om  ca  să-i  plătesc  pentru  cărţile  pe  care  mi  le-a  citit,  dar  după  ce  a  terminat  de  citit,  n-a 
mai  vrut  să  primească  de  la  mine  bani.  A  spus  că  s-ar  cădea  ca  el  să-mi  dea  mie  bani, 
deoarece  abia  de  când  a  început  să  citească  şi-a  dat  seama  ce  rost  are  el  pe  lumea  asta 
fiind  şi  creştin  muritor.  Mi-a  spus  că  dacă  el  nu-mi  citea  aceste  cărţi,  avea  să  trăiască  până 
la  moarte  legat  la  ochi,  necunoscând  nimic  şi  avea  să-şi  piardă  sufletul. 

La  auzul  acestor  cuvinte,  părintele  Nicodim  s-a  veselit  nespus  de  mult.  Şi 
veselindu-se  Părintele,  se  veseleau  împreună  cu  el  şi  îngerii  lui  Dumnezeu  pentru  aflarea 
oilor  pierdute,  pentru  întoarcerea  acestor  suflete  de  pe  calea  pierzării  la  calea  mântuirii... 
Făcându-se  tăcere  câteva  minute,  părintele  Nicodim  privea  spre  ei  cu  aşa  plăcere,  cum 
priveşte  mama  spre  fiii  săi,  şi  le-a  zis: 

Vedeţi  ce  mare  putere  are  citirea  cărţilor  sfinte  pentru  sufletele  ce  petrec 
în  întuneric?  Să  facem  şi  noi  cum  face  ariciul  când  merge  în  vie  şi  strugurii  sunt  copţi. 
Cum  se  suie  pe  butucul  viei  şi  mănâncă  până  se  satură,  apoi  scutură  cu  putere  butucul, 
până  ce  cad  bobiţe  multe.  Coboară  apoi  şi  se  tăvăleşte  pe  jos  până  se  încarcă  bine  şi 
pleacă  liniştit  şi  mulţumit  că  poate  duce  hrană  puişorilor  lui.  Aşa  să  facem  şi  noi.  Când 
auzim  sau  citim  ceva  bun,  care  ne  foloseşte,  să  spunem  şi  altora,  să  se  folosească  şi  ei. 
După  ce  ne-am  alimentat  noi  cât  trebuie,  să  ducem  şi  celor  ce  sunt  în  lipsă. 

Omul  acela,  când  a  văzut  că  s-a  făcut  pauză,  a  început  iar  cu  întrebările: 

Cuvioase  Părinte,  de  mult  ne  zbatem  noi  să  venim  la  Sfinţia  voastră,  dar 
n-am  reuşit  până  acum.  De  câte  ori  eram  gata  să  plecăm,  apărea  câte  ceva,  ba  la  unul,  ba 
la  altul  şi  eram  nevoiţi  să  amânăm  plecarea.  Ne-am  speriat  de  atâtea  ispite  care  de  fiecare 
dată  ne  făceau  peste  voia  noastră,  să  renunţăm  la  plecare,  să  amânăm  mereu.  Terminasem 
canonul  de  citit  şi  dacă  am  văzut  că  nu  putem  pleca,  am  luat  încă  odată  la  citit  acele  cărţi, 
încât  puţin  a  fost  de  nu  am  terminat  canonul  şi  a  doua  oară.  Oare  am  greşit  dacă  am  citit 
încă  o  dată,  fără  voia  Sfinţiei  voastre?  Căci  drept  să  vă  spun  ne  obişnuisem  a  asculta 
mereu  câte  ceva  din  acele  cărţi  şi  nu  mai  puteam  să  stăm  fară  să  ascultăm. 

Nu,  n-aţi  greşit  cu  nimic.  Trebuie  mereu  să  citim,  le  fel  cum  respirăm 
aerul  sau  cum  ne  alimentăm  trupul  cu  mâncare  şi  băutură.  Căci  numai  aşa  făcând  ne 
putem  întări  în  credinţă,  ne  putem  apropia  şi  uni  cu  Dumnezeu  de  aici  de  pe  pământ  ca  să 
putem  petrece  cu  el  în  veşnicie.  De  altfel,  canonul  citirii  sfintelor  cărţi,  pe  care  l-aţi 
primit  la  spovedanie,  nu  este  şi  nu  trebuie  să  spunem  că  este  canon  greu.  In  Pravila 

Bisericească  de  Nicodim  Sachelarie,  se  numără  între  canoanele  uşoare.  Chiar  Mântuitorul 
nostru  Iisus  Hristos,  fericeşte  pe  cei  ce  ascultă  cuvântul  lui  Dumnezeu  şi-1  păzesc  pe  el. 


Cartea  sfântă  schimbă  viata 

Un  om,  care  a  făcut  serviciul  la  C.F.R.,  controlor  de  bilete,  a  ieşit  la  pensie. 
In  acelaş  timp  cu  pensionarea  lui,  a  auzit  şi  de  lucrarea  ce  o  făcea  Dumnezeu  la 
mănăstirea  Văratec  prin  persoana  părintelui  Nicodim.  A  mers  şi  el  să  vadă  cu  ochii  ceea 
ce  se  auzea  vorbindu-se  cu  aşa  de  mare  răsunet  şi  dacă  a  reuşit  să  se  mărturisească,  i  s-a 
părut  că  s-a  născut  din  nou.  Acea  mare  bucurie  pe  care  a  avut-o  atunci  când  s-a  angajat  la 
C.F.R.  pentru  că  îi  garanta  pe  o  bucată  de  timp  o  sursă  de  existenţă  pentru  el  şi  familie,  de 
data  aceasta  bucuria  lui  că  a  reuşit  să  se  împace  cu  Dumnezeu  prin  reînnoirea  celui  de  al 
doilea  botez  al  spovedaniei,  bucuria,  zic  i-a  fost  aşa  de  mare,  încât  nu  reuşea  să  o  arate  în 
întregime  prin  cuvinte,  ci  numai  în  timpul  rugăciunii  prin  suspine  negrăite  şi  lacrimile 
fierbinţi  ale  pocăinţei,  împăcat  şi  mulţumit  sufleteşte. 

Fără  să  mai  zăbovească  un  minut  la  cele  deşarte  şi  trecătoare,  cu  o  dragoste 
arzătoare,  asemenea  şcolarului  silitor,  sta  şi  citea  cu  nesaţ  în  sfintele  cărţi,  încât  atunci 
când  venea  vremea  să  meargă  la  masă  sau  la  alte  treburi  casnice,  strict-necesare,  i  se 
părea  o  sarcină  greu  de  purtat  şi  zicea  şi  el  ca  proorocul  David:  „Din  nevoile  mele  scoate- 
mă"  (Psalmi  24, 18). 

Preotul  paroh  era  tânăr  şi  prieten  bun  şi  vecin  cu  el.  Venind  pe  la  el,  adeseori 
îl  găsea  ba  citind,  ba  făcând  cele  şapte  laude  cu  soţia. 

Odată,  când  i-a  venit  bine,  i-a  zis,  aşa  pieteneşte: 

-  Eu  m-am  speriat  de  matale.  Nici  când  erai  la  serviciu  la  C.F.R.  nu  erai  aşa 
de  ocupat  ca  acuma.  Mă  tem  că  o  să  înnebuneşti  tot  citind  mereu  cărţi. 

-  Ba  nu,  cinstite  părinte,  de  acum  nu  mai  înnebunesc,  dacă  nu  am  înnebunit 
până  acum.  Este  adevărat,  am  crezut  şi  eu  că  înnebunesc  după  ce  am  ieşit  la  pensie, 
pentru  că  nu  aveam  atunci  cărţi  de  citit.  Fiind  obişnuit  o  viaţă  întreagă  cu  serviciul  pe 
care  îl  aveam,  de  a  umbla  mereu  prin  vagoane,  cât  îi  trenul  de  lung,  credeţi-mă,  cinstite 
Părinte,  că  nemaimergând  la  serviciu  şi  stând  mereu  acasă,  mă  uitam  mereu  pe  fereastră. 
Ieşeam  afară  fară  nici  o  treabă  şi  intram  în  casă  adeseori,  de  nu  ştiam  ce-i  cu  mine.  Mereu 
mă  certa  soţia  şi  îmi  spunea  că  sunt  mai  rău  ca  un  copil.  Da,  atunci  am  crezut  că 
înnebunesc.  Şi  poate  chiar  că  mă  şi  stricam  de  cap,  dacă  bunul  Dumnezeu  nu-mi  punea  în 
faţă  marea  lucrare  a  părintelui  Nicodim  Măndiţă  de  la  Văratec.  Acum  nu  mai  pot  spune 
altceva  decât  slavă  lui  Dumnezeu  că  am  o  ocupaţie,  ca  să-mi  pot  da  seama  de  rostul 
venirii  mele  pe  pământ  şi  răspunsul  ce  îl  voi  avea  de  dat  la  înfricoşata  Judecată,  de  nu  voi 
face  roade  vrednice  de  pocăinţă.  Mai  înainte  de  a  citi  prin  sfintele  cărţi,  mă  socoteam  un 
om  corect  şi  fară  nici  un  cusur,  dar  acum,  vai,  mă  ruşinez  de  mine,  Părinte,  şi  de  viaţa  pe 
care  am  trăit-o  până  acum.  Dacă  ar  fi  îngăduit  aşa  ceva,  apoi,  credeţi-mă  că  o  spun  în 
frica  lui  Dumnezeu,  aş  lăsa  cu  limbă  de  moarte  ca  trupul  meu  să  nu  fie  îngropat  în 
cimitirul  Bisericii,  ci  să-1  arunce  în  groapa  unde  se  aruncă  animalele  moarte.  Căci  în  viaţa 
mea  i-am  făcut  trupului  toate  voile  cele  rele  şi  niciodată  nu  m-am  înfrânat. 

Părintele  a  ascultat  cu  multă  atenţie,  deoarece  cuvintele  lui  erau  pline  de 
convingere  şi  de  aici  încolo  1-a  lăsat  în  pace  pe  ceferist  ca  să-i  tihnească  pocăinţa. 

Sufletul  se  curăţă  citind  sfintele  cărţi 


Părintele  Nicodim  era  la  slujbă  în  Sfânta  Biserică  de  la  Schimbarea  la  Faţă.  O 
femeie  m-a  tras  puţin  de  haină.  Când  m-am  uitat,  mi-a  făcut  semn  să  ies  puţin  afară  din 
biserică,  pentru  a-mi  spune  ceva.  In  pridvor  mi-a  spus  ca  să-1  rog  pe  Părintele  să  o 
mărturisească,  pentru  că  venise  fară  voia  soţului  şi  nu  putea  sta,  căci  era  de  la  mare 
distanţă.  Merg  la  uşa  de  la  veşmântărie  şi  rog  pe  maica  să-1  anunţe  pe  Părintele.  Dacă  a 
aflat  care-i  pricina,  mi-a  spus  să  vină  numaidecât  femeia.  Când  să-i  dea  canon,  ea  nu  ştia 
carte  şi  stăruia  la  Părintele  că  va  face  orice  alt  canon,  dar  numai  de  citit  cărţi  nu  poate. 
Atunci  Părintele  a  întrebat-o: 

Dar  dumneata  poţi  spăla  rufe  fară  apă?  Apoi  dacă  nu  se  pot  curăţi  rufele 
fără  apă,  tot  la  fel  nici  creştinul  nu  se  poate  curăţi  de  murdăria  păcatului  fără  apa  cea  vie 
care  este  cuvântul  lui  Dumnezeu. 

Ea  a  încercat  să  spună  că  dacă  ar  şti  carte  ar  primi  bucuroasă  canon  de  citit, 
dar  aşa  cum?  Părintele  i-a  zis  iarăşi: 

Dacă  vrei,  atunci  poţi  citi  cu  urechile.  Pui  pe  altcineva  să-ţi  citească  şi 
dumneata  asculţi.  Nu  vezi  că  toţi  oamenii  au  case  de  locuit,  dar  nu  toţi  ştiu  a  construi? 
Pun  pe  altul  care  ştie,  şi-1  plătesc.  Toţi  oamenii  sunt  îmbrăcaţi  cu  haine,  dar  nu  toţi  sunt 
croitori,  ci  merg  şi-i  plătesc  croitorului  să  le  facă.  Toţi  au  încălţăminte  în  picioare,  toţi  au 
sobe  de  încălzit  în  camere,  dar  nu  toţi  sunt  cizmari  sau  sobari,  ci  plătesc  acelora  care  ştiu 
să  facă  şi  le  fac.  Aşa  şi  dumneata,  dacă  nu  ştii  carte,  plăteşti  acelora  care  ştiu  să  citească, 
iar  dumneata  asculţi  cu  atenţie  şi  aşa  îţi  poţi  face  canonul,  dacă  vrei  să-1  faci.  Cum  am 
ştiut  să  facem  păcatul,  cheltuind  uneori  sume  mari  de  bani,  tot  aşa  trebuie  să  cheltuim 
acum  ca  să  putem  scăpa  de  el. 

După  cele  auzite,  femeia  s-a  lămurit  destul  de  bine  şi  s-a  învoit  a  primi  acest 
canon,  zicând: 

-    Bine,  Cuvioase  Părinte,  am  să  plătesc  eu  cuiva  ca  să-mi  citească,  doar  ale 
mele  sunt  păcatele,  dar  mă  gândesc,  unde  voi  găsi  eu  atât  de  multe  cărţi? 

De  nevoie  poţi  să  citeşti  o  carte  de  mai  multe  ori.  Iar  de  găsit  cărţi  o  să 
găseşti,  nu  avea  nici  o  teamă,  dar  nici  nu  aştepta  să-ţi  bată  cineva  în  poartă  ca  să  ţi  le 
aducă.  Te  interesezi  pe  ici,  pe  colo,  mai  întrebi  ba  pe  unul,  ba  pe  altul.  Că  doar  ai  auzit  ce 
făceau  oamenii  pe  timpul  foametei.  Nimeni  nu-i  trimetea  în  Ardeal  sau  în  Banat  după 
faină,  ci  mergeau  ei  de  bunăvoie,  pentru  că  simţeau  nevoia  de  a  se  hrăni  pe  ei  şi  pe  cei  ai 
casei  lor.  Nu  vezi  ce  fac  femeile  de  Paşti,  când  le  trebuie  drojdie  pentru  copt?  Cum  caută 
şi  dau  cât  nu  face,  numai  ca  să  poată  găsi?  Aşa  şi  dumneata,  dacă  vei  simţi  nevoia  să-ţi 
cureţi  sufletul  de  păcate,  atunci  vei  căuta  în  dreapta  şi  în  stânga  şi  vei  găsi  negreşit. 

Femeia  s-a  lămurit  şi  în  această  problemă  şi  nu  a  mai  zis  nimic,  decât  a 
sărutat  mâna  Părintelui  şi  a  plecat. 

Ascultarea  cititului 


Intr-o  zi  după  slujbă,  a  mai  venit  o  femeie  la  mărturisire  şi  nici  aceasta  nu  ştia 
carte.  După  ce  s-a  mărturisit  şi  a  primit  canon,  a  mers  acasă.  Ea  era  asemenea  seminţei 
din  Evanghelie  care  a  răsărit  între  spini.  După  ce  a  venit  acasă  unde  o  aşteptau  treburile, 
nu  şi-a  mai  adus  aminte  de  canon,  decât  atunci  când  a  venit  vremea  să  se  mărturisească  la 
preotul  paroh.  In  urma  mărturisirii,  s-a  plâns  că  părintele  Nicodim  i-a  dat  canon  să 
citească  un  număr  de  cărţi,  însă  ea  nu-1  poate  face,  pentru  că  nu  ştie  carte  şi  1-a  rugat  pe 
părintele  paroh  să  o  dezlege  de  acest  canon  al  cititului  de  cărţi  sfinte. 

Cum  ţi-a  dat  părintele  Nicodim  să  citeşti  cărţi,  dacă  nu  ştii  carte?  Eu  îl 
cunosc  bine  pe  Părintele,  dar  nu  pot  crede  că  el,  ca  duhovnic  iscusit,  a  putut  da  un 
asemenea  canon,  dacă  nu  poţi  să  citeşti?  -  a  zis  el  mirat  de  aceasta. 

Atunci  femeia  a  adăugat: 

-  Părintele  Nicodim  nu  mi-a  dat  să  citesc  eu,  ci  să  pun  pe  altcineva  iar  eu  să 

ascult. 

-  Păi  de  ce  nu  mi-ai  spus,  aşa  da,  aşa  ca  să  asculţi  de  la  cineva  care  citeşte, 
se  poate.  Aşa  canon  se  poate  face  cu  uşurinţă.  Mă  gândeam  şi  eu  cum  putea  părintele 
Nicodim  să-ţi  dea  canon  ca  să  citeşti,  câtă  vreme  nu  ştii  carte.  Dar  dacă  e  vorba  ca  să 
asculţi  de  la  cineva,  atunci  nu  e  greu.  Stai  sau  lucrezi  ceva  de  mână  în  linişte  şi  celui  care 
îţi  citeşte  îi  dai  ceva.  Da,  aşa  se  poate  şi  trebuie  să  te  grăbeşti,  căci  te  văd  cam 
neputincioasă  şi  cred  că  ai  trecut  de  70  de  ani. 

-  Am  aproape  80,  cinstite  Părinte,  a  zis  ea. 

Auzind  aceste  cuvinte  de  la  preotul  paroh,  femeia  nu  a  mai  zis  nimic  mai 
mult  şi  a  plecat  acasă  tot  tocmindu-se  cu  ea,  să  facă  sau  să  nu  facă  canonul  de  la  părintele 
Nicodim. 

Nu  pierde  vremea 


Altă  femeie,  după  ce  s-a  mărturisit  şi  a  primit  canon,  a  venit  acasă.  Voind  a 
pune  în  bună  rânduială  toate  treburile  gospodăriei,  nu-i  mai  rămânea  cât  de  puţin  timp 
pentru  a  se  ocupa  şi  de  facerea  canonului.  De  la  o  vreme  s-a  gândit  şi  iar  s-a  gândit,  ce  ar 
fi  de  făcut  cu  canonul.  Şi  după  multe  socoteli,  a  stabilit  că  cel  mai  nimerit  lucru  ar  fi  să  se 
ducă  iar  la  părintele  Nicodim  şi  să-1  roage  frumos  ca  să  o  dezlege  de  acest  canon  al 
cititului  de  cărţi.  „Că  de,  -  îşi  zicea  ea  -  eu  n-am  mai  citit  cărţi  de  pe  când  eram  la  şcoală, 
şi  acum,  după  atâţia  ani,  de-abia  mai  cunosc  literele.  Ce  să  faci  cu  mine  la  citit,  pierd 
vremea  degeaba  şi  nu  înţeleg  nimic.  Până  la  urmă  dau  ceva  bani,  căci  am  de  unde.  Doar 
părintele  Nicodim  e  un  preot  înţelept  şi  are  să-şi  dea  seama  că  eu  nu  pot  să  fac  canonul 
aşa  la  citit".  Şi  după  ce  a  învăţat  lecţia  pe  de  rost,  a  plecat  la  mănăstirea  Văratec.  Ajunsă 
în  faţa  Părintelui,  nu  ştia  cum  şi-a  pierdut  curajul  şi  nu  ştia  să  înceapă  vorba.  Părintele 
Nicodim  văzând  că  s-a  intimidat,  i-a  venit  în  ajutor  şi  a  întrebat-o. 

Vrei  cumva  să  te  mărturiseşti  sau  ai  alte  necazuri  care  te-au  adus  aici  la 

noi? 

Cu  această  întrebare  ce  i-a  pus-o  părintele  Nicodim,  pe  loc  şi-a  schimbat 
părerea  de  a  mai  cere  să  o  dezlege  de  canon  şi  a  luat  aşa  în  pripă  o  hotărâre  de  a  cere  ca 
măcar  să-i  mai  scadă  din  numărul  cărţilor.  Părintele  nu  i-a  stat  de  loc  împotrivă  la  cererea 
ei,  făcută  cu  stăruinţă  şi  a  asigurat-o  că-i  scade  din  canon  pe  fiecare  zi,  în  raport  cu  ceea 
ce  va  citi,  zicându-i: 

-  Dacă  azi  citeşti  câteva  file,  eu  te  scad,  şi  mâine  iar  de  vei  mai  citi,  iarăşi  te 
scad,  nu-ţi  mai  adaug  nimic  la  ceea  ce  vei  citi  pe  fiecare  zi,  ci  mereu,  mereu,  te  voi  scădea 
până  ce  vei  reuşi  să-1  termini. 

Ea  auzind  aşa,  n-a  mai  avut  ce  spune,  decât  că  are  o  gospodărie  mare  şi  opt 
copii  care  aşteaptă  totul  numai  de  la  ea.  Soţul  lucrează  din  zori  şi  până-n  noapte  la  munca 
câmpului  şi  nu  o  poate  ajuta  pe  ea  cu  nimic. 

Părintele  vrând  să  controleze  dacă  nu  cumva  ea  îşi  risipeşte  timpul  şi  cu  alte 
îndeletniciri  nefolositoare,  a  întrebat: 

-    De  stat  de  vorbă  cu  vecinele  pe  şanţ,  în  faţa  porţii,  mai  stai? 

Stau,  Cuvioase  Părinte,  cum  să  nu,  pentru  că  nu  m-am  putut  dezbăra  de 
acest  obicei  care  îmi  mănâncă  ceasuri  întregi. 

Apoi  vezi,  că  în  loc  să  te  uşurezi  de  păcate,  mai  tare  te  încarci.  Tocmai 
acest  timp  pe  care  îl  pierzi  în  zadar,  îţi  este  de  mare  trebuinţă  pentru  a-ţi  face  canonul. 

I-a  mai  dat  şi  alte  învăţături,  pe  care  ea  le-a  pus  la  inimă  şi,  luând 
blagoslovenie,  plecă  aşa  de  întărită  sufleteşte,  ca  şi  cum  ar  fi  terminat  canonul. 


Să  citeşti  o  sută  de  cărţi  a  câte  300  de  pagini 

La  o  mărturisire,  Părintele  mi-a  dat  să  citesc  48  de  cărţi  din  cele  ce  le  voi 
alege  eu  însă  n-am  îndrăznit  a  citi,  după  cum  am  spus  mai  sus,  cărţi  din  acelea  pe  care 
părintele  Nicodim  le  socotea  mai  greu  de  înţeles  pentru  noi. 

Desigur  că  au  mai  urmat  câteva  mărturisiri,  după  care  Părintele  m-a  întrebat: 

-  Mai  ai  ceva  de  citit  la  canon  sau  ai  terminat? 

-  Da,  am  terminat,  nu  mai  am  nici  o  carte  de  citit. 

-  Arunci  mai  citeşte  ce  poţi  şi  pe  cât  poţi. 

Ce  credeţi  că  s-a  întâmplat  cu  mine?  M-am  dedat  la  lenevire.  Mai  citeam  ici, 
colo  câteva  file,  dar  nu  încercam  să  citesc  aşa  cu  râvnă,  ca  mai  înainte.  Să  încep  o  carte  şi 
să  nu  mă  las  până  nu  o  termin  de  citit.  Nu.  Părintele  parcă  a  vrut  să  mă  pună  la  încercare, 
sau  mai  bine  zis  să  pot  vedea  eu  personal  câte  parale  fac,  lăsat  aşa  în  voia  soartei. 
După  vreo  trei  sau  patru  mărturisiri,  m-a  întrebat: 

-  Ce  canon  ţi-am  dat  la  ultima  mărturisire? 
La  care  eu  am  răspuns: 

-  Mi-aţi  dat  să  citesc  cât  pot  şi  ce  pot. 

-  Cât  timp  a  trecut  de  arunci?  a  întrebat  Părintele. 

-  Aproape  un  an,  am  îngăimat  eu  răspusul,  neştiind  ce  replică  voi  primi. 

Şi  câte  cărţi  ai  mai  citit  în  aproape  un  an  de  zile?  a  continuat  părintele 
Nicodim  cu  o  voce  mai  serioasă  ca  de  obicei  şi  parcă  bănuia  că  nu  voi  avea  cu  ce  să  mă 
arăt. 

Am  stat  câteva  minute  fără  grai,  fără  să  zic  măcar  un  cuvânt,  după  care  am 
răspuns  cu  sfială: 

N-am  mai  citit  nici  o  carte  întreagă,  ci  doar  m-am  uitat  ba  pe  una,  ba  pe 
alta,  citind  câteva  file  colo,  câteva  dincolo,  însă  de  citit  o  carte  de  la  început  şi  până  la 
sfârşit,  n-am  citit... 

-  O  să  citeşti  de  acum  încolo,  dacă  până  acum  n-ai  citit.  Să  citeşti  o  sută  de 
cărţi,  însă  nici  una  din  ele  să  nu  aibă  mai  puţin  de  300  de  pagini,  fără  să  le  mai  numesc 
care. 

Când  a  fost  cazul  să  mă  ridic  din  genunchi  aş  fi  fost  mai  bucuros  să  intru  în 
pământ  decât  să  mă  ridic  în  faţa  Părintelui.  Şi  atunci,  ca  şi  de  altă  dată,  am  avut  ocazia  să 
văd  clar  ceea  ce  sunt  şi  ceea  ce  pot  face  eu,  lăsat  pe  cont  propriu  şi  fără  o  călăuză,  care  nu 
poate  fi  alta  decât  Duhovnicul. 

Ai  scris  păcate  ce  nu  se  cuveneau! 


In  timp  ce  vorbea  părintele  Nicodim  la  acea  mulţime  ce  era  în  grădină,  a  sosit 
şi  o  bătrână  cu  o  nepoată  de-a  ei  care,  după  ce  a  primit  blagoslovenie,  a  zis  către 
Părintele: 

Cuvioase  Părinte,  mulţumesc  lui  Dumnezeu  că  v-am  găsit,  de  azi 
dimineaţă  vă  tot  caut  prin  această  mănăstire  şi  mă  temeam  că  nu  mai  dau  de  Sfinţia 
voastră.  Aş  vrea  tare  mult  să  mă  mărturisesc  şi  eu  după  Pravilă. 
Părintele  a  întrebat: 

-  Dar  te-ai  pregătit  după  cartea  cu  păcatele  omeneşti? 

Da,  -  a  răspuns  bătrâna  -,  am  rugat  pe  nepoata  aceasta  şi  mi-a  scris  toate 
păcatele  şi  a  scos  din  sân  un  caiet  scris,  pe  care  i  1-a  dat  Părintelui  spre  verificare.  După 
ce  s-a  uitat  puţin  pe  el,  a  zis  către  bătrână: 

N-ai  făcut  pregătirea  cum  trebuie,  deoarece  văd  că  ai  scris  aici  şi  păcate 
care  nu  se  cuvenea  să  le  scrii! 

-  Eu  nu  ştiu  carte  şi  m-am  rugat  de  această  nepoată  să  mi  le  scrie. 
Pregătirea  nu-i  valabilă,  deoarece  sunt  scrise  aici  şi  păcatele  bărbăteşti, 

care  nu-ţi  aparţin.  Mergi  mai  bine  la  nişte  maici,  aici  la  biserica  Schimbării  la  Faţă  şi  ele 
te  vor  ajuta  să  te  pregăteşti  aşa  după  cum  se  cere,  pentru  că  după  această  pregătire  nu  te 
pot  mărturisi.  Aici  văd  că  ai  scris  păcatele  întregi,  rând  pe  rând. 

-  Aveţi  dreptate,  Cuvioase  Părinte,  căci  aşa  este.  Eu  am  socotit  că  am  făcut 
toate  păcatele  şi  i-am  spus  nepoatei  să  mi  le  scrie  pe  toate. 

A  mers  apoi  la  acele  maici,  unde  a  reuşit  să  facă  o  pregătire  aşa  cum  trebuie, 
în  care  timp  Părintele  a  mărturisit  pe  celelalte  femei  care  erau  pregătite,  după  care  a 
mărturisit  şi  pe  bătrână,  care  a  plecat  la  casa  ei,  tare  mulţumită. 

Căsătoriile  corecte 


Erau  unii  care,  după  ce  se  mărturiseau  de  păcate,  mai  întrebau  pe  părintele 
Nicodim  şi  despre  spiţa  de  neamuri.  Dacă  (N.)  poate  lua  în  căsătorie  pe  cutare.  Părintele 
Nicodim  nu  se  ocupa  de  spiţa  de  neamuri,  ci  îi  trimitea  la  preotul  lor  paroh  sau  la  alt  preot 
mai  vestit,  mai  iscusit.  Spiţa  de  neamuri  a  părintelui  Nicodim  erau  cele  câteva  manuscrise 
care  cereau  să  fie  puse  la  punct;  iar  ceilalţi  preoţi  de  prin  parohii  erau  mai  liberi  şi  aveau 
timp  să  se  ocupe  cu  spiţa  de  neamuri.  Şi  în  familia  noastră  au  fost  câteva  cazuri  de  l-am 
întrebat  pe  părintele  Nicodim  despre  spiţa  de  neamuri  şi  tot  aşa  ne-a  trimis  şi  pe  noi  la  un 
preot  vecin  cu  parohia  noastră. 

Odată,  nemaiavând  ce  face,  am  rugat  pe  părintele  Nicodim  ca  să  mă  înveţe  şi 
pe  mine  cum  se  socoteşte  spiţa  neamului.  Părintele  mi-a  răspuns: 

Dar  de  ce  este  nevoie  să  ştii  frăţia  ta  acest  lucru  care  aparţine  preoţilor? 
Cine  are  vreo  nelămurire  este  dator  să  meargă  la  preotul  paroh.  Dacă  preotul  paroh  este 
prea  tânăr  şi  nu  se  ocupă  cu  aşa  ceva,  atunci  mergi  la  preotul  vecin.  Mireanul  chiar  dacă 
citeşte  şi  el  prin  pravila  bisericii,  însă  nu  are  voie  să  ia  hotărâre  fără  preot.  Pravila 
bisericii  este  cartea  preotului  şi  nu  a  mireanului. 

Auzind  aceste  cuvinte  de  la  Părintele,  mi-am  cerut  iertare. 

Canon  de  nevoie 


A  venit  un  om  cu  soţia  lui  să  se  mărturisească  părintelui  Nicodim,  arătând  o 
dorinţă  aprinsă  de  a  pune  început  bun,  de  a-şi  mântui  sufletele  lor.  După  mărturisire  a  mai 
primit  şi  destule  sfaturi  şi  îndemnuri. 

După  câtva  timp,  întâmplarea  face  de  mă  regăsesc  cu  ei  în  biserica  din  oraşul 
unde  locuiau  ei.  Intre  altele,  mi-au  povestit  că  părintele  Nicodim  le-a  dat  de  canon,  pe 
lângă  un  număr  de  cărţi  de  citit,  să  mai  crească  un  copil  străin.  Ei  deja  mai  aveau  patru 
copii,  dar  pentru  că  săvârşiseră  cu  voia  lor  un  avort,  potrivit  cu  pravila  bisericii,  ei 
trebuiau  să  crească  un  copil  străin  din  faşă  până  îl  dădeau  la  casa  lui.  Teoretic  ei  au  primit 
cu  bucurie  acest  canon,  dar  când  a  fost  vorba  ca,  pe  lângă  cei  patru  copii  pe  care-i  avea, 
să  mai  vadă  şi  pe  al  cincilea  copil  străin  de  neam,  nu  le  prea  convenea. 

Şi,  trecând  vremea,  după  un  an  copilul  cel  străin  nu  mai  apărea  lângă  cei 
patru  pe  care  îi  aveau.  Dar  ceea  ce  este  la  oameni  cu  neputinţă,  la  Dumnezeu  toate  sunt  cu 
putinţă.  Aşa  că  fară  să  se  aştepte  ei  la  una  ca  asta,  fetiţa  cea  mai  mică  a  lor,  care  învăţa  la 
şcoala  profesională  într-un  oraş,  le-a  făcut  o  surpriză  neaşteptată  şi,  într-o  vacanţă  de 
vară,  le-a  lăsat  la  intrare  un  copilaş  micuţ  şi  drăgălaş  ca  un  îngeraş.  Aflând  directorul 
şcolii  de  isprava  ce  a  săvârşit-o  fata  lor,  ca  elevă  a  şcolii  profesionale,  n-a  vrut  să  o  mai 
primească  la  şcoală  decât  după  o  garanţie  de  câteva  mii  de  lei  din  partea  părinţilor. 

Şi  iată,  aşa  au  crescut,  bieţii  oameni,  un  copil  din  faşă  până  la  armată  suferind 
în  plus  ruşinea  din  partea  cunoscuţilor,  dar  în  felul  acesta  au  reuşit  să-şi  facă  şi  ei  canonul 
ce  l-au  primit  la  spovedania  făcută  părintelui  Nicodim. 

Părintele  este  un  văzător  cu  duhul 


Era  vreme  de  iarnă  cu  zăpadă  multă  şi  ger  aspru.  Stăteam  în  bucătărie  şi 
lucram  la  transcrierea  manuscriselor.  Nu  mă  gândeam  nici  pe  departe  că  pe  o  aşa  vreme 
va  avea  cineva  curajul  să  mai  vină  la  părintele  Nicodim.  Peste  aşteptările  noastre,  a  sosit 
totuşi  o  femeie  să  se  mărturisească.  Părintele  Nicodim  stătea  în  camera  sa  şi  lucra  de  zor. 

După  ce  femeia  s-a  mai  încălzit  şi  refăcut  puţin,  maica  a  întrebat-o  de  unde 
este  şi  dacă  a  mai  fost  vreodată  la  Părintele.  Ea  a  spus  că  este  din  partea  laşului  şi  e  prima 
dată  când  a  venit  în  această  mănăstire. 

A  fost  anunţat  Părintele  că  are  pe  cineva  la  mărturisire  şi  a  spus  să  mai 
aştepte  puţin  că  are  să  coboare  şi  o  va  mărturisi,  dacă  e  bine  pregătită.  Ea,  fiind  tare 
obosită  de  la  drum,  a  cerut  voie  de  la  maică  să  o  lase  puţin  pe  pat  să  se  odihnească. 

Nu  a  trecut  mai  mult  de  o  oră  şi  părintele  Nicodim  a  coborât  pe  scări  din 
camera  de  sus.  Când  să  ajungă  aproape  jos,  a  strigat: 

-  Emilia,  vino  să  te  mărturisesc. 

Noi  nu  ştiam  pe  cine  a  strigat  Părintele  să  vină  la  mărturisire,  dar  în  clipa 
următoare  am  văzut  pe  femeia  ce  dormea  pe  pat  că  s-a  sculat  repede  şi  cu  ochii  plini  de 
lacrimi  a  răspuns: 

-  Vin  acum,  Cuvioase  Părinte.  Şi-a  luat  numaidecât  hârtia  cu  păcatele  scrise 
şi  a  ieşit  repede  pe  uşă.  Am  înţeles  atunci  că  pe  femeie  o  chema  Emilia,  dar  nu  mă 
pricepeam  de  unde  ştia  părintele  Nicodim  numele  ei. 

După  ce  s-a  mărturisit,  femeia  a  venit  iarăşi  la  noi  în  bucătărie.  Se  observa  de 
la  distanţă  că  inima  ei  era  plină  de  o  bucurie  aşa  de  mare,  încât  nu  se  mai  putea  stăpâni. 
Spunea  că  o  astfel  de  bucurie  n-a  avut  niciodată  în  viaţa  ei.  Noi  am  întrebat-o  de  unde  o 
cunoştea  Părintele.  Ea  ne-a  povestit  pe  larg,  de  la  început  şi  până  la  sfârşit,  următoarele: 

Când  m-am  culcat  am  şi  adormit,  fiind  tare  obosită,  căci  am  ajuns  aici  cu 
multă  trudă.  In  somn  a  apărut  părintele  Nicodim  în  faţa  mea,  la  fel  cum  l-am  văzut  când 

m-a  strigat  pe  nume.  Tot  prin  somn  m-a  binecuvântat,  zicându-mi  pe  nume,  încât  eu  mă 
minunam  de  unde  ştie  părintele  Nicodim  până  şi  numele  meu,  deoarece  eu  nici  către 
dumneavoastră  n-am  spus  cum  mă  chemă,  pentru  că  nici  nu  m-aţi  întrebat.  Mi-a 
descoperit  şi  unele  taine  pe  care  numai  eu  le  ştiam.  Auzind  eu  acestea  de  la  Părintele,  am 
început  a  plânge  cu  lacrimi,  de  nu  mă  mai  puteam  stăpâni.  După  toate  acestea  ce  s-au 
petrecut  cu  mine,  am  auzit  cum  Părintele  m-a  chemat  la  mărturisire  cu  aceeaşi  voce  cu 
care  a  vorbit  cu  mine  prin  somn.  Când  am  dat  cu  ochii  de  Părintele  care  a  coborât  pe 
scări,  l-am  recunoscut,  fiind  întocmai  cum  l-am  văzut  în  vis. 

Când  m-am  sculat,  după  cum  aţi  văzut  şi  dumneavoastră,  eram  cu  ochii  plini 
de  lacrimi.  Am  luat  hârtia  cu  păcatele  şi  am  şi  plecat  să  mă  mărturisesc.  Acum,  drept  să 
vă  spun,  poate  să  mă  arunce  cineva  şi  în  foc  şi  voi  merge  cântând,  aşa  de  mare  bucurie 
am,  pe  care  n-am  avut-o  niciodată  în  viaţa  mea.  Eu  cred  că  pământul  acesta,  pe  unde 
calcă  adeseori  acest  Părinte,  e  sfânt,  ca  şi  locul  de  la  Ierusalim.  Şi  dacă  mă  întrebaţi  de  ce, 
eu  vă  spun:  am  vorbit  cu  mulţi  oameni  care  au  fost  la  Ierusalim  şi  mi-au  spus  lucruri 
frumoase  de  pe  acolo.  In  schimb,  ei  au  rămas  şi  sunt  tot  oameni  vechi,  trăind  în  patimi  şi 
păcate  ca  şi  mai  înainte  de  a  merge  la  locurile  sfinte.  Am  mai  vorbit  şi  cu  oameni  care  s- 
au  făcut  ucenici  ai  părintelui  Nicodim.  După  cum  ştiţi  şi  dumneavoastră,  se  luptă  şi  se 
trudesc  să  se  transforme  în  oameni  noi,  în  creştini  devotaţi  şi  adevăraţi.  Iar  unii  dintre  ei 
au  ajuns  la  un  anumit  nivel  de  îmbunătăţire  sufletească. 

Venind  şi  ora  plecării,  ea  a  mers  în  cameră  la  Părintele  de  şi-a  luat 
blagoslovenie  şi  a  plecat  spre  casă,  uitându-se  de  câteva  ori  înapoi  cu  ochii  scăldaţi  în 
lacrimi. 

Să  nu  dezvălui  păcatele  semenilor 


Trecând  odată  pe  lângă  o  librărie,  am  cumpărat  o  carte  ce  arăta  viaţa  lui 
Dimitrie  Cantemir,  voievodul  Moldovei,  cu  unele  tradiţii  şi  obiceiuri  din  vremea  lui. 

Intre  altele,  era  arătat  şi  obiceiul  acesta:  ca  a  doua  zi  după  nuntă,  dacă 
mireasa  a  fost  găsită  fecioară,  atunci  mirele  trimitea  o  trăsură  cu  caii  cei  mai  frumoşi  din 
localitate  cu  doi  tineri  îmbrăcaţi  în  haine  de  sărbătoare  la  casa  părinţilor  ei  şi  în  strigăte  de 
bucurie  îi  aduceau  pe  părinţii  fetei  la  casa  mirelui,  unde  se  ţinea  o  petrecere  de  trei  zile  şi 
trei  nopţi.  La  înapoiere,  mirele  îi  încărca  cu  daruri  bogate  pe  părinţii  miresei,  însoţindu-i 
până  acasă  cu  aceeaşi  trăsură  şi  cu  acelaşi  alai  ca  la  început. 

Dar  dacă  se  întâmpla  cumva  ca  mireasa  să  nu  fi  fost  cinstită  (era  vai  de  omul 
acela).  Atunci  mirele  trimitea  o  căruţă  din  cele  mai  rele  ce  se  puteau  găsi,  trase  de  nişte 
animale  (boi  sau  catâri)  slabi  şi  amărâţi  de  aduceau  pe  părinţii  ei  la  casa  mirelui.  Mirele  îi 
primea  cu  cuvinte  de  ocară,  după  care  punea  mireasa  în  coşul  căruţei,  fără  să  mai  ia  vorba 
de  vreun  scaun,  după  care  mirele  obliga  de  se  înhămau  părinţii  în  locul  animalelor  şi  îşi 
duceau  fata  acasă.  Toţi  care  îi  vedeau,  sau  se  întâlneau  cu  ei  pe  cale,  le  aruncau  cuvinte 
de  ocară,  îi  împroşcau  cu  noroi  sau  ţărână,  până  ajungeau  acasă;  iar  zestrea  ei  toată 
rămânea  în  stăpânirea  mirelui,  ca  despăgubire  pentru  cheltuiala  nunţii. 

După  ce  am  citit,  nu  ştiam  ce  să  cred,  dacă  era  bun  acel  obicei  sau  nu.  Când  a 
venit  vremea  să  mă  duc  la  părintele  Nicodim,  l-am  întrebat  şi  despre  acest  obicei. 
Părintele  mi-a  răspuns: 

Nu  era  bun  deloc,  pentru  faptul  că  se  arăta  în  public  un  păcat  al  unei  fete 
tinere  şi  cu  prea  puţină  experienţă  de  viaţă,  care  după  toate  aceste  manifestări,  putea  să  se 
sinucidă,  să-şi  curme  firul  vieţii.  Oare  ce  a  făcut  Mântuitorul  nostru  Iisus  Hristos,  când 
fariseii  şi  cărturarii  i-au  prezentat  o  femeie  prinsă  în  păcatul  desfrânării?  A  fost  de  acord 
cu  ei,  ca  ea  să  fie  ucisă  cu  pietre,  după  cum  era  scris  în  legea  lui  Moise?  Nu.  Ci  a  zis: 

„Cel  fără  de  păcat  dintre  voi,  să  arunce  cel  dintâi  cu  piatra  asupra  ei".  Şi  iarăşi  plecându- 
se,  scria  cu  degetul  pe  pământ.  Dar  oare  ce  scria  el  pe  pământ?  Sfânta  Evanghelie  nu  ne 
spune.  Dar  într-o  carte  cu  slove  chirilice,  am  găsit  că  scria,  fiecăruia  din  acel  grup  de 
farisei  şi  cărturari,  păcatele  lor  ascunse  şi  ruşinoase.  Iar  ei  citindu-le,  le  recunoşteau  şi, 
mustraţi  fiind  de  conştiinţă,  se  depărtau  rând  pe  rând,  unul  câte  unul,  până  nu  a  mai  rămas 
decât  femeia  singură.  Iar  Iisus  i-a  zis:  „Femeie,  unde  sunt  pârâşii  tăi?  Nimeni  nu  te-a 
osândit?".  „Nimeni,  Doamne".  Iar  El  a  răspuns:  „Nici  Eu  nu  te  osândesc"  (Ioan  8,  1-1 1). 
Dacă  însuşi  Iisus  Hristos,  dreptul  Judecător  al  celor  vii  şi  a  celor  morţi,  a  rostit  acest 
cuvânt:  „Nici  Eu  nu  te  osândesc",  dar  oare  cine  suntem  noi,  care  plini  fiind  de  păcate  mai 
îndrăznim  a  osândi  pe  semenii  noştri. 


Mărturisesc  pe  cele  cu  port  cuviincios 

In  timp  ce  părintele  Nicodim  mărturisea,  a  mai  venit  un  grup  de  vreo  16 
femei.  Dintre  ele  numai  două  aveau  portul  cuviincios,  deşi  unele  veneau  la  mărturisire  de 
mai  mulţi  ani. 

După  ce  au  luat  blagoslovenie  fiecare,  Părintele  a  zis,  arătând  cu  mâna  spre 

cele  două: 

-    Numai  pe  acestea  două  le  mărturisesc,  pentru  că  au  portul  cuviincios. 

După  ce  au  mai  trecut  câteva  ore,  le-a  mărturisit  şi  pe  celelalte,  cu  singura 
condiţie  ca  pe  viitor  să  poarte  îmbrăcăminte  cuviinciosă. 

După  ce  a  terminat  de  mărturisit  şi  au  plecat  toţi,  am  rămas  numai  eu  cu 
Părintele.  Şi  iată  că  a  venit  un  credincios  creştin  din  acel  grup  din  cei  mai  apropiaţi 
ucenici  ai  părintelui  Nicodim.  Părintele  1-a  întrebat: 

-  Ce  mai  este  pe  acolo? 

-  Bine,  Cuvioase  Părinte,  a  răspuns  omul. 

Tânărul  acela  care  stă  la  frăţiile  voastre  cum  se  simte?  1-a  întrebat 

Părintele. 

El  s-ar  simţi  bine  la  noi,  dar  nu  ne  simţim  noi  bine  cu  el.  E  cam  luxos. 
Poartă  pantaloni  călcaţi  la  dungă,  merge  la  biserică  numai  în  cămaşă,  poartă  maieuri, 
cămăşi  cu  mânecă  scurtă  şi  scoase  afară  din  pantaloni. 

Umblă  cu  capul  descoperit  pe  stradă,  se  parfumează,  poartă  ceas  la  mână  şi 
câte  altele,  a  zis  omul  necăjit. 

Păi,  cum  aşa,  a  ripostat  Părintele.  El  nu  vede  cum  vă  purtaţi,  frăţiile 
voastre?  Arătaţi-i  în  Sfânta  Scriptură  cum  spune  că  urâciune  este  înaintea  lui  Dumnezeu 
bărbatul  care  poartă  haine  femeieşti,  iar  maieurile  nu  sunt  nici  femeieşti,  ci  păgâneşti. 
Mai  sfatuiţi-1  aşa  cu  toată  dragostea,  poate  prinde  la  minte.  Indemnaţi-1  să  citească  cărţile 
cu  luxul,  iar  de  ceas  la  mână  să-i  spuneţi  aşa:  de  mâna  care  este  legat  acum  un  ceas,  va 
atârna  un  şarpe  la  Judecată.  Dacă  vedeţi  şi  vedeţi  că  nu  are  probe  bune,  faceţi  40  de 
Acatiste  către  Domnul  nostru  Iisus  Hristos,  poate-1  va  lumina  Bunul  Dumnezeu  şi  pe  el. 
Până  atunci  arătaţi  către  el  toată  dragostea  şi  bunăvoinţa,  trecând  cu  vederea  toate 
scăderile  şi  lipsurile  lui. 

Aşa  1-a  sfătuit  pe  el  şi  aşa  au  făcut  cu  toţii,  dar  după  ce  au  terminat  de  făcut 
cele  40  de  Acatiste,  a  plecat  de  la  ei  şi  tânărul  acela. 

Mărturisirea  la  preotul  din  parohie 


Intr-o  zi,  un  credincios  creştin  a  întrebat: 

Cuvioase  Părinte,  ce  vom  face  noi  după  ce  veţi  pleca  Sfinţia  voastră  în 
veşnicie?  căruia  i-a  răspuns: 

Să  nu  vă  duceţi  la  nimeni,  decât  la  preotul  din  parohie.  La  el  să  vă 
mărturisiţi  cu  pregătirea  făcută  după  caietul  cu  păcatele  omeneşti.  De  nu  vă  primeşte 
preotul  din  parohie,  atunci  vă  puteţi  duce  la  alt  preot,  care  să  fie  vecin  cu  parohia  de  unde 
faceţi  parte. 

Omul  acela  a  zis  iarăşi  către  părintele  Nicodim: 

Dar  dacă  se  ridică  vreo  persoană  care  n-a  fost  mărturisită  la  Sfinţia 
voastră,  cum  să  ne  purtăm  cu  el? 

Dacă  vedeţi  vreun  om  care  vrea  să  iasă  la  lumină,  daţi-i  mai  întâi  să 
citească  vreo  două  trei  cărţi  şi  să  se  ostenească  a  pune  început  bun.  Să  postească 
posturile,  să  renunţe  la  petrecerile  lumeşti,  la  fumat,  la  multa  băutură  şi  alte  obiceiuri  şi 
apucături  rele,  ca  să  puteţi  avea  siguranţă  că  vrea  cu  adevărat  mântuirea  sufletului  său. 
După  aceea  îl  ajutaţi  să  se  pregătească  cât  mai  bine  pentru  mărturisire  şi  să  citească  şi  el 
72  de  cărţi,  aşa  cum  aţi  citit  şi  frăţiile  voastre,  sau  să  scrie  şi  cartea  cu  cele  24  de  Vămi  ale 
Văzduhului.  Dacă  nu  citeşte  prin  cărţi,  nu  este  vreo  speranţă  de  îndreptare,  pentru  că  nu 
se  luminează  cu  învăţătura  cea  bună,  care  este  o  hrană  a  sufletului.  Să  se  mărturisească  la 
preotul  din  parohie.  Dacă  acela  nu-1  primeşte  cu  păcatele  scrise  pe  hârtie,  se  poate 
mărturisi  la  altul  care  e  vecin  cu  parohia. 

Omul  se  grăbea  ca  să  nu  scape  maşina.  Sărutând  mâna  Părintelui,  a  plecat. 

Vă  rog  să  mă  dezlegaţi  de  canon 


Era  o  iarnă  grea.  Stăteam  la  mănăstirea  Agapia  într-o  cameră  singur  şi 
scriam.  A  venit  Părintele  la  mine  şi  mi-a  zis: 

-  Hai  de  ajută  pe  cineva  să  se  pregătească  pentru  mărturisire.  Am  lăsat  totul 
şi  am  plecat.  In  camera  vecină  unde  m-a  dus  Părintele,  era  un  om  ca  de  50  de  ani  cu 
privirea  tristă  şi  cufundată  în  gânduri.  Arăta  o  dorinţă  arzătoare  de  a  se  izbăvi  de  păcatele 
sale. 

Din  primele  cuvinte  ce  le-am  schimbat  cu  el,  mi-am  dat  seama  că  am  în  faţa 
mea  un  suflet  ce  merită  toată  atenţia.  Era  pe  la  ora  16.  Până  după  miezul  nopţii  am  reuşit 
să  parcurgem  lungul  drum  al  vieţii  lui  petrecute  într-o  stare  de  completă  întunecare 
sufletească.  Dar  căinţa  şi  hotărârea  ce  le  avea,  dădeau  de  înţeles  că  pe  viitor  îşi  va  putea 
reface  viaţa  din  temelie. 

A  doua  zi  s-a  mărturisit,  a  primit  canon,  însă  nu  a  putut  pleca  din  cauză  că  nu 
circulau  maşinile,  fiind  prea  mare  zăpadă. 

Când  a  venit  vremea  să  plece,  ne-am  trezit  cu  el.  De  data  aceasta  însă  era  tare 
posomorât  şi  tulburat  lăuntric,  încât  nu-şi  putea  ascunde  această  stare.  Ce  s-a  întâmplat? 
Cât  a  mai  zăbovit  prin  sfânta  mănăstire,  a  mai  discutat,  ba  cu  unii,  ba  cu  alţii  şi  între 
altele  au  dezbătut  şi  problema  canonului  de  a  citi  atâtea  cărţi  religioase. 

Da,  bun  lucru  este  cititul  cărţilor,  căci  găseşti  în  ele  lucruri  minunate,  dar  vezi 
dumneata,  nu  ştii  o  buche  de  carte  şi  atunci  cum  ai  să  faci?  Pentru  cei  ce  ştiu  carte,  nu-i 
nici  o  problemă  acest  canon,  căci  ei,  una-două,  pun  mâna  pe  carte  şi  nici  nu  ştiu  când 
gătesc  canonul.  Dar  dumneata  trebuie  să  te  gândeşti  ce  faci.  Aşa  că  nu-i  bine  să  pleci  spre 
casă,  până  nu-ţi  va  schimba  canonul  cititului  de  cărţi.  Chiar  de  îi  dai  părintelui  Nicodim 
un  ban  mai  mult,  dar  ştii  că  ai  scăpat  de  canon.  Dar  aşa!?  Dacă  mori,  Doamne  fereşte, 
atunci  ce  faci?  Cine  te  mai  poate  dezlega  de  acest  canon?  l-au  sfătuit  unii  din  ei. 

Toate  acele  sfaturi  şi  îndemnuri  străine  de  adevăr,  bietul  om  le-a  pus  la  inimă, 
din  care  vrând-nevrând  a  trebuit  mai  întâi  să  scoată  afară  acele  hotărâri  pe  care  le  luase, 
atunci  când  s-a  mărturisit  la  scaunul  spovedaniei. 

Şi  aşa,  omul  nostru  a  venit  acum  să  se  tocmească  cu  Părintele,  însă  nu  ştia 
cum  să  înceapă  vorba  şi  de  unde.  După  ce  a  luat  blagoslovenie,  a  stat  în  faţa  Părintelui 
câteva  minute,  fără  grai,  frământându-şi  amândouă  mâinile. 

Părintele  a  bănuit  ceva  la  el  că  se  află  într-o  încurcătură  şi  voind  să-i  dea  o 
mână  de  ajutor,  i-a  zis  cu  faţa  zâmbind: 

-  Ce  faci,  n-ai  plecat? 

-  Nu,  n-am  plecat,  Preacuvioase  Părinte,  a  zis  omul  cu  capul  plecat,  pentru 
că  nu  s-a  putut  circula  pe  şosele  până  acum  din  cauza  zăpezii.  Mai  înainte  de  a  pleca  am 
venit  iar  pe  la  Sfinţia  voastră  ca  să  vă  rog  să  mă  dezlegaţi  de  canonul  cititului  cărţilor,  pe 
care  mi  le-aţi  dat,  pentru  că  nu-1  pot  face.  Eu  nu  ştiu  carte  şi  chiar  dacă  am  să  plătesc  pe 
cineva,  mă  tem  că  nu  voi  reuşi.  Mă  tem  să  nu  mor  şi  să  rămân  cu  canonul  neterminat.  Vă 
rog  tare  mult  să  mă  dezlegaţi  de  acest  canon  al  cititului  cărţilor  religioase.  Vă  rog  tare 
mult! 

După  câteva  clipe,  Părintele  i-a  zis  cu  voce  plină  de  durere: 

-  Ce  crezi  dumneata,  că  noi  aici  ne  jucăm  de-a  v-aţi  ascunselea?  La  Scaunul 
Mărturisirii  e  de  faţă  Domnul  şi  Mântuitorul  nostru  Iisus  Hristos,  după  cum  ai  auzit  la 
molitfa,  iar  eu  numai  că  sunt  martor.  Doar  noi  te-am  întrebat  dacă  te  învoieşti  a  primi 
canon,  citirea  cărţilor  sfinte. 

Omul  a  zis  iarăşi: 

-  Cuvioase  Părinte,  vă  rog  tare  mult  să  mă  dezlegaţi  de  canonul  acesta. 
Părintele  i-a  spus,  dar  el  parcă  nici  nu  lua  aminte  la  ceea  ce-i  vorbea.  El  ştia 

una  şi  bună  şi  a  învăţat  ca  pe  de  rost  şi  repeta  mereu  aceste  cuvinte: 

Cuvioase  Părinte,  vă  rog  tare  mult  să  mă  dezlegaţi  de  acest  canon  al 

cititului  de  cărţi. 

De  la  o  vreme,  văzând  Părintele  că  el  nu  înţelege  şi  stăruie  aşa  de  mult,  i-a  zis 

cu  hotărâre: 

Frate,  trebuie  să  înţelegi  că  noi  nu  putem  face  nimic  de  la  noi,  peste 
hotărârea  aşezată  de  Sfinţii  Părinţi.  Cel  mult  noi  te  dezlegăm  de  canon  şi  rămâi  cu 
păcatele  cele  mărturisite  neiertate;  iar  mărturisirea  o  declarăm  anulată.  Aceasta  o  putem 
face,  aceasta  o  facem.  Nu  mai  ai  nici  un  canon  de  făcut,  dar  eşti  iarăşi  împovărat  cu 
păcatele  pe  care  le-ai  avut.  Noi  ţi-am  dat  canon,  după  ce  ţi-am  dat  canon  ţi-am  rostit 
dezlegarea.  Aşa  că  e  destul  de  clar.  De  vrei  să  capeţi  dezlegarea  păcatelor  după  ce  le-ai 
mărturisit,  trebuie  neapărat  să  treci  prin  canon.  Dacă  renunţi  a  mai  face  canonul  primit  la 
scaunul  spovedaniei,  atunci  nu  poţi  avea  dezlegarea  păcatelor  tale.  Aşa  că  rămâne  la 
alegerea  dumitale.  Vrei  dezlegarea  păcatelor,  atunci  fa  canon.  Nu  vrei  să  faci  canon  şi  se 
pare  greu,  atunci  rămâi  mai  departe  cu  păcatele  pe  care  le-ai  făcut  toată  viaţa. 

Părintele  zicând  acestea,  a  fost  nevoit  să  plece  la  stăreţie  unde  îl  aştepta 
soborul  mănăstirii  pentru  o  consfătuire,  iar  pe  omul  acela  1-a  lăsat  să  mai  stea  de  vorbă  cu 
noi,  până  va  veni  el. 

Drept  să  vă  spun,  era  ceva  de  necrezut.  Aşa  de  mult  s-a  schimbat,  încât  parcă 
era  un  duh  străin  care-1  stăpânea  acum.  Nu  te  mai  puteai  înţelege  cu  el  acum  ca  mai 
înainte.  El  ştia  una  şi  bună.  Voia  să  fie  slobod  de  păcatele  sale,  dar  voia  să  fie  slobod  şi  de 
canon.  Nu  voia  nici  păcate  şi  nici  canon.  Degeaba  mai  încercam  noi  să-i  spunem  că  nu  se 
poate  aşa  ceva.  Socoteala  lui  o  ţinea  cea  care  era  mai  bună  pentru  el  şi  nu  voia  altceva 
decât  aşa:  dezlegat  de  păcate  şi  fără  nici  o  grijă  pentru  a  mai  face  canon,  dar  această 
socoteală  a  lui  nu  se  potrivea  deloc  cu  hotărârea  aşezată  de  sfinţii  Părinţi  în  sfintele 
canoane. 

Trei  zile  în  şir  a  tot  venit  la  Părintele,  de  trei-patru  ori  pe  zi,  ca  să-1  dezlege  de 
canonul  cititului  de  cărţi  sfinte,  însă  Părintele  i-a  spus  acelaşi  lucru  ca  de  prima  dată. 

Văzând  că  nu  reuşeşte,  a  rămas  până  la  urmă  ca  să  facă  canonul.  S-a  liniştit 
din  acea  tulburare  care  îl  cuprinse,  a  luat  blagoslovenie  şi-a  cerut  iertare  de  la  Părintele  şi 
a  plecat  acasă  liniştit.  După  aceea  a  venit  şi  cu  soţia  lui  de  s-a  mărturisit. 

După  câte  am  auzit,  el  a  adus  pe  cineva  din  rudeniile  lui,  care  a  stat  la  el 
acasă  mai  bine  de  jumătate  de  an,  în  care  timp  i-a  citit  tot  canonul... 


Plânsul  fără  îndreptare,  nu  curăţă  de  păcate 

A  fost  o  perioadă  de  timp  de  aproape  un  an  de  zile  când  părintele  Nicodim 
era  slăbit  încât  nu  putea  face  faţă  tuturor  cerinţelor  celor  ce  veneau  la  el.  Iar  maicile, 
voind  oarecum  să-i  vină  în  ajutor,  nu  mai  primeau  chiar  pe  toţi  care  veneau  la  el,  mai  ales 
atunci  când  el  dormea  sau  voia  să  se  liniştească. 

Pentru  cei  ce  stăteau  mai  mult  sau  erau  veniţi  mai  de  departe,  maicile  îi 
primeau  şi-i  ţineau  într-o  cameră  până  când  observau  că  Părintele  s-a  sculat. 

Aşa  s-a  întâmplat  cu  un  grup  mare  de  bărbaţi  şi  femei  care  au  reuşit  să  intre 
în  camera  părintelui  Nicodim.  După  ce  au  luat  fiecare  blagoslovenie  şi  s-au  aşezat,  au 
început  unii  a-1  întreba  pe  Părintele,  iar  alţii,  văzându-1  aşa  slăbit,  plângeau  nemângâiaţi. 
Din  acel  grup  era  o  femeie  care  plângea  mai  mult  decât  ceilalţi,  cu  suspinuri  negrăite. 
Părintele  văzând-o,  după  o  vreme  i-a  zis: 

-  Femeie,  de  ce  plângi  aşa  de  mult? 

-  Pentru  că  am  făcut  prea  multe  păcate,  Cuvioase  Părinte! 

-  Chiar  dacă  ai  făcut  multe  păcate,  dar  Bunul  Dumnezeu  Cel  Atotmilostiv  te 
va  ierta,  dacă  vei  face  roade  vrednice  de  pocăinţă,  iar  dacă  vei  plânge  numai  şi  nu  te  vei 
osteni  a  face  fapte  bune,  nu  vei  lucra  ceva  bun  în  tot  restul  vieţii,  apoi  numai  cu  plânsul 

singur,  lipsit  de  o  trăire  creştinească,  nu  vei  reuşi  să  te  curăţi  de  păcate.  Trebuie  să  pui 
început  bun  de  pocăinţă,  ferindu-te  pe  cât  poţi  de  a  mai  face  păcate,  şi  atunci  te  va  ajuta 
foarte  mult  şi  plânsul.  Lacrimile  vărsate  pentru  că  am  supărat  pe  Dumnezeu  cu  păcatele 
sunt  ca  o  jertfa  bine  plăcută  înaintea  Lui,  dar  se  cere  să  ne  oprim  şi  de  la  păcate. 

Sfântul  Ioan  Gură  de  Aur  ne  sfătuieşte  că:  „întristarea  cea  peste  măsură 
pentru  păcate,  pe  mulţi  îi  omoară  în  timpul  pocăinţei.  O,  ce  mişel  e  diavolul,  pentru  că  ne 
ucide  chiar  cu  arma  noastră!".  Aşa  că  să  nu  ne  întristăm  peste  măsură  pentru  păcate,  chiar 
dacă  am  făcut  multe.  Să  ne  ostenim  a  face  rugăciuni  cu  toată  evlavia  şi  credincioşia  şi  să 
nu  pierdem  nădejdea  în  mila  cea  mare  a  lui  Dumnezeu. 

Văzând  pe  părintele  Nicodim  că  vorbea  cu  vocea  stinsă  şi  era  aşa  de  slăbit,  se 
uitau  unii  la  alţii  şi  după  puţin  timp,  luând  blagoslovenie,  au  plecat  cu  toţii  spre  casele  lor. 
In  acel  timp,  unul  dintre  ei  a  zis  către  ceilalţi: 

Vedeţi  câtă  uşurare  am  primit  noi  de  la  părintele  Nicodim,  deşi  nu  ne-am 
mărturisit  şi  nici  nu  ne -a  putut  spune  prea  mult  cuvânt  de  folos.  Este  prea  adevărat  ceea 
ce  se  spune  în  Sfânta  Evanghelie  despre  Sfinţii  Apostoli  că:  „Peste  care  îşi  puneau 
mâinile,  se  făceau  bine".  Oare  părintele  Nicodim  nu  este  un  urmaş  al  Apostolilor,  ca 
preot  al  lui  Dumnezeu,  mai  cu  seamă  că  în  toată  viaţa  lui  s-a  ostenit  a  îndruma  pe  alţii  pe 
calea  mântuirii?  Dar  numai  vederea  feţei  lui  îţi  umple  inima  de  nădejde. 


420 


Aş  vrea  un  canon  pe  toată  viaţa 

O  femeie  credincioasă  mi-a  povestit  următoarele: 

Văzând  pe  părintele  Nicodim  aşa  de  slăbit  şi  temându-mă  că  asta  va  fi 
ultima  mărturisire  la  el,  mi-am  pus  în  gând  să  cer  un  canon  mai  mare,  pentru  că  de  va 
trece  Părintele  în  veşnicie,  eu  să  am  canon  de  la  dânsul  cât  voi  mai  trăi.  După  ce  am 
mărturisit  păcatele,  am  cerut  canon  aşa  după  cum  se  obişnuieşte,  iar  Părintele  m-a 
întrebat: 

-  Dar  ce  canon  ţi-am  dat  eu  ultima  dată? 

-  Trei  cărţi  mi-aţi  dat  de  citit  -  am  răspuns. 

-  Şi  le-ai  citit  pe  toate? 

-  Da,  le-am  citit,  dar  aş  vrea  un  canon  mai  mare  pe  toată  viaţa. 

-  Dacă  le-ai  citit  odată,  le  citeşti  iarăşi  de  la  început  şi  când  le  termini  le 
începi  iarăşi  şi  tot  aşa,  şi  atunci  ai  canon  mare  pe  toată  viaţa. 

-  Aceasta  a  fost  ultima  mărturisire  făcută  Părintelui  -  a  povestit  femeia... 

Păcatele  ruşinoase  să  le  spui  numai  duhovnicului 


O  femeie  văduvă,  din  nebăgare  de  seamă  şi  din  războiul  vrăjmaşului,  a  căzut 
cu  un  tânăr  în  urâciosul  păcat  al  desfrânării.  Când  s-a  trezit  ca  dintr-un  somn  şi  pentru  că 
era  în  cunoştinţă,  şi-a  dat  seama  de  gravitatea  acestui  păcat,  care  desparte  pe  om  de 
Dumnezeu  trecând  în  stăpânirea  satanei  până  ce  se  va  reîntoarce  la  Dumnezeu  cu 
pocăinţă  aspră. 

Ce  era  să  facă?  Alergă  ca  o  disperată  la  auhovnicul  ei,  părintele  Nicodim 
Măndiţă.  El  nu  se  afla  acum  la  mănăstirea  Agapia  unde  îl  ştia  biată  femeie,  ci  se  afla  în 
faţa  Tribunalului  militar  -  ca  oarecând  Mântuitorul  nostru  Iisus  Hristos  în  faţa  lui  Pilat  - 
să  dea  socoteală  conducerii  comuniste  de  sufletele  creştinilor  români  pierduţi,  pe  care  le-a 
adus  în  staulul  Bisericii  lui  Dumnezeu. 

Socotind  în  mintea  ei  că  Părintele  nu  va  mai  reveni  la  mănăstirea  Agapia,  s-a 
mărturisit  la  preotul  paroh.  Până  să  se  mărturisească  la  preot  ea  a  mai  spus  păcatul  acesta 
ruşinos  şi  la  vreo  două  trei  persoane  mai  apropiate. 

Când  am  venit  de  la  închisoare,  soţia  mea  -  care  auzise  de  cele  întâmplate  cu 
acea  femeie  văduvă  -  mi-a  spus  şi  mie.  Şi,  după  vreo  câteva  zile  când  m-am  dus  la 
părintele  Nicodim,  i-am  spus  despre  cele  întâmplate  cu  femeia  văduvă,  la  care  Părintele 
mi-a  zis: 

Dar  de  ce  trebuia  acea  femeie  să-şi  publice  păcatul  la  alţii  în  afară  de 
preot,  în  scaunul  spovedaniei?  Trimite -i  răspuns,  dacă  poţi,  să  vină  la  noi  numaidecât. 
Atunci  am  întrebat  pe  Părintele: 

-  Cuvioase  Părinte,  este  oprit  a  se  spune  păcatul  ruşinos  la  alţii? 

-  Da,  este  oprit  cu  desăvârşire  a  spune  cineva  păcatul  ruşinos  la  alţii  în  afară 
de  preot  în  scaunul  spovedaniei,  deoarece  îţi  multiplici  păcatul  în  raport  cu  numărul 
acelor  persoane  cărora  le-ai  destăinuit  păcatul  ruşinos.  N-ai  auzit  ce  spune  sfântul 
Apostol  Pavel  că:  „Cele  ce  se  fac  de  unii  în  ascuns,  ruşine  este  a  le  şi  grăi"? 

Vai  celor  ce  caută  duhovnici  lesne  iertători 


Era  într-o  zi  de  duminică.  După  ce  s-a  terminat  slujba  Sfintei  Liturghii, 
aşteptam  la  uşa  veşmântăriei  de  la  biserica  Sfântul  Ioan  din  mănăstirea  Văratec  vreo 
şapte -opt  bărbaţi,  câteva  femei  şi  câţiva  copii  mai  mărişori  care  veniseră  cu  părinţii  lor. 
După  ce  am  luat  blagoslovenie,  unul  dintre  noi  a  întrebat  pe  Părintele: 

Cuvioase  Părinte,  oare  cei  ce  merg  mai  în  fiecare  an  pe  la  mănăstiri  şi  se 
mărturisesc  pe  unde  apucă  şi  primesc  şi  Sfintele  Taine  fară  nici  o  pregătire,  se  folosesc  cu 
ceva  sau  nu? 

Aceştia  care  fac  aşa  sunt  asemenea  cu  câinele  care  trece  prin  apă  şi  când 
iese  tot  câine  rămâne. 

După  ce  a  spus  acestea,  Părintele  a  mers  apoi  în  veşmântărie  şi  a  adus  de 
acolo  o  carte  cu  litere  chirilice  şi  a  pus  pe  cineva  dintre  noi  să  citească.  După  ce  s-a 
terminat  de  citit,  mi-a  spus  ca  să  copiez  şi  eu  în  carnetul  meu.  Iar  acum  copiez  acest  text 
aici,  spre  folosul  celor  ce-1  vor  citi. 

„înainte  de  a  merge  la  spovedanie,  cercetează-ţi  conştiinţa  mult  şi  vezi  că 
sunt  greşeli  mici  care  de  multe  ori  pot  deveni  mai  vătămătoare  ca  cele  mari.  Scrie  clar  tot 
ce  ai  greşit,  caută  un  duhovnic  iscusit  şi  nu  lesne  iertător,  căci  nici  un  Duhovnic  înţelept 
nu  poate  nesocoti  canoanele  sfinţilor;  căci  Hristos  şi  sfinţii  Săi,  ieri,  azi  şi  în  veci,  acelaşi 
este.  Şi,  mărturisindu-te,  cere  singur  canonul  cuvenit  si  fa-1  îndată,  căci  nu-ţi  ştii  ceasul 
morţi.  Dacă-ţi  dă  voie  să  te  împărtăşeşti,  încă  nu  te  grăbi,  căci  foc  este  şi  arde,  ci 
cercetează-ţi  mult  conştiinţa  şi  apoi  cu  mare  frică  împărtăşeşte-te". 

Vai!  Vai!  Şi  iar  vai,  celor  plini  de  păcate  care  caută  duhovnici  lesne  iertători 
şi  le  fură  blagoslovenia  şi  cu  obrăznicie  îndrăznesc  a  se  împărtăşi,  ştiindu-se  singuri  că-s 
nevrednici,  dar  ca  să  creadă  lumea  că-s  vrednici,  acelora  mai  bine  le-ar  fi  să  se  fi  născut 
morţi,  căci  hotărât  este  că  iertare  nu  vor  mai  putea  avea,  ci  partea  lor  în  veci  cu  Iuda  (din 
Mărgăritarele  Sf.  Ioan  Gură  de  Aur). 

Să  citească  copiii  de  şcoală,  iar  ele  să  asculte 


Intr-o  iarnă  grea  cu  zăpadă  mare,  mă  aflam  la  părintele  Nicodim.  Credeam  că 
nu  va  mai  veni  nimeni  în  ziua  aceea,  dar  iată  că  ne  trezim  cu  două  femei  bătrâne  din 
partea  Romanului.  Părintele  mi-a  spus  să  le  ajut  la  pregătirea  de  mărturisire.  In  acel  timp 
mă  gândeam  că  ele  n-o  să  poată  face  canonul,  din  pricină  că  nu  ştiau  să  citească.  După  ce 
s-au  mărturisit  ele,  au  întrebat  pe  Părintele  cum  ar  putea  ca  să-şi  facă  totuşi  canonul. 
Părintele  le-a  sfătuit  ca  să  plătească  la  copii  de  şcoală,  când  au  vacanţă,  să  le  citească 
acele  cărţi  ce  le-au  primit  de  canon;  iar  ele  ascultând  cu  atenţie,  se  vor  uşura  de  greutatea 
păcatelor  şi  punând  început  bun  de  pocăinţă,  Dumnezeu  le  va  face  parte  de  odihna  cea 
veşnică.  Auzind  ele  aceste  cuvinte,  i-au  mulţumit  Părintelui  şi  luând  blagoslovenie  au 
plecat  la  casele  lor,  cu  gândul  că  vor  face  aşa  cum  le-a  învăţat. 

După  vreo  20  de  ani,  întâmplarea  a  făcut  că  am  poposit  peste  noapte  la  una 
din  acele  femei,  care  avea  acum  mai  mult  de  80  de  ani.  Eu  nu  o  mai  cunoşteam,  dar  m-a 
cunoscut  ea  şi  a  zis  către  bătrânul  ei  soţ: 

-  Uite  bre,  dânsul  m-a  ajutat  să  fac  pregătirea  de  mărturisire  acum  20  de  ani, 
când  am  fost  la  părintele  Nicodim. 

Auzind  eu  acestea,  m-am  uitat  mai  atent  şi  am  recunoscut-o  şi  mi-a  spus  că 
şi-a  terminat  canonul  de  câţiva  ani  în  urmă.  A  plătit  pe  doi  nepoţi  care  i-au  citit  cărţile  de 
canon.  Am  întrebat  şi  de  cealaltă  bătrână  şi  mi-a  spus  că  a  murit  de  mult.  Şi-a  terminat 
canonul  şi  a  avut  un  sfârşit  creştinesc. 

Câteva  sfaturi  de  după  spovedanie 

Părintele  Nicodim  a  spovedit  pe  o  creştină  şi  i-a  rânduit  drept  canon: 
-    Să  citeşti  zece  cărţi  sfinte,  câte  degete  ai  la  cele  două  mâini. 
Apoi  i-a  dat  şi  câteva  sfaturi  şi  îndemnuri,  zicând: 

Dacă  ai  să  citeşti  cu  credinţă  şi  ai  să  te  rogi  cu  credinţă,  ai  să  ieşi  bine... 
îndeamnă  pe  surori  ca  să  intre  în  împărăţia  lui  Dumnezeu...  Când  privim  un  pom  plin  cu 
roade  ne  bucurăm  de  el,  tot  aşa  şi  Dumnezeu  ne  priveşte  şi  se  bucură,  când  suntem 
încărcaţi  de  roadele  faptelor  bune... 


Terminând  canonul,  vei  simţi  o  mare  bucurie 


Unei  creştine,  mergând  la  părintele  Nicodim  pentru  spovedanie,  la  plecare  i-a 
spus  următoarele: 

După  terminarea  canonului  (de  scris  cele  24  Vămi  ale  văzduhului)  vei 
avea  o  mare  bucurie. 

într-adevăr,  după  ce  a  terminat  de  scris  ultimul  caiet,  a  simţit  în  suflet  o 
bucurie  cerească,  ce  nu  a  mai  simţit  niciodată  în  viaţa  ei,  care  a  durat  o  săptămână  fară 
întrerupere,  după  aceea  simţind-o  din  ce  în  ce  mai  scăzută. 

Spovedania  şi  împărtăşirea  în  parohie 


O  creştină  din  părţile  Paşcanilor,  care  se  mărturisea  la  părintele  Nicodim, 
fiind  foarte  bolnavă,  a  venit  însoţită  de  o  altă  creştină  la  Părintele  la  Agapia  să  se 
mărturisească.  El  i-a  zis  să  se  ducă  la  preotul  din  sat  să  se  spovedească  şi  împărtăşească. 
Auzind  acestea,  a  început  a  plânge  socotind  că  este  respinsă,  şi  a  plecat  înapoi  spre  casă. 
Dar  după  puţin,  a  trimis  pe  cineva  după  ele  să  se  întoarcă.  Spovedindu-le  le-a  slobozit  să 
plece  spre  casă,  cu  hotărârea  de  a  se  spovedi  şi  la  preotul  din  sat  şi  să  se  împărtăşească. 
Creştina  bolnavă,  neîndrăznind  să  se  împărtăşească,  zăbovea  să  facă  ascultare  şi  canonul 
dat.  Arunci  Părintele  cunoscând  cu  duhul  că  ea  ezită  să  se  împărtăşească  după  cum  avea 
dezlegarea,  a  trimis  pe  un  alt  fiu  duhovnicesc  să-i  spună  să  facă  ascultarea  pe  care  o 
primise.  Foarte  mirată  de  această  cunoaştere  şi  îndemn,  creştina  s-a  împărtăşit  după  care 
s-a  făcut  sănătoasă  fără  să  mai  fie  nevoie  de  medic. 


Căinţă  şi  iertare 

Intr-una  din  zile,  a  sosit  un  grup  de  credincioşi  care  au  adus  cu  ei  şi  pe  un 
bătrân,  pentru  spovedanie.  Acest  om  a  fost  ajutat  de  ceilalţi  credincioşi  să  se  pregătească 
de  spovedanie  dar  se  vedea  că  a  dus  o  viaţă  departe  de  Dumnezeu  şi  de  Biserică,  şi  că  nu 
s-a  spovedit  niciodată  în  viaţă.  Luând  contact  pentru  prima  dată  cu  atmosfera  de 
mănăstire,  asculta  în  tăcere  sfaturile  şi  învăţăturile  duhovniceşti  ale  părintelui  Nicodim. 
în  timp  ce  asculta  molitfa  de  spovedanie,  ochii  lui  erau  ca  două  pârâiaşe  ce  izvorau  fără 
încetare  lacrimi  amare  de  regret  şi  căinţă.  Toate  încercările  de  consolare  ale  Părintelui  au 
fost  zadarnice.  Când  i-a  venit  rândul  să  se  spovedească,  cu  acelaşi  potop  de  lacrimi  s-a 

prezentat,  iar  după  ce  a  terminat  de  mărturisit  păcatele  şi  a  primit  canonul  cuvenit  s-a 
luminat  la  faţă,  şi  şi-a  continuat  plânsul  pentru  uşurarea  ce  o  simţea  în  sufletul  său. 

După  un  an  de  zile,  acel  bătrân  a  venit  iarăşi  la  spovedanie  cu  acelaşi  grup  de 
credincioşi.  Din  ochii  lui  se  vedea  curgând  aceeaşi  mulţime  de  lacrimi,  ca  şi  cu  un  an 
urmă.  Ce  canon  a  primit  nimeni  nu  a  putut  să  ştie  decât  el  şi  duhovnicul,  care  a  găsit  de 
cuviinţă  să-1  împărtăşească.  După  ce  1-a  împărtăşit,  părintele  Nicodim  a  rostit  în  auzul 
tuturor,  fiind  de  faţă  şi  bătrânul: 

Vedeţi  pe  omul  acesta,  care  nu  s-a  spovedit  din  copilărie?  Intr-un  an  de 
zile  a  făcut  atâta  canon,  cât  alţii  nu  fac  nici  în  20  de  ani.  De  aceea  am  găsit  de  cuviinţă  să- 
i  ofer  Sfânta  împărtăşanie  fară  întârziere. 


Mărturisire  lunară 

Un  tânăr  tare  tulburat  şi  necăjit  a  venit  pentru  prima  dată  şi  s-a  mărturisit 
părintelui  Nicodim.  Cunoscând  Părintele  starea  lui  sufletească,  i-a  dat  pe  lângă  altele  şi 
canonul  ca  în  fiecare  lună  să  vină  la  Sfinţia  sa  să  se  mărturisească.  Era  atunci  prin  anul 
1946  şi  se  afla  la  o  distanţă  de  70  Km.  Şi  iată  că  au  trecut  vreo  30  de  ani  şi  a  făcut  acest 
canon  de  a  veni  la  părintele  Nicodim  în  fiecare  lună,  până  ce  a  pecat  duhovnicul  său  în 
veşnicie,  iar  el  a  devenit  bătrân.  Căutându-şi  alt  părinte  duhovnic  pe  care  1-a  găsit  cu 
mare  uşurinţă  în  parohia  de  unde  făcea  el  parte,  se  mărturisea  tot  la  fel,  în  fiecare  lună, 
deoarece  aşa  se  putea  simţi  liniştit  sufleteşte... 

Poţi  să  cununi  şi  când  părinţii  sunt  bolnavi 


în  anul  1955,  un  tânăr  şi  o  tânără  s-au  învoit  să  se  căsătorească.  Şi  fiindcă  am 
luat  şi  eu  parte  atunci  când  şi-au  dat  ei  mâna,  am  fost  rugaţi  ca  să  le  fim  naşi.  în  situaţia  în 
care  mă  aflam,  a  trebuit  să  merg  la  părintele  Nicodim  să  iau  blagoslovenie  şi  să-i  pun  o 
întrebare: 

-  Cuvioase  Părinte,  pot  să  fiu  naş  de  cununie,  dacă  părinţii  mei  sunt  bolnavi 
la  pat?  la  care  Părintele  mi-a  răspuns: 

De  ce  nu  poţi  să  fii  naş,  doar  nunta  e  o  Taină  Sfântă.  De  ar  fi  cazul  chiar 
să  moară  amândoi  părinţii,  apoi  de  mare  folos  este  pentru  fini,  de  la  nuntă  să  vină  pe  la 
casa  părinţilor  frăţiei  tale,  ca  să  vadă  şi  ei  cât  de  scurtă  este  această  viaţă. 

Şi  într-adevăr  după  nuntă  am  făcut  ascultare  şi  am  venit  cu  finii  pe  la  părinţii 
mei,  care  amândoi  erau  topiţi  de  suferinţă. 


Repetarea  păcatelor  după  spovedanie 

O  femeie  bătrână  care  a  venit  atunci,  1-a  întrebat  pe  Părintele: 

Cuvioase  Părinte,  dacă  cineva  s-a  mărturisit  de  păcatele  sale  şi,  până  la 
moarte,  a  mai  repetat  păcatul,  adică  s-a  mai  îmbătat  sau  a  mai  căzut  în  păcatul  desfrânării 
sau  s-a  mai  certat  cu  cineva  si  a  murit  în  duşmănie,  neîmpăcat  cu  cel  ce  s-a  certat  şi  a 
murit  fără  să  se  mai  mărturisească  de  păcatele  ce  le-a  repetat  după  spovedania  făcută, 
oare  cum  va  fi  cu  sufletul  acela? 

Femeia  aştepta  răspunsul  de  la  Părintele,  care  i-a  zis: 

Cartea  sfântă  aşa  spune:  „In  ceea  ce  te  va  găsit  moartea,  în  aceea  te  va 
judeca".  De  aceea  şi  Mântuitorul  nostru  Iisus  Hristos  ne  sfătuieşte  în  Sfânta  Sa 
Evanghelie,  zicând:  „Fiţi  gata,  pentru  că  nu  ştiţi  ziua  şi  ceasul  în  care  Fiul  Omului  va 
veni".  Aşa  că  e  tare  bine  să  fim  credincioşi  lui  Dumnezeu  şi  pregătiţi  întotdeauna  să 
părăsim  lumea  aceasta. 


Smerenie  si  ascultare 

O  femeie  tânără  şi  credincioasă,  care  din  copilărie  îl  avea  pe  părintele 
Nicodim  ca  duhovnic,  s-a  luptat  multă  vreme  să  aducă  pe  o  vecină  a  ei  să  se 
mărturisească.  Cu  timpul  ea  a  acceptat  şi,  pregătindu-se,  a  venit  la  spovedanie.  înaintea 
de  a-şi  spune  păcatele,  a  încercat  a  se  tocmi  cu  Părintele,  zicând: 

Cuvioase  Părinte,  eu  nu  pot  să  fac  chiar  aşa  cum  face  vecina  aceasta  a 
mea,  care  a  stăruit  aşa  de  mult  să  vin  la  Sfinţia  voastră.  Ea  se  osteneşte  zi  de  zi  a-şi  face 
cele  şapte  laude,  a  posti  toate  posturile  şi  cele  trei  zile  pe  săptămână,  în  care  nu  mănâncă 
nici  ulei,  dacă  la  ceaslov  nu  spune  dezlegare,  apoi  pe  fetele  ei  le  poartă  fară  pantaloni,  cu 
broboadă  pe  cap,  cu  fuste  lungi,  însă  eu  nu  pot  să  fac  aşa  cu  fetele  mele. 

Părintele  a  întrerupt-o  din  vorbă  şi  i-a  zis: 

-  Ascultă,  femeie!  Ai  venit  aici  să  te  tocmeşti  la  scaunul  spovedaniei?  Dacă 
aşa  nu  poţi,  dacă  aşa  nu  vrei,  atunci  mergi  în  sat  la  dumneata,  la  preotul  paroh,  care  vă 
îngăduie  aşa  cum  vreţi  şi  ascultă-1  pe  el  şi  fa  ce  te  învaţă  el  şi  până  la  urmă  vei  merge  cu 
tot  cu  el  în  iad,  dacă  nu-ţi  place  şi  nu  vrei  să  faci  aşa  cum  este  scris  în  sfintele  cărţi! 

Femeia,  auzind  aceste  cuvinte,  n-a  mai  zis  nimic  împotrivă.  S-a  mărturisit  cu 
căinţă  şi  hotărâre  statornică  şi  mai  târziu  a  devenit  o  bună  creştină. 


429 


Nu  este  bine  să  spui  ce  canon  ai 


Cineva  a  întrebat  pe  Părintele: 

Cuvioase  Părinte,  oare  este  adevărat  că  nu  este  bine  a  spune  la  alţii 
canonul  ce  l-am  primit  de  la  Duhovnic  în  taina  spovedaniei?  la  care  Părintele  a  răspuns: 

Nu,  nu  este  bine  ca  cineva  să  spună  la  alţii  canonul  ce  1-a  primit  la 
spovedanie.  Poate  să  spună  atât  cât  este  întrebat  de  cineva. „Am  de  citit  câteva  cărţi",  însă 
nu  şi  numărul  lor.  De  mare  nevoie  în  caz  că  se  simte  cineva  aproape  de  moarte,  atunci 
poate  spune  la  cineva  de  încredere  cât  canon  i-a  mai  rămas  nefacut.  Iar  dacă  cineva  este 
curios  să  ştie  cât  canon  a  primit  cutare  şi  cutare  şi-1  iscodesc  mereu,  poate  să-i  răspundă 
aşa:  „Dacă  vrei  şi  vrei  să  afli  numai  decât  şi  în  mod  precis  ce  canon  anume  am  primit  eu 
la  ultima  spovedanie,  atunci  îngăduieşte-mă  să-ţi  citesc  hârtia  cu  păcatele  pe  care  le-am 
mărturisit,  după  care  îţi  voi  spune  şi  canonul.  Până  atunci  nu.  Doar  nu  degeaba  se  mai 
numeşte  „Taina  Spovedaniei".  Şi  după  cum  preotului  pentru  nimic  în  lume  nu-i  este 
îngăduit  a  destăinui  păcatele  celui  ce  s-a  mărturisit,  tot  la  fel  nu-i  este  îngăduit  nici 
creştinului,  celui  ce  cu  adevărat  se  pocăieşte,  să  spună  cuiva  canonul  ce  1-a  primit  la 
spovedanie.  Singurul  caz  este  numai  atunci,  după  cum  am  mai  spus,  când  cineva  se  simte 
slăbit  şi  aproape  de  moarte.  Da,  atunci  poate  spune  la  cineva  de  încredere  canonul  ce  i-a 
rămas  nefacut.  Iar  acela  după  repauzarea  lui  este  îndatorat  de  a  merge  la  acel  Duhovnic  ce 
1-a  mărturisit  pe  el,  ca  să-1  dezlege  sau  să  rânduiască  pe  rudele  lui  să-1  facă. 

Cel  mai  sigur  şi  cel  mai  fericit  lucru  este,  ca  cel  ce  s-a  mărturisit  să  se 
grăbească  de  a-şi  termina  canonul,  deoarece  nu  ştie  nimeni  ce  va  aduce  ziua  de  mâine. 

Iertarea  vine  făcând  pocăinţă 


Unul  din  ucenicii  părintelui  Nicodim,  am  putea  spune  că  din  cei  mai 
apropiaţi,  a  căzut  într-o  abatere  gravă  de  tot.  Asta  nu  e  de  mirare  că  a  căzut,  că  doar  nu 
era  înger  să  nu  greşească,  dar  durerea  mare  a  fost  că  se  împietrise  cu  inima  şi  nu-i  cerea 
iertare  Părintelui,  aşa  după  cum  era  de  dorit.  Câţiva  din  noi  care  cunoşteam  această 
situaţie,  am  stăruit  pe  lângă  el  să  meargă  şi  să-şi  ceară  iertare,  după  cum  era  cazul  să  facă, 
căci  de  altfel  şi  părintele  Nicodim  îl  aştepta  mereu. 

In  cele  din  urmă,  la  stăruinţele  noastre,  a  mers  să-şi  ceară  iertare,  dar  aşa  cam 
împins  de  la  spate.  Părintele  Nicodim  cunoscând  aceasta  prin  Dumnezeiasca  descoperire, 
la  cuvintele  lui  de  iertare  rostite  cam  cu  jumătate  de  gură  i-a  zis: 

Fă  pocăinţă  cu  adevărat,  că  doar  ştii  că  iertarea  urmează  după  ce  omul 

face  pocăinţă! 

Mai  trecând  un  timp,  a  urmat  momentul  ca  ucenicul  să  se  despartă  de 
Părintele.  La  despărţire  a  încercat  desigur,  ca  să  zică  iarăşi: 

-  Iartă-mă,  Cuvioase  Părinte!  la  care  Părintele  i-a  răspuns  indirect: 
Dumnezeu  Cel  Atotbun,  să  ierte  şi  să  binecuvânteze  pe  toţi  fiii  şi  fiicele 

noastre  duhovniceşti  sincere,  de  pretutindenea,  cu  al  Său  Dar  şi  cu  a  sa  iubire  de  oameni 
totdeauna  şi  acum  şi  pururea  şi  în  vecii  vecilor.  Amin! 
Atunci  el  ne -a  întrebat: 

-  Oare  ce  ziceţi,  m-a  iertat  părintele  Nicodim  sau  nu,  prin  aceste  cuvinte?  la 
care  noi  i-am  răspuns: 

Acest  lucru  noi  nu-1  putem  cunoaşte,  pentru  că  Părintele  a  dat  o  iertare 
tuturor  fiilor  şi  fiicelor  duhovniceşti,  însă  condiţionată,  în  raport  cu  sinceritatea  fiecăruia 
în  parte.  Aşa  că  de  ai  o  căinţă  profundă  şi  plină  de  durere  iar  pe  viitor  vrei  să  fii  sincer, 
înseamnă  că  beneficiezi  de  această  iertare;  iar  de  nu  îndeplineşti  aceste  condiţii,  atunci  nu 
ai  parte  de  iertare. 

431 


Acest  lucru  1-a  făcut  Părintele  pentru  faptul  că  greşeala,  celui  mai  sus  numit, 
îşi  avea  izvorul  tocmai  dintr-o  ramură  a  vicleşugului  şi  nesincerităţii... 

După  toate  acestea,  mai  trecând  o  vreme,  ucenicul  a  mers  să  se  mărturisească 
la  Părintele  fiind  îndemnat  de  mine,  însă  Părintele  nici  de  data  aceasta  nu  1-a  primit.  După 
ce  a  mai  trecut  o  vreme,  1-a  primit  la  mărturisire  şi  astfel  ucenicul  şi-a  revenit  de-a 
binelea,  ocupând  iarăşi  locul  şi  treapta  din  care  căzuse. 

Pentru  omul  credincios,  aşa  cum  spune  Sfântul  Ioan  Gură  de  Aur,  mustrarea 
conştiinţei  pentru  păcatul  ce  1-a  comis,  îl  arde  ca  para  iadului.  Dar  Bunul  Dumnezeu  îl 
ridică  pe  el,  cu  Darul  Său,  după  cuvântul  proorocului  David  care  zice:  „Domnul  ridică  pe 
cei  surpaţi"  (Psalmi  145,  8). 

Poate  cineva  să-mi  ceară  socoteală  de  ce  şi  pentru  ce  îndrăznesc  eu  să 
amintesc  aici  unele  fapte  negative,  pe  care  citindu-le  cei  în  cauză,  se  vor  jigni  cumva? 
Dacă  urmărim  firul  istorisirilor  din  cele  patru  Sfinte  Evanghelii,  vom  găsi  amestecate 
fapte  pozitive  şi  negative  scrise  de  nişte  scriitori  cu  adevărat  inspiraţi  de  Duhul  Sfânt. 
Găsim  la  Matei  capitolul  16,  versetele  17-19,  cum  Domnul  nostru  Iisus  Hristos  fericeşte 
pe  apostolul  Petru  şi  în  persoana  lui  promite  tuturor  Apostolilor  şi  urmaşilor  lor  chiar  şi 
cheile  împărăţiei  Cerurilor,  facându-i  pe  ei  şi  pe  urmaşii  lor,  ispravnici  ai  Tainelor  lui 
Dumnezeu.  Şi  dacă  mergem  cu  cititul  mai  departe  tot  în  acest  capitol  la  versetul  23  găsim 
că  tot  pe  acest  apostol  îl  numeşte  pe  faţă  „satană".  Dacă  vrem  ceva  mai  mult,  atunci 
găsim  tot  la  Matei  capitolul  26  cum  sfântul  apostol  Petru  s-a  lepădat  de  Domnul  nostru 
Iisus  Hristos  cu  jurământ  că  nu-1  cunoaşte.  Dar  cine  poate  spune  câte  suflete  au  venit,  vin 
şi  vor  veni  la  pocăinţă,  pentru  faptul  că  se  găseşte  scrisă  chiar  în  Sfintele  Evanghelii, 
căderea  lui  prin  lepădarea  de  Domnul  Hristos.  Iar  ca  să  nu  jignesc  pe  cineva,  am  spus  aşa 
acoperit  ca  să  nu  fie  vădit,  dat  pe  faţă  şi  arătat  cu  degetul,  după  cum  vedem  şi  la  sfinţii 
evanghelişti  Marcu  şi  Luca,  fiind  vorba  să  spună  de  Matei  că  a  fost  chemat,  pe  când  era  la 
vamă,  deoarece  vameşii  erau  dispreţuiţi  pe  vremea  aceea:  „Şi  trecând  a  văzut  pe  Levi  a 
lui  Alfeu  şezând  la  vamă  şi  i-a  zis:  Urmează-Mi.  Iar  el,  sculându-se,  L-a  urmat"  (Marcu 

2,  14).  La  fel  vorbeşte  şi  evanghelistul  Luca  la  capitolul  5,  versetul  27:  „Şi  după  aceasta  a 
ieşit  şi  a  văzut  un  vameş  cu  numele  Levi  care  şedea  la  vamă  şi  i-a  zis  vino  după  Mine". 
Iar  Levi  sau  Levi  al  lui  Alfeu  nu  era  altul  decât  Evanghelistul  Matei,  după  cum  singur 
zice  despre  sine  la  Matei  capitolul  9,  versetul  9:  „Şi  plecând  Iisus  de  acolo,  a  văzut  un  om 
care  şedea  la  vamă,  cu  numele  Matei  şi  i-a  zis  acestuia:  Vino  după  Mine.  Şi,  sculându-se, 
a  mers  după  el".  Vedeţi?  Că  Evanghelistul  Matei  n-a  mai  vorbit  acoperit  despre  sine,  ci  s- 
a  dat  pe  faţă,  că  el  a  fost  un  vameş  mai  înainte  de  a  fi  chemat  la  apostolat,  pe  când  ceilalţi 
doi  evanghelişti  au  vorbit  despre  el  acoperit,  ca  să  nu-1  jignească.  Cazuri  de  acestea 
asemănătoare  găsim  multe  prin  Sfânta  Scriptură. 

La  fel  am  făcut  şi  eu.  Când  a  fost  vorba  să  spun  despre  mine,  am  vorbit 
deschis,  că  pentru  anumite  păcate  pe  care  le -am  mărturisit  părintelui  Nicodim  şi  nu  m-am 
părăsit  de  ele,  Părintele  a  găsit  de  cuviinţă,  potrivit  sfintelor  pravile,  să  mă  depărteze, 
adică  în  primul  rând  nu  mi-a  dat  dezlegarea  păcatelor  atunci  când  m-am  mărturisit;  iar  în 
al  doilea  rând,  m-a  îndepărtat  de  la  scaunul  spovedaniei  pentru  un  timp  limitat  după 
gravitatea  păcatelor  şi  în  raport  cu  căinţa  şi  îndreptarea  mea.  Văzând  părintele  Nicodim 
că  eu  am  întârziat,  mi-a  trimis  răspuns  să  vin  fară  a  mai  zăbovi,  ca  să  nu  mă  păgubesc  mai 
mult.  Că  la  drept  vorbind,  nu  mi-a  fost  aşa  uşor  să  aud  din  gura  părintelui  Nicodim  acea 
sentinţă  pe  care  n-am  mai  auzit-o  niciodată  în  viaţa  mea.  Şi  tocmai  de  aceea  eu  în  loc  să 
mă  duc  la  Părintele  imediat  ce  s-a  împlinit  termenul,  am  mai  zăbovit,  căzând  oarecum 
într-o  descurajare  şi  poate  mai  zăboveam  dacă  nu  primeam  răspunsul.  Căci  nu-i  aşa  uşor 
a  trece  printr-o  astfel  de  stare  nedorită  şi  neplăcută,  după  cum  pentru  omul  care  n-are 
nimic  comun  cu  Dumnezeu,  petrecerea  lui  în  păcate  e  o  stare  plăcută  pentru  el,  după 
cuvântul  lui  David  proorocul:  „Că  se  laudă  păcătosul  întru  poftele  sufletului  său  şi  cel  ce 
face  fărădelegea  se  binecuvintează"  (Psalmi  9,  23).  Atunci  cine  poate  povesti  sau  să 
zugrăvească  în  culori  cât  mai  vii  starea  de  jale  ce-1  cuprinde  pe  omul  credincios,  care 
până  mai  ieri  era  în  comuniune  cu  Dumnezeu  şi  azi  se  vede  şi  se  simte  înstrăinat  de  El. 
Aşa  după  cum  spune  sfântul  apostol  Pavel  către  Efeseni  la  capitolul  2,  12:  „că  eraţi  fără 

Dumnezeu  în  lume".  Cine  poate  spune  şi  cine  poate  plânge  atât  cât  ar  trebui  să  plângem, 
starea  aceea  a  omului  fară  Dumnezeu  în  lume?  Dar  oare  care  ar  fi  pricina,  ca  noi  să  fim 
sau  să  petrecem,  sau  să  rămânem  fară  Dumnezeu  în  lume?  Toţi  o  ştim,  toţi  o  cunoaştem, 
de  la  mic  până  la  mare,  că  singur  păcatul  e  acela  care  ne  desparte  pe  noi  de  Dumnezeu, 
după  cuvântul  lui  Isaia  proorocul  care  zice:  „Nu  mâna  Domnului  e  prea  scurtă  ca  să  vă 
ajute;  nici  urechile  Lui  prea  tari  ca  să  vă  audă,  ci  păcatele  voastre  au  pus  un  zid  de 
despărţire  între  voi  şi  Dumnezeu"  (Isaia  59,  1-2). 


învăţăturile  primite  rămân  pe  viaţă 

în  preajma  unei  mănăstiri  era  un  om  care  în  mod  regulat  mergea  la  Sfânta 
mănăstire  în  Postul  Mare  şi  stătea  cu  monahii  la  rugăciune.  Preoţii  din  acea  mănăstire 
vedeau  cum  omul  lua  parte  la  toate  rugăciunile  de  zi  şi  de  noapte,  postea  la  rând  cu 
ceilalţi,  dar  nu  se  mărturisea  şi  nu  se  împărtăşea  acolo  niciodată.  De  la  o  vreme,  un  preot 
cu  mare  renume  din  acea  mănăstire,  1-a  întrebat: 

Am  observat  că  dumneata  vii  de  ani  de  zile  la  noi  în  mănăstire  şi  stai  cu 
noi  la  toate  slujbele  ce  se  fac  aici.  Posteşti  la  fel  cu  noi,  dar  nu  te  am  văzut  niciodată  să  te 
mărturiseşti  sau  să  te  împărtăşeşti.  Cum  se  explică  faptul  acesta? 

-  Cuvioase  Părinte,  eu  am  de  duhovnic  pe  părintele  Nicodim  Măndiţă  de  la 
mănăstirea  Văratec.  La  el  mă  mărturisesc,  mă  împărtăşesc  şi  primesc  învăţături  şi  sfaturi. 
Aici  vin  ca  să  mă  îndemn  la  post  şi  rugăciuni,  deoarece  mănăstirea  Văratec  este  mănăstire 
de  maici  şi  acolo  nu  pot  sta  prea  mult. 

Da,  bine,  dar  când  părintele  Nicodim  va  muri,  atunci  cui  o  să  te 

mărturiseşti? 

-  Preotului  paroh,  a  răspuns  omul. 

-  Da,  dar  preotul  paroh  nu  vă  mai  învaţă  aşa,  ca  părintele  Nicodim. 

-  Preotului  paroh  mă  mărturisesc,  ca  să  iau  dezlegarea  păcatelor  şi  voi  face 
canonul  ce  mi-1  va  da,  ca  să  mă  pot  împărtăşi  cu  Sfintele  Taine,  dar  învăţătura  o  am  de  la 
părintele  Nicodim,  pentru  toată  viaţa. 

Preotul  acela,  minunându-se  de  răspunsul  primit,  i-a  zis: 

Da,  aşa  mai  zic  şi  eu  că  staţi  pe  temelie  de  piatră  şi  sunt  destule  speranţe 
că  vă  puteţi  păstra  unitatea.  De  veţi  face  aşa  toţi  cei  ce  îl  aveţi  pe  părintele  Nicodim  ca 
duhovnic,  înseamnă  că  el  nu  s-a  ostenit  în  zadar  cu  dumneavoastră.  Ţinând  seama  de 
învăţătura  şi  sfaturile  ce  le-aţi  primit  de  la  el  atâţia  ani  de  zile,  el  va  fi  prezent  mereu  în 
mijlocul  dumneavoastră  şi  oricine  va  încerca  să  vă  risipească,  să  vă  destrame  unitatea,  nu 
va  reuşi,  deoarece  în  orice  împrejurare  vă  veţi  afla,  puteţi  aduce  numaidecât  la  mijloc 
practica  şi  sfatul  ce  l-aţi  primit  de  la  dânsul.  O  aşa  lucrare  ca  a  părintelui  Nicodim,  nu  am 
mai  întâlnit  până  acum. 

Şi  dacă  acel  preot  vestit  mai  în  toată  ţara  s-a  minunat  de  răspunsul  ce  1-a 
primit  şi  a  putut  constata  că  lucrarea  ce  a  facut-o  părintele  Nicodim,  cu  Darul  lui 
Dumnezeu,  va  fi  de  durată,  de  vom  fi  şi  rămâne  pe  mai  departe  în  ascultarea  primită  de  la 
dânsul,  ca  să  ne  mărturisim  şi  să  ne  împărtăşim  fiecare  din  noi  la  preotul  paroh,  unitatea 
noastră  va  dăinui  în  ciuda  acelora  care  ne  ameninţă  mereu  şi  chiar  cred  că  mâine, 
poimâine,  vom  deveni  sectari.  Ne  doare  inima  când  auzim  aceste  vociferări  din  partea 
unora  şi  altora,  că  ne  vom  rătăci  de  la  învăţătura  Bisericii  Ortodoxe.  Dar  avem  mare 
nădejde  în  mila  lui  Dumnezeu  şi  în  ocrotirea  Maicii  Lui  şi  a  tuturor  Sfinţilor,  că  darul  cel 
de  sus,  care  a  lucrat  cu  părintele  Nicodim  Măndiţă,  nu  ne  va  părăsi  până  la  sfârşit,  ca  să 
rămânem  aşa  cum  ne-a  învăţat,  în  Biserica  lui  Dumnezeu,  care  a  fost,  este  şi  va  fi 
Biserica  Ortodoxă. 

După  cum  vedem,  au  trecut  câţiva  ani  de  la  plecarea  părintelui  Nicodim  la 
cele  veşnice  şi  dacă  noi  am  rămas  fiecare  cu  mărturisirea  la  preotul  paroh  aşa  cum  ne-a 

învăţat  el,  s-a  creat  o  atmosferă  plăcută  şi  nu  avem  nici  noi,  nici  preoţii  din  parohii,  vreo 
nemulţumire. 

Ne  ducem,  când  putem  şi  simţim  nevoia,  şi  pe  la  mănăstiri,  plătim  slujbe 
pentru  vii  şi  repauzaţi,  ascultăm  sfintele  slujbe,  predici,  etc...  dar  orice  sfaturi  sau 
învăţături  străine  ne  vor  ieşi  în  cale,  noi  vom  trece  pe  alături  de  ele.  Nu  ne  vom  contrazice 
cu  cei  ce  ne  oferă  asemenea  învăţături,  dar  nici  nu  le  vom  pune  la  inimă. 

Am  auzit,  într-o  mănăstire,  de  un  preot  care  era  tare  împresurat  de  oamenii  ce 
voiau  să  se  mărturisească  la  el  şi  care  dând  cu  ochii  de  noi  cei  ce  stăteam  ceva  mai 
departe,  a  zis,  ridicând  un  deget  în  sus: 

-  Unul  a  fost  părintele  Nicodim  Măndiţă,  care  a  învăţat  pe  ucenicii  lui  să  se 
mărturisească  fiecare  la  preotul  din  parohie.  Vin  şi  ei  pe  la  mănăstire,  ascultă  slujbă, 
predici,  plătesc  pomelnice,  stau  la  slujba  Sfântului  Mas lu,  dar  nu  ne  necăjesc  pe  noi  cu 
mărturisirea.  Ne  lasă  în  pace  ca  să  ne  putem  face  şi  noi  rânduiala  noastră. 

Un  alt  preot  dintr-o  parohie,  a  zis  către  un  om  ce  se  mărturisea  la  el: 

-  Iţi  dau  de  canon  doar  atât,  să  stai  de  vorbă  cu  enoriaşii  din  parohie  şi  să  le 
spui  tot  ceea  ce  v-a  învăţat  pe  dumneavoastră  părintele  Nicodim,  căci  această  învăţătură 
este  de  mare  trebuinţă  pentru  tot  omul. 

De  aici  vedem  clar  că,  stând  şi  rămânând  în  ascultarea  sfaturilor  părintelui 
Nicodim  pe  care  ni  le-a  lăsat,  să  ne  mărturisim  şi  împărtăşim  fiecare  la  preotul  paroh, 
putem  veni  şi  în  ajutorul  altora  cu  pilda  vieţii,  dacă  o  avem  mai  mult  sau  mai  puţin,  şi 
cu  sfatuirea  când  avem  ocazie  să  o  facem  celor  dornici,  aşa  pe  neobservate.  Pentru  că  pe 
vremea  aceea,  eram  în  atenţia  securităţii  comuniste  şi  dacă  eram  observaţi  de  ei  puteam 
uşor  fi  necăjiţi,  care,  după  cum  se  ştie,  erau  contra  noastră. 

In  cazul  când  preotul  paroh  nu  ne-ar  primi  la  spovedanie  cu  păcatele  scrie  pe 
hârtie,  atunci  suntem  îndreptăţiţi  să  ne  ducem  la  preotul  din  parohia  vecină,  care  ne 
primeşte... 

Sunt  şi  cazuri,  ici,  colo,  când  unii  au  căutat  duhovnici  pe  la  unele  mănăstiri,  şi 
se  mărturisesc  şi  la  preoţii  lor  din  parohie,  însă  aceasta  o  fac  pe  cont  propriu,  şi  nu  după 
ascultarea  ce  ne-a  lăsat-o  părintele  Nicodim.  Ba  e  chiar  păcat  pentru  un  creştin  să  aibă  doi 
duhovnici,  se  aseamănă  cu  femeia  cu  doi  bărbaţi,  după  pravila  Bisericească  de  Nicodim 
Sachelarie.  Această  ascultare  de  a  se  mărturisi  fiecare  la  preotul  paroh  a  spus-o  părintele 
Nicodim  nu  numai  unuia,  ci  multora  care  l-au  întrebat,  dar  nici  n-a  spus-o  tuturora  care 
nu  l-au  întrebat  când  era  el  în  viaţa  aceasta. 


Dorinţă  si  realitate 

/ 

A 

Intr-o  zi,  a  venit  să  se  mărturisească  o  doamnă  care,  la  pregătirea  de 
mărturisire,  a  uitat  să  arunce  cerceii  din  urechi,  mărgelele  de  la  gât  şi  inelul  din  deget. 
Femeia  care  a  ajutat-o  la  pregătirea  pentru  mărturisire,  i-a  spus  despre  acestea,  însă  aşa 
mai  uşurel,  fară  să  stăruie  prea  mult;  iar  ea  a  crezut  că  Părintele  nu  va  ţine  cont  de  aceste 
nimicuri  şi  având  în  vedere  că  era  o  doamnă  mai  elegantă,  născută  şi  crescută  la  oraş,  se 
va  bucura  de  o  oarecare  trecere  înaintea  lui. 

Cum  a  apărut  în  faţa  Părintelui  care  avea  ochiul  format,  a  şi  observat  inelul  în 
deget  şi  mărgelele  şi  cerceii.  Pentru  aceasta  a  şi  întrebat-o: 

-  Cu  ce  ocazie  aţi  venit  pe  la  mănăstire? 

Ea  încerca  să  spună  arătând  pe  femeia  cu  care  a  venit,  că  ar  vrea  să  se 
mărturisească. 

-  Dar  aşa  se  vine  la  mărturisire,  nepregătită? 

Ea  şi-a  arătă  îndată  foile  cu  păcatele  scrise.  Părintele  a  întrebat-o  din  nou: 

-  Păi,  una  scrie  pe  hârtie  şi  alta  se  vede  în  realitate. 

Ea  încă  nu  a  priceput  ce  vrea  să  zică  Părintele,  dar  femeia  care  a  venit  cu  ea 
şi-a  dat  seama  că  e  vorba  de  cercei,  mărgele  şi  inel,  şi  i-a  facu  semn  doamnei.  Atunci  ea 
s-a  grăbit  a  zice: 

-  A!  E  vorba  de  cercei,  mărgele  şi  inel!  şi  în  clipa  următoare  le-a  scos  de  la 
gât,  din  urechi  şi  din  deget  şi  nu  s-a  mai  uitat  la  valoarea  lor,  ci  le-a  aruncat  în  soba  din 
bucătărie,  în  care  ardea  focul. 

Părintele,  văzând  cât  de  clar  a  înţeles  ea  această  problemă,  a  şi  mărturisit-o. 
Şi,  într-adevăr,  aceea  doamna  în  scurtă  vreme  a  devenit  o  bună  creştină,  model  şi  pentru 
alte  doamne  şi  n-a  mai  chinuit-o  dorul  după  cercei,  mărgele  sau  inel,  deoarece  era  acum 
ocupată  mereu,  cum  ar  putea  să-şi  împodobească  sufletul  ei  cu  fapte  bune  şi  virtuţi 
creştineşti... 


Nu  putem  avea  doi  duhovnici 

A  venit  la  Părintele  un  om  bătrân  din  părţile  Sucevei,  să  se  mărturisească. 
După  ce  s-a  mărturisit,  a  zis  către  Părintele: 

-  Cuvioase  Părinte,  nu  am  putut  veni  la  Sfinţia  voastră  de  anul  trecut.  M-am 
mărturisit  la  preotul  vecin  cu  parohia  noastră  deoarece  preotul  nostru  e  bolnav  şi  nu  mai 
poate  sluji  la  Biserică  şi  nici  nu  poate  să  facă  vreun  servici  cuiva. 

Atunci  Părintele  i-a  zis: 

Aşa  după  cum  învaţă  pravila  Bisericii,  creştinul  nu  poate  să  aibă  doi 
duhovnici,  căci  se  aseamănă  cu  femeia  care  are  doi  bărbaţi.  Te  socoteşti  bine  şi  îţi  alegi 
un  duhovnic  şi  rămâi  să  te  mărturiseşti  la  el  ca  să  nu  te  încarci  de  păcate. 

Omul  suspină  şi  după  câteva  minute  întrebă  iarăşi: 

Cuvioase  Părinte,  oare  ce  să  mai  facem  cu  obiceiul  care  nu  de  mult  a 
apărut,  de  a  face  pom  de  Crăciun?  Sfinţia  voastră  ce  ne  învăţaţi  în  această  privinţă,  pentru 
că  mai  toţi  oamenii  fac  pom  de  Crăciun.  Când  eram  eu  băieţaş,  aşa  ceva  nu  se  pomenea 
pe  la  noi?  Oare  e  păcat  mare  dacă  facem  şi  noi,  că  nu  mai  putem  sta  în  sat  de  răul 
copiilor? 

Acest  obicei  este  de  la  nemţi,  de  la  catolici.  Noi  ortodocşii  nu  trebuie  să 
facem  pom  de  iarnă.  Dacă  facem,  însemnează  că  aducem  idolul  în  casă.  Creştem  copiii  în 
duhul  minciunii,  spunându-le  cum  că  Moş  Crăciun  le-a  adus  jucăriile  şi  dulciurile.  Eu  nu 
vă  sfătuiesc  să  faceţi  asa  ceva. 

După  aceea  Părintele  şi-a  luat  Ceaslovul  şi  a  zis: 

-    Mă  duc  să-mi  citesc  pravila  -  şi  a  plecat  în  grădină... 


Necesitatea  canonului 

Intr-o  zi,  cineva  din  mulţimea  adunată,  a  zis: 

Cuvioase  Părinte,  mulţi  oameni  ar  vrea  să  vină  la  Sfinţia  voastră  la 
mănăstire,  dar  de  teama  canonului  nu  vin.  Se  tem  de  canon.  Zic  că  Sfinţia  voastră  daţi 
canon  prea  mare!  Ei  se  duc  la  preoţi  care  nu  le  dau  canon  sau  care  dau  un  canon  mai  mic. 
Părintele  s-a  gândit  puţin  şi  apoi  le-a  zis: 

Ce  să  le  fac!  Noi  nu  putem  fi  mai  milostivi  decât  Sfinţii  Părinţi  care  au 
orânduit  canoanele.  Şi  apoi  ceea  ce  le  dăm  noi  de  canon,  să  citească  un  număr  de  cărţi,  nu 
e  canon  greu.  In  pravila  Bisericii,  canonul  de  citit  cărţi  se  numără  între  canoanele  uşoare 
(vezi  Pravila  Bisericească  de  Nicodim  Sachelarie). 

In  pravila  Mare  a  Bisericii  se  spune  că  un  om  bogat  simţind  că  va  muri,  a 
chemat  pe  un  scriitor  să-i  facă  testamentul.  Când  acela  a  sosit  şi  toate  erau  gata,  a  zis 
boierul  către  scriitor:  „Scrie  aşa:  trupul  meu  să  fie  dat  ţărânii  că  de-acolo  este  luat.  Iar 
sufletul  meu,  al  soţiei  mele,  al  copiilor  mei  şi  al  Duhovnicului  meu  să-1  ia  diavolii". 

Când  a  auzit  scriitorul  acest  cuvânt  din  urmă,  nu  voia  să  scrie  mai  departe,  ci 
s-a  îngrozit  şi  tremura  de  spaimă.  „Nu  te  teme,  scrie  aşa  cum  îţi  spun  -  zise  boierul  - 
pentru  că  am  să-ţi  explic  eu  mai  pe  urmă.  Sufletul  meu  să-1  ia  diavolii,  căci  o  viaţă 
întreagă  s-a  zbătut  numai  după  cele  pământeşti,  deşarte  şi  nu  s-a  grijit  deloc  pentru 
mântuirea  sa.  Sufletul  soţiei  mele  să-1  ia  diavolii,  căci  numai  la  rele  m-a  îndemnat. 
Sufletul  copiilor  mei  să-1  ia  diavolii,  căci  numai  pentru  ei  m-am  trudit  din  zori  şi  până-n 
noapte  şi  am  neglijat  mântuirea  mea.  Şi  sufletul  Duhovnicului  meu  să-1  ia  diavolii,  căci 
atunci  când  mergeam  la  mărturisire,  îmi  dădea  dezlegarea  păcatelor  mele  cu  mare 
uşurinţă,  fară  canon  şi  fară  mustrare,  zicându-mi:  „Nu-i  nimic,  nu-i  nimic,  Dumnezeu  te 
iartă". 

Aşa  că  problema  mântuirii  nu-i  o  nimica  toată.  Cine  se  osteneşte  a  zidi  cu 
bună  chibzunţă,  după  dreptarul  Ortodoxiei  şi  se  luptă  până  la  capăt,  o  câştigă,  cu  Darul  lui 
Dumnezeu.  Iar  cine  se  ocupă  numai  de  cele  deşarte  şi  pieritoare,  lipindu-şi  inima  numai 
de  cele  pământeşti  şi  putrede,  unul  ca  acela  îşi  pierde  sufletul  său,  chiar  de  va  avea 
nădejde  în  mila  lui  Dumnezeu,  însă  o  nădejde  ca  aceasta  e  o  nădejde  falsă  şi  nefolositoare 
şi  nu  o  nădejde  care  duce  la  mântuire. 

Omul,  tot  citind  prin  sfintele  cărţi,  se  luminează  şi  luminându-se  la  ochii 
sufletului,  nu  mai  poate  zice  că  e  greu  canonul.  îşi  dă  seama  de  greutatea  păcatului  său  pe 
care  1-a  comis,  supărând  pe  Dumnezeu  şi  din  aceasta-i  vine  părerea  de  rău  sau  înfrângerea 
inimii.  Omul  care  a  făcut  păcate,  trebuie  să  facă  şi  canon.  Ori  face  aici  canon  vremelnic  şi 
capătă  iertare  de  la  Dumnezeu,  ori  face  dincolo  în  veşnicie  fără  nici  un  folos,  căci  în  iad 
nu  este  pocăinţă.  Este  la  alegerea  lui.  Dar  de  făcut  canon  tot  trebuie  să  facă,  de  vrea  ori  de 

nu  vrea.  Dreptatea  Lui  nu  îngăduie  ca  păcatul  săvârşit  de  om  să  rămână  ne  pedepsit.  Ori 
aici  ori  în  veşnicie. 

Tot  în  legătură  cu  canonul,  Părintele  a  zis: 

-  Un  om  avea  un  ogor  pe  care,  lăsându-1  în  paragină  vreo  câţiva  ani  de  zile, 
au  crescut  bălării  mari  pe  el.  Omul  a  trimis  pe  un  fecior  al  lui  mai  mare  ca  să-1  cureţe  de 
spini  şi  bălării  şi  apoi  să-1  sape  şi  să-1  semene. 

Feciorul  ajungând  la  ogor  şi  văzând  ce  grozăvii  au  crescut  pe  el  s-a 
descurajat,  căci  îşi  zicea  în  sine: 

Cine  mai  poate  curăţi  acest  ogor,  când  nu  i  se  mai  vede  nici  capătul  de 
atâta  amar  de  spini? 

După  aceste  socoteli  făcute  de  el,  s-a  culcat  în  capătul  ogorului.  Când  soarele 
era  spre  asfinţit,  feciorul  a  plecat  spre  casă.  Tatăl  1-a  întrebat: 

-  Ai  făcut  ceva? 

-  Da  de  unde  să  fac,  căci  te  îngrozeşti  numai  dacă  priveşti  spre  ogor.  Bălării 
şi  spini  cât  vezi  cu  ochii. 

Atunci  ce  ai  făcut  de  azi  dimineaţă,  de  când  ai  plecat?  -  a  întrebat  tatăl 

cam  supărat. 

Ce  să  fac,  tată?  M-am  culcat  la  capătul  ogorului.  Asta  am  făcut  -  a  zis 
feciorul  cam  ruşinat. 

Bine,  bre,  dar  nu  ţi-am  spus  să  cureţi  ogorul  într-o  zi  sau  două.  Ci  măcar 
atât  să  cureţi  într-o  zi,  cât  să  ai  loc  să  te  culci.  Şi  aşa  făcând  mereu,  tot  ai  să  ajungi  de  la  o 
vreme  la  capătul  ogorului. 

Aşa  şi  cu  canonul.  Dacă  vom  face  canon  numai  atât  timp  cât  am  pierdut  în 
fiecare  zi  cu  clevetirile,  cu  vorbele  deşarte,  cu  petrecerile  idolatre,  cu  somnul  cel 
îndelungat,  cu  şederile  prin  cârciumi,  cu  beţiile  cele  de  zile  şi  nopţi  întregi,  apoi  ia  să 

socotim,  cât  de  mult  am  spori  la  cele  bune,  la  canon  şi  cât  de  mult  ne -am  apropia  de 
Dumnezeu,  de  care  ne-am  depărtat  atât  de  mult  prin  păcate,  cu  care  ne-am  împovărat  din 
copilărie  şi  până  acum?! 

Noi  am  păţit  la  fel  ca  omul  despre  care  vom  povesti.  Era  un  om  ce  avea  un 
copil  de  la  prima  căsătorie.  Murindu-i  soţia,  s-a  recăsătorit  şi  a  avut  şi  cu  a  doua  soţie 
încă  un  copil.  Seara,  când  venea  de  la  lucru,  îi  ieşeau  amândoi  copiii  înainte  şi  cel  ce  avea 
mamă  care-1  hrănea  şi-i  dădea  ce  avea  mai  bun,  striga  cu  voce  tare  către  tatăl  său: 

-  Apă  aş  bea,  apă  aş  bea! 

Celălalt,  căruia  îi  murise  mama  şi  era  lăsat  în  voia  soartei,  nemâncat, 
neîngrijit,  zicea  şi  el  către  tatăl  său,  cu  vocea  stinsă,  că  aproape  nu  se  auzea: 

-  Aş  mânca,  aş  mânca! 

Acei  doi  copii  de  mai  sus,  îi  avem  fiecare  dintre  noi  în  fiinţa  noastră.  Copilul 
cel  mai  mare  e  sufletul,  care  e  uitat  şi  lăsat  în  părăsire  de  noi,  alergând  după  treburi  şi 
după  cele  deşarte,  din  copilărie  şi  până  pe  patul  morţii,  aproape  că  nu-i  mai  auzim  vocea 
lui  cea  stinsă:  „Aş  mânca,  aş  mânca!".  Desigur  are  nevoie  şi  sufletul  nostru  de  hrana  cea 
duhovnicească,  de  cuvântul  lui  Dumnezeu,  de  rugăciune,  de  lucrarea  faptelor  bune.  Dar, 
vai!  Noi  nu-i  auzim  vocea  lui  stinsă.  Noi  alergăm  din  zori  şi  până-n  noapte,  din  tinereţe  şi 
până  la  bătrâneţe  numai  după  umbră  şi  vis,  numai  după  cele  ce  rămân  de  noi  aici  în 
această  viaţă  vremelnică,  fără  să  mai  auzim,  fară  să  mai  ţinem  cont  si  de  cerinţele 
sufletului  nostru.  Iar  în  ceea  ce  priveşte  strigătul  cel  tare  al  trupului,  al  celui  de-al  doilea 
copil,  care  fiind  îndopat  de  mai  multe  ori,  mai  presus  de  trebuinţa  sa,  noi  suntem  numai 
ochi  şi  urechi.  Unde  vedem  sau  auzim  că  s-ar  găsi  ceva  mai  deosebit,  mai  gustos,  mai 
delicios,  mai  frumos,  acolo  alergăm.  Nu  ne  uităm  nici  la  bani,  nici  la  timp  şi  suntem 
foarte  mulţumiţi  că  am  găsit  ceea  ce  căutam.  O,  Doamne,  oare  asta  nu  este  o  orbire  a 
noastră  sufletească?  Nu  este  o  înşelăciune  de  la  vrăjmaşul  diavol,  ca  să  ne  pierdem  pentru 
veşnicie?!  Suntem  desigur  orbiţi  de  frumuseţile  şi  dulceţile  acestei  lumi  şi  nu  vedem 
nimic.  Suntem  înşelaţi  de  vrăjmaşul  diavol  şi  nu  ne  dăm  seama! 

Mai  erau  vreo  două  ceasuri  până  seara  şi  părintele  Nicodim  a  făcut  cu  noi 
rugăciunile  spre  somn,  apoi  Miezonoptica,  Utrenia,  Ceasul  I  ca  să  ne  putem  şi  noi  obişnui 
cu  rugăciunile.  Şi,  luând  blagoslovenie,  am  plecat  în  deal  la  maici,  iar  Părintele  avea  ceva 
de  lucru. 


Nu  spovedea  fără  f elon 

Am  vrut  de  mult  să  menţionez  că  părintele  Nicodim  nu  săvârşea  niciodată 
taina  Sfintei  Spovedanii,  fară  a  fi  îmbrăcat  cu  felonul. 

Odată,  l-am  întrebat  despre  aceasta  iar  el  mi-a  răspuns: 

Doar  şi  Taina  Spovedaniei  are  aceeaşi  sfinţenie  ca  şi  celelalte  Taine,  în 
Biserica  Ortodoxă.  Ea  e  socotită  ca  un  al  doilea  Botez.  Ea  nu-i  o  simplă  ierurgie,  ca 
sfinţirea  apei,  înmormântarea  şi  celelalte,  când  preotul  conştient  îmbracă  şi  atunci  felonul. 
La  mare  nevoie  se  poate  face  şi  taina  Spovedaniei  numai  cu  epitrafirul,  după  caz. 


Omul  cu  idei  fixe 

Mă  pregăteam  ca  a  doua  zi  să  plec  la  mănăstire,  căci  am  primit  răspuns  de  la 
Părintele  să  merg  la  el  numaidecât.  Seara  a  sosit  la  noi  un  frate  al  meu  mai  mic,  căsătorit 
de  cea  parte  a  ţării  (prin  Prahova).  L-am  rugat  să  meargă  şi  el  cu  mine.  Mi-a  spus  că  ar 
vrea  să  meargă,  dar  nu  are  bani  de  drum.  M-am  învoit  să-i  plătesc  drumul  dus  şi  întors.  A 
mai  stat  o  clipă  pe  gânduri,  apoi  mi-a  zis: 

Bine  că-mi  dai  bani  de  drum,  dar  te  rog  să-mi  dai  şi  albumul  cel  mic  de 
buzunar,  cu  Vămile  văzduhului. 

Când  am  auzit  de  album,  am  stat  puţin  pe  loc  şi  la  îndoială  chiar,  căci  numai 
pe  acela  îl  aveam  şi  era  tare  frumos  şi  educativ.  Dar  după  câteva  socoteli,  i-am  făgăduit 
că  i-1  voi  da.  Şi  când  socoteam  că  am  reuşit,  îndată  fratele  meu  s-a  gândit  să-mi  mai  facă 

0  propunere  şi  a  zis: 

-  Ştii  ce  m-am  gândit?  Dar  te  rog  să  nu  te  superi,  dă-mi  şi  caietul  acela  bătut 
la  maşină  cu  păcatele  omeneşti,  căci  îmi  place  tare  mult  de  el  şi  pe  la  noi  nu  se  găseşte 
aşa  ceva! 

Când  am  mai  auzit  şi  de  acel  caiet,  parcă  s-a  rupt  ceva  de  la  inimă,  dar  pe  loc 

1  l-am  şi  promis,  în  speranţa  că  aceasta  va  fi  cea  din  urmă  dorinţă  a  lui.  După  toate 
acestea,  dimineaţă  când  să  plecăm,  fratele  meu  nu  ştia  cum  să  înceapă  vorba  şi  în  cele  din 
urmă  mi-a  spus  că  el  tot  nu  poate  merge.  Când  am  ajuns  la  Părintele,  aşa  necăjit  cum 
eram,  el  m-a  şi  întrebat: 

-  De  ce  eşti  aşa  de  necăjit?  Ce  ai  păţit? 

Atunci  i-am  istorisit  cele  petrecute  cu  fratele  meu.  Părintele  a  zâmbit  când  a 
auzit,  şi  mi-a  zis: 

Atunci  când  arde  casa,  sar  vecinii  şi  casnicii  de  scot  afară  tot  ce  pot: 
paturi,  scaune,  dulapuri,  aşternuturi,  tablouri,  haine  şi  alte  lucruri  ce  se  lasă  a  fi  scoase  din 
acea  primejdie,  ca  să  nu  ardă  în  foc.  Când  cineva  ar  încerca  să  scoată  şi  soba  de  cărămidă 
afară,  vede  sigur  că  nu  reuşeşte.  Aşa  e  şi  cu  omul  care  stă  proptit  în  ideea  sa  şi  nu  cedează 
nicicum,  n-ai  ce  să-i  faci.  El  e  ca  şi  soba  care  e  lipită  de  pământ.  Oamenii  lipiţi  de  cele 
pământeşti  şi  deşarte  nu  pun  preţ  pe  cele  sufleteşti,  pe  cele  cereşti  şi  veşnice.  Oricât  i-ai 
promite,  oricât  i-ai  da,  el  rămâne  mai  departe  în  părerea  sa.  Frăţia  ta  nu  fi  necăjit  pentru 
aceasta. 

Acestea  zicând  Părintele  către  mine  şi  văzându-mă  tare  obosit,  mi-a  spus  să 
mă  odihnesc  vreo  două  ore  acolo  în  bucătărie.  După  ce  m-am  sculat,  mi-a  dat  de  scris... 

Nunta  ortodoxă  si  viata  de  familie 


Cum  se  petrece  la  nunta  creştinească 

Părintele  Nicodim  Măndiţă  s-a  luptat  foarte  mult  pentru  ca  să  poată  curăţi 
petrecerea  de  la  nuntă  de  anumite  rânduieli  şi  deprinderi  păgâneşti:  muzică,  jocuri,  beţii  şi 
alte  multe  blestemăţii.  Obiceiul  de  a  face  nunta  cu  muzicanţi,  a  făcut  pe  părintele 
Nicodim  să  scrie  zeci  şi  sute  de  pagini,  combătând  aceasta  cu  citate  scripturistice, 
canoane  din  Pravilă  şi  învăţături  de  la  Sfinţii  Părinţi  ai  Bisericii  lui  Dumnezeu. 

Intr-o  duminică  a  anului  1921,  Părintele,  fiind  preot  paroh  în  Schitu- 
Frumoasa,  a  reuşit  să  facă  două  nunţi  cu  petrecere  creştinească,  plăcută  lui  Dumnezeu.  Şi 
de  aici  încolo,  atât  în  satul  Schitu-Frumoasa  cât  şi  în  alte  părţi  ale  ţării  s-au  făcut  şi  se  fac 
nunţi  creştineşti  aşa  cum  s-au  făcut  la  începutul  creştinismului.  După  cum  se  ştie,  nunta  e 
cea  mai  veche  din  cele  şapte  Taine.  Dar,  în  această  petrecere  de  la  nuntă,  satana  prin 
năimiţii  lui  a  strecurat  în  ea  multe  obiceiuri  rele,  păgâneşti.  Cu  harul  lui  Dumnezeu, 
Părintele  a  reuşit  să  cureţe  acele  datini  şi  deprinderi  rele  şi  să  ridice  nunta  sus,  sus,  la 
treapta  ei,  la  adevărata  petrecere  plăcută  lui  Dumnezeu  şi  de  folos  nouă  creştinilor  care 
suntem  chemaţi  a  petrece  la  nunta  Mielului,  la  nunta  Fiului  de  împărat,  o  veşnicie  de 
fericire. 

Când  Părintele  era  în  viaţă  şi  se  înfiripa  undeva  vreo  nuntă,  prima  grijă  a 
celor  în  cauză  era  de  a-i  face  cunoscut  despre  aceasta.  Tânărul  băiat  şi  fata,  însoţiţi  de 
cineva,  mergeau  la  Părintele  înainte  de  a  porni  lucrările  pentru  cununia  la  starea  civilă. 
După  ce  ajungeau  la  dânsul,  le  dădea  sfaturi  şi  poveţe  pentru  a  întemeia  un  cămin  cu 
adevărat  după  voia  lui  Dumnezeu. 

încă  de  la  început,  părintele  Nicodim  nu  numai  că  a  sfătuit  să  se  facă  nunţile 

A 

creştineşti,  dar  a  şi  învăţat  şi  sfătuit  cu  amănuntul  cum  să  se  procedeze.  In  paginile  ce 

urmează,  vom  expune  pe  larg,  cum  să  se  facă  nunta  creştinească,  aşa  cum  ne-a  învăţat 
Părintele,  citând  şi  câteva  cărţi  de  bază,  pe  care  dânsul  le-a  avut  ca  temei. 

Când  situaţia  între  tineri  se  arăta  cumva  neclară,  Părintele  obişnuia  să  spună 
să  facă  40  de  Acatiste  către  Domnul  nostru  Iisus  Hristos,  pentru  a  se  limpezi  lucrurile, 
dacă  este  sau  nu  voia  lui  Dumnezeu  să  se  căsătorească.  Şi  într-adevăr  au  fost  multe  cazuri 
când,  după  terminarea  celor  40  de  Acatiste,  tinerii  au  luat  alte  hotărâri  decât  cele  pe  care 
le  aveau  înainte  de  a  face  aceste  rugăciuni  către  Dumnezeu.  E  bine  ca  tinerii  să  se 
cunoască  un  anumit  timp  mai  înainte  de  a  se  căsători.  Nu  prezintă  nici  o  siguranţă  de 
trăinicie  căsnicia,  dacă  aceste  nunţi  se  fac  fără  a  se  cunoaşte  tinerii  mai  multă  vreme, 
(după  unii  cinci  ani).  Dacă  nu  chiar  cinci  ani,  dar  să  fie  oameni  credincioşi. 

După  pravila  Bisericii  de  Nicodim  Sachelarie,  diferenţa  de  ani  între  aceşti 
tineri  să  nu  fie  mai  mare  de  cinci  sau  cel  mult  şapte  ani. 

Mai  întâi  de  toate,  dacă  tinerii  s-au  înţeles  între  ei,  atunci  merge  mirele  însoţit 
de  părinţi  şi  de  câteva  rude  din  partea  lui,  la  casa  fetei,  în  ziua  stabilită  de  ei  şi,  după  ce  se 
pune  masa  iar  părinţii  fetei  îndeamnă  pe  musafiri  să  servească,  atunci  se  scoală  tata  sau 
mama  tânărului  şi  zice  către  gazdă  ceea  ce  a  zis  Eleazar,  sluga  lui  Avraam,  către  părinţii 
Rebecăi: 

-  Nu  mănânc  până  ce  nu  vă  voi  spune  ce  am  de  spus  (Facerea  24,  33). 

în  felul  acesta  se  dă  mâna,  tânărul  cu  fata  şi  părinţii  tânărului,  cu  părinţii 
fetei,  în  semnul  Sfintei  Cruci;  unul  mai  bătrân  şi  mai  înţelept  dintre  cei  adunaţi  acolo, 
bagă  mâna  pe  dedesubtul  mâinilor  lor  şi  ridicând-o,  zice: 

-  Doamne  ajută. 

Şi  aşa  făcând,  se  zice  că  au  dat  mâna,  după  care  se  cântă  „Cuvine-se  cu 
adevărat"  şi  încep  a  mânca  şi  a  bea  cumpătat  şi  cu  bună  cuviinţă,  după  cuvântul 
proorocului  David,  care  zice  „Slujiţi  Domnului  cu  frică  şi  vă  bucuraţi  de  El  cu  cutremur" 
(Psalmi  2,  11).  Iar  Sfântul  Apostol  Pavel  ne  învaţă  că:  „Ori  de  mâncaţi,  ori  de  beţi,  ori 
altceva  de  faceţi,  toate  spre  slava  lui  Dumnezeu  să  le  faceţi". 

446 


în  timpul  mesei,  e  bine  ca  unul  din  meseni,  mai  bătrân  şi  cunoscător  în  cele 
ale  dreptei  credinţe,  să  citească  ceva  dintr-o  carte  sfântă  sau  să  spună  istorioare  morale  în 
legătură  cu  nunta,  iar  cei  ce  stau  şi  mănâncă,  să  păstreze  linişte,  ca  să  se  poată  folosi  cu 
toţii.  Este  recomandat  să  se  interpreteze  cântări  bisericeşti  sau  religioase,  însă  nu  din  cele 
ale  sectarilor. 

De  când  şi-au  dat  mâna  unii  cu  alţii,  e  bine  de  a  nu  mai  umbla  tânărul  cu  fata 
singuri,  ci  întotdeauna  să  aibă  cu  ei  pe  a  treia  persoană  care  să-i  însoţească,  pentru  a  nu  da 
de  bănuit  ceva  şi  să  facă  sminteală,  aşa  după  cum  ne  învaţă  pe  noi  Sfântul  Nicodim 
Aghioritul  în  cartea  sa  „Hristoitia"  cum  că  „nu  se  cade  cei  logodiţi  a  intra  în  casele 
logodnicilor"  (Cuvântul  3,  nr.  27). 

Mai  înainte  de  nuntă  e  bine  ca  să  se  mărturisească  preotului,  cu  vreo  două  trei 
zile  înainte  şi  de  se  pot  pregăti,  să  primească  chiar  şi  Sfintele  Taine;  iar  de  nu  se  pot 
pregăti,  atunci  rămân  numai  cu  mărturisirea. 

Când  e  vorba  de  naşi,  care  sunt  garanţii  lor  înaintea  lui  Dumnezeu,  să  nu  fie 
decât  oameni  mai  în  vârstă  cu  cel  puţin  10-15  ani  decât  finii  pe  care  îi  cunună,  să  fie 
cunoscători  ai  învăţăturilor  sfinte  şi  pildă  de  adevăraţi  creştini  temători  de  Dumnezeu.  Şi 
să  se  pună  numai  o  pereche  de  naşi,  nu  două,  trei  sau  mai  multe. 

In  ajunul  nunţii,  când  toate  sunt  pregătite,  mirele  cu  nunii  şi  câteva  rudenii 
merg  ca  să  aducă  mireasa  la  casa  mirelui,  pentru  ca  duminică  dimineaţa  să  se  poată 
pregăti  ca  să  meargă  la  Sfânta  Biserică  cât  mai  dimineaţă.  Dacă  mireasa  este  la  o  mare 
depărtare,  se  poate  aduce  de  joi.  Când  ajung  la  casa  miresei,  fie  cu  căruţe,  fie  cu  maşina, 
în  linişte  şi  fară  chiote  şi  strigări,  merge  vornicul  înainte  şi  zice  cu  voce  mai  tare  către 
părinţii  miresei  şi  alte  rudenii  care  stau  şi  aşteaptă: 

-  Bucuroşi  de  oaspeţi? 

-  Da,  bucuroşi  suntem,  poftiţi,  poftiţi!  le  zice. 

După  ce  au  intrat  cu  toţii  în  casă,  se  cântă:  „Cuvine-se  cu  adevărat"  şi  se 
aşază  fiecare  la  mesele  care  sunt  deja  pregătite.  Nuna  trece  în  altă  cameră  cu  mireasa  şi  o 

îmbracă  cu  podoabele  nunţii:  rochie,  voal,  coroniţă,  ghirlandă  ş.a.  Trebuie  ţinut  cont  ca 
coroniţa  cu  voalul  să  fie  cât  mai  pe  frunte.  După  ce  mireasa  este  cuviincios  îmbrăcată, 
fară  mărgele,  cercei,  salbe,  brăţări,  funde,  sau  cu  părul  capului  încreţit  după  moda  lumii,  o 
iau  părinţii  ei:  tatăl  de  mâna  dreaptă  şi  mama  de  mâna  stângă  iar  mireasa  în  mijlocul  lor, 
merg  de  o  aduc  mirelui.  Când  ei  se  apropie  de  mire,  el  se  scoală  de  pe  scaun  în  picioare, 
iar  mama  miresei  zice  cu  voce  mai  tare  ca  să  poată  auzi  toţi  cei  prezenţi: 

O,  mire  al  nostru  drag!  Domnul  Dumnezeu  Atotcreatorul  ne-a  dăruit 
această  fiică  pe  care  am  născut-o,  am  crescut-o  şi  s-a  făcut  mare.  Acum  o  dăruim 
dumitale  ca  prin  Taina  Cununiei  să  fiţi  uniţi  până  la  moarte,  nedespărţiţi  şi,  păzind  legea 
lui  Dumnezeu,  să  vă  mântuiţi,  la  care  mirele  răspunde: 

-  Amin! 

Apoi  zice  aceste  cuvinte: 

-  O  mireasa  mea, 
Atât  de  fragedă  te  arăţi 
Ca  floarea  albă  de  cireş 

Şi  ca  un  înger  printre  oameni 
In  calea  vieţii  mele  ieşi 
De  acum  la  bine  şi  la  rău 
De-o  fi  uşor,  sau  de-o  fi  greu 
Prin  beznă,  trăsnet  şi  prin  ploi 
Pornim  la  drum  noi  amândoi 
Cu  nădejdea  în  Acela  Care 
Ne  va  da  putere  şi  răbdare, 
Să  ducem  cu  bine  până  la  sfârşit 
Crucea  căsătoriei  ce  o  am  primit... 

La  care  mireasa  răspunde: 

-  Amin!  iar  mirele  sărută  mâna  părinţilor  miresei.  Desigur  că  aceste  cuvinte 
au  fost  şi  sunt  zise  şi  ascultate  de  cei  ce  participă  la  nuntă,  mai  întotdeauna  cu  lacrimi... 
Se  zice  rugăciunea  de  masă  de  către  vornic  după  care  se  serveşte  masa  în  linişte,  cugetând 
cu  mintea  cât  de  fericiţi  vor  fi  atunci,  în  împărăţia  lui  Dumnezeu,  cei  ce  se  vor  învrednici 
a  lua  parte  la  nunta  Mielului,  la  nunta  Fiului  de  împărat  care  va  dura  o  veşnicie  şi 
Dumnezeu  va  şterge  orice  lacrimă  din  ochii  lor  (Apocalipsa  7,  13-17;  6,  9-11;  21,  4;  20, 
6).  In  timpul  mesei  se  citeşte  ceva  sau  se  spun  istorioare  morale  în  legătură  cu  nunta.  Se 
cântă  de  asemenea  cântări  bisericeşti  sau  religioase.  După  masă,  urmează  rugăciunea  de 
mulţumire  pentru  masă  după  care,  înainte  de  plecare,  se  rosteşte  clar  şi  tare  rugăciunea  de 
călătorie.  Iar  cei  ce  din  anumite  motive  nu  pot  veni  la  nuntă,  îşi  dau  darul  lor  cu  această 
ocazie... 

Cu  mireasa  mai  merge  cineva  apropiat,  ori  mama  ei,  ori  o  soră  a  ei.  Şi  aşa  în 
linişte  pleacă  spre  casa  mirelui,  lăsând  în  urma  lor  o  dâră  de  lumină  prin  cântările 
bisericeşti  ce  s-au  cântat,  prin  vorbirile  folositoare  şi  buna-cuviinţă  ce  au  arătat  cu  toţii 
cât  au  stat  la  casa  miresei. 

Ajungând  la  casa  mirelui,  tot  aşa  grupaţi  şi  în  ordine,  acolo  sunt  aşteptaţi  de 
părinţii  mirelui,  rudele  cele  mai  apropiate,  vecini  şi  cunoscuţi... 

Şi  de  data  aceasta  vornicul  zice  cu  glas  tare  şi  clar: 

-  Bucuroşi  sunteţi  de  oaspeţi?  iar  ei  răspund  în  cor: 

-  Da,  da  bucuroşi  suntem,  de  când  vă  aşteptăm.  Poftiţi  la  noi! 

Tata  şi  mama  mirelui  stau  de  o  parte  şi  de  alta  a  uşii  de  la  intrarea  în  casă, 
ţinând  o  tavă  pe  care  stă  o  pâine  cu  Noul  Testament  sau  chiar  Biblia  deasupra  şi  cu  o 
sticlă  de  vin  în  mână.  Intră  prima  dată  mirele  facându-şi  pe  faţa  sa  semnul  Sfintei  Cruci 
drept,  apoi  sărutând  Noul  Testament  şi  mâna  părinţilor,  intră  înăuntru.  După  mire 
urmează  mireasa  care  face  şi  ea  întocmai  ceea  ce  a  făcut  mirele.  După  mireasă  urmează 
nunii  şi  ceilalţi  nuntaşi.  Se  cântă  iarăşi  „Cuvine-se  cu  adevărat".  Şi  în  seara  aceea  se 
citeşte  prin  sfintele  cărţi,  se  cântă  cântece  bisericeşti,  dar  nu  de  ale  sectarilor,  şi  aşa,  după 

terminarea  celor  şapte  laude  şi  rugăciunii  de  seară  a  celor  ce  merg  spre  somn,  se  încheie 
ziua,  deoarece  nu  trebuie  să  stăm  toată  noaptea,  ca  să  fim  cu  atenţie  şi  evlavie  la  slujba 
Sfintei  Liturghii,  a  doua  zi. 

Dimineaţa,  cu  toţii  ne  sculăm  mai  devreme  ca  de  obicei,  ca  să  completăm 
cele  şapte  laude  până  la  ceasul  al  nouălea,  cu  Acatistul  şi  Canonul  Mântuitorului  şi  Al 
doilea  Paraclis  al  Maicii  Domnului.  Se  cere  ca  nuntaşii  să  fie  la  Sfânta  Biserică  cel  târziu 
când  la  strană  se  cântă  „Toată  suflarea  să  laude  pe  Domnul",  ca  să  aibă  timp  să  se  închine 
pe  la  sfintele  icoane,  iar  când  se  începe  Sfânta  Liturghie  să  se  afle  fiecare  la  locul  său.  La 
florile  ce  se  pun  la  mire,  nuni  şi  nuntaşi,  e  bine  să  fie  şi  o  mică  Cruciuliţă.  Aşternutul, 
care  se  ia  pentru  a  sta  mirele  şi  mireasa  la  oficierea  cununiei,  să  nu  aibă  pe  el  Semnul 
Sfintei  Cruci,  deoarece  pe  lângă  păcatul  profanării  se  mai  face  şi  mare  sminteală  văzând 
aceasta  toţi  nuntaşii.  Toţi  cei  care  iau  parte  la  această  nuntă  e  bine  să  dea  pomelnice 
preotului,  iar  partea  femeiască  să  trimită  pe  cei  care  se  pot  duce.  Vornicul  să  aibă,  după 
cum  cere  trebuinţa,  o  sticlă  de  vin,  două  bucăţi  de  cozonac  sau  pâine  şi  două  pahare. 

E  bine  ca  nuntaşii  să  meargă  spre  sfânta  biserică  grupaţi,  în  ordine,  liniştiţi, 
fară  gălăgie,  cugetând  fiecare  la  nunta  ce  va  să  fie  în  ceruri  a  Fiului  lui  Dumnezeu  cu 
Mireasa  Sa,  Biserica,  formată  din  creştinii  cei  devotaţi  şi  drept-credincioşi.  Să  ardem  şi 
noi  de  dorinţa  ca  bunul  Dumnezeu  să  ne  facă  parte,  a  fi  şi  rămâne  întotdeauna  cu  El  prin 
o  viaţă  bogată  în  fapte  bune  şi  roade  vrednice  de  pocăinţă.  De  asemenea,  când  se  ajunge 
la  sfânta  biserică,  intră  mai  întâi  nunii,  apoi  mirele,  mireasa  şi  ceilalţi  nuntaşi.  Cei 
prezenţi  se  folosesc  vremelnic  şi  veşnic  stând  în  biserică  cu  toată  atenţia,  cu  evlavie  şi  cu 
bună  cucernicie.  La  oficierea  Tainei  cununiei  se  stă  în  aşa  fel  în  biserică,  încât  nimeni  să 
nu  întoarcă  spatele  la  sfântul  Altar  unde  pe  sfânta  Masă  în  sfântul  Chivot  permanent 
tronează  însuşi  Domnul  nostru  Iisus  Hristos  prin  Dumnezeieştile  Taine.  Nu  se  zâmbeşte, 
nu  se  şopteşte,  ci  se  stă  cu  atenţie  ca  atunci  când  preotul  pronunţă,  în  numele  Tatălui  şi  al 
Fiului  şi  al  Sfântului  Duh,  să  facă  fiecare  semnul  Sfintei  Cruci  pe  faţa  sa. 

După  terminarea  slujbei  de  cununie,  e  bine  să  se  meargă  spre  casa  unde  sunt 
pregătite  cele  pentru  nuntă,  tot  aşa  cum  s-a  venit  la  biserică,  în  ordine  şi  linişte,  ca  să 
dovedim  că  îl  avem  pe  Dumnezeu  tronând  în  inimile  noastre,  în  toată  vremea  şi  în  tot 
locul.  Nu-i  bine  să  se  pună  bani  în  găleţile  cu  apă,  care  se  vor  afla  în  drumul  nuntaşilor, 
ca  să  nu  încurajeze  superstiţiile  (credinţele  deşarte,  băbeşti). 

Când  se  ajunge  acasă,  se  repetă  ca  şi  în  ajun.  Părinţii  mirelui  stau  de -o  parte 
şi  de  alta  la  uşa  de  la  intrare  cu  tava  cu  pâine,  Noul  Testament  şi  sticla  cu  vin.  După  ce 
mirele  face  semnul  sfintei  Cruci  şi  sărută  Noul  Testament  şi  mâna  părinţilor,  face  la  fel  şi 
mireasa,  după  care  intră  în  casă,  ei  şi  nuntaşii.  Se  aşază  la  masă  şi,  după  ce  au  venit  cu 
toţii,  stând  în  picioare,  se  cântă  „Cuvine-se  cu  adevărat"  şi  se  zice  şi  rugăciunea  pentru 
masă.  In  timpul  mesei  se  cere  să  se  păstreze  linişte,  ca  vornicul  sau  nunul  să  poată  citi 
dintr-o  carte  sfântă  sau  să  spună  istorioare  morale  în  legătură  cu  nunta.  Cartea  în  care  se 
găsesc  multe  amănunte  în  legătură  cu  nunta  este  Hristoitia,  apoi  Cazania  veche  şi  cea 
nouă,  Mântuirea  Păcătoşilor  ş.a. 

Ca  să  reuşească  cineva  să  facă  o  nuntă  cu  adevărat  creştinească  trebuie  mai 
întâi  de  toate  să  plătească  slujbe  la  mănăstiri,  la  preoţi,  să  facă  zile  de  post  şi  rugăciuni  cât 
mai  multe,  altfel  nu  se  poate  reuşi. 

Cineva  care  a  trecut  deja  la  cele  veşnice,  dar  care  a  fost  socotit  de  Părintele  ca 
un  om  de  nădejde  al  Bisericii,  a  spus  odată  către  mine: 

Frate  Gheorghe,  nu-i  aşa  de  uşor  a  face  cineva  o  nuntă  creştinească,  fără 
muzică,  fară  jocuri  şi  beţii,  deoarece  se  concentrează  toate  oştirile  drăceşti  şi  se  ridică  în 
capul  tău,  pentru  a  împiedica  lucrul  cel  bun.  E  mare  lucru  să  reuşească  cineva  să  facă  o 
nuntă  cu  adevărat  creştinească  şi  plăcută  lui  Dumnezeu! 

La  fiecare  nuntă  care  s-a  pus  pe  plan  să  se  facă,  au  şi  apărut  fel  de  fel  de 
ispite,  care  mai  de  care  mai  grele,  în  aşa  măsură,  de  credeai  că  te  dau  peste  cap.  La  o 
nuntă  au  fost  unele  ispite,  la  cealaltă  alte  ispite,  şi  fiecare  a  avut  ispitele  ei,  necazurile  ei. 
La  nunta  la  care  au  fost  cele  mai  mari  ispite,  de  s-a  ajuns  până  acolo,  ca  să  ne  coboare  cu 

capul  în  ţărână,  pe  noi  cei  care  răspundeam  cu  pregătirea  şi  pe  a  căror  umeri  apăsa  tot 
greul;  apoi  acolo  au  fost  cele  mai  mari  bucurii  şi  biruinţe.  Domnul  Dumnezeu  să  fie 
lăudat  şi  slăvit  în  veci  de  noi  păcătoşii,  dar  am  văzut  cu  ochii  noştri  şi  am  pipăit  cu 
mâinile  noastre,  dacă  ne  este  îngăduit  să  spunem,  aşa  minuni,  dar  minuni  mari. 
Dumnezeu  nu  ne-a  lăsat,  atunci  când  ne  era  limba  mai  amară,  să  ne  înecăm  în  acele 
necazuri,  ci  în  chip  vădit  ne-a  salvat  de  am  rămas  uimiţi  şi  nu  puteam  plânge,  atâta  cât  ar 
fi  trebuit,  ca  să  putem  aduce  celui  Atotputernic,  prinos  de  profundă  recunoştinţă  şi 
mulţumire,  izvorâte  din  adâncul  inimilor  noastre.  Cu  ce  vom  putea  noi  răsplăti  Domnului 
Dumnezeu,  pentru  atâtea  şi  atâtea  faceri  de  bine?  (Psalmi  115,  3). 

După  ce  se  termina  nunta,  câteva  zile  în  şir  eram  sleiţi  de  puteri  şi  încovoiaţi 
de  greutatea  răspunderii  ce  am  avut-o,  trăind  oarecum  în  continuare  acele  momente  ale 
nesiguranţei,  când  nu  ştiam  cu  ce  rezultate  vom  ieşi  din  impas,  văzându-ne  aproape  daţi 
peste  cap.  întotdeauna  s-a  dovedit  adevărat  cuvântul  care  zice,  că:  „mai  mulţi  sunt  cei  cu 
noi,  decât  cei  împotriva  noastră".  E  bine  să  ne  aducem  mereu  aminte  de  cuvântul  Sfintei 
Scripturi,  care  zice:  „Uitaţi-vă  la  neamurile  cele  din  început  şi  vedeţi  cine  a  nădăjduit  spre 
Domnul  şi  a  rămas  ruşinat.  Sau  cine  a  petrecut  în  frica  Lui  şi  a  fost  părăsit?  Sau  cine  L-a 
chemat  pe  El  şi  a  fost  trecut  cu  vederea?"  (Isus  Sirah  2,  10-1 1);  şi  în  alt  loc:  „Oare  îşi  va 
uita  mama  de  fiul  de  la  sânul  său?!  Şi  chiar  de  îşi  va  uita  mama  de  fiul  de  la  sânul  său,  Eu 
tot  nu  te  voi  uita  pe  tine,  zice  Domnul  Dumnezeu"  (Isaia  49,  15).  Şi  aşa  este  cu  adevărat 
şi  aşa  a  fost.  Mă  ruşinez  de  mine  şi  de  viaţa  mea  pe  care  am  trăit-o  până  acum,  când  îmi 
aduc  aminte  de  cât  bine  mi-a  făcut  mie  Domnul  Dumnezeu...  şi  mereu  mă  întreb:  „Cu  ce 
vom  răsplăti  Domnului  Dumnezeu  pentru  toate  câte  ne-a  dat  nouă?".  Şi  câte  n-ar  fi  de 
spus  la  aceasta,  dar  facem  încheiere  aici  şi  continuăm  cu  subiectul  despre  care  ne  este 
vorba. 

Părintele  Nicodim  a  sfătuit  pe  credincioşi  ca  la  nuntă  să  spună  fiecare  ce 
sumă  dăruieşte  la  masă,  sau  cât  valorează  cadoul  oferit.  La  o  nuntă  ce  s-a  făcut  la 
Mastacăn  în  anul  1956,  a  fost  trimis  cu  noi  părintele  Vasile  Poiţelea,  de  către  părintele 

Nicodim,  să  vadă  ce  facem  noi  la  nună,  iar  în  februarie  1955,  a  trimis  pe  părintele  Ioan 
Măgirescu  la  Schitu-Frumoasa,  tot  cu  scopul  ca  să  vadă  cum  procedăm  la  nuntă. 

Şi  unde  au  observat  ei  că  trebuia  ceva  îndreptat,  ne-au  spus,  iar  de  a  striga  la 
nuntă  cât  dă  fiecare  din  meseni,  acest  lucru  a  rămas  drept  obicei,  care  se  respectă  până 
astăzi.  Fratele  Gheorghe  Marcu,  unul  dintre  primii  fii  duhovniceşti  ai  părintelui  Nicodim, 
din  Schitu-Frumoasa,  a  făcut  vreo  opt  nunţi,  toate  cu  binecuvântarea  şi  îndrumarea 
duhovnicului,  şi  la  toate  am  fost,  dar  nu  s-a  pomenit  la  vreo  nuntă  să  nu  se  spună  cât  dă 
fiecare.  Că  nu  e  bine  să  se  spună  cât  dă  fiecare,  s-a  auzit  abia  acum  de  vreo  câţiva  ani 
încoace  de  la  aceia  care  nu  se  prea  împacă  cu  învăţăturile  părintelui  Nicodim  şi  din  acelea 
iau  numai  ce  le  place  şi  cât  le  place,  iar  restul  îl  dă  la  spate...  Aşa  că,  de  când  ne-am  trezit 
noi,  şi  am  învăţat  de  la  cei  mai  bătrâni,  cum  au  fost  părintele  Vasile  Poiţelea,  părintele 
Ioan  Măgirescu,  Gheorghe  Marcu,  Gheorghe  Pascaru,  Ioan  Marcu  şi  mulţi  alţii,  aşa  ne- 
am obişnuit  şi  aşa  facem.  Noi  nu  mai  modificăm  nimic,  nu  mai  adăugăm  nimic,  nu  mai 
schimbăm  nimic  de  cum  am  primit  de  la  cei  mai  bătrâni,  care  au  fost  îndrumaţi  de 
părintele  Nicodim.  Dacă  cineva  are  o  altă  părere  că  nu-i  bine  a  se  mai  spune  cât  se  dă  la 
masă,  facă  fiecare  cum  vrea,  dar  noi  credem  că  e  mai  bine  să  facem  aşa  cum  ne-a 
îndrumat  părintele  Nicodim,  care  a  fost  duhovnicul  nostru  mai  bine  de  40  de  ani,  pentru 
ca  nu  cumva  procedând  altfel,  mirii  să  se  trezească  de  la  început  cufundaţi  în  datorii, 
datorită  celor  care,  profitând,  nu  ar  dărui  nici  măcar  pentru  cât  au  consumat. 

Au  fost  cazuri  când  din  cei  ce  au  stat  la  început  împotrivă,  şi  au  căutat  să 
pună  fel  de  fel  de  piedici  ca  să  nu  se  facă  nunta  fară  muzică,  până  la  urmă  le-a  plăcut  şi 
lor  foarte  mult  şi  au  cunoscut  greşeala  pe  care  au  facut-o.  Aici  se  potrivesc  de  minune 
versurile  din  Psalmul  23  care  zice: 

Dacă  nu  ne  apăra 

Cel  de  sus  cu  mâna  Sa, 

Când  curgeau  potrivnicii, 

Ne -ar  fi-nghiţit  de  vii 

Apele  potop  umflate 
Cu  a  lor  valuri  mâniate 
Peste  noi  s-ar  fi  vărsat 
Şi  pe  toţi  ne  ar  fi-necat. 
Cine  grija  ne-a  avut 
Dumnezeu  care  a  făcut 
Din  nimic,  doar  cu  Cuvântul 
Cerul,  soarele,  pământul 
Binecuvântat  să  fie, 
Azi  mereu  şi-n  veşnicie, 
Domnul,  care  n-a  voit 
Să  fim  pradă  de-nghiţit. 

Da.  In  asemenea  situaţii  grele,  la  nimeni  nu  poţi  apela  şi  nimeni  nu  te  poate 
ajuta,  decât  numai  Unul  Dumnezeu,  Care-i  Atotputernic  şi  Atotmilostiv. 

Nunul  sau  vornicul  se  pregătesc  din  vreme  prin  facerea  de  rugăciuni  cu  tot 
dinadinsul,  citind  la  Psaltire,  Acatiste,  Paraclise  către  Maica  Domnului  şi  Canone  de 
rugăciune  către  Puterile  cereşti  şi  către  toţi  Sfinţii,  pentru  a  ieşi  cu  bine  şi  a  se  sfârşi  cu 
linişte.  îşi  notează  din  vreme  şi  îşi  scoate  notiţe  din  Cazania  cea  veche  şi  cea  nouă,  din 
învăţătura  de  credinţă,  ediţia  1952  şi  mai  ales  din  Hristoitie,  Cuvântul  III,  care  arată 
amănunţit  toate  rânduielile  ce  trebuiesc  păzite  la  o  nuntă  creştinească  şi  plăcută  lui 
Dumnezeu.  Mai  scoate,  de  asemenea,  şi  din  cărţi  cu  istorioare  morale  ca  tote  cele  spuse 
atunci  la  nuntă,  să  fie  potrivite  cu  această  împrejurare. 

Nu  trebuie  să  se  pregătească  numai  nunul  sau  vornicul,  ci  tot  personalul 
nunţii,  începând  cu  mirele,  mireasa,  socrii  mari  şi  mici,  rudele  cele  mai  apropiate  şi  chiar 
toţi  nuntaşii,  cu  rugăciuni  şi  cu  post  şi  a  trimite  din  vreme  pomelnice  pe  la  mănăstiri,  ca 

bunul  Dumnezeu  să  îndepărteze  orice  ispite  ce  ar  depăşi  puterile  noastre  omeneşti  şi  a  ieşi 
bine  cu  nunta,  spre  slava  lui  Dumnezeu  şi  spre  folosul  nostru  al  tuturor. 

S-a  observat  de  atâtea  ori  că  la  nunţile  la  care  s-a  pus  mai  mare  preţ  pe 
rugăciune,  adică  cei  în  cauză  au  stăruit  mai  mult  în  rugăciune,  au  cerut  mai  mult  ajutorul 
lui  Dumnezeu  şi  au  nădăjduit  mai  mult  în  mila  Lui,  acele  nunţi  s-au  făcut  pildă  şi  pentru 
alţii,  prin  armonia,  pacea  şi  buna  rânduială  ce  au  domnit  acolo.  Şi,  dimpotrivă,  la  nunţile 
la  care  s-a  pus  mai  mult  preţ  pe  pregătirea  celor  ale  Martei  şi  s-a  neglijat  rugăciunea, 
acolo  n-au  ieşit  lucrurile  aşa  cum  trebuia,  ci  s-au  produs  unele  supărări  şi  mai  înainte  de 
nuntă,  şi  la  nuntă,  şi  după  aceea. 

Aşa  că,  cine  doreşte  să  facă  o  nuntă  cu  adevărat  creştinească,  pentru  ca  să 
îndeplinească  toate  condiţiile  şi  să  fie  cât  mai  apropiată  de  tipul  acelei  nunţi  din  Cana 
Galileii,  unde  a  fost  prezent  chiar  şi  Domnul  nostru  Iisus  Hristos  cu  iubita  Sa  Maică  şi 
ceata  Apostolilor  Săi,  în  primul  rând,  să  se  ocupe  de  rugăciune,  să  facă  rugăciuni,  dar 
rugăciuni  stăruitoare  cum  am  spus  mai  sus.  Să  citească  psaltirea,  să  mai  plătească  la  vreo 
mănăstire  pomelnice,  să  ţină  cu  toţii  post  aspru,  fiecare  după  putere,  dar  să  se  ţină,  căci 
altfel  nu  se  poate  reuşi...  Greşeala  mare  este  că,  atunci  când  se  pune  în  plan  să  se  facă  o 
nuntă  plăcută  lui  Dumnezeu,  se  întocmeşte  numai  lista  de  cheltuieli  şi  se  urmăreşte  în 
fiecare  zi  ce  s-a  putut  procura  şi  ce  ar  mai  trebui,  dar  pentru  rugăciune  nu  mai  rămâne 
timp,  pentru  că  vezi  câte  treburi  sunt  şi  se  cer  făcute  neapărat  până  la  data  de  (x).  Omule, 
omule,  te  zbaţi  fără  spor,  dacă  nu  chemi  cu  stăruinţă  ajutorul  de  la  Domnul  care  a  făcut 
cerul  şi  pământul.  Este  adevărat  că  şi  treburile  se  cer  făcute,  dar  în  paralel  cu  aceste 
treburi,  să  nu  stea  nici  psaltirea  necitită,  dacă  vrei  cu  adevărat  să  ieşi  bine  în  toate  şi  să  ai 
şi  mulţumirea  deplină  în  inima  ta,  că  ai  făcut  ceva  plăcut  lui  Dumnezeu  şi  de  folos  pentru 
alţii. 

La  aceste  nunţi  creştineşti,  care  se  fac  după  modelul  nunţilor  ce  le  făceau 
creştinii  cei  drept  credincioşi,  trebuie  ţinut  cont  tare  mult  de  felul  cum  se  distribuie  vinul. 
Cei  străini  de  credinţa  Ortodoxă,  adică  sectarii,  la  petrecerea  de  la  nunţile  lor  nu  folosesc 

absolut  nici  un  pahar  cu  vin.  Creştinii  cei  ce  fac  nunţile  cu  muzică  şi  jocuri,  fac  mare 
abuz  de  băuturi  alcoolice,  (vin  şi  rachiu);  noi  creştinii  care  dorim  ca  la  petrecerea  de  la 
nuntă  să  fie  toate  cu  cumpătare  şi  bună  cuviinţă,  folosim  două  pahare  în  timpul  mesei  şi 
unul  la  urmă  când  se  închină,  adică  trei  pahare  de  câte  o  optime  fiecare  pahar...  iar  rachiul 
la  nuntă  nu  se  foloseşte.  Deoarece  în  voi.  I  din  Vămile  văzduhului  la  pag.  234  scrie  că: 
„La  rachiu  şi  alte  felurite  băuturi  spirtoase  nu  dezleagă  nici  o  carte  bisericească".  Iar  într- 
o  carte  de  medicină  se  spune  că  astfel  de  băuturi  amorţesc  nervul  de  judecată  al  omului. 

De  obicei  la  nuntă,  după  ce  se  serveşte  primul  fel,  urmează  un  pahar  cu  vin; 
după  ce  se  serveşte  al  doilea  fel  urmează  al  doilea  pahar  cu  vin;  al  treilea  pahar  se 
serveşte  atunci  când  se  închină,  când  îşi  dă  fiecare  darul. 

De  altfel  fiecare  are  în  faţă  pahar  cu  care  poate  să  bea  apă  minerală,  deoarece 
pe  masă  se  află  din  loc  în  loc  sticle  cu  apă  minerală  şi  fiecare,  când  simte  nevoia  poate  să 
bea,  iar  vinul  se  află  sub  cheie  şi  se  toarnă  în  pahar  de  către  vornic,  ajutat  şi  de  câţiva 
tineri. 

Aşa  ne-am  trezit,  aşa  am  moştenit  de  la  cei  mai  bătrâni,  ca  la  nuntă  să  folosim 
două  feluri  de  mâncare:  ciorbă  cu  carne  şi  sarmale,  după  care  urmează  friptură  sau 
cozonac;  iar  despre  faptul  că  unii  oameni  mai  fac  şi  un  început  de  masă,  care  nu  de  mult  a 
pătruns  chiar  şi  la  nunţile  creştineşti,  părintele  Nicodim  nu  a  fost  de  părere  cu  acest 
obicei,  care  nu  e  altceva  decât  un  prilej  de  îmbuibare  a  pântecelui  şi  o  cheltuială  în  plus. 
Dacă  cineva,  din  anumite  pricini,  face  astfel  de  mâncare  în  locul  ciorbei  şi  al  sarmalelor 
nu-i  oprit  cu  desăvârşire,  dar  totul  este  ca  la  o  nuntă  să  nu  fie  mai  mult  decât  două  feluri, 
ca  să  nu  cădem  cu  uşurinţă  în  păcatul  lăcomiei  sau  îmbuibării  pântecelui. 

Dacă  ţinem  cont  de  învăţătura  sfântului  Ioan  Gură  de  Aur,  obiceiul  care  nici 
nu  strică,  dar  nici  nu  foloseşte,  lasă-1  pe  el  ca  să  nu  se  facă  tulburare;  dacă  este  obicei  care 
vatămă,  atunci  strică-1,  ori  cât  de  vechi  ar  fi  acest  obicei. 

Un  obicei  împotriva  bunei-cuviinţe  este  acela  că,  atunci  când  se  primesc 
darurile,  toţi  nuntaşii  vor  să  sărute  pe  mireasă.  Acest  obicei  nu  este  îngăduit.  Partea 

456 


femeiască  poate  să  sărute  pe  mireasă;  iar  partea  bărbătească  să  sărute  pe  mire...  Părintele 
Nicodim  ne -a  învăţat  că  nici  chiar  atunci  când  se  oficiază  în  Sf.  Biserică  Taina  cununiei, 
iar  mirele  şi  mireasa  trebuie  să  sărute  mâna  naşilor,  atunci  naşul  sărută  pe  faţă  pe  mire,  iar 
naşa  pe  faţă  pe  mireasă.  Şi  de  câte  ori  în  viaţă  va  fi  cazul  să  se  regăsească  naşii  cu  finii 
lor,  vor  face  tot  la  fel.  Naşul  nu  sărută  pe  faţă  fina  şi  nici  naşa  nu  va  săruta  pe  faţă  finul. 

Părintele  Nicodim  ne-a  învăţat  ca  la  nunta  creştinească,  omul  să  fie  şi  să 
rămână  cu  mintea  trează,  ca  să  se  poată  folosi  pe  sine  şi  pe  alţii  şi  să  nu  fie  pricină  de 
sminteală  sau  să  împiedice  lucrarea  lui  Dumnezeu.  Şi  s-a  observat  de  multe  ori  că  mulţi 
din  cei  ce  i-au  parte  la  asemenea  nunţi,  nu  servesc  cele  trei  pahare  ce  li  se  oferă,  ci  beau 
un  singur  pahar,  sau  cel  mult  două,  pentru  bucuria  ce  o  simt  ei  atunci,  pentru  cântările  ce 
le  aud  şi  pentru  cuvântul  lui  Dumnezeu  cu  care  se  hrănesc  ei  acolo. 

In  cartea  „Părinţi  şi  scriitori  Bisericeşti  nr.  4"  pag.  242,  cap  22,  1,  Clement 
Alexandrinul  zice  aşa:  „De  altfel  nu  se  cuvine  să  îngreunăm  cu  vin  gândurile  cele 
Dumnezeieşti  că  după  cum  spune  poetul:  „Vinul  curat  te  sileşte  să  judeci  puţin  şi  să  fii 
necumpătat". 

Seara  însă  la  vremea  cinei  este  folositor  vinul  pentru  că  atunci  nu  mai  citim, 
ca  să  avem  nevoie  de  minte  trează.  Seara,  aerul  este  mai  rece  decât  ziua,  aşa  încât  trebuie 
să  înlocuim  lipsa  căldurii  naturale  a  soarelui,  cu  o  căldură  străină  şi  aceasta  cu  puţin  vin; 
paharele  însă  să  nu  ajungă  până  la  paharul  ocării,  adică:  „Cei  vechi  aveau  o  numărătoare 
a  paharelor  la  băutul  vinului:  primul  pahar  era  pentru  sănătate;  al  doilea  pahar  pentru 
dragoste  şi  plăcere;  al  treilea  pentru  somn;  apoi  veneau  alte  pahare,  dar  nu  pentru  omul  cu 
judecată;  al  patrulea,  paharul  ocării;  al  cincilea,  paharul  strigătelor;  al  şaselea,  paharul 
certei;  al  şaptelea,  paharul  bătăii!". 

Un  obicei  care-i  îmbibat  tot  cu  superstiţii  este  şi  acela  că,  atunci  când  vine 
mirele  să  ia  mireasa,  îl  stropeşte  cu  apă,  sau  acela  de  a  mânca  amândoi  dintr-un  ou  sau  de 
a  rupe  colacul  în  capul  miresei  sau  acela  de  a  cere  iertăciune  de  la  părinţi  stând  în 
genunchi,  sau  de  a  călca  mireasa  pe  piciorul  mirelui  şi  câte  alte  multe. 

Omul  când  nu  citeşte  prin  sfintele  cărţi,  face  pe  cele  rele  ca  pe  cele  bune. 
Omul  când  nu  se  luminează  de  învăţătura  cea  bună,  e  mai  orb  decât  orbul. 

Taina  Sfântă  a  nunţii  are  1 1  reguli  canonice  ce  trebuie  păzite  cu  sfinţenie  la 
Nunta  cea  legiuită  a  Bisericii  creştine  Ortodoxe,  după  cum  ne  învaţă  sfântul  Nicodim 
Aghioritul,  la  Cuvântul  III  din  Hristoitie: 

1 .  Să  nu  fie  nici  un  fel  de  rudenie  trupească  din  Sfântul  Botez  ori  din  adopţie. 

2.  Să  se  învoiască  părinţii  la  căsătoria  tinerilor,  iar  de  nu,  se  va  socoti  ca  şi 
curvie.  Părinţii  nu  au  voie  a  opri  cu  desăvârşire  pe  copii  lor  de  a  se  căsători  cu  cine  le 
place.  Trebuie  însă  să-i  sfătuiască  din  vreme,  iar  ei  de  vor  fi  ascultători,  nu  fac  nunta  fără 
voia  părinţilor.  Părinţii  aceia  însă  care  opresc  cu  desăvârşire  pe  copii  de  a  se  căsători  cu 
cine  le  place,  cad  în  greu  blestem... 

Copiii  aceia,  care  se  căsătoresc  fară  a  asculta  sfaturile  cele  bune  ale  părinţilor 
sau  nu  se  mai  consultă  cu  ei  când  se  căsătoresc,  se  umplu  de  nefericire  şi  nu  sunt 
binecuvântate  de  Dumnezeu  acele  căsătorii,  ce  se  fac  fără  voia  părinţilor  (vezi  Oglinda 
Duhovnicească,  volumul  III). 

3.  Să  se  învoiască  tinerii  unul  cu  altul.  Tinerii,  care  nu  se  căsătoresc  pentru 
motivul  că  sunt  săraci  şi  nu  vor  avea  cu  ce  trăi,  cad  sub  anatemă. 

4.  Logodirea  să  se  facă  cu  preot  când  se  poate  şi  devin  rudenii;  însă  se 
obişnuieşte  a  se  face  odată  cu  Cununia  (Sf.  Sinod). 

5.  Se  cuvine  a  păzi  fecioria  cei  logodiţi  pentru  că  cel  ce  îşi  va  strica  pe 
logodnica  sa,  se  socotesc  nişte  curvari.  Pentru  aceasta  Sfânta  noastră  Biserică,  mama 
noastră  duhovnicească,  îi  încununează  pe  tineri  cu  cununi  pentru  că  şi-au  păzit  fecioria 
până  la  căsătorie. 

6.  Să  se  mărturisească  la  preot  tinerii  înainte  de  cununie. 

7.  Mai  înainte  de  a  se  cununa,  tinerii  trebuie  să  ia  parte  la  slujba  Sfintei 

Liturghii. 

8.  Să  se  împărtăşească  mirele  şi  mireasa  înainte  de  a  se  cununa. 

9.  Să  se  facă  nuntă  fără  muzică  şi  jocuri. 

10.  Să  stea  la  masă  mirele,  mireasa  şi  toţi  nuntaşii  cu  bunăcuviinţă  şi  cu 
cucernicie  să  petreacă. 

11.  Să  nu  doarmă  mirele  şi  mireasa  împreună  în  prima  seară,  dacă  au  primit 
Sfintele  Taine,  ci  în  seara  următoare. 

Creştinul  temător  de  Dumnezeu  şi  dornic  de  a  petrece  cu  El  aici  şi  în 
veşnicie,  nu  poate  lua  parte  la  nunta  ce  va  avea  unul  sau  mai  multe  din  aceste  puncte 
neîngăduite: 

1 .  Să  nu  fie  nici  un  fel  de  rudenie  trupească  din  Sfântul  Botez.  Tânărul  şi  fata 
nu  au  voie  să  se  căsătorească  dacă  au  fost  amândoi  botezaţi  de  acelaşi  naş  sau  naşă.  în 
acest  caz  ei  sunt  ca  şi  fraţii  de  un  tată  sau  mamă,  ba  şi  mai  mult  chiar.  Să  nu  fie  rudenie 
din  adopţie. 

2.  Să  nu  fure  fata  mai  înainte  de  a  se  cununa,  ci  să  ia  fata  de  la  părinţi  cu 

nuntă. 

3.  Să  nu  se  facă  nunta  cu  muzică,  beţii  şi  alte  blestemăţii... 

4.  Să  nu  fie  mirele  sau  mireasa  eretici,  adică  contrari  Sfintei  Biserici  sau  lui 

Dumnezeu. 

In  Sfânta  Biserică  Ortodoxă  se  află  7  Taine  Sfinte.  Şi  precum  la  celelalte 
Taine  Sfinte  nu  se  fac  jocuri  sau  cântece  lumeşti,  aşa  nu  se  cade  să  se  facă  nici  la  nuntă, 
după  cum  se  află  scris  în  Pravila  Bisericii  şi  în  Cazania  Veche  ediţia  III  1929  la  paginile: 
123,  la  învierea  Domnului;  210,  la  Duminica  tuturor  Sfinţilor;  443,  la  Anul  Nou 
Bisericesc,  1  septembrie  şi  Sfântul  Simeon  Stâlpnicul;  459,  la  Cuvioasa  Paraschiva  14 

octombrie;  517,  la  Naşterea  Domnului;  547,  la  Botezul  Domnului;  609,  la  Sfântul 
Mucenic  Gheorghe,  23  aprilie  pe  care  le  vom  nota  mai  pe  larg  la  urma  acestui  capitol,  în 
Hristoitie,  Cuvântul  III,  iar  în  Cazania  cea  nouă,  ediţia  1960  pag.  21  şi  378. 

Sfântul  Ilie  Miniat,  un  mare  predicator  al  Bisericii,  ne  tâlcuieşte  în  cartea  sa 
de  predici  numită  „Didahii",  că  Dumnezeu  când  a  făcut  pe  Eva  din  trupul  lui  Adam,  n-a 
luat  din  capul  lui  ca  să-i  fie  lui  stăpână,  n-a  luat  nici  din  piciorul  lui  ca  să-i  fie  lui  roabă  ci 
a  luat  din  coasta  lui  ca  să  fie  de  o  inimă  cu  el,  de  aceea  femeia  care  se  ridică  şi  vrea  să 
stăpânească  peste  bărbat  cade  în  greu  blestem,  se  împovărează  cu  păcate  mari  şi  devine  o 
urâciune  înaintea  lui  Dumnezeu. 

In  Sfânta  Evanghelie  de  la  Luca  1,  48  găsim  că  Preasfânta  Fecioara  Măria, 
Maica  Domnului  a  spus  îngerului  Gavriil  care-i  vestise  despre  Naşterea  Domnului:  „Că  a 
căutat  spre  smerenia  roabei  sale".  De  aici  desprindem  învăţătura  că  femeia  bună,  pe  lângă 
alte  calităţi  şi  virtuţi  strălucite,  este  sau  trebuie  să  fie  împodobită  cu  smerenia. 

Femeia  smerită  nu  îndrăzneşte  niciodată  să  ridice  tonul  asupra  bărbatului,  ci 
alege  mai  bine  să  tacă,  chiar  şi  atunci  când  vede  că  are  dreptate. 

Femeia  smerită  şi  supusă  Legii  lui  Dumnezeu,  nu  cheltuieşte  banii  pe  haine 
scumpe,  pe  inele,  mărgele,  salbe  sau  diferite  fleacuri.  Ea  caută  întotdeauna  o 
îmbrăcăminte  modestă,  ieftină  şi  cuviincioasă,  având  ca  model  pe  Maica  Domnului, 
Sfintele  femei  şi  fecioare  şi  pe  străbunele  noastre. 

Femeia  smerită  caută  mereu  să  se  împodobească  în  omul  cel  dinăuntru,  caută 
podoaba  faptelor  bune.  Cugetarea  ei  este  mereu  cum  să  facă  voia  lui  Dumnezeu,  să  facă 
cele  7  laude,  să  ajute  să  colaboreze  împreună  cu  soţul  ei  la  creşterea  copiilor  în  spiritul 
adevărat  creştin. 

O  femeie  smerită  este  întotdeauna  şi  o  mamă  bună.  Iar  o  mamă  bună  este  mai 
de  valoare  decât  o  mie  de  profesori. 

Aşa  după  cum  spune  Mântuitorul  nostru  Iisus  Hristos  că:  „Unde  sunt  doi  sau 
trei  adunaţi  în  Numele  Meu,  acolo  sunt  şi  Eu  în  mijlocul  lor",  înseamnă  că  aici  intră  şi 

familia  creştină:  mama,  tata  şi  fiii  lor.  Căci  ei  sunt  adunaţi  prin  taina  nunţii  în  Numele 
Domnului  şi  Mântuitorului  nostru  Iisus  Hristos. 

Această  unitate  însă  o  zavistuieşte  foarte  mult  satana,  ucigătorul  de  oameni  şi 
pe  neobservate  strecoară  el  urâciune  prin  năimiţii  lui,  dezbinare,  încât  de  multe  ori 
reuşeşte  să  desfacă  această  unitate,  această  familie  creştină. 

Desigur  că  aceasta  se  întâmplă  când  familia  creştină  neglijează  îndatoririle 
ce-i  revin.  Când  nu  se  mai  ocupă  cu  sfânta  rugăciune,  când  nu  se  mai  alimentează  zi  de  zi 
cu  învăţătura  sfântă  care  este  o  hrană  a  sufletului. 

In  Cazania  Bisericii  1960  sau  1973  la  pag.  322-324  zice:  „Dacă  te  vei  ruga 
neîncetat,  vei  fi  biruitor  asupra  diavolilor,  vrăjmaşii  tăi  cei  aducători  de  moarte,  iar  dacă 
din  cauza  grijilor  pământeşti  vei  înceta  să  te  rogi,  atunci  vei  primi  săgeţi  şi  răni  cumplite 
de  la  diavolul;  şi  fiindcă  acest  Dumnezeiesc  drum  merge  în  sus,  iar  voinţa  omului,  de  la 
tinereţe  până  la  bătrâneţe,  trage  în  jos,  pentru  aceasta  mulţi  încep  a  se  sui  cu  râvnă,  dar 
numai  aceia  nu  cad  şi  într-una  suie,  care  stau  tari  şi  neclintiţi  în  cea  dintâi  râvnă  a  lor.  în 
această  cerească  cale  întâlneşti  potrivnici  care  te  vrăjmăşuiesc  neîncetat.  întâlneşti 
luptători  care  se  luptă  cu  tine  ziua  şi  noaptea.  întâlneşti  tâlhari  care  aruncă  într-una  asupra 
ta  săgeţi  de  foc  după  cum  spune  înţeleptul  Sirah,  zicând:  „Fiule,  dacă  vrei  să  te  apropii  să 
slujeşti  Domnului,  pregăteşte -ţi  sufletul  tău  pentru  ispite"  (Cartea  înţelepciunii  lui  Isus, 
fiul  lui  Sirah  (Ecclesiasticul)  2,  1). 

Dar  cine  poate  să  rămână  neprihănit  şi  fără  păcat  în  toată  viaţa  sa,  având  atâta 
foc  al  trupului  şi  lovit  fiind  de  atâtea  curse  şi  săgeţi  ale  diavolului?  Cel  ce  voieşte,  acela 
poate.  Chiar  dacă  ar  primi  şi  răni  în  această  luptă,  dar  dacă  îşi  vindecă  rănile  sale  şi  nu  se 
abate  din  calea  faptelor  bune  continuând  să  alerge  şi  să  se  nevoiască  mai  departe  cu 
nevoinţa  cea  bună,  el  primeşte  aceeaşi  răsplată  a  biruinţei. 

Unii  dintre  creştini  se  luptă  şi,  rănindu-se  de  păcate  îşi  vindecă  rănile  lor, 
rămânând  în  aceeaşi  nevoinţă  bună,  iar  alţii  mai  slabi,  după  ce  primesc  răni,  fug  din  calea 
cea  bună  şi  cad  în  calea  pierzării.  Deci,  frate  creştine,  de  vei  cădea,  îndată  să  te  scoli  şi  să 

mergi  mai  departe.  Dacă  te  vei  răni,  pune  îndată  peste  rana  ta  alifia  pocăinţei.  Păcatul  să 
nu  slăbească  osârdia  inimii  tale  şi  rana  să  nu  omoare  puterea  cugetului  tău. 

Dacă  te  vei  scula  din  căderea  ta  şi  vei  face  iarăşi  fapte  bune,  atunci  iarăşi  te 
vei  învrednici  de  aceeaşi  răsplată. 

Păcatul  este  peste  tot  locul  şi  oriunde  vom  sta  şi  vom  întoarce  ochii,  vom 
vedea  pricină  de  păcătuire. 


Ce  spune  Cazania  Bisericii  despre  jocuri  şi  despre  cei  ce  merg  la  ele 

Şi  pentru  ca  să  ne  putem  da  seama  mai  bine,  despre  ce  mare  păcat  săvârşesc 
creştinii  care  aduc  la  nunţile  lor  muzicanţi,  de  joacă  nuntaşii  la  fel  cu  păgânii,  turcii,  şi 
alte  neamuri,  ne  arăta  părintele  Nicodim  din  cartea  Cazaniei  ediţia  1929,  de  la  pag.  123  şi 
de  la  alte  pagini  după  cum  urmează:  „Când  petrece  omul  nebuneşte  şi  fără  de  cinste,  când 
se  îmbată  de  vin,  când  ascultă  alăute  (muzică),  când  păzeşte  jocurile  şi  alte  răutăţi  şi  face 
păcate,  îşi  ucide  sufletul. 

La  pagina  210-211  se  zice:  „Pentru  aceea,  şi  noi  creştinii  să  ne  aducem 
aminte  şi  să  ne  gândim  mai  înainte  de  a  face  lucrurile  lor  şi  atunci  să  mulţumim  pentru 
binele  ce  am  dobândit.  Oare  n-au  fost  şi  aceia  oameni  ca  şi  noi,  bărbaţi  şi  femei?  Oare  n- 
au  avut  şi  aceia  trup  omenesc  ca  şi  noi?  Cum  au  răbdat  unii  munci,  alţii  sihăstrii,  alţii  au 
mărturisit?  Adevărat,  au  răbdat  şi  au  mărturisit,  că  n-au  mâncat  mult  ca  noi,  nici  n-au 
făcut  lucruri  drăceşti  câte  facem  noi:  jocurile,  beţiile,  curviile,  faţăriile,  strâmbătăţile. 
Pentru  aceea  şi  Dumnezeu  i-a  cinstit  pe  dânşii  şi  minuni  mari  au  făcut  în  viaţa  lor  şi  după 
moarte  fac,  căci  au  slujit  lui  Hristos  cu  toată  inima". 

Pentru  aceea  şi  tu,  omule,  de-ţi  este  voia  să  te  asemeni  mucenicilor,  fa  aşa: 
„Aceia  au  urât  deşărtăciunile,  urăşte  şi  tu  veselia  lumii  cu  jocuri  şi  alte  blestemăţii.  Aceia 
şi-au  aruncat  trupul  în  foc,  aruncă  şi  tu  din  agoniseala  ta  în  mâinile  săracilor;  nu  toată,  ci 
cât  poţi  pentru  Dumnezeu.  Călcat-au  aceia  văpaia  focului;  calcă  şi  tu  peste  poftele 
trupului,  care  ca  o  văpaie  te  ard.  Răbdat-au  aceia  munci,  rabdă  şi  tu  clevetirile  şi  ocările 
ce  cad  asupra  ta  ca  grindina.  Mucenicii  au  murit  pentru  Numele  lui  Hristos,  tu  nu  muri,  ci 
fii  viu,  căci  grozavă  este  moartea  pentru  cel  ce  a  pierdut  timpul  în  deşertăciuni  şi  nu  s-a 
îngrijit  de  sufletul  lui  cât  a  trăit  pe  pământ.  Când  vine  moartea,  plecăm  de  aici  şi  nici  un 
prieten  nu  ne  poate  ajuta  cu  nimic.  Moştenitorii  iau  lucrurile  noastre,  viermii  iau  trupul 
nostru,  iar  pe  suflet  îl  iau  diavolii  dacă  n-a  făcut  voia  lui  Dumnezeu". 

In  cazania  de  la  1  septembrie,  începutul  anului  Bisericesc,  se  zice:  „De-ţi  este 
voia  să  cinsteşti  Sfântul  şi  să  primească  Dumnezeu  praznicul  tău,  mergi  la  Biserică, 
ascultă  Vecernia,  Utrenia  şi  Sfânta  Liturghie;  du  tămâie,  lumânări,  prescuri.  Nu  chema 
bogaţii  şi  prietenii,  căci  altă  dată  te  vor  chema  şi  aceia  pe  tine  şi  îţi  va  fi  ţie  împrumut 
praznicul  tău  şi  plata  de  la  Dumnezeu  o  vei  pierde,  ci  cheamă  săraci  şi  neputincioşi  şi-i 
satură.  Pe  cei  ce  slujesc  Bisericii,  îi  ospătează.  Mănâncă  şi  tu  cât  îţi  trebuie  şi  mulţumeşte 
lui  Dumnezeu.  Nu  te  îmbăta,  nu  chema  cimpoi  (adică  muzică)  şi  măscărici,  pentru  că 
acestea  toate  sunt  de  necinste,  iar  nu  de  cinste. 

în  vremea  de  demult,  păgânii  ce  se  închinau  idolilor  aşa  făceau  la  praznicele 
lor,  beau  mult  de  se  îmbătau,  apoi  unul  pe  altul  se  întrecea,  care  va  bea  mai  mult;  ziceau 
în  toate  felurile  din  cimpoi,  jucau,  curveau  şi  toate  păcatele  făceau.  Noi,  creştinii  care 
credem  în  Hristos,  care  iubim  înţelepciunea,  postul,  curăţenia,  milostenia,  blândeţile,  ne 
abţinem  de  la  tot  ce-i  rău.  Acestea  să  ne  sârguim  să  facem  şi  de  acestea  să  ne  grijim  şi 
ziua  şi  noaptea  pentru  ca  să  veselim  pe  Dumnezeu  şi  să  cinstim  pe  Sfinţi". 

In  cazania  de  la  Cuvioasa  Paraschiva,  14  octombrie,  se  zice:  „Pentru  aceea  şi 
noi,  iubiţii  mei  creştini,  să  ţinem  în  minte  lucrurile  Sfintei  acesteia.  După  aceea  să  luăm 
aminte  şi  cinstea  ce  a  primit  de  la  Dumnezeu.  Oare  n-a  fost  şi  aceea  femeie?  Oare  n-a 
avut  şi  ea  trup  ca  şi  noi?  Cum  a  sihăstrit?  Cum  a  împlinit  voia  lui  Dumnezeu?  A  făcut 
acestea  căci  n-a  mâncat  mult  ca  noi,  nici  a  făcut  lucrurile  drăceşti  pe  care  le  facem  noi  în 
vremea  de  acum:  jocurile,  cântecele,  beţiile,  curviile.  N-a  iubit  lumea  ca  noi,  nici  binele 
ei.  Pentru  aceasta  şi  Dumnezeu  a  cinstit-o  pe  ea  şi  în  cer  şi  pe  pământ  şi  a  dobândit  binele 
acela  pe  care  nici  ochi  de  om  nu  1-a  văzut,  nici  urechi  1-a  auzit,  nici  la  inima  omului  nu  s- 
a  suit"  (1  Corinteni  2,  9). 

In  Cazania  de  la  Naşterea  Domnului,  25  decembrie,  se  zice:  „Pentru  aceea  şi 
noi  să  prăznuim  astăzi,  să  cinstim  această  zi  împărătească,  să  mărim  pe  Hristos  care  S-a 
născut  astăzi,  nu  cu  praznice  păgâneşti,  nu  cu  jocuri,  nici  cu  mâncări  multe,  nici  cu  beţii. 
Să  nu  ne  mândrim,  nici  să  ne  lăudăm,  căci  moartea  ne  aşteaptă.  Să  nu  curvim,  nici  să  ne 
spurcăm,  căci  focul  nestins  se  găteşte  pentru  unii  ca  aceia...  Câţi  n-au  petrecut  zile  ca 
acestea  cu  mâncări,  cu  cântece,  cu  lăutari,  cu  jocuri,  iar  acum  sunt  ţărână  în  pământ! 
Numai  ferice  de  cei  ce  au  făcut  şi  fac  bine  pentru  sufletul  lor". 

In  Cazania  de  la  6  ianuarie,  Botezul  Domnului,  se  zice:  „Pentru  aceea,  iubiţii 
mei  creştini,  aceasta  să  ţinem,  aceasta  să  facem.  Să  nu  ne  arătăm  nemulţumitori  şi 
neînţelepţi.  Să  cinstim  pe  Hristos.  Să  proslăvim  această  zi  împărătească,  nu  cu  praznice 
păgâneşti,  nu  cu  beţii  şi  cu  cuvinte  deşarte,  cu  jocuri  şi  cu  cântece  lumeşti.  Căci  aceste 
lucruri  nu  se  fac  spre  plăcerea  lui  Dumnezeu". 

în  Cazania  de  la  Sfântul  Gheorghe,  23  aprilie,  se  zice:  „Pentru  aceea  şi  noi, 
iubiţi  creştini,  ce  ne -am  învrednicit  de  am  ajuns  această  sfântă  şi  cinstită  zi,  să  prăznuim 
întru  bucuria  Sfântului.  Pe  sărmani  şi  străini  să-i  socotim,  pe  cei  din  închisori  să-i  miluim, 

pe  cei  bolnavi  să-i  cercetăm.  Biserica  să  o  păzim  nu  lumeşte,  ci  Dumnezeieşte  şi 
sufleteşte,  să  prăznuim  nu  cu  beţii  şi  lăcomii,  nu  cu  cuvinte  deşarte  cu  jocuri  şi  cu  cântece 
lumeşti,  căci  acestea  toate  lucruri  drăceşti  sunt  şi  acela  ce  le  va  face,  parte  cu  Domnul 
Hristos  nu  va  avea.  Mulţi  care  au  petrecut  această  zi  de  azi  cu  beţii  şi  cu  cheltuieli  rele, 
acuma  sunt  ţărână  în  pământ!  Ferice  de  cine  va  face  bine  pentru  sufletul  său". 

în  tomul  III  pag.  37,  Sfântul  Efrem  Şirul  zice:  „Unde  sunt  sfintele  cărţi  şi 
citirile,  acolo  este  veselie  a  drepţilor  şi  mântuire  a  auzitorilor,  iar  unde  sunt  alăute  şi  hore 
(jocuri)  acolo  este  întunecare  a  bărbaţilor  şi  femeilor  şi  praznicul  diavolului"  (Psaltirea 
ediţia  1913,  pag.  528-529). 

Ca  încheiere  la  acest  capitol,  aducem  aici  un  fragment  din  cuvântul  III  al 
cărţii  Hristoitia,  care  vorbeşte  pe  larg  cum  şi  în  ce  fel  trebuie  făcute  petrecerile  la  nuntă: 
„Nunţile  creştinilor  nu  se  cade  să  aibă  vreo  necuviinţă  sau  neorânduială,  ci  trebuie  să  fie 
cu  bunăcuviinţă  aşezate  şi  cinstite,  după  cum  spune  Sfântul  Apostol  Pavel  în  epistola  cea 
către  Evrei:  „Cinstită  este  nunta  întru  toate,  şi  patul  nespurcat"  (Evrei  13,  4)...  Cinstită 
este  nunta  întru  toate  la  mâncări  şi  băuturi,  la  îmbrăcăminte,  în  Biserică,  în  casă,  la  masă 
şi  prerutindenea...  Pentru  aceasta,  câte  nunţi  ale  creştinilor  se  fac  astăzi  cu  instrumente,  cu 
jocuri,  cu  cântece  din  gură  şi  cu  alte  neorânduieli,  nu  pot  fi  întru  toate  cinstite  şi  cu  bună 
cuviinţă.  Instrumentele,  jocurile,  muzica  şi  cântecele  lumeşti  din  gură,  vatămă  sfânta 
unire  într-un  suflet  a  bărbatului  şi  a  femeii.  Deoarece  mirele  văzând  alte  femei...  şi  jucând 
cu  ele,  se  trage  cu  sufletul  şi  cu  inima  la  dragostea  şi  la  pofta  acelora.  Asemeni  şi 
mireasa...  Şi  aşa,  acolo  unde  nunta  este  spre  unirea  sufletelor,  a  bărbatului  (mirelui)  şi  a 
femeii  (miresei),  cu  drăceştile  muzici  şi  jocuri,  se  face  despărţirea  sufletului  acestei  uniri. 
Pentru  aceasta  şi  Sfântul  Sinod  localnic  adunat  în  Laodiceea  şi  întărit  de  al  Vl-lea  Sinod 
ecumenic  arătat,  opreşte  pe  creştini  să  cânte  din  organe  şi  să  joace  când  se  duc  la  nuntă,  ci 
cu  cinste  şi  cu  bună  aşezare  să  mănânce  la  prânz  şi  să  cineze... 

In  canonul  53  se  zice  că:  „Nu  se  cade,  creştinii,  mergând  la  nunţi,  să  cânte  din 
instrumente,  ori  să  joace,  ci  cu  cinste  să  cineze  ori  să  prânzească,  precum  se  cade 
creştinilor".  Ce  ziceţi  acum,  voi  tineri  miri  şi  mirese?  Hristos  voieşte  să  vină  împreună  cu 
îngerii  în  casa  voastră,  ca  să  binecuvânteze  nunta,  precum  a  binecuvântat  şi  pe  cea  din 
Cana  Galileei...  Deci  ce  hotărâţi?  Voiţi  să  vină  Hristos  în  casa  voastră,  ca  să  vă  dăruiască 
toate  acele  binecuvântări  şi  daruri?  Dacă  voiţi  pe  Hristos,  este  nevoie  să  nu  mai  aduceţi  în 
casele  voastre  muzici  şi  hore;  dacă  voiţi  muzicile  şi  horele,  Hristos  nu  suferă  să  fie  într-o 
casă  împreună  cu  acestea,  ci  îndată  se  depărtează...  De  la  casa  de  la  care  pleacă  Hristos  şi 
slujitorii  săi,  cine  rămâne?  Fără  numai  satana  şi  slujitorii  lui  draci  şi  toată  răutatea  şi 
păcatul"  (Vezi  mai  pe  larg  la  Cuvântul  III  din  cartea  Hristoitia,  pag.  61-82). 

Aceste  învăţături  minunate  şi  ziditoare  de  suflet  ne-au  fost  aduse  la  cunoştinţă 
de  către  părintele  Nicodim,  care  le-a  susţinut  şi  pus  în  practică  din  primul  an  al  preoţiei  şi 
până  la  moarte.  Aceste  învăţături  ne-au  întărit  moralul  să  nu  fim  răpuşi  atunci  când  am 
fost  consideraţi  drept  nebuni,  chiar  şi  de  cei  din  familie,  pentru  faptul  că  am  renunţat  la 
pompa,  trufia  şi  slujba  satanei,  luptând  să  curăţim  nunta  de  toate  acestea.  Slavă  lui 
Dumnezeu  care  ne-a  luminat  mintea  să  înţelegem  acestea  şi  ne-a  dat  curajul  să  le  punem 
în  practică,  cu  toate  greutăţile  prin  care  a  trebuit  să  trecem! 


Satana  şi  slujbele  lui 

Domnul  nostru  Iisus  Hristos,  Fiul  lui  Dumnezeu,  ne-a  răscumpărat  din  robia 
satanei  cu  scump  Sângele  Său.  Duhul  Sfânt  ne  sfinţeşte,  ne  mângâie  şi  ne  întăreşte  de -a 
pururea  în  lupta  pe  care  o  ducem  pentru  a  cuceri  Patria  Cerească.  Maica  Domnului  cu  toţi 
Sfinţii  mijlocesc  şi  se  roagă  pentru  noi  ziua  şi  noaptea.  îngerii  ne  păzesc,  ne  ocrotesc  şi  ne 


466 


feresc  de  cele  rele.  Soarele  ne  încălzeşte,  pământul  ca  o  masă  plină  de  toate  bunătăţile  e 
pus  de  Dumnezeu,  Părintele  Ceresc,  înaintea  noastră  spre  a  ne  hrăni.  Atunci  se  naşte 
întrebarea:  cum  rămânem  noi,  care  suntem  înzestraţi  cu  raţiune,  voie  liberă  şi  grai 
cuvântător,  faţă  de  toate  acestea  care  sunt  puse  în  slujba  noastră?  Oare  nu  este  cu  cale  ca 
noi  să  ne  lepădăm  de  a  mai  slugări  pe  diavolul,  ci  să  ne  punem  cu  trup  şi  suflet  în  slujba 
lui  Dumnezeu,  aşa  după  cum  ne-am  făgăduit  prin  gura  garanţilor  noştri  de  la  Sfântul 
Botez,  că:  ne  lepădăm  de  satana,  de  toate  slujbele  lui,  de  toate  pompele  lui,  de  toată  trufia 
lui  şi  de  toţi  îngerii  lui!  Rând  pe  rând  vom  vedea  care  e  satana  şi  care  sunt  slujbele  lui, 
pompele  lui,  trufia  lui  şi  îngerii  lui. 

1)  Satana  e  îngerul  căzut  din  harul  lui  Dumnezeu.  E  potrivnicul  lui 
Dumnezeu  şi  ucigaş  de  oameni  care,  vrând  oarecum  să  se  răzbune  asupra  lui  Dumnezeu, 
se  luptă  cu  noi  să  ne  arunce  în  păcate  cu  slobozenia  lui  Dumnezeu,  iar  noi,  care  ne-am 
lepădat  de  el  la  Sfântul  Botez  şi  ne-am  unit  cu  Iisus  Hristos,  de  vom  stărui  în  rugăciuni  şi 
cugetarea  la  Legea  Sfântă,  îl  vom  birui  pe  el,  căci  de  altfel  el  nu  are  nici  o  putere  asupra 
noastră,  după  cum  spune  Sfântul  Apostol  Petru:  „Fiţi  treji,  privegheaţi,  pentru  că 
potrivnicul  vostru,  diavolul,  ca  un  leu  răcnind,  umblă  căutând  pe  cine  să  înghită.  Căruia 
staţi  împotrivă,  întăriţi  fiind  în  credinţă...  Staţi  împotriva  diavolului  şi  el  va  fugi  de  la  voi" 
(1  Petru  5,  8-9;  Iacov  4,  7). 

2)  Care  sunt  oare  slujbele  satanei?  Vrăjile,  farmecele,  descântecele,  ghicirile 
cu  bobi,  cafea,  cărţi  de  joc,  cu  psaltirea,  deschiderea  Pravilei  la  preot,  cu  cheia  Bisericii, 
cartea  de  samcă  şi  altele...  De  toate  acestea  noi  ne-am  lepădat,  iar  dacă  cineva  din  creştini 
se  va  duce  la  ghicitor  sau  vrăjitor,  se  împovărează  cu  greu  păcat  şi  este  asemenea  ca  şi 
ucigaşii,  n-are  voie  a  se  împărtăşi  cu  Sfintele  Taine  douăzeci  de  ani. 

3)  Ce  sunt  pompele  satanei?  Pompele  satanei  sunt  petrecerile  anticreştineşti: 
nunţile,  cumetriile,  patroanele  cu  muzică;  hore,  dansuri,  jocuri,  chiuituri,  vorbe  spurcate, 
cântece  lumeşti,  beţii  şi  multe  alte  blestemăţii... 

4)  Ce  este  trufia  satanei?  Trufia  satanei  este  încrederea  nesocotită  în 
frumuseţe,  bogăţie,  talente,  neam  mare,  dispreţuind  pe  semenii  noştri. 

5)  Cine  sunt  îngerii  satanei?  îngerii  satanei  sunt  toţi  acei  care  ne  ademenesc, 
ne  înşală,  ne  îndeamnă,  ne  obligă  a  face  rău,  a  călca  legea  lui  Dumnezeu,  a  face  păcate, 
care  ne  împiedică  pe  toate  căile  de  a  face  bine  şi  a  păzi  Legea  lui  Dumnezeu.  îngerii 
satanei  pot  fi  chiar  şi  părinţii  care  opresc  şi  nu  lasă  pe  fiii  lor  a  păzi  Legea  lui  Dumnezeu 
şi  a  face  fapte  bune.  într-un  cuvânt,  oricine  îndeamnă  pe  cineva  să  facă  păcatul  sau  îl 
opreşte  de  la  fapta  bună,  se  cheamă  şi  este  un  înger  al  satanei. 


Treptele  vieţuirii  omeneşti 

Intr-o  zi,  a  venit  la  Părintele  un  alt  grup  de  bărbaţi  şi  femei,  pe  care  i-a  trimis 
la  maica  în  deal.  Aici,  toţi  îl  aşteptam  pe  Părintele  cu  nerăbdare.  După  puţin  timp  a  venit. 
După  ce  am  luat  blagoslovenie,  a  zis  către  noi: 

-    Ce  nelămuriri  mai  aveţi?  dar  nu  a  zis  nimeni  nimic. 

După  o  mică  pauză,  Părintele  a  început  a  spune: 

In  omenirea  noastră  ce  trăieşte  pe  acest  pământ  sunt  patru  feluri  de 
vieţuire  şi  anume: 

1)  Cel  mai  de  jos  este  felul  de  vieţuire  drăcească.  Atunci  când  omul  face 
rău  binefăcătorilor  săi.  Când  omul  se  ridică  împotriva  lui  Dumnezeu  şi  a  Bisericii  Sale. 
Când  creştinii  defaimă,  urăsc  şi  se  ridică  împotriva  Preoţilor  lui  Dumnezeu  care  se 
ostenesc  a  lumina  pe  credincioşi  şi  a-i  povăţui  la  viaţa  cea  veşnică.  Când  finii  se  ridică 
împotriva  naşilor  de  la  Botez  şi  cununie  şi  nesocotesc  sfaturile  lor  cele  bune.  Când  copiii 
se  ridică  asupra  părinţilor  care  i-au  născut  şi  crescut  şi  i-au  ajutat  în  viaţa  lor.  Aceştia  toţi 

de  mai  sus  care  în  loc  să  fie  plini  de  recunoştinţă  faţă  de  binefăcătorii  lor  se  ridică  cu  ură 
şi  le  stau  împotrivă,  se  cheamă  că  duc  o  viaţă  drăcească... 

2)  Cu  o  treaptă  mai  sus  de  viaţa  drăcească,  se  află  viaţa  dobitocească.  Din 
această  viaţă  dobitocească  fac  parte  toţi  aceia  care  se  răzbună,  toţi  aceia  care  le  răsplătesc 
cu  rău  celor  ce  le  fac  rău.  Toţi  aceia  care  nu  rabdă  nedreptăţile  ce  vin  asupra  lor  de  la 
alţii.  In  cartea  „Mântuirea  păcătoşilor"  se  spune  că  oamenii  se  împart  în:  fiii  lui 
Dumnezeu,  în  fiii  lui  Adam  şi  fiii  diavolului.  Cei  ce  nu  fac  la  nimeni  nici  o  nedreptate, 
nici  un  rău,  dar  rabdă  cu  bărbăţie  orice  rău  le-ar  face  alţii,  aceia  se  cheamă  şi  sunt  fiii  lui 
Dumnezeu.  Cei  ce  nu  fac  nimănui  nici  un  rău,  nu  fac  nici  o  nedreptate  la  nimeni,  dar  nu 
rabdă  de  la  alţii  nimic,  ci  îşi  caută  mereu  dreptatea  lor  şi  se  răzbună  pe  cei  ce  le  fac  lor 
nedreptate,  se  cheamă  şi  sunt  fiii  lui  Adam.  Iar  cei  care  fac  mereu  numai  rău  altora  şi 
multe  nedreptăţi  şi  de  răbdat  nu  rabdă  nimic,  se  cheamă  şi  sunt  fiii  diavolului...  Toţi  aceia 
care  dojenindu-i  cu  cuvântul,  ori  pedepsindu-i,  nu  se  lasă  călcaţi  în  picioare  de  alţii,  ci  se 
răzbună  pe  ei,  asemănându-se  cu  dobitoacele  care  dacă  le  necăjeşti  se  ridica  asupra  ta...  şi 
cei  ce  nu  iartă  din  inimă  pe  vrăjmaşii  lor  care  îşi  cer  iertare,  tot  pe  această  treaptă  a  vieţii 
dobitoceşti  se  află. 

3)  încă  o  treapta  mai  sus  de  viaţa  dobitocească  se  află  viaţa  omenească.  In 
această  viaţă  intră  toţi  cei  care  răsplătesc  cu  bine  pe  făcătorii  lor  de  bine.  Adică  fac  bine 
tuturor  celor  ce  le  fac  lor  bine.  Aceasta  se  cheamă  şi  este  viaţa  omenească.  Insă  noi  nu 
suntem  numai  oameni,  ci  suntem  si  ortodocşi.  Si  dacă  suntem  si  ortodocşi,  atunci  trebuie 

~  5  5  5  5  5  " 

negreşit  să  urcăm  o  treaptă  şi  mai  sus,  unde  e  frumos  şi  trebuie  să  stea  creştinul  care-i 
superior  unui  om  obişnuit... 

4)  După  cum  s-a  spus,  dacă  urcăm  o  treaptă  mai  sus  de  la  viaţa 
omenească,  ajungem  la  viaţa  ortodoxă,  superioară  tuturor  celor  trei  feluri  de  vieţuire  şi 
care  e  cea  mai  aproape  de  Dumnezeu.  In  această  fericită  viaţă  ortodoxă  intră,  stau  şi 
rămân  toţi  acei  ortodocşi  care  se  ostenesc  şi  luptă  din  răsputeri  să  facă  bine  celor  ce  le  fac 
lor  rău.  Aceasta  este  cea  mai  înaltă  viaţă,  mai  sus  decât  toate,  după  cum  se  vede  şi  ştim  cu 

toţii  din  lupta  pe  care  o  ducem  cu  noi  înşine,  fiecare  din  noi,  că  nu-i  aşa  de  uşor  a  atinge 
acest  nivel  de  viaţă,  a  sta  şi  a  rămâne  pururea  pe  această  treaptă,  decât  numai  cu  o  luptă 
permanentă. 


Nunta  să  se  facă  creştineşte 

Un  bătrân  credincios,  care  îşi  avea  locuinţa  în  preajma  mănăstirii  Agapia, 
una-două  era  la  părintele  Nicodim. 

Intr-o  localitate  din  apropierea  Bacăului  se  făceau  mari  pregătiri  pentru  o 
nuntă  creştinească.  Cu  două  zile  mai  înainte  de  data  nunţii,  bătrânul  amintit  mai  sus  a 
apărut  în  faţa  părintelui  Nicodim.  Când  a  dat  cu  ochii  de  el,  Părintele  1-a  întrebat: 

-  Nu  te -ai  dus  la  nuntă? 

-  Nu  m-am  dus,  Cuvioase  Părinte,  acum  sunt  bătrân  şi  nu  mă  mai  cutez.  Cât 
am  fost  mai  tânăr  m-am  tot  dus.  Acum  am  îmbătrânit  şi-mi  vine  tare  greu  să  mai  plec  la 
drum  lung  -  a  zis  bătrânul  cam  nepăsător. 

Să  nu  mai  zici  aşa.  Fă  cum  vei  putea  şi  du-te,  căci  acolo  trebuie  pus 
umărul  ca  să-i  ajutăm  cu  ce  vom  putea  fiecare.  Ei  se  luptă  din  greu  cu  ispitele  cele  mari  şi 
multe  şi  noi  să  stăm  nepăsători?  Căci  unde  se  face  o  nuntă  creştinească,  acolo  se 
concentrează  toate  oştirile  drăceşti.  Aşa  că  nici  noi  nu  trebuie  să  rămânem  reci  şi 
indiferenţi  faţă  de  acest  lucru. 

Bătrânul  auzind  aceste  cuvinte  de  la  părintele  Nicodim,  a  şi  plecat  cu  prima 
maşină  şi  nici  pe-acasă  nu  s-a  mai  oprit,  ci  a  mers  în  continuare  până  la  localitatea  unde 
se  făcea  nunta.  Iar  când  a  ajuns,  ne-a  povestit  nouă  toate  acestea. 

în  ce  zi  a  săptămânii  este  bine  să  se  facă  nuntă? 


Mai  în  fiecare  zi,  chiar  şi  atunci  când  era  de  săptămână,  părintele  Nicodim 
obişnuia  să  dea  învăţături  celor  ce  se  pregăteau  de  spovedanie.  Iar  după  ce  spovedea, 
iarăşi  se  ocupa  de  acele  persoane  încurajându-le  să  pună  început  bun  şi  să  ducă  o  viaţă 
creştinească  pe  viitor. 

într-o  pauză,  un  bătrân  din  mulţimea  adunată  în  jurul  Părintelui,  1-a  întrebat 
cam  cu  sfială: 

-  Cuvioase  Părinte,  v-aş  întreba  ceva  dacă  îmi  îngăduiţi. 

-  Da,  cum  să  nu,  i-a  zis  Părintele. 
Omul  reluând  cuvântul  a  zis: 

-  Am  găsit  undeva  scris  că  primii  creştini  nu  făceau  nunţi  duminica.  Oare  n- 
ar  fi  bine  ca  nici  noi  să  nu  mai  facem? 

-  Dragul  meu,  a  zis  Părintele,  primii  creştini  duceau  o  viaţă  îngerească.  Noi 
ne  deosebim  mult,  foarte  mult,  cu  viaţa  pe  care  o  trăim  astăzi,  în  comparaţie  cu  viaţa  pe 
care  o  duceau  ei  în  primele  veacuri.  Ei  păzeau  cu  aşa  mare  sfinţenie  ziua  sfintei  duminici, 
praznicile  împărăteşti  şi  sărbătorile  Sfinţilor,  încât  nici  nunţile  cu  petreceri  duhovniceşti 
nu  îndrăzneau  a  le  face  în  aceste  zile  sfinte.  De  teamă  ca  nu  cumva  să  păteze  sfinţenia 
sfintei  Duminici  şi  a  celorlalte  sărbători,  primii  creştini  se  fereau  a  face  chiar  şi  nunţi  cu 
petreceri  curat  creştineşti.  Ca  o  dovadă  despre  acest  adevăr,  ne-a  rămas  şi  până  azi 
însemnat  în  calendarul  de  perete,  că  nu  se  fac  nunţi:  „De  la  Paşti  până  la  Duminica 
Tomii;  de  la  Naşterea  Domnului  până  la  Botezul  Domnului;  în  ajunul  praznicilor 
împărăteşti  şi  în  Duminica  Rusaliilor...  De  s-ar  scula  ei  acum,  să  vadă  ce  fel  de  petreceri 
păgâneşti  fac  creştinii  noştri  la  nunţile  de  astăzi,  s-ar  îngrozi,  cu  toate  că  petrecerile  la 
nunţile  creştineşti  din  primele  veacuri  erau  plăcute  lui  Dumnezeu,  totuşi  creştinii  de 
atunci  făceau  acele  nunţi  marţea  şi  joia.  Cu  timpul,  mai  răcindu-se  dragostea  creştinilor 
faţă  de  Dumnezeu,  au  început  a  face  nunţile  duminica.  Mai  trecând  încă  o  vreme,  pe  la 

anul  313,  când  s-a  dat  edictul  de  la  Milano,  venind  în  sânul  Bisericii  mulţi  păgâni 
necatehizaţi  cum  trebuie,  au  primit  credinţa  creştină,  însă  nu  s-au  părăsit  desăvârşit  nici 
de  anumite  obiceiuri  şi  deprinderi  în  care  au  trăit  până  atunci:  jocuri,  farmece,  vrăjitorii, 
superstiţii  şi  altele,  şi  aşa  au  introdus  ei  ca  la  petrecerile  de  la  nuntă,  să  cânte  din 
instrumente  şi  să  joace  întocmai  cum  făceau  când  erau  păgâni,  idolatri.  Noi  astăzi  ne 
trudim  pe  toate  căile  de  a  curăţi  petrecerile  de  la  nunţi  de  acele  păgânisme,  de  acele  jocuri 
drăceşti,  idolatre  şi  urâte  lui  Dumnezeu.  Iar  a  căuta  să  facem  nunţile  marţea  sau  joia,  cum 
făceau  primii  creştini,  acest  lucru  va  urma  după  aceea. 

Acesta  a  fost  răspunsul  ce  1-a  dat  Părintele,  acelui  bătrân,  care  a  rămas 
gânditor  şi  cu  mâna  la  gură. 


Ameninţările  n-au  valoare 

r 

O  femeie  văduvă  şi  credincioasă  a  venit  la  părintele  Nicodim,  să-1  întrebe  ce 
să  facă,  fiind  într-o  situaţie  foarte  complicată  şi  i  s-a  adresat  cu  următoarele  cuvinte: 

-  Cuvioase  Părinte,  un  frate  al  meu  face  nuntă  cu  muzică  şi  jocuri  feciorului 
şi  fiindcă  sunt  vecină  cu  el,  mă  obligă  să-1  ajut  la  pregătirea  ce  se  va  face.  Cu  un  an 
înainte  a  avut  o  soră  a  mea  tot  o  astfel  de  nuntă  la  care  eu  nu  am  luat  parte  şi  nici  nu  am 
ajutat  cu  nimic  la  pregătire.  De  data  aceasta  fratele  meu  vrea  ca  prin  ameninţări  să  mă 
facă  în  vreun  fel,  ca  eu  de  frică  să-1  ajut  pe  el.  Tocmai  de  aceea  am  venit  la  Sfinţia 
voastră,  să-mi  spuneţi  cum  si  ce  să  fac  în  situaţia  în  care  mă  aflu. 

Părintele  i-a  zis: 

-  Nu,  nu  trebuie  să  te  temi.  Căci  îngerii  lui  Dumnezeu  stau  împrejurul  celor 
ce  se  tem  de  El,  după  cum  spune  Proorocul  David  (Psalmi  33,  7).  Noi,  care  ne-am  pus 

nădejdea  în  Dumnezeu,  nu  trebuie  să  ne  temem  când  ne  ameninţă  oamenii,  nici  să  ne 
punem  nădejdea  în  ei,  când  aceştia  ne  făgăduiesc  multe  şi  felurite  bunătăţi.  Să  ne  aducem 
aminte  de  Cuvântul  Mântuitorului  care  zice:  „De  vă  urăşte  pe  voi  lumea,  să  ştiţi  că  pe 
Mine  mai  înainte  decât  pe  voi  M-a  urât.  De  aţi  fi  din  lume,  lumea  ar  iubi  pe  al  său,  iar 
pentru  că  nu  sunteţi  din  lume,  ci  Eu  v-am  ales  pe  voi  din  lume,  pentru  aceasta  vă  urăşte 
pe  voi  lumea...  şi  veţi  fi  urâţi  de  toţi  pentru  numele  Meu,  iar  cel  ce  va  răbda  până  la 
sfârşit,  acela  se  va  mântui"  (Ioan  15,  18-19;  Matei  10,  22).  Noi  ştim  că  nunta  cu  muzică  şi 
orice  altă  petrecere  păgânească  este  o  închinare  la  idoli,  e  o  petrecere  lumească, 
blestemată,  unde  creştinii  cei  adevăraţi  nu  au  nici  o  părtăşie.  Aşa  după  cum  spune, 
Sfântul  apostol  Iacov:  „Cine  iubeşte  lumea,  se  face  vrăjmaş  cu  Dumnezeu;  iar  cine 
iubeşte  pe  Dumnezeu,  se  face  vrăjmaş  cu  lumea  care  zace  în  cel  rău"  (Iacov  4,  4).  Noi 
avem  o  faţă  şi  un  spate.  Ori  întoarcem  faţa  spre  Dumnezeu  şi  spatele  spre  lume;  ori 
întoarcem  faţa  spre  lume  şi  spatele  spre  Dumnezeu.  Suntem  lăsaţi  de  Dumnezeu  în  voia 
noastră.  Avem  în  faţa  noastră  Legea  lui  Dumnezeu  şi  voia  lumii.  De  vom  păzi  Legea  lui 
Dumnezeu,  atunci  nu  ţinem  în  seamă  de  voia  lumii,  o  nesocotim;  de  vom  căuta  să  facem 
voia  lumii,  atunci  nesocotim  Legea  lui  Dumnezeu,  căci  la  doi  domni  nu  putem  sluji 
niciodată.  Dacă  vezi  că  fratele  dumitale  nu  se  linişteşte,  atunci  pleci  de-acasă  undeva,  cu 
vreo  două  sau  trei  zile  mai  înainte  de  nuntă  şi  vii  acasă  după  nuntă,  cu  o  zi  două  mai 
târziu.  De  poţi  să  faci  40  de  acatiste  către  Domnul  nostru  Iisus  Hristos  şi  post  vreo  zi  de 
miercuri  sau  de  vineri,  după  cum  ne  învaţă  proorocul  David  când  zice,  ca  din  partea  lui 
Dumnezeu:  „Cheamă-Mă  pe  Mine  în  ziua  necazului  tău  şi  Eu  te  voi  izbăvi,  iar  tu  Mă  vei 
proslăvi". 

Femeia  văduvă  a  prins  curaj  din  cuvintele  auzite  de  la  părintele  Nicodim  şi, 
după  ce  a  dat  un  pomelnic,  a  luat  blagoslovenie  şi  a  plecat  cu  nădejdea  în  Domnul 
Dumnezeu,  Cel  ce  a  făcut  cerul  şi  pământul. 

Să  le  zicem:  «Dumnezeu  să-i  lumineze» 


Aproape  de  sfânta  mănăstire,  într-o  casă  particulară  se  făcea  mare  zarvă  şi 
zgomot.  In  acea  casă,  oamenii  petreceau  la  o  nuntă  cu  muzică  şi  jocuri.  Părintele,  cu 
oamenii  ce  ascultau  cuvânt  de  mântuire,  din  când  în  când  trebuia  să  facă  întreruperi  din 
cauza  acestui  zgomot,  căci  nu  se  mai  auzea  nimic.  Un  om  din  acea  mulţime  a  zis: 
„Dumnezeu  să-i  ierte". 

-  Nu-i  bine  să  zicem  aşa,  a  zis  Părintele,  mai  bine  să  zicem:  „Dumnezeu  să-i 
lumineze"  decât:  „Dumnezeu  să-i  ierte".  Cum?  Ei  petrec  contra  voinţei  lui  Dumnezeu  şi 
noi  să  obligăm  pe  Dumnezeu  să-i  ierte,  iar  ei  să  rămână  pe  mai  departe  în  întunericul 
necunoştinţei?  Dar  dacă  cerem  ca  Dumnezeu  să-i  lumineze,  atunci  avem  speranţa  că  ei, 
luminându-se,  se  vor  lăsa  de  acele  petreceri  idolatre,  căindu-se  înaintea  lui  Dumnezeu  şi 
aşa  vor  putea  ajunge  şi  la  iertare.  Altfel  nu.  Nu  se  poate!  Ca  să  putem  dobândi  iertare  de 
la  Dumnezeu  trebuie  să  îndeplinim  nişte  condiţii:  să  ne  recunoaştem  mai  întâi  păcatul 
care  ne-a  despărţit  de  Dumnezeu  şi  recunoscându-1  să  ne  pară  rău  că  am  supărat  pe 
Dumnezeu,  făcătorul  nostru  de  bine,  să  facem  pocăinţă  cu  hotărâre  statornică  şi  abia 
atunci  putem  nădăjdui  că  vom  dobândi  iertare  cu  mila  lui  Dumnezeu.  Dar  dacă  trăim 
nepăsători  în  păcate  şi  aşa  ne  prinde  moartea,  atunci  ce  iertare  putem  să  mai  avem  de  la 
Dumnezeu,  căci  Dumnezeu  este  Dumnezeul  celor  ce  se  pocăiesc. 

Voi  rămâne  alături  de  tine 


Intr-o  zi  a  sosit  un  om  din  nordul  Moldovei.  S-a  mărturisit  şi  el  şi  când  să 
plece  a  întrebat  pe  părintele  Nicodim  ce  să  facă  el  cu  soţia,  pentru  că  nu  se  prea  înţelege 
cu  ea  din  cauză  că  drumurile  vieţii  lor  erau  opuse  unul  altuia.  Părintele  1-a  sfătuit  că  în 
asemenea  cazuri  e  bine  să  lucreze  cu  multă  răbdare,  făcând  pentru  ea  zile  de  post  şi 
rugăciuni  fierbinţi  către  Dumnezeu. 

Mergând  el  spre  casă  şi  făcând  din  loc  în  loc  câte  un  popas,  căci  mergea  pe 
jos,  îşi  zicea  către  sine,  continuându-şi  drumul  mai  departe:  „Nu,  Gheorghe!  Tu  te -ai 
mărturisit  la  un  duhovnic  iscusit,  ca  de  pe  vremea  primilor  creştini.  Părăseşte  cu 
desăvârşire  toate  obiceiurile  rele  şi  păcatele  pierzătoare  de  suflet  şi  pune  început  de  fapte 
cu  adevărat  bune  şi  plăcute  lui  Dumnezeu". 

Ajungând  acasă,  i-a  povestit  soţiei  sale  cum  şi  la  cine  s-a  mărturisit,  şi  cum  că 
pe  viitor  a  dat  la  scădere  toate  acele  petreceri  diavoleşti  şi  deşarte,  la  care  a  luat  parte 
până  acum.  Femeia  lui,  când  a  auzit  despre  ce-i  vorba,  s-a  tulburat  groaznic,  auzind  că  pe 
viitor  el  nu  va  mai  fi  alături  de  ea,  la  acele  blestemate  petreceri  lumeşti. 

Nu  a  trecut  multă  vreme  după  aceea  şi  a  urmat  o  nuntă.  Ea  a  stăruit  multă 
vreme  pe  lângă  el  să  o  însoţească  la  acea  petrecere.  El  a  asigurat-o  că  nu  va  face  acest  pas 
şi  a  îndemnat-o  şi  pe  ea  să  renunţe  odată  pentru  totdeauna,  a  mai  lua  parte  la  aşa  ceva.  In 
cele  din  urmă,  ea  a  plecat  cu  maică-sa,  iar  Gheorghe,  soţul  ei  a  rămas  acasă  singur,  cu 
Dumnezeu  şi  cu  îngerii  Lui. 

Aproape  de  ziuă  a  venit  şi  ea  cu  maică-sa,  cuprinsă  de  o  mustrare  şi  de  o 
nemulţumire  lăuntrică,  zicând  către  soţul  ei,  aceste  cuvinte: 

-  Gheorghe,  tu  ai  avut  cap  de  domn,  pentru  că  ai  rămas  acasă  cu  Dumnezeu, 
iar  eu  m-am  dus  la  acea  petrecere  blestemată,  fără  să  am  vreo  mulţumire  în  sufletul  meu. 
Voi  rămâne  pe  viitor  alături  de  tine  la  cele  bune  şi  folositoare.  Te  rog  să  mă  duci  şi  pe 
mine  la  părintele  Nicodim  să  mă  mărturisesc. 

Ajungând  la  părintele  Nicodim,  i-a  povestit  cele  întâmplate  şi  cum  Gheorghe 
a  avut  cap  de  domn.  Auzind  acestea  Părintele  a  zis: 

Da,  adevărat  este,  că  Domnul  Dumnezeu,  Atotcreatorul  a  făcut  pe  om  ca 
să  fie  domn  şi  stăpân  mai  întâi  pe  el  şi  apoi  să  stăpânească  peste  tot  pământul, 
supunându-i  lui  toate.  însă  bietul  om  lăsându-se  robit  de  patimi,  cade  din  această  înaltă 
treaptă  unde  1-a  pus  Dumnezeu  şi  se  face  rob  de  bunăvoia  lui. 

Auzind  ei  acestea  şi  multe  alte  învăţături,  s-au  întors  spre  casă,  iar  Gheorghe 
a  rămas  pe  mai  departe  tot  cu  cap  de  domn  şi  soţia  lui  i-a  urmat  până  la  moarte... 


Credincioşii  să  participe  la  nunta  creştinească 

Cu  mulţi  ani  în  urmă,  unui  tânăr  credincios,  care  se  mărturisea  la  părintele 
Nicodim  din  copilărie,  i-a  venit  vremea  să  se  căsătorească.  A  mers  la  Părintele  şi  i-a  spus 
ce  vrea  să  facă  şi  să  ceară  blago slovenie.  Dându-i  blagoslovenie,  i-a  dat  şi  o  mulţime  de 
sfaturi,  cum  să  facă  nunta  şi  cum  să  petreacă  viaţa  în  căsătorie  ca  un  bun  creştin. 

Era  un  băiat  priceput  şi  cunoştea  mai  multe  meserii.  Nefericirea  mare  a  fost 
că  s-a  căsătorit  cu  o  fată  necredincioasă  şi  din  părinţi  necredincioşi  care,  deşi  au  căzut  de 
acord  să  facă  nunta  fară  muzicanţi,  dar  să  nu  primească  pe  nici  un  om  credincios  care 
poartă  barbă,  ci  să  fie  numai  aşa  între  rudenii  şi  cât  mai  mică.  Tânărul  a  făcut  aşa  cum  i- 
au  dictat  părinţii  fetei.  După  nuntă,  a  mers  la  părintele  Nicodim  să-i  spună  isprava. 
Auzind  cum  a  procedat,  s-a  supărat  pe  el  şi  i-a  zis: 

Ai  făcut  mare  păcat  pentru  că  nu  ai  primit  la  nuntă  pe  oamenii  cei 
credincioşi.  Fiecare  om  credincios,  temător  de  Dumnezeu,  bărbat  sau  femeie,  tânăr  sau 
bătrân,  este  un  reprezentat  al  lui  Iisus  Hristos  pe  pământ.  Cum  te-ai  simţit  şi  ce  bucurie  ai 

avut  la  acea  petrecere,  numai  cu  rudeniile  cele  lumeşti?  Un  timp  nu  te  pot  primi  la 
spovedanie,  pentru  că  ai  făcut  acest  lucru. 

Zicând  aceste  cuvinte,  Părintele  a  plecat.  El  a  rămas  numai  cu  maica  Măria  şi 
a  început  a  plânge  cu  amar.  Maica  Măria  a  mers  la  Părintele  şi  i-a  spus  cum  plânge.  După 
vreo  5-6  ore  a  venit  la  el  şi  1-a  mărturisit,  dându-i  canonul  cuvenit.  După  câţiva  ani  soţia  a 
născut  un  copil,  dar  nefiind  obişnuită  cu  exerciţiile  vieţii  creştineşti,  cu  postul,  cu 
rugăciunea,  a  luat  copilul  în  braţe  şi  a  plecat  definitiv  la  părinţii  ei,  care  o  compătimeau 
că  trăieşte  o  viaţă  aşa  de  aspră  şi  lipsită  cu  totul  de  plăceri.  El  a  mers  de  câteva  ori  la  ea  şi 
a  stăruit  ca  să  se  reîntoarcă  acasă,  dar  văzând  că  nu  reuşeşte,  puţin  câte  puţin  a  părăsit  şi 
el  trăirea  creştinească  şi  s-a  rostogolit  în  patima  beţiei,  descurajat  complet  că  1-a  părăsit 
soţia. 

Nu  după  mult  timp  1-a  găsit  cineva  mort,  într-o  dimineaţă  de  iarnă,  pe  un  ger 
cumplit,  îngheţat  în  apa  unui  râu.  A  stat  toată  noaptea  cu  beţivii  la  restaurant,  iar  în  drum 
spre  casă  a  căzut  în  acea  apă,  unde  a  murit  îngheţat.  Rudele  au  mers  după  înmormântarea 
lui  să  plătească  slujbe  părintelui  Nicodim,  dar  el  nu  i-a  primit.  S-au  dus  pe  la  alte 
mănăstiri  care,  auzind  ce  sfârşit  a  avut,  nu  i-a  primit  nimeni  slujbe  pentru  el. 

Şi  iată,  aşa  şi-a  pierdut  şi  viaţa  vremelnică,  murind  de  tânăr,  şi  şi-a  pierdut  şi 
sufletul  pentru  veşnicie,  de  dragul  unei  femei  fără  credinţă... 

Dragostea  faţă  de  soţ 


Un  tânăr  s-a  mărturisit  părintelui  Nicodim.  Intre  altele,  1-a  rugat  o  soră  a  lui 
să  spună  Părintelui  şi  situaţia  ei  din  familie: 

Cuvioase  Părinte,  sora  mea  nu  se  prea  înţelege  cu  soţul  ei.  Ne  temem  să 
nu  cumva  să  o  lase. 

Părintele  Nicodim  era  cunoştea  prin  Dumnezeiescul  har  cele  ascunse,  încât  de 
cele  mai  multe  ori  ne  minunam  cum  ne  descoperea  nu  numai  faptele  noastre  şi  cuvintele, 
ci  până  şi  gândurile  cele  mai  ascunse.  Asemenea  cazuri  nu  s-au  petrecut  numai  cu  unul 
sau  doi,  ci  de  nenumărate  ori  şi  cu  nenumăraţi  bărbaţi  şi  femei.  Şi  de  data  aceasta  i-a 
răspuns  acestui  tânăr  care  aştepta  cu  nerăbdare  să  vadă  ce-i  va  spune  despre  sora  lui,  ca 
să-i  ducă  răspunsul: 

Da,  s-ar  putea  s-o  lase,  deoarece  sora  dumitale  se  poartă  cu  soţul  fără  pic 
de  dragoste.  Când  vine  el  de  la  serviciu  obosit  şi  istovit  de  munca  grea  ce  o  face  în  mina 
de  cărbuni,  în  loc  să-1  primească  cu  un  zâmbet  prietenesc  şi  să-i  pună  masa  să  mănânce,  şi 
cu  cuvinte  dulci  să-1  facă  să  mai  uite  de  acele  necazuri  pe  care  le  are  el  la  locul  de  muncă, 
ea  îi  aruncă  cuvinte  necontrolate  de  la  prima  vedere  şi-1  priveşte  cu  ochi  duşmănoşi.  In 
sânul  familiei  şi  numai  acolo,  cu  soţia  şi  copiii  lui  cei  dragi,  soţul  obosit  îşi  poate  reface 
puterile  pierdute,  ca  acumulatorul  se  încarcă  de  o  bună  dispoziţie,  ca  a  doua  zi  să  poată 
înfrunta  cu  uşurinţă  greutăţile  şi  necazurile  ce  îl  vor  întâmpina.  Ei  au  pus  amândoi  capul 
pe  Sfânta  Evanghelie  şi  au  făcut  în  faţa  Sfântului  Altar  jurământ  solemn  înaintea  lui 
Dumnezeu,  unde  era  de  faţă  şi  ministrul  lui  (adică  preotul),  cu  naşii  garanţi  şi  mulţime  de 
popor  adunată,  că  vor  împărţi  în  mod  egal  atât  bucuriile  acestei  vieţi,  cât  şi  necazurile  şi 
se  vor  ajuta  unul  pe  altul  până  la  moarte.  Spune-i  surorii  dumitale  aceste  cuvinte  şi  o 
învaţă  pe  ea  să-şi  schimbe  purtarea  faţă  de  el.  De  va  fi  înţeleaptă  şi  va  lucra  cu  bună 
chibzuială,  nu  trebuie  să  se  teamă  că  o  va  lăsa  soţul;  iar  de  va  face  lucrurile  cu 
îndărătnicie  şi  după  capul  ei,  va  avea  de  suferit  mult. 

Bietul  tânăr,  auzind  aceste  cuvinte  din  gura  părintelui  Nicodim,  1-a  cuprins  o 
oarecare  teamă  de  felul  cum  el  cunoştea  toate  amănuntele  din  casa  surorii  lui,  deşi  era  la 
o  distanţă  de  peste  100  de  km  şi  nici  nu-1  întrebase  măcar  pe  el  cum  o  chemă  pe  sora  lui 
sau  în  ce  localitate  se  află,  sau  unde  lucrează  soţul  ei.  Nu.  Nimic  n-a  întrebat,  dar  de  spus 
i-a  spus  tot  ce  se  petrecea  acolo  în  familia  lor.  Şi  i-a  mai  spus  şi  ce  va  urma. 

Acel  tânăr  mergând  spre  casă,  a  trecut  mai  întâi  pe  la  sora  lui,  însă  nu  i-a  spus 
nimic  până  nu  a  venit  şi  soţul  ei.  Atunci  a  vorbit  deschis  cu  ei  şi  le-a  spus  cum  părintele 
Nicodim  le  cunoaşte  casa  şi  tot  ce  se  petrece  în  ea,  fară  să-i  cunoască  pe  ei.  Auzind  ei 
aceste  cuvinte  de  la  el,  s-au  minunat  mult,  au  plâns  toţi  trei  aşa  cum  plâng  copiii.  Iar  soţul 
ei  a  zis  aceste  cuvinte: 

-  Credeţi-mă  ce  vă  spun  acum,  în  frica  lui  Dumnezeu,  că  eu  n-am  crezut  că 
în  zilele  noastre,  cât  suntem  noi  de  păcătoşi,  vor  mai  fi  pe  pământ  şi  chiar  la  noi  în  ţară, 
oameni  sfinţi  care  să  cunoască  cele  ascunse,  aşa  cum  a  cunoscut  părintele  Nicodim  casa 
noastră,  fără  să  fi  fost  vreodată  în  ea  şi  nici  pe  noi  nu  ne-a  cunoscut.  De-abia  aştept  să  iau 
concediu  şi  să  mergem  cu  toţii  la  dânsul. 

N-a  durat  mult  după  aceea  şi  au  fost  amândoi  soţii  şi  cu  copii  lor  de  s-au 
mărturisit  Părintelui,  devenind  amândoi  buni  creştini. 

Să  nu  avem  pretenţii  că  merităm  mai  mult! 


Au  venit  în  timpul  acesta  un  grup  de  femei  cu  câţiva  copii  de  şcoală  mai 
mărişori  la  mărturisire.  In  timp  ce  se  mărturiseau,  au  venit  şi  câteva  maici,  tot  pentru 
spovedanie. 

După  ce  a  terminat  de  mărturisit  Părintele,  mi-a  spus  să  citesc  din  Ceaslov 
rânduiala  Sfintei  împărtăşanii  pentru  femeile  ce  s-au  mărturisit,  fiindcă  unele  nu  ştiau 
carte,  iar  cele  care  ştiau  nu  vedeau  prea  bine,  pentru  că  erau  mai  bătrâne. 

Maicile  care  s-au  mărturisit  şi  ele,  când  au  auzit  că  părintele  Nicodim  a  dat 
voie  ca  femeile  acelea  să  se  împărtăşească  cu  Sfintele  Taine,  iar  pe  ele  le-a  oprit  de  data 
aceasta,  au  zis  către  mine: 

Cum?  Femeile  acestea,  care  sunt  căsătorite,  se  pot  împărtăşi  cu  Sfintele 
Taine,  iar  pe  noi,  care  suntem  maici  în  mănăstire,  ne-a  oprit? 

Auzind  eu  aceste  cuvinte,  le-am  adus  la  cunoştinţă  părintelui  Nicodim,  după 
cum  eram  şi  dator,  căci  tocmai  de  aceea  au  zis  maicile  către  mine.  Auzind  Părintele 
despre  nemulţumirea  maicilor,  le-a  chemat  la  sine,  numai  pe  ele  şi  le-a  zis: 

-  Eu  socotesc  că  nu  e  cu  cale  să  vă  aflaţi  nemulţumite  pentru  că  am  dat  voie 
acestor  femei  să  primească  Sfintele  Taine,  iar  pe  sfinţiile  voastre  care  sunteţi  maici,  v-am 
oprit  de  data  aceasta  de  a  vă  împărtăşi.  Ele  sunt  tare  necăjite,  din  mai  multe  puncte  de 
vedere.  Abia  reuşesc  să  vină  o  dată  pe  an  la  noi  pentru  a  se  mărturisi,  asta  pentru  că  sunt 
foarte  departe.  Au  bărbaţi  pătimaşi,  care  le  fac  multe  necazuri,  cheltuind  ultimul  ban  pe 
băutură  şi  fumat,  iar  ele  cu  copiii  trăiesc  în  mare  lipsă  de  cele  strict-necesare  vieţii...  De 
multe  ori  primesc  şi  bătaie  de  la  bărbaţii  lor  care  nu  mai  au  o  judecată  clară  din  cauza 
băuturii.  Mereu  petrec  cu  ochii  în  lacrimi  alergând  după  treburile  ce  le  au  de  făcut  ca  să-şi 
poată  câştiga  timp  de  rugăciune  şi  să  mai  citească  sau  să  asculte  din  sfintele  cărţi,  căci 
ele,  având  copii  de  şcoală,  îi  pun  să  le  citească  şi  lor.  Ca  o  mângâiere  şi  încurajare  pentru 
a  putea  înfrunta  toate  aceste  amărăciuni,  le-am  îngăduit  să  primească  Sfintele  Taine.  Iar 

sfinţiile  voastre  nu  trebuie  să  aveţi  pretenţia  că,  dacă  sunteţi  maici,  sunteţi  superioare 
femeilor  credincioase  care  petrec  în  lume.  Ia  să  ne  aducem  aminte  de  cele  două  cumnate 
ce  erau  căsătorite  şi  petreceau  în  lume  pe  vremea  Sfântului  Macarie.  Cum  ele  s-au 
dovedit  a  fi  cu  mult  superioare  acestui  Sfânt  Părinte,  pentru  faptul  că  trăiau  în  dragoste 
una  cu  alta  de  vreo  15  ani.  Nu  se  certau,  nu  se  cleveteau  una  pe  alta,  ci  aveau  atâta 
dragoste,  încât  mâncau  amândouă  dintr-o  bucăţică,  ostenindu-se  a  face  şi  fapte  bune  după 
putere. 

Maicile,  auzind  aceste  cuvinte,  au  rămas  mulţumite  şi  luând  blagoslovenie  au 

plecat. 


Soţia  să  fie  ascultătoare  şi  supusă  bărbatului 

Nu  a  trecut  mult  timp  după  ce  m-am  căsătorit  şi,  spre  mirarea  mea,  au  apărut 
între  mine  şi  soţie  discuţii  aprinse,  fiecare  din  noi  având  partea  sa  de  vină... 

Când  m-am  dus  să  mă  mărturisesc  părintelui  Nicodim,  am  spus,  desigur,  cele 
ce  se  petreceau  între  noi.  Părintele  m-a  sfătuit  cum  să  procedez  pe  viitor.  Pentru  partea  de 
vină  care  aparţinea  soţiei  a  socotit  să-i  transmită,  prin  mine,  nişte  sfaturi: 

-  Să-i  spui  soţiei  să  fie  mai  ascultătoare  şi  mai  supusă  frăţiei  tale,  după  cum 
era  şi  Sarra  lui  Avraam,  care  atât  de  mult  îl  respecta,  încât  îi  zicea  domnul  meu. 

Când  a  auzit  soţia  cele  spuse  de  părintele  Nicodim,  mi-a  răspuns  pe  loc: 

-  Doar  tu  nu  eşti  Avraam! 

Cu  aceste  cuvinte  m-a  pus  pe  tăcere.  In  felul  meu  i-am  dat  dreptate.  In 
comparaţie  cu  Avraam,  eu  eram  ca  un  muşuroi  mic,  iar  Avraam  era  ca  un  munte.  Când  a 
venit  iar  vremea  să  mă  regăsesc  cu  Părintele,  m-a  întrebat: 

-  I-ai  transmis  soţiei  ceea  ce  ţi-am  spus? 

-  Da,  am  răspuns  eu,  dar  mi-a  zis  că  doar  eu  nu  sunt  Avraam. 

Aşa  este,  dar  nici  ea  nu  e  Sarra.  Totuşi  mai  bine  ar  fi  să  se  plece,  să  fie 
mai  supusă.  Şi  cu  aceste  cuvinte  s-au  pus  capăt  discuţiilor. 

A  trecut  un  timp  şi  întâmplarea  face  că  am  mers  de  data  aceasta  amândoi  să 
ne  mărturisim.  După  ce  ne-a  făcut  molitfa  de  spovedanie,  ea  s-a  grăbit  şi  a  mers  prima, 
după  care  m-am  dus  şi  eu.  Părintele  ne-a  dat  o  ascultare  pe  care,  i-am  facut-o  cunoscută  şi 
soţiei.  Când  a  auzit  despre  ce-i  vorba,  mi-a  zis: 

-  Mă  mir  de  faptul  acesta!  De  ce  Părintele  nu  mi-a  spus  şi  mie,  pentru  că  am 
fost  înaintea  ta  la  mărturisire? 

La  vreo  câteva  ore  după  acestă  discuţie,  părintele  Nicodim  dând  cu  ochii  de 
noi,  m-a  întrebat  în  prezenţa  soţiei: 

Te-ai  gândit  la  ceea  ce  ţi-am  spus?  Eşti  de  părere  să  faci  sau  nu?  I-am 

răspuns: 

Da,  Cuvioase  Părinte,  am  să  fac  cu  ajutorul  lui  Dumnezeu,  dar  soţia  nu 
pricepe  de  ce  nu  i-aţi  spus  şi  ei  despre  această  ascultare?! 

-  Păi,  eu  vorbesc  cu  capul  şi  nu  cu  coada,  a  adăugat  Părintele,  privind  direct 
la  noi  şi  zâmbind. 

E  de  la  sine  înţeles  că  afirmaţia  Părintelui  a  fost  o  completare  la  cele  spuse 
mai  înainte  şi  a  fost  totodată  şi  o  lecţie  dată  soţiei  mele,  privind  locul  ce  este  rezervat  ei. 
Şi  abia  acum  s-au  putut  încheia  discuţiile  dintre  noi. 

Felul  trăirii  în  căsnicie  influenţează  sporul  gospodăriei 


Un  om  din  partea  Sucevei,  a  întrebat  pe  părintele  Nicodim: 
-  Cuvioase  Părinte,  aşa  este  cum  se  aude  prin  popor  că  cine  are  oi  sau  albine 
şi  nu  ţine  cont  de  zilele  oprite,  a  se  înfrâna  de  la  relaţii  sexuale  cu  soţia,  le  merge  rău,  atât 
oilor  cât  şi  albinelor?  Eu  sunt  păstor  de  oi  şi  de  când  m-am  căsătorit,  soţia  mea  se  ocupă 
cu  albinele.  Când  păzim  cu  sfinţenie  acele  zile  oprite,  ne  merge  bine  în  toate;  iar  de 
călcăm  alăturea,  ne  merge  rău  văzând  cu  ochii.  Am  vrut  să  vă  întreb  pe  Sfinţia  voastră,  să 
vedem  e  chiar  aşa  cum  se  vorbeşte  în  popor? 

In  poporul  nostru  se  păstrează,  din  tată  în  fiu,  multe  lucruri  bune  şi 
folositoare.  Oaia  este  simbolul  creştinului.  Mântuitorul  nostru  Iisus  Hristos,  în  Sfânta  Sa 
Evanghelie,  n-a  zis:  «Boii  Mei»,  «caii  Mei»  sau  «vacile  Mele»,  dar  «oile  Mele»  a  zis 
adeseori.  A  vorbit  despre  oaia  rătăcită  şi  lui  Petru  i-a  zis  «Paşte  oile  Mele»;  «paşte 
mieluşeii  Mei»;  iar  prin  gura  lui  David  zicem  noi  păcătoşii:  „Rătăcit-am  ca  o  oaie 
pierdută...",  aşa  că  oaia  preînchipuie  pe  creştin.  Iar  despre  albine  aţi  citit  în  „Mântuirea 
Păcătoşilor"  (paginile  416-417),  cum  au  făcut  o  bisericuţă  de  ceară  în  stupul  în  care  o 
femeie  a  pus  o  mică  părticică  din  Sfintele  Taine. 

Desigur  că  omul  neînfrânându-se  de  la  păcat,  îi  merge  rău,  nu  numai  ca 
păstor  de  oi  sau  crescător  de  albine,  dar  se  vede  lucru  că  mai  cu  seamă  la  aceste  două 
ocupaţii  s-a  observat  că  Dumnezeu  foarte  mult  urăşte  şi  se  depărtează  de  la  omul  spurcat 
şi  necurat  şi  cu  trupul  şi  cu  sufletul.  Prin  Vămile  Văzduhului  trece  cel  mai  uşor  sufletul 
care  a  iubit  curăţia  şi  s-a  depărtat  de  acest  urâcios  păcat.  îngerii  lui  Dumnezeu  ung  cu 
aromate  paturile  acelor  soţi  care  păzesc  cu  sfinţenie  zilele  oprite,  rânduite  de  Sfânta 
Biserică.  De  aceea  Pravila  Bisericii  învaţă  ca  creştinul  să  aibă  două  paturi  în  care  să 
doarmă  separaţi  în  zilele  rânduite  de  Biserică;  „iar  pe  curvari  şi  preacurvari  îi  va  judeca 
Dumnezeu,  căci  nimic  spurcat  sau  necurat  nu  va  intra  întru  împărăţia  lui  Dumnezeu" 
(Apocalipsa  21,  27).  Iar  Mântuitorul  zice  în  fericirea  a  şasea  că  sunt  „Fericiţi  cei  curaţi  cu 

inima  că  aceia  vor  vedea  pe  Dumnezeu"  (Matei  5,  8).  La  trecerea  prin  Vămile 
Văzduhului  cele  mai  multe  suflete  cad  la  vama  a  16-a  a  desfrânării.  Mântuitorul  a  dovedit 
cu  fapta  că  a  iubit  mult  şi  iubeşte  pe  cel  ce  se  păstrează  curat  şi  cu  trupul  şi  cu  sufletul; 
pentru  aceasta  S-a  născut  din  Fecioară  iar  ea  a  rămas  de-a  pururea  Fecioară,  Născătoarea 
de  Dumnezeu". 


Tratamentul  prescris  de  medic 

Am  fost  trimis  de  părintele  Nicodim  la  o  familie  de  oameni  credincioşi, 
undeva  departe.  Peste  noapte  a  trebuit  să  rămân  la  ei.  Mergând  soţul  să  aducă  nişte  lemne 
de  foc  dintr-o  magazie,  soţia  a  zis  către  mine: 

De  mult  am  dorit  să  vii  matale  în  casa  noastră  ca  să  te  întreb  ceva,  însă 
acum  mă  ruşinez  ca  să-ţi  mai  spun. 

E  bine  să  întrebi  pe  o  femeie  mai  bătrână  despre  lucrurile  de  care  te 
ruşinezi  să  întrebi  pe  un  bărbat,  am  zis  eu. 

-  Da,  aşa  am  făcut  însă  n-am  fost  mulţumită  de  ceea  ce  mi-a  spus. 

-  întreabă  pe  părintele  Nicodim  când  te  mărturiseşti,  i-am  recomandat  eu. 

-  De  trei  ori  la  rând  am  fost  ca  să-1  întreb  şi  când  mă  vedeam  în  faţa  Sfinţiei 
sale  îmi  venea  să  intru  în  pământ  de  ruşine;  învaţă-mă,  pentru  că  eu  sunt  proastă. 

-  Arunci  spune-i  soţului,  ca  el  să-i  spună  Părintelui. 

-  El  nu  vrea  să-i  spună  nicicum  şi  nu  ştiu  cum  e  de  făcut,  căci  vreau  cu  orice 

preţ  să  ştiu? 

-  Nu  mă  pricep  ce  să  te  sfătuiesc  -  am  răspuns  eu. 

Până  la  urmă  eu  îţi  spun  matale  şi  dacă  nu  te  pricepi  ce  să  mă  înveţi, 
atunci  ai  să  întrebi  pe  Părintele  şi  ceea  ce  îţi  va  spune,  îmi  aduci  răspunsul.  Sunt 
căsătorită  de  aproape  patru  ani  de  zile  şi,  văzând  că  nu  am  copii,  am  mers  la  un  doctor 
care  mi-a  recomandat  că  de  nu  voi  urma  un  tratament  special  pentru  aceasta,  atunci 
rămân  fără  copii  toată  viaţa.  Eu,  ştiind  că  scopul  căsătoriei  este  naşterea  de  copii,  am  de 
atunci  o  mustrare  de  conştiinţă.  Soţul  meu  e  mai  nepăsător  şi  el  nici  nu  se  crede  vinovat. 
Tocmai  de  aceasta  el  nu  voieşte  să  aducă  la  cunoştinţă  părintelui  Nicodim.  Acum  mata  ce 
spui?  Ce  părere  ai? 

-  N-am  nici  o  părere,  căci  despre  asemenea  cazuri  nu  am  auzit,  dar  slavă  lui 
Dumnezeu  căci  avem  pe  părintele  Nicodim  duhovnic  iscusit,  care  este  în  măsură  să  ne 
dea  explicaţia  clară  şi  precisă  la  toate  nedumeririle  noastre  pe  care  le  avem. 

Când  m-am  întors  la  Părintele,  i-am  adus  la  cunoştinţă  cazul  cu  femeia. 
Atunci  Părintele  a  zis: 

E  şi  normal  ca  ea  să  aibă  mustrarea  conştiinţei,  deoarece  sufletul  sincer 
simte  pe  conştiinţa  sa  o  pată  neagră  şi  atunci  când  săvârşeşte  un  mic  păcat  fară  să-şi  dea 
seama.  Să-i  spui  ca  numaidecât  să  înceapă  tratamentul  prescris  de  medic;  deoarece  orice 
întârziere  de  azi  înainte  împovărează  mai  mult  sufletul  ei  ca  până  acum.  Iar  pentru 
neglijenţa  ei  de  până  acum,  ca  să  fie  în  siguranţă  că  se  va  uşura  de  acest  păcat,  să  dea 
milostenie  câteva  cărţi  religioase  la  cei  dornici  de  mântuire.  Căci  şi  ea  într-o  măsură 
oarecare,  s-a  făcut  părtaşă  la  păcatul  pruncuciderii.  De  acum  însă,  dacă  neglijează  mai 
departe,  starea  ei  se  agravează.  Mulţi  sunt  cei  care,  conştienţi  sau  inconştienţi,  de  voie  sau 
fără  voie,  se  fac  părtaşi  şi  se  împovărează  cu  acest  urâcios  şi  groaznic  păcat  al 
pruncuciderii. 

Acestea  au  fost  cuvintele  pe  care  mi  le-a  spus  părintele  Nicodim,  iar  eu  i  le- 
am  spus  femeii.  Nu  a  trecut  multă  vreme  după  aceea  când  spre  bucuria  lor  au  apărut  în 
casa  lor  câţiva  copilaşi  ca  nişte  îngeraşi. 

Să  nu  lungim  discuţiile 


O  femeie,  care  se  mărturisea  la  părintele  Nicodim  şi  avea  soţul  necredincios 
şi  lipit  cu  totul  de  cele  pământeşti  şi  deşarte,  a  zis  către  Părintele  cu  amărăciune  în 
sufletul  ei: 

Cuvioase  Părinte,  adeseori  ajung  la  discuţii  aprinse  cu  soţul  meu  care  nu 
vrea  să  înţeleagă  că  noi  mai  avem  şi  suflet  de  îngrijit.  El  zice  una,  eu  alta,  şi  până  la  urmă 
ajungem  chiar  la  ceartă.  Sfinţia  voastră  ce  mă  învăţaţi  să  fac? 
După  câteva  clipe  de  gândire,  Părintele  i-a  zis: 

Păi  dacă  soţul  care  nu  vrea  să  ştie  de  nimic,  deschide  o  uşă  iarna  când  e 
frig,  aşa-i  că  nu  e  bine?!  Dar  dacă  mai  deschizi  şi  frăţia  ta  o  uşă?  Aşa-i  că  se  face  curent 
şi  ia  tot  din  casă? 

Femeia,  fiind  înţeleaptă,  şi-a  dat  seama  că  ea,  care  ocupă  locul  doi,  s-ar  cădea 
să  tacă,  să  nu  mai  lungească  vorba,  mai  ales  că  n-are  cu  cine  să  se-nţeleagă.  Şi-a  luat 
blagoslovenie  de  la  Părintele  şi  a  plecat  spre  casă  cu  gândul  să  traducă  în  faptă  acel  sfat 
ce  1-a  primit  de  la  duhovnicul  ei... 

O  nuntă  fără  binecuvântare 


Un  ucenic  al  părintelui  Nicodim  Mândiţă,  mai  mic  la  suflet,  neţinând  seama 
că  ar  fi  bine  să  întrebe  pe  duhovnic  când  a  fost  vorba  de  căsătorie,  a  făcut  pasul  de  unul 
singur.  S-a  căsătorit  orientându-se  numai  după  propria  lui  părere.  Insă,  vai!  A  avut,  bietul 
băiat,  mult  de  suferit  şi  până  la  urmă  a  fost  cazul  să  se  despartă.  Acestea  sunt  rezultatele 
obţinute  de  cel  ce  are  la  îndemână  o  călăuză  sigură,  dar  nu  ţine  cont  de  ea. 


O  căsătorie  cu  urmări  triste 

A  venit  la  noi  o  tânără  credincioasă  din  satul  vecin  şi  ne-a  rugat  să  mergem 
cu  ea  să  se  mărturisească  la  părintele  Nicodim.  Noi  n-am  putut  pleca  cu  ea  decât  după 
vreo  cinci  zile,  în  care  timp  stând  la  noi  ne-am  minunat  de  credincioşia  ei  şi  soţia  mea  a 
zis  că  e  ca  şi  un  înger  al  lui  Dumnezeu... 

După  ce  a  reuşit  să  se  mărturisească  noi  am  fost  nevoiţi  să  cerem  un  sfat  de  la 
părintele  Nicodim  în  prezenţa  ei,  cum  să  facem  cu  un  frate  al  meu  mai  mic  care  voia  să  se 
căsătorească,  dar  cu  o  fată  credincioasă,  însă  el  nu  prezenta  nici  o  garanţie  că  pe  viitor  va 
fi  şi  va  rămâne  credincios  lui  Dumnezeu,  deşi  s-a  mărturisit  şi  el  odată  la  părintele 
Nicodim. 

După  ce  ne-a  ascultat,  Părintele  a  zis: 

Dacă  el  vrea  cu  orice  preţ  a  se  căsători  cu  o  fată  credincioasă,  atunci  e 
bine  să-1  ajutaţi  să  o  găsească,  să  facă  nuntă  fără  muzică,  iar  el  dacă  nu  va  rămâne  pe 
viitor  credincios,  va  da  seamă  înaintea  lui  Dumnezeu  că  şi-a  călcat  făgăduinţa,  iar  ea,  de 
va  rămâne  credincioasă,  se  va  mântui.  Dar  mai  înainte  de  a  se  căsători  cu  ea,  e  bine  să-i 

faceţi  cunoscut  fetei  aceleia  cum  că  lui  îi  place  să  bea  mai  mult  decât  se  cuvine,  să 
meargă  la  petreceri  lumeşti  şi  altele. 

După  ce  am  plecat  de  la  Părintele  spre  casă,  acea  fată,  zis  credincioasă,  ne-a 
spus  deschis,  că  ea  ar  vrea  să  se  căsătorească  cu  fratele  meu,  deşi  nu-1  cunoştea  şi  mai 
auziseră  şi  de  la  noi  că  fratele  meu  e  cam  beţiv.  Am  rămas  amândoi  uimiţi  de  propunerea 
ce  ne-a  facut-o  ea  şi  totodată  ne  era  şi  milă  de  ea  că  se  angajează  cu  atâta  uşurinţă  de  a  se 
căsători  cu  un  asemenea  tânăr. 

După  ce  s-a  căsătorit  cu  el,  am  auzit  că  acelei  fete  ce  părea  a  fi  înger,  îi  plăcea 
de  minune  încă  din  copilărie  a  se  îmbăta  adeseori  de  băuturi  alcoolice.  Tocmai  de  aceea  a 
avut  curaj  de  se  căsători  cu  fratele  meu,  cu  care  se  asemăna  întru  toate.  Deşi  au  ajuns 
amândoi  bătrâni,  însă  nu  s-au  lăsat  nici  acum  de  aceea  patimă  a  beţiei,  deşi  le  plângi  de 
milă  când  îi  vezi... 


Dumnezeu  este  totdeauna  cu  noi 

Era  un  om  în  părţile  noastre  tare  lumeţ  şi  iubitor  de  petreceri.  Chiar  el  mi-a 
povestit  că  în  ultima  iarnă  a  fost  la  vreo  10-12  nunţi  cu  muzică  şi  juca  de  credea  că  nu  se 
mai  satură  de  joc.  Zile  şi  nopţi  întregi  juca,  parcă  era  purtat  de  un  duh  străin. 

O  femeie  credincioasă  a  mers  la  aceea  familie  pentru  oarecare  trebuinţă.  Din 
vorbă-n  vorbă,  ea  le-a  povestit  lor  şi  despre  marea  lucrare  ce  o  făcea  părintele  Nicodim  la 
mănăstirea  Văratec.  Mama  lui  s-a  gândit  că  ar  fi  bine  să  trimită  nişte  slujbe  pentru  soţul  ei 
repauzat,  ce  îl  tot  visa  în  fiecare  noapte.  Femeia  i-a  propus  că  ar  fi  bine  să  meargă  chiar 
ea  să  dea  cu  mâna  ei  acele  slujbele  părintelui  Nicodim.  Bătrâna  sta  la  îndoială,  pentru  că 

nu-i  era  aşa  de  uşor  să  plece  de  acasă.  La  despărţire,  femeia  credincioasă  le-a  lăsat  o  mică 
broşură  scrisă  de  părintele  Nicodim,  zicând  aceste  cuvinte: 

-    Eu  vă  las  cărticica  aceasta  cu  împrumut  şi  după  ce  o  veţi  citi,  mai  vorbim 

noi. 

Cum  bătrâna  nu  ştia  carte,  ruga,  când  pe  feciorul  ei,  când  pe  nora,  să-i 
citească  aceea  cărticică.  Când  au  terminat  de  citit  acea  cărticică,  ce  s-a  întâmplat?  Pe  loc, 
el  cu  soţia  şi  mama  lui  s-au  hotărât  să  meargă  la  părintele  Nicodim  pentru  a  se  mărturisi. 
Aveau  gospodărie  mare  şi  trei  copii.  Au  lăsat  o  rudă  de-a  lor  să  aibă  grijă  de  cele  ale  casei 
şi  după  ce  au  făcut  o  bună  pregătire  de  mărturisire,  după  cartea  cu  păcatele  omeneşti,  au 
plecat.  Mergând  spre  mănăstirea  Văratec,  au  avut  ispite  grele,  în  mod  vădit,  pentru  că 
vrăjmaşul  diavol  nu  vrea  să  scape  din  gheare  un  aşa  suflet  isteţ  şi  priceput  în  cele  lumeşti. 
Cu  toată  greutatea  ce  au  întâmpinat-o,  au  ajuns  cu  bine  şi  s-au  mărturisit. 

Bătrâna  avea  ceva  ascuns  într-un  colţ  al  inimii  sale.  Chiar  în  timpul  când  se 
pregătea  pentru  spovedanie,  deşi  a  recunoscut  că  ţine  sărbătorile  şi  posturile  după 
calendarul  vechi,  însă  a  socotit  ea,  că  nici  după  spovedanie  nu  are  să  renunţe,  pentru 
nimic  în  lume,  la  calendarul  vechi  şi  să  se  orienteze  după  calendarul  nou.  Ea  şi-a  zis  în 
sine:  „Eu  voi  ţine  sărbătorile  şi  posturile  aşa  cum  am  apucat.  Doar  n-are  să  ştie  Părintele 
acela  de  la  Văratec,  ce  fac  eu  în  casa  mea".  Şi  cu  acest  gând  pitit  în  inimă,  a  plecat  spre 
scaunul  spovedaniei.  Ce  s-a  întâmplat  însă?  Ea  suferea  de  o  boală  femeiască,  pe  care 
doctorii  nu  au  reuşit  s-o  vindece.  Ba  unul  din  ei  i-a  spus  ultima  dată,  că  sapa  şi  lopata  îi 
va  fi  leacul.  Cu  acea  suferinţă  petrecea  ea  din  tinereţe.  Când  a  îngenuncheat  la  scaunul 
spovedaniei  şi  părintele  Nicodim  i-a  făcut  cu  mâna  Semnul  Sfintei  Cruci  pe  cap,  a  simţit 
cum  acea  boală  a  părăsit-o  definitiv,  facându-se  complet  sănătoasă.  Şi  în  loc  să-şi  spună 
păcatele,  a  spus  mai  întâi  minunea  ce  s-a  petrecut  în  acel  moment  şi  cum  se  simţea  ea  de 
sănătoasă.  Dar  aceasta  n-a  facut-o  decât  plângând,  ca  un  copil  şi  de  bucurie  şi  de  frică.  Şi 
ca  drept  recunoştinţă  către  Dumnezeu  şi  către  părintele  Nicodim,  a  făgăduit  chiar  peste 

voia  ei,  că  va  ţine  de  acum  înainte  sărbătorile  şi  posturile,  după  calendarul  nou,  după  cum 
a  statornicit  Sfânta  Biserică. 

Venind  acasă,  s-au  sfătuit  toţi  trei  să  ridice  semnul  Sfintei  Cruci  la  loc  de 
cinste  de  pe  locul  unde  se  profana.  Să  plătească  tot  pe  unde  vor  socoti  că  au  datorii  şi  să 
nu  le  mai  rămână  rugăciunile  de  dimineaţă  şi  de  seară  nefacute.  Au  început  şi  cu  cele 
şapte  laude,  însă  cu  ele  mergea  mai  greu,  aşa  ca  la  început,  le  mai  şi  făceau,  mai  şi 
rămâneau,  dar  ei  se  luptau  cu  multă  râvnă.  Respectau  posturile  cele  rânduite  de  peste  an 
şi  cele  trei  zile  din  săptămână.  Bătrâna  însă,  ca  bătrâna,  i-a  venit  tare  greu  să  respecte 
postul  de  luni,  poate  şi  pentru  că  se  simţea  mai  slăbită  şi  poate  şi  pentru  că  era  mai  la 
îndemână  mâncarea  de  frupt  (de  dulce),  ba  un  ou,  ba  o  bucată  de  brânză,  ba  o  cană  cu 
lapte.  Feciorul  nu  vedea  deloc  bine  ceea  ce  făcea  mama  sa.  îmbolnăvindu-se  de  câteva  ori 
la  rând  vaca  bătrânei,  cu  această  ocazie  feciorul  ei  îi  făcea  observaţia  cuvenită,  mai  ales 
că  acest  lucru  se  întâmpla  mai  întotdeauna  lunea.  Cu  toate  acestea,  într-o  zi  de  luni, 
bătrâna  a  îndrăznit  iarăşi  să  mănânce  de  frupt.  După  ce  s-a  ridict  de  la  masă,  s-a  dus 
repede  la  vacă.  Văzând  ce  s-a  întâmplat,  a  venit  fuga  la  feciorul  ei,  care  stătea  aproape  cu 
casa,  şi  1-a  rugat  să-i  scape  vaca  ce  s-a  umflat  de  n-o  mai  cunoştea.  Feciorul  ei  a  întrebat- 
o: 

-  Nu  cumva  ai  mâncat  şi  azi  de  frupt? 

-  Da,  am  mâncat  şi  azi,  dar  te  rog  să-mi  scapi  vaca,  pentru  că  hotărât  nu  mai 
mănânc  toată  viaţa. 

La  început  feciorul  ei  n-a  vrut  dar,  la  intervenţia  soţiei  şi  a  fetelor,  a  zis  către 

mamă-sa: 

-  Mamă,  hai  repede  la  rugăciune  cu  toţii,  ca  să  ne  ajute  mila  lui  Dumnezeu. 
Făcând  ei  rugăciune  câteva  ore,  vaca  s-a  desumflat  şi  bătrâna  n-a  mai 

îndrăznit  cât  a  trăit,  să  mai  mănânce  lunea  de  frupt. 

Soţia  lui,  care  1-a  ascultat  atunci  când  mergeau  la  petreceri  lumeşti,  pe  calea 
cea  largă  care  duce  la  pierzare,  tot  aşa  1-a  ascultat  şi  acum  când  au  pornit  pe  calea  cea 

îngustă  şi  spinoasă.  Dacă  el,  de  la  bun  început  a  purtat  podoabă  bărbătească  (barbă  şi 
mustăţi)  apoi  şi  ea  a  început  a  purta  îmbrăcăminte  cuviincioasă,  fustă  lungă  şi  capul 
acoperit  în  permanenţă.  Când  fetele  lor  s-au  ridicat,  s-au  purtat  şi  ele  ca  şi  mama  lor, 
chiar  şi  la  şcoală,  cu  toate  că  pe  vremea  aceea  lucrul  acesta  era  un  act  de  mare  curaj  şi 
lepădare  de  sine. 

O  femeie  văduvă  din  apropiere,  când  le-a  văzut  pe  toate  îmbrăcate  cuviincios, 
parcă  erau  nişte  măicuţe,  în  loc  să  le  urmeze,  a  venit  la  ele  acasă  şi  le-a  mustrat  şi  ocărât 
până  s-a  săturat.  După  ce  a  plecat  acea  văduvă  de  la  casa  lor,  ele  au  căzut  cu  toate  în 
genunchi  la  rugăciune  către  Dumnezeu. 

Părintele  Nicodim  cunoscând  cele  ce  se  petreceau,  deşi  era  distanţă  de  peste 
160  km,  m-a  trimis  la  casa  lor,  să  mai  stau  de  vorbă  cu  acestă  familie  şi  să-i  mai  încurajez. 
Ele,  când  au  auzit  că  sunt  trimis  de  Părintele,  s-au  bucurat  mult,  dar  s-au  gândit  în  acelaşi 
timp  cum  de  a  cunoscut  Părintele  situaţia  în  care  se  aflau. 

De  schimbarea  dreptei  Celui  Preaînalt  a  acestui  om  aşa  de  lumesc  s-au 
minunat  şapte  sate  şi  ca  fulgerul  a  străbătut  vestea  până  departe,  despre  cutare  om,  care 
era  aşa  de  avântat  la  petreceri  cu  jocuri  şi  multe  alte  blestemăţii,  că  a  devenit  om  cuminte 
şi  credincios  lui  Dumnezeu.  Precum  odinioară  lumea  se  minuna  de  omul  acela  pe  care  îl 
izbăvise  Mântuitorul  nostru  Iisus  Hristos  de  leghionul  acela  de  draci,  tot  aşa  se  minunau 
şi  acum  de  acest  om. 

După  20  de  ani,  omul  acela  a  trecut  la  cele  veşnice,  tocmai  de  aceasta  am 
început  cu  acest  cuvânt:  „era  un  om..",  căci  acum  nu  mai  este  printre  noi,  ci  ne  aşteaptă  să 
ne  ducem  noi  la  el. 

Dacă  am  urmărit  cu  atenţie  firul  întâmplării,  vedem  că  acea  femeie 
credincioasă  care  s-a  dus  la  casa  bătrânei  şi  la  despărţire  a  lăsat  o  cărticică,  o  broşură  de 
circa  64  de  pagini  sau  poate  numai  de  32  de  pagini,  n-a  făcut  cine  ştie  ce  lucru  mare.  Iar 
bătrâna  care  s-a  rugat  de  feciorul  ei  şi  de  noră-sa  să  o  citească  şi  ea  să  asculte,  iarăşi  n-a 
făcut  cine  ştie  ce  lucru  mare.  Dar  nimeni  nu  a  putut  bănui  că  Dumnezeu  va  lucra  aşa  de 

minunat,  încât  să  se  întoarcă  de  la  calea  pierzării  şi  să  pornească  pe  calea  împlinirii  voii 
lui  Dumnezeu,  atât  bătrâna  cât  şi  feciorul  ei  şi  încă  vreo  patru-cinci  suflete  care  e  speranţă 
că  se  vor  lupta  cu  ajutorul  lui  Dumnezeu,  să  rămână  credincioşi  până  la  moarte... 
împreună  cu  fiii  şi  nepoţii  lor. 

Nu  s-a  auzit,  de  când  e  lumea,  ca  Dumnezeu  să  facă  a  creşte  pe  ogorul  unui 
om  grâu,  porumb  sau  altă  recoltă,  până  ce  mai  întâi  omul  nu  şi-a  făcut  datoria  de  a  ara  şi  a 
semăna.  Dacă  omul  e  harnic  şi  arde  de  dorinţa  de  a  avea  o  recoltă  frumoasă,  se  scoală  de 
dimineaţă,  se  gândeşte,  vede  cum  se  prezintă  timpul,  dacă  este  prielnic  sau  nu  pentru 
semănat  şi  seamănă  cu  nădejde  în  mila  lui  Dumnezeu.  Toamna  se  minunează  cum  a  dat 
Dumnezeu  atâta  belşug.  Dar  mai  întâi  el  a  făcut  ce  a  putut,  iar  restul  a  aşteptat  să  facă 
Dumnezeu.  Ce-a  fost  mai  puţin,  am  putea  spune  10%  a  făcut  omul,  iar  restul  de  90%  a 
aşteptat,  s-a  rugat  să  facă  Bunul  Dumnezeu  şi  El  a  făcut  şi  face. 

Aşa  se  prezintă  situaţia  şi  în  cele  ale  mântuirii.  Câte  suflete  nu  s-au  pierdut  şi 
nu  se  pierd  încă,  pentru  că  nu  le  vine  nimeni  în  ajutor:  cu  un  cuvânt  bun,  cu  un  sfat 
folositor  şi  la  vreme  cu  o  carte  bună.  Vai  de  noi  la  înfricoşata  Judecată,  când  se  vor 
descoperi  toate,  le  vom  vedea  pe  toate  şi  ne  vom  da  seama  de  toate! 

Şi  iată  aşa.  Acestea  sunt  isprăvile  acestor  cărţi  sfinte,  care  cuprind  în  ele  o 
hrană  aleasă  a  sufletului  omenesc  şi  au  menirea  de  a  face  sănătoşi  pe  cei  ce  zac  în 
întuneric  şi-n  umbra  morţii.  Ba  ceva  mai  mult.  Au  putere  chiar  să  şi  învieze  pe  cei  morţi 
în  păcate,  cum  s-a  văzut  şi  din  întâmplarea  de  mai  sus... 

Numai  că,  după  cum  ne  spunea  părintele  Nicodim,  minciuna  are  aripi,  iar 
adevărul  Domnului  este  olog,  ne  revine  nouă  tuturor  celor  ce  dorim  viaţa  cea  veşnică  şi 
fericită,  datoria  şi  obligaţia,  ca  pe  unde  trecem,  pe  unde  păşim  în  această  viaţă,  să  lăsăm 
aici  o  cărticică,  dincolo  un  cuvânt  bun,  care  să  folosească  pe  cei  cu  care  suntem  în 
contact.  Iar  de  nu  vom  face  măcar  ce  putem  şi  cât  putem,  atunci  venirea  noastră  în  lumea 
aceasta  nu  va  avea  mai  bună  soartă  decât  a  smochinului  neroditor  pe  care  1-a  blestemat 
Mântuitorul... 

Să  rămâi  în  sânul  familiei 


Un  ucenic  al  părintelui  Nicodim  era  frământat  de  nişte  gânduri  pentru  care  a 
făcut  întrebare: 

Cuvioase  Părinte,  ce  faptă  bună  mai  deosebită  să  fac  pentru  a  compensa 
anii  de  neştiinţă  şi  să  mă  mântuiasc.  Pentru  această  împlinire  mi  se  deschid  trei  căi,  care 
în  mod  egal  mă  ispitesc.  Să  mearg  într-un  loc  retras,  necunoscut  de  nimeni  şi  să  trăiasc 
pustniceşte.  Să  mă  retrag  într-o  mănăstire  şi  să  mă  mântuiasc  făcând  ascultare,  sau  să 
mearg  prin  lume  şi  să  vesteasc  oamenilor  tot  ceea  ce  cunosc  despre  Dumnezeu  şi  să-i 
îndemn  la  pocăinţă.  întrucât  nu  mă  pot  hotărî  a  alege  una  din  cele  trei  căi  şi  apoi  să 
porneasc  la  acesta  fără  binecuvântarea  Sfinţiei  voastre,  pentru  aceasta  vă  rog  să  mă 
sfătuiţi: 

-  Ca  să  te  retragi  într-un  loc  singuratic,  nu  eşti  pregătit  să  faci  faţă  ispitelor 
ce  se  vor  ridica  împotrivă,  sau  mai  târziu  aflându-te  organele  de  ordine,  te  vor  scoate  cu 
forţa  din  acele  locuri.  De  te  vei  duce  în  mănăstire,  te  vei  ocupa  mai  mult  de  mântuirea 
sufletului  tău,  dar  nu  uita  că  ai  o  cruce  pe  care  ţi-ai  ales-o  şi  pe  care  trebuie  să  o  duci  până 
la  capătul  vieţii.  Noi  nu  ne  vom  putea  mântui  dacă  nu  ne  jertfim  pentru  mântuirea 
semenilor  noştri.  Şi  pentru  a  înţelege  acest  lucru,  îţi  voi  povesti  următoarea  istorioară  pe 
care  am  găsit-o  într-o  carte: 

Odată,  într-o  iarnă,  pe  un  ger  cumplit,  un  om,  istovit  de  oboseală  şi  frig,  de- 
abia  îşi  mai  continua  drumul  prin  nămeţi,  fiind  gata  în  orice  clipă  să  se  prăbuşească.  în 
acel  timp  cu  anevoie  mergând  înainte,  întâlneşte  în  cale  pe  un  alt  călător  prăbuşit  în 
zăpadă,  căzut  pradă  oboselii  şi  îngheţului,  ce-şi  trăia  ultimele  clipe  ale  vieţii. 
Considerându-se  epuizat  şi  vrând  astfel  să  treacă  înainte,  conştiinţa  mustrându-1  nu  1-a 
lăsat  să  facă  aceasta,  şi  atunci  plecându-se  spre  cel  căzut,  cu  ultimile  sforţări  1-a  ridicat  şi 
1-a  luat  pe  spate,  păşind  încet  şi  clătinându-se  sub  povara  ce  o  ducea.  Ca  drept  urmare  a 
acelui  efort  enorm  ce  trebuia  să-1  depună,  el  a  început  să  se  încălzească  şi  care  căldură  a 

început  să  se  transmită  şi  celui  pe  care  îl  ducea  în  spate  şi  să-şi  revină  la  viaţă.  Cel  purtat 
în  spate  depăşind  pericolul  morţii  a  putut  merge  pe  picioarele  lui,  şi  astfel  amândoi  şi-au 
continuat  cu  bine  călătoria  până  la  capăt.  Iată  deci,  cum  el  s-a  jertfit  să  salveze  pe 
aproapele,  în  acelaş  timp  s-a  salvat  şi  pe  sine.  Tot  la  fel  şi  frăţia  ta,  dacă  te  vei  strădui  să 
lucrezi  şi  pentru  mântuirea  aproapelui,  vei  vedea  că  în  acelaş  timp  lucrezi  şi  pentru 
mântuirea  personală. 

Dacă  vei  pleca  prin  lume  ca  să  vesteşti  cuvântul  lui  Dumnezeu,  nu  vei  putea 
să  rezişti  prea  mult  timp,  căci  întâlnindu-te  oamenii  stăpânirii  şi  considerând  că  umbli 
fără  rost  sau  cu  intenţii  necinstite,  te  vor  urmări  şi  chiar  aresta.  Cel  mai  bine  este  să  rămâi 
între  copii  şi  nepoţi,  să-i  îndrumezi  cu  cuvântul  şi  cu  fapta  la  bine,  după  cum  şi  dator  eşti. 
Chiar  dacă  acum  nu  te  ascultă  şi  nu  prea  te  înţeleg,  dar  după  ce  vei  trece  din  viaţă,  îşi  vor 
aduce  aminte  de  toate  învăţăturile  şi  pildele  date  şi,  mustraţi  fiind  de  conştiinţă,  îţi  vor 
respecta  cuvântul.  Deci  rămâi  acolo  unde  te  afli  (între  copii)  căci  Dumnezeu  acolo  te 
caută  şi  acolo  vrea  să  te  găsească. 

Primind  această  învăţătură,  fratele  a  făcut  întocmai  şi  s-a  folosit  foarte  multe 

sufleteşte. 

O  scrisoare  de  binecuvântare 


In  anul  1955,  Gheorghe  Marcu,  finul  părintelui  Nicodim  Măndiţă,  a  căsătorit 
pe  fiul  său  cel  mai  mare  cu  o  fată  din  comuna  Scorţeni,  nepoată  de  soră  a  părinţilor  Ioan 
şi  Constantin  Măgirescu. 

Fiindcă  această  nuntă  a  fost  în  satul  meu  natal,  Bunul  Dumnezeu  a  rânduit  ca 
noi,  Gheorghe  şi  Elena  Ionescu,  cu  nevrednicie,  să  fim  naşii  de  cununie  a  acestei  tinere 
perechi. 

în  rândurile  ce  urmează,  vom  reda  o  copie  după  scrisoarea  ce  ne-a  trimis-o 
părintele  Nicodim  din  mănăstirea  Văratec  la  Schitu-Frumoasa,  unde  pe  ziua  de  12 
februarie  1955  a  fost  o  nuntă  creştinească.  Această  scrisoare  a  fost  trimisă  nouă  de 
părintele  Nicodim  prin  sora  Anica  Ţupu  din  comuna  Piatra  Şoimului  (zis  Calul-Iapa),  jud. 
Neamţ.  Urmează  conţinutul  scrisorii: 


Iubiţi  fii  şi  fiice  duhovniceşti! 

Pururea  Binecuvântat  este  Dumnezeu  care  toate  le  iconomiseşte  numai  şi 
numai  spre  folosul  nostru  spre  dobândirea  vieţii  şi  fericirii  noastre  vremelnice  şi  veşnice. 

Domnul  Dumnezeu  a  rânduit  a  fi  azi  ca  şi  alţii,  pe  postul  de  străjer, 
încredinţat  de  El  spre  folosul  sufletelor.  Deşi  nu  pot  fi  cu  trupul  în  mijlocul  frăţiilor 
voastre,  la  nunta  creştinească,  cum  eram  acum  vreo  30  de  ani  în  urmă,  când  administram 
parohia  Schitu-Frumoasa,  totuşi  cu  duhul  sunt  acolo  în  mijlocul  dornicilor  de  mântuire 
care  vă  osteniţi  a  respecta  Sfânta  Biserică  şi  bunele  ei  rânduieli  şi  sfaturi  luminătoare. 

Mulţumesc  pururea  Binecuvântatului  Dumnezeu:  Tatălui  şi  Fiului  şi  Duhului 
Sfânt,  Care  v-a  rânduit  a  fi  un  pământ  bun,  primitor  şi  păstrătortor  al  seminţei  cuvântului 
lui  Dumnezeu,  silindu-vă  a  aduce  fiecare  roadă  bună:  una  30,  alta  60,  şi  alta  100.  Vă 
mulţumesc  frăţiilor  voastre  şi  tuturor  celor  care  v-aţi  sârguit  şi  aţi  suferit  în  lupta  cea  bună 
pentru  păstrarea  seminţei  celei  bune  a  sfaturilor  duhovniceşti,  ce  v-am  dat  după  porunca 

Dumnezeiască  (Matei  28,  19),  aducând  din  vreme  în  vreme,  ca  nişte  pomi  roditori,  roadă 
ascultării  frăţiilor  voastre,  de  fii  duhovniceşti,  fii  ai  zilei  şi  ai  luminii,  ai  Tatălui  Cresc,  cu 
conlucrarea  Duhului  Sfânt,  după  porunca  dragostei  Mântuitorului  (Ioan  15),  în  lumea 
aceasta  oscilantă,  amăgitoare  şi  grabnic  trecătoare.  Dragostea  frăţiilor  voastre,  luptele, 
necazurile,  suferinţele,  înăbuşirile,  barărilor  sau  obstacolele  puse  în  cale  de  neprielnicul  şi 
toate  îndurerările  suferite  pentru  a  vă  menţine  în  dreapta  credinţă  şi  buna  vieţuire 
creştinească,  să  vi  le  primească  Bunul  Dumnezeu  sus  în  împărăţia  Sa  şi  să  vi  le  scrie  în 
cartea  vieţii  şi  să  vă  învrednicească  a  deveni  şi  rămâne  pentru  totdeauna  moştenitori  ai 
împărăţiei  Sale,  ca  fecioarele  înţelepte,  slujitori  activi,  înmulţitorii  talanţilor  ca  şi  fericiţii 
milostivi  (Matei  25). 

După  datoria  imperioasă,  ca  părinţii  să  agonisească  şi  să  dea  cele 
trebuincioase  fiilor  şi  fiicelor  lor,  vă  trimitem  pe  lângă  cele  tipărite  şi  alte  merinde 
duhovniceşti,  prin  fiica  noastră  duhovnicească,  Ţupu  Anica,  pentru  a  vă  ospăta 
duhovniceşte  în  Domnul  la  nunta  creştinească  sau  mai  bine  zis  la  acel  praznic 
duhovnicesc  şi  rod  plăcut  Domnului,  al  ascultării  fieşti  a  frăţiilor  voastre. 

Pururea  Binecuvântatul  Dumnezeu  să  vă  binecuvinteze  cu  har,  milă,  voie 
bună,  sănătate,  alergare  pe  calea  vieţii  şi  a  mântuirii,  spor  în  toate  cele  bune  şi  folositoare 
mântuirii  şi  dobândirea  moştenirii  veşnice. 

„Bucuraţi-vă  drepţilor  întru  Domnul"  vă  zicem  şi  noi  ca  David... 

Domnul  Dumnezeu  să  vă  binecuvinteze  pe  toţi  şi  toate  care  aţi  conlucrat  bine 
şi  participaţi  cu  pietate  la  această  nuntă  creştinească  sau  Taină  Sfântă  şi  să  vă  ajute 
tuturor:  socrilor,  mirelui  şi  miresei,  naşilor,  rudeniilor,  prietenilor  şi  cunoscuţilor,  bunilor 
participanţi,  ca  după  începutul  bun,  să  fie  şi  vieţuirea  şi  sfârşitul  bun.  Cu  toată  dragostea 
Părintească  şi  Duhovnicească. 

Protosinghel  Nicodim  Măndiţă,  Mănăstirea  Văratec  -  12  martie  1955 

Moduri  de  convieţuire 

Vine  cineva  la  părintele  Nicodim  şi-i  zice: 

Cuvioase  Părinte,  am  un  băiat  care  nu  vrea  să  se  căsătorească,  dar  nici  la 
mănăstire  nu  vrea  să  se  ducă.  Cineva  din  vecinii  mei  a  auzit  de  pe  undeva  că  nu-i  bine  să 
rămână  cineva  în  lume  necăsătorit,  căci  ori  se  duce  la  mănăstire  ori  se  căsătoreşte.  Sfinţia 
Voastră  ce  mă  învăţaţi  să  fac? 

Părintele  i-a  răspuns: 

-  Dumnezeu  a  creat  pe  om  şi  1-a  înzestrat  cu  raţiune,  grai  cuvântător  şi  voie 
liberă.  Aşa  că  nu  poate  fi  silit  de  nimeni  să  meargă  la  mănăstire  ori  să  se  căsătorească,  ci 
rămâne  la  voia  lui.  Iar  de  a  sta  în  lume  necăsătorit,  nu  poate  fi  oprit  de  nimeni.  Nu  este 
bine  ca  cineva  să  stea  în  lume  necăsătorit,  dacă  trăieşte  în  desfrânare,  stricând  casele 
altora.  Atunci  desigur  că  e  mai  bine  să  se  căsătorească  decât  să  ardă.  In  Biserica  noastră 
Ortodoxă  avem  trei  categorii  de  preoţi:  preoţi  călugări,  preoţi  de  mir  şi  preoţi  celibatari, 
adică  necăsătoriţi,  dar  care  petrec  în  lume  şi  nu  aparţin  de  mănăstire.  Aşa  pot  petrece  şi 
mirenii.  In  mănăstire  poate  merge  acela  care  doreşte  din  inimă  şi  nu  este  silit  de  nimeni  să 
facă  acest  lucru;  iar  în  lume  pot  trăi  şi  căsătoriţii  şi  necăsătoriţii.  Rămâne  desigur  la  voia 
fiecăruia.  Tocmai  de  aceea  va  avea  loc  şi  Judecata  particulară  şi  Judecata  generală,  pentru 
că  omul  e  lăsat  în  voia  sfatului  său.  Şi  nimeni  n-are  voie  să  se  atingă  de  libertate  lui.  Şi 
Dumnezeu  îl  lasă  pe  om  să  facă  ce  vrea. 

Căsătoria  nu-i  obligatorie 


O  fată  credincioasă,  crescută  în  casa  părinţilor  ei  în  frica  lui  Dumnezeu,  de  la 
o  vreme  s-a  hotărât  să  renunţe  la  căsătorie  şi  mi-a  pus  o  întrebare: 

Fac  vreo  greşeală  dacă  pe  viitor  nu  mai  mearg  nici  pe  la  nunţile 
creştineşti,  care  se  fac,  desigur,  după  buna  rânduială?  la  care  i-am  răspuns: 

Eu  nu  mă  pricep  ce  să-ţi  spun,  dar  e  bine  ca  atunci  când  mergi  la 
spovedanie  să-1  întrebi  pe  părintele  Nicodim. 

Ea  mă  ruga  pe  mine  să-1  întreb,  deoarece  ea  nu  îndrăznea.  întrebând  pe 
Părintele,  ne-a  răspuns: 

Face  bine  că  s-a  hotărât  să  nu  se  mai  căsătorească.  In  credinţa  Ortodoxă, 
căsătoria  nu-i  oprită,  dar  nu-i  nici  obligatorie,  ci  rămâne  la  voia  fiecăruia.  Dar  pentru  că  a 
renunţat  să  se  căsătorească,  mai  bine  face,  după  cuvântul  Sfântului  apostol  Pavel.  Iar  că 
ea  socoteşte  că  este  mai  bine  să  nu  mai  participe  pe  viitor  nici  la  nunţile  creştineşti,  ce  se 
fac  după  buna  rânduială,  acest  lucru  nu  este  oprit  cu  desăvârşire,  decât  numai  pentru  cinul 
monahal,  nu  şi  pentru  mireni.  Având  însă  în  vedere  cuvântul  Sfântul  apostol  Pavel  care 
zice  că,  toate  sunt  slobode,  dar  nu  toate  de  folos,  atunci  e  bine  ca  ea  să  facă  aşa  cum 
socoteşte  că  se  foloseşte  mai  mult. 

Cât  să  dăruim  la  o  nuntă  creştinească? 


Un  om  de  prin  părţile  Sucevei,  după  ce  s-a  mărturisit,  a  întrebat  pe  părintele 

Nicodim: 

Cuvioase  Părinte,  ne  iertaţi  că  noi  vă  obosim  cu  întrebările  şi  vă  răpim 
timpul,  dar  de  teamă  să  nu  greşim,  vă  întrebăm,  oare  ce  sumă  de  bani  ar  fi  cu  cale  să 
dăruim  noi  atunci  când  luăm  parte  la  vreo  nuntă?  la  care  Părintele  i-a  răspuns: 

Dacă  la  nunta  care  mergi,  eşti  cumva  rudă  apropiată  cu  mirele  sau  cu 
mireasa,  atunci  e  bine  să  te  orientezi  şi  după  cât  dau  alte  rude,  ca  să  nu  jigneşti  pe  nimeni, 
căci  e  mare  lucru  să  nu  jigneşti  pe  alţii.  Iar  dacă  tu  ai  vrea  să  dai  mai  mult  ca  alţii,  faci 
aşa:  dai  atunci  la  fel,  cât  au  dat  alte  rudenii  şi  vezi  cum  sunt  ei  de  părere,  iar  de  cumva  tu 
ai  vrea  să  dai  mai  mult  decât  alţii,  pentru  că  ai  posibilitate,  îi  poţi  da  restul  a  doua  zi  după 
nuntă.  La  fel  poţi  face  şi  când  nu  eşti  rudă  cu  mirele  sau  mireasa.  Dacă  dai  mai  mult  ca 
alţii,  e  semn  de  mândrie  şi  nu  se  simt  bine  nici  cei  ce  au  dat  mai  puţin  decât  tine.  Este  tare 
plăcut  şi  înaintea  lui  Dumnezeu  şi  înaintea  oamenilor  de  a  umbla  cu  înţelepciune,  ca  să  nu 
jignim  pe  nimeni,  pe  cât  vom  putea. 

întoarcerea  soţului 


Ne  pregăteam  de  dus  la  slujba  de  vecernie.  Părintele  a  încuiat  uşa  camerei, 
dar  s-a  auzit  cum  s-a  deschis  poarta  şi  au  intrat  două  femei,  cumnate.  Părintele  a  stat  pe 
loc.  După  ce  ele  au  luat  blagoslovenie,  am  mers  cu  toţii  în  grădină.  Una  din  cumnate  era 
ucenică  a  Părintelui  de  multă  vreme.  Ea  a  început  a  povesti  pricina  pentru  care  au  venit. 

Cuvioase  Părinte,  un  frate  al  meu  mai  mare  s-a  căsătorit  cu  această 
femeie.  Şi  după  mai  bine  de  20  ani,  având  şi  cinci  copii,  a  părăsit-o  şi  s-a  recăsătorit  cu  o 
văduvă.  S-a  cununat  cu  ea  şi  au  cumpărat  împreună  o  casă  unde  locuiesc. 

Cumnata  ei  a  început  să  plângă.  Atunci  Părintele  a  zis: 

-  Soţul  tău  va  veni  înapoi  cu  siguranţă,  nu  mai  plânge.  Cât  poţi  mai  posteşte 
câte  o  miercure,  o  vinere,  mai  fa  rugăciuni  cu  toată  credincioşia  şi  o  să  vezi  că  se  va 
întoarce  acasă  la  copii. 

Auzind  femeia  aceste  cuvinte,  a  zis  aşa  printre  suspine: 

Părinte,  cât  îi  lumea  nu  mai  vine  el  înapoi,  deoarece  acea  văduvă  e  mult 
mai  tânără  decât  mine. 

Părintele  i-a  răspuns: 

Dacă  pui  ceaunul  de  mămăligă  şi  nu  mai  pui  lemne  pe  foc,  nu  te  mai 
ocupi  de  ea,  se  înţelege  de  la  sine  că  singură  nu  se  face,  poţi  să  tot  aştepţi.  Dacă  îţi  dai 
interesul,  reuşeşti  să  o  faci. 

Prin  aceste  cuvinte  Părintele  i-a  dat  să  înţeleagă  că  la  orice  izbăvire  din 
necazuri  se  cere  şi  din  partea  noastră  ceva,  ca  să  putem  ieşi  cu  bine.  Cumnata  ei  a  înţeles 
cele  zise  de  Părintele  şi  în  continuare  a  adăugat: 

Tocmai  de  aceea  am  venit  la  sfinţia  voastră,  ca  să  dăm  slujbe,  iar  noi 
acasă  vom  face  ce  vom  putea  şi  avem  multă  siguranţă  în  cuvântul  pe  care  l-aţi  dat,  că 
fratele  meu  se  va  întoarce  la  copilaşii  lui. 

Au  trecut  câţiva  ani  şi  omul  nostru  a  intrat  ca  gestionar  la  un  magazin.  A 
urmat  apoi  condamnarea  lui  la  câţiva  ani  de  închisoare,  pentru  delapidare  şi  după  ce  şi-a 
executat  pedeapsa,  a  venit  acasă.  Femeia  văduvă,  care  1-a  despărţit  de  prima  femeie,  nu  1- 
a  mai  primit  în  casă,  deşi  era  în  noaptea  aceea  un  ger  cumplit.  Şi  peste  voia  lui  s-a  gândit 
să  se  întoarcă  la  fosta  lui  soţie,  care  cu  multă  greutate  şi-a  crescut  cei  cinci  copii  în  lipsa 
lui  de  1 1  ani. 

Copilul  cel  mare  pe  care  1-a  părăsit  tatăl  său  când  avea  13  ani  a  devenit  acum 
om  scăpat  de  armată.  In  miez  de  noapte,  pe  o  aşa  iarnă  grea,  când  tatăl  său  ciocănea  la 
uşă  să-i  deschidă,  că  a  îngheţat  de  frig,  soţia  lui  i-a  răspuns: 

Eu  îţi  dau  drumul  la  uşă,  dar  mai  întâi  să  vedem  ce  părere  au  copiii,  căci 
mă  tem  de  ei  să  fac  ceva  fără  voia  lor. 

Când  copii  au  venit  cu  toţii,  cel  mai  mare  a  zis: 

Noi  îţi  dăm  drumul,  căci  doar  te  cunoaştem  că  eşti  tatăl  nostru,  dar  cu  o 
singură  condiţie,  dacă  pe  viitor  vei  fi  ceea  ce  ai  fost  mai  înainte  de  a  pleca  de  la  noi. 

El  a  făgăduit  plângând  că  va  fi  om  cumsecade.  Şi  aşa  i-au  deschis  lui  uşa.  Iar 
el  s-a  ţinut  de  cuvânt  şi  aşa  s-au  împlinit  cele  zise  de  părintele  Nicodim,  deşi  femeia  lui 
arăta  la  început  o  oarecare  îndoială  pentru  că  venise  pentru  prima  dată  la  Părintele  şi  nici 
nu  cunoştea  prea  multe  din  activitatea  cea  vie  şi  lucrătoare  a  lui. 

Când  au  venit  muzicanţii,  trebuia  să  plecaţi 


A  venit  vremea  să  se  căsătorească  o  fată  credincioasă  cu  un  tânăr  care  şi  el 
trăia  după  voia  şi  plăcerea  lui  Dumnezeu.  Nunul,  cel  ce  nu  era  de  părere  ca  la  nuntă  să 
lipsească  muzicanţii,  a  făcut  în  aşa  fel  ca  ei  să  apară  la  vreo  două  ceasuri  din  noapte.  Cei 
mai  apropiaţi  ai  miresei,  când  au  văzut  muzicanţii  că  intră  în  camera  lor,  au  rămas  uimiţi 
şi  nu  ştiau  cum  şi  ce  ar  putea  face  în  o  aşa  situaţie.  Se  uitau  unii  la  alţii  îngroziţi  de 
spaimă.  In  cele  din  urmă  s-au  retras  cu  toţii  mai  la  o  parte,  întorcăndu-se  cu  spatele  şi 
vrând-nevrând,  au  stat  şi  ei  acolo  până  dimineaţa.  Ei  erau  acolo  străini  şi  nu  cunoşteau  pe 
nimeni,  şi  nici  nu  le -a  venit  măcar  în  gând  să  se  ducă  cu  toţi  în  sala  de  aşteptare  a  gării, 
căci  era  oraş  mare  unde  s-a  petrecut  această  neplăcută  întâmplare. 

Fără  să  mai  zăbovească  un  minut,  aşa  în  grup  cum  se  aflau,  plini  de  căinţă  în 
inima  lor,  au  mers  la  părintele  Nicodim  să-i  mărturisească  despre  această  nefericită 
întâmplare.  Părintele  le-a  zis: 

-  Cum?  De  ce  aţi  rămas  o  noapte  întreagă  acolo  cu  ei?  Dacă  venea  un  lup  în 
locul  muzicanţilor,  stăteaţi  cu  el  sau  plecaţi  de  acolo  numaidecât,  îngroziţi  de  spaimă? 

El  le-a  rânduit  lor  canonul  cel  pe  care  l-au  primit  la  prima  spovedanie. 

O  altă  fată  tânără  a  unor  părinţi  drept-credincioşi,  ieşind  din  casa  părintească, 
a  voit  să  se  plimbe  câteva  minute  pe  şoseaua  satului,  ca  oarecând  Dina,  fata  lui  Iacob 
(Facerea  34,  1-2).  Fără  să  aibă  vreun  gând  străin  la  ieşirea  din  casa  părintească,  s-a  văzut 
dusă  aşa  ca  pe  sus  de  nişte  colege  de  şcoală  şi  s-a  trezit  în  adunarea  unei  nunţi  lumeşti, 
zgomotoase,  cu  muzică  şi  jocuri.  A  stat  acolo  numai  câteva  minute  până  ce  şi-a  dat  mai 
bine  seama  că  ea  nu  face  parte  din  adunarea  acestor  oameni,  lipsiţi  de  buna-cuviinţă  şi  în 
clipa  următoare  a  pornit  cu  paşi  grăbiţi  şi  nu  s-a  mai  oprit  până  la  un  vecin  al  ei,  deoarece 
îi  era  teamă  să  mai  audă  şi  părinţii  ei  despre  cele  petrecute. 

Vecinul  ei,  om  cu  frica  lui  Dumnezeu,  a  sfatuit-o  să  meargă  la  părintele 
Nicodim  să  se  mărturisească.  Mergând,  s-a  mărturisit,  primind  canon  şi  această 
întâmplare  i-a  servit  de  lecţie  pentru  toată  viaţa.  Am  auzit-o  chiar  pe  ea  zicând: 

Vai  de  mine,  ce  groază  m-a  apucat  când  m-am  văzut  în  acea  adunare  de 

oameni. 


Să  nu  dispreţuim  pe  cei  căzuţi  în  diferite  păcate 

Un  om  credincios  şi  ucenic  apropiat  al  părintelui  Nicodim,  avea  mulţi  copii. 
Cât  au  fost  mai  mici  nu  se  putea  observa  care  vor  rămâne  credincioşi  lui  Dumnezeu  şi 
care  se  vor  lăsa  după  valul  lumii.  Când  s-au  mai  mărit,  unii  din  ei  au  apucat  pe  calea  cea 
largă  a  pierzării,  mergând  la  joc  şi  la  nunţi  cu  muzică,  iar  alţii  au  rămas  credincioşi  lui 
Dumnezeu,  urcând  treaptă  cu  treaptă  către  Patria  cea  Cerească.  Impărţindu-se  copiii  în 
două  tabere,  adeseori  se  întâmpla  ca  să  se  certe  între  ei.  Tatăl  lor,  neştiind  ce  să  mai  facă, 
a  alergat  la  părintele  Nicodim,  zicându-i: 

-  Cuvioase  Părinte,  ce  să  mai  fac?  Cei  doisprezece  copii  pe  care  îi  avem  au 
ajuns  mari,  însă  nu  se  pot  împăca  între  ei.  Şapte  din  ei  în  zilele  de  duminici  şi  sărbători, 
merg  la  biserică  şi  după  masă  stau  acasă,  citesc  prin  sfintele  cărţi,  fac  rugăciuni,  mai 
cântă  cântări  pe  care  le  ştiu  de  la  biserică  şi,  drept  să  vă  spun,  îmi  creşte  inima.  Mă 
ascund  să  nu  mă  vadă  ei  şi  plâng  de  bucurie,  mulţumind  lui  Dumnezeu.  Ceilalţi  cinci  se 
deosebesc  foarte  mult  de  cei  şapte.  Merg  şi  ei  la  biserică,  mai  în  fiecare  duminică  şi 
sărbătoare,  dar  ce  folos  căci  după  masă  pleacă  toţi  cinci  la  cârciumă  unde  joacă,  beau 
rachiu,  unii  din  ei  mai  şi  fumează,  după  câte  am  auzit.  Am  încercat  noi  pe  toate  căile  să-i 
dezbărăm  de  aceste  patimi,  dar  n-am  reuşit  până  acum.  Plâng  şi  pentru  aceştia  că  s-au 

înstrăinat  de  cele  bune.  Seara,  când  se  întorc  acasă  şi  se  pune  masa,  cei  şapte  nu  vor  să 
stea  la  masă  cu  ei.  Eu  vreau  să-i  liniştesc,  dar  ei  răspund:  „Nu,  tată,  nu.  Noi  nu  stăm  la 
masă  cu  idolatrii.  Ei  astăzi  s-au  închinat  la  idoli.  Ei  sunt  idolatri".  Văzând  că  nu  pot  să-i 
împac,  îi  trimit  pe  cei  cinci  în  altă  cameră  şi  mănâncă  acolo  singuri.  De  bătut  nu  pot  să-i 
mai  bat,  pentru  că  sunt  mari  ca  şi  mine.  Invăţaţi-mă,  ce  trebuie  să  fac? 
Părintele  a  rămas  un  timp  gânditor,  apoi  a  zis: 

-  Când  au  fost  mai  mici,  i-ai  pedepsit  pentru  abateri? 

-  Da,  i-am  pedepsit  întotdeauna,  a  zis  omul  cu  siguranţă. 

-  Dar  cărţi  le-ai  dat  să  citească?  a  întrebat  Părintele  pe  om,  care  era  tare 

atent. 

Le-am  dat,  Cuvioase  Părinte.  Aveau  chiar  dragoste  ca  să  citească  -  a 

răspuns  omul. 

-  Arunci  care  o  fi  pricina?  Poate  i-ai  lăsat  de  s-au  împrietenit  cu  copii  răi? 

-  Da,  aveţi  dreptate,  Cuvioase  Părinte  -  a  răspuns  omul  îndurerat.  Aşa  este. 
Eu  nu  mi-am  dat  seama.  Dar  soţia  mea  a  observat  acest  lucru  de  la  bun  început,  iar  eu  n- 
am  dat  nici  o  importanţă.  Sunt  vinovat.  Nu  ştiu  ce  aş  mai  putea  face  pe  viitor,  ca  să  repar 
cât  de  cât  această  greşeală. 

Părintele  nu  a  mai  zis  nimic,  ci  sta  şi  se  gândea.  După  un  timp  a  zis: 

Vezi,  să  nu  laşi  ca  cei  şapte,  care  sunt  mai  credincioşi,  să  se  arate  către 
ceilalţi  aşa  de  aspri  şi  neîngâduitori.  Adevărat  este  că  cei  ce  merg  la  petreceri  sunt  nişte 
idolatri,  dar  nouă,  celor  care  ne  pretindem  că  suntem  credincioşi  şi  temători  de 
Dumnezeu,  nu  ne  este  îngăduit  a-i  dispreţul.  Auzi  pe  Apostolul  Pavel  ce  spune?  „Celui  ce 
i  se  pare  că  stă,  să  ia  aminte  să  nu  cadă"  (1  Corinteni  10,  12).  Pentru  ca  să  se  potolească 
tulburarea  din  casa  dumitale,  noi  o  să  vă  punem  la  slujbe  pe  toţi.  Să  laşi  aici  un  pomelnic 
la  vii  cu  toţi  ai  casei.  Iar  dumneata  cu  soţia  şi  copiii  să  faceţi  40  de  Acatiste  către  Domnul 
nostru  Iisus  Hristos  şi  sperăm  că  o  să  fie  bine  cu  Darul  lui  Dumnezeu. 

Omul  a  luat  blagoslovenie  şi  a  plecat  liniştit  cu  nădejdea  la  Dumnezeu  şi  la 
rugăciunile  părintelui  Nicodim,  pe  care  îl  avea  ca  duhovnic  din  tinereţe. 


Orice  lucru  să  fie  făcut  cu  înţelegere 

A  venit  o  femeie  la  Părintele  şi  printre  altele  i-a  spus  şi  despre  felul  cum  se 
chiverniseşte  ea  în  cele  ale  gospodăriei.  Când  a  auzit  că  ea  cumpără  fân  pentru  vite  de  la 
o  femeie,  fară  să  ştie  soţul  aceleia,  a  întrebat-o: 

-  Cum  aşa?  Oare  nu  e  bine  să  ştie  şi  soţul  ei  despre  cele  ce  se  vând  din  casa 

lor? 

-  Aşa  obişnuieşte  ea,  Cuvioase  Părinte.  De  ani  de  zile  am  tot  cumpărat  de  la 
ea,  nu  numai  fân,  ci  şi  alte  multe  lucruri,  însă  drept  să  vă  spun,  mă  mustră  conştiinţa 
pentru  acest  lucru,  mai  cu  seamă  când  observam  că  ea  cu  banii  ce-i  primea  de  la  mine, 
cumpăra  diferite  fleacuri  şi  deşertăciuni  femeieşti. 

Vezi,  că  te-ai  făcut  părtaşă  la  păcate  străine.  De  acum  încolo  să  te  fereşti 
de  aceste  păcate.  Omul  temător  de  Dumnezeu  se  fereşte  şi  de  umbra  răului,  i-a  zis 
Părintele. 

M-am  speriat  de  cele  scrise  despre  avorturi 


A  venit  într-o  zi  o  femeie  la  părintele  Nicodim.  După  ce  a  luat  blagoslovenie, 

a  zis: 

-  Cuvioase  Părinte,  aş  vrea  să  vă  întreb  ceva. 

-  Da,  întreabă  tot  ce  ai  de  întrebat  -  a  zis  Părintele. 

-  M-am  speriat,  drept  să  vă  spun,  despre  cele  ce  mi-a  citit  o  nepoată  din 
vama  a  14-a  despre  avorturi.  Oare  chiar  aşa  să  fie,  cum  mai  scrie  acolo? 

-  Da,  aşa  este  -  a  zis  Părintele  -  încă  nici  nu  se  poate  scrie  despre  pedepsele 
şi  muncile  ce  le  aşteaptă  pe  femeile  care  au  făcut  avorturi  sau  au  contribuit  cu  ceva  ele  şi 
nu  s-au  pocăit. 

Drept  să  vă  spun,  Cuvioase  Părinte,  eu  n-am  ştiut  că  ar  fi  chiar  aşa  de 
mare  păcat.  Şi  chiar  dacă  ştiam,  apoi  ce  mai  făceam  eu  astăzi  cu  cinci  copii  pe  care  îi  am 
eu  şi  cu  cei  şapte  pe  care  i-am  avortat?  Sfinţia  ta  eşti  singur  şi-ţi  vine  mai  uşor,  dar  cu  12 
copii  în  jurul  tău,  nu-i  aşa  ca  şi  cum  ai  fi  singur!  Cu  ce  aveam  să-i  mai  hrănesc  pe  toţi, 
dacă  cu  ăştia  cinci  îmi  vine  tare  greu? 

-  Nici  eu  nu  sunt  singur,  dumneata  ai  cinci  şi  sunt  toţi  în  casă  cu  dumneata, 
însă  eu  am  mai  mulţi  şi  sunt  în  diferite  locuri.  Iar  când  vine  unul  de  colo,  doi  de  dincolo, 
unul  cu  un  necaz,  iar  altul  cu  alt  necaz,  e  mult  mai  greu.  Mereu  mă  trudesc  cum  să-1 
împac  pe  acesta  care  e  aşa  de  tulburat,  cum  să  mai  sfătuiesc  pe  celălalt,  care  e  descurajat. 
Aşa  că  mereu  mă  frământă  grija  ce  o  am  pentru  fiecare  din  ei  şi  pentru  toţi  la  un  loc.  Iar 
dumneata  ai  spus  că  te-ai  temut  de  a  avea  copii  mulţi,  apoi  să  ştii  că  aceasta  e  şoapta 
vrăjmaşului  diavol,  care  a  fost  din  început  ucigător  de  oameni.  Ia  gândeşte -te  bine  cine 
poartă  grijă  de  atâta  amar  de  omenire?  Nu  vezi,  dacă  cineva  are  o  scroafa  cu  şapte  purcei 
şi  după  ce  se  fac  mai  mari,  proprietarul  vinde  trei,  cum  rămân  numai  patru  ţâţe  cu  lapte  şi 
celelalte  scad,  nu  mai  sunt  pline?!  Dumnezeu  a  dăruit  fiecărui  purcel  izvorul  lui  de  hrană, 
iar  în  momentul  când  trei  au  fost  vânduţi,  tot  El  a  făcut  să  înceteze  de  a  mai  curge  acele 

izvoare,  nemaifiind  nevoie  de  ele.  Dacă  astfel  se  întâmplă  cu  purceii,  care  sunt  animale 
necuvântătoare,  dar  oare  cu  copiii,  care  sunt  Icoane  vii  ale  Dumnezeirii,  nu  va  fi  ceva  mai 
mult?!  Vai  de  noi  dacă  gândim  altfel,  că  arunci  ne-a  orbit  vrăjmaşul  de  tot. 

E  mult  mai  vinovată  o  mamă  care  îşi  ucide  copiii,  decât  Irod.  Căci  acela, 
totuşi,  a  ucis  nişte  prunci  străini,  cu  toate  că  nu  avea  iertare  pentru  aceasta,  însă  mama 
care  îşi  ucide  pe  copilul  ei,  îl  depăşeşte  pe  Irod,  pentru  că  ea  este  datoare,  mai  mult  decât 
oricine,  de  a-1  iubi  şi  îngriji,  iar  nu  de  a-1  ucide.  O  mamă  care  avortează  se  mai  face 
vinovată  şi  pentru  faptul  că  pruncul  nefiind  luminat  cu  Sfântul  Botez,  sufletul  lui  merge 
în  negurile  iadului.  Dacă  Ştefan  cel  Mare  sau  Mihai  Viteazul  şi  alţi  bărbaţi  vestiţi  ai  ţării 
noastre  ar  fi  fost  ucişi  atunci,  ca  prunci,  de  mamele  lor,  apoi  de  unde  mai  avea  ţara 
noastră  aşa  oameni  mari  şi  făcători  de  bine  ca  ei?  Aşa  cum  i-a  spus  Maicii  Domnului 
Arhanghelul  Gavriil  la  Bunavestire:  „Bucure-te,  că  Domnul  este  cu  tine...",  tot  la  fel  i  se 
poate  spune  şi  unei  femei  creştine  care  naşte:  „Bucură-te,  că  Domnul  este  cu  tine".  Iar 
dimpotrivă,  unei  femei  care  face  avort,  care  îşi  ucide  pruncul,  i  se  poate  zice:  „Vai  de 
tine,  ticăloaso,  că  diavolul  este  cu  tine".  Ei!  Acest  groaznic  păcat  şi  altele  asemănătoare 
pe  care  le  face  omenirea  noastră  fără  pic  de  pocăinţă,  sunt  rodul  necunoaşterii  învăţăturii 
Bisericii  lui  Dumnezeu. 

Femeia  auzind  aceste  învăţături,  s-a  spovedit  cu  mare  căinţă  şi  cerând 
blagoslovenie  a  plecat,  iar  noi  am  mai  corectat  nişte  caiete. 

Ororile  pruncuciderii! 


Intr-o  zi,  pe  când  părintele  Nicodim  se  afla  la  mănăstirea  Văratec,  a  venit  un 
grup  de  credincioşi  să  se  spovedească.  Printre  ei  se  afla  şi  o  femeie  tânără  care,  1-a 
vederea  Părintelui,  a  început  să  strige  în  auzul  tuturor: 

-  Părinte,  am  opt  avorturi  şi  văd  înaintea  ochilor  numai  came  şi  sânge  şi  de 
aceea  nu  mai  pot  trăi.  Ce  să  fac  pentru  a  scăpa  de  această  urmărire  înspăimântătoare? 

Părintele  Nicodim  privind  spre  dânsa  cu  blândeţe  şi  compătimire,  i-a  zis: 

Fii  liniştită,  căci  vom  face  molitfa  şi  te  vei  spovedi  şi  după  ce  vei  primi 
canonul  şi  dezlegarea,  te  vei  uşura  sufleteşte  şi  vei  scăpa  de  acea  vedere 
înspăimântătoare. 

După  spovedanie,  cu  adevărat,  a  simţit  o  mare  uşurare  sufletească,  şi  a  scăpat 
de  acea  arătare  urâtă.  Simţind  acea  despovărare,  dădea  slavă  lui  Dumnezeu  udând 
pământul  cu  lacrimi.  După  ce  a  primit  cu  multă  bunăvoinţă  canonul  dat,  a  plecat  acasă  cu 
sufletul  plin  de  bucurie. 


Restericţii  pentru  atingerea  lucrurilor  sfinţite 

La  părintele  Nicodim  a  venit  un  grup  de  femei  din  nordul  Moldovei.  După  ce 
s-au  mărturisit,  una  din  ele  a  zis: 

Cuvioase  Părinte,  anul  acesta,  de  praznicul  înălţării  Domnului,  când  am 
vizitat  câteva  mănăstiri,  am  auzit,  de  ici  de  colo,  de  la  nişte  femei  credincioase  de  pe  la 
Suceava,  că  partea  femeiască  nu  are  voie  să  pună  mâna  pe  cărţi  sfinte  în  cele  opt  zile  cât 
au  rânduiala  lunară. 

Părintele  i-a  răspuns: 

-  Numai  pe  Sfânta  Scriptură  şi  pe  Noul  Testament  nu  au  voie  să  pună  mâna, 
iar  de  celelalte  cărţi  se  pot  folosi  fară  nici  o  îndoială. 

Femeia  a  mulţumit  Părintelui  şi,  după  ce  au  luat  blagoslovenie  toate,  au 
plecat  la  casele  lor. 


Si-a  mărturisit  în  scris  credinţa  sa! 

Un  tânăr  de  prin  părţile  Moldovei  s-a  hotărât  de  la  o  vreme  să-şi  petreacă 
viaţă  după  Dumnezeu.  Auzind  părinţii  lui  una  ca  asta,  s-au  scandalizat.  II  numeau  pe 
copilul  lor  sectar,  îl  ameninţau,  deşi  nu-i  puteau  face  nimic  căci  fiul  lor  avea  servici  în  alt 
oraş.  Ce  era  să  facă,  bietul  tânăr.  A  mers  la  părintele  Nicodim  şi  1-a  întrebat  ce  să  facă 
pentru  ca  să  poată  ameliora  atmosfera  ce  se  crease  între  el  şi  părinţii  lui.  Părintele  1-a 
sfătuit  să  meargă  la  un  om  drept-credincios  şi  mai  priceput  şi  cu  el  să  întocmească  o 
scrisoare  în  care  să  arate  clar  ce  crede,  cum  crede  şi  cum  vrea  să  trăiască  el,  ca  un 
adevărat  creştin  ortodox.  Să  pună  paginile  din  Cazania  Bisericii,  din  Cartea  de  învăţătură 
Creştină  Ortodoxă,  din  Sfânta  Scriptură.  Să  spună  la  părinţii  lui  că  atunci  când  primesc 
scrisoarea,  să  o  prezinte  preotului  paroh  al  Bisericii  din  localitatea  lor.  Să  roage  apoi  pe 
preot  să  o  citească  şi  după  aceea  să  le  spună  el  dacă  este  sau  nu  sectar,  aşa  după  cum  îl 
învinuiesc  ei  pe  nedrept.  Când  părinţii  au  primit  scrisoarea,  au  mers  cu  ea  la  preotul  din 
localitate  care,  citind-o,  i-a  convins  pe  ei  că  băiatul  lor  nu  este  sectar. 

Când  a  venit  vremea  să  se  căsătorească,  tânărul  a  găsit  o  fată  cu  frică  de 
Dumnezeu  şi  a  făcut  nuntă  creştinească,  fară  muzică  şi  jocuri,  la  care  au  luat  parte  şi 
părinţii  lui  cu  câteva  rudenii  şi  le -a  plăcut  foarte  mult. 

Un  caz  asemănător  cu  cel  menţionat  mai  sus,  s-a  petrecut  şi  în  altă  localitate, 
unde  s-a  procedat  la  fel... 


Fără  minciuni 

Corectam  cu  Părintele  la  manuscris.  Vine  maica  şi  spune  că  au  venit  nişte 
oameni  pentru  a  se  mărturisi.  Părintele  i-a  spus  maicii  să-i  aducă  la  noi  în  cameră.  Intre  ei 
era  un  om  credincios  pe  care  îl  cunoştea  Părintele  şi  care  avea  o  soţie  asemenea  cu  aceea 
ce  stă  pe  crucea  bărbatului  şi-1  loveşte  mereu  cu  papucul  în  cap.  El  a  venit  la  Părintele 
fără  ştirea  ei.  A  fost  nevoit  să  spună  că  merge  până  la  o  soră  a  lui  căsătorită  la  Târgu- 
Neamţ.  Ar  fi  vrut  totuşi  să  ştie  dacă  aşa  cum  a  procedat  el,  a  făcut  bine  sau  nu.  Şi  după  ce 
a  luat  blagoslovenie,  prima  întrebare  a  fost  aceasta: 

-  Cuvioase  Părinte,  cum  să  mai  fac?  Am  venit  aici,  însă  soţiei  i-am  spus  că 
merg  la  Târgu-Neamţ,  la  o  soră  a  mea.  Oare  şi  asta  e  tot  minciună? 

-  Tot  minciună  este,  a  zis  Părintele. 

-  Atunci  cum  să  mai  fac  să  nu  mai  spun  minciuni? 
Părintele,  care  îi  cunoştea  pe  soţia  lui  ce  fel  de  femeie  era,  i-a  zis: 

-  Când  pleci  de  acasă  şi  vrei  să  mergi  undeva  şi  ştii  că  soţia  nu-i  de  părere, 
îi  spui  că  mergi  la  oraşul  cel  mai  apropiat,  de  pildă  la  Bacău.  Iar  de  la  Bacău  de  vrei  să 
mergi  mai  departe  nu-i  mai  spui  ei,  pentru  că  nu  poate  cuprinde  cu  mintea  ei  şi  astfel  ai 
făcut  pace  şi  nici  minciună  n-ai  spus. 

Atunci  omul,  mulţumit  de  cele  auzite,  a  mai  întrebat  iarăşi: 

-  Cuvioase  Părinte,  lucrez  de  multe  ori  în  oraşul  Bacău  cu  ziua  pe  la  orăşeni 
şi  câştig  80-100  lei  pe  zi,  iar  soţiei  îi  spun  că  am  câştigat  40-50  lei  pe  zi,  deoarece  în 

fiecare  seară  îi  dau  banii  ei  şi  nu  vrea  să-mi  mai  dea  atunci  când  am  nevoie  să  merg  la 
biserică  sau  să  fac  vreo  milostenie  cuiva.  Tot  minciună  se  cheamă? 

-  Sigur,  tot  minciună. 

-  Atunci  cum  să  fac?  a  întrebat  omul  cam  amărât. 

-  Pentru  ce  îi  dai  banii  ei,  că  doar  dumneata  eşti  bărbat  şi  dumneata  care 
munceşti  pentru  ei,  trebuie  să-i  administrezi  după  bunul  plac  şi  după  cum  cer  trebuinţele 
casei,  iar  nu  femeia  -  i-a  zis  Părintele  mirat. 

-  Aşa  ne  am  învoit  noi  de  la  început,  Cuvioase  Părinte,  a  răspuns  omul. 
Foarte  rău  ai  făcut,  dacă  te-ai  învoit  aşa,  dar  cu  dreptate  este  ca  bărbatul, 

care  este  cap  femeii  şi  stâlpul  casei,  să  administreze  banul  casei,  iar  nu  femeia  care  este 
socotită  ca  un  vas  mai  slab.  Numai  unde  bărbatul  e  pătimaş  cu  beţia  şi  nu  este  capabil  să 
conducă,  atunci  de  nevoie  conduce  femeia.  Totuşi  de  vrei  să  nu-i  mai  spui  minciuni  şi  să 
ai  întotdeauna  câte  un  ban  pentru  a  face  cu  ei  fapte  bune,  arunci  faci  în  felul  următor: 
când  vii  seara  de  la  lucru  îi  dai  ei  pentru  trebuinţele  casei  50-60  de  lei,  iar  40-50  îi  opreşti 
dumneata  pentru  a  face  cu  ei  ceea  ce  ai  amintit  mai  sus.  Când  îi  dai  banii  îi  spui  aşa: 
primeşte  de  la  mine  pentru  trebuinţele  casei,  iar  cât  am  câştigat,  am  câştigat,  căci  îmi 
trebuie  şi  mie  un  ban  să  dau  la  o  sfântă  biserică  sau  să  fac  o  pomană  cu  cineva  şi  nu  aş 
vrea  să  mă  mai  rog  de  tine,  căci  şi  aşa  nu  vrei  să-mi  dai  când  îţi  cer.  Şi  aşa  ai  pus  capăt 
minciunii. 

Ei  se  grăbeau  să  plece,  de  aceea  Părintele  i-a  mărturisit  pe  toţi,  după  care  au 
plecat  la  casele  lor  iar  noi  ne  am  ocupat  cu  corectatul  manuscrisului  până  ce  l-am 
terminat. 

Să  nu  zicem  femeilor  «sărut  mâna» 


Părintele  Nicodim  obişnuia  ca  măcar  o  dată  pe  an  să  meargă  în  satul  natal 
Buneşti- Argeş.  La  plecare,  lua  pe  cineva  cu  dânsul,  ca  însoţitor.  In  drum  spre  satul  natal, 
au  fost  nevoiţi  să  coboare  din  tren  şi  au  mers  amândoi  la  o  doamnă  bătrână  şi 
credincioasă  pentru  câteva  ore.  Când  să  plece  de  la  ea,  la  despărţire,  însoţitorul  a  zis  către 
doamna  aceea: 

-  Sărut  mâna,  doamnă,  şi  au  plecat. 

Părintele  observând  aceasta,  mergând  spre  gară  1-a  întrebat: 

-  Ce  ai  spus  doamnei? 

-  Nimic  n-am  spus  decât  sărut  mână,  a  răspuns  însoţitorul  cu  sfială. 

Păi  de  ce  ai  spus  aşa,  doar  eşti  bărbat  şi  nu  este  îngăduit  a  zice  femeilor 
„sărut  mâna",  poate  fi  ea  şi  preoteasă  sau  chiar  maică  stareţă.  Numai  mamei  tale  care  te-a 
născut  poţi  să-i  spui  aşa  şi  naşei  tale  de  botez  şi  cununie,  din  respect  poţi  să  le  săruţi  şi 
mâna,  căci  şi  naşa  ta  de  la  botez  şi  cununie  este  tot  aşa  în  cinste  ca  şi  mama  care  te-a 
născut,  ba  poate  şi  mai  mult,  cărora  le  datorezi  respectul.  Şi  poţi  şi  eşti  chiar  dator  să  le 
săruţi  şi  mâna,  în  rest,  nu. 

Cuvioase  Părinte,  mor  de  bătrân  şi  nu  le  ştiu  pe  toate,  tot  prost  rămân! 
Drept  să  vă  spun,  când  mă  duceam  undeva,  la  vreo  familie  mai  de  elită,  atât  la  intrare  cât 
şi  la  plecare  din  acea  casă  nu  ziceam  numai  „sărut  mâna",  ci  chiar  şi  le  sărutam  mâna  de 
la  doamna  cea  mai  bătrână,  până  la  cele  mai  tinere  sau  fete  de  şcoală.  Iar  când  mă 
duceam  acasă,  mă  sărutau  pe  faţă  toate  neamurile,  iar  eu  le  sărutam  mâna.  Acum  n-aş 
vrea  să  mai  mă  duc  pe  acasă,  deoarece  socotesc  că  aş  avea  mare  luptă  cu  ele. 

-  Dacă  n-ai  ştiut  e  una,  iar  de  acum  înainte,  dacă  ştii,  e  bine  să  te  păzeşti,  pe 
cât  vei  putea.  Mai  spune  şi  la  alţii,  ca  să  ştie  şi  ei.  Nu  vezi  cât  de  mult  s-au  depărtat 
oamenii  în  zilele  noastre  de  bunacuviinţă,  încât  şi  atunci  când  bărbatul  ar  trebui  să  treacă 
întâi,  ca  cel  ce  este  făcut  de  Dumnezeu  cap  femeii,  el  dă  voie  şi-i  face  chiar  loc  să  treacă 

ea  înaintea  lui.  Oare  acest  lucru  nu  este  o  înjosire  a  demnităţii  bărbatului?  Pe  toate  căile 
bietul  bărbat,  care  nu  mai  ţine  cont  de  Legea  lui  Dumnezeu,  a  decăzut  oarecum  din 
treapta  lui  şi  lasă  a  se  înţelege  că  mai  bine  este  lui,  potrivit  cu  viaţa  pe  care  o  duce,  să  fie 
coborât  cu  o  treaptă  mai  jos,  în  locul  femeii,  iar  femeii  să-i  ofere  locul  său  de  bărbat. 
Acestea  zicând  Părintele  către  însoţitor,  au  ajuns  la  gară... 


Nevinovăţia  îşi  spune  cuvântul 

Mă  aflam  la  părintele  Nicodim  la  mănăstirea  Văratec.  Era  nevoie  să  plece  la 
Bucureşti  să  dea  Sfintele  Taine  la  cei  mai  apropiaţi  ucenici  ai  lui.  Ii  trebuia  un  însoţitor  şi 
a  spus  să  merg  eu.  Bucuria  ce  m-a  cuprins,  atunci  că  voi  merge  cu  părintele  Nicodim  pe 
un  traseu  aşa  de  lung,  a  fost  aşa  de  mare  încât  nu  cutez  şi  nici  nu  reuşesc  să  o  pot  aşterne 
aici  în  câteva  rânduri.  E  drept  că  am  mai  fost  cu  Părintele  de  la  Văratec  la  Agapia,  la 
Bălţăteşti,  la  Agapia  Veche,  dar  nu  pe  un  traseu  aşa  de  lung. 

In  Piatra  Neamţ  am  fost  nevoiţi  să  mergem  la  o  familie  de  oameni 
credincioşi,  pentru  că  nu  aveam  tren  direct  la  Bucureşti,  decât  după  câteva  ore.  In  camera 
unde  stăteam  noi,  a  venit  o  femeie  (nora  gazdei)  cu  un  copil  în  braţe,  care  avea  cam  vreo 
doi  ani.  Cum  a  zărit  copilul  pe  părintele  Nicodim,  îndată  şi-a  desfăcut  braţele  avântându- 
se  spre  el  şi  vrând  parcă  să-1  cuprindă.  Mama  lui  arăta  faţă  de  Părintele  o  sfială  şi  nu 
îndrăznea  să  se  apropie.  Copilul  nu  înceta  a  se  zvârcoli  în  braţele  mamei,  cerând  stăruitor 
să-1  lase  să  îmbrăţişeze  pe  Părintele  cu  amândouă  mâinile,  privindu-1  cu  multă  dragoste. 
Până  la  urmă,  biata  mamă  a  fost  nevoită  să  îndeplinească  dorinţa  arzătoare  a  copilului  şi 
s-a  apropiat  de  Părintele  peste  voia  ei. 

Când  copilul  s-a  văzut  în  braţele  părintelui  Nicodim,  îndată  1-a  îmbrăţişat  cu 
amândouă  mâinile,  şi  lipindu-şi  faţa  lui  de  faţa  Părintelui,  1-a  sărutat  cu  multă  plăcere  de 
mai  multe  ori  la  rând,  simţindu-se  aşa  de  fericit  încât  nu-şi  mai  lua  privirea  de  la  dânsul. 

Mama  privind  la  această  minunată  scenă,  se  mira  mult,  ştiind  că  niciodată 
copilul  ei  n-a  făcut  cu  nimeni  aşa  ceva  şi  nici  chiar  cu  ea.  Tatăl  lui  îl  privea  arunci  pe 
Părintele  cu  mai  mult  respect  şi  evlavie.  Copilul  a  stat  în  braţele  Părintelui  câteva  ore, 
până  am  plecat  la  gară.  Nici  noi  n-am  putut  rămâne  nepăsători  faţă  de  cele  întâmplate.  Ci 
ne  uitam  unii  la  alţii,  negăsind  încă  o  explicaţie  clară. 

Părintele  Nicodim  observând  starea  noastră  de  frământare  lăuntrică,  ne-a  dat 
o  lămurire  în  felul  următor: 

Copilul  a  venit  în  braţele  mele  cu  aşa  de  multă  dragoste,  deoarece  eu  am 
în  buzunarul  acesta  de  sus  Sfintele  Taine,  pe  care  le  duc  la  un  grup  de  credincioşi  să-i 
împărtăşesc.  Copilul,  fiind  în  starea  lui  de  nevinovăţie,  simte  o  atracţie  deosebită  faţă  de 
Sfintele  Taine. 

Atât  ne-a  spus  Părintele  şi  aşa  a  fost.  Nu  ne-a  spus  mai  mult,  dar  noi  ştiam  că 
în  inima  părintelui  Nicodim  trona  însuşi  Mântuitorul  nostru  Iisus  Hristos,  care  este  real  în 
Sfintele  Taine.  Copilul  acesta  era  atras  în  mod  egal  şi  de  Sfintele  Taine,  pe  care  le  avea  în 
buzunarul  de  sus  de  la  reverendă,  dar  şi  de  Părintele  care  era  purtător  de  Dumnezeu  şi 
slujea  Lui  ziua  şi  noaptea.  Când  a  sosit  ora  de  plecare,  cu  multă  greutate  au  reuşit  părinţii 
să  ia  copilul  din  braţele  Părintelui.  Tatăl  copilului  s-a  oferit  să  ne  conducă  până  la  gară. 

Milostivire  şi  asprime 


In  drum  spre  gară,  gazda  ospitalieră  a  cerut  Părintelui  o  lămurire: 

Cinstite  Părinte,  eu  sunt  inginer  pe  şantier  şi  nu  ştiu  cum  să  procedez 
pentru  a  nu  mai  supăra  pe  Dumnezeu.  Oamenii  sunt  aşa  ca  ei,  şi  până  nu  vorbeşti  cu  tonul 
mai  ridicat,  nu  merge  treaba,  iar  superiorii  îmi  cer,  desigur,  cât  mai  multă  activitate. 
Avem  şi  noi  un  plan  pe  care  trebuie  să-1  ducem  la  îndeplinire  în  fiecare  lună.  Pe  oameni 
dacă  îi  laşi  în  banii  lor,  nu  mai  reuşeşti  să  faci  ce  trebuie  făcut.  Cum  mă  învăţaţi  să 
procedez,  pentru  că  de  multe  ori  am  încercat  să  vorbesc  cu  ei  aşa  domol,  prieteneşte,  dar 
n-am  avut  niciodată  rezultate  bune. 

Aveţi  perfectă  dreptate,  domnule  inginer,  noi  suntem  duhovnici  şi,  în 
unele  cazuri,  trebuie  să  arătăm  asprime,  să  mustrăm,  ca  să  putem  îndrepta  pe  penitent. 
Chiar  samarineanul  milostiv  a  turnat  untdelemn  şi  vin  peste  rănile  celui  căzut  între 
tâlhari,  care  arată  milostivirea  şi  asprimea  pentru  a  se  putea  vindeca  cel  care  era  abia  viu. 
Ba  şi  Dumnezeu  care  este  atât  de  milostiv,  ne  ceartă  pe  noi  când  greşim,  ca  să  ne 
întoarcem  la  pocăinţă.  Nu  vedeţi  dumneavoastră  că  la  masă,  dacă  este  cumva  friptură 
grasă  trebuie  neapărat  să  fie  şi  ceva  murături  sau  salată  pentru  că  altfel  nu  merge. 
Observăm  acest  lucru  şi  în  familie,  cum  părinţii,  care  doresc  să  aibă  copii  buni,  nu  le  dau 
numai  bomboane,  ei  le  mai  oferă  şi  nuiaua.  Aşa  şi  dumneavoastră,  ca  inginer  care 
răspundeţi  direct  de  felul  cum  se  desfăşoară  activitatea  pe  şantier  şi  nu  lucraţi  cu  nişte 
copii  naivi,  ci  cu  fel  de  fel  de  oameni  cu  caractere  deosebite,  trebuie  neapărat  să  arătaţi 
faţă  de  ei  o  seriozitate  şi  o  asprime  chiar,  ca  să  puteţi  face  faţă,  cu  singura  condiţie:  să  nu 
înjuraţi,  să  nu  drăcuiţi  sau  cumva  să  aruncaţi  cuvinte  de  înjosire  asupra  cuiva.  De  se  cere 
cumva  să  şi  pedepsiţi  pe  cineva  pentru  abateri  mai  grave,  pedeapsa  să  fie  amestecată  cu 
multă  bunătate,  şi  atunci  cu  nimic  nu  supăraţi  pe  Dumnezeu  şi  nici  pe  oameni  nu-i  jigniţi 
cu  ceva. 

Omul,  primind  acest  sfat  de  la  Părintele,  i-a  mulţumit  cu  aceste  cuvinte: 

Cuvioase  Părinte!  Mă  bucur  că  am  primit  această  lămurire  la  această 
problemă  care  mă  frământă  de  ani  de  zile.  De  acum  înainte  îmi  va  părea  munca  mai 
uşoară.  Cât  de  mult  face  pentru  mine  această  povăţuire!  Din  suflet  vă  mulţumesc  şi  Bunul 
Dumnezeu  să  vă  dăruiască  mulţi  ani,  ca  să  mai  puteţi  ajuta  şi  pe  alţii,  aşa  cum  m-aţi  ajutat 
acum  pe  mine. 

Venind  trenul,  ne-am  urcat  în  vagon  şi  el  s-a  despărţit  de  Părintele  luându-şi 
un  călduros  rămas  bun  şi  uitându-se  de  câteva  ori  înapoi,  făcea  semne  cu  mâna. 


Locul  copiilor  cuminţi  după  repauzare 

Intr-o  zi,  s-a  auzit  ciocănind  cineva  la  poartă.  Când  ne-am  uitat,  am  văzut  că 
era  o  măicuţă  care  1-a  chemat  pe  Părintele  la  stăreţie  să  iasă  înaintea  Mitropolitului  cu 
întreg  soborul  de  preoţi,  care  venea  într-o  vizită  canonică... 

Când  a  sosit  Părintele  de  la  stăreţie,  o  femeie  văduvă  îl  aştepta  la  poartă. 
Când  a  văzut-o  Părintele,  a  întrebat-o: 

-  Ce  necazuri  v-au  adus  pe  la  noi? 

Cuvioase  Părinte,  am  mare  necaz  căci  mi-a  murit  un  băiat  de  15  ani.  Am 
plătit  peste  tot  pe  la  sfintele  mănăstiri  pe  unde  am  fost  şi  acum  vreau  să  plătesc  şi  la 
Sfinţia  voastră  nişte  slujbe  pentru  el. 

-  Dar  cum  era  băiatul?  Era  cuminte,  ascultător? 

-  Cuvioase  Părinte,  era  ca  un  înger!  Nu  m-a  supărat  cu  nimic  cât  a  trăit.  Cu 
el  făceam  rugăciuni,  posteam,  mergeam  la  biserică,  mă  ajuta  la  treburi  ca  un  om  mare.  De 
asta  mă  doare  inima,  căci  am  rămas  fără  el,  singură  pe  lume. 

Părintele  văzând  că  plânge  aşa  de  mult  după  copil,  i-a  zis: 

De  ce  plângi?  Dacă  spui  că  copilul  a  fost  aşa  de  cuminte  şi  ascultător,  el 
este  în  ceata  pruncilor.  El  nu  şi-a  pierdut  pruncia,  aşa  că  pentru  el  nu  e  nevoie  să  mai 
plăteşti  slujbe.  Poţi  plăti  slujbe  pentru  alţi  repauzaţi  pe  care  îi  mai  ai,  însă  pentru  acesta, 
care  este  tot  prunc,  nu  e  nevoie  să  mai  plăteşti.  Orice  copil  care  este  cuminte,  temător  de 
Dumnezeu,  ascultător  faţă  de  părinţii  lui,  de  învăţătorii  de  la  şcoală,  el  este  şi  rămâne 
prunc  până  la  vârsta  de  15  ani.  In  schimb,  copiii  care  sunt  înstrăinaţi  de  Dumnezeu, 
nesupuşi,  răi,  neascultători  de  părinţi,  care  se  ţin  numai  de  rele,  îşi  pierd  pruncia  de 
timpuriu,  chiar  de  la  vârsta  de  trei  ani.  Sfântul  Ioan  Gură  de  Aur  zice  că  asemenea  copii 
sunt  zămisliţi  în  posturi,  în  sărbători,  în  zile  oprite,  tocmai  de  aceea  se  arată  aşa  de 
răzvrătiţi  asupra  părinţilor  care  i-au  născut,  ca  şi  cum  s-ar  răzbuna  pe  ei  că  nu  au  păzit 
aceste  zile  în  curăţie. 

Mamele,  bunicile  şi  străbunicile  noastre  nu  dădeau  piept  copiilor  mai  mult  de 
patru  posturi,  adică  mai  mult  de  un  an.  Dacă  cumva  pruncii  se  află  după  un  an 
bolnăvicioşi,  slăbuţi,  atunci  iar  li  se  poate  da  mâncare  de  dulce  în  posturi  sau  în  zilele  de 
post,  însă  nu  chiar  came  şi  aceasta  până  la  trei  ani  sau  până  se  fac  ei  sănătoşi.  Căci  postul, 
adică  mâncarea  de  post,  aduce  atât  copiilor  cât  şi  oamenilor  în  vârstă,  sănătate  şi  viaţă 
lungă...  Aşa  că,  mai  înainte  cu  30-40  de  ani  în  urmă,  posteau  şi  pruncii  de-a  valma  cu 
părinţii  lor  şi  erau  mult  mai  sănătoşi  şi  cuminţi  ca  cei  de  azi,  care  nu  mai  respectă 
posturile. 

Femeia  s-a  mai  liniştit  puţin  şi  iar  a  mai  întrebat  pe  Părintele: 

-  Cuvioase  Părinte,  am  greşit  multe  de  când  a  murit  copilul  meu.  Am  zis  că 
era  mai  bine  să  fi  murit  eu  în  locul  lui  şi  câte  altele. 

-  Lasă,  că  ştie  Dumnezeu  ce  face,  dumneata  fii  liniştită  de  acum  înainte,  ca 
să  nu  mai  superi  pe  Dumnezeu  cu  astfel  de  cuvinte.  Mai  bine  dă  slavă  lui  Dumnezeu 
pentru  aceasta.  Dacă  dumitale  ţi-a  plăcut  aşa  de  mult  de  copil,  apoi  să  fii  sigură  că  şi  lui 
Dumnezeu  i-a  plăcut  de  el  şi  1-a  luat  la  fericire.  Doar  aţi  auzit  ce  spune  preotul  în 
rugăciunea  de  sfinţirea  darurilor  ce  se  aduc  de  credincioşi  la  biserică  când  zice:  „Pe  cei 

trei  tineri  şi  pe  Daniel,  care  erau  hrăniţi  cu  seminţe  în  Babilon,  i-ai  arătat  mai  frumoşi 
decât  cei  hrăniţi  cu  multe  desfătări".  Aceste  cuvinte  arată  că  arunci  când  cei  trei  tineri  şi 
Daniel  erau  robi  în  Babilon,  ei  nu  se  hrăneau  decât  cu  seminţe  şi  cu  fructe  deoarece  lor, 
ca  oameni  cu  credinţa  în  Dumnezeu,  nu  le  era  îngăduit  a  mânca  ceva  din  acea  ţară  păgână 
şi  de  mâncau,  se  spurcau.  Cu  toate  că  ei  au  mâncat  seminţe  şi  fructe  tot  timpul  cât  au  fost 
robi,  erau  mai  frumoşi  şi  mai  sănătoşi  decât  ceilalţi  tineri  care  mâncau  fel  de  fel  de 
mâncăruri  pregătite.  Pentru  că  Dumnezeu  este  izvorul  vieţii,  şi,  de  vom  căuta  să 
respectăm  poruncile  Lui,  El  ne  va  da  şi  viaţă  lungă  şi  sănătate. 

Auzind  femeia  aceste  învăţături,  s-a  liniştit  şi,  luând  blagoslovenie,  a  plecat  la 

casa  ei. 


Mama  în  rugăciune  cu  odraslele  sale 

La  Părintele  a  venit  o  femeie  cu  două  fete  ale  ei.  După  ce  s-a  mărturisit  de 
păcate  şi  a  primit  şi  canonul  cuvenit,  a  mai  întrebat  pe  Părintele  despre  unele  probleme  de 
familie.  Intre  altele,  a  mai  întrebat  şi  următoarele: 

Cuvioase  Părinte,  ca  să  pot  reuşi  să-mi  fac  cele  şapte  Laude  în  fiecare  zi, 
trebuie  să  mă  scol  cu  câteva  ore  înainte  de  a  se  face  ziuă.  Atunci  nimeni  nu  mă 
deranjează,  deoarece  copiii  dorm  liniştiţi.  Când  însă  rămâne  ca  să-mi  fac  rugăciunea  cu 
ei,  atunci  îmi  vine  mai  greu.  Ei  sunt  mulţi  şi  neliniştiţi.  Unul  vrea  una,  celălalt  alta,  aşa  că 
împreună  cu  ei  după  cum  am  spus,  merg  mai  greu  cu  rugăciunea.  Când  ei  se  scoală,  eu 
mi-am  terminat  rugăciunile  toate.  Ei  îşi  fac  singuri  ce  mai  pot.  Sfinţia  voastră  ce  mă 
învăţaţi?  E  bine  aşa  cum  procedez,  sau  nu? 

-  Ei!  Aşa  cum  faci  nu-i  bine  deloc,  cu  toate  că  le  faci  cu  uşurinţă.  E  drept  că 
atunci  când  mergi  cu  căruţa  goală  la  deal,  urci  mai  repede.  Tranca-tranca,  tranca-tranca  şi 
una  două  eşti  în  deal.  Dar  ce  folos  dacă  urci  cu  căruţa  goală.  Iar  când  mergi  cu  căruţa 
încărcată,  desigur  că  urci  mai  anevoie,  urci  mai  greu.  Din  când  în  când  opreşti  vitele,  mai 
pui  ceva  la  roată,  şi  abia-abia  într-un  târziu  te  vezi  în  deal,  dar  cel  puţin  ai  mulţumirea  că 
ai  urcat  cu  căruţa  încărcată.  Aşa  şi  atunci  când  faci  rugăciunea  împreună  cu  copiii.  Mergi 
mai  greu.  Eşti  cu  căruţa  încărcată.  Termini  rugăciunea  mai  târziu  decât  atunci  când  o  faci 
singură,  dar  ai  mulţumirea  că  ai  facut-o  cu  copiii  laolaltă.  Ai  cea  mai  fericită  ocazie  să 
întipăreşti  în  mintea  şi  inima  lor,  câte  ceva  din  credinţa  pe  care  o  ai  faţă  de  Dumnezeu. 
Când  vor  ajunge  şi  ei  mari,  îşi  vor  aduce  aminte  de  tot  ce  ai  semănat  ca  mamă  creştină  în 
fiinţa  lor.  Dacă  o  parte  din  rugăciuni  le  faci  singură,  ca  ei  să  se  mai  odihnească,  da,  e 
bine,  dar  rugăciunea  de  dimineaţă,  cea  de  seară  şi  o  parte  chiar  şi  din  cele  şapte  Laude  să 
te  osteneşti  a  le  face  cu  copiii  pe  care  ţi  i-a  dăruit  Bunul  Dumnezeu  să  porţi  grijă  de  ei. 
Pentru  această  osteneală  pe  care  o  depui  la  creşterea  trupească  şi  sufletească  a  copiilor, 
Sfântul  apostol  Pavel  făgăduieşte  o  recompensă  mare  de  tot.  Asigură  chiar  mântuirea 
sufletului,  zicând:  „Iar  femeia  se  va  mântui  prin  naştere  de  fii"  (1  Timotei  2,  15).  Aşa  că, 
o  mamă  creştină  care,  după  ce  naşte  copii,  se  ocupă  de  ei  spre  a-i  face  buni  creştini,  îşi 
are  asigurată  mântuirea  sufletului  ei.  Iar  acea  mamă  care  după  ce  a  născut,  îngrijeşte 
numai  de  creşterea  lor  trupească,  este  vinovată  ca  şi  aceea  ce-şi  omoară  pruncii,  deoarece 
îi  ucide  sufleteşte  şi  creşte  nişte  vrăjmaşi  ai  lui  Dumnezeu,  aşa  după  cum  învaţă  sfântul 
Ioan  Gură  de  Aur  în  cartea  cu  Cele  64  de  predici  (paginile  336-337). 

Ferice,  şi  de  trei  ori  ferice,  de  mama  creştină  care  creşte  copiii  ei  în  frica  de 
Dumnezeu,  căci  îşi  are  asigurată  mântuirea  ei  în  viaţa  viitoare.  Ca  mamă,  nu  te  poate  opri 
nimeni  a-ţi  creşte  copiii  în  învăţătura  cea  bună  şi  folositoare  a  Bisericii  lui  Dumnezeu.  Un 
mare  învăţat  spunea  că  o  mamă  bună  şi  credincioasă  e  mai  de  valoare  decât  o  mie  de 
profesori,  căci  ce  nu  pot  face  o  mie  de  profesori  dintr-un  copil  stricat,  face  o  mamă 
creştină  prin  pilda  vieţii  ei,  prin  cuvintele  ei  şi  prin  rugăciunile  ei  către  Dumnezeu. 

Sfântul  Ioan  Gură  de  Aur,  în  cartea  sa  „Mărgăritare",  zice  aşa:  „Ce  răspuns 
vei  da  lui  Dumnezeu  la  înfricoşata  Judecată,  despre  copilul  tău,  dacă  nu  te -ai  îngrijit  a-1 
creşte  în  dreapta  credinţă,  după  cuvântul  lui  Dumnezeu.  Trebuie  să  cercetezi  permanent 
intrările  şi  ieşirile  lui  din  casă.  „Unde  te  duci  acum?",  „De  unde  vii  acum?".  Pentru  că 
Dumnezeu  a  lăsat  copilul  în  seama  ta,  tată  şi  mamă  de  copii.  Părinţii  de  vor  avea  viaţă 
chiar  de  sfinţi,  dar  dacă  nu  s-au  îngrijit  de  creşterea  copiilor  în  frică  de  Dumnezeu,  îşi 
pierd  mântuirea  lor". 

Şi  oamenii  care  ascultau  se  grăbeau,  dar  şi  Părintele  se  grăbea  şi  mai  mult 
decât  ei,  pentru  că  îl  aştepta  manuscrisul.  După  ce  i-a  mărturisit  pe  toţi  şi  pe  toate,  s-a  dus 
fiecare  la  ale  sale,  cugetând  la  cele  ce  au  auzit... 


Părinţii  creştinilor 

După  ce  Părintele  a  vorbit  despre  cele  patru  trepte  ale  vieţuirii  oamenilor  de 
pe  pământ,  a  făcut  o  mică  pauză,  apoi  văzând  pe  ascultători  că  doreau  să  le  mai  spună 
ceva,  a  continuat  zicând  următoarele:  Creştinul  drept-credincios  are  patru  feluri  de  părinţi 
şi  anume: 

1)  Cei  mai  de  jos  sunt  părinţii  care  ne-au  născut,  crescut  şi  ne-au  ajutat  în 
viaţa  aceasta.  Din  partea  noastră,  ne  revine  datoria  să-i  cinstim  cu  fapta  şi  cu  cuvântul. 
Să-i  ascultăm  la  tot  ce  ne  învaţă  de  bine,  vremelnic  şi  veşnic  şi  să-i  ajutăm  în  slăbiciune  şi 
la  bătrâneţe. 

2)  Cu  o  treaptă  mai  sus  decât  părinţii  trupeşti,  se  află  părinţii  sufleteşti, 
adică  naşii  de  la  Botez  şi  cununie  care  şi-au  pus  sufletul  garant  înaintea  lui  Dumnezeu, 

cărora  noi  suntem  datori  a-i  respecta  şi  asculta  întotdeauna  când  ne  învaţă  de  bine,  după 
voia  lui  Dumnezeu  şi  a  nu-i  supăra  cu  nimic... 

3)  In  a  treia  treaptă  se  află  Părinţii  Duhovniceşti  în  a  căror  mână  am 
încredinţat  sufletul  nostru  şi  care  rămân  răspunzători  înaintea  lui  Dumnezeu  în  ziua  cea 
mare  a  înfricoşatei  Judecăţi. 

4)  In  a  patra  treaptă,  cea  mai  de  sus  şi  mai  mare  decât  toate  se  află 
adevăratul  nostru  Părinte  Ceresc,  Dumnezeu,  care  ne-a  adus  din  nefiinţă  în  fiinţă,  ne 
poartă  de  grijă  şi  ne-a  pregătit  o  împărăţie  veşnică  şi  fericită... 


Educaţie  corectă 

Era  undeva  prin  Moldova  o  familie  cu  vreo  cinci  copii.  Mama  lor  îşi  iubea 
copiii,  fără  dreaptă  socoteală  şi  nu  îngăduia  nici  pe  soţul  ei  să  le  facă  vreo  observaţie,  nici 
atunci  când  nevoia  cerea  aceasta.  Aşa  s-a  întâmplat  odată  că  soţul  ei  care  venind  de  la 
servici  şi  văzând  un  copil  al  lui  că  se  joacă,  1-a  chemat  la  sine  şi  1-a  întrebat: 

-  Ţi-ai  pregătit  lecţiile  pentru  şcoală? 
Iar  el  a  răspuns  tatălui  său: 

-  Ce  te  interesează! 

Atunci  tatăl  său  i-a  dat  cu  palma  peste  cap.  Copilul  a  fugit  din  faţa  lui 
aruncându-i  cuvinte  jignitoare  şi  a  dispărut.  Mama  lui,  care  de  la  început  a  observat  toate 
cele  ce  s-au  petrecut,  i-a  făcut  observaţie  soţului  ei,  cu  ameninţări  grave.  Iar  dacă  copilul 

a 

a  dispărut,  nu  l-au  mai  găsit  vreo  trei  zile.  In  cele  din  urmă,  după  atâta  căutare,  l-au  găsit 
în  podul  casei  îngheţat  complet.  L-au  dus  totuşi  la  spital,  dar  după  câteva  ore  a  murit. 

Mama  cea  nesocotită,  care  de  la  început  a  făcut  partidă  cu  copiii  şi  i-a  crescut 
fără  pic  de  respect  faţă  de  tatăl  lor,  de  data  aceasta  a  alergat  la  părintele  Nicodim  să-i 
aducă  la  cunoştinţă  cele  întâmplate.  Părintele  a  întrebat-o  câţi  ani  avea  copilul  şi  ea  a 
răspuns  că  trecuse  de  15  ani.  Atunci  Părintele  a  sfatuit-o  ca  să  nu  cheme  preotul  la 
înmormântare,  deoarece  copilul  s-a  sinucis.  Ea  auzind  aşa  ceva,  a  căzut  jos  şi  a  leşinat. 
După  ce  şi-a  revenit,  părintele  Nicodim  i-a  zis: 

-    Bine,  eu  ţi-am  spus  ceea  ce  scrie  în  Pravila  Bisericii,  iar  dumneata  faci  ce 

vrei. 

Iată  ce  s-a  întâmplat  dacă  mama  şi-a  iubit  copii  fără  dreapta  socoteală. 

POMENIREA  MORŢILOR 


împărţirea  de  cărţi  sfinte,  cea  mai  folositoare  pomană 

Intr-o  zi,  fiind  la  Părintele,  a  venit  un  om  de  departe  şi  după  ce  s-a  mărturisit 
a  întrebat  de  faţă  cu  noi  cei  care  eram  prezenţi: 

Cuvioase  Părinte,  oare  ce  aş  putea  face  eu  pentru  a  mă  uşura  de  obligaţia 
ce  o  am  faţă  de  o  mătuşă  a  mea?  Mi-a  dat  casa  şi  câteva  hectare  de  pământ.  Ea  a  fost 
credincioasă  în  felul  ei,  dar  n-a  ştiut  carte.  Ea  mi-a  dat  această  avere  ca  să  îngrijesc  de 
sufletul  ei  şi  al  soţului,  pentru  că  ei  n-au  avut  copii.  Drept  să  vă  spun,  Cuvioase  Părinte, 
parcă  simt  o  greutate  pe  sufletul  meu.  M-am  bucurat  atunci  când  mi-a  dat  căci  am  fost 
copil  orfan  şi  eram  tare  necăjit.  Am  mai  citit  şi  câteva  cărţi  din  cele  pe  care  mi  le-aţi  dat 
de  canon  şi  mă  cuprinde  o  groază  când  mă  gândesc  la  sufletele  lor.  Sfinţia  voastră  ce  mă 
învăţaţi  să  fac  ca  să  fiu  şi  eu  împăcat  în  sufletul  meu? 

El  aştepta  răspunsul,  iar  Părintele,  privindu-1  cu  multă  bunătate,  a  rostit: 

-  Da,  ai  dreptate.  Ca  să  ai  siguranţă  şi  să  poţi  căpăta  o  pace  lăuntrică,  e  bine 
să  economiseşti  şi  să  rupi  chiar  de  la  gură,  pentru  a  cumpăra  cărţi,  ceva  mai  multe,  măcar 
de  jumătatea  valorii  ce-ai  primit  de  la  mătuşa  dumitale  şi  să  le  dai  celor  dornici  să  le 
citească.  Poţi  să  mai  opreşti  şi  dumitale  din  ele  ca  să  ai  de  citit.  Iar  de  vrei  să  mai  plăteşti 
şi  slujbe  pentru  ei  e  bine.  Dar  cel  mai  mult  bine  este  să  cumperi  cărţi.  Cam  80%  să 
cumperi  cărţi,  ba  şi  mai  mult,  că  mare  folos  are  cineva  dacă  dă  bani  pe  cărţi. 

Omul,  auzind  aceste  cuvinte  de  la  Părintele,  a  luat  blagoslovenie  şi  a  plecat 
mulţumindu-i  de  mai  multe  ori.  Până  să  plece  el  tot  potrivindu-şi  bagajul,  Părintele  i-a 
mai  zis  şi  aceste  cuvinte  cu  faţa  zâmbind: 

-  Nu  vezi  dumneata,  cât  de  mult  te-ai  folosit  din  citirea  acelor  cărţi  pe  care 
le -ai  avut  de  canon?  Aşa  se  pot  folosi  şi  alţii  dacă  noi  le  vom  da.  La  noi  vin  mulţi  care  se 

mărturisesc  şi  când  le  spun  la  canon  că  trebuie  să  citească  un  număr  de  cărţi,  ei  primesc 
bucuroşi,  dar  îi  frământă  problema  de  unde  vor  putea  ei  să  procure  cărţile.  Aşa  că  în 
poporul  nostru  e  mare  lipsă  de  cărţi. 

Omul  a  sărutat  mâna  Părintelui  şi  a  plecat  cu  o  mare  bucurie  în  inima  lui. 
Mai  era  acolo  o  femeie  bătrână  şi  credincioasă  care,  după  plecarea  omului 
socotind  că  i-a  venit  rândul  să  întrebe,  a  luat  îndrăzneală  şi  a  zis: 

-  Cuvioase  Părinte,  vă  rog  să  mă  iertaţi  că  vă  întreb  şi  eu  ceva. 

-  Da,  poftim,  întreabă  tot  ce  ai  pe  suflet,  i-a  zis  Părintele. 

Eu  mă  ostenesc  pe  cât  pot  să  cumpăr  cărţi  sfinte  şi  să  le  dau  de  pomană 
pentru  toţi  cei  vii  şi  pentru  cei  repauzaţi.  Caut  să  cumpăr  de  pe  unde  găsesc,  însă  aş  vrea 
să  dau  pentru  cei  repauzaţi  şi  oale  la  moşii  de  iarnă  şi  de  vară  şi  la  toate  celelalte  zile  când 
se  face  pomenire  pentru  ei.  Oare  cum  e  mai  bine  să  fac? 

Părintele  s-a  uitat  la  ea  cu  oarecare  milă  şi  apoi  i-a  zis  cu  vocea  lui  domoală: 

-  Lasă,  că  oale  îşi  va  fi  cumpărat  acela  dacă  n-a  avut.  Sau  poate  îi  va  da  de 
pomană  altcineva  care  nu  ştie  să  cumpere  cărţi  sfinte.  Dumneata  fa  aşa  cum  te  învăţăm 
noi,  pentru  că  ai  să  ieşi  bine.  Cumpără  mereu  cărţi  sfinte  şi  le  dă  de  pomană  pe  unde  poţi, 
să  le  citească,  iar  oalele  şi  alte  lucruri  ce  se  dau  de  pomană,  sunt  mai  de  puţină  valoare. 
Sunt  atâţia  oameni  care  nu  ştiu  să  dea  cărţi  sfinte  de  pomană.  De  ar  şti  bietul  om  ce  faptă 
mare  şi  bună  este  a  da  cărţi  bune  de  pomană,  apoi  şi-ar  vinde  şi  haina  de  pe  el  şi  ar  da-o 
sigur,  dar  ei  nu  ştiu. 

Bătrâna,  ascultând  aceste  învăţături,  s-a  bucurat  foarte  mult,  apoi  luând 
blagoslovenie  a  plecat  la  casa  ei. 


524 


Dacă  vrei  să-ţi  ajuţi  mama  răposată,  să  iei  apostolatul 

O  femeie  văduvă,  care  de  mulţi  ani  se  mărturisea  la  Părintele,  a  scos  din 
buzunar  un  pomelnic  şi,  când  i  1-a  dat  Părintelui,  a  zis: 

-  Pentru  mama  mea,  Cuvioase  Părinte. 

-  Da,  tot  pentru  mama  dumitale,  văd  că  o  iubeşti  mult. 

-  Cuvioase  Părinte,  dacă  aş  şti  că  mama  mea  nu  s-a  mântuit,  nu-i  la  fericire, 
apoi  nici  nu  aş  mai  mânca,  şi  nici  nu  aş  mai  dormi,  şi  aş  plânge  mereu! 

Atunci,  după  ce  a  stat  puţin  pe  gânduri,  Părintele  i-a  zis: 

-  Să  iei  apostolatul. 

-  Ce  înseamnă  aceasta,  Cuvioase  Părinte?  a  zis  femeia. 

Duci  o  carte  colo,  alta  dincolo.  Dai  un  sfat  bun,  un  cuvânt  de  mângâiere, 
de  întărire  sufletească,  o  cântare.  Ajuţi  pe  cineva  să  se  pregătească  de  mărturisire  şi  aşa 
făcând,  se  vor  uşura  şi  mama  şi  tata  şi  tot  neamul  dumitale. 

Femeia,  luând  blagoslovenie  de  la  Părintele  a  plecat,  plină  de  speranţă  că, 
făcând  aşa,  va  avea  nădejde  pentru  mântuirea  celor  dragi  ei... 


Cei  sinucişi  nu  se  pomenesc 

Când  venea  părintele  Nicodim  de  la  Sfânta  Biserică,  o  bătrână  i-a  ieşit  în  cale 
şi  luând  blagoslovenie  i-a  povestit  despre  un  fecior  al  ei  care  şi-a  curmat  firul  vieţii, 
rugându-1  să-i  primească  slujbe  pentru  el.  Părintele,  văzând-o  cum  era  ea  de  necăjită  şi  cu 
lacrimi  pe  obraz,  i-a  răspuns  compătimitor: 

Slujbe  pentru  aceste  suflete  nu  se  pot  face.  Singura  uşurare  s-ar  putea 
crede  că  este  să  daţi  de  pomană  pentru  el,  cărţi  bune  şi  folositoare  de  suflet,  însă  numele 
lui  să  nu-1  puneţi  pe  nici  un  pomelnic. 

Bătrâna  ştergându-şi  lacrimile  cu  batista,  a  sărutat  mâna  Părintelui  şi,  luând 
blagoslovenie,  a  plecat. 

După  ce  a  mai  trecut  o  vreme,  bătrâna  s-a  gândit  să  scrie  un  pomelnic  pentru 
cei  repauzaţi  şi,  printre  alte  nume,  a  trecut  şi  pe  feciorul  ei  cel  sinucis,  gândindu-se  că 
Părintele  n-are  să  mai  ştie,  pentru  că  nu  cunoştea  numele  lui  şi  aşa  îl  va  pomeni  la  slujbe 
cu  ceilalţi  repauzaţi.  De  altfel,  Părintele  când  primea  pomelnice  de  la  cineva,  nu  obişnuia 
să  le  verifice  numele  lor,  ci  le  nota  data  sus  şi  atâta  tot.  De  data  aceasta  însă,  când  i-a 
primit  pomelnicul,  a  început  a  citi  în  taină  numele  celor  repauzaţi  scrişi  pe  pomelnic. 
Când  a  ajuns  la  numele  celui  sinucis,  s-a  oprit  şi  uitându-se  la  bătrână  cu  o  privire  mai 
aspră,  i-a  zis: 

Nu  ţi-am  zis  odată  că  feciorul  dumitale  care  s-a  sinucis  nu  se  poate 
pomeni  la  nici  o  slujbă?  Ai  vrut  să  mă  amăgeşti? 

Şi  i-a  dat  pomelnicul  înapoi,  cu  bani  cu  tot.  Bătrâna  a  mai  încercat  să  spună 
că  a  făcut  acest  lucru  pentru  că  o  doare  inima  de  el  că  s-a  pierdut.  Părintele  a  lăsat-o 
singură  şi  a  plecat. 

Ne  oprim  puţin  aici,  ca  să  ne  putem  da  seama  de  cele  întâmplate  mai  sus. 
Trecuseră  deja  câţiva  ani  de  când  părintele  Nicodim  îi  spusese  bătrânei  că  nu  este 
îngăduit  a  se  ruga  pentru  cei  ce  îşi  curmă  firul  vieţii.  între  timp  bătrâna  mai  adusese 
pomelnice  cu  vii  şi  repauzaţi  la  Părintele,  dar  niciodată  nu  s-a  uitat  la  ele  să  le  verifice, 
dar  nici  bătrâna  n-a  îndrăznit  să  scrie  numele  feciorului  ei  sinucis,  până  acum.  De  data 
aceasta,  bătrâna  a  socotit  că,  deoarece  Părintele  nu  ştia  cum  îl  cheamă  pe  cel  sinucis,  nu 
va  fi  descoperită.  Dar  lucrurile  s-au  petrecut  altfel  de  cum  a  gândit  bătrâna.  Părintele, 
uitându-se  pe  pomelnicul  cu  repauzaţi,  s-a  oprit  la  numele  lui  cu  siguranţă  şi  i-a  făcut 
bătrânei  observaţia  ce  o  merita. 

Aşa  că  citind  sau  ascultând  cele  mai  sus  zise,  ne  putem  da  bine  seama  că 
părintele  Nicodim  şi  de  data  aceasta,  ca  şi  altă  dată,  a  fost  inspirat  de  Duhul  Sfânt,  cum  a 
fost  şi  Sfântul  apostol  Petru  când  a  descoperit  taina  lui  Anania  şi  Safira  (Faptele  Sfinţilor 
Apostoli  capitolul  5). 


Cum  se  scrie  un  pomelnic! 

Era  un  grup  mare  de  credincioşi  care  au  venit  la  Părintele  nu  pentru 
mărturisire,  ci  să  plătească  slujbe.  Părintele  i-a  întrebat,  văzându-i  cum  caută  unul  la  altul 
ba  hârtie,  ba  creion: 

-  Dar  ce  vreţi  să  faceţi? 

-  Câte  un  pomelnic,  Cuvioase  Părinte,  au  răspuns  ei. 

-  Dar  ştiţi  cum  să-1  faceţi  ca  să  fie  mai  cuprinzător? 

-  Nu  ştim,  dar  vă  rugăm  să  ne  spuneţi,  ca  să  ştim  măcar  de-acum  înainte,  şi 
aşteptau  răspunsul. 

Atunci  Părintele  a  luat  o  hârtie  şi  a  scris  deasupra  „Vii"  şi  după  ce  a  înşirat 
câteva  nume,  a  încheiat  cu  cuvintele:  „cu  toţi  ai  casei  lor,  pentru  cerere".  A  lăsat  un  rând 
liber  şi  a  scris:  „Repauzaţi",  iar  după  câteva  nume  a  încheiat  cu  cuvintele  „cu  tot  neamul 
lor". 


527 


îngrijirea  mormintelor  şi  a  repauzaţilor 


Cineva  m-a  întrebat  dacă  e  bine  a  face  grilaje  la  morminte.  Eu  n-am  ştiut  ce 
să-i  răspund,  dar  i-am  promis  că  voi  întreba  pe  Părintele.  Şi  când  am  fost  să  mă 
mărturisesc  l-am  întrebat  şi  despre  acest  lucru.  Părintele  a  spus  că  e  bine  a  se  face  aceste 
grilaje  la  mormintele  repauzaţilor  noştri  pentru  a  nu  se  profana  prin  călcarea  cu 
picioarele.  Din  clipa  când  cineva  primeşte  Sfântul  Botez,  trupul  lui  se  face  Biserica  lui 
Dumnezeu,  iar  sufletul  lui  devine  mireasa  lui  Iisus  Hristos.  Aşa  că  nu  e  bine  ca  cineva  să 
calce  pe  morminte  fără  nici  o  sfială,  chiar  dacă  cimitirul  nu  aparţine  Bisericii  Ortodoxe, 
deoarece  omul  e  om  şi  are  o  cinste  deosebită  fiind  creat  după  chipul  lui  Dumnezeu. 
Numai  că  aceste  grilaje  să  fie  mai  înalte,  ca  să  nu  poată  păşi  cineva  peste  ele  şi  nici  să  fie 
făcute  cu  cheltuieli  prea  mari. 

S-a  făcut  tăcere  şi  cu  toţii  ne  gândeam  la  cele  ce  ne-a  vorbit  Părintele.  Cineva 
mi-a  făcut  semn  să  întreb  dacă  e  bine  sau  nu  să  se  aşeze  fotografia  repauzatului  pe  Sfânta 
Cruce.  Părintele  a  răspuns: 

-  Da,  e  bine  a  pune  fotografia  repauzatului  pe  Sf.  Cruce,  însă  nu  pe  centrul 
Crucii,  căci  acest  loc  este  rezervat  Mântuitorului  nostru  Iisus  Hristos,  ci  mai  jos  de  unde 
au  fost  pironite  în  cuie  sfintele  picioare  ale  Domnului.  Acolo  ar  fi  locul  potrivit  unde  ar 
trebui  să  stea  fotografia  repauzatului  cu  inscripţia:  «Aici  odihneşte,  până  la  a  doua  venire 
a  Domnului  nostru  Iisus  Hristos,  robul(a)  lui  Dumnezeu  (N.)  Născut  (...,)  Decedat  (...)». 
De  asemenea,  prin  cimitir  să  mergem  cugetând  la  moarte,  rugându-ne  în  taină  pentru  cei 
repauzaţi,  să  îngrijim  de  mormintele  lor  şi  să  străjuiască  la  capul  lor  o  Cruce.  Să  dăm  cu 
tămâie  împrejurul  mormintelor  şi  să  aprindem  lumânări  şi  o  candelă. 

Când  Părintele  îmi  spunea  despre  acestea,  un  om  ce  asculta  a  făcut  o 

întrebare: 

-  Cuvioase  Părinte,  de  ce  la  unele  înmormântări  domneşte  pacea  şi  armonia, 
iar  la  altele  se  fac  multe  neorânduieli,  tulburări,  ba  chiar  certuri  şi  bătăi?  Am  auzit  din 
bătrâni  că  Dumnezeu  sloboade  acestea,  pentru  ca  să  nu  aibă  parte  cei  morţi  de  aceste 
slujbe  şi  pomeni.  Sfinţia  voastră  ce  spuneţi?  Care  ar  fi  adevărul? 

Da,  aşa  este,  cum  spui  dumneata  s-a  observat  de  atâtea  ori  acest  lucru, 
cum  la  unele  slujbe  pentru  cei  repauzaţi  se  face  atâta  zarvă  şi  forfotă  de  către  cei  ce  asistă 
şi  umblă,  de  parcă  ar  fi  purtaţi  de  un  duh  străin  de  colo  până  colo  şi  n-au  deloc  stare;  iar 
la  alţi  repauzaţi  domneşte  atâta  pace  şi  linişte.  De  aici  putem  înţelege  că  acei  repauzaţi 
pentru  care  se  face  înmormântare  sau  slujbe  sau  panahizi,  au  fost  nişte  suflete  străine  cu 
totul  de  cele  ale  religiei  şi  trăind  în  duhul  lumii  şi  în  felurite  păcate  grele,  nu  au  parte  nici 
de  acele  slujbe  ce  se  fac  pentru  uşurarea  lor. 


Diavolii  plâng  după  sufletele  pe  care  le  pierd 

Pe  când  părintele  Nicodim  vorbea,  a  venit  o  femeie  credincioasă  care,  după 
ce  a  luat  blagoslovenie,  s-a  aşezat  pe  bancă.  Părintele  a  întrebat-o: 

-    Ce  mai  este  pe  la  dumneavoastră? 

Bine,  Cuvioase  Părinte,  a  răspuns  femeia.  Astă  noapte  a  murit  mătuşa 
Ileana  lui  Ion  Marcu.  In  noaptea  când  a  murit,  afară  era  zăpadă  mare.  In  spatele  casei 
avea  o  grădină  cu  câţiva  pomi.  In  acea  grădină  s-a  auzit  un  plânset  ca  de  copil  mic.  Am 
aprins  felinarul  şi  m-am  dus  în  grădină  să  văd  ce  este.  Prin  zăpadă  nu  era  nici  o  urmă.  Am 
controlat  toată  grădina,  dar  n-am  văzut  nimic  şi  nici  nu  se  mai  auzea  ceva.  După  ce  am 
intrat  în  casă,  plânsetul  acela  ca  de  copil  s-a  auzit  din  nou.  Aşa  a  ţinut  toată  noaptea  aceea 
până  la  ziuă.  Ce  să  fie  aceasta,  Cuvioase  Părinte? 

-  După  cum  ştim,  Ileana  lui  Ioan  Marcu  a  fost  o  femeie  credincioasă  şi  plină 
de  dragoste  către  Dumnezeu  şi  către  aproapele.  Se  vede  lucru  că  acela  a  fost  vreun  duh 
necurat  care  văzând  că  acel  suflet  s-a  mântuit,  plângea  pentru  că  1-a  pierdut  din  ghearele 
lui. 

Femeia  reluând  cuvântul  a  zis: 

-  La  priveghi,  Cuvioase  Părinte,  a  fost  tare  frumos. 

-  Ce  fel  de  frumos  a  fost?  -  a  întrebat  părintele  Nicodim. 

-  A  fost  frumos  în  felul  că  noi  cântam  cântări  religioase,  iar  moşu  Gheorghe 
Marcu  ne  spunea  câte  ceva  din  sfintele  cărţi. 

-  Dar  ce  fel  de  cântări  aţi  cântat? 

Avem  noi  o  carte  de  cântări  religioase,  din  aceea  am  cântat. 
E  bine  să  băgăm  de  seamă,  că  nu  toate  cântările  cele  religioase  se  pot 
cânta  de  noi.  Cine  cântă  cântări  sectare,  se  umple  de  duh  demonicesc.  Aveţi  mare  grijă 
cum  faceţi  cu  cântările,  ca  să  nu  vă  păgubiţi  în  loc  să  vă  folosiţi. 

Femeia  se  grăbea  să  nu  scape  maşina,  iar  capitolul  cu  cântările  ce  se  pot 
cânta,  a  rămas  a  se  stabili  altă  dată. 

Să  facem  milostenie  cu  cărţi  pentru  cei  repausaţi 


A  venit  după  aceea  un  om  credincios  şi  după  ce  s-a  mărturisit  de  păcatele 
sale,  a  zis  către  Părintele: 

Cuvioase  Părinte,  a  murit  tatăl  meu  şi  am  venit  să  vă  întreb  ce  fel  de 
slujbe  să  plătesc  pentru  el? 

-  Pentru  cei  repauzaţi  e  bine  a  plăti  Sfinte  Liturghii  cu  panahizi,  dar  ştiu  că 
acestea  le  vor  plăti  şi  ceilalţi  fraţi  pe  care  îi  ai.  Ar  fi  bine  ca  dumneata  să  cumperi  cărţi 
bune  cu  învăţătură  Ortodoxă  şi  să  le  împărţi  la  cei  dornici  de  a  le  citi.  Deoarece  în  zilele 
noastre  se  găsesc  de  toate,  însă  e  lipsă  mare  de  învăţătura  cea  bună  şi  folositoare  pentru 
suflet.  Noi  aşa  te  sfătuim  să  faci.  Să  dai  în  poporul  nostru  cât  mai  multe  cărţi  cu  conţinut 
sănătos,  căci  sunt  tare  multe  suflete  în  zilele  noastre  care  mor  în  întunericul  necunoştinţei. 
Cartea  cea  bună  e  ca  o  făclie  purtătoare  de  lumină  şi  omul,  când  citeşte  în  ea,  i  se 
luminează  mintea  şi  se  hotărăşte  a  se  pune  în  slujba  lui  Dumnezeu.  Nimic  de  zis  că  foarte 
mult  ajută  pe  cei  repauzaţi  slujbele,  adică  Sfintele  Liturghii  cu  panahizi,  dar  cu  mult  mai 
mult  îl  salvează  pe  suflet  milosteniile  acestea  sufleteşti,  adică  de  a  da  cărţi  bune  în  care  se 
află  o  hrană  a  sufletului  omenesc,  după  cuvântul  cel  zis  de  Domnul  nostru  Iisus  Hristos  în 
Sfânta  Evanghelie  că  „nu  numai  cu  pâine  va  trăi  omul,  ci  cu  tot  cuvântul  ce  iese  din  gura 
lui  Dumnezeu"  (Matei  4,  4). 

Când  eram  mai  în  putere  şi  făceam  slujbe  pentru  cei  repauzaţi,  toţi  banii  ce-i 
primeam  de  la  oamenii  care  plăteau  aceste  slujbe,  îi  dădeam  pentru  tipărirea  sau 
cumpărarea  de  cărţi  sfinte,  religioase,  cu  conţinut  sănătos,  cu  învăţături  curat  ortodoxe  şi 
le  împărţeam  în  popor.  Astăzi,  când  noi  nu  mai  putem  face  slujbe  pentru  că  am  slăbit,  nu 
putem  să  ştim  ce  se  face  cu  banii  de  pe  slujbe.  Aşa  că  cel  mai  bine  şi  mai  sigur  ar  fi  să 
cumpărăm  cărţi  bune  şi  să  le  dăm  în  popor  la  cei  dornici.  Şi  într-o  măsură  oarecare  putem 
plăti  şi  slujbe,  dar  mai  mult  şi  mai  mult  să  cumpănim  în  a  cumpăra  cărţi.  Aşa  făcând,  ne 
vom  folosi  şi  noi  şi  pe  aproapele  şi  pe  cei  repauzaţi  care  aşteaptă  de  la  noi  o  uşurare. 

Auzind  omul  aceste  sfaturi  de  la  părintele  Nicodim,  s-a  folosit  foarte  mult  şi 
luând  apoi  blagoslovenie  s-a  dus  la  casa  lui  mulţumit  şi  întărit  sufleteşte. 


Cine  a  bătut  în  geam? 

Eram  cu  un  tânăr  în  bucătărie  la  mănăstirea  Agapia  şi  scriam.  Intr-o 
dimineaţă  a  venit  părintele  Nicodim  la  noi  şi  ne-a  întrebat  dacă  nu  cumva  am  bătut  noi  în 
geam  noaptea  trecută.  Noi  am  spus  că  nu.  Atunci  a  mers  la  vale,  la  camera  maicilor  şi  le-a 
întrebat  şi  pe  ele.  Dacă  a  văzut  că  nici  ele  n-au  bătut,  şi-a  dat  seama  că  vreun  suflet 
necăjit  şi  amărât,  sau  cineva  din  cei  trecuţi  în  veşnicie  a  bătut  de  câteva  ori  aşa  de 
puternic,  deoarece  aşa  era  construcţia  casei  şi  a  gardurilor,  încât  nimeni  nu  reuşea  să  vină 
pe  timp  de  noapte,  dacă  maicile  nu  dădeau  drumul  la  poartă,  care  sta  zi  şi  noapte  încuiată. 

Era  aşa  de  sigur  părintele  Nicodim  că  a  bătut  cineva  la  geam,  deoarece  era 
treaz  şi  bătăile  în  geam  se  repetaseră  de  vreo  trei-patru  ori.  N-a  putut  trece  cu  vederea 
această  întâmplare,  şi  numaidecât  verificând  pomelnicile  viilor  şi  al  repauzaţilor,  a  făcut 
după  ele  o  copie  în  trei  exemplare  şi  le-a  trimis  în  grabă  la  cele  trei  Mănăstiri  din 
apropiere. 

Pregătire  pentru  plecarea  din  această  lume 


A  venit  cineva  să  se  mărturisească.  Era  un  om  trecut  de  70  de  ani  care  din 
copilărie  îl  avea  de  duhovnic  pe  părintele  Nicodim.  După  ce  s-a  mărturisit,  a  zis: 

Cuvioase  Părinte,  de  câte  ori  am  venit  de  m-am  mărturisit  la  Sfinţia 
voastră,  de  fiecare  dată  am  întrebat,  ba  de  una,  ba  de  alta,  probleme  care  mă  frământau 
atunci.  Acum  însă  am  o  întrebare  pe  care  niciodată  nu  m-a  interesat  şi  de  care  nu  v-am 
întrebat,  parcă  aş  fi  fost  nemuritor!  Nu  sunt  mai  mult  de  două  săptămâni  de  când  am 
început  să  slăbesc.  De  la  o  zi  la  alta  mă  gândesc  numai  la  moarte  şi  nu  ştiu  câte  zile  mai 
am  de  trăit.  De  aceea  vă  rog  tare  mult,  Cuvioase  Părinte,  să-mi  spuneţi  câte  ceva  cum  să 
mă  pregătesc  pentru  înfricoşatul  ceas  al  despărţirii  ticălosului  meu  suflet  de  trup.  Aş  dori 
să  mai  aud  de  la  Sfinţia  voastră  şi  ce  să  spun  la  ai  mei:  soţiei  şi  copiilor  mei  cum  să  facă 
la  înmormântare  şi  după  înmormântare,  ca  să  pot  şi  eu  avea  nădejde  în  mila  cea  mare  a  lui 
Dumnezeu. 

După  ce  a  pus  această  întrebare,  a  tăcut  şi  aştepta  cu  mult  interes  să  vadă  ce 
va  spune  printele  Nicodim,  duhovnicul  lui  de  o  viaţă  întreagă. 

-  Dragul  meu  fiu  duhovnicesc,  după  cum  singur  ai  recunoscut,  că  de  fiecare 
dată  m-ai  întrebat  câte  ceva  despre  problemele  care  te  frământau  atunci,  iar  despre 
aceasta  nu  m-ai  întrebat  niciodată.  Acum  văzând  că  slăbeşti  de  la  o  zi  la  alta,  ţi-ai  putut 
da  seama  destul  de  bine  că  se  apropie  ceasul  cel  înfricoşat  al  despărţirii  sufletului  de  trup 
şi  deci  se  cere  fiecărui  muritor  să  se  pregătească,  pe  cât  se  poate  mai  bine,  ca  să  poată 
avea  o  nădejde  în  mila  lui  Dumnezeu.  Mă  bucur  tare  mult  că  mi-ai  cerut  aşa  ceva.  Uite,  ia 
acest  creion  şi  această  bucată  de  hârtie,  pe  care  să  scrii  ce  trebuie  să  împlinească  după 
plecarea  din  această  viaţă,  ca  să  o  laşi  soţiei  şi  copiilor  pe  care  i-ai  crescut  în  frica  lui 
Dumnezeu,  ca  să  ştie  ce  au  de  făcut.  Şi  sperăm  că  soţia,  pe  care  ţi-a  dăruit-o  Dumnezeu,  o 
să  te  ajute  mult  ca  să  completezi  lipsurile  pe  care  le  ai,  şi  să  te  uşurezi  de  păcatele  pe  care, 
ca  om,  le-ai  săvârşit  pe  pământ. 

Aşa  că  noi  te  sfătuim  ca  de  astăzi  înainte  să  nu  te  mai  ocupi  de  nimic  altceva, 
decât  numai  pentru  suflet.  Ai  trecut  pare-mi-se  de  mult  de  hotarul  vieţii,  adică  de  70  de 
ani.  Să  mai  trăieşti  zilele  pe  care  le  va  rândui  Dumnezeu  să  le  mai  ai  aici  pe  pământ 
numai  şi  numai  pentru  o  bună  pregătire.  Singuri  trebuie  să  ne  dăm  seama  că  atunci  când 
avem  de  plecat  la  un  drum  lung  şi  pentru  mai  multă  vreme,  cu  câteva  zile  înainte  de  a 
pleca  nu  ne  prinde  somnul  nici  noaptea,  dorind  şi  ostenindu-ne  ca  să  plecăm  cât  mai  bine 
pregătiţi,  apoi  ia  să  ne  mai  gândim  noi  mai  bine  că  a  pleca  de  aici  în  veşnicie,  oare  putem 
fi  nepăsători  şi  pentru  faptul  că  din  mila  lui  Dumnezeu  suntem  în  cunoştinţă  despre  lumea 
de  dincolo  de  mormânt.  Dacă  nu  mai  poţi  veni  la  noi  să  te  mărturiseşti,  atunci  te 
mărturiseşti  la  preotul  din  parohie  după  fiecare  şase  săptămâni  şi  te  împărtăşeşti  cu 
Sfintele  Taine.  Să  te  gândeşti  bine  de  tot,  dacă  nu  cumva  ai  vreo  datorie  la  cineva  sau  l-ai 
păgubit  pe  cineva  cu  ceva.  Sau  ai  supărat  pe  cineva  cu  ceva  şi  trebuie  să-ţi  ceri  iertare,  să 
te  împaci  cu  el  după  cum  spune  şi  Mântuitorul  în  Sfânta  Sa  Evanghelie:  „împacă-te  cu 
pârâşul  tău  pe  cale".  Să  ai  stabilit  mai  din  vreme  la  vreo  mănăstire  ca  în  ziua  în  care  vei 
muri  să  fie  anunţaţi  prin  telefon  ca  să  te  pomenească  în  fiecare  zi  la  Sfânta  Liturghie.  Iar 
dacă  nu  ai  vreo  mănăstire  mai  pe  aproape,  atunci  vorbeşte  cu  preotul  din  parohie  ca  să-ţi 
facă  de  trei  ori  Slujba  Sfintei  Liturghii.  în  ziua  a  treia  când  se  face  slujba  înmormântării; 
apoi  în  ziua  a  noua  când  se  face,  după  putere,  ceva  mâncare  pentru  oamenii  necăjiţi,  după 
care  se  mai  face  o  dată  la  40  de  zile  Slujba  Sfintei  Liturghii  şi  masă  cu  mâncare,  după 
puterea  fiecăruia. 

în  ziua  când  vei  muri,  să  ai  înţelegere  cu  cineva  ca  să  înceapă  a  citi  la  Psaltire 
zi  şi  noapte,  fără  întrerupere,  până  când  vine  preotul  să  plece  cu  repauzatul  la  Biserică  şi 
de  acolo  la  cimitir.  La  prapuri,  la  năsălie  unde  se  pune  câte  o  bucată  de  pânză  sau  un 
şervet,  să  faci  în  aşa  fel  ca  ceea  ce  se  pune  să  fie  la  fel,  cum  la  una  şi  la  alta,  fară  nici  o 
deosebire.  Numai  la  preot  e  bine  să  fie  ceva  mai  deosebit  decât  la  cântăreţ.  La  prapuri 
după  cum  am  spus,  în  afară  de  prosop  şi  de  bani,  după  obiceiul  locului,  mai  pui  într-o 
pungă  şi  câte  o  carte  religioasă  sau  de  rugăciuni.  E  bine  ca  după  puterea  fiecăruia  să  se 

împartă  cărţi  la  priveghi  şi  în  ziua  înmormântării,  la  nouă  zile  şi  la  patruzeci  de  zile.  De 
asemenea  să  facem  panahidă  la  trei  luni,  la  şase  luni,  la  nouă  luni,  la  un  an  şi  în 
continuare  până  la  şapte  ani.  Şi,  ca  să  nu  uitaţi,  citiţi:  Vămile  văzduhului,  Judecata 
particulară,  Priveghiul  creştinesc  şi  Viaţa  repauzaţilor,  pentru  că  acolo  găsiţi  mai  mult  de 
câte  ţi-am  spus  eu  acum. 

Omul  şi-a  luat  notiţa  şi,  cerând  blagoslovenie  de  la  părintele  Nicodim,  a 
plecat  spre  casă. 


Un  mic  testament 


După  ce  am  venit  de  la  închisoare  în  anul  1968,  părintele  Nicodim  a  scris 
cartea  „Priveghiul  creştinesc"  în  care  se  arăta  cum  trebuie  să  facă  creştinul  drept- 
credincios  la  înmormântarea  repauzatului  şi  după  înmormântarea  lui.  Atunci  când  copiam 
de  pe  manuscris,  am  întrebat  pe  Părintele: 

Cuvioase  Părinte,  îmi  daţi  blagoslovenie  ca  de  pe  acest  caiet  să  scriu,  în 
câteva  pagini,  un  rezumat  cu  titlul:  „Un  mic  testament"  ca  la  înmormântarea  mea  cei  ce 
vor  să  se  orienteze  cum  să  facă,  să  aibă  în  faţa  lor  acest  „ghid"  după  care  să  se  orienteze 
ca  să  nu  rămână  ceva  trecut  cu  vederea. 

Atunci  Părintele  mi-a  zis: 

-    Da,  sunt  de  părere.  Dar  după  ce  îl  vei  întocmi,  să  mi-1  aduci  ca  să-1  văd. 
După  ce  l-am  terminat  şi  i  l-am  prezentat,  Părintele  1-a  examinat  şi  mi-a  zis: 
Da,  este  bun  şi  poţi  să-1  mai  dai  şi  altora  care  vor  să-1  lase  urmaşilor 
pentru  a  se  orienta  atunci  la  înmormântare. 

Acest  „Mic  Testament"  l-au  copiat  vreo  câţiva  oameni  mai  bătrâni,  care  se 
simţeau  mai  aproape  de  sfârşit,  deoarece  celor  mai  tineri  nu  le  convine  să  se  gândească  la 
moarte.  M-am  gândit  să-1  scriu  şi  în  această  carte,  deoarece  din  mulţimea  celor  care  o  vor 
citi  poate  se  vor  găsi  unii  să  aibă  timpul  şi  dorinţa  de  a  se  gândi  la  moarte...  în  rândurile 
ce  urmează,  am  făcut  o  spicuire  din  cartea  mai  sus  amintită,  care  va  servi  ca  ghid  pentru  a 
se  orienta  cum  trebuie  a  se  face  înmormântarea  drept-credincioşilor  creştini: 

„Când  creştinul  începe  a  slăbi  de  la  o  zi  la  alta,  grija  celor  din  casă  este  de  a 
chema  preotul  paroh,  pentru  a-1  mărturisi,  după  ce  mai  întâi  a  făcut  o  pregătire  bună  de 
spovedanie,  după  care  trebuie  a  se  împărtăşi  cu  Sfintele  Taine.  Este  bine  pentru  creştinul 
ce  se  simte  slăbit,  să  fie  permanent  supravegheat  de  cineva,  ca  arunci  când  se  va  despărţi 
sufletul  lui  de  trup  să  i  se  pună  în  mână  o  lumânare  aprinsă. 

Lumânarea  aprinsă  în  mâna  muribundului  arată  că  viaţa  creştinului  botezat  şi 
îmbrăcat  în  Hristos  a  fost  o  lumină  pentru  semenii  săi. 

Mare  ajutor  aducem  sufletului  repauzat  dacă  se  citeşte  la  Psaltire  fară 
întrerupere  cele  trei  zile,  adică  imediat  după  ce  a  repauzat  şi  până  ce  plecă  cu  el  la  cimitir. 

După  aceea,  la  straşina  casei  se  leagă  o  bucată  de  pânză  albă  care  însemnează 
biruinţa  Domnului  Hristos  asupra  păcatului,  diavolului,  morţii  şi  a  iadului.  Această  bucată 
de  pânză  albă  legată  la  mijloc  la  streaşină  casei  mai  înseamnă  şi  aripile  sufletului  în 
chipul  păsărilor  zburătoare. 

După  repauzare  se  trag  clopotele  Bisericilor  care  vestesc  creştinilor  că  un 
membru  (creştin  dreptcredincios)  s-a  despărţit  din  mijlocul  lor  şi-i  îndeamnă  să  se  roage 
pentru  el.  In  acelaşi  timp  ele  aduc  aminte  tuturor  că  ceasul  acesta  al  morţii  va  veni  pentru 
fiecare.  Tragerea  clopotului  mai  înseamnă  trâmbiţa  îngerului  care  pe  toţi  are  să-i  cheme 
din  mormânt  la  înfricoşătoarea  Judecată  Universală. 

Trupul  repauzatului  se  spală  peste  tot  cu  apă  după  rânduiala  creştinilor 
apostolici.  Se  stropeşte  cu  Sfânta  Agheasmă  mică  şi  se  unge  cu  ulei  din  candelă  la  toate 

încheieturile.  în  vârful  unui  băţ  de  chibrit  se  înfăşoară  puţină  vată  şi,  înmuindu-1  în 
untdelemn,  se  face  Semnul  Sfintei  Cruci  la  toate  închieturile  trupului.  Ochii  repauzatului 
se  închid  şi  i  se  leagă  fălcile  arătând  că  el  doarme  un  somn,  mai  lung  decât  cel  obişnuit, 
până  la  sfârşitul  lumii  acesteia  trecătoare... 

Se  îmbracă  în  cămaşă  albă  (sau  crişma  de  la  Botez,  dacă  o  mai  are)  aceasta 
înseamnă  înnoirea  repauzatului  după  învierea  cea  de  obşte.  Se  îmbracă  apoi  cu  haine  noi 
şi  curate,  care  ne  reaminteşte  că  Mântuitorul,  după  ce  a  murit  şi  coborât  de  pe  Cruce,  a 
fost  înfăşurat  cu  giulgiu  curat,  nou  şi  pus  în  mormânt.  Aceasta  mai  însemnează  şi  înnoirea 
după  învierea  Domnului. 

Fiecare  repauzat  se  îmbracă  cu  haine,  uniforme  sau  veşminte  după  starea  şi 
slujba  lui  pe  care  a  avut-o  în  această  viaţă;  veşminte  bisericeşti  pentru  cler;  haine  militare 
pentru  militari  iar  restul  în  haine  obişnuite,  dar  să  nu  fie  luxoase  sau  de  mare  preţ. 

Mâinile  repauzatului  creştin  se  aşază  pe  piept  în  forma  Crucii,  în  chip  de 
rugăciune  care  însemnează  că  repauzatul  îi  roagă  pe  toţi  şi  pe  toate  să-1  ierte  apoi  să  se 
roage  pentru  iertarea  păcatelor  şi  odihna  lui  cea  veşnică.  Mâinile  aşezate  pe  piept  ne 
reamintesc  că  repauzatul  a  încetat  de  a  mai  lucra,  că  el  doarme  cu  trupul  somn  veşnic 
până  la  învierea  de  obşte  acoperit  cu  puterea  Sf.  Cruci... 

Pe  repauzat  îl  scot  din  casă  şi  din  Biserică  cu  picioarele  înainte;  deoarece  el  a 
intrat  în  lumea  aceasta  cu  capul  şi  iese  cu  picioarele. 

Trupul  repauzatului  se  aşază,  atât  în  casă  cât  şi  în  Biserică,  îndreptat  cu  faţa 
spre  răsărit.  Iar  pe  deasupra  trupului,  repauzatul  este  acoperit  cu  o  pânză  albă,  lungă  de  la 
cap  până  la  picioare.  Această  pânză  arată  că  repauzatul  se  află  sub  acoperământul 
Bisericii  lui  Dumnezeu.  Aceasta  mai  arată  şi  curăţenia  sufletească  dobândită  de  repauzat 
prin  purtarea  dreptei  credinţe  creştineşti.  Această  pânză  trebuie  să  fie  albă,  dar  nu 
zugrăvită  cu  chipurile  Sfinţilor,  după  cum  se  obişnuieşte  pe  alocurea  de  vreo  câţiva  ani, 
ca  să  nu  se  profaneze  cumva  sfintele  icoane. 

în  mâna  dreaptă  a  repauzatului  creştin  se  pune  o  Sfântă  Cruce  de  ceară,  de 
metal  sau  de  lemn,  care  arată  că  el  a  vieţuit  creştineşte  şi  lui  Hristos  şi-a  dat  sufletul  său. 

Nu  este  îngăduit  a  se  pune  la  deget  sau  în  mâna  repauzatului  creştin  bani,  căci 
aceasta  este  o  credinţă  deşartă  şi  o  superstiţie  satanică.  Nu  este  bine  a  se  pune  bani  în 
crucea  de  ceară  a  repauzatului  pentru  că  sfinţenia  cu  nesfmţenia  n-au  nici  o  legătură.  Şi 
nu-i  bine  a  se  da  bani,  cofeturi,  nuci  sau  bomboane  copiilor  în  Biserică,  deoarece  se  face 
gălăgie  şi  neorânduială,  acestea  se  pot  da  afară. 

Toiagul  de  ceară  curată  însemnează  sprijinul  şi  lumina  neînserată  pentru 
sufletul  repauzatului  la  trecerea  din  moarte  la  viaţă  şi  de  pe  pământ  la  cer.  Toiagul  se 
aduce  de  la  Biserică  acasă,  a  treia  zi  şi  se  dă  de  pomană  cu  un  colac,  la  un  om  necăjit... 

Pe  pieptul  repauzatului  creştin,  se  pune  o  Sfântă  icoană  cu  învierea  Domnului 
care  ne  grăieşte  tainic  că  acesta  îşi  dă  duhul  lui  Hristos,  Căruia  I  se  încredinţează. 

Pe  capul  repauzatului  se  pune  cununa  repauzatului  care  însemnează 
vrednicia,  lupta  cea  bună  cu  care  toată  viaţa  s-a  luptat  cu  duhurile  rele,  cu  păcatul,  cu 
lumea  zăcândă  în  cel  rău;  şi  a  murit  cu  speranţa  că  va  primi  cununa  cerească  după 
milostivirea  lui  Dumnezeu  şi  mijlocirea  Maicii  Domnului  şi  a  tuturor  Sfinţilor.  (Această 
cunună  a  repauzatului  se  confecţionează  dintr-o  bucată  de  stofa  închisă,  asemenea  unui 
fes  călugăresc,  care  se  pune  repauzatului  pe  cap,  în  loc  de  pălărie  sau  căciulă). 

Căciula  şi  pălăria  repauzatului  se  dau  de  pomană  vreunui  om  lipsit  şi 
dreptcredincios. 

Florile  şi  verdeaţa  aduse,  se  pun  împrejurul  repauzatului.  Ele  ne  grăiesc  tainic 
că  deşi  moartea  este  fioroasă,  îngrozitoare  şi  foarte  neplăcută,  totuşi  ea  este  calea  către 
viaţa  veşnică. 

In  timp  ce  repauzatul  se  află  în  casă,  acoperim  oglinda  cu  o  basma  subţire 
care  însemnează:  întristarea,  tânguirea,  plângerea  celor  vii  care  de  scârbă  nu  doresc  să  se 
mai  privească  în  oglindă. 

A  treia  zi  se  urcă  sufletul  la  cer.  Sufletul,  după  ce  se  desparte  de  trup,  mai 
locuieşte  două  zile  pe  pământ,  iar  a  treia  zi  se  urcă  sufletul  la  cer. 

Din  prima  seară  trebuie  chemat  preotul  la  priveghi  pentru  a-i  face  slujba  care 
se  cere;  iar  ultima  seară  preotul  va  sfinţi  darurile  ce  se  dau  de  pomană  pentru  repauzat. 
Aceste  daruri  se  dau  în  ascuns  şi  nu  în  public,  după  cuvântul  Sfintei  Evanghelii  care  zice: 
„Luaţi  aminte  ca  milostenia  voastră  să  nu  o  faceţi  înaintea  oamenilor,  spre  a  fi  văzuţi  de 
ei.  Iar  de  nu,  plată  nu  veţi  avea  de  la  Tatăl  vostru  Cel  din  ceruri"  (Matei  6,  1-4). 

Sfântul  Ioan  Gură  de  Aur  ne  învaţă  ca  înmormântarea  să  nu  fie  făcută  cu  mari 
cheltuieli,  cu  mare  pompă;  ci  să  fie  modestă,  mai  sărăcăcioasă  ca  să  se  poată  plăti  slujbe 
pentru  repauzat  şi  să  se  dea  de  pomană  cărţi  ortodoxe  cu  învăţătură  bună  care  îi  vor  ajuta 
mult  sufletului  repauzatului  la  judecata  particulară. 

La  prapori,  la  năsălii,  pe  lângă  bucata  de  pânză  sau  prosoape,  se  poate  pune  şi 
câte  o  carte  sfântă  de  rugăciune  sau  învăţături  religioase  cu  conţinut  ortodox. 

Lumânarea  aprinsă  şi  cele  trei  lumânări  aprinse  de  la  capul  repauzatului  acasă 
şi  la  Sfânta  Biserică  însemnează:  Dumnezeu-Tatăl,  Fiul  şi  Duhul  Sfânt.  Cele  patru 
lumânări  din  cele  patru  colţuri  ale  sicriului  însemnează  cele  patru  Evanghelii  care 
luminează  lumea  în  cele  patru  părţi  ale  pământului. 

Prosoapele  ce  se  dau  preotului  şi  cântăreţului  cu  lumânări  aprinse  însemnează 
marama  pusă  pe  capul  Mântuitorului,  iar  prosoapele  de  la  prapori  şi  de  la  Sfânta  Cruce 
însemnează  Dumnezeiescul  Semn  al  Sfintei  Cruci. 

Lăicerile,  aştemuturile,  punţile  ce  se  dau  de  pomană  celor  cu  adevărat  săraci 
(iar  nu  rudelor)  înlătură  feluritele  piedici  satanice  pe  care  le  pune  diavolul  în  calea 
sufletului  la  trecerea  prin  Vămile  Văzduhului. 

Ecteniile  făcute  pe  drum,  de  acasă  şi  până  la  Sfânta  Biserică,  însemnează  cele 
24  de  Vămi  sau  cercetări  prin  care  trebuie  să  treacă  sufletul  repauzatului  mergând  la 
închinare  înaintea  lui  Dumnezeu  a  treia  zi. 

Colacul  făcut  în  deosebite  feluri:  Trei  bucăţi  litera  (S),  trei  cifre  de  (8)  şi  trei 
juguri  (O)  se  aseamănă  cununii  de  spini  a  Mântuitorului  Hristos.  Cei  nouă  colăcei  arată 
dorinţa  ca  sufletul  repauzatului  să  fie  numărat  cu  cele  nouă  cete  îngereşti  care  pururea 
laudă  pe  Dumnezeu  şi  se  dau  de  pomană  la  groapă  în  mâna  omului  sărac. 

Se  face  o  colivă  mare  de  grâu  îndulcită,  la  care  se  mai  adaugă  şi  diferite 
aromate  şi  lângă  ea  se  mai  pun  trei  colaci  şi  o  sticlă  de  vin. 

Convoiul  cu  repauzatul,  de  acasă  spre  Sfânta  Biserică,  se  desfăşoară  astfel: 
întâi  merge  Sfânta  Cruce,  apoi  felinarele;  apoi  praporii  şi  în  mijloc  pomenile,  apoi 
sfeşnicul  şi  rudele  repauzatului  împrejur. 

Sicriul  cu  repauzatul  se  duce  de  drept-credincioşii  creştini  de  acasă  la  Sf. 
Biserică  şi  apoi  la  cimitir. 

După  ce  se  dă  repauzatul  în  groapă  şi  se  pecetluieşte  de  preot,  cei  ce  au  luat 
parte  la  înmormântare  zic  către  cel  repauzat:  „La  revedere  tată!...  La  revedere  mamă!... 
La  revedere  soţ!...  soţie...  prietene...  ş.a.  şi  fac  fiecare  12  metanii  pentru  repauzat  cu 
cuvintele:  „Doamne,  iartă  pe  robul  Tău  (n)  roaba  Ta  (n)". 

Nu  este  bine  a  se  zice:  „Adio  tată!...  adio  mamă!...  ş.a.m.d.  ca  necredincioşii! 
Deoarece  noi  ne  vom  revedea  odată  cu  toţii  la  învierea  ce  de  obşte,  la  Judecata 
universală. 

Nu  este  îngăduit  a  se  da  peste  groapă  găină,  căci  acest  obicei  este  cu  totul 

păgânesc. 

Dacă  groapa  se  pecetluieşte  de  preot  după  darea  în  groapă  a  repauzatului,  de 
aici  rezultă  că  nu  este  îngăduit  ca  repauzatul  să  fie  dezgropat  la  şapte  ani.  I  se  pot  face 
slujbe  şi  dezlegări  fără  însă  a  se  mai  dezgropa.  Pomenirea  pentru  cel  repauzat  se  face  la 
trei  zile  odată  cu  înmormântarea  lui,  apoi  la  nouă  zile,  la  40  de  zile,  la  trei  luni,  la  şase 
luni,  la  nouă  luni,  apoi  la  un  an.  Şi  aşa  la  fiecare  an,  până  la  şapte  ani... 

După  şapte  ani  se  mai  face  pomenire  la  Sfânta  Biserică  pentru  cei  repauzaţi  la 
zilele  rânduite  de  ea. 

Pomul  cu  felurite  bunătăţi  atârnate  în  el  înseamnă  Paradisul  din  care  a  căzut 
Adam  si  Eva.  Pomul  acesta  şi  alte  lucruri  ce  se  dau  pentru  sufletul  repauzatului  se  dau  de 
pomană  săracilor,  orfanilor,  văduvelor,  celor  cu  adevărat  creştini  buni,  care  după  ce  au 
primit  acele  milostenii,  se  vor  ruga  pentru  sufletul  repauzatului  şi  odihna  lui  veşnică.  Cei 
care  dau  pomană  rudelor  mai  avute  ale  repauzatului,  decât  credincioşilor  lipsiţi  sau  celor 
necredincioşi  şi  vicioşi,  greşesc  pentru  că  aceştia  nerugându-se  nici  pentru  ei  cum  se 
cade,  nu  uşurează  de  păcate  nici  sufletul  repauzatului.  Ba  se  poate  întâmpla  ca  folosind 
lucrurile  primite  de  pomană,  la  facerea  feluritelor  păcate,  să-1  îngreuneze  şi  mai  mult  în 
osândă  pe  repauzat;  şi  chiar  şi  pe  cei  care  i-au  dat  pomană. 

La  înmormântarea  creştinilor  drept-credincioşi  nu  este  cuviincios  ca  femeile 
să  umble  cu  părul  capului  despletit  şi  nici  bărbaţii  cu  capul  descoperit. 

Nu  este  bine  ca  înmormântările  să  se  facă  în  zi  de  Duminică  sau  Sărbătoare, 
dacă  se  poate  şi  nu  intervin  situaţii  urgente. 

De  asemenea  nu  este  potrivit  ca  să  ne  îmbrăcăm  cu  haine  negre  de  doliu, 
deoarece  noi  aici  nu  avem  cetate  stătătoare;  ci  pe  ceea  viitoare  o  căutăm.  Şi  că  noi  aici 
suntem  numai  nişte  călători,  aşa  că  despărţirea  noastră  de  cei  dragi  nu  este  definitivă;  ci 
numai  până  la  Judecată  Universală,  când  sufletul  care  s-a  despărţit  de  trupul  său  se  va  uni 
iarăşi  cu  el  şi  vom  fi  iarăşi  cu  toţii.  De  aceea  nu  ne  este  îngăduit  ca  la  despărţirea  de  cei 
dragi  ai  noştri  să  ne  întristăm  peste  măsură.  Este  adevărat  că  te  doare  inima  când  te 
desparţi  de  cel  care  a  fost  cu  tine  o  viaţă  întreagă  şi  e  şi  firesc  că  nu  poţi  fi  nepăsător. 
Aceasta  da,  este  adevărat  şi  nici  Legea  lui  Dumnezeu  nu  te  opreşte  ca  să  plângi  şi  să  te 
întristezi.  Dar  plânsul  şi  întristarea  ta  să  fie  cu  măsură.  Să  fie  cumpătat  şi  să  nu  ajungi  la 
disperare.  Plânsul  tău  trebuie  să  fie  amestecat  cu  nădejde  în  viaţa  cea  de  veci,  că  noi  iarăşi 
ne  vom  revedea  cu  toţii  şi  vom  petrece  în  vecii  vecilor.  Amin... 

Repausatului  i  se  va  citi  continuu  Psaltirea 


Un  tânăr  care  a  venit  să  se  mărturisească  la  părintele  Nicodim,  după  ce  a  luat 
blagoslovenie,  a  zis: 

-  Cuvioase  Părinte,  când  am  ajuns  aici  la  mănăstire,  am  intrat  în  biserică  să 
mă  închin  pe  la  icoane.  Aici  am  văzut  că  era  un  sicriu  cu  o  maică  repauzată  şi  de  o  parte 
şi  de  alta  a  sicriului  erau  câteva  maici  care  citeau  în  taină  la  Psaltire.  Oare  numai  la  maici 
e  bine  de  citit  la  Psaltire  sau  şi  pentru  noi  mireni  ar  fi  bine? 

Da,  este  bine  ca  şi  mirenilor,  în  timpul  celor  trei  zile  cât  stă  în  casă 
repauzatul,  să  se  citească  Psaltirea  fară  întrerupere.  Şi  am  pomenit  ca  să  se  facă  cunoscut 
acest  obicei,  de  a  se  citi  Psaltirea,  atât  în  părţile  noastre,  cât  şi  în  alte  părţi.  Foarte  mult 
ajută  pe  bietul  suflet  re  pauzat,  această  citire  a  Psaltirii. 


Ce  să  facem  pentru  cei  ce  mor  în  păcate  de  moarte? 

In  timp  ce  Părintele  ne  vorbea  despre  valoarea  postului,  a  venit  o  femeie  tare 
necăjită,  care  voia  să  plătească  slujbe  pentru  soţul  ei  care  a  murit  cu  vreo  săptămână  în 
urmă.  Mai  înainte  de  a-i  primi  pomelnicul,  Părintele  a  întrebat-o: 

-    Dar  soţul  dumitale,  când  a  murit,  a  fost  mărturisit  şi  împărtăşit  cu  Sfintele 

Taine? 

Cuvioase  Părinte,  nici  nu  voia  să  audă  de  aşa  ceva.  Toată  viaţă  lui  i-a 
plăcut  să  stea  numai  prin  cârciumi.  La  biserică  nu  voia  să  meargă  niciodată.  Era  cu  totul 
străin  şi  nici  nu  voia  să  audă  de  aşa  ceva. 

Atunci  Părintele  a  sfatuit-o  zicând: 

Să  dai  de  pomană,  după  posibilitate,  cărţi  cu  învăţătură  ortodoxă  pentru 
sufletul  lui,  ca  să  se  mai  uşureze  cu  ceva,  iar  slujbe  nu-i  bine  să  plăteşti,  pentru  că  acestea 
supără  pe  Dumnezeu  mai  mult. 

Femeia  a  plecat,  iar  părintele  Nicodim  a  zis  către  noi: 

-  Vai  de  sufletul  care  moare  în  păcate  de  moarte  şi  nemărturisit,  mai  bine  nu 
se  mai  năştea  un  asemenea  om,  căci  nu  se  mai  poate  salva  în  veac.  Omul  beţiv  sau 
desfrânat  sau  care  moare  în  duşmănie  cu  cineva  sau  nemărturisit  de  păcatele  sale,  e  vai  de 
sufletul  lui.  Care  însă  s-a  mărturisit  de  toate  păcatele  sale  cu  părere  de  rău  şi  a  murit 
împărtăşit  cu  Sf.  Taine,  iar  rudele  sale  fac  tot  ce  pot  pentru  a-1  salva,  adică  plătesc  slujbe, 
Sf.  Liturghii  cu  panahizi  pe  la  biserici  şi  mănăstiri,  îl  pot  salva. 


Ce  rost  au  colacul  si  coliva? 

Când  bătrâna  a  observat  că  Părintele  a  încetat  de  a  mai  spune  ceva,  a  reluat 
cuvântul  şi  a  zis: 

-  Cuvioase  Părinte,  iertaţi-mă,  că  îndrăznesc  să  vă  mai  întreb  ceva.  în  unele 
părţi  din  ţara  noastră  se  face  parastas  numai  cu  colivă  fară  colac.  Eu  am  fete  căsătorite  pe 
la  Bucureşti  şi  în  alte  oraşe  şi  merg  la  biserică  de  fac  parastas  numai  cu  colivă,  fară  colac, 
cum  se  face  la  noi.  Şi  nici  la  înmormântări  nu  se  fac  capete,  prinoase,  ca  la  noi.  Oare  cum 
e  mai  bine?  Părintele  a  zis: 

La  parastas,  ca  şi  la  înmormântare,  colacul  simbolizează  veşnicia,  iar 
coliva  din  grâu  arată  credinţa  în  învierea  morţilor.  După  rânduiala  aşezată  de  Sfinţii 
Părinţi  în  Biserica  noastră  Ortodoxă,  trebuie  neapărat  la  parastas  să  fie  colac  şi  colivă,  iar 
la  înmormântare  să  se  facă  şi  capete,  aşa  cum  se  arată  în  Vămile  văzduhului  şi  în 

Priveghiul  creştinesc.  La  mare  nevoie,  se  face  şi  după  cum  poate  omul,  se  pregăteşte  cu  o 
pâine  sau  două,  cu  prăjituri  sau  cozonac,  pască,  însă  acestea  le  pun  în  pridvorul  bisericii 
şi  nu  în  biserică. 


Obiceiuri  păgâneşti  la  înmormântări 

Mama  mea  fiind  răposată  de  curând,  eu  am  adus  nişte  pomelnice  pe  care  le- 
am  scos  din  buzunar  să  le  dau  Părintelui.  întâi  i-am  dat  pomelnicul  pentru  mama  mea 
care  trecuse  la  cele  veşnice  de  vreo  câteva  zile.  După  aceea  i-am  povestit  tot  ceea  ce  s-a 
petrecut  la  înmormântare,  zicând: 

Cuvioase  Părinte,  mama  mea,  cu  o  săptămână  mai  înainte  de  a  muri,  a 
spus  tatălui  meu  şi  celorlalţi  fraţi  ai  mei,  ca  să  mă  lase  pe  mine  a  rândui  cele  ce  se  fac  la 
înmormântare.  Atât  tata  cât  şi  ceilalţi  fraţi  ai  mei  s-au  învoit  aşa,  după  cum  a  spus  mama. 
O  soră  mai  mică  a  mamei,  a  zis  către  mine  mai  înainte  de  înmormâtare: 

Şi  ce  ai  să  mai  faci  tu,  dacă  am  să  vin  şi  am  să  bocesc  pe  sora  mea,  care 
mi-a  fost  ca  şi  o  mamă? 

Eu  i-am  răspuns  cu  hotărâre: 

-  Nimic  altceva  nu-ţi  fac,  decât  că  te  iau  de  mână  şi  te  dau  afară  din  casă!  la 
care  ea  a  răspuns: 

-  Dar  ce?  Aşa  te  învaţă  cărţile  pe  care  le  citeşti  tu? 

Da.  Aşa  mă  învaţă,  deoarece  şi  Domnul  nostru  Iisus  Hristos  a  scos  afară 
din  templu  pe  cei  ce  făceau  acolo  neorânduieli  şi  le-a  răsturnat  chiar  şi  mesele  (Ioan  2, 
15). 

Auzind  ea  acestea,  i-a  zis  tatei: 

-    Dar  ce,  bădie  Costică?  Nu  eşti  mata  stăpân  în  casa  aceasta? 

Tata  care  a  auzit  de  la  început  discuţia  ce  am  avut-o  cu  ea,  i-a  zis  liniştit: 

Da,  eu  sunt  cel  mai  mare,  dar  vezi  că  mama  lui  i-a  dat  împuternicire  să 
rânduiască  el  după  cum  ştie  cele  de  înmormântare.  Aşa  că  eu  nu  mă  amestec,  ci  îl  las  pe 
el  de  la  început  şi  până  la  sfârşit. 

Auzind  aceste  cuvinte  de  la  tata,  s-a  potolit  de-a  binelea.  Şi  nici  ea  nici  altele 
ca  ea  dintre  celelalte  rudenii,  n-au  îndrăznit  să  bocească,  deşi  mama  a  avut  patru  surori  şi 
o  fată,  care  au  iubit-o  drept  aşa  cum  se  spune  la  carte,  cu  „inimă  de  mamă"  adevărată. 

Drept  să  vă  spun,  Cuvioase  Părinte,  la  început  am  vrut  să  mă  retrag,  să  las  pe 
tata  sau  pe  fratele  meu  cel  mai  mare  să  rânduiască  cele  de  la  înmormântare,  dar  moşu 
Gheorghe  Marcu  mi-a  zis  să  nu  părăsesc  postul  de  răspundere  ce  mi  s-a  încredinţat  de 
mama  mea. 

Chiar  dacă  n-ai  să  faci  tot  ce  trebuie  făcut,  în  schimb  mai  pui  piedică 
pentru  a  nu  se  face  neorânduieli.  Căci  nu  numai  la  nuntă,  ci  şi  la  înmormântări  se  practică 
fel  de  fel  de  obiceiuri  păgâneşti. 

Şi  eu  l-am  ascultat  pe  moşu  Gheorghe  Marcu,  aşa  după  cum  m-aţi  învăţat 
Sfinţia  voastră,  deoarece  nu  aş  fi  reuşit  să  vin  aici  ca  să  vă  întreb,  fiind  timpul  tare  scurt, 
deoarece  mama  a  murit  joi  la  12,  iar  sâmbătă  la  12  a  fost  înmormântată,  ca  să  nu  facem 
înmormântarea  în  zi  de  duminică.  Cu  rugăciunile  Cuvioşiei  voastre,  s-a  înlăturat  orice 
piedică  şi  ispită,  mai  presus  de  puterea  noastră  şi  nu  suntem  vrednici  a  mulţumi  lui 
Dumnezeu,  care  ne-a  ajutat  în  chip  minunat  de  a  ieşi  înmormântarea  aşa  după  cum  ne-aţi 
învăţat,  Sfinţia  voastră.  Mama  mea  a  primit  la  ultima  mărturisire  ce  a  facut-o  la  Sfinţia 
voastră,  24  de  cărţi  de  citit.  Şi  pentru  că  ea  nu  ştia  carte,  i-a  citit  tata  16  cărţi,  iar  8  cărţi  au 
rămas  necitite.  Ce  mă  învăţaţi  să  fac  în  cazul  acesta? 

Părintele  a  stat  gânditor  câteva  minute,  apoi  mi-a  zis: 

Uite  ce  ai  să  faci.  Mergi  la  mănăstirea  Runcu,  care  este  în  apropierea 
oraşului  Buhuşi  şi  ai  să  găseşti  acolo  pe  părintele  Neculai  Chiuaru,  ipodiaconul.  Spune-i 

lui  că  am  zis  noi  să  citească  oamenilor  ce  vin  acolo  la  mănăstire,  acele  opt  cărţi  ce  au 
rămas  din  canonul  mamei  frăţiei  tale.  Dă-i  nota  cum  se  numesc  acele  cărţi  şi  plăteşte -i  lui 
osteneala  ce  o  face.  Aşa  făcând,  sperăm  că  mama  frăţiei  tale  se  va  uşura  de  canonul  ce  i-a 
rămas  nefacut. 

Acest  lucru  s-a  întâmplat  în  luna  iulie  1955.  Iar  la  doi  ani  şi  jumătate  a 
repauzat  şi  tatăl  meu.  Lui  tata  i-a  dat  de  canon  la  ultima  mărturisire  72  de  cărţi,  pentru  că 
ştia  carte,  din  care  a  citit  22  şi  50  i-au  rămas.  De  data  aceasta,  părintele  Nicodim  a  zis  să 
cumpăr,  cu  banii  ce  i-am  primit  de  la  moştenirea  vândută,  50  de  cărţi  pe  care  să  le  dau  de 
pomană.  Şi  aşa  a  socotit  Părintele  că  ar  fi  bine  de  făcut. 


Privegheaţi  şi  vă  rugaţi 

Aşteptam  cu  toţii,  aproape  două  camere  pline  de  bărbaţi,  femei  şi  tineret,  la 
maici  în  deal,  pe  părintele  Nicodim  şi,  după  cum  ne-a  promis  că  vine,  a  venit.  După  ce  a 
venit,  am  primit  rând  pe  rând  blagoslovenie  şi,  aşezându-ne,  aşteptam  să  auzim  cuvânt  de 
folos. 

Părintele  s-a  apropiat  de  icoane,  care  erau  frumos  aşezate  pe  peretele  de 
răsărit  şi,  punându-şi  ochelarii,  s-a  uitat  nemişcat  câteva  minute  la  icoana  Sfântului  Mina; 
şi  întorcându-se  spre  noi,  a  zis: 

-  Uitaţi-vă  dumneavoastră  la  această  icoană.  Sfântul  Mina  a  fost  general  de 
armată  şi  purta  podoabă  bărbătească,  iar  astăzi  unii  oameni,  chiar  şi  din  cei  mai  bătrâni, 
nu  mai  vor  să  poarte  podoabă,  ba  nici  măcar  mustaţă,  ci  o  leapădă  la  gunoi  pentru  a  se 
asemăna  femeilor.  Dumnezeu  i-a  făcut  pe  ei  bărbaţi,  iar  ei  se  trudesc  mereu  a  se  sluţi,  a 
modifica  şi  corecta  această  măreaţă  operă  a  Creatorului.  Unii  bărbaţi  sunt  aşa  de  străini 

de  învăţătura  Sfântă,  încât  nici  măcar  nu-şi  pot  da  seama  de  acest  groaznic  păcat.  Ba  unii 
mai  şi  batjocoresc  pe  cei  ce  poartă  podoabă  bărbătească,  şi-i  privesc  cu  duşmănie  şi 
dispreţ.  La  această  stare  de  înjosire  ne -a  adus  şi  ne  aduce  lipsa  de  învăţătură  a  cuvântului 
Dumnezeiesc. 

Şi  arătând  pe  a  doua  icoană,  care  reprezenta  pe  Sfântul  Ioan  Botezătorul,  a  zis 

iarăşi: 

-  Vedeţi  această  icoană  a  Sfântului  Ioan  Botezătorul  cu  aripi  ca  îngerul  şi  cu 
o  tipsie  în  mână,  având  pe  ea  cinstitul  lui  cap?  Vrea  să  ne  spună  că  şi-a  pus  capul  pentru 
dragostea  Stăpânului,  iar  noi  suntem  aşa  de  reci,  aşa  de  înstrăinaţi  de  Dumnezeu  încât  nu 
facem  nimic,  sau  prea  puţin,  pentru  dragostea  Stăpânului  nostru  Iisus  Hristos,  Cel  ce  şi-a 
vărsat  ultima  picătură  de  Sânge  pe  Sfânta  Cruce  ca  să  ne  răscumpere.  Sfântul  Ioan  şi-a 
pus  capul  pentru  Dumnezeu.  Are  cu  ce  se  arăta  înaintea  Dreptului  Judecător.  Sfântul  Ioan 
a  petrecut  o  viaţă  de  pustnic  şi  la  urmă  şi-a  pus  şi  capul.  Să  ne  ostenim  şi  noi  în  bine.  Să 
ducem  o  viaţă  curată  şi  plină  de  fapte  bune,  pentru  că  nu  ştim  ziua  şi  ceasul  plecării  de 
aici. 

Şi,  pentru  că  erau  mulţi  care  aşteptau  să  se  mărturisească,  căci  erau  veniţi  de 
multă  vreme,  Părintele  a  făcut  molitfa  de  spovedanie  şi  a  mărtuisit  pe  o  bună  parte  din  cei 
care  se  grăbeau;  iar  pe  restul  i-a  mărturisit  a  doua  zi. 

